
Skiriu Ber čiui, Sučiui ir Febei 


Padėka 


Mano romanų apie Rojų Greisą serijos pagrindą sudaro Sasekso po- 
licijos pasaulis, ir aš jaučiuosi skolingas gausybei tenykščių pareigūnų 
bei pagalbiniams etatiniams darbuotojams už tai, kad jie taip svetingai 
mane priėmė ir tiek daug pagelbėjo. Sąrašo viršuje atsidurtų policijos 
viršininkas Džo Edvardsas, širdingai duodavęs visus reikalingus leidi- 
mus. Visiškai nepakeičiamu žmogumi pavadinčiau išmintingąjį, gerąjį 
savo draugą, jau atsistatydinusį vyriausiąjį detektyvą Deivą Geilorą, 
kuris tiek metų mane globojo Sasekso policijoje ir įkūnijo Rojaus Grei- 
so, pagrindinio veikėjo, prototipą. Būdamas pagrindiniu informacijos 
tiekėju, kūrybiškų minčių šaltiniu, demonstruodamas šventojo kan- 
trybę, jis įvairiais atžvilgiais prisidėjo ir prie šito, ir prie ankstesnių 
romanų. Be jo knyga būtų gerokai prastesnė. 

Norėčiau išskirti dar kelis vardus — ir atleiskit, jei dėl neapdai- 
rumo ko nors nepaminėsiu. Dėkoju vyriausiajam detektyvui Kevinui 
Mūrui už neapsakomai didelę pagalbą, Rėjui Pekemui, tyrėjui iš Pažan- 
gių technologijų nusikaltimų skyriaus, ir jo žmonai už stulbinamą pa- 
slaugumą ir išradingas idėjas. Su Braitono padugnių gyvenimu — ir jo 
kontrole — mane išsamiai supažindino konsteblis Polas Gžegožekas iš 
vietinės operatyvinės pagalbos komandos. Nepaprastai daug padėjo ir 
seržantas Džulijanas Klepas, kuris ne sykį man kurstė šiurpulį rodyda- 
mas kardomojo įkalinimo procedūras, ir inspektorius Markas Paulsas 
iš Sasekso policijos identifikavimo skyriaus. 

Taip pat dėkoju detektyvui inspektoriui Rojui Epsui, detektyvui 
inspektoriui Polui Furneliui, konstebliui Metui Vebsteriui, inspekto- 

riui Endžiui Parui, seržantui Markui Beikeriui, vyriausiajam detekty- 
vui Piteriui Kolui, seržantui Filui Teilorui, vadovaujančiam Pažangių 
technologijų nusikaltimų skyriui, ir Džonui Šo, anksčiau tarnavusiam 
tame pačiame skyriuje, dabar dirbančiam „Rizikos valdymo grupės“ 
konsultavimo kompanijoje, Džulijai Peidž iš Policijos kompiuterių tin- 
klo skyriaus, detektyvui seržantui Keitui Haletui iš Sasekso policijos 
Holmso* skyriaus, Brajanui Kukui, Mokslinių tyrimų skyriaus vadovui, 
detektyvui inspektoriui Viljamui Vorneriui, vyresniajam nusikaltimo 
vietos tyrėjui Stiuartui Leonardui, vyresniajai analitikei Siuzei Strogan, 
detektyvui seržantui Džeisonui Tingliui, Šeimos centro pareigūnėms 
detektyvei konsteblei Amandai Straut ir detektyvei seržantei Luizai 
Pai; atskiro paminėjimo vertas ir vyresnysis pagalbinio personalo pa- 
reigūnas Tonis Keisas iš Kriminalinės policijos valdybos, kuris ypač 
dosniai atseikėjo savo laiko, pagalbos ir entuziazmo. 

Labai dėkingas ir fantastiškai padėjėjų komandai iš Miuncheno: 
kriminalhauptkommisar Valteriui Dufteriui ir Detlefui „Tedui“ Pušeltui 
iš Bayerisches Landeskriminalamt, Francui Jozefui Viflingui, Krimina- 
loberrat iš Miuncheno Kriminalpolizeidirektion 1, Endžiui ir Sabinai iš 


P*, Anetei Lipert už sunkų darbą, susijusį su 


Miuncheno Krimifestifa 
geografiniais Miuncheno aspektais, ir, žinoma, iškiliausiam šių laikų 
vokiečių aktoriui Hansui Jurgenui Štokeriui už nepalaužiamą kantry- 
bę, kurią jis parodė mažiausiai dešimt kartų mane nuveždamas prie 
kiekvieno svarbesnio Miuncheno objekto, kai ieškojau knygos epizo- 
dams tinkamų vietovių. 

Daug pagalbos sulaukiau ir iš Esekso koronerio daktaro Piterio 
Dyno, konsultanto patologo daktaro Naidželo Kirkhamo, patologės 
iš Vidaus reikalų ministerijos daktarės Vesnos Dijurovič. Ir daktarui 
Robertui Dorionui, Monrealio teismo medicinos ir mokslų laborato- 


* Didžiosios Britanijos kriminalinės policijos IT sistema (angl. HOLMES — Home Office 
Large Major Enguiry System). 
** Kriminalhauptkommisar (vok.) — kriminalinės policijos komisaras. 
Bayerisches Landeskriminalamt (vok.) — Bavarijos policijos biuras. 
Kriminaloberrat (vok.) — kriminalinės policijos vadovas. 
Kriminalpolizeidirektion (vok.) — kriminalinės policijos valdyba. 
Krimifestival (vok.) — kriminalinių fAlmų festivalis. 


PETER JAMES + MIRĘS GYVENTI 7 


rijoje vadovaujančiam odontologinės ekspertizės skyriui, parašiusiam 
pavyzdinį „Įkandimų įkalčių“ veikalą. Esu labai dėkingas nuostabiems 
savo draugams iš Braitono ir Houvo morgo Elzei Svytmen, Viktorui 
Sindenui ir Šonui Ditkotui už begalinę jų kantrybę, geranoriškumą ir 
atidumą. 

Taip pat Brajanui Elisui, daktarui Endriui Deiviui, daktarui Džo- 
natanui Pešui, patologijos skyriaus laborantui Tomui Farerui ir Rober- 
tui Frenkisui — vienam iš kelių žmonių, įvardijusių netikslumus, kurių 
neišvengiau aprašydamas automobilius... Dėkui Piteriui Beiliui už 
enciklopedines jo žinias apie praeities ir dabarties Braitoną bei geležin- 
kelio sistemą. Be to, esu itin dėkingas įtėvių šeimų konsultantei Krisei 
Franklin, energingai ir entuziastingai padėjusiai visapusiškai gilintis į 
sudėtingą sritį. 

Kaip visada dėkoju Krisui Vebui, kuris stengiasi, kad mano kom- 
piuteris veiktų nepriekaištingai, ir rūpinasi duomenų išsaugojimu. 
Didelę padėką norėčiau išreikšti neoficialioms redaktorėms Imoženai 
Loid Veber, Anai Lizai Lindeblad ir Sju Ensel, įvairiais knygos sukūrimo 
etapais skaičiusioms rankraštį ir pasiūliusioms neįkainojamų įžvalgų. 
Už sunkų darbą ačiū „Midas PR“ viešųjų ryšių komandai — Toniui Mu- 
likenui, Margo Vyl ir Amelijai Rouland. 

Aš vis svarstau, kuo nusipelniau tokios puikios vadybininkės Ke- 
rolės Bleik — jaučiuosi pagerbtas, jog dėl manęs jai tenka nuolat laks- 
tyti, apsiavus madingus batelius, kurių ji sukaupusi ištisą galybę, — ir 
Džulijano Fridmano, nuostabaus agento, palaikančio ryšius su filmų 
pramone. Beje, manau, kad galimybė bendradarbiauti su „Macmillan“ 
leidykla tolygi tikrai privilegijai. Išskirdamas kelis vardus, noriu pa- 
dėkoti Ričardui Čarkinui, Deividui Nortui, Džofui Dafildui, Anai Stok- 
bridž, Vivjenai Nelson, Merei Slokomb, Mišelei Teilor, Keitrionai Rou, 
Klerei Birn, Ali Muirden, Ričardui Evansui, Chlojai Braiton, Lizai Kau- 
ven, korektorei Leslei Leven ir, svarbiausia, Stefui Byrvertui — tavo 
tobulėjimui nėra ribų! Taip pat norėčiau nusiųsti didelį Danke kitapus 
sąsiaurio, tarti „ačiū“ vokiečių „Scherz“ leidyklai už neįtikimą paramą. 
Ypač dėkoju Peteriui Lomanui, Džiulijai Šade, Andrėjai Engen, Kor- 
delijai Borchard, Brunui Bakui, Indrai Hainc ir nuostabiajai Andrėjai 
Dyderichs, iškiliausiai šių laikų vokiečių redaktorei! 

Kaip įprastai esu dėkingas ištikimiems šunims Berčiui, Sučiui 
ir Febei, kurie primena apie gyvenimą, egzistuojantį už mano darbo 
kabineto durų. “ 

Priešpaskutinę, bet didžiausią padėką noriu išsakyti brangiajai 
savo Helenai — nes ji tikėjo, kad sugebėsiu atlikti darbą, ir nė neleido 
pagalvoti apie kitus variantus. 

Galiausiai, eilinį kartą, ypač dėkoju visiems mano knygų skaityto- 
jams. Ačiū už laiškus ir gražius žodžius. Jie man tiek daug reiškia. 


Piteris Džeimsas 
Saseksas, Anglija 
scaryepavilion.co.uk 
Www.peterjames.com 


1 


Tamsa užtruko, kol atslinko, tačiau jos laukti vertėjo. Be to, dėl laiko 
sunkumų nekilo. Laikas, kaip jis pagaliau suprato, buvo vienas iš tų 
dalykų, kurių apstu, kai gyvenime beveik nelieka nieko kito. Jis turėjo 
marias laiko. Taptų milijardieriumi, jei laikas virstų pinigais. 

Maždaug prieš vidurnaktį sekama moteris atitolo nuo skiriamo- 
sios juostos, išsuko iš kelio ir nuvairavo link vienišo šviesos šaltinio, 
išplitusio BP degalinės aikštelėje. Jis sustabdė pavogtą furgoną neap- 
šviestame išvažiuojamojo kelio ruože, įsmeigęs akis į raudonąsias švie- 
sas, kurios, rodės, vis ryškėjo. Raudona reiškė pavojų, raudona reiškė 
sėkmę, raudona reiškė seksą! Septyniasdešimt vieną procentą aukų nu- 
žudo pažįstami. Statistiniai duomenys šmaižė galvoje tarytum ertmės 
ieškantis pinbolo rutuliukas. Jis kaupė statistinius faktus lyg voverė, 
apsirūpinanti riešutų atsargomis, ruošėsi ilgam sąmonės sąstingiui, 
kurio neabejojo vieną dieną sulauksiąs. 

Įdomu, kiek žmonių iš to 71 procento numanė, kad juos netrukus nu- 
žudys? 

O jūs, ponia, ar žinote? 

Pro šalį tvykstelėjo priešakiniai žibintai; sunkvežimio sukeltas 
sūkuriuojantis vėjo srautas pasiūbavo mažą, mėlyną „Renault“, ir sa- 
lone, jam už nugaros, subarškėjo santechnikos įrankiai. Prie kolonėlių 
testovėjo dar du automobiliai — vienatūris „Toyota“, jau pasirengęs 
tęsti kelionę, ir didžiulis „Jaguar“. Šio savininkas, rubuilis su smokin- 
gu, kuris jam nė kiek nepritiko, traukėsi nuo mokėjimo langelio ir į 
švarko kišenę grūdosi piniginę. BP autocisternos vairuotojas, dėvintis 
kombinezoną, vyniojo ilgą žarną, ketindamas užpildyti degalinės re- 
zervuarus. 

Atidžiai išžvalgius aplinką, pavyko aptikti tiktai vieną vaizdo ste- 

bėjimo kamerą, kuri šukavo aikštelę. Toji bylojo apie problemas, bet jas 
išspręsti įmanoma. 

Ji negalėjo pasirinkti geresnės vietos, kur sustoti! 

Jis pasiuntė nebylų oro bučinį. 


2 


Kūną glostė šiltas vasaros nakties oras. Ketė Bišop nuo veido atmetė 
susitaršiusių, kaip ugnis raudonų plaukų sruogą ir apimta nuovargio 
nusižiovavo. Tiesą sakant, jautėsi ne šiaip pailsusi, o išsekusi — laimė, 
labai labai maloniai. Moteris žvilgsniu patyrinėjo degalų siurblį, it ne- 
žemiškos kilmės padarą, perkeltą į Žemės planetą, kad įvarytų baimės, 
kurią Ketei sukeldavo dauguma benzino kolonėlių. Sutuoktiniui nie- 
kaip nesisekdavo perprasti indaplovės arba skalbiamosios mašinos ins- 
trukcijų, ir jis tvirtindavo, esą tie nurodymai pakeverzoti ateivių kalba, 
vadinama „moteriškių“. Na, jos požiūriu, kuro kolonėles irgi margino 
užrašai, priklausantys ateivių, „vyrukų“, kalbai. 

Kaip įprastai teko įdėti nemažai pastangų, kol atsuko BMW bako 
dangtelį. Tai atlikusi, ji įsispoksojo į žodžius Premium ir Super, kurį lai- 
ką stengėsi atsiminti, kokius degalus automobilis naudojo, nors rodėsi, 
kad jai niekada neišdegdavo įsipilti tinkamų. Jeigu pildavo Premium, 
Brajanas priekaištaudavo, neva jie per prasti. Jeigu rinkdavosi Super 
benziną, jis zyzdavo, kad žmona švaisto pinigus. Šiuo momentu nete- 
kėjo joks kuras. Viena ranka ji įsikibo į žarnos antgalį ir stipriai paspau- 
dė gaiduką, kitos mostu pabandė į save atkreipti apsnūdusio, kitapus 
mokėjimo langelio įsitaisiusio operatoriaus dėmesį. 

Brajanas vis labiau ją erzino. Ketei atsibodo vyro amžinai kelia- 
mas triukšmas dėl kvailų smulkmenų — pavyzdžiui, rodydavo, kokioje 
tiksliai vietoje ant lentynėlės privalėjo gulėti dantų pasta, arba žiūrė- 
davo, kad kėdes nuo virtuvės stalo skirtų vienodas atstumas. Ne pėdų, 
o colių tikslumu. Ir jo iškrypimai nenumaldomai stiprėjo. Iš sekso 
reikmenų parduotuvių Brajanas neretai parsinešdavo krepšelius, pri- 

kimštus keistų daikčiukų, kuriuos jis siūlydavo išmėginti. Štai kas jai 
kėlė daugiausia rūpesčių. 

Ketė taip pasinėrė į mintis, kad nepastebėjo, kaip sutrūkčiojo 
žarna. Į kolonėlę pažvelgė tik tada, kai siurblys spragtelėjo ir nustojo 
pumpuoti kurą. Į šnerves traukdama benzino garus, kurių kvapas jai 
visuomet patiko, įstatė antgalį atgal į vietą, paspaudė rakto pultelyje 
mygtuką ir užrakino BMW — pasak Brajano, automobilius dažnai vog- 
davo degalinių aikštelėse — paskui nuėjo susimokėti. Grįždama atgal 
atsargiai sulankstė ir rankinėje paslėpė kreditinės kortelės kvitą. Atra- 
kino automobilį, smuko į saloną, užsirakino iš vidaus, prisisegė saugos 
diržą ir įjungė variklį. Iš kompaktinių plokštelių grotuvo vėl nuvilnijo 
„Il Divo“ grupės melodija. Akimirką Ketė svarstė, ar nereikėtų nuleisti 
BMW stogo, bet vis dėlto nusprendė to nedaryti. Laikrodis jau rodė po 
vidurnakčio; tokiu metu kabrioletu trankytis po Braitoną per daug pa- 
vojinga. Verčiau likti uždaroje, saugioje erdvėje. 

Tik tuomet, kai automobilis, pajudėjęs tamsiu išvažiuojamuoju 
keliu, nutolo nuo aikštelės per šimtą jardų, salone ji kai ką užuodė. Ge- 
rai pažįstamą aromatą. Kvepalus iš „Comme des Gargons“ kolekcijos. 
Veidrodėlyje užūksavo krustelėjimą. 

Ir suvokė esanti ne viena. 

Baimė įsiskverbė į gerklės gilumą nelyginant kabliukas žuvims 
gaudyti; vairą gniaužiančios rankos sustingo. Koja iš visų jėgų numynė 
stabdžio pedalą, ir BMW žviegdamas sustojo. Ji apgraibomis ieškojo 
atbulinės pavaros, norėdama sugrįžti į saugią degalinės teritoriją, kai 
pajuto šaltą, aštrų, į kaklą įsirėžiantį metalą. 

— Tiesiog važiuok pirmyn, Kete, — tarė jis. — O tu — neklauža- 
da, ar ne? 

Įtempusi akis, kad užpakalinio vaizdo veidrodyje įžiūrėtų kalbantį 
žmogų, ji pamatė šviesos giją, kuri blykstelėjo ant peilio ašmenų tarsi 
kibirkštis. . 

Tame pačiame veidrodėlyje jis regėjo siaubą, atsispindintį Ketės 
Bišop žvilgsnyje. 

Marlonas kaip visuomet suko ratus apvalainame akvariume, plaukiojo 
po savo pasaulį ir demonstravo nepalaužiamą ryžtą, būdingą nuotykių 
ieškotojui, keliaujančiam į eilinį neištirtą žemyną. Žiopčiojančios žiau- 
nos dažniausiai rijo vandenį, bet kartais pastverdavo ir vieną iš mikro- 
skopinių granulių, iš kurių kainos Rojus Greisas spėjo, kad auksinėms 
žuvelėms jos atstojo pietus Gordono Remzio restorane. 

Greisas sėdėjo savo svetainėje, sudribęs fotelyje nuleidžiamu at- 
lošu. Kitados juoda ir balta spalvomis, dzenbudistinio minimalizmo sti- 
liumi, būstą dekoravo seniai prapuolusi žmona Sendė, kurią menantys 
dalykai tik pastaruoju metu pranyko iš kambarių. Beliko keli įmantrūs, 
bendrai pirkti, šeštame dešimtmetyje gaminti daiktai (pavyzdžiui, jų- 
dviejų restauruotas, garbingiausioje vietoje pastatytas automatinis pa- 
tefonas) ir vos viena jos nuotrauka, daryta prieš dvylika metų, per atos- 
togas Kaprio saloje. Sendė dailiu, įdegusiu veidu šelmiškai šypsojosi 
stovėdama saulėkaitoje, stačių uolų fone, leisdama vėjo gūsiams taršyti 
ilgus gelsvus plaukus, ir atrodė kaip deivė, kokia Greisas ją visada laikė. 

Jis nugurkė ledukais atšaldyto „Glenfiddich“ viskio, įbedęs akis į 
televizoriaus ekraną, per DVD leistuvą įsijungęs seną filmą. Vieną iš 
dešimties tūkstančių, kuriuos bičiulis Glenas Brensonas ragino būtinų 
būtiniausiai pažiūrėti nesuvokdamas, kaip draugas ligi šiol sugebėjo jų 
nepamatyti. 

Bet nūdien Brensono pranašumas nė nekurstė Greisui įgimto 
poreikio konkuruoti. Jis užsibrėžė mokytis, šviestis, pripildyti galvoje 
atsivėrusią kultūrinę juodąją skylę. Per pastarąjį mėnesį pamažu įsisą- 
monino, kad jo smegenys teįkūnijo talpyklą galybei puslapių, skirtų po- 
licijos pratyboms arba faktams apie regbį, futbolą, motociklų lenktynes 
ir kriketą. Šitą padėtį reikėjo pakeisti. Ir kuo greičiau. 

Nes jis pagaliau vėl su kai kuo susitikinėjo, užmezgė santykius 
su moterimi, kurios troško... kuria beprotiškai žavėjosi... kurią galbūt 
pamilo. Tačiau savo išsilavinimu ji gerokai pranoko Greisą. Retsykiais 
susidarydavo įspūdis, kad buvo perskaičiusi visas parašytas knygas, 
mačiusi visus filmus, lankiusis visose operose, išmanė visų garsių me- 

-nininkų — ir gyvų, ir mirusių — darbus. Maža to, Atvirajame universi- 
tete gilinosi į nlosofiją ir jau buvo įveikusi pusę kurso. 

Štai kodėl ant kavos staliuko riogsojo krūva tomelių. Didžiumą jis 
nusipirko „City Books“ knygyne, įkurtame Vakariniame kelyje. Liku- 
sius susirado išnaršęs faktiškai kiekvieną Braitono ir Houvo knygyną. 

Rietuvės viršuje gulėjo du kūriniai daugmaž įkandamais pavadini- 
mais — „Filosofijos paguoda“ bei „Zenonas ir vėžlys“. Diletantams pa- 
rašytos knygos, kurias jis beveik suprato. Bent jau tam tikras dalis. Pri- 
siskaitė užtektinai, kad pajėgtų įtikinamai blefuoti kalbėdamas viena 
kita Kleo mėgstama tema. Keista, bet veikalai jį nuoširdžiai sudomino. 
Ypač artimas pasirodė Sokratas. Vienišius, dėl savo minčių ir mokymų 
pasmerktas myriop, kartą pasakęs: „Nepatirsi — negyvensi“ 

Praeitą savaitę Kleo nusivežė jį į Glaindborno festivalį pasigrožėti 
Mocarto „Figaro vedybomis“. Kai kurie operos epizodai kėlė žiovulį, 
bet pasitaikė ir neapsakomo grožio momentų — tiek muzikoje, tiek 
spektaklyje, — kurie jaudino kone iki ašarų. 

Dabar žiūrimas nespalvotas filmas prikaustė jo dėmesį. Veiksmas 
rutuliojosi pokarinėje Vienoje. Šiuo metu Orsonas Velsas, vaidinan- 
tis juodosios rinkos prekeivį Harį Laimą, drauge su Džozefu Kotenu 
sėdėjo apžvalgos rato kabinoje. Kotenas apkaltino seną draugą Harį 
moralės stoka. Velsas atkirto: „Italijoje per trisdešimt Bordžų valdymo 
metų nestigo karų, siaubingų smurto proveržių, žudynių, kraujo pra- 
liejimo, bet anuomet ten užgimė Mikelandželas, Leonardas da Vinčis, 
Renesansas. O šveicarai propaguoja brolišką meilę, penkis šimtus metų 
džiaugiasi demokratija ir taika, bet ką jie sugebėjo pasiūlyti pasauliui? 
Laikrodį su gegute.“ 

Gerklėn nuslydo dar vienas didelis viskio gurkšnis. Velsas atliko 
simpatiško veikėjo vaidmenį, bet Greisas jam nejautė jokio prielanku- 
mo. Šitas žmogus buvo piktadarys, o per dvidešimt darbo metų Greisui 
neteko susidurti su nenaudėliu, kuris nebandytų pateisinti savo veiks- 
mų. Iškreiptos jų smegenys tvirtino, esą dėl visko kaltas aplinkinis 
pasaulis. 

Jis nusižiovavo ir mąstydamas apie rytojų pabarškino tuščiame 
stikle ledukus. Penktadienis, vakarienė su Kleo. Jiedu nesimatė nuo 
praėjusio penktadienio. Savaitgalį ji lankėsi Saryje, dalyvavo gausiame 

šeimos sambūryje — tėvai šventė trisdešimt penktąsias vestuvių me- 
tines. Greisas mažumėlę pyktelėjo neišgirdęs pasiūlymo keliauti kartu, 
tarytum ji būtų siekusi išlaikyti atstumą, norėjusi parodyti, kad jų pora 
tiktai vaikšto į pasimatymus ir mylisi, bet kol kas nepalaiko artimų san- 
tykių. Pirmadienį Kleo išvyko į apmokymus. Jie kalbėdavosi kasdien, 
vienas kitam siųsdavo SMS žinutes ir elektroninius laiškelius, tačiau 
Greisas beprotiškai jos ilgėjosi. 

Beje, rytoj laukė susitikimas su nenuspėjamo būdo viršininke, 
tai meilia, tai sugižusia Alisonos Vosper, Sasekso policijos viršininko 
pavaduotoja. Jis ūmai pasijuto nusiplūkęs ir ėmė ginčytis su savimi 
mintydamas, ką daryti — įsipilti dar viskio ir pabaigti žiūrėti filmą ar 
pratęsti seansą kitą vakarą, — kai atgijo durų skambutis. 

Po galais, kas čia atsibeldė vidurnaktį? 

Antrą zvimbtelėjimą lydėjo skardus barbenimas, kuris netrukus 
pasikartojo. 

Suglumęs, įsitempęs Greisas sustingdė ekrane kadrą, atsistojo, 
šiek tiek pasvyravo ir nuėjo į koridorių. Kažkas vėl primygtinai pabel- 
dė. Ir eilinį sykį nuspaudė skambutį. 

Jis gyveno ramiame kvartale, lyg kokiame priemiestyje, sujung- 
tais namais apsuptoje gatvėje, kuri driekėsi iki pat Houvo pajūrio. Ato- 
kiau nuo narkomanų, naktinių Braitono ir Houvo bastūnų pramintų 
takų. Vis dėlto budrumo pasistengė neprarasti. 

Dėl savo profesijos per daugelį metų Greisas buvo prigriebęs — ir 
supykdęs — apsčiai miesto padugnių. Daugumą sudarė smulkmė, bet 
teko suimti ir galingų veikėjų. Asmenų, turinčių rimtų priežasčių su 
juo atsiskaityti, netrūko. Bet jis ligi šiol nepasivargino įsitaisyti durų 
akutės arba grandinėlės. 

Taigi pasikliaudamas nuovoka, kurią iš dalies prislopino per di- 
delis alkoholio kiekis, Greisas plačiai atlapojo laukujes duris. Ir suvokė 
kitapus slenksčio regįs brangiausią žmogų pasaulyje, detektyvą ser- 
žantą Gleną Brensoną, šešių pėdų ir dviejų colių žaliūką, juodą ir pliką 
it meteoritas. Tik šįkart įprastai džiugi šypsena jo veido nepuošė; DS* 
stovėjo susigūžęs ir raudojo kruvinomis ašaromis 


* Detektyvas seržantas. 

Peilis vis stipriau spaudėsi prie kaklo. Įpjovė odą. Skausmas sustiprėda- 
vo kiekvieną sykį, kai automobilį krestelėdavo virš kelio nelygumų. 

— Kad ir kokių veiksmų svarstai griebtis, verčiau išmesk tas 
mintis iš galvos, — ramiu, pakilią nuotaiką išduodančiu balsu per- 
spėjo jis. 

Kaklu srovele nutekėjo kraujas, o gal prakaitas, arba ir vienas, ir 
kitas. Sunku pasakyti. Nors mąstyti trukdė siaubas, ji stengėsi žūtbūt 
išsaugoti blaivų protą. Prasižiojo norėdama atsiliepti, per langą stebė- 
dama artėjančias priešakines šviesas, drėgnais, slidžiais delnais įsiki- 
busi į BMW vairą, bet ašmenys įsirėžė dar giliau. 

Jie riedėjo per kalvos keterą, Braitono ir Houvo žiburius palikę 
kairėje pusėje. 

— Persirikiuok į kairiąją juostą. Iš žiedo išvažiuok ties antruoju 
posūkiu. . 

Ketė paklusniai išsuko į plačią dviejų juostų Daiko alėją. Oran- 
žinis gatvės žibintų švytėjimas. Didžiuliai, abipus gatvės stūksantys 
namai. Ji numanė, kur link traukė, ir suprato privalanti kažko imtis 
anksčiau, nei pasieks kelionės tikslą. Staiga krūtinėje džiaugsmin- 
gai suspurdėjo širdis. Kitoje kelio pusėje žybčiojo ryškios mėlynos 
lemputės. Policijos automobilis! Sustojantis priešais kitą transporto 
priemonę. 

Kairioji Kėtės ranka nuslinko iki avarinių šviesų rankenėlės ir 
stipriai ją trūktelėjo. Ėmė cypti priekinį stiklą braukiantys valytuvai. 

Prakeikimas. 

— Kete, kodėl įjungei valytuvus? Juk dabar nelyja, — nuo užpa- 
kalinės sėdynės atsklido balsas. 

Velnias, velnias, velnias. Ne ta sumauta rankenėlė! 

BMW pravažiavo palei policininkų ratus. Veidrodėliuose ji tebe- 
matė švieselių mirgėjimą, jos buvo tarsi nutolstančios, pranykstančios 
oazės. Sykiu įžvelgė barzdotą, šešėliuose slypinčią jo fzionomiją, kurią 
pridengė beisbolo kepuraitė ir akiniai nuo saulės, nors už lango vieš- 

patavo naktis. Veidas priklausė svetimam žmogui, vis dėlto bruožai ir 
balsas buvo nemaloniai pažįstami. į 

— Kete, neilgai trukus reikės sukti kairėn. Tau derėtų sumažinti 
greitį. Tikiuosi, žinai, kur esame. 

Prietaisų skydelyje įmontuotas daviklis automatiškai perduos sig- 
nalą vartų jungikliui. Po kelių sekundžių jie ims vertis. Dar po kelių 
sekundžių BMW įsmuks pro atvirą ertmę, vartai užsidarys ir ji atsidurs 
tamsoje, vienui viena su žmogumi, sėdinčiu už nugaros. 

Ne. Jokiu būdu negalima leisti, kad taip įvyktų. 

"Ji galėtų susukti vairą, kėbulu tėkštis į žibinto stulpą. Arba į prieš- 
priešinį, artėjantį, automobilį. Ketė dar stipriau įsitempė. Nukreipė 
akis į spidometrą. Apmąstė veiksmų planą. Jeigu iš visų jėgų numygs 
stabdį ar į ką nors atsitrenks, užpuoliką kartu su peiliu nušveis į priekį. 
Taip, sumanymas neblogas. Ne šiaip geras. Kitos išeities paprasčiausiai 
nebuvo. 

O, Dieve, padėk man. 

Į pilvą įsismelkė už ledą šaltesnis kirbėjimas. Burna perdžiūvo. 
Greta, ant keleivio sėdynės, netikėtai subirbė jos mobilusis. Ausis 
pasiekė idiotiška Karlės, trylikametės podukros, užprogramuota me- 
lodija. Sumauta „Vištienos daina“, dėl kurios ji pasijusdavo velniškai 
nesmagiai kaskart, kai telefonas atgydavo. 

— Kete, nė negalvok atsakyti į skambutį. 

Aparato ji nelietė. Tik nuolankai pasuko kairėn, praslinko pro 
plieninius, paslaugiai atsidarančius vartus, pajudėjo trumpu, tamsiu 
degutbetonio keliuku, nutįsusiu tarp milžiniškų, nepriekaištingai pri- 
žiūrimų rododendrų, kuriuos Brajanas už beprotišką kainą nupirko 
dekoratyvinės sodininkystės centre. Dėl nuošalumo, sakė jis. 

Aha. Kurgi ne. Nuošaliau nebūna. 

Priešakinių žibintų šviesoje grėsmingai artinosi pastato fasadas. 
Prieš porą valandų ji žinojo išvažiuojanti iš savo namų. Dabar atrodė, 
kad čia dunkso visai kitas statinys. Svetimi, priešiški rūmai, kurie riau- 
modami liepė jai nešdintis. 


Bet užnugaryje jau vėrėsi vartai. 

Rojus Greisas sekundę kitą priblokštas žiopsojo į Gleną Brensoną. 
Detektyvas seržantas rengdavosi elegantiškai, bet dabar jis buvo už- 
simaukšlinęs apskritą kepuraitę, virš nertinio vilkėjo sportinę palaidi- 
nę su gobtuvu, mūvėjo dukslias kelnes ir avėjo sportbačius. Barzdos 
ražienų neskuto jau kelias dienas. Užuot kaip visada atsidavęs kokio 
nors vyriško odekolono, mėnesio naujovės, kvapu, dvokė suplėkusiu 
prakaitu. Labiau priminė plėšiką nei farą. | 

Nespėjus Greisui išsižioti, DS jį apkabino, tvirtai suspaudė glėby- 
je, drėgnu skruostu prigludo prie draugo veido. 

— Rojau, ji mane išmetė! O, Viešpatie, ji mane išmetė! 

Greisas kažkaip sugebėjo įtempti bičiulį į svetainę ir pasodinti ant 
sofos. Įsitaisęs šalia, nuleidęs ant plačių jo pečių ranką, neryžtingai pa- 
sitikslino: 

— Arė? 

— Ji mane išmetė. 

— Išmetė? Ką čia kalbi? 

Glenas Brensonas palinko pirmyn, alkūnes įrėmė į stiklinį staliu- 
ką ir veidu įsikniaubė į delnus. 

— Aš to neištversiu. Rojau, tu privalai man padėti. Aš neištversiu. 

— Tuojau duosiu tau išgerti. Viskio? Taurės vyno? Kavos? 

— Man reikia Arės. Semio. Remės, — jis vėl pratrūko gokčioti. 

Greisas akimirką įsispigino į auksinę žuvelę, kuri plūduriavo 
vandenyje, trumpam nutraukusi kelionę aplink savo pasaulėlį, kas nu- 
tikdavo nedažnai, ir abejingai žiopčiojo. Jis pajuto užsikrėtęs Marlono 
pavyzdžiu, pražiojąs ir vėl užčiaupiąs burną. Galų gale pakilo, išėjo iš 
kambario, atidarė „Courvoisier“ butelį, kuris spintelėje, po laiptais, ne 
vienerius metus kaupė dulkes, įpylė į stiklą šlaką brendžio ir šį įgrūdo į 
mėsingus Gleno delnus. 

— Išlenk, — paragino. 

Detektyvas seržantas rankoje pasiūbavo stiklą, kelioms sekun- 
dėms įsižiūrėjo į skystį, tarsi būtų tikėjęsis pamatyti kokią žinutę, už- 

rašytą jo paviršiuje. Pagaliau sriūbtelėjo, tuomet nurijo didelį gurkšnį ir 
padėjo gėrimą, nuo jo neatplėšdamas niauraus žvilgsnio. 

— Kalbėk, — paliepė Greisas, įsmeigęs akis į sustingusį, nespal- 
votą Orsono Velso ir Džozefo Koteno kadrą. — Netylėk... sakyk, kas 
atsitiko. 

Brensonas taip pat pažvelgė į ekraną. Po pauzės sumurmėjo: 

— Jis — apie ištikimybę, teisingai? Draugystę. Meilę. Išdavystę. 

— Apie ką tu šneki? 

— Apie filmą. „Trečiąjį žmogų“. Režisavo Kerolis Rydas. Muzika. 
Citros garsai. Griebia už širdies kiekvieną kartą, kai juos išgirstu. Orso- 
nas Velsas jaunas užkopė į šlovės viršūnę, vėliau neįstengė vėl pasiekti 
karjeros aukštumų, ir tai buvo jo tragedija. Vargšas šmikis. Sukūrė kelis 
iš geriausių visų laikų filmų. O kaip dauguma žmonių jį atsimena? Kaip 
storulį, kuris vaidino chereso reklamose. 

— Man sunkiai sekasi sekti tavo mintis, — tarė Greisas. 

— Regis, „Domecą“... „Domecą“ chereso. Galbūt. Kam tai rūpi? — 
Glenas čiupo stiklą ir jį ištuštino. — Vairuosiu aš. Velniop viską. 

Greisas kantriai lūkuriavo. Neketino leisti bičiuliui išvažiuoti. 
Pirmą kartą matė jį tokios būsenos. 

Detektyvas seržantas iškėlė stiklą praktiškai nesuvokdamas, ką 
daro. 

— Nori dar? 

Nudūręs akis į stalą, DS atsiliepė: 

— Kaip pasakysi. 

Namo šeimininkas šliūkštelėjo brendžio per keturis pirštus. Maž- 
daug prieš du mėnesius Gleną pašovė per reidą, kurį Greisas suorga- 
nizavo ir dėl kurio jis tebesijautė velniškai kaltas. 38-0 kalibro kulka, 
pakirtusi detektyvą seržantą, kažkokiu stebuklingu būdu sugebėjo 
rimtai jo nesužeisti. Pusė colio į dešine, ir istorija būtų pasibaigusi 
visiškai kitaip. 

Apvalianosė, lėtai skriejanti kulka sulindo į pilvą, gerokai žemiau 
šonkaulių, tik per plauką nekliudė stuburo smegenų, aortos, apatinės 
tuščiosios venos ir šlapimtakių. Ji skverbtelėjo žarnas, — jų dalelę 
chirurgas turėjo pašalinti, — perskrodė minkštuosius audinius, dau- 
giausia riebalus bei raumenis, todėl jie taip pat neišvengė operacijos. 

Po dešimties ligoninėje praleistų dienų Gleną išleido namo, kur jo laukė 
ilgas gijimo procesas. 

Per tuos du mėnesius Greisas nuolat mintyse atgamindavo su 
reidu susijusias smulkmenas. Kiekvieną mielą dieną arba vakarą. Kad 
ir kaip kruopščiai planavo antpuolį, kad ir kokių atsargumo priemonių 
ėmėsi, įvykiai susiklostė tragiškai. Nė vienas iš vadovų nepažėrė kriti- 
kos, tačiau Greiso neapleido kaltės jausmas, nes buvo sužeistas jo pa- 
valdinys. Dilgsėjimą širdyje kurstė ir tai, kad kulka pataikė į Brensoną, 
geriausią draugą. 

Bet dar blogiau, kad per pradinius operacijos etapus sunkiai suža- 
lojo kitą jo pareigūnę, Emą Džeinę Boutvud — jauną, nepaprastai pro- 
tingą detektyvę konsteblę. Nukentėjusi nuo furgono, kurį pati stabdė, 
ji iki šiol gulėjo ligoninėje. 

Tam tikros paguodos teikė ir sąmonėje visam laikui įstrigo vieno 
neseniai skaityto filosofo mintis. Sioreno Kierkegoro žodžiai: „Gyveni- 
mą galima suprasti tik žvelgiant atgal, o gyventi reikia į priekį.“ 

— Arė, — nelauktai ištarė Glenas. — Jėzau, aš nieko nesuvokiu. 

Greisas žinojo, kad draugą užgriuvo šeimyniniai sunkumai, ne- 
išvengiama jo profesijos dalis. Pareigūnai plušėdavo įvairiausiu paros 
metu, jų darbo grafikas būdavo stačiai nenormalus. Jeigu nesusituok- 
davote su žmogumi, taip pat priklausančiu policijos pajėgoms, todėl 
jus puikiai suprantančiu, nuo problemų dažniausiai neišsisukdavote. 
Anksčiau ar vėliau į keblią padėtį patekdavo beveik visi farai. Matyt, 
taip nutiko ir Sendei, tik ji niekada to neminėjo. Gal todėl ir pradingo? 
Ėmė ir išsikėlė, kai persipildė kantrybės taurė? Tokia tikimybė tebuvo 
viena iš gausybės, kurios paaiškintų, kas gi įvyko tą liepos vakarą. Per 
trisdešimtąjį jo gimtadienį. 

Lygiai prieš devynerius metus, skaičiuojant nuo praėjusio trečia- 
dienio. 

Detektyvas seržantas į gerklę susivertė dar vieną mauką brendžio 
ir smarkiai užsikosėjo. Pagaliau aprimęs, į Greisą kilstelėjo didžiules, 
sielvartingas akis. 

— Ką man daryti? 

— Papasakosi, kas atsitiko? 

— Arei viskas įgriso iki gyvo kaulo, štai kas atsitiko. 

— Kas būtent atsibodo? 

— Aš. Mūsų gyvenimas. Nežinau. Tiesiog nežinau, — kalbėjo 
įsmeigęs priešais save akis. — Ji lankė savęs tobulinimo kursus. Pame- 
ni, minėjau, kad man vis perka tas knygas? „Vyrai kilę iš Marso, mote- 
rys — iš Veneros“, „Kodėl moterys nemoka skaityti žemėlapių, o vyrai 
nieko neranda šaldytuvuose?“ ir panašų šlamštą. Kuo toliau, tuo labiau 
siunta, kad namo parsibeldžiu vėlai, todėl ji privalo sėdėti su vaikais ir 
negali išvažiuoti į paskaitas. Aišku? 

Greisas atsistojo, prisipylė viskio, nelauktai pajuto geidžiąs ciga- 
retės. 

— Bet argi ne ji tave skatino įsidarbinti policijoje? 

— Aha. Štai dar vienas dalykas, dėl kurio Arė niršta — darbo va- 
landos. Kas čia supaisys, kaip mąsto moterys. 

— Ar ji supranta, kad esi nuovokus, ambicingas, darai didelę pa- 
žangą? Ar žino, kaip puikiai tave vertina viršininkai? 

— Manau, jai į tai nusispjaut. 

— Susiimk, seni! Glenai, dienomis tu dirbai apsauginiu, o tris 
naktis per savaitę palaikydavai tvarką klube. Kokia, po velnių, ateitis 
tavęs laukė? Kai gimė sūnus, sakei, kad tave aplankė praregėjimas. 
Baiminaisi, kad vaikui nereikėtų bendramoksliams aiškinti, esą tėvas 
tėra naktinio klubo tvarkdarys. Norėjai profesijos, kuria jis didžiuotųsi. 
Teisingai? 

Brensonas buku žvilgsniu varstė vėl ištuštėjusį stiklą. 

— Aha. 

— Aš nesuprantu... 

— Sveikas prisijungęs prie bendraminčių. 

Gėrimas bent jau apramino detektyvą seržantą, todėl Greisas 
paėmė Brensono stiklą, įpylė dar brendžio ir grąžino draugui. Jis atsi- 
minė, kaip pats darbavosi patruliu ir su kaupu prisižiūrėjo šeimyninių 
reikalų. Policija nepakentė aiškintis skandalų šeimose. Nes pareigūnui 
dažniausiai prisireikdavo užsukti į namą, kuriame porelė grumdavosi 
pasičiupusi reples ir plaktuką, — paprastai vienas arba abu būdavo 
prisigėrę, — ir atvykėlis nė nepastebėdavo, kaip užsidirbdavo smūgį į 
veidą arba jam vožtelėdavo kėde. Antra vertus, patirtis suteikė Greisui 
žinių apie šeimos įstatymą. 

— Ar kada smurtavai prieš Arę? 

— Juokauji? Niekada. Niekada. Nieku gyvu, — kategoriškai at- 
sakė Glenas. 

Greisas bičiuliu tikėjo; jis negalvojo, kad Brensonas galėtų pakelti 
ranką prieš mylimuosius. Milžino kūne slypėjo mieliausias, geriausias, 
švelniausias žmogus. 

— Būsto paskolą turi? 

— Aha, ėmėm ją bendrai su Are. 

Brensonas nuleido stiklą ir vėl pravirko. Po minutės kitos sumik- 
čiojo. 

— Jėzau, kaip gaila, kad kulka nepalietė svarbiausių organų. Kaip 
gaila, kad ji nesudraskė sušiktos mano širdies. 

— Nedrįsk taip kalbėti. 

— Bet tai tiesa. Jaučiu, man lemta pralaimėti. Arė niršdavo, kai 
dirbdavau dvidešimt keturias valandas per parą, be jokių išeiginių, o 
dabar jai atsibodo, kad septynias savaites sėdžiu namuose. Atseit mai- 
šausi po kojomis. 

Greisas trumpam susimąstė. 

— Būstas priklauso ne vien žmonai, bet ir tau. Net jeigu ji ant 
tavęs pyksta, išmesti negali. Tu turi savo teises. 

— Aha, o tu pažįsti Arę. 

Taip, bičiulis teisus. Patraukli, valdinga, trečią dešimtį bebaigianti 
ponia visuomet aiškiai parodydavo, kas vadovauja Brensonų namuose. 
Galbūt kelnes mūvėjo Glenas, tačiau vyrukas taip į jas sulįsdavo, kad jo 
veidas šmėžuodavo ties praskiepo sagutėmis. 


Greisas iš sieninės spintos ištraukė antklodes ir paklojo draugui lovą 
tiktai prieš penktą ryto. Viskio ir brendžio buteliai buvo veik tušti, iš 
peleninės kyšojo keliolika sumaigytų nuorūkų. Jis beveik metė dūmyti, 
kai visai neseniai morge pamatė juodus užkietėjusio rūkoriaus plau- 
čius, bet valios jėga susvyruodavo per užsitęsusius, tokius kaip šios 
nakties, išgėrimus. 

Mobilusis, regis, suzirzė vos po kelių minučių. Greisas pažiūrėjo į 

skaitmeninį laikrodį, stovintį greta lovos, ir su siaubu pamatė, kad jau 
dešimt po devintos. 

Žinodamas, jog skambina, be abejo, iš darbo, jis leido tėlefonui pa- 
čirkšti, pats luktelėjo, kol galutinai išsibudins, idant atsiliepus balsas ne- 
būtų mieguistas. Nors galvą, rodės, skrodė valas sūriui pjauti. Šią savaitę 
jam skyrė budinčiojo vyresniojo tyrėjo pareigas, todėl į skyrių derėjo nu- 
kakti prieš pusę devintos ir pasiruošti bet kokiems galimiems rimtiems 
incidentams. Po poros sekundžių jis nuspaudė mobiliojo mygtuką. 

— Rojus Greisas, — ištarė. 

Balsas priklausė rimtam jaunam civiliui iš Valdymo centro, dispe- 
čeriui Džimui Voltersui, su kuriuo Greisas porą kartų kalbėjosi, bet nė 
sykio nesimatė. 

— Vyresnysis detektyve, iš Braitono centro nuovados man skam- 
bino detektyvas seržantas, kuris norėtų, kad jūs apžiūrėtumėte įtarti- 
nos mirties vietą — Houvas, Daiko alėjoje esantis namas. 

— Kokias smulkmenas galite pateikti? — visiškai atsipeikėjęs, 
siekdamas „BlackBerry“ aparato, paklausė Greisas. 

Pasibaigus pokalbiui, jis įsisupo į chalatą, į dantų šepetėlio puo- 
delį prisipylė vandens, vonios kambario spintelėje sužvejojo porą 
paracetamolio tablečių, įsimetė jas į burną, iš folijos išspaudė dar dvi, 
nušlepsėjo į kitą kambarį, kuris dvokė alkoholiu bei kūno kvapais, ir 
papurtė Gleną Brensoną. 

— Eli, ei, pabusk! Atėjo tavo psichologas iš pragaro! 

Detektyvas seržantas perpus praplėšė vieną voką, tarytum jūrų 
sraigė, tūnanti saugiame savo kiaute. 

— Kočiaprisiknisai? — jis delnais suspaudė galvą. — O, velnias, 
kiek aš vakar išgėriau? Mano makaulė kaip... 

Greisas atkišo puoduką su tabletėmis. 

— Atnešiau pusryčius į lovą. Per dvi minutes privalai nusiprausti 
po dušu, apsirengti, praryti šitas ir ko nors užkąsti virtuvėje. Mums 
metas dirbti. 

— Nė nesvajok. Aš turiu nedarbingumo lapelį. Dar vienai savaitei! 

— Jau nebe. Taip sako tavo psichologas. Užteks simuliuoti! Tau 
reikia grįžti į darbą nedelsiant, šiandieną, tučtuojau. Mes keliaujame 
apžiūrėti negyvėlio. 

Brensonas lėtai, lyg kiekvienas judesys keltų skausmą, nuleido 
nuo lovos kojas. Ant raumeningo, kaip lenta plokščio jo pilvo, keliais 
coliais aukščiau bambos, Greisas įžiūrėjo apvalią, blausią dėmelę, žy- 
minčią tą vietą, kur smigo kulka. Ji atrodė miniatiūrinė. Siauresnė nei 
pusės colio skersmens. Siaubingai mažutė. 

Detektyvas seržantas paėmė tabletes, užgėrė jas vandeniu, tuo- 
met pakilo, susvyravo stovėdamas vienomis trumpikėmis, akivaizdžiai 
sutrikęs, nagais kasydamasis sėklides. 

— Po šimts, seni, aš neturiu nieko, išskyrus šituos smirdančius 
drabužius. Negaliu važiuoti taip apsirengęs. 

— Lavonas neprieštaraus, — užtikrino Greisas. 

Skunko telefonas skambėjo ir vibravo. Pryyyp-pryyyp-bnnnzzz-pryyyp- 
pryyyp-bnnnzzz. Aparatas žybčiojo ir slydinėjo ant kriauklės spintelės, 
kur buvo paliktas, nelyginat didžiulis, pakvaišęs, sužalotas vabalas. 

Mobiliajam pasisekė jį prižadinti po trisdešimties sekundžių. 
Skunkas staigiai atsisėdo ir, kaip dažniausiai nutikdavo rytais, galva 
trinktelėjo į žemą išklerusio namelio ant ratų stogą. 

— Šūdas. 

Telefonas nukrito ant siauro, kilimu apkloto grindų ruožo, bet 
nesiliovė klaikiai triukšmavęs. Jis priglaudė mobilųjį vakar, išgriebė iš 
pavogto automobilio, kurio šeimininkui pristigo nuovokumo palikti 
instrukcijų vadovą arba PIN kodą. Nuo stimuliatorių Skunkas buvo toks 
sudirgęs, kad nesumąstė, kaip užtildyti aparatą, ir nedrįso jo išjungti, 
nes telefonui atgaivinti galėjo prisireikti PIN kodo. Turėjo kai kam pa- 
skambinti nelaukdamas, kol savininkas įsisąmonins netekes savo turto 
ir užblokuos ryšį. Susisiekė ir su broliu Miku, kuris drauge su žmona ir 
vaikais gyveno Sidnėjuje, Australijoje. Bet Mikas nė kiek neapsidžiaugė jį 
išgirdęs — pareiškė, esą dabar tėra ketvirta valanda ryto, ir atsijungė. 

Paspygavęs ir padūzgęs telefonas nuščiuvo: išleido paskutinį 
kvapą. Tas žaisliukas, naujausios kartos „Motorola“ su žvilgančiu nerū- 

dijančio plieno korpusu, atrodė šauniai. Parduotuvėse mažmeninė, ne- 
akcinė kaina siektų tris šimtus svarų. Jei nusišypsos sėkmė ir palankiai 
susiklostys derybos, kurių veikiausiai nepavyks išvengti, vėliau šįryt už 
jį bus galima gauti ketvirtį šimtinės. 

Skunkas suvokė drebąs. Kol tysojo ant paklodžių vienais marški- 
nėliais bei glaudėmis, tai prakaituodamas, tai virpėdamas, venomis vėl 
ėmė smelktis niauri, neapibrėžta tamsa, išplintanti į visas kūno ląsteles. 
Tokie pojūčiai užplūsdavo kas rytą; pakirdus apimdavo įsitikinimas, kad 
pasaulis virto priešiška ola, kuri tuojau sukeš ir jį palaidos. Amžiams. 

Per akis nuropojo skorpionas. 

— EIKTUŠIKT! — jis pašoko, viršugalviu taranavo lubas ir iš 
skausmo užriko. Ne, jokio skorpiono čia nebuvo. Kiaulystes eilinį kartą 
krėtė smegeninė. Dabar, pavyzdžiui, rodė vikšrus, ėdančius jo kūną. 
Oda ropinėjo tūkstančiai padarėlių, tarsi sulipusių į kostiumo audi- 
nį. — ATSIKNISKI-I-IT! — Skunkas įniko rangytis, nupurtė gyvius, 
dar griausmingiau paleido gerklę juos iškeikdamas ir tik tada sumetė, 
kad savo žodį vėl tarė sąmonė. O ji bandė kažką pasakyti. Kaip kiekvie- 
ną mielą dieną. Aiškino, kad jam reikalingi rudi milteliai... arba balti. 
O, Jėzau, bet kas. 

Liepė sprukti nuo kojų, smirdančių drabužių ir sugižusio pieno 
tvaiko. Keltis ir žygiuoti į kontorą. Betanei patiko kontoros pavadinimas, 
kuris, jos nuomone, skambėjo juokingai. Toji mergina kvatodavo keistai, 
taip iškreipdama plonytes lūpas, kad į viršutinę įvertas žiedelis trum- 
pam pranykdavo iš akiračio. Skunkas nesuprasdavo, šaipydavosi Betanė 
ar juokdavosi drauge su juo. Vis dėlto jos prielankumą juto. Anksčiau 
nieko panašaus nebuvo patyręs. Per televizorių matė, kaip muilo ope- 
rų veikėjai postringauja apie abipusius šiltus jausmus, bet nenutuokė, 
ką jie reiškė, kol nesusidūrė su Betane — kol vieną penktadienį, prieš 
savaites ar net mėnesius, „Pabėgimo 2“ klube su ja užmezgė pažintį. 

Prielankumą ji rodydavo protarpiais apsilankydama ir rūpindama- 
si Skunku kaip mylima lėlyte. Nupirkdavo maisto, apvalydavo namelį 
ant ratų, išplaudavo drabužius, perrišdavo žaizdas, kurios retsykiais jį 
nusėdavo, negrabiai pasimylėdavo ir vėl išskubėdavo į dienos šviesą 
arba nakties tamsą. 

Jis pakėlė laibą ranką su ištatuiruota, nuo alkūnės iki plaštakos 

nudrikusia virve, ir ant lentynos, iškilusios už dukart sutrenktos gal- 
vos, apgraibomis susirado cigarečių pakelį, plastikinį žiebtuvėlį bei fo- 
lijos peleninę, padėtą šalia spyruoklinio peilio, kurio geležtė, parengta 
netikėtumams, visada kyšodavo iš kriaunų. 

Perkeliant folijos indelį ant grindų, nuo jo pasipylė keliolika nuo- 
rūkų ir žiupsnis pelenų. Skunkas iš pakelio iškratė „Camel“ cigaretę, 
įsikando ją ir prisidegė, nugara atsirėmė į kauburiuotą pagalvę, giliai 
įtraukė dūmą ir lėtai jį išpūtė pro šnerves. Koks malonus, neįtikimai 
malonus skonis! Sutemos akimirkai išsisklaidė. Širdis ėmė plakti stip- 
riau. Kūną užtvindė energija. Jis pamažu atgijo. 

Iš kontoros veržėsi garsai. Sužvigo sirena, kuri netrukus užsi- 
čiaupė. Nubildėjo autobusas, drebindamas namelio sienas. Kažkas 
nekantriai paspusčiojo automobilio signalą. Užkriokė motociklas. Jis 
susiieškojo nuotolinio valdymo pultelį, pirštu pabadė mygtukus ir ap- 
tikęs reikiamą įjungė televizorių. Juodaodė mergina, Triša — beje, gan 
žavi — bendravo su raudančia moterimi, kurios sutuoktinis ką tik ją 
informavo esąs gėjus. Pasak švieselių, žibančių po ekranu, dar tik šešios 
minutės po pusės vienuoliktos. 

Metas ankstyvas. Praeis nemažai laiko, kol kas nors iš bendradar- 
bių nuspręs užsukti į kontorą. 

Pro šalį nukaukė kita sirena. Cigaretės dūmas sukėlė kosulį. Jis 
nuropojo nuo lovos, atsargiai persiropštė per miegantį vėplą iš Liver- 
pulio, kažkokį mulkį, kurio vardo neatsiminė, kuris prisistatė naktį 
kartu su draugužiu, parūkė žolės ir išmaukė degtinės butelį, nušvilptą 
iš alkoholio parduotuvės. Tuodu, beliko tikėtis, nešdinsis velniop, kai 
atsibudę neras nei maisto, nei narkotikų, nei gėralo. 

Skunkas atidarė šaldytuvo duris ir ištraukė vienintelį jame esantį 
dalyką — pusbutelį šiltos kokakolos. Šaldymo įranga neveikė tiek pat 
laiko, kiek jis turėjo šį namuką ant ratų. Atsukant kamštelį, pasigirdo 
tylus šnypštimas. Skystis buvo gardus. Pasakiškas. 

Atsigėręs jis palinko virš kriauklės, apkrautos nešvariais indais 
ir tuščiais kartono pakeliais — per kitą viešnagę viską sutvarkys Be- 
tanė — ir praskyrė oranžinės, dėmėtas užuolaidas. Ryški saulės šviesa 
perliejo veidą tarytum priešiški lazerio spinduliai. Skunkas jautė, kaip 
ji degina užpakalines tinklainių sieneles. Svilina jas. 

Švytėjimas prižadino žiurkėną Elą. Nors viena galūnė buvo įtver- 
ta, padarėlis šlubčiodamas įšoko į savo ratą-bėgtakį ir leidosi į kojas. 
Šeimininkas pažiūrėjo pro grotas, patikrino, ar gyvūnas turi pakanka- 
mai vandens ir mitalo granulių. Rodos, nieko netrūko. Vėliau iš narvo 
pašalins išmatas. Jokia kita namų ruoša jis neužsiimdavo. 

Skunkas užtraukė užuolaidas, nurijo dar kelis kolos gurkšnius, 
nuo grindų pakėlė peleninę, paskutinį sykį trūktelėjo dūmą, iki pat 
filtro, ir sumaigė nuorūką. Krūtinę vėl ėmė raižyti skausmingas kosu- 
lys, besitęsiantis ištisas dienas. Gal net savaites. Netikėtai apsvaigęs jis 
stvėrėsi už kriauklės, paskui įsikibo į plačią valgomojo sėdynę ir nusi- 
gavo atgal iki gulto. Išsitiesė. Lai aplinkui gaudžia diena. Jo garsai, jo 
ritmai, jo miesto pulsavimas ir balsai. Čia jis gimė ir čia, be jokių abejo- 
nių, kada nors numirs. 

Mieste, kuriam Skunkas nereikalingas. Brangių parduotuvių, ne- 
prieinamų meno ir kultūros centrų, laivų, golfo, nekilnojamojo turto 
agentų, teisininkų, kelionių biurų, iškylautojų, konferencijose dalyvau- 
jančių delegatų, policininkų mieste. Kad ir kur pažvelgdavo, jis tematė 
potencialius, išlikti būtinus pasipelnymo šaltinius. Skunkui niekada 
nerūpėjo, kas tie žmonės. Jie ir aš. 

Jie turėjo vertingus daiktus. Už vertingus daiktus duoda grynųjų. 

O grynieji padėdavo išgyventi artimiausias dvidešimt keturias 
valandas. 

Dvi dešimtines, gautas už telefoną, reikės paskirti rudų ar baltų 
miltelių, heroino arba kreko — žiūrint, ką pavyks rasti — maišeliui. 
Likusią penkinę, jei įstengs ją išpešti, sumokės už maisto, gėrimų ir 
rūkalų atsargas, kurias papildys tuo, ką šiandieną nudžiaus. 


2 


Visi požymiai teikė vilčių, kad išaušo stulbinamai nuostabi angliškos 
vasaros diena, kas nutikdavo neapsakomai retai. Nė menkiausias vė- 
jelis nedvelkė netgi virš Daunso reido. Be penkiolikos vienuoliktą ryto 
saulė jau buvo nusvilinusi didžiąją dalį rasos, kuri Šiaurės Braitono 

„golfo klube drėkino prašmatnias vejas bei žaidimo takus, žemė nu- 
sausėjo ir išdžiūvo, ore kybojo svaiginantys ką tik nupjautos žolės ir 
pinigų kvapai. Taip stipriai kaitino, jog karštį, rodės, galėjai sluoksniais 
grandyti nuo kūno. 

Automobilių aikštelėje spindėjo brangiai kainuojantis metalas; be 
pypčiojimo, su pertrūkiais sklindančio nuo nepaklusnios automobilio 
signalizacijos, tebuvo girdėti vabzdžių ūžesys, caksėjimas, pasiekiantis 
ausis po titano ir duobėto polimerinio kamuolio sąlyčio, elektrinių 
vežimėlių dūzgimas, į mobiliuosius įrašytos, sparčiai nutildomos 
skambučių melodijos, vienas kitas prislopintas keiksmažodis, kuris 
išsprūsdavo golfo žaidėjams po visiškai sumauto smūgio. 

Nužvelgiant aplinkines panoramas, užvaldydavo jausmas, kad at- 
sidūrei pasaulio viršūnėje. Pietuose atsivėrė reginys į Braitono ir Hou- 
vo miestą, pastatų stogus, spiečius daugiaaukščių, iškilusių Braitono 
pajūryje, vienišą Šorehamo jėgainės kaminą ir paprastai pilkšvus Anglų 
kanalo, kitaip sakant, Lamanšo sąsiaurio, vandenis, kurie šiandieną at- 
rodė mėlyni lyg Viduržemio jūra. 

Tolėliau į pietvakarius šmėžavo elegantiško kurortinio Vortingo 
miestelio siluetas, panyrantis į miglą kaip dauguma senyvų jo gyven- 
tojų. Šiaurėje driekėsi Daunlando žolynai, tik vietomis pajvairinti 
elektros stulpais, ir kviečių laukai. Kai kuriuose neseniai nuėmė der- 
lių, todėl dabar juos nusėjo kvadratiniai arba cilindriniai gniutulai, 
tarytum figūrėlės milžiniškoje stalo žaidimo lentoje, tačiau netrūko ir 
išmargintų kombainais, kurie slinko susikryžiuojančiomis linijomis ir, 
žiūrint iš taip toli, panėšėjo į miniatiūrinius modeliukus. 

Bet didžiuma golfo klubo narių, šįryt išėjusių į aikštyną, taip daž- 
nai matė tuos vaizdus, kad jų veik nepastebėdavo. Žaidėjų ratą sudarė 
elitiniai profesionalai bei verslininkai iš Braitono ir Houvo (taip pat įsi- 
"vaizduojantys, kad jie priklauso elitui), nemažas skaičius moterų, golfą 
laikančių priemone tikslui pasiekti, ir gausybė pensininkų, daugiausia 
pasigailėtinos išvaizdos vyrų, kurie čia praktiškai gyveno. 

Bišopas, ketindamas įveikti devintąją duobutę, prakaituodamas 
kaip ir visi kiti susitelkė į baltą, žvilgantį, ant „T“ formos kuolelio nu- 
leistą „Titleist“ kamuoliuką. Jis sulenkė kelius, klubais pasiūbavo į šo- 
nus ir tvirčiau suėmė pirmo numerio lazdos rankeną, pasirengęs ban- 


28 PETER JAMES + MIRĘS GYVENTI 


domajam smūgiui. Užsimoti kaip per treniruotes sau leisdavo tik vieną 
kartą, nes taip save drausmindavo — jis neabejojo teigiamu drausmės 
poveikiu. Nekreipdamas dėmesio į kamanės zirzimą, Bišopas dėbtelėjo 
į boružę, kuri netikėtai nutūpė priešakyje. Lyg apsisprendęs ilgėliau įsi- 
taisyti, vabalas įtraukė sparnus ir suglaudė antsparnius. 

Apie boružes kažką pasakojo motina, ir dabar jis mėgino atsi- 
minti, ką konkrečiai teko girdėti. Lyg ir prietaringus tvirtinimus, 
esą jos neša sėkmę arba pinigus, nors pats Bišopas nebuvo prietarin- 
gas — bent jau ne daugiau negu kiti. Suvokdamas, kad trys partneriai 
laukia eilės smūgiuoti, o užnugaryje iki ridenimo aikštelės jau nusigavo 
įkandin sekantys žaidėjai, jis priklupo, pirštinėta ranka paėmė oranži- 
nį gyvį su juodais taškeliais ir numetė atokiau nuo pavojingos vietos. 
Tada vėl sustingo savo poza ir susikaupė, iš galvos išmetė mintis apie 
priešais krentantį šešėlį bei netoliese tebezyziančią kamanę, užsimojo 
ir atliko bandomąjį smūgį neliesdamas kamuoliuko. Š-š-šast! 

— O, taip, — tarė sau. 

Šįryt į klubą atvyko baisiai išvargęs, tačiau žaidė kaip iš natų. Po 
pirmų aštuonių duobučių surinko minus tris balus, tuo negalėjo patikė- 
ti neijo partneris, nei abu priešininkai. Kaip eilinis klubo narys, Bišopas 
lošdavo pakenčiamai ir jau daugelį metų trasą užbaigdavo savo rezul- 
tatų kortelėje turėdamas maždaug aštuoniolika taškų, bet šiandieną, 
rodės, atvažiavo prarijęs stimuliuojamąją piliulę, kuri neatpažįstamai 
pakeitė rimtą jo būdą ir gebėjimą smūgiuoti riedmuša. Užuot vaikšti- 
nėjęs niūrus ir tylus, nugrimzdęs į vidinį pasaulį, mestelėjo porą sąmojų 
ir net patapšnojo kolegoms per nugaras. Susidarė įspūdis, tarsi jis būtų 
atsikratęs asmeninio, sieloje tūnančio demono. Bent šiam rytui. 

Jam tereikėjo neprisidaryti bėdų ties dabartine duobute, puikiai 
susidoroti su devinta. Dešinėje pusėje stiebėsi pailgas medžių guotas, 
kurių tankiuose atžalynuose kamuolėliai galėjo prasmegti be pėdsakų. 
Kairėje plytėjo atviri žemės plotai. Prie šitos duobelės visuomet sau- 
giau nukreipti smūgį truputėlį kairiau. Bet šiandien4jis taip pasitikėjo 
savimi, kad ketino taikytis tiesiai į ridenimo zoną. Žengęs prie kamuo- 
liuko, pakėlė Didžiąją Bertą, pirmojo numerio lazdą iš nerūdijančio 
plieno, ir pakartojo mojį. Po tylaus, bet melodingiausio, kokį teko 
girdėti, caktelėjimo kamuolėlis tiesiu taikymu šovė pirmyn, puslankiu 

nuskriejo per giedrą, kobalto žydrumo dangų, nukrito ant žemės ir pa- 
riedėjęs sustojo vos už kelių jardų nuo žaliojo ploto. 

Artimas jo draugas Glenas Mišonas, kuris dėl rudų ilgų karčių 
labiau priminė senstančią roko žvaigždę negu visame Braitone sėkmin- 
giausiai besiverčiantį nekilnojamojo turto agentą, plačiai nusišypsojo 
ir palingavo galva. 

— Bičiuk, kad ir ką tu vartoji, duokš ir man! 

Brajanas pasitraukė į šoną, įsikišo į krepšį lazdą, tuomet įbedė 
akis į partnerį, pakeitusį jį starto aikštelėje. Vienas iš priešininkų, mi- 
niatiūrinis, airių kilmės odontologas, mūvintis plačkelnes ir dėvintis 
škotišką beretę, išlenkė mauką iš plokščio, šikšna padengto buteliuko, 
kurį be paliovos siūlė kitiems, nors dar buvo tiktai be dešimties minu- 
čių vienuolikta ryto. Kitas, Janas Stylas, neblogas, kelerius metus pa- 
žįstamas žaidėjas, puikavosi prabangios išvaizdos „bermudos“ šortais 
ir polo marškinėliais su Hilton Hed Ailendo kurorto emblema. 

Niekas iš trijulės savo bandymais jam neprilygo. 

Bišopas stvėrė vežimėlį ir nužirgliojo pirmyn, atitoldamas nuo ko- 
legų, pasiryžęs neprarasti koncentracijos, nenorėdamas, kad jį blaškytų 
plepalai. Jei įstengs taip pamušti kamuoliuką, kad šis nusileistų tiesiai 
į duobelę, po pirmųjų devynių bus surinkęs stulbinamai mažai, vos mi- 
nus keturis taškus. Jam pavyks! Iki ridenimo zonos velniškai arti! 

Išstypęs iki šešių su viršum pėdų, Bišopas buvo keturiasdešimt 
vienerių metų, geros fizinės formos vyras: veidas prakaulus, šaltokas, 
bet simpatiškas, plaukai rudi, dailiai pakirpti ir suglostyti atgal. Žmo- 
nės neretai tvirtindavo, esą jis primena aktorių Klaivą Ouveną, ir dėl 
to Brajanas netgi džiaugėsi, nes tokios pastabos glostė gan išvešėjusią 
jo savimeilę. Bet kuriais gyvenimo atvejais visuomet tvarkingai apsi- 
rengęs — tik gal per daug akį rėžiančios spalvos drabužiais, — šį rytą 
pasipuošė mėlynais „Armani“ polo marškinėliais su prasegta, kaklą 
apnuoginančia apykakle, languotomis kelnėmis, nepriekaištingai nu- 
blizgintais, dvispAžviais golfo bateliais ir didžiuliais „DolceRtGabbana“ 
akiniais nuo saulės. 

Įprastomis aplinkybėmis, darbo dieną, niekaip neišdegtų rasti 
laiko pažaisti golfą, bet jį, kaip neseniai priimtą į šito prestižinio klubo 
komitetą — puoselėjantį ambicijas tapti kapitonu — privalėjo matyti 

dalyvaujantį visuose klubo renginiuose. Pačios kapitono pareigos neką 
tereiškė. Kur kas labiau knietėjo pasimėgauti šlove, neatsiejama nuo 
laipsnio. Šiaurės Braitone galima užmegzti gerų pažinčių, o vietinių 
golfo žaidėjų ratui priklausė ir keletas asmenų, investavusių savo finan- 
sus įjo verslą. Lygiai taip pat svarbu — ar net svarbiau — suteikti Ketei 
džiaugsmo, palaikant jos troškimą užimti kuo aukštesnę visuomeninę 
padėtį, kurios ji atkakliai siekė. 

Rodės, kad Ketė galvoje saugojo sąrašus, perimtus iš kokio „vi- 
suomeninio alpinizmo“ vadovėlio. Papunkčiui fiksuojamus tikslus. 
Įstoti į golfo klubą, padaryta, gauti vietą komitete, padaryta, prisijungti 
prie „Rotary“ klubo, padaryta, tapti „Rotary“ skyriaus prezidentu, pa- 
daryta, patekti į „Nacionalinės smurto prieš vaikus prevencijos draugijos“ 
komitetą, padaryta, prisidėti prie „Supamojo arkliuko kreipimosi“ labdaros 
organizacijos, padaryta. Visai neseniai ji susikūrė naują sąrašėlį, ėmėsi 
planuoti dešimtmečiui į priekį, aiškino, kad jiems derėtų bičiuliautis su 
žmonėmis, kurie vieną dieną padės jį išrinkti Rytų ar Vakarų Sasekso 
vyriausiuoju šerifu arba lordu leitenantu. 

Bišopas stabtelėjo, nuo pirmojo iš keturių kamuoliukų nutolęs 
pagarbiu atstumu, su tam tikru manieringu pasitenkinimu atkreipda- 
mas dėmesį į savo pranašumą. Dabar, stovėdamas arčiau, aiškiai matė, 
kaip toli nuskrido jo kamuoliukas. Iki ridenimo aikštelės beliko mažiau 
nei dešimt pėdų. 

— Puikus smūgis, — pagyrė airis atkišdamas butelį. 

Jis mostu atsisakė alkoholio. 

— Dėkui, Metai. Taip anksti negeriu. 

— Žinai, ką pasakė Frenkas Sinatra? 

Bišopas, kurio žvilgsnį netikėtai patraukė klubo sekretorius, dabi- 
tiškai apsirengęs buvęs armijos karininkas, stovintis prie klubo pastato 
drauge su dviem vyrais ir rodantis ketvertuko kryptimi, paklausė: 

— Ne, ką? 

— Jis pareiškė: „Užjaučiau žmones, kurie baidosi gėrimų, nes nuo 
ryto jų diena nė kiek nepagerėja“ 

— Niekada nebuvau Sinatros gerbėjas, — atšovė Bišopas, budriai 
žiūrėdamas į trijulę, be jokių abejonių, kulniuojančią jų pusėn. — To 
šleikščiai saldžiai giedančio palaidūno. 

— Nebūtina žavėtis Sinatra, kad galėtum pasimėgauti svaigalais! 

Nepaisydamas plokščio butelio, kurį airis ištiesė antrą kartą, jis 
susikaupė ir rimtai pamąstė, kokią riedmušą imti. Jeigu nuspręstų 
apsistoti ties elegantišku būdu, reikėtų pasirinkti pleištinę geležinę, ir 
kamuoliukas prisiartintų prie pat duobutės, su sąlyga, jog sėkmė ne- 
nusigręžtų. Tačiau per daugelį metų įgyta golfo žaidėjo patirtis bylojo, 
kad per gerą savo partiją privalai išnaudoti įgytą pranašumą. Žaliosios 
zonosjis dar nepasiekė, bet, atsižvelgiant į rugpjūčio saulės išdžiovintą 
žemės paviršių, daug saugiau būtų griebtis ridenimo lazdos ir atlikti 
gerai apgalvotą smūgį. Švarutėlė veja atrodė lyg išlyginta ne žoliapjo- 
vės, o apgremžta barzdaskučio ašmenų. Iš pažiūros niekuo nesiskyrė 
nuo biliardo stalo gelumbės. Šįryt kamuolėlis pavojingai sparčiai lėkda- 
vo per visus ridenimo plotus. 

Bišopas matė, kaip klubo sekretorius mėlynu sportiniu švarkeliu 
bei pilkomis Aanelinėmis kelnėmis sustojo tolimojoje žaliosios zonos 
pusėje ir pirštu bedė į jį. Pora iš šonų stypsančių nepažįstamųjų — 
aukštas, plikas juodaodis dailia ruda eilute ir neką mažesnis, bet labai 
liesas baltaodis mėlynu, prastai gulinčiu kostiumu — linktelėjo. Paskui 
suakmenėjo lūkuriuodami, stebėdami žaidimą. Kas gi jie tokie, svarstė 
Bišopas. 

Airis nutrenkė kamuolėlį į smėlio duobę ir griausmingai išsiplūdo. 
Janas Stylas pataikė kaip pirštu į akį stverdamas geležinę devinto nu- 
merio riedmušą, nes jo kamuoliukas nuriedėjo prie duobutės ir sustin- 
go vos už kelių colių nuo vėliavėlės. Brajano partneris Glenas Mišonas 
smūgiavo per aukštai, todėl kamuoliukas nukrito už dvidešimties pėdų 
nuo žaliojo ploto. 

Bišopas rankose pasukinėjo ridenimo lazdą, tuomet, nusprendęs 
pasirodyti prieš sekretorių, įkišo ją atgal į krepšį ir išgriebė pleištinę 
geležinę. 

Jis atsistojo kaip priderėjo, pailgu savo šešėliu uždengdamas ka- 
muolėlį, pamojavo lazda lyg per treniruotes, paskui žengtelėjo pirmyn 
ir atliko smūgį. Riedmušos galvutė, per anksti stuktelėjusi į žemę, at- 
skverbė didžiulį velėnos luistą, ir Bišopas, apimtas nusivylimo, žvilgs- 
niu palydėjo kamuoliuką, kuris beveik tobulu statmenu kampu šovė į 
duobelę. 

Velniava. 

Sukėlus smiltelių liūtį, kamuoliuką pavyko išmušti iš duobutės, 
tačiau jis nukrito už kokių trisdešimties pėdų nuo vėliavėlės. Po tekšte- 
lėjimo nuriedėjo pirmyn ir sustojo arčiau nei už trijų pėdų iki duobutės, 
į kurią pateko dar po papildomo smūgio. Taigi atkarpa įveikta su vienu 
baudos tašku. 

Jie užpildė vienas kito lenteles; net ir dabar, įpusėjus trasą, Braja- 
no rezultatas siekė minus du balus. Tačiau mintyse jis save koneveikė. 
Pasirinkęs saugesnį variantą, pirmuosius devynis ruožus galėjo užbaig- 
ti su įspūdingais minus keturiais taškais. | 

Jam tempiant vežimėlį palei ridenimo aikštelės kraštą, kelią pa- 
stojo augalotasis, juodaodis plikis. 

— Ponas Bišopas? — nuskambėjo žemas, ryžtingas, savimi pasi- 
tikinčio žmogaus balsas. 

Jis sudirgęs stabtelėjo. 

— Taip? 

Priešais save kaipmat išvydo policininko pažymėjimą. 

— Aš esu detektyvas seržantas Brensonas iš Sasekso kriminalinės 
policijos. Čia mano kolega, detektyvas konsteblis Nikolas. Nieko prieš, 
jei su jumis pasikalbėtume? 

Apimtas jausmo, tarytum žemę būtų užklojęs gigantiškas, iš dan- 
gaus krintantis šešėlis, jis pasiteiravo: 

— Apie ką? 

— Atleiskit, sere, — tarė pareigūnas demonstruodamas, regis, 
nuoširdžiai atsiprašančią veido išraišką, — bet būtų geriau, jei pašne- 
kėtume kitur. 

Bišopas dirstelėjo į kolegų trijulę. Prisigretino prie Brensono ir 
prabilo tyliau, su viltimi, kad jo žodžių nenugirs kiti: 

— Dabar tam ne pats tinkamiausias metas — aš įpusėjau golfo 
partiją. Ar galite palaukti, kol ją pabaigsiu? 

— Nepykit, sere, — neatlyžo Brensonas, — bet reikalas labai 
svarbus. 

Klubo sekretorius akimirką jį apdovanojo neįskaitomu žvilgsniu, 
o paskui, rodės, sąlygiškai sušiauštuose žolės kuokštuose, tarp kurių 
pats stovėjo, aptiko kažką nepaprastai įdomaus. 

— Kąvisa tai reiškia? — paklausė Bišopas. 

— Privalome pašnekėti apie jūsų žmoną, sere. Deja, turime jums 
gana blogų naujienų. Būčiau dėkingas, jei kartu su mumis kelioms mi- 
nutėms užsuktumėte į klubo pastatą. 

— Apie mano žmoną? 

Detektyvas seržantas pamojo namo link. 

— Sere, mums tikrai reikia pabendrauti konfidencialiai. 

Sofija Harington mintyse skubiai paskaičiavo lavonus. Šitame, ke- 
turiasdešimt pirmame, puslapyje jų buvo septyni. Atvertusi keturis 
puslapius atgal, rado dar vienuolika. Beliko pridėti keturis, žuvusius 
pirmame puslapyje, kai po automobiliu sprogo bomba, tris iš devinto- 
jo, kuriuos sudraskė automatinė uzi šūvių papliūpa, šešis iš devyniolik- 
tojo, praradusius gyvybes per privataus reaktyvinio lėktuvo katastrofą, 
penkiasdešimt du iš dvidešimt aštunto — anuos subombardavo Viles- 
dene, kreko prekeivių irštvoje. Dabar tie septyni, narkotikų kurjeriai, 
Karibų jūroje plaukę nuvaryta jachta. Kol kas aštuoniasdešimt trys, o ji 
nė neįveikė trečdalio iš 136 scenarijaus puslapių. 

Na, ir mėšlo krūva! 

Vis dėlto, anot prodiuserio, vakar elektroniniu paštu atsiuntusio 
tekstą, vaidinti filme ruošėsi Entonis Hopkinsas, Metas Deimonas ir 
Lora Lini, negana to, scenarijų skaitė Keira Naitli, o Saimonas Vestas, 
pastatęs „Larą Kroft“, jos manymu, gana įspūdingą, ir „Kalinių lėktu- 
vą“, kuris Sofijai labai patiko, akivaizdžiai degė noru užimti režisieriaus 
kėdę. 

Aha, kurgi ne. 

Metro traukinys artėjo prie stotelės. Apdujęs, priešais įsitaisęs, 
ausinių kištukus į ausis įsigrūdęs rastafarianistas tebestukseno keliais, 
aptemptais nušiurusiomis kelnėmis, ir į taktą kinkavo galva. Šalia jo pra- 
sižiojęs miegojo senyvas vyriškis retais plaukais. Greta pastarojo sėdėjo 
jauna, žavi, azijietiškos kilmės mergina, kuri labai atidžiai skaitė žurnalą. 

Tolimajame vagono gale, po siūbuojančia rankenos ąsa ir įdar- 
binimo agentūros reklama, kiurksojo šiurpus ilgaplaukis, barzdotas 
pašlemėkas nailonine sportine palaidine ir tamsiais akiniais, retsykiais 
čiulptelėjantis dešiniąją savo plaštaką, viršugalvį paslėpęs po gobtuvu, 
veidu įsikniaubęs į nemokamą laikraštį, vieną iš tų, kuriuos per piko 
valandas dalydavo prie įėjimų į metro stotis. 

Sofija jau kurį laiką buvo įjunkusi nužvelgti bendrakeleivius, pa- 
sidairyti žmonių, jos nuomone, atitinkančių savižudžių sprogdintojų 
apibūdinimą. Įprotis tapo eiliniu, išlikimą garantuojančiu kontrolės 
ir teisingų sprendimų poreikiu — kaip, tarkim, pasižiūrėti į abi puses 
einant per gatvę, — įsiliejo į nusistovėjusią jos gyvenimo tvarką. Nors 
šiuo metu režimas iš dalies pakriko. 

Ji vėlavo, nes prieš atvykdama į miestą turėjo įvykdyti pavedimą. 
Laikrodis rodė pusę vienuoliktos, ir bet kurią kitą dieną Sofija būtų 
prisistačiusi į biurą prieš valandą. Kitapus lango nuslinko stotelės 
pavadinimas „Žaliasis parkas"; išskydę reklaminiai plakatai paryškėjo 
iki konkrečių vaizdų ir aiškiai įžiūrimų tekstų. Durys šnypšdamos atsi- 
darė. Ji nukreipė akis į scenarijų, antrąjį iš dviejų, kuriuos vakar ketino 
baigti skaityti, kol šitą užsiėmimą kai kas nutraukė — oho, ir dar taip 
šauniai! Viešpatie, vien apie tai pagalvojus, kūną užvaldydavo pavojin- 
gas geismas! 

Sofija pervertė puslapį, mėgindama susikaupti karštame, tvan- 
kiame vagone, siekdama išnaudoti kelias minutes, likusias iki kitos 
stotelės, „Pikadilio aikštės“, kelionės tikslo. Kontoroje teks parašyti ir 
atspausdinti ataskaitą apie scenarijų. 

Taigi kaip klostėsi siužetas... Pinigais aptekęs tėtukas iš sielvarto 
pameta galvą, kai nuostabioji dvidešimtmetė jo duktė — vienintelė at- 
žala — miršta perdozavusi heroino, ir pasiūlo darbą žudikui, buvusiam 
samdiniui. Tas gali neribotai švaistytis lėšomis, kad susektų ir nudobtų 
kiekvieną iš kaltųjų tinklo, pradedant pasodinusiu aguonos sėklą ir 
baigiant prekeiviu, kuris jo dukrai pardavė mirtiną dozę. 

Reklaminis šūkis skelbė: „Mirties troškimas“ sukryžmintas su 
„Narkotikų keliu“. 

Pagaliau metro traukinys atbildėjo iki „Pikadilio aikštės“. Scenari- 
jų raudonu, prabangiai blizgančiu viršeliu ji įsikišo į kuprinę, tarp ne- 

.šiojamojo kompiuterio, mergiotiško skaitalo, perpus įveiktos knygos 
„Abėcėliniai savaitgaliai“ ir rugpjūčio Harpersė:Oueen leidinio. Tokiais 
žurnalais Sofija nesižavėjo, bet jos mylimasis — arba bičiulis, kaip jį 
taktiškai vadindavo kalbėdama su aplinkiniais, neskaitant dviejų ar- 
timiausių draugių, — buvo šiek tiek vyresnis ir gerokai rafinuotesnis, 
todėl ji stengėsi neatsilikti nuo naujausių madų tiek maisto, tiek bet 
kokioje kitoje srityje, idant taptų išmoninga miesto dabita, kuri paten- 
kintų iki planetos apimties išsipūtusią jo savimeilę. 

Po kelių minučių Sofija jau pėdino troškioje, prakaitą mušančioje 
kaitroje, žygiuodama pavėsinga Vorduro gatvės dalimi. Kartą kažin kas 
užsiminė, neva šioji gatvė buvo vienintelė pasaulyje, kurios abi pusės 
skendėjo įtartinoje prieblandoje — tuo norėta pasakyti, kad ji tapo 
namais ir muzikos, ir filmų pramonei. Pastaba, Sofijos įsitikinimu, su 
tiesa smarkiai neprasilenkė. 

Būdama jauna, dvidešimt septynerių metų moteris ilgais, rudais, 
kaklą supančiais, vilnijančiais plaukais, simpatiško veido su šelmiškai 
riesta nosyte, klasikiniu reklamos agentūrų supratimu ji neatrodė 
graži, bet kažkuo jos išvaizda spinduliavo seksualumą. Nūnai vilkėjo 
lengvą chaki spalvos švarkelį, kurį užsimetė virš kreminės spalvos 
marškinėlių, mūvėjo dukslius, pasendintus džinsus, buvo įsispyrusi į 
sportinius batelius ir kaip visada nekantravo pradėti darbą biure. Nors 
šiandieną skausmingai ilgėjosi bičiulio nenutuokdama, kada jiedu vėl 
pasimatys, ir jautė pavydą, dar stipriau graužiantį širdį, nes šią naktį 
jis praleis namuose, vienoje lovoje su antrąja puse. 

Ji žinojo, kad dabartiniams santykiams lemta patekti į aklavietę, 
neįsivaizdavo, kad jis visko atsisakytų dėl savo meilužės — tegul ir 
išsiskyrė su ankstesne žmona, pagimdžiusia du vaikus. Tačiau tai ne- 
trukdė juo žavėtis. Sofija tiesiog nepajėgė susilaikyti. 

Dėl savo bičiulio kraustėsi iš proto. Dievino kiekvieną jo colį. Vis- 
ką, kas su juo siejosi. Netgi slaptą jųdviejų santykių pobūdį. Su pasiten- 
kinimu stebėdavo, kaip abiem užsukus į restoraną, — tai buvo keli mė- 
nesiai anksčiau, nei jie pradėjo kartu miegoti, — mylimasis vogčiomis 
apsidairydavo būgštaudamas, kad atsitiktinai nesutiktų jį pažįstančio 
žmogaus. Jai patiko SMS žinutės. Elektroniniai laiškeliai. Kaip jis 
kvepėjo. Jo humoro jausmas. Ir tai, kad pastaruoju metu netikėtai at- 

lėkdavo vidurnaktį. Kaip, pavyzdžiui, vakar. Visada atvažiuodavo į jos 
butuką Braitone, dėl to Sofija stebėjosi, nes pats turėjo būstą Londone, 
kur gyvendavo darbo dienomis. 

O, velnias, sukirbėjo galvoje pasiekus biuro duris. Velnias, velnias, 
velnias. 

Ji stabtelėjo ir mobiliajame išbarbeno tekstą: 


Pasiilgau tavęs. Beprotiškai tave dievinu. Jaučiuosi 
pavojingai įsiaudrinusi! XXXX 


Sofija atrakino duris ir spėjo įveikti pusę siauro laiptatakio, kai 
telefonas porą sykių šaižiai supypsėjo. Ji sustojo ir patikrino gautą ži- 
nutę. Šią, dideliam nusivylimui, parašė geriausia draugė Holė. 


Mažiuks, a galės rytoj atlėkt i vakarušk? 


Ne, tarė ji sau. Jokie vakarėliai manęs nedomina. Nei rytoj, nei 
jokią kitą dieną. Aš tik noriu... 

Po galais, ko gi aš noriu? 

Priekyje esančias duris puošė emblema: žaibo simbolis, sudėliotas 
iš kino juostelių. Ženklo apačioje tarsi nugrimzdę į sutemas juodavo 
žodžiai: BLINDING LIGHT PRODUCTIONS. 

Ji įžengė į nedidelę, bet šauniai įrengtą kontorą. Viduje stovėjo 
vien organinio stiklo baldai — skaidrios, vaiduokliškai perregimos 
kėdutės ir stalai, grindis dengė žalsvai melsvi kilimai, ant sienų kabojo 
filmų, prie kurių buvo prisidėję šios kompanijos partneriai, plakatai. 
„Venecijos pirklys“ su Elo Pačino ir Džeremio Aironso veidais. Vienas 
iš pirmųjų Čarlizos Teron filmų, nutrenktas tiesiai į vaizdo juostų 
parduotuves. Vampyriškas siaubukas su Dagrėjumi Skotu ir Safrona 
Barous. 

Iš kuklaus priimamojo, kur stovėjo jos rašomasis stalas ir oranži- 
nė sofa, buvo galima patekti į atviro išplanavimo biurą, kurį okupavo 
Adamas, atsakingas už verslo ir juridinius reikalus, strazdanius plikai 
nuskusta galva, susikūprinęs prie savo kompiuterio, apsirengęs vienais 
iš klaikiausių marškinių, kokius jai teko regėti, neskaitant vakarykš- 

čių, ir Kristianas, finansų direktorius, susitelkęs į ekraną, itin įdėmiu 
žvilgsniu tiriantis spalvotą diagramą. Pastarasis vilkėjo šilkinius, kre- 
minius, iš pažiūros fantastiškai brangius marškinius, priklausančius, 
rodės, neišsenkamai jo kolekcijai, avėjo ryškiaspalvius zomšinius „lai- 
velius“. Greta dunksojo juodas sulankstyto jo dviračio rėmas. 

— Labas rytas, vyručiai, — pasisveikino Sofija. 

Užuot atsakę, abu mostelėjo rankomis. 

Ji vadovavo kompanijos plėtros skyriui, be to, vykdydavo sekre- 
torės pareigas, ruošdavo arbatą, kuopdavo įstaigą, nes šiuo metu lenkė 
valytoja laukėsi kūdikio. Priimdavo klientus. Ir atlikdavo įvairiausius 
kitus darbus. 

— Ką tik skaičiau niekam tikusį scenarijų, — pridūrė ji. — Tikrą 
šlamštą. 

Replika nė vieno nesudomino. 

— Kas nors gers kavos? Arbatos? 

Šįsyk jie sureagavo akimoju. Elgėsi kaip įprastai. Sofija nuėjo į 
virtuvėlę, pripylė į elektrinį virdulį vandens ir nuspaudė mygtuką, pa- 
tikrino sausainių skardinę, kurioje eilinį kartą terado kelis trupinėlius. 
Kad ir kaip dažnai per dieną pripildydavo dėžutę, tie padūkėliai visada 
ją ištuštindavo. Praplėšusi pakelį šokoladinių tešlainių, pažiūrėjo į savo 
telefono ekraną. Jokio atsakymo. 

Sofija surinko jo mobiliojo numerį. 

Po sekundės kitos mylimasis atsiliepė, ir jos širdis apsivertė kūliu. 
Neapsakomai gera buvo vien girdėti jo balsą! 

— Sveikas, čia aš. 

— Negaliu kalbėti. Paskambinsiu vėliau. — Tonas šaltesnis už 
ledą. 

Ryšys nutrūko. 

Atrodė, kad žodžius ištarė visiškai nepažįstamas asmuo. Ne tas 
vyras, su kuriuo prieš kelias valandas dalijosi viena lova, su kuriuo ją 
siejo gerokai daugiau nei fizinis artumas. Sofija padėbsojo į telefoną 
pritrenkta, užvaldyta migloto, į širdies gelmes prasiskverbusio siaubo 
pojūčio. 

Priešais Sofijos kontorą, kitoje gatvės pusėje, buvo įsikūrusi „Star- 
bucks“ kavinė. Pašlemėkas nailonine sportine palaidine, užsmauktu 
gobtuvu ir tamsiais akiniais, kuris sėdėjo tolimajame metro vagono 
gale, žengė prie prekystalio, pasikišęs po pažastimi susuktą nemokamą 
laikraštį, ir užsisakė kavos su neriebiu pienu. Didelį puodelį. Skubėti 
niekur nereikėjo. Jis žįstelėjo dešiniąją plaštaką mėgindamas apmal- 
šinti dilgčiojimą — taip peršti, kai nusidilgini. 

Lyg po signalo dainą užtraukė Lujisas Armstrongas. Galbūt toji 
sklido iš jo galvos, o gal iš kavinės grotuvo. Sunku pasakyti. Svarbiau- 
sia, kad motyvą pavyko išgirsti. Lujisas dainavo tiktai jam. Asmeni- 
nę, mėgstamą melodiją. Jo mantrą. „Kiek laiko pasauly yra, tiek jo 
turim“, — sumykė panosėje. Gryna tiesa. Po šimts, žmogus, kuris 
praktiškai taptų milijardieriumi, jei laikas virstų pinigais, žudymui galės 
skirti visą suknistą dieną, tebūnie pagarbintas Viešpats! 

Iš savo vietos jis puikiai matė įėjimą į Sofijos biurą. 

Gatve nuriedėjo juodas „Ferrari“. Naujas F430 „Spider“. Jis abe- 
jingai nužvelgė priešais sustojusį automobilį, kuriam kelią užblokavo 
keleivį išspjaunantis taksi. Šiuolaikiniais ratais niekada nesižavėjo. 
Priešingai nei dauguma žmonių. Kitaip tariant, nejautė primygtinio po- 
reikio juos įsigyti. Bet apie tokius automobilius nemažai išmanė. Žinojo 
apie kiekvieną visų pasaulyje pagamintų automobilių modelį, gerai 
atsiminė daugumos techninius duomenis ir kainas. Štai papildomas 
kad feraryje įdiegta patobulinta „Brembo“ stabdžių sistema su 380 mm 
keraminiais diskais — priekiniuose ratuose sumontuotos 8 cilindriukų 
apkabos, užpakaliniuose įtvirtintos 4 cilindriukų apkabos. Plieninė 
įranga svertų 20,5 kilogramais daugiau. 

F430 „Spider“ nuslinko šalin ir dingo iš akiračio. Sofija dirbo tre- 
čiame aukšte, tik nežinia, už kokio lango. Ne bėda; įsmukti vidun ir 
išnirti laukan ji galėjo tiktai pro šitas, kuo aiškiausiai matomas duris. 

Daina tebeskambėjo. 

Jis džiaugsmingai niūniavo. 

Sekretoriaus kabinete, įrengtame Šiaurės Braitono golfo klube, tvyrojo 
kariška atmosfera, daug ką sakanti apie jo savininką atsargos majorą, 
kuris tarnavo Folklendo salose ir Bosnijoje, tačiau sugebėjo išlipti sau- 
sas iš vandens ir, svarbiausia, išsaugojo savo, kaip golfo žaidėjo, lygį. 

Kambaryje stovėjo nupoliruotas raudonmedžio stalas; neskaitant 
kelių tvarkingai sudėtų dokumentų šūsnių, ant jo stiebėsi dvi vėliavė- 
lės — Jungtinės Karalystės ir kita, su žalia, mėlyna.ir balta klubo emble- 
ma. Ant sienų kybojo įrėmintos golfo žaidėjų bei duobučių nuotraukos, 
tarp kurių pasitaikydavo tamsiai rusvų kadrų, ir kolekcija senovinių 
ridenimo lazdų, sukryžiuotų nelyginant dvikovos dalyvių špagos. 

Ant didžiulės odinės sofos vienui vienas įsitaisęs Bišopas stebei- 
lijosi priešais save, į detektyvą seržantą Gleną Brensoną ir detektyvą 
konsteblį Niką Nikolą, sėdinčius ant kėdžių. Bišopą, iki šiol apsirengusį 
golfo žaidėjo drabužiais ir apsiavusį pakaltais bateliais, gausiai prakai- 
tuoti vertė ir karštis, ir pareigūnų naujienos. 

— Pone Bišopai, — prabilo aukštaūgis juodaodis detektyvas ser- 
žantas, — man nemalonu pranešti, bet šiandien, pusę devintos ryto, 
valytoja... — atgal pervertęs kelis bloknoto puslapius pratęsė: — ... po- 
nia Ajala atvyko į jūsų namus, esančius Houve, Daiko alėjoje, ir pamatė, 
kad jūsų žmona, ponia Ketrina Bišop... — policininkas trumpam nuti- 
lo, tarsi laukdamas patvirtinimo, kad nesuklydo dėl vardo ir pavardės. 

Bišopas į jį spoksojo bejausmiu žvilgsniu 

— Hmm... atrodė, kad ponia Bišop nekvėpavo. Be aštuonių minu- 
čių devintą atskubėjo greitoji pagalba, tačiau felčeriai, patikrinę pulsą, 
neaptiko jokių gyvybės ženklų. Pusę dešimtos atvažiavo policijos chi- 
rurgas, kuris paliudijo, kad jūsų sutuoktinė, deja, negyva. 

Bišopui atvipo lūpos, veidas sutirtėjo, kelias sekundes akys var- 
tėsi akiduobėse, tarsi nieko aplinkui nematydamos ir neįstengdamos 
įsižiūrėti į jokius objektus. Iš gerklės ištrūko prislopintas krenkštimas. 

— Ne. Meldžiu, pasakykite, jog tai netiesa. Meldžiu. — Jis pasvi- 
ro į priekį ir nukorė pečius, delnais sūpuodamas veidą. — Ne. Ne. Aš 
netikiu. Meldžiu, pasakykite, jog tai netiesa! 

Ilgam įsivyravo tyla, kurią pertraukdavo jo kūkčiojimas. 

— Susimildami! To negali būti, ar ne? Tik ne Ketė? Ne mano bran- 
gioji... mano brangioji Ketė... 

Policijos pareigūnai sėdėjo sustingę, abu jautėsi siaubingai ne- 
smagiai. Dėl stiprių pagirių Gleno Brensono galva skausmingai pul- 
savo, todėl detektyvas seržantas mintyse keikėsi leidęs Rojui Greisui 
anksčiau jį ištempti į darbą ir mestelėti šitokią užduotį. Panašias nau- 
jienas įprastomis aplinkybėmis pranešdavo Šeimos centro pareigūnai, 
kuriuos apmokydavo bendrauti su artimųjų netekusiais žmonėmis ir 
juos konsultuoti, tačiau viršininkas elgdavosi kitaip. Įtartinos mirties 
atveju, kaip dabar, Greisas asmeniškai imdavosi veiksmų arba įsakyda- 
vo vienam iš savo komandos narių perduoti žinią ir įsidėmėti pirmąsias 
reakcijas. Policininkai iš Šeimos centro turės pakankamai laiko, kad at- 
liktų savo pareigas vėliau. 

Nuo tada, kai ryte atsibudo Rojaus namuose, visa Gleno diena 
prilygo košmarui. Iš pradžių teko keliauti į mirties vietą. Lovoje tysojo 
simpatiška, ketvirtą dešimtį įpusėjusi raudonplaukė — nuoga ir supan- 
kė, kaklą bjaurojo tamsi plonytė linija, kurią galėjo įspausti ligatūra. 
Ją, ko gero, pasmaugė, bet daryti prielaidas apie mirties priežastį dar 
per anksti. Tragiškai užsibaigę seksualiniai žaidimai ar žmogžudystė? 
Kokia tiksli moters mirties priežastis, nustatys patologas iš Vidaus rei- 
kalų ministerijos, netrukus atvyksiantis į nelaimės vietą. 

Prakeiktas šunsnukis Greisas, kurį jis absoliučiai dievino — nors 
kartais pats nesuprasdavo kodėl, — liepė grįžti namo, persirengti, o 
paskui susitikti su jos vyru ir atsargiai pranešti blogą žinią. Glenas 
galėjo atsisakyti, nes turėjo galiojantį nedarbingumo lapelį; taip ir 
būtų padaręs, jeigu nurodymą būtų išgirdęs iš bet kurio kito policijos 
pareigūno. O ne iš Greiso. Beje, tuo metu iš dalies pasijuto dėkingas dėl 
suteiktos progos nukreipti mintis nuo savo vargų. 

Taigi jis parvažiavo namo, į kuriuos nukako drauge su palydovu 
detektyvu konstebliu Niku Nikolu, nepaliaujamai pliurpiančiu apie ką 
tik gimusį kūdikį bei tėvystės džiaugsmus, ir lengviau atsikvėpė, kai 
ten nerado žmonos. Nūnai apsiskutęs, persiavęs batus, vilkėdamas 
kostiumą, viešėjo privilegijuotame golfo klube, klojo naujienas, lyg va- 

-nagas tikrino Bišopo reakcijas ir stengėsi atskirti emocijas nuo darbo. 
Paprasčiau kalbant, mėgino įvertinti pašnekovą. 

Pagal statistiką Jungtinėje Karalystėje daugmaž 70 procentų nu- 
žudytų aukų krisdavo nuo pažįstamų rankos. Todėl nieko keista, kad 
pirmiausia reikėjo kreiptis į mirusios moters sutuoktinį. 

— Ar galiu ją pamatyti? Mano brangioji. Mano... 

— Tik ne namuose, sere. Visų pirma juos privalo ištirti teismo 
ekspertai. Jūsų žmoną nuveš į morgą — turbūt dar prieš vidurdienį. 
Ten ją ir išvysite. Atleiskit, sere, bet prašysime jūsų patvirtinti velionės 
tapatybę. 

Brensonas su Nikolu tylėdami stebėjo Bišopą, delnais užsidengusį 
veidą, pirmyn ir atgal linguojantį ant sofos. 

— Kodėl man negalima vykti į savo namus? Į mūsų namus? — 
staiga pratrūko jis. 

Detektyvas seržantas pažiūrėjo į Nikolą, kuris, spėjęs pasirinkti 
lengvą išeitį, pro platų langą spitrijosi į keturis golfo žaidėjus, siekian- 
čius įveikti devintąją duobutę. Kaip, velniai rautų, taktiškai išaiškinti 
padėtį? Skvarbiu žvilgsniu varstydamas Bišopo veidą, ir ypač jo akis, 
Brensonas atsakė: 

— Mums nevalia gilintis į smulkmenas, bet esmė ta, kad jūsų 
būstą laikome nusikaltimo vieta. 

— Nusikaltimo? — suglumo Bišopas. 

— Deja, taip, sere. 

— Apie kokį nusikaltimą jūs šnekate? 

Brensonas mažumėlę pamąstė, siekdamas surikiuoti mintis. Iš- 
dėstyti esmę ne taip jau lengva. 

— Kaip mums pasirodė, jūsų sutuoktinė mirė įtartinomis aplin- 
kybėmis, sere. 

— Įtartinomis? Ką turite omeny? Ką? Kaip ji mirė? 

— Atleiskit, bet šito neatskleisime. Reikės luktelėti patologo 
ataskaitos. 

— Patologo? — Bišopas lėtai palingavo galva. — Mes šnekam 
apie mano žmoną. Ketę. Mano žmoną. Jūs neatskleisite, kaip ji mirė? 
Aš... aš esu jos vyras. — Jo veidas vėl prislėgė delnus. — Ketę nužudė. 
Ar tai bandote pasakyti? 

— Kol kas, sere, supažindinti jus su smulkmenomis negalime. 

— Nieko panašaus. Galite. Juk esu jos vyras. Turiu teisę žinoti. 

Ramiai žiūrėdamas į pašnekovą Brensonas užtikrino: 

— Sere, pateiksime jums informaciją, kai tik patys ją gausime. 
Būtume labai dėkingi, jei atvyktumėte į mūsų valdybą aptarti visų 
įvykių. 

Bišopas iškėlė rankas. 

— Aš... aš įpusėjau golfo turnyrą, ir... 

Šįkart detektyvas seržantas susižvalgė su partneriu, ir kiekvienas 
iš jų pastebėjo, kad kito kolegos veide aukštyn šastelėjo antakiai. Pri- 
oritetai pasirodė gana savotiški. Bet, atvirai kalbant, sukrėsti žmonės 
neretai išrėždavo keisčiausių dalykų. Galbūt nevertėjo per daug gilintis 
į pasakytus žodžius. Be to, Brensonas dalį dėmesio sutelkė į pastangas 
atsiminti, prieš kiek laiko gėrė paracetamolį. Svarstė, ar nieko baisaus 
nebus, jei paims dar porą. Nusprendęs, kad nėra ko jaudintis, vogčia 
įkišo į kišenę pirštus, iš folijos išspaudė kelias tabletes ir įsimetė į 
burną. Bandant jas nugurgti su seilėmis, detektyvą seržantą apėmė 
jausmas, kad svetimkūniai įstrigo viduryje gerklės. 

— Jūsų draugams, sere, jau paaiškinau padėtį. Jie tęsia žaidi- 
mą. — Brensonas vėl pamėgino nuryti vaistus. 

Bišopas pakratė galvą. 

— Dėl mano kaltės jų žaidimas baigtas. Visus tris diskvalifikuos. 

— Užjaučiu, sere. — Jis norėjo pridurti: „Retsykiais tenka įklimp- 
ti į mėšlo krūvą“, bet taktiškai nutylėjo. 

„Blinding Light Productions“ ruošėsi Malibu ir Los Andžele sukti siau- 
bo filmą. Apie grupelę turtingų vaikių, kuriuos vakarėlyje, vykstančia- 
me viename iš Malibu namų, suėda priešiški, iš kosmoso atsibeldę mik- 
roorganizmai. Pirminiame pranešime apie scenarijų Sofija Harington 
užrašė: „Svetimas“ sukryžmintas su „Orandžo apygardos“ serialu. 


JŲ 

-met troško gyvenimą susieti su kino pramone, gauti nors menkiausią 
vaidmenį. Dabar, turėdama svajonių darbą, plušėjo su vyrukais, prisi- 
dėjusiais prie tuzinų filmų — vienus Sofija matė kino teatre, per vaizdo 
arba DVD leistuvus, kitiems, tebesantiems pradinėse kūrimo stadijose, 
prognozavo „Oskarus“ ar bent neblogą komercinę sėkmę. 

Adamui ji įteikė puodelį kavos su pienu ir dviem cukraus šaukšte- 
liais, Kristianui padavė nuostabios jazminų arbatos, įsitaisė už rašomo- 
jo stalo, pati apsirūpinusi „darbininkų“ arbata (pienas, pora šaukštukų 
cukraus), prisijungė prie savo elektroninio pašto dėžutės ir nužvelgė 
šią užtvindžiusius laiškelius. 

Į visus reikėjo atsakyti, bet... po perkūnais, dabar svarbiau kas 
kita. Sofija priglaudė prie ausies mobilųjį ir vėl surinko jo numerį. 

Pavyko susisiekti tiktai su balso paštu. 

— Paskambink man, — tarė. — Kai tik galėsi. Man labai neramu. 

Po valandos dar kartą pabandė užmegzti ryšį. Eilinį sykį į skam- 
butį atsiliepė balso paštas. 

Elektroninių žinučių padaugėjo. Arbatos puodelis stovėjo priima- 
majame nepaliestas. Skaityti scenarijų ji nustojo ties tuo puslapiu, kurį 
užvertė prieš išlipdama iš metro traukinio. Kol kas šiandieną nieko 
doro nenuveikė. Vienam iš savo viršininkų, Lukui Martinui, nesugebėjo 
rytojui rezervuoti pietų stalelio „Caprise“ restorane ir užmiršo Adamui 
pranešti, kad atidedamas popietinis susitikimas su filmo apskaitininku 
Hariu Hiksu. Žodžiu, ne diena — o tikras jovalas. 

Staiga suskambo telefonas, ir įvykiai pakrypo kur kas prastesne 
linkme. 

Moteris dar nedvokė, todėl piršosi išvada, kad mirė ne taip jau seniai. 
Žinoma, kvapą padėjo prasklaidyti Bišopų miegamajame sumontuotas 
oro kondicionierius, kuris veiksmingai priešinosi kūną ėdančiai rug- 
pjūčio kaitrai. 

Patalpoje mėsinės musės kol kas nezvimbė, bet jos turėtų atskris- 


44 PETER JAMES + MIRĘS GYVENTI 


ti artimiausiu metu. Mėsinukės, kaip jas meiliai vadindavo, užuosdavo 
mirties tvaiką net ir būdamos nuo jo šaltinio per penkias mylias. Maž- 
daug tokiu pat atstumu, kaip ir laikraščių žurnalistai — vienas iš šios 
rūšies atstovų jau šnekino vartus sergėjantį konsteblį, bet, sprendžiant 
iš reporterio kūno kalbos, neką tepešė. 

Rojus Greisas, apsirengęs baltu, steriliu vienkartiniu kombinezo- 
nu su gobtuvu, užsitempęs gumines pirštines, apsiavęs antbačius, ke- 
lias sekundes jį stebėjo pro kambario langą. Kevinas Spinela, dvidešim- 
ties su viršum metų vyrukas kampuotais veido bruožais, dėvintis pilką 
eilutę, nemokšiškai pasirišęs kaklaraiščio mazgą, rankoje laikantis už- 
rašų knygelę ir čiaumojantis kramtomąją gumą. Greisui jau teko su juo 
susidurti. Vaikinas dirbo vietinio laikraščio Argus redakcijoje ir, regis, 
nuolat ugdė šiurpulingą savo gebėjimą išdygti nusikaltimo vietoje gero- 
kai anksčiau, nei policija paskelbdavo oficialų pranešimą. Žinodamas, 
kaip žaibiškai — ir su kokiomis tiksliomis detalėmis — naujienos apie 
nusikaltimus pastaruoju metu pasiekdavo šalies žiniasklaidą, Greisas 
spėjo, kad Spinelai informaciją nutekindavo kažkas iš policijos arba 
Valdymo centro. Bet dabar jį neramino daug rimtesnės problemos. 

Jis perėjo miegamąjį, žingsniuodamas palei juostą, kurią ant 
kilimo nutiesė NVT — nusikaltimo vietos tyrėjų — komanda, ir be pa- 
liovos kalbėjo mobiliuoju. Renkamai detektyvų, duomenų surinkėjų ir 
indeksuotojų grupei organizavo patalpas bei stalus nusikaltimų tyrimo 
kabinetuose, taip pat tarėsi dėl susitikimo su žvalgybos pareigūnu, nes 
savo bylos nagrinėjimui privalėjo parengti informacijos kaupimo stra- 
tegiją. Šią auksinę valandą brangi buvo kiekviena minutė. Ką per pirmą- 
ją valandą atlikdavai atvykęs į įtartinos mirties vietą, turėjo reikšmingą 
įtaką paspartinti galimybę suimti nusikaltėlį. 

Vaikštinėjant po žvarboką kambarį, atsiduodantį aitriu brangių 
kvepalų aromatu, galvoje sukosi mintis, bent jau tais momentais, kai 
jis niekam neskambindavo: Čia nelaimingas atsitikimas? Iškrypę seksua- 
liniai žaidimai, kurie baigėsi mirtimi? 

Ar vis dėlto ją nužudė? 

Beveik kiekvienos žmogžudystės atveju egzistavo nemenka tiki- 
mybė, kad nusikaltėlio sąmonėje viešpatavo kur kas didesnis chaosas 
negu taviškėje. Per daugelį metų Rojus Greisas buvo sutikęs apsčiai 

. galvažudžių, ir retas kuris gebėdavo neprarasti šaltakraujiškumo, ypač 
iš karto po to, kai sudorodavo auką. Didžiuma skendėdavo, kaip sa- 
koma, raudonoje migloje. Nepajėgdavo suvaldyti adrenalino pliūpsnių, 
rišliai mąstyti, griebtis suplanuotų veiksmų, nes jie neatsižvelgdavo į 
smegenyse vykstančią grandininę cheminių medžiagų reakciją, kuri 
sujaukdavo blaivų protą. 

Visai neseniai per televizorių Greisas matė dokumentinį filmą 
apie fizinę žmogaus evoliuciją, niekaip nebepavejančią socialinės. Sto- 
vint priešais mokesčių inspektorių, derėtų išlikti ramiam, tačiau atgiję 
primityvūs instinktai ragindavo kautis arba sprukti — kurstydavo to- 
kias pat reakcijas, kaip savanoje susidūrus su kardadančiu tigru. Pavo- 
jaus akivaizdoje organizmą užliedavo galingas adrenalino srautas, nuo 
kurio kūną krėsdavo drebulys ir mušdavo šaltas prakaitas. 

Su laiku antplūdis, suprantama, atslūgdavo. Todėl piktadarius 
geriausia gaudyti, kol jie nespėjo išsivaduoti iš pakylėtos, įtampos ku- 
pinos būsenos. 

Miegamasis driekėsi per visą namo plotį — namo, kurio jis nie- 
kuomet neišgalėtų įsigyti, kaip sau pripažino nejausdamas jokio pavy- 
do. Net jei įstengtų, o taip nutiktų nebent išlošus aukso puodą (vargu 
ar jį kada nors laimės, nes dažniausiai užmiršdavo nusipirkti loterijos 
bilietų), tokiomis buveinėmis nesidomėtų. Veikiau įsikurtų maloniai 
jaukiame, karalių Jurgių laikais statytame dvare, ežero ir kelių šimtų 
kalvotos žemės akrų apsuptyje. Rinktųsi stilingesnes, šiek tiek elegan- 
tiškesnes valdas. O, taip. Skvairas Greisas. Jis galėjo save įsivaizduoti 
stambiu žemvaldžiu. Atokiausiose sąmonės kertelėse, kur siautėjo ne- 
žabota fantazija. 

Bet į vulgarų pseudotiudorinio stiliaus gremėzdą, stūksantį už 
grėsmingos, baltai kalkėmis išdažytos sienos ir plieninių, elektrinių 
vartų, pretenzingiausiame gyvenamajame Braitono ir Houvo rajone, 
Daiko alėjoje, nė nepažvelgtų. Nieku gyvu. Iš visų čia regėtų dalykų 
Greisui patiko tiktai baltas, dailiai restauruotas, garaže po aptiesalu 
paslėptas „Jaguar Mark 2“ su 3.8. litrų variklio kubatūra, kuris bylojo, 
kad Bišopai, jo požiūriu, turėjo šiokį tokį skonį. 

Kiti du šeimininkų automobiliai, stovintys įvažiavimo kelyje — 
tamsiai mėlynas trečios klasės BMW kabrioletas ir juodas „Smart“ — 

didelio įspūdžio nepadarė. Įkandin jų žvyruotame rate grūdosi kvadra- 
tinis Sunkių nusikaltimų ir nelaimingų atsitikimų skyriaus furgonas, 
paženklintos policininkų mašinos ir keletas NVT komandos narių 
automobilių. Netrukus prie jų prisijungs geltonas „Saab“ nuleidžiamu 
stogu, priklausantis vienam iš Vidaus reikalų ministerijos patologų 
Nadiuškai De Sančai, kuri jau važiavo į nelaimės vietą. 

Tolimajame kambario gale, į kairę ir į dešinę nuo lovos, pro lan- 
gus atsivėrė vaizdas į jūrą, tyvuliuojančią už kokios mylios, regimą virš 
namų stogų, ir į terasines vejas — jų viduryje, daug aiškiau matomoje 
vietoje nei tolėliau įrengtas plaukimo baseinas, stiebėsi dekoratyvinis 
fontanas su tikslia, į patį viršų iškelta besišlapinančio berniuko ko- 
pija, akmeniniu, čiurkšlę purškiančiu angelėliu, naktimis, kaip spėjo 
Greisas skambindamas mobiliuoju, apšviestu ryškiaspalviais prožek- 
toriais. 

Šį sykį jis susisiekė su senu vilku detektyvu Normanu Potingu, ne 
itin mėgstamu tarp komandos narių, bet, kaip išaiškėjo iš ankstesnio 
sėkmingo tyrimo, patikimu darbo jaučiu. Įtraukęs Potingą į bylos nag- 
rinėjimą, liepė jam pasirūpinti, kad dviejų kilometrų spinduliu aplink 
žmogžudystės vietą būtų surinkta stebėjimo kamerų fūlmuota medžia- 
ga. Tuomet subūrė pulkelį uniformuotų pareigūnų ir jiems įsakė užsuk- 
ti į kiekvieną iš artimiausių kvartalo namų ir apklausti jų gyventojus. 

Galų gale vėl nukreipė žvilgsnį į milžinišką lovą su baldakimu, ky- 
šančiu virš dviejų stulpų. Vaizdas nuteikė nemaloniai. Moteris gulėjo 
sustingusi, išskėstomis, vyriškais kaklaraiščiais prie stulpelių pririšto- 
mis rankomis, rodydama neseniai skustas pažastis. Neskaitant plono 
auksinio vėrinio su oranžine, sąsagoje įtvirtinta boruže bei dviejų žie- 
dų, vestuvinio ir sužieduotuvių, papuošto masyviu deimantu, ji buvo 
nuoga; simpatišką veidą rėmino ilgi, raudoni, susitaršę plaukai, akis 
supo juodi ratilai, turbūt likę nuo Antrojo pasaulinio karo dujokaukės, 
pamanė Greisas, mintyse kartodamas žodžius, kurie, tiek metų tiriant 
žmogžudystes, jam tapo mantra. 

Ką sako nelaimės vietoje rastas lavonas? 

Jos kojų pirštai — trumpi ir stori, nagai blizgėjo rausvu, apsilau- 
pusiu laku. Drabužiai išmėtyti ant grindų, tarytum moteris būtų sku- 
bėjusi nusirengti. Tarp apdarų drybsojo senas, prieš amžinybę kimštas 

pliušinis meškiukas. Jei ne alebastro baltumo linijos, nutįsusios gaktos 
srityje ir ženklinančios bikinio juostelių uždengtas vietas, įdegęs atro- 
dytų visas kūnas, kuris rudai nusidažė per šiemet karštą Anglijos vasa- 
rą, O gal per užjūrio atostogas, arba ir čia, ir ten. Ant kaklo, iš karto virš 
vėrinio, raudonavo gija, beveik neabejotinai ligatūros žymė, nurodanti 
tikėtiną mirties priežastį, nors Greisas seniai įsisąmonino, jog daryti 
skubotų išvadų nedera. 

Žiūrint į negyvą moterį, jam sunkiai sekėsi negalvoti apie Sendę, 
dingusią savo žmoną. 

Brangioji, nejau taip nutiko ir tau? 

Bent tiek gerai, kad į lauką išvedė isterijos apimtą valytoją. Vienas 
Dievas numanė, kiek ji priteršė nusikaltimo vietą, nuo velionės veido 
nuplėšdama dujokaukę ir lakstydama po namus it begalvė višta. 

Kai pavyko moterį apraminti, ji suteikė šiek tiek informacijos. 
Žinojo, kad mirusios šeimininkės vyras Brajanas Bišopas didžiąją sa- 
vaitės dalį praleisdavo Londone. Šiandieną, iš pat ryto, dalyvavo golfo 
turnyre, žaidė Šiaurės Braitono klube, į kurį įstoti daugumai policinin- 
kų būtų per brangu, antra vertus, Greisas golfu nesidomėjo. 

NVT grupės nariai jau kurį laiką triūsė pasiraitoję rankoves. Vie- 
nas pareigūnas keturpėsčias slankiojo kilimu ieškodamas pašalinių 
medžiagų skaidulų, kitas, milteliais apibarstęs visus paviršius, dairėsi 
pirštų atspaudų. Ekspertams vadovaujantis Džo Tindalas paeiliui šuka- 
vo kiekvieną kambarį. 

Tindalas, nusikaltimo vietos tyrėjas, neseniai paaukštintas iki 
mokslinio skyriaus pareigūno, prireikus vienu metu prižiūrintis kelias 
skirtingas įvykių vietas, išniro iš vonios kambario, sujungto su mie- 
gamuoju. Neseniai jis paliko žmoną dėl gerokai jaunesnės merginos ir 
pats visiškai pakeitė savo išvaizdą. To žmogaus transformacija niekaip 
nesiliovė Greiso stebinusi. 

Vos prieš kelis mėnesius Tindalas priminė kvaištelėjusį moksli- 
ninką dideliu pilvu, šiurkščiais plaukais ir storais akinių stiklais. Dabar 
puikavosi plikai skusta galva ir plokščiu, raumeningu pilvu, radiatoriu- 
mi, želdinosi statmeną ketvirčio colio pločio barzdelę, nuo apatinės 
lūpos vidurio nutįsusią iki smakro, nešiojo stačiakampius akinukus su 
melsvais lęšiais. Greisas, kuris pirmą kartą per daugelį metų vėl susi- 

tikinėjo su moterimi, neseniai bandė patobulinti savo išvaizdą. Bet iš 
dalies pavyduliaudamas pripažino, kad nė iš tolo neprilygo ultrastilei- 
viškam Tindalui. ' 

Kas porą akimirkų velionę nutvieksdavo milisekundei įsijungianti 
fotoblykstė. Fotografas Derekas Gevinas, pakilia nuotaika trykštantis, 
penktą dešimtį bebaigiąs žilaplaukis vyras, Houve turėjo fotoateljė, kol 
namų sąlygomis gaminamos skaitmeninės nuotraukos taip sumenkino 
jo pajamas, kad studiją teko uždaryti. Gevinas nuklysdavo į juodo hu- 
moro lankas juokaudamas, esą jam labiau patinka darbuotis nusikalti- 
mų vietose, nes lavono nereikia versti ramiai sėdėti ir šypsotis. 

Geriausias naujienas per visą rytą Greisas išgirdo tada, kai jam 
pranešė, kad prie bylos tyrimo nurodyta prisidėti numylėtinei patolo- 
gei iš Vidaus reikalų ministerijos. Ispanijoje gimusi rusų aristokratų 
kilmės Nadiuška De Sanča buvo linksmų plaučių, kartais elgdavosi ne- 
pagarbiai, tačiau puikiai išmanė savo darbą. 

Vyresnysis detektyvas atsargiai apėjo negyvą moterį, protarpiais 
tarsi pajusdamas, kad ligatūra paliko žymę ant jo paties kaklo ir netgi 
įsirėžė į vidurius. Visą Greiso kūną kaustė vidinė įtampa. Koks prakeik- 
tas sadistas čia prikišo nagus? Jis nudūrė akis į dėmelę, po makštimi 
bjaurojančią baltą paklodę. Nutekėjusi sperma? 

Jėzau. 

Sendė. 

Kai mirdavo jauna moteris, Greisas visada patekdavo į keblią pa- 
dėtį. Jis nuoširdžiai gailėjosi, kad šiandieną į iškvietimą neatsiliepė 
koks kitas budintis pareigūnas. 

Ant vieno iš paauksuotų, prie lovos stovinčių staliukų, Liudviko 
XIV laikais gamintų baldų kopijų, gulėjo mobilusis. Mažai trūko, kad 
Greisas būtų jį kilstelėjęs — įsisenėjusius įpročius sunku išrauti. Pagal 
„Geriausios praktikos“ instrukcijas, siekiant apsaugoti galimus ant te- 
lefonų rastus įrodymus, aparatus privalo paimti ir apžiūrėti ekspertai. 
Iš kito kambario jis iškvietė pareigūną, kuriam nurodė pasirūpinti, kad 
būtų surinkti visi telefonai. 

Paskui įniko į tai, ką visada mėgdavo veikti atsidūręs potencialioje 
nusikaltimo vietoje, kitaip tariant, vaikštinėjo paniręs į savo mintis. 
Akis trumpam užkliuvo už kabančio ant sienos įspūdingo šiuolaikinio 

paveikslo. Greisas perskaitė autorės vardą ir pavardę — Helena Styl — 
ir paspėliojęs, ar dailininkė garsi, eilinį kartą suvokė, kaip menkai pa- 
žįsta meno pasaulį. Galop nuėjo į erdvų, su miegamuoju sujungtą vo- 
nios kambarį ir atidarė stiklines duris, vedančias į dušinę, dydžio sulig 
svetainė. Nužvelgė muilą, ant kabliukų sukabintus dušo želė indelius, 
šampūno buteliukus. Spintelės durelės su veidrodžiu buvo atviros, tad 
jis pasidomėjo, kokių piliulių galima rasti ant lentynų. Ausyse nuolat 
skambėjo valytojos žodžiai. 

Darbo dienomis ponas Bišopas čia nebūti. Aną vakarą čia nebūti. Aš 
žinoti, nes gaminti vakarienę poniai Bišop. Ji valgyti tiktai salotas. O ponui 
Bišopui patikti mėsa arba žuvis. Tuomet ruošti daug maisto. 

Jeigu vakar Brajanas Bišopas su žmona nesimėgavo iškrypusiais 
seksualiniais žaidimais, kas gi užėmė jo vietą? 

Ir jei tas žmogus ją nužudė... kas jį pastūmėjo? 

Įvyko nelaimingas atsitikimas? 

Ligatūros žymė kategoriškai skelbė: „Ne“ 

Jai pritarė ir Greiso instinktai. 


12 


Kaip daugumai namų, iškilusių po karo, per statybų klestėjimą, Sasek- 
so kriminalinės policijos valdybai — stačiakampiui dviaukščiui pasta- 
tui — neitin gerai pavyko atlaikyti laiko išbandymus. Architektui įtaką 
akivaizdžiai darė art deco stilius, todėl visa struktūra, žiūrint į ją iš tam 
tikrų pusių, priminė nedidelio, nudrengto kruizinio lainerio antstatą. 
Šeštame dešimtmetyje suręstame statinyje iš pat pradžių įsikūrė 
infekcinė ligoninė, anais laikais okupavusi atokią kalvos keterą, už 
Holingberio priemiesčio, ir architektas, be abejo, sulaukė progos pa- 
matyti, kaip įgyvendintą jo viziją apgaubė nuošalumo puikybė. Tačiau 
bėgantys metai šviesios ateities nežadėjo. Miestui augant, pastatą 
apsupo pramoninis rajonas. Dėl kažkokių šiandien niekam tiksliai ne- 
žinomų priežasčių ligoninė buvo uždaryta, ir jos patalpas įsigijo kasos 
aparatus gaminanti kompanija. Po kelerių metų jas perpirko šaldiklių 

firma, vėliau savo turtą perleidusi „American Express“ kortelių ben- 
drovei, kuri dešimto dešimtmečio viduryje pardavė nuosavybę Sasekso 
policijos valdybai. į 

Atnaujintą ir modernizuotą pastatą pristatė akinančioms viešu- 
mo šviesoms kaip technologiškai pažangų Sasekso kriminalinio sky- 
riaus štabą, grafystės policijos Aagmaną, išsiveržusį į priešakines šiuo- 
laikinės britų teisėtvarkos pozicijas. Valdžia visai neseniai nusprendė 
čia perkelti kardomąjį kalėjimą ir vienučių korpusą, todėl statinį teko 
aplipdyti flygeliais. Kriminalinės policijos valdyba persipildė ir ėmė 
eižėti ties siūlėmis, bet jos patalpose įkurdino ir kelis uniformuotų pa- 
reigūnų padalinius. Automobilių stovėjimo aikštelėje tebuvo devynias- 
dešimt vietų, skirtų darbuotojams, kurių skaičius išaugo iki 430, todėl 
ne visiems atrodė, kad šioji vieta pateisino pradinius lūkesčius. 

Pavadinimas „Liudininkų apklausos kambariai“ skambėjo per 
daug didingai, pamanė Glenas, nes juos sudarė tiktai dvi kamarėlės. 
Mažesniąją, viso labo turinčią monitorių ir dvi kėdes, pareigūnai nau- 
dojo stebėjimui. Didesnioji, kur įsitaisė detektyvas konsteblis Nikas 
Nikolas ir sielvarto apimtas Brajanas Bišopas, buvo taip dekoruota, kad 
aplinka raminamai veiktų liudininkus ir galimus įtariamuosius — nors 
iš sienų kyšojo dvi į juos nukreiptos vaizdo kameros. 

Patalpoje plieskė skaisčios lempos, grindis dengė pilkas standus 
kilimas, sienos žvilgėjo kreminiu atspalviu, pro didelį pietinį langą atsi- 
vėrė vaizdas į ASDA prekybos centro stogą, tarytum plokščią akmens 
luitą, už kurio buvo matyti Braitono ir Houvo fragmentai, kambaryje 
dunksojo trys kaušo formos kėdės vyšniniais apmušalais ir gan neiš- 
vaizdus žemas staliukas juodomis kojelėmis, pušies imitacijos viršumi, 
panašus į baldą, kuriuo „Konran“ parduotuvė, suorganizavusi akcijinę 
prekybą, atsikratytų paskutiniu. 

Ore sklandė gaivus aromatas, tarsi kilimas būtų paklotas vos prieš 
kelias minutes, o sienų dažai dar nenudžiūvę, bet, kiek Brensonas atsi- 
minė, čia visada taip kvepėdavo. Patalpoje praleidęs vos porą minučių, 
jis jau sruvo prakaitu. Kaip ir detektyvas konsteblis Nikolas su Brajanu 
Bišopu. Štai su kokiomis bėdomis susidurdavai valdybos pastate: kon- 
dicionavimo sistema veikė sumautai, o pusė langų išvis neatsidarė. 

Garsiai paskelbęs datą ir tikslų laiką, Brensonas nuspaudė sienos 

„ jungiklį, kuris privertė atgyti įrašymo įrangą. Jis paaiškino vykdąs 
standartinę procedūrą, ir Bišopas nuolankiai linktelėjo. 

Velionės vyrą, regis, prislėgė širdgėla. Vilkintis brangiu, gelsvai 
rudu švarku su sidabrinėmis sagomis, bet kaip jį užsimetęs virš mėly- 
nų, atvirakaklių „Armani“ polo marškinėlių, į viršutinę kišenę įsikišęs 
akinius nuo saulės, Bišopas kūprinosi ir sėdėjo sugniuždytas. Už golfo 
aikštyno ribų languotos kelnės ir dvispalviai bateliai atrodė kvailokai. 

Brensonas jį užjautė nepajėgdamas užgniaužti savo emocijų. 
Beje, kad ir kaip bandė susikaupti, į galvą vis atklysdavo mintys apie 
filmą „Krupjė“ ir jame vaidinusį Klaivą Ouveną. Kitomis aplinkybėmis 
tikriausiai pasidomėtų, ar jiedu su Bišopu nesusiję giminystės ryšiais. 
Nors tai neturėjo nieko bendra su dabartine užduotimi, detektyvui 
seržantui, be kita ko, nedavė ramybės klausimas, kodėl golfo klubai, 
kuriuose įprasta laikytis, jo nuomone, absurdiškų ir senamadiškų ap- 
rangos taisyklių, pavyzdžiui, klubo patalpose ryšėti kaklaraiščius, leis- 
davo savo nariams išeiti į aikštyną kaip išsipusčiusiems, pantomimoje 
pagrindinius vaidmenis atliekantiems aktoriams. 

— Pone Bišopai, norėčiau paklausti, kada paskutinį kartą matėte 
žmoną. 

DS pastebėjo, kad prieš atsakydamas jis sudvejojo. 

— Sekmadienį, maždaug aštuntą vakaro. 

Atsiliepta mandagiu, tačiau bejausmiu tonu, kuris jokiomis užuo- 
minomis neišdavė priklausomybės vienai ar kitai visuomenės klasei, 
tarsi Bišopas būtų pasistengęs atsikratyti vaikystėje susiformavusios 
tarties. Iš balso nepavyko atspėti, kilęs jis iš privilegijuotos šeimos ar 
viską pasiekęs savo jėgomis. Bet tamsiai raudonas pašnekovo „Ben- 
tley“, prie golfo klubo paliktas akį rėžiantis automobilis, Brensonui 
labiau asocijavosi su futbolininkais negu su aukštuomene. 

Durys atsivėrė, ir į vidų žengė Eleanora Hodgson, Rojaus Greiso 
asistentė valdymo reikalams, manieringa, dirgli, penkiasdešimties su 
viršum metų moteris, nešina apvaliu padėklu su trimis kavos puode- 
liais ir vandens puoduku. Bišopas pastarąjį ištuštino anksčiau, nei ji 
spėjo išeiti iš kambario. 

— Vadinasi nuo sekmadienio nebuvote susitikęs su žmona? — 
truputį nustebęs pasitikslino Brensonas. 

— Ne. Darbo dienomis gyvenu Londone, nuosavame bute. Į 
miestą išvykstu sekmadienio vakarą ir dažniausiai grįžtu penktadie- 
nio naktį. — Bišopas įdėmiu žvilgsniu įsispoksojo į kavą it kruopščiai, 
versdamas save preciziškai tiksliai atlikti reikalingus judesius, pamaišė 
ją plastikine lazdele, kurią gavo iš Eleanoros Hodgson. 

— Taigi judu matydavotės tik savaitgaliais? 

— Nebent abu ką nors veikdavome Londone. Ketė kartais atva- 
žiuodavo pavakarieniauti, apsipirkti... arba dėl kitų priežasčių. 

— Kokių? 

— Teatro. Draugų. Klientų. Jai... patikdavo užsukti... bet... 

Stojo ilga tylos pauzė. 

Laukdamas pratęsimo, Brensonas dirsčiojo į Nikolą, tačiau jau- 
nesnis detektyvas nepratarė nė žodžio. 

— Bet? — paragino DS. 

— Braitone ir Houve ji negyveno užsidariusi. Lošdavo bridžą, 
žaisdavo golfą, užsiimdavo labdaringa veikla. 

— Kokioje organizacijoje? 

— Keliose. Dažniausiai Nacionalinėje smurto prieš vaikus pre- 
vencijos draugijoje. Ir poroje kitų. Dirbdavo vietinėje labdaros įstai- 
goje, kuri padėdavo vyrų sumuštoms žmonoms. Ketė mielai tiesdavo 
pagalbos ranką. Ji buvo geras žmogus. — Brajanas Bišopas užsimerkė 
ir delnais prisidengė veidą. — Velnias. O, Jėzau. Kas atsitiko? Meldžiu, 
pasakykit. 

— Sere, ar jūs turite vaikų? — staiga prabilo Nikas Nikolas. 

— Ne su Kete. Iš pirmosios santuokos. Penkiolikmetį sūnų Mak- 
są. Ir dukrą Karlę, kuriai trylika. Maksas su draugu išvykęs į Pietų 
Prancūziją. Karlė vieši pas pusseseres Kanadoje. 

— Gal yra koks asmuo, su kuriuo jums reikėtų padėti susisiek- 
ti? — tęsė Nikolas. 

Išmuštas iš vėžių Bišopas pakratė galvą. 

— Visokeriopą pagalbą jums suteiks Šeimos centro paskirtas 
pareigūnas. Deja, kelias dienas grįžti į namus negalėsite. Ar rasite, kur 
apsistoti? 

— Aš turiu butą Londone. 

— Mums teks vėl su jumis šnektelėti. Būtų patogiau, jei artimiau- 

- sias porą dienų liktumėte Braitone ir Houve. Gal įsikurkite pas draugus 
arba viešbutyje? 

— O kaip mano drabužiai? Mano daiktai... higienos reikmenys. 

— Pasakykit Šeimos centro pareigūnui, ko jums prisireiks, ir jis 
viską atveš. 

— Maldauju, paaiškinkit, kas nutiko. 

— Pone Bišopai, kiek laiko esate vedęs? 

— Penkerius metus — jubiliejų šventėme balandį. 

— Ar savo santuoką apibūdintumėte kaip laimingą? 

Bišopas atsilošė ir palingavo galvą. 

— Kokia čia velniava? Kodėl mane tardote? 

— Sere, mes jūsų netardome. Tik pateikėme kelis, su biografijos 
faktais susijusius klausimus. Mėginame geriau perprasti tiek jus, tiek 
jūsų šeimą. Papildoma informacija gali labai padėti tyrimui. Tai stan- 
dartinė procedūra, sere. 

— Man rodos, papasakojau užtektinai. Aš noriu pamatyti savo... 
savo brangiąją Ketę. Prašau. 

Durys atsidarė, ir ant slenksčio Bišopas išvydo vyriškį mėlyna su- 
glamžyta eilute, baltais marškiniais ir kaklaraiščiu, kurį margino balti 
su mėlynais ruoželiai. Jis buvo daugmaž penkių pėdų ir dešimties colių 
ūgio, išvaizdus, prastai apsiskutęs, taip trumpai nusikirpęs šviesius 
plaukus, jog tie priminė pūkelius, akys žydros ir skvarbios, o nosis 
regėjusi ir geresnius laikus. Jis ištiesė tvirtą, vėjo nugairintą ranką iš- 
puoselėtais nagais. 

— Vyresnysis detektyvas Greisas, — prisistatė. — Vadovauju šios, 
hmm... padėties tyrimui. Pone Bišopai, aš nepaprastai jus užjaučiu. 

Bišopas atkišo ilgus, prakaulius, nuo prakaito drėgnus pirštus, 
ant vieno iš kurių puikavosi žiedas su antspaudėliu, ir paspaudė at- 
vykėliui ranką. 

— Prašau pasakyti, kas tiksliai įvyko. 

Rojus Greisas trumpam pažiūrėjo į Brensoną, tada pašnairavo į 
Nikolą. Pastarąsias porą minučių jis klausėsi pokalbio kitame kambarė- 
lyje, bet išsiduoti neketino. 

— Sere, šį rytą žaidėte golfą? 

Bišopo akys šastelėjo kairėn. 

— Taip. Taip, žaidžiau. 

— O kada prieš tai paskutinį kartą buvote aikštyne? 

Klausimas vyriškį pritrenkė. Greisas, įsispiginęs į jį nelyginant 
vanagas, aiškiai matė, kad pašnekovo žvilgsnis šovė dešinėn, paskui 
nuslinko į kairę pusę... ir pakrypo dar kairiau. 

— Praėjusį sekmadienį. 

Dabar Greisas žinojo galėsiąs nustatyti, meluoja Bišopas ar sako 
tiesą. Akių stebėjimas prilygo veiksmingam metodui, kurį jis įvaldė su- 
sidomėjęs neurolingvistiniu programavimu. Žmogaus smegenys padaly- 
tos į du pusrutulius, vienas iš jų saugo atminties informaciją, o kitas at- 
sakingas už kūrybingumą, gebėjimą meluoti. Už vaizduotę. Kiekvienam 
individui skirtingai, smegenų pusrutuliuose vykstantys procesai ne- 
būtinai sutapdavo. Siekiant išsiaiškinti, kur tiksliai sergėjami atminties 
duomenys, reikėdavo pateikti kontrolinį klausimą — į jį atsakydamas 
asrnuo vargu ar sumeluotų: tarkim, pasiteirauti apie kokią nereikšmingą 
smulkmeną, į kurią Greisas nukreipė pašnekovo dėmesį. Kaip paaiškėjo, 
jis skelbs tiesą, jeigu pažvelgs kairėn, bet į dešinę, vaizduotės pusrutulio 
link krypstančios akys bylos, kad Bišopas mėgina pūsti miglą. 

— Pone Bišopai, kur jūs nakvojote? 

Jis ryžtingai dėbsojo į priekį, nei atsitiktinai, nei sąmoningai ne- 
atskleisdamas minčių. 

— Londone, savo bute. 

— Ar kas nors galėtų tai patvirtinti? 

Sunerimęs Bišopas žvilgtelėjo kairėn. Į atminties saugyklą. 

— Turbūt Oliveris, šveicorius. 

— Kada jį matėte? 

— Vakar vakare, kokią septintą, kai grįžau iš darbo. Ir šįryt. 

— Kiek buvo valandų, kai ryte atvykote į golfo klubą ir atsistojote 
starto aikštelėje? 

— Šiek tiek po devintos. 

— Iš Londono išvažiavote automobiliu? 

— Taip. 

— Kada konkrečiai? 

— Apie pusę septintos. Oliveris padėjo į bagažinę sukrauti mano 
daiktus — golfo lazdas. 

Greisas sekundėlę susimąstė. 

— Ar kas galėtų paliudyti jus matęs tarp septintos vakaro ir pusės 
septintos ryto? 

Bišopas nukreipė akis kairėn, pasitelkė atminties režimą, vadina- 
si, meluoti neketino. 

— Viename iš Pikadilio aikštės restoranų vakarieniavau su savo 
finansų patarėju. 

— O šveicorius pastebėjo jus išvykstantį ir sugrįžtantį? 

— Ne. Po septintos jis paprastai prie durų nesisukioja — vėl pa- 
sirodo tiktai ryte. 

— Kada baigėte vakarieniauti? 

— Kokią pusę vienuoliktos. Kas čia, raganų medžioklė? 

— Ne, sere. Atleiskit, jei atrodau pedantiškas, bet jus pašalinę iš 
įtariamųjų rato galėtume susitelkti į kitas tyrimo kryptis. Prašau papa- 
sakoti, ką veikėte po vakarienės. 

— Grįžau į butą ir griuvau į lovą. 

Greisas linktelėjo. 

Bišopas jį pervėrė atšiauriu žvilgsniu, paeiliui dėbtelėjo į Brenso- 
ną su Niku Nikolu ir susiraukė. 

— Kas yra? Manot, kad vidurnaktį parlėkiau į Braitoną? 

— Tokia galimybė išties menkai tikėtina, sere, — užtikrino Grei- 
sas. — Pasakykite šveicoriaus ir finansų patarėjo telefonų numerius. Ir 
restorano pavadinimą. 

Bišopas pakluso. Brensonas užsirašė gautus duomenis. 

— Tiesa, duokite ir savo mobiliojo numerį, — paprašė Greisas. — 
Be to, mums prireiks naujausių jūsų žmonos nuotraukų. 

— Taip, žinoma. 

Greisas netikėtai pasiteiravo: 

— Pone Bišopai, ar galėtumėte atsakyti į labai asmeninį klausi- 
mą? Jūs neprivalote, bet mums padėtumėte. 

Vyriškis bejėgiškai gūžtelėjo. 

— Ar judu su žmona mėgaudavotės neįprasta seksualine veikla? 

Bišopas pašoko nuo kėdės. 

— Ką, po velnių, jūs kalbate? Mano Ketę nužudė! Aš noriu žinoti, 
kas atsitiko. Vyresnysis detek... detek... kad ir kokia būtų jūsų pavardė. 

— Greisas. 

— Kodėl man neatsakote į elementarų klausimą, vyresnysis 
detektyve Greisai? Ar policijai taip sunku pateikti atsakymą į papras- 
čiausią klausimėlį? — Bišopą užvaldė stiprėjanti isterija, ir jo balsas vis 
garsėjo. — Aš teisus? Iš pradžių pranešėte, jog mano žmona mirė... ir 
dabar aiškinate, kad aš ją nugalabijau? Štai ką bandote pasakyti? 

Jo akys šmaižė po visą kambarį. Greisas žinojo privaląs leisti jam 
nusiraminti. Tylėdamas apžiūrėjo pašnekovą. Nužvelgė absurdiškas 
kelnes ir batelius, primenančius blauzdines, kurias ketvirtajame de- 
šimtmetyje nešiodavo gangsteriai. Sielvartas kiekvieną paveikdavo sa- 
vaip. Šioje srityje nelemtos patirties Greisui padėjo sukaupti ir darbas, 
ir asmeninis gyvenimas. 

Tai, kad apklausiamas asmuo gyveno vulgariame name ir vai- 
ravo prašmatnų automobilį, dar nereiškė, kad jis buvo žudikas. Kas 
žino, galbūt Brajanas Bišopas įkūnijo kuo garbingiausią pilietį. Taip, 
išankstinių nusistatymų derėtų atsikratyti. Žmogus galėjo įsikurti be- 
veik porą milijonų kainuojančiame būste, bet neprarasti padorumo ir 
išsaugoti pagarbą įstatymams. Nors spintelėje, stovinčioje greta lovos, 
apstu sekso žaislų, o kabinete gulėjo knyga apie seksualinius fetišus, 
aptikti dalykai negarantavo, kad sutuoktinės veidą Bišopas įkalino du- 
jokaukėje ir žmoną pasmaugė. 

Bet ir neliudijo, kad jis čia niekuo dėtas. 

— Atleiskit, sere, tačiau šitie klausimai būtini. Antraip jų ne- 
pateiktume. Puikiai įsivaizduoju, kaip jums sunku, žinau, kad norite 
išgirsti, kas įvyko. Užtikrinu, kad mes viską paaiškinsime. Tik prašom 
truputį palaukti. Aš tikrai suprantu, kaip jaučiatės. 

— Nejaugi, vyresnysis detektyve? Ar bent nutuokiate, kaip žmo- 
gų sukrečia naujiena apie jo žmonos mirtį? 

Greisas jau žiojosi atšauti: „Atvirai kalbant, nutuokiu“, tačiau su- 
sitvardė. Mintyse atkreipė dėmesį, kad Bišopas nereikalavo iškviesti 
advokato, kas neretai bylodavo apie kaltę. Vis dėlto čia kažkas ne taip. 
Tik niekaip nepavyko suvokti, kur šuo pakastas. 

Detektyvas pasišalino iš kambario, grįžo į savo kabinetą ir telefo- 
nu susisiekė su Linda Baklėj, viena iš dviejų Šeimos centro pareigūnų, 

„paskirtų prižiūrėti Bišopą. Ji buvo itin kompetentinga konsteblė, su 
kuria praeityje teko keletą kartų bendradarbiauti. 

— Nenuleisk nuo Bišopo akių, — liepė Greisas. — Informuok 
mane apie bet kokią keistą elgseną. Prireikus liepsiu jį stebėti sekimo 
komandai. 

Klaidas Vyvelsas, laibas ilgšis, kurio viršugalvyje stirksojo juodų plaukų 
kuokšteliai, o lūpas nuolat drėkino liežuvis, stoviniavo už prekystalio 
ir žvilgsniu tyrinėjo šiuo metu tuščias savo valdas. Mažmeninė jo krau- 
tuvėlė, įkurta Brodviko gatvėje, visai šalia Vorduro gatvės, tenkinosi 
anoniminiu „Asmeninių reikmenų“ pavadinimu, kaip tuzinas panašių 
įstaigų, išsimėčiusių Soho užkampiuose — viena kita veikė ir arčiau 
centrinės rajono dalies. 

Gelsvai rusvai apšviestoje patalpoje stovėjo lentynų stelažai, 
nukrauti vibratoriais, lubrikantais ir tepaliukais, įvairių aromatų 
prezervatyvais, raiščių komplektais, guminėmis lėlėmis, diržais, 
klubjuostėmis, botagais, pančiais, nešvankiais žurnalais, erotiniais ir 
pornografiniais DVD — drastiškesnius filmukus, skirtus pažįstamiems 
klientams, jis saugojo slaptame kambarėlyje. Šauniam vakarojimui rei- 
kalingų dalykų parduotuvėje galėjo rasti tradicinės orientacijos atstovai 
ir gėjai, biseksualai ir pagyvenę, sadomazochistinių polinkių vienišiai, 
kaip jis pats, nors to neketino pripažinti nei sau, nei kam kitam. Ne-e, 
nė už ką. Klaidas tiesiog laukė tinkamo žmogaus, su kuriuo užmegztų 
artimus santykius. 

Žinoma, toji moteris niekada čia neužsuktų. 

Ji slapstėsi laikraščiuose, „vienišų širdžių“ skiltyse arba interne- 
tinėse pažinčių svetainėse. Lūkuriavo Klaido. Troško jį patvarkyti..Pri- 
griebti aukštą, liekną bičą, puikų šokėją ir neką prastesnį kikboksinin- 
ką. Kaip tik dabar lavinantį kovinius įgūdžius. Už prekystalio ir vaizdo 
kamerų monitorių, kurie krautuvėlei tapo langais į išorinį pasaulį, 
kartojantį judesius. Spyris puslankiu. Tiesus spyris. Šoninis spyris. 

Negana to, jis turėjo dešimties colių ilgio pimpalą. 

Ir galėjo gauti įvairiausių gėrybių. Kokių tik panorėtum — ne, 
rimtai, kokių tik užsigeistum. Tam tikros rūšies pornografija? Žaisliu- 
kai? Kvaišalai? Mielai prašom! 

Jam labiausiai patikdavo stebėti, ką rodydavo ketvirtoji kamera. 
Ji krypo į gatvės ruožą, nusidriekusį tiesiai už laukujų durų. Klaidas 
mėgdavo žiūrėti, kaip į krautuvėlę užsuka klientai, ypač kostiumuoti 
vyrai, kurie neva atsainiai kulniuodavo pro šalį, tarytum keliaudami 
kažkur kitur, staiga sustodavo, pasiūbuodavo ant kulnų ir maudavo pro 
tarpdurį, lyg juos būtų pritraukęs nematomas magnetas. 

"Štai, pavyzdžiui, į vidų neriantis vėpla dryžuotu kostiumu bei 
rožiniu kaklaraiščiu. Visi atėjūnai žvilgčiodavo į pardavėją it norėdami 
patikinti: „Iš tiesų aš taip nesielgiu“, demonstruodami kvailus pusšyps- 
nius, kokie perkreipia insulto aukų lūpas, galų gale įnikdavo glostyti 
vibratorius, nėriniuotas moteriškas kelnaites arba antrankius, saky- 
tum seksas dar nebūtų buvęs išrastas. 

Link parduotuvės artinosi kitas vyrukas. O, taip, pietų metas. Bet 
šitas individas skyrėsi nuo eilinių pirkėjų. Pašlemėkas treningo kelnė- 
mis, užsimetęs palaidinę su gobtuvu, nosį pabalnojęs tamsiais akiniais. 
Jam įėjus į krautuvėlę, Klaidas pakėlė nuo ekrano akis. Klasikinis va- 
gišiaus tipas, po gaubšle slepiantis veidą nuo kamerų. Tačiau jis elgėsi 
gana keistai. Sustojo kaip įbestas ir žįsdamas plaštaką pažiopsojo pro 
matinį durų stiklą. | 

Po kelių sekundžių žengė prie prekystalio ir paklausė: 

— Ar turite dujokaukių? — žiūrėti pardavėjui į akis vengė. 

— Guminių ir odinių. — Klaidas bedė pirštu į užpakalinę patalpos 
dalį. Į kaukių bei gaubtuvų rinkinį, sukabintą tarp gydytojų, seselių, 
stiuardesių, „Playboy“ kiškelių kostiumų ir paslėpsnių kapšelių, skirtų 
neva arkliško ilgio kotams. 

Užuot pajudėjęs nurodyta kryptimi, klientas grįžo prie durų ir vėl 
įsispigino laukan. 


Kitapus gatvės, greta itališkų užkandžių krautuvėlės, stovėjo jauna, 
nuo biuro atsekta moteris — Sofija Harington, kuri po pažastimi pasi- 


PETER JAMES + MIRĘS GYVENTI 59 


„kišusi žurnalą laukė, kol iš mikrobangų krosnelės ištrauks jos čiabatą, 
ir gyvai šnekėjo mobiliuoju. 
Jis nekantravo užsmaukti dujokaukę merginai ant veido. 

— Kiekvieną sykį, kai čia atsiduriu, mane nukrato šiurpas, — tarė Gle- 
nas Brensonas, išniręs iš niūrių savo minčių ir pažvelgęs į dar nykesnį, 
priekyje atsivėrusį vaizdą. Rojus Greisas įjungė kairįjį posūkio signalą, 
pristabdė senstantį kaštoninį „Alfa Romeo“ sedaną ir išvažiavęs iš 
Luiso kelio žiedo nuslinko palei juodą ženklą auksinėmis raidėmis, 
skelbiančiomis, kad jie artėjo prie BRAITONO IR HOUVO MIESTO 
MORGO. — Tau derėtų vietiniams paaukoti savo mėšliną muzikinį 
rinkinį. 

— Labai juokinga. 

Iš pagarbos čionykštei įstaigai Brensonas palinko į priekį ir pri- 
tildė Ketės Melua kompaktinę plokštelę. 

— Beje, — teisindamasis pridūrė Greisas, — man patinka Ketė 
Melua. 

Kolega patraukė pečiais. Po akimirkos vėl gūžtelėjo. 

— Kas yra? — nesuprato vyresnysis detektyvas. 

— Verčiau leistum man parinkti, kokią muziką turėtum pirkti. 

— Ei, mane tenkina dainos, kurias pats renkuosi. 

— Kaip tenkino drabužiai, kol neparodžiau, kad juos vilkėdamas 
primeni seną apgailėtiną vėplą. Kaip ir šukuosena. Dabar, kai pradėjai 
manęs klausytis, atrodai dešimtmečiu jaunesnis ir vėl susitikinėji su 
moterimi, ar ne? Oji — karšta pupytė! 

Anapus plieninių vartų, pritvirtintų prie mūrinių kolonų, stovėjo 
pailgas vienaukštis bungalo tipo statinys, kurį dengė pilkas žvirgždėtas 
tinkas, regis, iš oro išsiurbiantis visą šilumą net ir svilinančią vasaros 
dieną. Vienoje jo pusėje buvo matyti dengtas įvažiavimo takas, pakan- 
kamai ilgas, kad po stogeliu pasislėptų greitosios pagalbos automobilis 
arba, kas nutikdavo kur kas dažniau, tamsiai žalias koronerio furgonas. 

Kitoje pusėje prie sienos rikiavosi keli automobiliai, įskaitant geltoną 
„Saab“ nuleidžiamu stogu, priklausantį Nadiuškai De Sančai, ir nedide- 
lį mėlyną sportinį MG, kuris Rojui Greisui buvo reikšmingesnis, nes tie 
ratai liudijo, kad šiandieną lavoninėje dirbo Kleo Morėj. 

Nors artimiausioje ateityje teks ištverti siaubingus vaizdus, jį apė- 
mė pakili nuotaika. Žinojo, kad šiomis aplinkybėmis džiugiai jaustis 
nederėjo, bet nepajėgė susivaldyti. 

Daugelį metų vyresnysis detektyvas nepakentė morgo. Kiekvie- 
no, siekiančio tapti policijos pareigūnu, per ankstyvuosius apmokymo 
etapus laukdavo vienas iš iniciacijos ritualų — būtinybė dalyvauti skro- 
dime. Bet dabar lavoninė jam įgavo visai kitą prasmę. Pakreipęs galvą į 
bičiulį, Greisas nusišypsojo ir atkirto: 

— Tai, ką vikšras vadina pasaulio pabaiga, mokytojas vadina dru- 
geliu. 

— Ką? — vangiai atsiliepė Brensonas. 

— Čuanzi citata, — guviai paaiškino jis, mėgindamas bendražy- 
giui perleisti dalelę savo džiaugsmo, kaip nors pralinksminti vargšelį. 

— Kieno? 

— Kinų filosofo. Mirusio 275-aisiais prieš mūsų erą. — Greisas 
neatskleidė, kas jam suteikė žinias. 

— Ir mes jį rasime morge? 

— Ech, tu, sumautas miesčioni. — Vyresnysis detektyvas sustab- 
dė automobilį laisvame aikštelės plote ir išjungė variklį. 

Truputėlį atkutęs Brensonas išdrožė: 

— Nejaugi? Nuo kada pasinėrei į filosofiją, senučiuk? 

Užuominos apie amžių geldavo visada. Greisas ką tik atšventė — 
jei toks žodis tiko — trisdešimt devintąjį gimtadienį ir iš galvos vijo 
mintis, kad kitąmet jam sukaks ištisos keturios dešimtys. 

— Cha, griūk iš juoko. 

— Ar kada matei filmą „Paskutinis imperatorius"? 

— Nepamenu. 

— Nieko keista, — sarkastiškai pratarė Glenas. — Jis viso labo 
laimėjo devynias „Oskaro“ statulėles. Tikras šedevras. Tau reikėtų 
įsigyti DVD — nebent tam neturi laiko, nes stengies peržiūrėti pa- 
skutines „Nusivylusių namų šeimininkių“ serijas. Tiesa, — detektyvas 

seržantas galva kryptelėjo morgo pusėn, — ar tu... na, supranti... ar ji 
iki šiol neduoda tau ramybės? 

— Ne tavo suknistas reikalas! 

Atvirai kalbant, tuo domėtis turėjo teisę ir Brensonas, ir visi kiti, 
nes santykiai su moterimi blaškė Greiso mintis, skatino sutelkti dė- 
mesį ne ten, kur reikėjo. Tramdydamas poreikį šokti laukan, nulėkti į 
morgą ir pasimatyti su Kleo, jis skubiai pakeitė temą. 

— Na, ką manai? — vėl prašneko apie bylą. — Ar ją nužudė vyras? 

— Advokato jis neprašė, — atsakė Glenas. 

— O tu mokaisi, — nuoširdžiai nusistebėjo Greisas. 

Dauguma iš sulaikytų nusikaltėlių elgdavosi nuolankiai. Griaus- 
mingai protestuojantieji dažniausiai pasirodydavo esą niekuo dėti, 
bent jau dėl konkretaus, jų rankų darbui priskiriamo nusižengimo. 

— Bet ar jis nudobė žmoną? Hmm, nežinau, garantuoti nedrįs- 
čiau, — pridūrė Brensonas. 

— Pritariu. 

— Ką tau sako jo akys? 

— Su Bišopu reikėtų pašnekėti ramesnėje aplinkoje. Kaip jis rea- 
gavo, kai pranešei naujienas? 

— Atrodė sukrėstas. Lyg ir iš tikrųjų. 

— Klestintis verslininkas?.. 

„Alfa Romeo“ sustojo akmeninės sienos pavėsyje, greta aukšto 
laurų krūmo. Pro atvirus stogo liuką ir langus dvelkė vėjelis. Nuo vidi- 
nio veidrodėlio ūmai nusileido voriukas, pakibęs ant savo siūlo. 

— Aha, — patvirtino Brensonas. — Prekiauja kažkokia progra- 
mine įranga. 

— Ar žinai, koks charakterio bruožas yra svarbiausias žmogui, 
kuris siekia sėkmingai vystyti verslą? 

— Kad ir kokia būtų toji savybė, aš gimiau be jos. 

— Polinkis į sociopatiją. Stoka sąžinės, kaip ją supranta eiliniai 
žmonės. 

Brensonas pirštu bedė į mygtuką ir dar labiau nuleido langą. 

— Sociopatas tolygus psichopatui, teisingai? — masyviu delnu 
suėmęs vorą, švelniai išmetė jį laukan. 

— Jie būtų tapatūs, jei ne vienas esminis skirtumas. Sociopatai 
pajėgūs valdytis, skirtingai nei psichopatai. 

— Bišopo verslas klesti, vadinasi, mes susidūrėme su sociopatu ir 
galime daryti išvadą, kad jis nužudė žmoną. Puikumėlis! Byla baigta. 
Važiuojam jo suimti? 

Greisas plačiai nusišypsojo. 

— Būna, kad narkotikais prekiauja augaloti, plikai skusti juodao- 
džiai. Tu esi aukštas, juodas ir plikas, vadinasi, parduodi kvaišalus. 

Brensonas susiraukė ir palinksėjo. 

— Be abejo. Gausiu tau, ko tik panorėsi. 

Vyresnysis detektyvas atkišo ranką. 

— Gerai. Pamėtėk porą mažulių, kuriuos daviau ryte — jeigu tau 
jų liko. 

Glenas padavė dvi paracetamolio tabletes. Greisas jas išspaudė iš 
folijos ir nuplovė gurkšniu mineralinio vandens, kurio buteliuką sužve- 
jojo dėtuvėje. Išlipęs iš salono, ryžtingais sparčiais žingsniais nusigavo 
iki mėlynų laukujų durelių su matiniu stiklu ir spustelėjo skambučio 
mygtuką. 

Brensonas stovėjo kone prigludęs prie bičiulio, ir Greisas akimir- 
ką užsigeidė, kad detektyvas seržantas atsiknistų, trumpam paliktų jį 
ramybėje. Su Kleo nesimatė veik savaitę, todėl iš visos širdies troško 
kelias minutes pabūti vienudu. Norėjo išsiaiškinti, ar nuo anos savaitės 
jos jausmai nepasikeitė. 

Neilgai trukus Kleo atidarė duris, ir Greisas viduje sutirpo iš 
džiaugsmo, kaip nutikdavo kiekvieną sykį, kai ją išvysdavo. 

Pagal naujakalbę, kurią sukurpė jo nekenčiamas politinio korek- 
tiškumo politbiuras, dabar Kleo Morėj vadinosi vyresniąja patologa- 
natomijos laborante. Pagal senamadišką, eilinių žmonių šnekamą ir 
suprantamą kalbą ji buvo lavoninės šeimininkė. 

Nors jokie nepažįstami žmonės, pamatę ją gatvėje, per begalybę 
metų nebūtų atspėję, kuo toji moteris užsiėmė. 

Penkių pėdų ir dešimties colių ūgio ilgaplaukė blondinė, kupina 
pasitikėjimo savimi, iš tiesų atrodė kaip pribloškianti gražuolė — jos 
išvaizda visiškai nederėjo prie darbovietės. Stovėdama siaurame morgo 
koridoriuje, link pakaušio sukeltais plaukais, apsirengusi žaliu chirur- 

go chalatu, pasirišusi standžią prijuostę ir apsiavusi guminius batus, ji 
priminė nepaprastai dailią, į savo vaidmenį įsijautusią aktorę. 

Nors šalia stiebėsi smalsusis, įtarusis Glenas Brensonas, vyres- 
nysis detektyvas nebeįstengė tvardytis. Jų žvilgsniai susikryžiavo 
ne vien probėgšmais. Stulbinančios, nuostabios, apvalios, plačiai 
atmerktos padangių žydrumo akys smigo į jo sielą, surado širdį ir šią 
pasūpavo. 

Greisas troško, kad Brensonas išgaruotų, tačiau tas kalės vaikas 
tebestypsojo greta, paeiliui į juos dairėsi ir šiepėsi kaip silpnaprotis. 

— Labas, — šiek tiek virpančiu balsu pasisveikino Greisas. 

— Vyresnysis detektyve, detektyve seržante, kaip malonu judu 
matyti! 

Jis degė noru apkabinti Kleo ir pabučiuoti. Bet susivaldęs, vėl per- 
sijungęs į darbo režimą, paprasčiausiai šyptelėjo. Paskui, bemaž nepa- 
stebėdamas šleikščiai saldaus, į visas patalpas prasisunkusio „Trigene“ 
dezinfekavimo priemonės tvaiko, įkandin jos nusekė į gerai pažįstamą 
nedidelį kabinetą, sykiu atstojantį priimamąjį. Kambarys, tegul ir be- 
asmenis, Greisui patiko, nes jis priklausė Kleo Morėj. 

Ant grindų stovėjo dūzgiantis ventiliatorius, sienos buvo rausvos 
ir grublėtos, tokios pačios spalvos kilimą slėgė „L“ forma išrikiuotos 
kėdės lankytojams ir metalinis staliukas, ant kurio dunksojo trys te- 
lefonai, gulėjo šūsnelė rudų vokų su užrašu ASMENINIAI DAIKTAI ir 
įspūdingos apimties žalias bei raudonas tomas didelėmis paauksuoto- 
mis raidėmis: MORGO REGISTRACIJOS KNYGA. 

Ant vienos sienos kybojo šviesos stendas ir eilė įrėmintų VISUO- 
MENĖS SVEIKATOS IR HIGIENOS PRIEŽIŪROS pažymėjimų, taip 
pat vienas didesnis, iš BRITANIJOS BALZAMUOTOJŲ INSTITUTO, 
išduotas Kleo Morėj. Ant kitos sienos pritvirtinta stebėjimo kamera 
demonstravo, kas vyksta išorėje, trūkčiojančia kadrų seka rodė visas 
pastato puses ir stambiu planu filmavo įėjimą. 

— Po puodelį arbatos, ponai, ar iš karto griebsimės darbo? 

— Nadiuška pasirengusi pradėti? 

Giedros, skaisčios Kleo akys varstė jo vyzdžius dalelę sekundės 
ilgiau, nei to reikėjo, prieš atsakant į klausimą. Besišypsančios akys. 
Neįtikimai šiltos akys. | 

— Išlėkė nusipirkti sumuštinio. Grįš po dešimties minučių. 

Greiso skrandį nutvilkė maudulys, ir jis atsiminė nuo ryto nieko 
nevalgęs. Jau buvo dvidešimt minučių po dviejų. 

— Mielai išgerčiau arbatos. Sausainių turėsi? 

Iš po stalo ištraukusi skardinę, ji nukėlė dangtelį tarytum trofėjų. 

— Trupininių. „Kit-Kat“. Zefyrų? Šokoladinį ar paprastą „Leibniz“ 
sausainį? Biskvitų su figų įdaru? — Kleo atkišo dėžutę Brensonui, bet 
šis papurtė galvą. — Kokios arbatos? Angliškų pusryčių, „Earl Grey“, 
Dardžilingo, kiniškos, ramunėlių, pipirmėčių ar žaliosios? 

Jis prašiepė lūpas. 

— Vis užmirštu, kad čia įkūrei tikrą „Starbucks“ kavinukę. 

Tuo metu Glenas Brensonas nė nevyptelėjo. Veidu įsikniaubęs į 
delnus, jis vėl netikėtai nukabino nosį. Kleo nebyliai pasiuntė Greisui 
oro bučinį. Vyresnysis detektyvas paėmė „Kit-Kat“ ir nuplėšė popie- 
rėlį. 

Galų gale, dideliam Greiso palengvėjimui, bičiulis ištarė: 

— Einu apsirengti. 

Detektyvas seržantas pasišalino iš kabineto, ir jiedu liko vieni. 
Kleo uždarė duris, apkabino jį ir apdovanojo bučiniu. Užsitęsusiu. 

Kai jų lūpos išsiskyrė, moteris paklausė, tebespausdama Rojų 
Greisą glėbyje. 

— Na, kaip laikaisi? 

— Aš tavęs ilgėjausi. 

— Tikrai? 

— Taip. 

— Ar labai? Įvertink ilgesį dydžio matais. 

Jis praskėtė rankas maždaug per dvi pėdas. 

— Tik tiek? — neva pasipiktino Kleo. 

— O tu manęs ilgėjaisi? 

— Beprotiškai! 

— Puiku! Kaip sekėsi kursuose? 

— Abejoju, ar išties norėtum sužinoti. 

— Išbandyk mane. — Vyresnysis detektyvas vėl ją pabučiavo. 

— Papasakosiu per vakarienę. 

Jam patikdavo, kaip Kleo imdavosi iniciatyvos. Kaip mokėdavo 
sudaryti įspūdį, kad jai reikia Greiso. 

Taip jaustis neteko jokios kitos moters draugijoje. Nė karto per 
visą gyvenimą. Su Sende buvo susituokęs daugybę metų, ir jiedu nuo- 
širdžiai vienas kitą mylėjo, bet pojūtis, kad žmonai jo reikia, niekada 
neaplankė. 

Dabar beliko išspręsti vieną problemą. Greisas ketino suorgani- 
zuoti vakarienę namuose. Tiksliau, ko nors nupirkti užkandžių krautu- 
vėlėje, nes gaminti maisto nemokėjo. Deja, planus suardė Brensonas. 
Vargu ar pavyktų romantiškai vakaroti, kai aplinkui niūrinėtų Glenas, 
kas dešimt sekundžių liejantis ašaras. Bet negi nakčiai varysi draugą 
laukan? 

— Kur norėtum važiuoti? — paklausė jis. 

— Tiesiai į lovą. Su gatavu kinišku maistu. Ar sumanymas geras? 

— Nuostabus. Bet turėsime keliauti į tavo namus. 

— O ką? Tau kyla kokių nors sunkumų? 

— Ne. Tiesiog negalime vykti pas mane. Paaiškinsiu po darbo. 

Kleo vėl jį pabučiavo. 

— Luktelėk. — Pati nėrė pro tarpdurį, bet netrukus grįžo nešina 
žaliu chalatu, mėlynais antbačiais, veido kauke ir baltomis latekso pirš- 
tinėmis. Aprangą atidavė jam. — Čia paskutinis mados klyksmas. 

— Aš maniau, kad kostiumais persirengsime vėliau. 

— Ne, vėliau mes išsirengsime — o gal po savaitės viską užmir- 
šai? — ji dar sykį pabučiavo Greisą. — Kas nutiko tavo bičiuliui Glenui? 
Atrodo kaip pasiligojęs šunytis. 

— Bėdos namuose. 

— Eik ir pakelk jam nuotaiką. 

— Stengiuos. 

Staiga atgijo detektyvo mobilusis. Dėmesį blaškantis skambutis 
suerzino, tačiau jis atsiliepė: 

— Rojus Greisas. 

Pasigirdo pareigūnės iš Šeimos centro Lindos Baklėj balsas: 

— Rojau, aš esu „Vyno“ viešbutyje, kur prieš valandą apgyvendi- 
nau Bišopą. Jis pradingo. 

Sofijos motina buvo italė. Ji visuomet mokydavo dukrą, esą geriausiai 
sukrėtimą malšina maistas. Ir šiuo momentu, stovėdama prie itališkų 
užkandžių prekystalio, nenutuokdama, kad ją stebi žmogus su gaub- 
šlėta palaidine ir tamsiais akiniais, pasislėpęs už matinio „Asmeninių 
reikmenų“ parduotuvės stiklo, Sofija spaudė telefoną prie ausies apim- 
ta tikro šoko. 

Ji paklusdavo įpročiams, kurie keisdavosi, atsižvelgiant į nuo- 
taiką. Keletą mėnesių, diena iš dienos, pietums į biurą atsinešdavo 
„Itsu“ užkandinėje pirktą sušio dėžutę, kol kartą perskaitė straipsnį 
apie žmones, kurie paragavę šviežios žuvies užsikrėtė kirminais. Nuo 
tada užsikabino už vietinės krautuvėlės čiabatos, itališkos duonos, 
su mocarelos sūriu, pomidorais ir Parmos kumpiu. Valgyti sumuštinį 
anaiptol ne taip sveika kaip sušį, bet, mm... gardu, nors liežuvį nuryk. 
Pastarąjį mėnesį, gal net ilgiau, sukirsdavo jį kiekvieną mielą dieną. O 
šiandien, labiau nei bet kada anksčiau, jai buvo reikalingi pažįstami, 
ramybę įkvepiantys dalykai. 

— Brangusis, meldžiu, pasakyk, kas atsitiko? 

Jis nerišliai suvapėjo: 

— Golfas... negyva... manęs neįleidžia į namus... Policija. Negyva. 
O, Jėzau Kristau, negyva. 

Žemaūgis plikas italas, stovintis už prekystalio, ūmai ištiesė ga- 
ruojančią, į popierių įvyniotą čiabatą. 

Sofija paėmė sumuštinį ir neatplėšdama mobiliojo nuo ausies 
žengė laukan. 

— Jie galvoja, kad čia mano darbas. Tai yra... O, Dieve. O, Dieve. 

— Brangusis, ar aš galiu kuo padėti? Nori, kad atvažiuočiau? 

Ilgam įsivyravo tyla. 

— Policininkai domėjosi... jie mane tardė, — pagaliau pratrūko Bišo- 
pas. — Nusprendė, kad aš ją nužudžiau. Vis klausinėjo, kur vakar buvau. 

— Elementaru. Su manimi. 

— Ne. Dėkui, bet taip elgtis neprotinga. Nėra reikalo meluoti. 

— Meluoti? — apstulbusi pakartojo ji. 

— Jėzau, mano galvoje viskas taip susimaišė. 

— Ką reiškia „Nėra reikalo meluoti"? Brangusis? 

Spiegdamas sirenomis pro šalį nuriaumojo policijos automobilis. 
Bišopas kažką tarstelėjo, bet balsą nustelbė triukšmas. 

— Atleisk, neišgirdau, — prisipažino Sofija. — Ką sakei? 

— Pasakiau jiems tiesą. Vakarieniavau su Filu Teiloru, savo finan- 
sų patarėju. Vėliau griuvau į lovą. — Vėl stojo ilga tylos pauzė, kurią 
galiausiai nutraukė jo kūkčiojimas. 

— Brangusis, man regis, tu kai ką praleidai. Tai, ką veikei po vaka- 
rienės su finansininku. 

— Nieko aš neveikiau, — nežymiai nustebęs užtikrino jis. 

— Ei, ei! Tu, žinoma, esi sukrėstas, bet nejau nepameni, kaip atva- 
žiavai į mano butą? Iš karto po vidurnakčio. Praleidai naktį su manimi 
ir išlėkei penktą ryto, nes iš savo namų turėjai pasiimti golfo lazdas. 

— Labai malonu iš tavęs tai girdėti, bet aš nenoriu, kad imtum 
meluoti. 

Ji sustingo kaip įkalta. Gatve nudardėjo sunkvežimis, jam pavy- 
mui sekė taksi. 

— Meluoti? Ką čia kalbi? Tai tiesa. 

— Mieloji, man nebūtina kurpti alibi. Verčiau apsiriboti tiesa. 

— Atleisk, — netikėtai sumišusi išspaudė Sofija, — nebesuvokiu, 
kur lenki: Aš juk neprasimanau. Tu atvykai, mes kartu miegojome, o 
vėliau atsisveikinome. Geriausia sakyti teisybę, ar ne? 

— Taip. Be jokių abejonių. 

— Ir ką? 

— Ir ką? — aidu pakartojo Bišopas. 

— Tu prisistatei po vidurnakčio, mudu pasimylėjome — gana 
audringai — ir po penkių ryto vienas kitam tarėme sudie. 

— Tik aš to nedariau. 

— Ko? 

— Nevažiavau pas tave. 

Sofija atitraukė mobilųjį nuo ausies, padėbsojo į aparatą ir vėl pri- 
plojo spėliodama, ar tik ji neišsikraustė iš proto. O gal kuoktelėjo jis? 

— Aš... nesuprantu, — sulemeno. 

— Man reikia eiti, — pareiškė jis. 

Ant kortelės su gundančia patrauklios, azijietiškos kilmės merginos 
nuotrauka buvo išspausdinti žodžiai „Lyties nepakeitęs transseksua- 
las“ ir telefono numeris. Prie pat jos gulėjo kita kortelė su rimbu mosi- 
kuojančios, odiniais drabužiais apsitempusios pasišiaušėlės atvaizdu. 
Nuo drėgno grindų lopinėlio, ant kurio Bišopas vengė stotis, kilo šlapi- 
mo smarvė. Į taksofono būdelę užsuko pirmą kartą per daugelį metų, 
ir šioji nostalgiškų jausmų nepakurstė. Čia ne vien dvokė, bet ir buvo 
karšta kaip pirtyje. 

| Ragelio kampą kažkas sutrupino, kelias stiklo plokštes išraizgė 
trūkio linijos, į akis krito grandinėlė, pritvirtinta prie popiergalių, 
kurie greičiausiai priklausė telefono abonentų knygai. Kelkraštyje 
stabtelėjo sunkvežimis — variklis griaudėjo taip, lyg skardinės pašiū- 
rės sienas iš vidaus būtų trankę tūkstantis kūjais apsiginklavusių vyrų. 
taikė ilgiausia diena per visą gyvenimą. 

Ką, velniai rautų, sakyti vaikams? Maksui ir Karlei? Ar jiems rū- 
pės, kad prarado pamotę? Kad ją nužudė? Buvusi žmona taip nuteikė 
atžalas prieš tėvą ir Ketę, jog vargu ar tuodu ką nors pajus. Ir kokiu 
būdu pranešti naujienas? Telefonu? Nuskristi į Prancūziją ir akis į akį 
susitikti su Maksu, nulėkti į Kanadą ir pasikalbėti su Karle? Jie turės 
anksti parsigauti namo, dalyvauti laidotuvėse... o, Jėzau. Ar tikrai nu- 
trauks atostogas? Ar verta kviesti vaikus? Ar jie norės sugrįžti? Staiga 
jis suvokė, kaip menkai pažinojo savo sūnų ir dukrą. 

Kas gi įvyko? Viešpatie, kas įvyko? 

Brangioji Kete, kas tau nutiko? 

Kas prieš tave pakėlė ranką? Kas? Dėl kokios priežasties? 

Kodėl sumauta policija nieko neaiškina? Tas aukštas juodaodis 
pasipūtęs faras. Ir detektyvas inspektorius ar vyresnysis detektyvas — 
kad ir kas toks būtų — Greisas, kuris taip spoksojo, lyg būtų žiūrėjęs į 
vienintelį įtariamąjį ir nė neabejojęs, jog žmoną nužudė jis. 

Bišopas išniro į saulės kepinamą, priešais rotušę plytinčią Princo 
Alberto gatvę, po pokalbio telefonu visiškai sutrikęs, jausdamas, kaip 

svaigsta galva, svarstydamas, ką daryti toliau. Kartą vienoje knygoje 
perskaitė, kad mobilusis išduodavo, kur buvai ir su kuo bendravai — 
visi, kam prisireikdavo, netgi galėdavo nustatyti, ką šnekėjai. Todėl jis 
pabėgo iš „Vyno“ viešbučio, smukęs laukan pro virtuvės duris, išjungė 
mobilųjį ir pasinaudojo taksofonu. 

Sofijos reakcija pasirodė neįtikimai keista. Elementaru. Su ma- 
nimi... nejau nepameni, kaip atvažiavai į mano butą... mes miegojome 
kartu... 

Bet tą naktį jiedu nesimatė. Po vakarienės restorane Bišopas išėjo 
į lauką, atsisveikino su Filu Teiloru, šveicoriaus iškviestu taksi grįžo į 
savo butą Noting Hile ir pailsęs, prieš golfo turnyrą norėdamas padoriai 
numigti, sudribo į lovą. Buvo garantuotas, kad niekur kitur nesilankė. 

Negi atmintis ėmė krėsti pokštus? Dėl sukrėtimo? 

Ar išties kaltinti derėtų šoką? 

Bišopą nelauktai užliejo sielvartas, nelyginant milžiniška, ne- 
matoma, gilyn į tamsos bedugnę tempianti banga, ir tuo momentu 
jam dingojosi, kad danguje visiškai aptemo saulė, o aplinkui nuščiuvo 
miesto šurmulys. 


17 


Nieko panašaus į skrodimo kambarį Rojus Greisas nė neįstengė įsi- 
vaizduoti. Jis įkūnijo tiglį, kuriame, kaip retsykiais atrodydavo, žmogų 
suardydavo į esminius elementus. Kad ir kokia švara čia viešpatavo, ore 
sklandė mirties tvaikas, jis įsiskverbdavo į odą ir drabužius ir išlikdavo 
netgi praėjus kelioms valandoms po to, kai ištrūkdavai iš morgo. 
Patalpoje viskas atrodė pilko atspalvio, tarsi iš aplinkos ir pačių 
lavonų mirtis būtų ištrynusi spalvas. Matiniai pilkšvi langai saugo- 
jo kambarį nuo smalsių akių, pilkos buvo tiek sienų, tiek dėmėtos, 
drenažiniais grioveliais apsuptų grindų plytelės. Kartkartėmis, kai 
vyresnysis detektyvas čia likdavo vienas ir turėdavo laiko pamąstyti, jį 
apimdavo įsitikinimas, kad netgi apšvietimas buvo įgavęs nežemiškos 
pilkumos atspalvį, kurį skleisdavo sielos aukų, kasmet šimtais mirš- 

tančių dėl nepaaiškinamų priežasčių, tarp šių sienų privalančių ištverti 
visiško pažeminimo procedūrą. 

Kambaryje stovėjo du plieniniai stalai, vienas buvo pritvirtintas 
prie grindų, o kitas su ratukais — ant pastarojo tysojo Ketė Bišop dar 
blyškesniu veidu nei anuomet, kai Greisas ją matė paskutinį sykį. Šalia 
stiebėsi mėlynas hidraulinis keltuvas ir eilė šaldytuvų plieninėmis, lubas 
siekiančiomis durimis. Išilgai vienos sienos stovėjo praustuvės ir gulėjo 
geltonos žarnos ritinys. Į kitą rėmėsi platus stalviršis, metalinė pjausty- 
mo lenta ir makabriška stiklinė „trofėjų“ spintelė, pilna šiurpių, iš ne- 
gyvėlių išpjautų objektų — daugiausiai širdies stimuliatorių ir dirbtinių 
klubo sąnarių. Greta kabojo lentelė su grafomis, skirta velionio vardui ir 
pavardei, jo smegenų, plaučių, širdies, kepenų, inkstų, blužnies svoriui 
užrašyti. Kol kas joje tebuvo pažymėta: KETRINA BIŠOP. Tarytum jai 
pasisekė tapti varžybų nugalėtoja, niūriai pagalvojo Greisas. 

Čia, kaip ir operacinėje, nebūtum radęs jokių dekoratyvinių daik- 
tų, nereikalingų ar vėjavaikiškų smulkmenų, nieko, kas galėtų pagyvin- 
ti nykų, skrodimo kambaryje atliekamą darbą. Operacinėje plušantys 
žmonės bent jau puoselėdavo tam tikrus lūkesčius. Šiame skyriuje viltį 
pakeisdavo bešalis smalsumas. Savo užduotį vykdydavo besielis teisėt- 
varkos mechanizmas. 

Išleidęs kvapą kaipmat nustodavai priklausyti sutuoktiniui, part- 
neriui, tėvams, broliams ir seserims. Prarasdavai bet kokias teises ir 
atsidurdavai vietinio koronerio globoje, kol jis arba ji patvirtindavo 
tavo tapatybę ir po analizės nurodydavo, kas tau atėmė gyvastį. Visai 
nesvarbu, kad mylimieji nenorėdavo leisti skobti tavo vidurių. Visai 
nesvarbu, kad šeima privalėdavo laukti savaites, kartais ir mėnesius, 
kol tave palaidodavo arba sudegindavo krematoriume. Iš tavo asme- 
nybės belikdavo biologinis pavyzdys. Yranti skysčių, proteinų, ląstelių, 
skaidulų ir audinių masė, kurios mikroskopiniai fragmentai galėdavo 
— arba ne — papasakoti tavo mirties istoriją. 

Ši aplinka Greisui ne vien kėlė pasibjaurėjimą, bet ir žavėjo. Jam 
nuolat tekdavo stebėti, kaip triūsia iš pirmo žvilgsnio niekada ne- 
pavargstantys Vidaus reikalų ministerijos patologai, kurių uolumas 
keldavo baimingą pagarbą. Tyrinėdami lavoną, paguldytą ant skrodi- 
mo stalo, jie ne vien nustatydavo mirties priežastį; kūnas pateikdavo 

įvairiausios informacijos, tarkim, kada tiksliai žmogus pasimirė, ką 
valgė, ar jį mušė, žagino, prievartavo. Jei nusišypsodavo sėkmė, odos 
įbrėžimuose arba spermoje pavykdavo aptikti žudiko DNR, nūdien pri- 
pažintą įkalčių Graliu. Šiais laikais nusikaltimus dažnai išaiškindavo 
būtent skrodimo kambariuose. 

Štai kodėl Rojus Greisas, kaip tyrimui vadovaujantis pareigūnas, 
privalėjo atvažiuoti į morgą, prisistatyti kartu su palydovu Glenu Bren- 
sonu tuo atveju, jei pats turėtų išvykti. Prie jųdviejų prisijungė Derekas 
Gevinas iš NVT komandos, fotografuojantis kiekvieną darbo etapą, 
taip pat koronerė, penktą dešimtį įpusėjusi, anksčiau policijos pajėgose 
tarnavusi žilaplaukė — tyli, į akis nekrintanti, kone su fonu susiliejanti 
moteris. Pasirodė ir Kleo Morėj su kolega Darenu, patologanatomijos 
laborantu, protingu, išvaizdžiu, maždaug dvidešimtmečiu jaunuoliu, 
suaugusiojo gyvenimą pradėjusiu nuo mėsininko pareigų, kurios, Grei- 
so nuomone, tiko skrodimo profesionalui. 

Nadiuška De Sanča, patologė, ir abu jos asistentai vilkėjo žalius, pi- 
žamą primenančius apdarus, buvo pasirišę tokios pat spalvos standžias 
prijuostes, užsimovę latekso pirštines ir apsiavę guminius batus. Liku- 
sieji apsirengė žaliais chalatais ir įsispyrė į antbačius. Ketės Bišop kūnas 
gulėjo įsuptas į baltą plastiko plėvę, plaštakas ir pėdas dengė plastikiniai, 
gumelėmis surišti maišai, kurie apsaugojo įkalčius, galbūt išlikusius pa- 
nagėse. Patologė nuvyniojo plėvę, atidžiai šią ištyrė ieškodama plaukelių, 
skaidulų, odos ląstelių, kitokių, net ir menkiausių medžiagų, galinčių pri- 
klausyti užpuolikui, bet nepastebėtų per apžiūrą Bišopų miegamajame. 

Netrukus ji nusisuko ir suskato dudenti į diktofoną. Nadiuška, 
apytikriai dviem dešimtmečiais vyresnė už Kleo, taip pat atrodė pri- 
trenkiamai daili. Ori ir stuomeninga, su išsišovusiais skruostikauliais, 
žaliomis skaidriomis akimis, vieną sekundę mirtinai rimtomis, o kitą 
linksmai kibirkščiuojančiomis, kaip ugnis raudonais, šiuo metu tvarkin- 
gai susegtais plaukais. Ji turėjo aristokratišką laikyseną, derančią mote- 
riškei, kurios tėvas, anot gandų, buvo rusų kunigaikštis, ir nešiojo ne- 
didukus akinius storais rėmeliais, išpopuliarėjusiais tarp žiniasklaidos 
intelektualų. Galop Nadiuška nuleido diktofoną greta praustuvės, grįžo 
prie lavono ir lėtai nuėmė maišelį nuo dešiniosios Ketės plaštakos. 

Apnuoginusi negyvos moters kūną, iš panagių iškrapščiusi ir 

žurnale užregistravusi nuograndas, patologė dėmesį sutelkė į žymes 
ant kaklo. Kelias minutes jas tyrė per didinamąjį stiklą, trumpam įbedė 
žvilgsnį į akis ir pagaliau kreipėsi į Greisą: 

— Rojau, čia negili, peilio ašmenų palikta žaizda, virš kurios, 
toje pačioje vietoje, matyti ligatūros pėdsakas. Atidžiai įsižiūrėk į ode- 
ną — akių baltymus. Pastebėsi kraujavimo požymius. — Jos balso toną 
nežymiai nuspalvino gomurinė, vidurio Europos gyventojams būdinga 
moduliacija. 

Vyresnysis detektyvas žaliu, šiugždančiu chalatu bei nepatogiais 
antbačiais prisiartino prie Ketės Bišop ir dirstelėjo pro lupą — iš pra- 
džių į dešiniąją, paskui į kairiąją akį. Taip, Nadiuška teisi. Baltymus ne- 
abejotinai margino kraujo taškeliai. Įsitikinęs, kad patologė neklydo, 
jis atsitraukė atbulas per kelis žingsnius. 

Į priekį žengė Derekas Gevinas, kuris įamžino kiekvieną akį, savo 
fotoaparate ijungęs makroskopinio fotografavimo režimą. 

— Spaudimas suslėgė kaklo venas, bet ne arterijas, — garsiau pa- 
aiškino Nadiuška, lyg norėdama, kad ją girdėtų ir Greisas, ir kiti kam- 
baryje stovintys žmonės. — Hemoragija gali liudyti apie smaugimą 
arba uždusinimą. Keisčiausia, kad ant kūno nėra jokių ženklų — jeigu 
moteris priešinosi užpuolikui, mes turėtume aptikti mėlynes arba nu- 
brozdinimus, teisingai? 

Jos tiesa. Greisas galvojo panašiai. 

— Galbūt žudiką ji pažinojo? Tragiškai baigėsi sekso žaidimai? 

— O kaip pjautinė žaizda? — neryžtingai įsiterpė Glenas Bren- 
sonas. 

— Sutinku, — tarė Nadiuška. — Tos žymės čia nedera. 

— Taikliai pastebėta, — pripažino Greisas nustebęs, kaip galėjo 
pražiūrėti tokį akivaizdų dalyką — matyt, dėl to kaltas smegenis ka- 
muojantis nuovargis: 

Atėjo laikas užsiimti skrodimu. Pirštinėta ranka laikydama skalpelį, 
patologė pakėlė Ketės kaltūnus ir pjūviu praskverbė odą aplink pakaušį, 
tada atlupo skalpą kartu su plaukais ir leido jam, iššvirkščiam, pakibti 
virš moters veido tarsi siaubingai, jokių bruožų neturinčiai kaukei. Dare- 
nas, jos asistentas, prisigretino prie stalo nešinas žiediniu pjūkleliu. 

Greisas įsitempė ir akimis pagavo Gleno Brensono žvilgsnį. Šitos 

akimirkos nepakentė labiausiai iš visų — neskaitant dar vienos, kai 
perrėždavo skrandį ir laukan išsiverždavo vimdantis dvokas. Darenui 
nuspaudus mygtuką, instrumentas suūžė, ir aštrūs dantukai ėmė suk- 
tis. Kai jie įniko gremžti viršutinę Ketės kaukolės dalį, ausis pasiekė 
nelemtas brūžavimas, nudiegęs paširdžius, prasismelkęs į kiekvieną 
kūno ląstelę. 

Dėl šleikštulio ir pagirių, galvoje kurstančių skausmingą pulsavi- 
mą, vyresnysis detektyvas jautėsi taip prastai, kad panūdo nerti į kam- 
pą ir užsikimšti ausis. Bet, žinoma, jis negalėjo judėti iš vietos. Buvo 
priverstas ištverti procedūrą iki galo, sulaukti, koljaunasis morgo spe- 
cialistas pjūkleliu nugrieš pakaušį, it pjuvenas blaškydamas kaulo nuo- 
plaišas, ir užbaigs darbą. Pagaliau Darenas kilstelėjo viršugalvį nelygi- 
nant arbatinuko dangtelį ir parodė kaukolėje blizgančias smegenis. 

Žmonės tą masę vadindavo „pilkąja medžiaga“. Bet Greisui, kuris 
ją regėjo daugybę sykių, atspalvis labiau priminė kremo rusvumą. Šis 
papilkėdavo vėliau. Nadiuška žengtelėjo pirmyn ir, jam bežiūrint, keletą 
sekundžių žvilgsniu tyrinėjo smegenis. Darenas jai įteikė laibaašmenį 
„Sabatier“ peilį, kurį galima rasti virtuvės spintelėje. Patologė įbedė smai- 
galį į kaukolės ertmę, nukirto sausgysles bei regos nervus, kaip trofėjų 
iškėlė smegenų pusrutulius ir padavė Kleo. Toji perkėlė nešulį ant svars- 
tyklių, pasvėrė ir gautus duomenis užrašė ant sienos kortelės: 1,6 kg. 

Nadiuška pašnairavo į skaičių. 

— Kaip tokio ūgio, sudėjimo ir amžiaus žmogui, rezultatas — vi- 
sai normalus, — tarė ji. 

Darenas nuleido metalinį padėklą virš Ketės kulkšnių, įremdamas 
jo kojeles į stalą, abipus negyvos moters galūnių. Patologė stvėrė mė- 
sininko peilį ilgais ašmenimis, pirštais pabaksnojo smegenis ir atrėžė 
ploną griežinėlį, tarytum sekmadienio vakarienei pasirengusi sau išsi- 
kepti pjausnį. 

Tuo momentu suskambo vyresniojo detektyvo mobilusis. 

Jis atšlijo nuo stalo per kelis žingsnius ir priglaudė prie ausies 
telefoną. 

— Sveikas, Rojau, — vėl pasigirdo Lindos Baklėj balsas. — Braja- 
nas Bišopas ką tik grįžo. Aš atšaukiau jo paiešką. 

— Kur, po šimts, buvo prapuolęs? 

— Sakė atseit užsimanė pakvėpuoti tyru oru. 

Greisas iš kabineto nėrė į koridorių. 

— Skiedžia. Kreipkis į stebėjimo kamerų komandą — gal ką pa- 
vyks atkapstyti iš vaizdų, pastarąsias kelias valandas filmuotų aplink 
viešbutį. 

— Taip ir padarysiu. Kada galėsiu jį atvesti į apžiūrą? 

— Dar negreitai. Ne anksčiau kaip po trijų keturių valandų. Aš su 
tavimi susisieksiu. 

Vos jam baigus pokalbį, mobilusis vėl sučirškė. Greisas neatpaži- 
no numerio — ilga virtinė skaitmenų prasidėjo „49“, o tai reiškė, kad 
skambino iš užjūrio. Jis nuspaudė sujungimo mygtuką. 

— Rojau! — ausį pervėrė seno draugo ir kolegos Diko Poupo balsas. 

Kadaise Dikas su žmona Lesle buvo geriausi jo draugai. Bet bičiulį 
perkėlė į Hastingsą, ir nuo tada, kai Poupai ten persikraustė, Greisas su 
jais matydavosi labai retai. 

— Dikai! Kaip malonu tave girdėti! Kur esi? 

Draugas atsiliepė neryžtingai: 

— Mes atostogaujame, Rojau. Važinėjame po Miuncheną. Ragau- 
jame bavarišką alų. 

— Regis, neblogai linksminatės. — Greiso širdyje sukirbėjo ne- 
rimas, nes, sprendžiant iš dvejonės, Dikas kažką nutylėjo. 

— Klausyk, Rojau, galbūt tik veltui drumsčiu vandenį... nenoriu 
tavęs skaudinti... bet mudviem su Lesle pasirodė, kad matėme Sendę. 


18 


Skunko telefonas vėl birbė. Jis pabudo, vienu metu virpėdamas ir 
šusdamas. Jėzau, kaip čia karšta. Drabužiai — apdriskę marškinėliai 
su trumpikėmis — ir patalynė permirko kiaurai. Prakaitas nuo kūno 
tekėjo srovelėmis. 

Bryyyp-bryyyp-bryyyp. 

Dvokiančią, užpakalinėje namelio dalyje tvyrančią tamsą sudrebi- 
no iš Liverpulio atsibeldusio tipelio balsas: 

— Kas per šūdas! Užčiaupk tą sukruštą rėksnį, kol jo neišmečiau 
pro langą. 

Dėmesio reikalavo ne vakar pavogtas mobilusis, staiga susipro- 
tėjo Skunkas, o nuosavas telefonas su išankstinio apmokėjimo kortele. 
Verslo telefonas. Kur, po galais, jis padėtas? 

Skubiai atsistojęs riktelėjo: 

— Jei kas nepatinka, nešk savo mėsas velniop iš mano furgono! 
kas į kišenes ir iš vienos iškrapštė nediduką žalią mobilųjį. 

— Klausau, — atsiliepė į skambutį. 

Kitą akimirką jis suskato dairytis rašiklio ir kokio popiergalio. 
Tiek vieną, tiek kitą laikė palaidinėje, kad ir kur toji nukišta. Ūmai atsi- 
minė, jog trūnijo panaudojęs ją vietoj pagalvės. Kišenėje sužvejojo plo- 
nytį šratinuką su įskeltu koteliu ir drėgną, įplėštą liniuoto popieriaus 
lapelį, kurį prispaudė prie stalviršio. Ranka taip tirtėjo, kad vos pavyko 
užrašyti žodžius, bet Skunkas šiaip ne taip pakeverzojo nurodymus ir 
išjungė telefoną. 

Čia tai bent. Pinigėliai. Šlamantys! Tikras aukso puodas! 

Šiandieną viduriai nestreikavo. Kol kas pilvo nevarstė jokie skaus- 
mingi diegliai, kuriuos lydėdavo tryda, kamuojanti daugelį dienų. Burna 
perdžiūvo, ir jam žūtbūt reikėjo vandens. Apsvaigęs Skunkas nusiūbavo 
iki kriauklės, įsikibo į stalviršį ir stvėrėsi už čiaupo. Kadangi tas jau buvo 
atsuktas, rezervuare nebeliko nė lašo vandens. Apsišik stačias. 

— Kas naktį neužsuko vandentiekio? — užstaugė jis. — Ei, kas? 

— Atvėsk, seni, — pasiūlė balsas. 

— Aš tau, sutrauka, atvėsiu! — Skunkas vėl atitraukė užuolaidas 
ir sumirksėjo, kai akis netikėtai apspigino ryški ankstyvos popietės 
šviesa. 

Parke išvydo moterį, kuri už rankos laikė kokių dvejų metų ant 
triratuko sėdintį pyplį. Ten, kur prieš porą dienų stūksojo cirko kupo- 
las, lakstė ir saulės svilinamą žolę uostė apšašęs šuo. Jis nužvelgė savo 
būstą. Krustelėjo trečias, anksčiau nepastebėtas kūnas. Na, dabar at- 
vykėlių niekaip neišspirsi; beliko tikėtis, kad jam sugrįžus svečiai bus 
išsinešdinę. Taip paprastai ir nutikdavo. 

Skunkas išgirdo beveik ritmišką cypčiojimą ir pamatė, kad žiurkė- 

nas Elas, nepaisydamas letenos įtvaro, trūkčiodamas ūseliais vėl suka 
chrominį, blizgantį bėgtakio ratą. 

— Biče, nejau tu niekada nepavargsti? — paklausė veidu bemaž 
prigludęs prie narvo grotų, tačiau nepamiršęs laikytis saugaus atstu- 
mo — Elas sykį įkando. Tiesą sakant, du kartus. 

Gyvūnąjis rado narvelyje, kurį kažkoks beširdis šunsnukis nusvie- 
dė į atliekų konteinerį, stovintį šalikelėje. Žiurkėną sulaužyta letenėle 
pamėgino ištraukti, tačiau padaras suleido geradariui į ranką dantis. 
Antrąkart krimstelėjo, kai Skunkas bandė jį paglostyti įkišęs tarp grotų 
ranką. Vis dėlto pasitaikydavo dienų, kai atidarius narvo dureles Elas 
išstraksėdavo laukan ir valandą ar ilgiau su pasitenkinimu gulėdavo įsi- 
taisęs ant ištiesto delno, tik retsykiais ant jo patriesdamas. 

Skunkas užsitempė pilkas „Adidas“ treningo kelnes, įsisupo į 
palaidinę su gobtuvu — drabužius nugvelbė ASDA prekybos centre, 
įkurtame Prieplaukos rajone, — apsiavė visiškai naujus, mėlynus su 
baltu „Asics“ sportbačius, kuriuos pasimatavęs spruko iš Kemptauno 
parduotuvės, ir į plastikinį „Waitrose“ parduotuvės maišiuką, savo ins- 
trumentų krepšelį, įsimetė vakar iš automobilio nušvilptą mobilųjį. 

— Noriu, kad grįžęs nė vieno iš jūsų, nuokrušų, nerasčiau! — ati- 
daręs namelio duris išniro į Lygumas, pailgą siaurą parkelį, kepantį po 
giedru dangumi, vešantį viduryje Braitono ir Houvo. Miesto, kurį jis 
juokais — ir pusiau rimtai — vadino savo kontora. 

Ant drėgno popieriaus lapelio, sulankstyto ir įkišto į užsegamą 
vidinę palaidinės kišenę, Skunkas brūkštelėjo, ką reikės padaryti, kur 
pristatyti prekę ir kokį atlygį gaus. Nors kūną tebepurtė, gyvenimas 
nelauktai nušvito šviesesnėmis spalvomis. Šiandieną jis užsidirbs tiek, 
kad pinigų nepritrūks visą savaitę. 

Parduodamas mobilųjį, netgi galės nesileisti į kompromisus. 

Šiandieną tėvas rauda. Iki šiol neteko jo matyti verkiančio. Esu 
regėjęs girtą ir piktą, koks jis dažniausiai būna, girtą ir piktą, tal- 

žantį motiną arba mane, smūgiais gražinantį kurio nors iš mūsų 
veidą arba užvožiantį abiem — žiūrint, kaip nusiteikęs jaučiasi. 
Kartkartėmis spardantį šunį, nes tas priklauso man, o jis nemėgsta 
šunų. Kumščiu, antausiais ir spyriais nešventina tiktai Anės, mano 
dešimtmetės sesers. Bet ant šitos atsigriebia kitaip. Mes girdime, 
kaip Anė sriūbauja, kai tėvas užsuka į jos kambarį. Protarpiais ji 
kūkčioja ir tada, kai po susitikimo lieka viena. 

Bet šiandieną ašaras lieja jis. Mano tėvas. Nugaišo visi dvide- 
šimt du jo balandžiai. Įskaitant porą, įsigytą prieš penkiolika metų. 
Taip pat Birmingamo vartiklius, kurie gebėdavo lakioti aukštyn ko- 
jomis ir atlikti kitokius figūrinio skraidymo triukus. 

Kiekvienam suleidau po didžiulę dozę insulino, prigriebto iš jo 
dėžutės su diabetiko vaistais ir instrumentais. Tie balandžiai buvo 
jo gyvenimas. Keista, jog tėvas mylėjo triukšmingus, smirdančius 
paukščius, o mūsų nekentė. Niekaip nesupratau, kodėl jam ir mo- 
tinai išvis atvesdavo vaikus. Retsykiais mūsų skaičius išauga net 
iki aštuonių. Kiti atsikrausto ir vėl išsikelia. Nuolatiniai esame tik 
mudu su seserimi. Mes kenčiame kartu su motina. 

Šiandieną bent kartą kankinasi tėvas. Jis rimtai susigraužęs. 

Sofijos čiabata vėso, padėta ant rašomojo stalo, vyniojamasis popierius 
suzmeko. Ji neturėjo apetito. „Harpers8Oueens“ egzempliorius gulėjo 
neatverstas. 

Jai patikdavo akimis ryti pasakiškus apdarus, puošiančius be- 
veik neįtikimo grožio modelius, gėrėtis nuostabių kurortų atvaizdais, 
pasvajoti, kad Brajanas į vieną iš jų kada nors nusiveš ir ją, vartyti 
nuotraukas su turtingomis garsenybėmis — keletą išvydo per filmų 
premjeras, surengtas Kanų festivalyje, kuriame atstovavo savo kompa- 
nijai, ir iš toliau matė vaikštinėdama Kruazeto krantinėje arba tuomet, 
kai be kvietimo prasmukdavo į vakarėlius. Dabartinė aplinka ir kukli, 
kaimiška jos gimtinė skyrėsi kaip diena nuo nakties. 

Keliaudama į Londoną mokytis sekretorių kursuose, Sofija ne- 
siekė kerinčio gyvenimo — pirmasis darbas antstolių kontoroje nieko 
panašaus nežadėjo, nes ji viso labo užsiimdavo asmeniniu įsiskolinusių 
žmonių turto perėmimu. Bendrovė, jos nuomone, elgėsi žiauriai, o 
didžioji darbo dalis draskė širdį. Nusprendusi, kad atėjo metas po- 
kyčiams, ir pradėjusi gilintis į Evening Standard laikraščio reklamas, 
mergina nė nenutuokė, kad pateks į visiškai kitokį pasaulį. 

Dabar jos pasaulis prasmego chaose. Sofija suko galvą svarstyda- 
ma, ką reiškė didžiai keistas pokalbis mobiliuoju, prisiminė, kaip Bra- 
janas pranešė, esą mirė jo žmona, ir paneigė, kad šiąnakt atvyko į jos 
namus, kur jiedu pasimylėjo. 

Suzirzė biuro telefonas. 

— „Blinding Light Productions“ kompanija, — be įprasto entu- 
ziazmo atsiliepė ji, giliai širdyje vildamasi, kad skambina Brajanas. 

Bet teišgirdo balsą žmogaus, prašančio sujungti su Verslo ir juridi- 
nių reikalų vadovu Adamu Deivisu. Pageidavimą Sofija įvykdė. 

Taip, Brajanas išties keistokas. Su juo pirmąkart susitiko prieš 
pusmetį — mokesčių paskaitas, skirtas investuojantiems į filmus, ap- 
tariančioje konferencijoje, į kurią ją nusiuntė šefai, — bet ligi šiol jautė, 
kad jį pažįsta labai menkai. Kaip itin uždaras žmogus, mylimasis nemė- 
go pasakoti apie save, ir jį retai kada pasisekdavo prakalbinti. Sofija taip 
ir nesuprato, ką konkrečiai jis veikė arba, kas dar svarbiau, ko norėjo iš 
gyvenimo... ir išjos. 

Brajanas buvo geras, dosnus žmogus ir puikus pašnekovas. Maža 
to, fantastiškas meilužis, kaip neseniai paaiškėjo. Tačiau kažkokią savo 
asmenybės dalelę saugojo slaptavietėje ir jos neatvėrė. 

Dalelę, galinčią kategoriškai tvirtinti, kad naktį jis nebuvo užsu- 
kęs į Sofijos butą. 

Jai desperatiškai knietėjo sužinoti, kas atsitiko Brajano žmonai. 
Vargšelis turbūt kraustėsi iš proto. Apimtas sielvarto, pametė galvą. 
Slėpėsi už neigimo sienos. Nejau atsakymas toks paprastas? 

Sofija troško ji apkabinti, paguosti, leisti išsilieti. Mintyse jau 
dėliojosi planas. Kol kas sumanymas skendėjo migloje — naujienos 
merginą taip sukrėtė, kad ji nepajėgė rišliai mąstyti, bet verčiau ko nors 
imtis nei likti nežinioje ir sėdėti bejėgiškai sudėjus rankas. 

Abu kompanijos savininkai — Tomas Votsas ir Džeimsas Semso- 
nas — mėgavosi vasaros atostogomis. Biure vyravo ramybė, tad vargu 
ar kas prieštaraus, jeigu kontoroje ji neišbus visos darbo dienos. Trečią 
valandą Sofija pasakė Kristianui bei Adamui, kad prastai jaučiasi, ir 
tuodu pasiūlė jai keliauti namo. 

Padėkojusi ji išmygo laukan, metro pasiekė Viktorijos stotį ir nuė- 
jo ant platformos, prie kurios stodavo į Braitoną važiuojantis traukinys. 

Atsisėdusi karštoje, troškioje kabinoje mergina nepastebėjo, kaip 
užnugaryje į gretimą vagoną nėrė vyrukas treninginėmis kelnėmis, ant 
viršugalvio užsmaukęs sportinės palaidinės gobtuvą, akis paslėpęs po 
tamsiais akiniais. Rankoje jis gniaužė raudoną plastikinį maišelį su 
pirkiniais iš „Asmeninių reikmenų“ parduotuvės ir be garso kartojo 
senos Luiso Armstrongo dainos „Kiek laiko pasauly yra, tiek jo turim“ 
žodžius, kurie iš „iPod“ grotuvo vilnijo tiesiai į ausis. 


21 


Rojus Greisas baigė kalbėti mobiliuoju ir kaip apkvaitęs grįžo į kambario 
gilumą. Kleo dirstelėjo jam į akis, lyg pajutusi kažką negero. Vyresnysis 
detektyvas vangiu, neryžtingu mostu patikino, jog nieko nenutiko. 

Jam rodės, tarytum pilvas virto betonmaiše, plakančia šlapią 
cementą. Be to, sunkiai sekėsi sutelkti žvilgsnį į priešais atliekamą pro- 
cedūrą, į Nadiušką De Sančą, skalpeliu pjaunančią Ketės Bišop kaklą, 
atlupančią vieną audinių sluoksnį po kito, ieškančią vidinių sužalojimų 
požymių. 

Greisas velniškai norėjo iš čia ištrūkti. Susirasti kokį kambarį, įsi- 
taisyti tylioje vietoje, kur galėtų pagalvoti. 

Apie Sendę. 

Miuncheną. 

Nejau tai tiesa? 

Sendė, žmona, pradingo nuo žemės paviršiaus prieš devynerius 
metus, per trisdešimtąjį jo gimtadienį. Greisas puikiai atsiminė tuos 
įvykius, tarsi viskas būtų nutikę vakar. 

Gimtadienius abu laikydavo ypatingomis dienomis. Žmona jį pri- 
žadino atnešusi padėklą su miniatiūriniu tortu, iš kurio kyšojo viena 
žvakutė, šampano taure ir siaubingai nešvankiu atviruku. Greisas ap- 

Iš namų jis išvyko kaip įprastai penkiolika minučių po devynių, 
prisiekęs anksčiau baigti darbą, idant jiedu galėtų mieste susitikti su 
Diku bei Lesle Poupais ir kur nors šventiškai pavakarieniauti. Tačiau 
grįžęs namo bemaž dvejomis valandomis vėliau nei žadėjo, nes tiria- 
moje žmogžudystės byloje iškilo problemų, Sendės neberado. 

Iš pradžių pamanė, kad ji pyksta dėl vėlavimo ir taip protestuoja. 
Kambariuose viešpatavo švara, žmonos automobilio bei rankinės ne- 
buvo, kaip ir jokių kovos požymių. 

Greisas jos ieškojo daugelį metų. Išbandė visas įmanomas gali- 
mybes, per Interpolą platino jos nuotraukas po pasaulį. Ir lankėsi pas 
mediumus — užsukdavo pas kiekvieną naują, patikimą aiškiaregį, apie 
kurį sužinodavo. Bet pastangos nuėjo vėjais. Nė vienas nepateikė jokių 
su ja susijusių žinių. Atrodė, kad Sendę teleportavo į kitą planetą. Ne- 
pavyko aptikti nė menkiausio pėdsako. 

Iki šio skambučio. 

Iš Diko Poupo. Pranešusio, kad jiedu su Lesle plaukiojo ežere, 
tyvuliuojančiame prie vieno iš Miuncheno alaus sodelių. Šalia Seehous, 
„Name prie ežero“, įrengtame Englischer Garten, Anglų sode Poupai 
irstėsi valtimi ir abu galėjo prisiekti išvydę Sendę, sėdinčią prie stalo, 
minios apsuptyje, dainuojančią kartu su bavariška grupe. 

Šūksniu ją kviesdamas, Dikas skubiai nuirklavo laivelį į krantą. 
Išsiropštė į sausumą ir pasileido tekinas jos link, tačiau Sendė pranyko. 
Ištirpo žmonių minioje. Jis užtikrino nesąs visiškai tikras, kad pastebė- 
jo būtent Greiso žmoną. Šito garantuoti nedrįso nei Dikas, nei Leslė. 

Galų gale nuo tada, kai jiedu paskutinį kartą matė Sendę, prabėgo 
devyneri metai. O vasarą Miunchene, kaip ir bet kur kitur, apstu žavin- 
gų ilgaplaukių blondinių. Vis dėlto, Diko tvirtinimu, moteris šiurpiai ją 
priminė. Ir spoksojo į Poupus lyg juos atpažinusi. Tad kodėl paspruko 
nuo stalo? 

Palikdama masyvų, vos per ketvirtį nugertą alaus bokalą? 

Šalia sėdintys žmonės teigė niekada iki tol jos nematę. 

Sendei patikdavo karštą dieną išlenkti alaus. Vienas iš milijono, 
milijardo, trilijono, begalybės dalykų, dėl kurių Rojus Greisas mylėjo 
antrąją savo pusę, buvo jos potraukiai. Maistui, vynui, alui. Ir seksui. 
Sendė skyrėsi nuo didžiumos anksčiau pažinotų merginų. Ji neturėjo 
stabdžių. Turbūt todėl, kad negalėjo vadintis šimtaprocentine brite, 
bent jis taip galvojo. Amžinatilsį žmonos senelė, nuostabi asmenybė, 
su kuria gausybę kartų teko susitikti ir kuri kėlė nuoširdžią simpatiją, 
gimė Vokietijoje. Būdama žydų kilmės, 1938-aisiais pabėgo iš šalies. 
Jos šeimos namas stovėjo kaimelyje, visai netoli Miuncheno. 

Jėzau. Netikėta mintis dingtelėjo pirmą sykį. 

Nejau Sendė grįžo prie savo šaknų? 

Ji dažnai kalbėdavo apie kelionę į Vokietiją. Netgi mėgino įtikinti 
močiutę vykti kartu, parodyti, kur gyveno, tačiau senolei atsiminimai 
buvo per daug skausmingi. Greisas prisiekė žmonai, kad vieną dieną jie 
ten nukaks drauge. 

Į dabartį jį grąžino šaižus girgždesys, kurį lydėjo pokštelėjimas. 

Patologei atvertus Ketės Bišop krūtis ir odos lopinius, pasirodė 
raumenys ir diafragmos srities organai. Blizgantys inkstai, kepenys, 
plaučiai bei širdis. Kadangi pastaroji nebepulsavo, į metalinio stalo 
įdubimus nutekėjo tiktai vangi kraujo srovelė. 

Nadiuška, gniauždama instrumentą, panašų į sodininko seka- 
torių, ėmė pjauti negyvos moters šonkaulius. Sulig eiliniu, atgrasiu 
traškesiu Greisas ir kiti stebėtojai dar giliau nugrimzdavo į keistą, 
susitelkimą spinduliuojančią tylą. Kad ir kiek kartų dalyvaudavai skro- 
dimuose, niekas tavęs neparuošdavo tokiems garsams, šiai siaubingai 
tikrovei. Čia tysojo žmogus, kadaise alsavęs ir mylėjęs, nūnai virtęs 
skerdiena, kokia kybo ant mėsininko kablio. 

Pirmą sykį per visus darbo metus Greisui vaizdas tapo nebepake- 
liamas. Smegeninėje sūkuriuojant chaotiškoms mintims apie Sendę, jis 
atsitraukė nuo stalo taip toli, kiek galėjo neišeidamas iš kambario. 

Vyresnysis detektyvas pasistengė susikaupti. Moterį beveik ne- 
abejotinai kažkas nužudė. Ji nusipelnė šio to daugiau nei išsiblaškęs, 
apie dingusią, bet neseniai pastebėtą žmoną tepajėgiantis galvoti po- 
licininkas. Diko Poupo skambutį kol kas reikėtų nugrūsti į atokiausią 
sąmonės kertelę ir sukoncentruoti dėmesį į reikalus. 

Jis pamąstė apie velionės vyrą Brajaną. Apie Bišopo elgesį liudi- 
ninkų apklausos kambaryje. Kažkas čia ne taip. Apimtas nuovargio ir 
išmuštas iš vėžių, Greisas staiga prisiminė, ką užmiršo padaryti. 

Tai, ką jis pastaruoju metu sužinojo ir kas padės tvirtai nustatyti, 
melavo Brajanas Bišopas ar sakė tiesą. 

Braitono stotyje Sofija išlipo iš vagono ir nužingsniavo platforma. 
Pasinaudojusi nuolatiniu bilietu, praėjo užkardą ir atsidūrė tviskan- 
čioje salėje. Aukštybėse, po milžinišku stikliniu stogu, lakiojo vienišas 
balandis. Per garsiakalbių sistemą pailsęs vyriškas balsas greitakalbe 
vardijo stoteles, kuriose sustos kažkoks traukinys. 

Drėgnoje, tvankioje patalpoje kūną gausiai mušė prakaitas, o ger- 
klė perdžiūvo. Ji stabtelėjo prie laikraščių kiosko, nusipirko kokakolos, 
atlaužė ąselę ir dviem maukais ištuštino skardinę. Širdį svilino noras 
pasimatyti su Brajanu. 

Priešais savo nosį Sofija netikėtai išvydo užrašą, juoduojantį bal- 
tame reklaminiame Argus stende: MILIJONIERIAUS NAMUOSE RASTA 
NEGYVA MOTERIS. 

Ji nusviedė skardinę į šiukšlių dėžę ir nuo šūsnies laikraščių past- 
vėrė viršutinį egzempliorių. 

Po antrašte, tais pačiais žodžiais skelbiančia naujieną, pamatė 
nuotrauką su impozantišku pseudotiudorinio stiliaus namu, įvažia- 
vimo taku ir gatve, atitverta juostomis, kurias pareigūnai išvynioja 
nusikaltimo vietose, užgrūsta transporto priemonėmis, įskaitant 
du paženklintus policijos automobilius, keletą furgonų ir kvadratinį 
gremėzdą, priklausantį Sunkių nusikaltimų ir nelaimingų atsitikimų 
skyriui. Greta puikavosi nespalvota, gerokai mažesnė fotografija su 
Brajanu Bišopu, ryšinčiu peteliškę, ir patrauklia moterimi elegantiškai 
suveltais plaukais. 

Po nuotraukomis buvo išspausdintas pats straipsnis: 

Ankstyvą rytą prabangiame, Daiko alėjoje stovinčiame name, 
kuriame gyvena pasiturintis verslininkas Brajanas Bišopas, 
41-erių, ir jo žmona Ketė, 35-erių, rastas negyvos moters kū- 
nas. Buvo iškviestas patologas iš Vidaus reikalų ministerijos. 
Vėliau lavonas pervežtas į morgą. 

Sasekso policija pradėjo tyrimą, kuriam vadovauja vyresny- 
sis detektyvas Rojus Greisas iš Sasekso kriminalinio skyriaus. 

Su Braitone gimusiu Bišopu, generaliniu „Tarptautinių 
tvarkaraščių sprendimų PLC““ direktoriumi, valdančiu, pasak 
Sunday Times, vieną iš 100 šįmet Jungtinėje Karalystėje spar- 
čiausiai augančių kompanijų, susisiekti nepavyko. Jo žmona 
buvo įsitraukusi į „Supamojo arkliuko kreipimosi“, Braitone 
įkurto labdaringos, vaikams padedančios organizacijos, 
veiklą ir kaip komiteto narė ne kartą rinko pinigus kilniems 
vietinės reikšmės tikslams. 


Skrodimas bus atliktas šiandien popiet. 


Mergina stebeilijosi į puslapį jausdama, kaip paširdžius varsto 
diegliai. Ketės Bišop iki šiol nebuvo regėjusi ir nė nenumanė, kaip Bra- 
jano žmona atrodė. Viešpatie, kokia graži toji moteris. Kur kas užją ža- 
vesnė... tiesą sakant, neprilygstamai dailesnė. Prašmatnios išvaizdos, 
patenkinta savimi ir... 

Sofija numetė laikraštį atgal ant krūvos, apimta dar didesnio są- 
myšio. Brajanas nenoriai kalbėdavo apie antrąją pusę. Viena jos dalelė 
degė smalsumu sužinoti apie Ketę kiekvieną smulkmeną, tuo pat metu 
kitai knietėjo paneigti, kad konkurentė išvis egzistuoja. Ji pirmąsyk 
užmezgė meilės ryšius su vedusiu vyru, iki tol nė neketino veltis į pa- 
našius romanus — bandė gyventi pagal elementarų moralės principą. 
Elkis su kitais taip, kaip norėtum, kad kiti elgtųsi su tavimi. 

Bet kokios pastangos nuėjo niekais susipažinus su Brajanu. Jis 
paprasčiausiai išvertė ją iš koto. Užbūrė. Nors viskas prasidėjo nuo 
nekaltos draugystės. Ir dabar ji pirmą kartą žvelgė į varžovę. Nieko pa- 
našaus išvysti nesitikėjo. Atvirai kalbant, nenutuokė, ką pamatys, nes 
Brajanas retai kada pasakodavo apie sutuoktinę. Mintyse įsivaizdavo 


* PLC (angl. Public limited company) — atviroji akcinė bendrovė. 

rūgščiaveidę bobšę į kuodą susuktais plaukais. Seną ožką, į santuoką 
įviliojusią vyrą, kuris jos nemylėjo. Bet tikrai ne stulbinamą, pasitikėji- 
mu ir gyvenimo džiaugsmu trykštančią gražuolę. į 

Staiga Sofija pasijuto visiškai sutrikusi. Ką, po galais, čia veikė? 
Neryžtingai iškrapštė telefoną iš rankinės — pigų, drobinį, citrinos 
spalvos krepšelį įsigijo vasaros pradžioje, bet dabar jo paviršius buvo 
nevalyvas ir kurstė nesmagius jausmus. Kaip ir jos pačios išvaizda, su- 
vokė mergina, fotokabinos veidrodyje pastebėjusi nešvarių darbinių 
savo drabužių atspindį. 

Reikėtų nedelsiant grįžti namo ir pasikeisti apdarus. Brajanui pa- 
tikdavo, kai ji puošdavosi. Sofija puikiai atsiminė, kokio priekaištingo 
žvilgsnio sulaukė, kai į prabangų restoraną, jų susitikimo vietą, atsku- 
bėjo nepersirengusi, nes iki vėlumos užtruko biure. 

Kelias sekundes ji padvejojo, paskui surinko numerį ir prispaudė 
mobilųjį prie ausies, su įtampa laukdama, kol Brajanas atsilieps, taip 
ir neatkreipusi dėmesio į vyriškį, kuris užsismaukęs gobtuvą stovėjo 
prie kiosko, vos už kelių pėdų, ir, atrodo, tyrinėjo ant sukamojo stovo 
išdėliotas knygas minkštais viršeliais. 

Kai iš garsiakalbių nugriaudėjo eilinis pranešimas, Sofija pakėlė 
akis į milžinišką laikrodį su keturiais ciferblatais ir romėniškais skait- 
menimis. 

Be devynių minučių penkta valanda. 

— Labas. 

Mergina krūptelėjo, nes Brajano atsakymas nuskambėjo jai nė ne- 
spėjus išgirsti telefono pypčiojimo. 

— Vargšeli, aš tave labai užjaučiu. 

— Taip. — Bejausmis jo tonas tarytum sugėrė Sofijos balsą. 

Stojo ilga nejaukios tylos pauzė. 

— Kur tu esi? — galiausiai paklausė ji. 

— Viešbutyje. Prakeikta policija draudžia grįžti namo. Neįleidžia į 
nuosavus namus. Ir nesako, kas įvyko — gali tuo patikėti? Aiškina, kad 
mano būstas tapo nusikaltimo vieta, į kurią man nevalia kišti nosies. 
Man... o, Viešpatie, Sofija, ką man daryti? — jis pravirko. 

— Aš atvykau į Braitoną, — tyliai tarė Sofija. — Anksti baigiau 
darbą. 


PETER JAMES + MIRĘS GYVENTI 85 


— Kodėl? 

— Pamaniau... galbūt... nežinau... atleisk... pamaniau, kad įsteng- 
siu ką nors nuveikti. Hmm... padėti. — Ji nuščiuvo ir įbedė akis į puoš- 
nų laikrodį. Į balandį, kuris nelauktai ant jo tūptelėjo. 

— Man nepavyks su tavimi susitikti. Tai neįmanoma. 

Sofija jautėsi kvailai, kad apskritai siūlė pasimatyti. Ką, po velnių, 
sau galvojo? 

— Ne, — netikėtai šiurkščiai nuskambėjęs pašnekovo balsas ją 
įskaudino. — Aš suprantu. Tik norėjau pasakyti, kad jei reikia kuo pa- 
gelbėti... 

— Nereikia. Labai malonu, kad paskambinai. Aš... turėsiu patvir- 
tinti jos tapatybę. Kol kas nieko nepasakojau netgi vaikams. Man... 

Jis nutilo. Sofija kantriai lūkuriavo mėgindama perprasti, kokios 
emocijos užplūdo Brajaną, suvokdama, kaip menkai pažįstą šitą žmogų, 
pagaliau įsisąmonindama, kad jo gyvenime įkūnijo visišką pašalietę. 

— Paskambinsiu tau vėliau, gerai? — slopiu, lūžtančiu balsu pra- 
bilo mylimasis. 

— Kada tik panorėsi. Rimtai, — užtikrino ji. 

— Ačiū, — sulemeno Brajanas. — Atleisk... a... atleisk. 

Kai pokalbis nutrūko, Sofija pabandė užmegzti ryšį su Hole, iš vi- 
sos širdies trokšdama su kuo nors pašnekėti. Tačiau teišgirdo naujau- 
sią, balso pašte įrašytą pranešimą, kuris erzinančiu džiugesiu pranoko 
net ir ankstesnį. Ji paliko žinutę. 

Prieš išnirdama į ryškią saulės šviesą, kelias minutes be tikslo 
„klaidžiojo po stoties salę. Važiuoti atgal į savo butą nejautė jokio noro. 
Gatve sruvo nuolatinė, stoties pusėn krypstanti įdegusių žmonių tėk- 
mė, didžiuma vilkėjo marškinėlius, sportinukus arba akį rėžiančias 
palaidinukes ir šortus, tempė paplūdimio krepšius ir priminė iškylau- 
tojus, kurie, praleidę dieną Braitone, traukė namolio. Vienas išstypėlis, 
užsitempęs patrumpintus, ties keliais nukirptus džinsus, sūpavo masy- 
vų radijo imtuvą, visu garsu transliuojantį kažkokio reperio dudenimą; 
vyruko veidas ir rankos žvilgėjo išvirusio omaro spalva. Mieste sklandė 
šventinė nuotaika, iki kurios Sofijos ūpui buvo toli kaip iki Jupiterio. 

Staiga vėl suzvimbė telefonas. Vildamasi, kad sulaukė skambučio iš 
Brajano, ji sekundei atkuto. Bet paskui ekranėlyje pamatė Holės vardą. 

— Labas, — atsiliepė nuspaudusi sujungimo mygtuką. 

Draugės balsą beveik užgožė pamėkliškas, nenutrūkstantis stau- 
gimas. Ji pranešė esanti kirpykloje ir sėdinti po džiovintuvu. Kelias 
minutes Sofija bergždžiai bandė paaiškinti, kas nutiko, galų gale pra- 
rado viltį ir pasiūlė šnektelėti vėliau. Holė patikino, kad paskambins, 
vos tiktai išeis iš grožio salono. 

Plaštaką žįsčiojantis tipas su raudonu plastikiniu krepšeliu sekė 
įkandin, nuo jos nutolęs padoriu atstumu. Ach, kaip gera atsidurti pa- 
jūryje, ištrūkti iš apšnerkšto Londono. Jis tikėjosi, kad Sofija keliaus į 
paplūdimį; pats mielai būtų ten įsitaisęs, gal suvalgęs ledų porciją. Ne- 
blogai praleistų kelias valandas iš daugybės jų milijonų, kurias saugojo 
savajame laiko banke. 

Kulniuodamas pirmyn jis mąstė apie pirkinius, įsigytus per pie- 
tus, šiuo metu įgrūstus į krepšelį. Neskaitant piniginės ir mobiliojo, 
užsegtose gaubšlėtos palaidinės kišenėse slėpė lipnios juostos ritinėlį, 
peilį, chloroformą, buteliuką su migdomaisiais, rohipnolu, kuriuo nu- 
sikaltėliai paprastai apkvaišina pasimatymų aukas. Ir keletą kitokių 
smulkmenų — sunku pasakyti, kada šios gali praversti... 

Jo laukė šaunus vakaras. Eilinį kartą. 

Netrukus po penkių, kai Nadiuška De Sanča užbaigė Ketės Bišop skro- 
dimą, Kleo atėjo laikas parodyti savo įgūdžius. 

Rankoje laikydama didžiulį kaušą, ji lėtai išsėmė kraują, nu- 
tekėjusį į atvirą diafragmos sritį, ir supylė į grindų latakus. Skystis 
pateks į rezervuarą, įrengtą po statiniu, ten bus pamažu apdorotas 
cheminėmis medžiagomis ir tik tuomet nusruvens į pagrindinę miesto 
kanalizaciją. 

Palinkusi virš stalviršio Nadiuška įjungė diktofoną ir apibendrin- 
tai nupasakojo atliktus darbus, tada paeiliui užpildė autopsijos, histo- 
logijos ir mirties priežasties žinialapius. Darenas savo ruožtu padavė 
Kleo baltą plastikinį maišą su gyvybiškai svarbiais, iš lavono išgriebtais 

ir jau pasvertais organais. Kol Kleo kišo visą krūvą atgal į diafragmos 
ertmę, tarytum grūsdama kogalvius į vištą, Greisas stebėjo procesą 
kaip visada apimtas liguisto susižavėjimo. 

Jį tebeslėgė galvoje šmėžuojančios mintys apie draugo skambutį. 
Su Diku Poupu reikės dar kartą pakalbėti, išsiaiškinti, kada tiksliai ir 
prie kokio stalo jis matė Sendę, ar bičiulis šnekėjosi su aptarnaujančiu 
personalu, buvo ji viena ar su kokiu palydovu. 

Miunchenas. Šitas miestas Greisui visada sukeldavo tam tikrą 
reakciją. Iš dalies dėl šeimyninių žmonos ryšių, iš dalies todėl, kad jis 
pasauliui nuolat žadino vienokias ar kitokias asociacijas. „Spalio šven- 
tė“, Octoberfest, pasaulio futbolo čempionato stadionas, BMW gimti- 
nė... beje, prieš persikeldamas į Berlyną, ten gyveno Adolfas Hitleris. 
Dabar vyresnysis detektyvas užvis labiausiai norėjo šokti į lėktuvą ir 
nuskristi į Vokietiją. Galima tik įsivaizduoti, kaip užsirūstintų šefė 
Alisona Vosper, kuri ieškojo menkiausios progos pasukti peilį, jau įbestą 
Greisui į nugarą, ir jo atsikratyti. 

Darenas trumpam pranyko iš kambario ir grįžo nešinas juodu 
šiukšlių maišu, pilnu skutais virtusių, iš Braitono ir Houvo miesto ta- 
rybos atsiųstų, mokesčių klausimus aptariančių laiškų, pasėmė saują 
popiergalių ir ėmė juos kimšti į tuščią lavono kaukolę. Tuo metu Kleo į 
storą, patvarią, burėms lopyti naudojamą adatą įvėrė siūlą ir įniko at- 
sargiai, bėt stropiai siūti moters diafragmą. 

Atlikusi užduotį ji griebė žarną, nuo kūno nuplovė kraujo dryžius 
ir užsiėmė delikačiausia procedūra. Nepaprastai kruopščiai nugrimavo 
negyvėlės veidą, parausvino skruostus, sušukavo plaukus, pasistengė, 
kad Ketė atrodytų lyg prisnūdusi. 

Darenas suskato valyti skrodimo kambarį. Grindis išpurškė citri- 
na kvepiančiu dezinfekciniu skysčiu, uoliai jas iššveitė, tada apibarstė 
chlorkalkėmis, šias papildė „Trigene“ ir „Autoclave“ dezinfekcinėmis 
priemonėmis. 

Dar po valandos Ketę Bišop, paguldytą ant stalo su ratukais, ap- 
dengtą purpurine drobule, sukryžiuotomis rankomis — viena jų gniau- 
žė šviežių, rausvų ir baltų rožių puokštelę, Darenas įstūmė į apžiūros 
patalpą, siaurą, pailgą langą turinčią kamarą, kurioje artimiesiems vos 
užteko vietos sustoti aplink velionį. Kambarėlis, padailintas mėlyno- 

mis, žaviomis užuolaidėlėmis, priminė koplyčią, tik vietoj altoriaus 
jame stovėjo vazelė su plastikinėmis gėlėmis. 


Greisas su Brensonu pro langą matė, kaip konsteblė Linda Baklėj, guvi, 
malonios išvaizdos, ketvirtą dešimtmetį įpusėjusi moteris trumpais, 
šviesiais plaukais, apsirengusi balta palaidinuke ir griežto stiliaus, 
dviejų dalių tamsiai mėlynu kostiumėlių, į kambarį atvedė Brajaną 
Bišopą. 

Detektyvų nebyliai stebimas vyriškis nužvelgė negyvos moters 
veidą, iš po drobulės išgriebė jos ranką, šią pabučiavo ir stipriai su- 
spaudė. Bišopo veidu plūstelėjo ašaros. Jis suklupo, neatlaikęs širdgė- 
los naštos. 

Tokiomis akimirkomis, kurių per ilgus darbo metus teko išgyven- 
ti gerokai per daug, Greisas geisdavo būti bet kuo, tik ne policijos pa- 
reigūnu. Vienas iš mokyklos laikų bičiulių susidomėjo bankininkyste ir 
dabar, Vortinge vadovaudamas statybų kreditavimo bendrovės filialui, 
mėgavosi geru atlyginimu bei maloniu gyvenimu. Kitas Braitono prie- 
plaukos rajone organizuodavo žvejybines išvykas, ir jo galvos, regis, 
nekvaršino jokie rūpesčiai. 

Greisas žiūrėjo į Bišopą nepajėgdamas užgniaužti emocijų, jaus- 
damas jo širdperšą kiekviena kūno ląstele. Mažai trūko, kad pats būtų 
pravirkęs. 

— Skausmas jį tiesiog drasko, — tyliai tarstelėjo Glenas. 

Vyresnysis detektyvas patraukė pečiais, ir jo lūpomis prašneko 
policininkas, nustelbęs širdies balsą: 

— Galbūt. | 

— Jėzau, koks tu negailestingas šiknius. 

— Anksčiau toks nebuvau. Kol pradėjai mane vežioti. Norėdamas 
išgyventi turėjau pasikeisti. 

— Baisiai šmaikštu. 

— Na, ar išlaikei aukštesnio lygio vairavimo egzaminą? 

— Susikirtau, aišku? 

— Tikrai? 

— Aha. Nes važiavau per lėtai. Gali tuo patikėti? 

— Iš tiesų? Ar tai įmanoma? 

— O, Dieve, kaip tu man įkyrėjai. Amžinai vis tas pat. Kad ir ko 
pasiteiraučiau, visada atsakai klausimu. Nejau nesugebi bent trumpam 
pamiršti, kad esi prakeiktas detektyvas? 

Greisas šyptelėjo. 

— Nejuokinga, supratai? Aš tik paklausiau, ar gali patikėti, kad 
susimoviau, nes vairavau per lėtai? 

— Ne-e. — Irjis nemelavo! 

Vyresnysis detektyvas puikiai atminė, kaip palaikė Glenui drau- 
giją, kai bičiulis treniravosi prieš greitaeigio važiavimo egzaminą. Iš 
salono išlipo sveikas gyvas — nujautė turįs dėkoti aklai sėkmei, o ne 
draugo vairavimo įgūdžiams, — bet nusprendė, kad verčiau gultųsi 
ant operacinio stalo ir atsisakęs anestetikų leistų jam pašalinti tulžies 
pūslę, nei vėl sėstų į automobilį, už kurio vairo įsitaisytų pareigingasis 
Glenas Brensonas. " 

— Būtent taip ir atsitiko, seni. 

— Malonu žinoti, jog pasaulyje išliko blaiviai protaujančių žmonių. 

— Žinai, kokia tavo problema, vyresnysis detektyve Rojau Greisai? 

— Apie kurią konkrečiai kalbi? 

— Susijusią su mano vairavimu. 

— Skelk. 

— Tau stinga tikėjimo. 

— Tavimi ar Dievu? 

— Viešpats neleido kulkai rimtai mane sužaloti. 

— Išties tuo tiki? 

— Turi geresnę teoriją? 

Greisas susimąstęs nutilo. Jis asmeniškai rinkdavosi lengviau- 
sią išeitį — Dievui skirtus klausimus nugrūsdavo į atokias sąmonės 
kertes, iš kur juos iškratydavo tiktai sau patogiu metu. Pats nebuvo 
nei ateistas, nei agnostikas. Kažkuo lyg ir norėjo tikėti, bet neįstengė 
žodžiais nusakyti kuo būtent. Niekada nepajėgė atvira širdimi priimti 
Dievo sąvokos, dėl to viduje nuolat kirbėjo kaltės jausmas. Bet nuo 
+ada, kai dingo Sendė ir Greisas nesulaukė atsakymo nė į vieną iš savo 
maldų, tikėjimas faktiškai nuslopo. 

Gyvenimas jį įmurkdė į mėšlo krūvą. 

Didžiąją policininko darbo dalį sudarė pastangos atskleisti tiesą. 
Nustatyti faktus. Ką kiti manė apie jo įsitikinimus, Greisas nesuko gal- 
vos ir šiuo atžvilgiu niekuo nesiskyrė nuo kolegų. Dabar stovėjo prie 
apžiūros patalpos nenuleisdamas akių nuo Brajano Bišopo, klūpančio 
kitapus lango. Tą žmogų visiškai palaužė sielvartas. 

Arba jis puikiai įsijautė į vaidmenį. 

Neilgai trukus paaiškės, kuris variantas teisingas. 

Vis dėlto nors asmeninius dalykus derėjo pamiršti, šiuo momentu 
Greisas tevaliojo galvoti apie Sendę. 


24 


Skunkas norėjo prekeiviui skambtelėti iš pavogto mobiliojo, nes dėl 
išsekusio kredito negalėjo naudotis savo telefonu, tačiau nusprendė 
nerizikuoti, baimindamasis užsitraukti jo rūstybę. Būtų dar blogiau, 
jeigu nelemtas kalės išpera, garsėjantis savo šykštumu, pasiųstų klien- 
tą velniop. Ne, vyrukas neapsidžiaugtų sužinojęs, kad jo numeris atsi- 
rado skambučių sąraše, įtrauktame į nušvilptą mobilųjį — ypač tokį, 
kurį Skunkas ketino parduoti. 

Todėl jis žengė į taksofono būdelę, greta suodinų, regentystės 
laikais pastatytų namų virtinės, kuri driekėsi priešais Lygumas, ir leido 
durims užsidaryti, taip prislopindamas eismo gausmą, tvyrantį penk- 
tadienio popietę. Rodės, pateko į mažne nepakenčiamai karštą pirtį. 
Pėda šiek tiek pravėręs duris, surinko numerį ir po dviejų pyptelėjimų 
išgirdo atžarų: „Taip?“ 

— Čia Veinas Runis. — Skunkas pasakė sutartą slaptažodį. Tas 
keisdavosi po kiekvieno jų susitikimo. 

— Aišku. Kaip įprastai? — rytų Londono tartimi atsiliepė pašne- 
kovas. — Imsi rudų? Maišelį įsigysi už dešimt svarų ar dvidešimt? 

— Už dvidešimt. 

— Ką duosi? Grynuosius? 

— „Motorola RAZR“. „T-Mobile“ ryšys. 

— Turiu jų su kaupu. Gausi tik dešimt. 

— Eik šikt, seni. Mažiausiai trisdešimt. 

— Niekuo negaliu tau padėti, bičiuk. Lik sveikas. 

Supanikavęs Skunkas riktelėjo: 

— Ei, palauk, nedėk ragelio. 

Trumpam pakibo tyla. 

— Aš užsiėmęs, — pagaliau nuskambėjo prekeivio balsas. — Ne- 
galiu švaistyti laiko. Gatvėse kainos išaugo, o atsargų trūksta. Jų stigs 
artimiausias dvi savaites. 

Skunkas įsidėmėjo komentarą. 

— Atiduosiu už dvidešimt. 

— Dešimt. Tai geriausiais mano pasiūlymas. 

Mieste vertėsi daugiau narkotikų pardavėjų, tačiau vieną iš jų, su 
kuriuo paskutinį sykį teko bendrauti, suėmė policija, ir dabar vyrukas 
kiurksojo už grotų, o kitas, be jokių abejonių, įkišo mėšliną prekę. Galima 
atrasti ir kelis pirkėjus, sutiksiančius paimti mobilųjį už geresnę kainą, 
bet Skunkas juto stiprėjančią abstinenciją, jam verkiant reikėjo ko nors 
pavartoti, kad prašviesėtų galva. Atlikęs šiandieninį darbą, užsidirbs kur 
kas daugiau šlamančiųjų. Vėliau nusipirks didesnį kvaišalų kiekį. 

— Tebūnie. Kur pasimatysime? 

Prekeivis, jam težinomas Džo vardu, pateikė instrukcijas. 

Skunkas smuko laukan jausdamas, kaip viršugalvį svilina saulė, 
nuvinguriavo tarp automobilių, užkimšusių Marlboro aikštės gatvę, ir 
išdygo priešais aludę, kur vakarais vyrų tualete kartais pirkdavo eks- 
tazio. Galbūt, gavęs grynųjų, tablečių įsigys ir šiandieną, jei tik viskas 
klostysis pagal planą. 

Jis pasuko dešinėn, į Šiaurinį kelią, ilgą, judrią, stačiai kylančią 
vienos krypties gatvę. Žemutines jos juostas supo gan suskretusi aplin- 
ka, bet ties pusiaukele į viršų, iš karto už „Starbucks“ kavinės, atsivėrė 
vaizdas į ultramadingiausią, priešais plytinčią Braitono dalį. 

Šiaurinio Lauko rajonas buvo siaurų, beveik visą kalvos keterą 
okupavusių, į rytus nuo stoties nudrikusių gatvelių labirintas. Nėręs už 
bet kokio kampo, išvysdavai antikvarinius, marmurinius, ant šaligat- 
vio sustatytus židinius, stovus su ekscentriškais apdarais, karalienės 
Viktorijos laikų kotedžus, sujungtus į vieną vorą, devynioliktame am- 
žiuje pastatytus geležinkelio darbininkams, šiandien paverstus šiuolai- 

kiškais miestelėnų namais, arba gruoblėtą fasadą, priklausantį senam 
fabrikui, kurio pastogėje įrengtos elegantiškos buveinės. 

Šlaitu įveikęs nedidelį atstumą, Skunkas pajuto, kad jo jėgos sen- 
ka. Kitados, kai nugvelbdavo rankinę arba iš parduotuvės pasičiupdavo 
kokių prekių, galėdavo lėkti su vėjeliu, o dabar fizinė veikla labai greitai 
jį nuvargindavo — tiesa, po eilinės narkotikų arba stimuliatorių dozės 
kelias valandas jausdavosi kaip ant sparnų. Niekas jo nepastebėjo, iš- 
skyrus du policininkus, dėvinčius civilinius drabužius, — jie sėdėjo už 
staliuko žmonių prigrūstoje „Starbucks“ kavinėje ir pro langą aiškiai 
matė, kas vyksta lauke. 

Pora nevalyvai apsirengusių vyrų priminė studentus, kurie 
stengėsi kaip įmanoma ilgiau gurkšnoti kavą. Vienas iš jų, žemesnis, 
stambesnis, plikai skusta galva ir smailia barzdele, vilkėjo juodus marš- 
kinėlius ir mūvėjo sudriskusius džinsus; kitas, augesnis tipas glotniais 
plaukais, buvo įsisupęs į dukslius marškinius, palaidai kybančius virš 
kariško stiliaus kelnių. Didžiumą vietinių padugnių abu pažinojo iš 
matymo, o Braitono centrinėje nuovadoje Skunko ir dar apytiksliai 
keturiasdešimties nuolatinių įstatymų pažeidėjų nuotraukas jie regėjo 
ant sienos nuo tada, kai įstojo į policijos pajėgas. 

Daugumai Braitono ir Houvo gyventojų Skunkas buvo faktiškai 
nematomas. Apsitaisęs lygiai taip pat kaip paauglystėje — virš apspu- 
rusių oranžinių marškinėlių užsimetęs nailoninę sportinę palaidinę, 
užsitempęs treningo kelnes, apsiavęs sportukus — į kišenes susikišęs 
rankas ir visu kūnu palinkęs į priekį, jis susiliejo su miestu it chame- 
leonas. Tokią uniformą nešiojo Skunko gauja KT — „Kieta chebra“, 
konkuruojanti su seniai suburta „Sunkiasvore brigada“. Pasak gandų, 
SB per iniciacijos apeigas liepdavo naujokui sumušti farą, išprievartau- 
ti moterį arba peiliu subadyti niekuo nekaltą praeivį. Nuožmiu būdu 
KT nė iš tolo jai neprilygo, bet mėgo vaizduoti esanti grėsminga šutvė. 
„Kietos chebros“ nariai užsitraukę gobtuvus slankiodavo po prekyvie- 
tes, vogdavo viską, kas pakliūdavo po ranka, apiplėšdavo kiekvieną, 
kuris sukvailiodavo ir atsiskirdavo nuo žmonių minios, pinigus daž- 
niausiai išleisdavo alkoholiui bei narkotikams. Skunkas buvo per senas“ 
savo gaujai, sudarytai veik iš paauglių, bet šitos aprangos neatsisakė, 
nes jam patiko bendrumo jausmas, suvokimas, kad kažkam priklauso. 

Galvą jis skusdavosi plikai — tiksliau, per kiekvieną apsilankymą 
viršugalvį nugremždavo Betanė — ir želdinosi siaurą, nelygų barzdaplau- 
kių ruožą, tįstantį nuo apatinės lūpos vidurio iki smakro. Betanei barz- 
delė patiko. Anot merginos, ji suteikdavo Skunkui paslaptingą išvaizdą, 
ypač tuomet, kai nosį pabalnodavo purpuriniai akiniai nuo saulės. 

Bet pastaruoju metu jis retai kada žiūrėdavo į veidrodžius. Vaikys- 
tėje į atspindį spoksodavo ištisas valandas, mėgindamas įtikėti, jog nėra 
bjaurus, bent jau ne toks atgrasus, kaip tvirtindavo motina su broliu. Da- 
bar dėl išorės nekvaršino galvos. Užmegzti santykius su panelėmis sekėsi 
be jokio vargo. Nors kartais Skunkas išsigąsdavo savo paties veido — iš- 
džiūvusio, pūslėto, nualinto, tarytum per jėgą aptempto virš kaukolės. 

Jo kūnas puvo — norint tai suprasti, nereikėjo būti raketų 
mokslininku. Organizmą naikino ne tiek narkotikai, kiek priemaišos, 
kuriomis juos papildydavo nesąžiningi tiekėjai. Jam dažnai svaigdavo 
galva, lyg sergant gripu, vieną akimirką Skunkas prakaituodavo karščio 
migloje, o kitą šaldavo žiemiškose ūkanose. Atmintis tapo sumauta; 
dėmesys išsiblaškydavo greičiau, nei pavykdavo iki galo peržiūrėti fil- 
mą arba televizijos laidą. Kūną nuolat nusėdavo opos. Skrandis nenu- 
laikydavo maisto. Jis nebesiorientavo laike. Pasitaikydavo dienų, kai nė 
neprisimindavo savo amžiaus. 

Man dvidešimt ketveri, sau tarė Skunkas. Apytikriai. Metus 
ketino pasitikslinti šnekėdamas su broliu, kai vakar šiam skambino į 
Australiją, bet pokalbis neišdegė. 

Būtent brolis, trejais metais vyresnis ir visa pėda aukštesnis, su- 
galvojo Skunkui pravardę, kuri jam, tiesą sakant, skambėjo visai neblo- 
gai. Skunkai buvo laukiniai, nartūs žvėriukai. Tie padarai slankiodavo 
niekur neskubėdami ir puikiai sugebėdavo apsiginti nuo priešų. Niekas 
nedrįsdavo prie jų kišti nagų. 

Automobiliai tapo jo arkliuku dar paauglystėje. Kaip paaiškėjo, 
nudžiauti ratus visai nesudėtinga, nors sąmoningai tokiai karjerai jis 
nesiruošė. Pasklidus kalboms, kad mieste atsirado žmogus, gebantis 
nuvaryti bet kokias vežėčias, Skunkas nejučia įsigijo draugų. Į policijos 
rankas pakliuvo du kartus: pirmąsyk sulaukė lygtinio nuosprendžio ir 
draudimo sėstis už vairo, nors dėl savo amžiaus nė negalėjo gauti vai- 
ruotojo pažymėjimo, antrąsyk, atsižvelgdamas į sunkinančias aplinky- 

bes, vagystę ir užpuolimą, teisėjas jį metams nusiuntė į nepilnamečių 
pataisos namus. 

Šiandieną ant drėgno, sulankstyto, kišenėje paslėpto popiergalio 
Skunkas užsirašė instrukcijas, kokį automobilį turėtų nugvelbti. Naują, 
mažai važinėtą, mėlyną, sidabrinį arba juodą „Audi A4“ su atidengiamu 
stogu ir automatine pavarų dėže. 

Jis stabtelėjo atsikvėpti ir staiga pasijautė lyg įstumtas į šaldiklį, 
nes kūną užtvindė neaiškios prigimties baimė, kuri ištirpdė dienos 
kaitrą. Oda, kaip ir šįryt, nuėjo pagaugais, tarytum ją būtų apspitę 
milijonai termitų. 

Skunkas pastebėjo telefono būdelę. Jam reikėjo tos būdelės. Rei- 
kėjo dozės, kad atgautų pusiausvyrą ir vėl pajėgtų susitelkti. Jis žengė 
į kabiną, bet traukdamas duris išeikvojo tiek jėgų, kad ėmė švokšti iš 
nuovargio. Šūdas. Apkvaitęs, tvankiame karštyje atsirėmęs į sieną, 
pajuto, kaip linksta keliai. Priplojo prie būdelės šono delną, idant iš- 
silaikytų ant kojų, stvėrė ragelį, iš kišenės išgriebė monetą ir surinko 
Džo numerį. 

— Čia Veinas Runis. — Prabilo tyliai, tarsi būgštaudamas, kad 
pokalbio kas nors slapta klausėsi. — Aš jau vietoje. 

— Padiktuok numerį. Tuojau tau paskambinsiu. 

Jis lūkuriavo apimtas nerimo. Telefonas subirbė po kelių minučių. 
Naujos instrukcijos. Po galais, Džo paranoja stiprėjo sulig kiekviena 
diena. O galjis matė per daug filmų apie Džeimsą Bondą? 

Paklusdamas nurodymams Skunkas išniro laukan, sukorė pen- 
kiasdešimt jardų, stabtelėjo ir pro vitriną pažvelgė į krautuvėlę, kuri 
prekiavo pagal užsakymą pjaustomu putplasčiu. 

Porelė policininkų tebesiurbčiojo šaltą kavą. Žemesnis ir stambes- 
nis, Polas Pekeris, laikė puoduką, ąselę suėmęs didžiuoju pirštu. Prieš 
aštuonerius metus per muštynes Skunkas jam nukando dalį dešiniojo 
smiliaus, beveik iki pirmojo krumplio. 

Per pastarąją valandą jie stebėjo jau trečią sandėrį. Šiuo metu, 
kaip jie žinojo, kvaišalus pardavinėjo dar pustuzinyje pavojingų Brai- 
tono rajonų. Dvidešimt keturias valandas per parą. Deja, pastangos iš 
miesto pašalinti narkotikų prekeivius tolygios mėginimams sustabdyti 
ledyną, į jį mėtant akmenėlius. 

Narkomanas, savo polinkiui kas dieną aukojantis po dešimt svarų, 
per mėnesį nusikalsdavo tiek, kad jo aukos, visas paėmus, prarasdavo 
nuo trijų iki penkių tūkstančių svarų. Bet retam užtekdavo dešimtinės 
į dieną — didžiuma išleisdavo dvidešimt, penkiasdešimt, šimtą ar net 
daugiau. Kai kurie prisikasdavo net iki trijų ar keturių šimtų. Dalis 
pinigų nusėsdavo tarpininkų kišenėse. Puikiai pasipelnydavo kiekvie- 
nas, įsitraukęs į prekybos tinklą. Jeigu sulaikydavai govėdą žmonių, 
netrukus gatves užplūsdavo nauji veidai ir šviežia pasiūla. Atvykėliai 
iš Liverpulio. Bulgarai. Rusai. Visus siejo tai, kad jie nugręždavo tokius 
apgailėtinus mulkius kaip Skunkas. 

Tačiau Polas Pekeris su kolega Trevoru Salisu neketino suimti 
Skunko, kurį rasti padėjęs informatorius iš policijos fondų gavo pen- 
kiasdešimt svarų. Pareigūnams rūpėjo ne smulkmė, o visai kituose 
vandenyse plaukiojanti žuvis, link kurios, kaip abu tikėjosi, narkoma- 
nas juos nuves. 

Po kelių akimirkų prie Skunko nedrąsiai prisigretino žemaūgis, 
kokių dvylikos metų rubuilis berniūkštis apvaliu, strazdanotu veidu ir 
ežiuku kirptais plaukais, gausiai prakaituojantis, apsirengęs purvinais 
„Pietų parko“ marškinėliais, šortais ir nesuvarstytais krepšinio sport- 
bačiais. 

— Veinas Runis? — spigiai sušvebeldžiavo vaikis. 

— Aha. 

Berniukas išspjovė į celofaną įvyniotą paketą, kurį įteikė pirkėjui, 
o šis įsimetė jį į burną ir atidavė vaikui „Motorola“. Po sekundės kitos 
mažylis jau skuodė šlaitu aukštyn. Skunkas patraukė atgal link savo 
namelio ant ratų. 

Polas Pekeris su Trevoru Salisu išėjo iš „Starbucks“ kavinės ir sek- 
dami jam įkandin nužingsniavo į papėdę. 

Sasekso kriminalinės policijos valdyboje didžiąją dalį pirmo aukšto už- 
ėmė Sunkių nusikaltimų ir nelaimingų atsitikimų skyrius. Kilstelėjęs 

pažymėjimą priešas duryse įmontuotą skenerį, patekdavai į didžiulę 
vyresniųjų kriminalistų ir jų pagalbininkų būstinę, iš esmės atviro iš- 
planavimo patalpas. 

Rojaus Greiso nuomone, šioje valdybos dalyje tvyranti atmosfera 
nė iš tolo nepriminė vyraujančios likusiuose štabo skyriuose — arba 
bet kuriuose kituose Braitono ir Houvo policijos pastatuose. Didžiu- 
mos nuovadų koridoriai ir biurai atsidavė įstaigoms būdingu nusidėvė- 
jimu, o čia viskas atrodė nauja. 

Per daug nauja, šiuolaikiška, švaru, tvarkinga. Per mažai... sielos. 
Tokios patalpos galėjo egzistuoti buhalterių išsinuomotose kontorose 
arba administracinėse bankų ir draudimo bendrovių zonose. 

Ant raudonu veltiniu apmuštų, lygiais tarpais prie sienų pritvir- 
tintų skelbimų lentų bolavo iš pirmo žvilgsnio irgi naujut naujutėlės 
kortelės su diagramomis, pateikiančios procedūrinę informaciją, kurią 
kiekvienas detektyvas privalėjo išmokti atmintinai. Vis dėlto eilinio 
tyrimo pradžioje Greisas neskubėdamas vėl jas perskaitydavo. 

Jis gerai žinojo, kaip lengva nusiraminti ir pamiršti svarbius da- 
lykus. Vyresniojo detektyvo požiūrį patvirtino ir laikraštyje skaitytas 
straipsnis. Šio autorius skelbė, jog per penkiasdešimt metų daugumą 
baisiausių, ore įvykusių katastrofų nulėmė piloto klaida. Dažniausiai 
suklupdavo ne patirties neturintis jauniklis, o senas vilkas. Straipsnį 
parašęs žmogus netgi drįso teigti, esą įlipęs į lėktuvą ir išsiaiškinęs, kad 
ji pilotuos vyriausiasis kapitonas, privalai tučtuojau nešdintis laukan! 

Nusiraminimas. Jis trukdė ir medikams. Sasekse kažkoks ortope- 
das chirurgas neseniai amputavo ne tą paciento koją. Tiesiog suklydo. 
Pernelyg pasitikėjo savimi ir leidosi užvaldomas ramybės būvio. 

Štai kodėl, likus kelioms minutėms iki šeštos vakaro, Greisas su- 
stojo karštame, troškiame koridoriuje, greta įėjimo į Sunkių nusikal- 
timų ir nelaimingų atsitikimų skyrių, jausdamas, kaip dėl siaubingos 
popiečio kaitros kūną išmušė prakaitas, kuris prie odos prilipdė marš- 
kinius, bet iš galvos niekaip nepajėgė išvyti Miunchene pastebėtos 
Sendės vaizdo. Jis linktelėjo Brensonui ir pamojo į pirmąją diagramą 
ant sienos, — iš karto už durų, kurios vedė į HOLMES sistemos admi- 
nistratoriaus kabinetą, — prisegtą popieriaus lapą su užrašu GALIMI 
NUSIKALTIMŲ MOTYVAI. 

 — Ką reiškia „poreikis išsaugoti aktyvią gyvenseną"? — paklausė 
Brensonas, perskaitęs kortelę. 

Viduryje nubrėžtame ovale puikavosi motyvo sąvoka. Ją supo 
brūkšniai, užsibaigiantys žodžiais pavydas, rasinė neapykanta, pyktis/ 
išgąstis, plėšimas, galios siekimas, noras pirmauti, troškimai, nauda, at- 
lygis, homofobija, neapykanta, kerštas, psichiniai sutrikimai, seksualiniai 
akstinai ir poreikis išsaugoti aktyvią gyvenseną. 

— Kai planuoji žmogžudystę vildamasis paveldėti aukos pini- 
gus, — atsakė Greisas. 

Glenas nusižiovavo. 

— Trūksta dar vieno motyvo. — Susiraukė ir niūriai pridūrė: — 
Jei tiksliau, dviejų. 

— Kokių? 

— Smagumo ir pagarbos siekio. 

— Smagumo? 

— Aha. Pameni, kaip pernai autobusų stotelėje tie vaikiščiai pa- 
degė seną valkatą? Benzinu apipylė miegančią moterį. Jokios neapy- 
kantos jai nejautė, taip elgėsi, nes neturėjo kuo užsiimti, supranti? Dėl 
smagumo. 

Greisas pritardamas palinksėjo. Kol kas neįstengė įsitraukti į 
darbą. Vis galvojo apie Sendę. Miuncheną. Jėzau, kaip visa tai ištverti? 
Šiuo metu jis labiausiai norėjo sėsti į lėktuvą ir skristi į Vokietiją. 

— Jei kalbėsime apie pagarbos siekį... — pratęsė Glenas. — Na, 
prisijungiant prie gaujos, tenka susidoroti su išbandymais, kad gatvėse 
užsitarnautum atitinkamą reputaciją. 

Vyresnysis detektyvas žengė prie kitos lentos, ant kurios kabojo 
sąrašas, pavadintas ATLIEKAMOS EKSPERTIZĖS ŽINGSNIAI. Nukreipė 
žvilgsnį į išvardytus punktus, bet dabar žodžiai jam susiliejo į bepras- 
mę miglą. Įvertinti potencialią informaciją, gautas žinias, liudininkų par- 
odymus. Iš naujo peržiūrėti duomenis. Paruošti ir realizuoti ekspertizės 
strategiją. Staiga Greisas akies krašteliu pamatė žvitrų, energingą, 
penkiasdešimties su viršum metų, jų pusėn kulniuojantį vyriškį gelsvai 
rudomis kostiuminėmis kelnėmis, smėlio spalvos marškiniais ir rudu 
kaklaraiščiu. Tonis Keisas šitame pastate vadovavo pagalbiniam per- 
sonalui. 

— Labas, Rojau, — džiugiai pasisveikino jis. — Paruošiau tau 
kabinetą Nr. 1. Įrašymo įranga irgi parengta darbui. Galėsit pasilinks- 
minti. — Atsisukęs į detektyvą seržantą, stipriai paspaudė jam ran- 
ką. — Sveikas sugrįžęs, Glenai. Maniau, kad dar kurį laiką ilsėsies. 

— Artimiausiu metu dirbti neketinau. 

— Kai gurkšnoji, turi būti labai atsargus, ar ne? Kad skystis neiš- 
trykštų pro pilvo skyles? 

— Akha, tikriausiai, — atsiliepė Brensonas, praleidęs šmaikščią 
repliką pro ausis — arba sąmoningai, arba todėl, jog mintimis klaidžio- 
jo kitur. 

— Dar čia pasisukinėsiu, — guviai tarė Keisas. — Praneškit man, 
jei ko prireiks. — Jis patapšnojo per mobilųjį, įkištą į marškinių kišenę. 

— Tokiame karštyje praverstų šalto vandens aparatas, — pasakė 
Greisas. 

— Tuojau pasirūpinau. 

— Šaunuolis. — Vyresnysis detektyvas dirstelėjo į savo laikrodį. 
Iki pusės septynių, kada įvyks jo suorganizuotas įžanginis pasitarimas, 
liko daugiau nei dvidešimt minučių. Greisas nusivedė Gleną Brensoną 
palei NVT įkalčių skyriaus ir informacijos paieškos komandos kabi- 
netus, pasuko dešinėn, tiesiai link liudininkų apklausos patalpų, kur 
šiandieną abu jau lankėsi. 

Jie žengė į siaurą, ankštą, šalia pagrindinio pokalbių kambario 
esančią kamarėlę. Akiratyje pasirodė dvi kėdės, nė kiek nederančios 
tarpusavyje, pristumtos prie stalviršio, kuris buvo nusidriekęs per 
visą patalpos plotį — ant jo riogsojo metalinis, tvirtas vaizdo apara- 
tūros korpusas ir monitorius, iš liudininkų apklausos kambario nuolat 
transliuojantis spalvotus, nykius žemo staliuko ir trijų raudonų kėdžių 
kadrus. 

Greisas suraukė nosį. Sprendžiant iš kvapo, kažkas čia valgė aštrų 
ragu, turbūt įsigytą ASDA prekybos centro užkandinėje. Jis įbedė akis į 
šiukšlinę ir išvydo įrodymus — kartono pakelius. Po skrodimo turėda- 
vo praeiti nemažai laiko, kol maistas nebekeldavo šleikštulio, ir dabar, 
ką tik susipažinus su Ketės Bišop skrandžio turiniu, iš kurio patologai 
ištraukė kažin ką panašaus į krevečių rogandžošo likučius, koktus aštrių 
prieskonių tvaikas maloniai nenuteikė. 

Vyresnysis detektyvas pasilenkė, stvėrė šiukšlių dėžę ir nutrenkė 
ją kitapus tarpdurio. Smarvė neprasisklaidė, bet jis pasijuto mažumėlę 
geriau. Įsitaisęs priešais monitorių, pasistengė atgaminti, kaip valdyti 
vaizdo leistuvą, ir nuspaudė paleidimo mygtuką. 

Galvoje sūkuriavo mintys. Nepaliaujamai. Sendė dievino aštrius 
troškinius. Ypač vištienos „kormą“. 

Ekrane nušvito Brajano Bišopo apklausos kadrai. Greisas atsuko 
įrašą į priekį, neatplėšdamas žvilgsnio nuo tamsiaplaukio vyro, dėvin- 
čio gelsvai rusvą, modelių namuose pirktą švarką su sidabrinėmis, 
tviskančiomis sagomis, įsispyrusio į dvispalvius, rudus su baltu, golfo 
batelius. 

— Apavas primena blauzdines, — prabilo Brensonas atsisėdęs 
šalia. — Tokias nešiodavo gangsteriai iš ketvirto dešimtmečio filmų. 
Esi matęs „Džiaze tik merginos"? — paprastai energingam balsui stigo 
emocijų, bet jis dėjo nežmogiškas pastangos, kad atrodytų pakiliai nu- 
siteikęs. 

Greisas suvokė, kad tokiu paros metu, ankstyvą vakarą, Glenui 
ypač sunku. Kitomis aplinkybėmis bičiulis būtų namuose ir padėtų 
abiem vaikams ruoštis miegui. 

— Kur vaidino Merlin Monro? 

— Aha, su Toniu Kertisu, Džeku Lemonu ir Džordžu Raftu. Ko- 
medija fantastiška. Kaip man patinka scena, kai į salę įstumia milži- 
nišką tortą, iš kurio išniręs kulkosvaidžiu apsiginklavęs vyrukas visus 
nupila, o Džordžas Raftas sako: „Torte buvo tai, kas jam nepritarė!“ 

— Šiuolaikinė Trojos arklio versija, — tarė Greisas. 

— Kalbi apie perdirbinį? — suglumo Brensonas. — „Trojos ar- 
klio"? Hmm, aš jo neprisimenu. 

Vyresnysis detektyvas papurtė galva. 

— Čia ne filmas, Glenai. O graikų išdaiga Trojoje! 

— Kogijie prikrėtė? 

Greisas rūsčiai dėbtelėjo į draugą. 

— Nejau švietiesi tiktai žiūrėdamas sumautus filmus? Ar kada 
domėjaisi istorija? 

Brensonas patraukė pečiais tarsi teisindamasis. 

— Užtektinai. 

Greisas išjungė spartaus prasukimo režimą. Ekrane Glenas Bren- 
sonas ištarė: Pone Bišopai, norėčiau paklausti, kada paskutinį kartą matėte 
žmoną. ' 

Vyresnysis detektyvas sustabdė kadrą. 

— Noriu, kad susitelktum į Bišopo akis. Ir skaičiuotum mirks- 
nius. Kiek kartų per minutę jis sumirksi. Ar NASA valdymo cente, kuris 
užsegtas ant tavo riešo, yra sekundmatis? 

Brensonas įdėmiai įsižiūrėjo į savo turtą, lyg klausimas jį būtų iš- 
mušęs iš vėžių. Didžiulis, madingas „Casio“ laikrodis turėjo tiek daug 
ciferblatų ir mygtukų, kad Greisas ėmė spėlioti, ar draugas numanė, 
kaip pusė jų veikė. 

 — Kažkur pasislėpęs, — atsakė detektyvas seržantas. 

— Gerai, pradėk skaičiuoti. 

Glenui porą sykių nepavyko atlikti nurodymų. Galop ekrane į 
kambarį užsuko Rojus Greisas, kuris pratęsė Bišopo apklausą: 

— Pone Bišopai, kur jūs nakvojote? 

— Londone, savo bute. 

— Ar kas nors galėtų tai patvirtinti? 

— Dvidešimt keturis! — paskelbė Glenas, nuo laikrodžio ciferbla- 
to nukreipęs akis į monitorių ir atgal. 

— Įsitikinęs? 

— Taip. 

— Puiku. Pakartok. 

Ekrane vyresnysis detektyvas pasiteiravo Bišopo:. 

— Kiek buvo valandų, kai ryte atvykote į golfo klubą ir atsistojote 
starto aikštelėje? 

— Šiek tiek po devynių. 

— Iš Londono išvažiavote automobiliu? 

— Taip. 

— Kada konkrečiai? 

— Apie pusę septintos. 

— Vėl dvidešimt keturi! 

Greisas sustingdė kadrą. 

— Įdomu, — tarė. 

— Kas būtent? — pasitikslino Brensonas. 

— Čia eksperimentas. Išbandau tai, ką skaičiau užsiprenumeruo- 
tame psichologijos laikraštyje. Anot straipsnio autoriaus, vieno uni- 
versiteto laboratorijoje — jei neklystu, Edinburge — nustatė, kad per 
minutę žmonės dažniau sumirksi kalbėdami tiesą, o ne meluodami. 

— Tikrai? 

— Kai sako tiesą, mirkteli 23,6 kartų per minutę, pūsdami 
miglą — 18,5 kartų per minutę. Esmė ta, kad melagiai sėdi suakme- 
nėję — jie stipriau laužo galvą negu šnekantieji atvirai. Mes visada ap- 
rimstame, kai įtemptai mąstome. — Jis įjungė juostą. 

Brajanas Bišopas vis labiau nervinosi, galiausiai pašoko ir įniko 
gestikuliuoti. 

— Tie patys dvidešimt keturi, — užtikrino Brensonas. 

— Prie mirksėjimo dera ir kūno kalba, — sutiko Greisas. — Pa- 
našu, kad tas žmogus sako teisybę. 

Tačiau jis per daug gerai žinojo tematąs atitinkamus požymius. 
Sykį jau teko klaidingai perprasti kūno kalbą ir pakliūti į rimtą bėdą. 


26 


Spauda praminė rugpjūtį apmirusiu sezonu. Kadangi parlamentas vasa- 
rą padarydavo pertrauką, o pusė pasaulio atostogaudavo, šitas mėnuo 
naujienomis nelepino. Iš nereikšmingų istorijų, kurios kitu metu išvis 
nepatektų į žiniasklaidą, laikraštininkai pūsdavo burbulus; didžiausią 
jų susidomėjimą keldavo rimti nusikaltimai — kuo žiauresni ir baises- 
ni, tuo geriau. Poilsio dienomis nesimėgaudavo, kaip ir neplušėdavo 
kontorose, tiktai nusikaltėliai. 

Ir jis pats, dingtelėjo Rojui Greisui. 

Paskutinį sykį normaliai atostogavo seniau nei prieš devynerius 
metus, kai su Sende išskrido į Ispaniją ir apsistojo netoli Malagos iš- 
sinuomotame bute. Kambarėliai pasirodė besą ankšti, o vietoj išrek- 
lamuotos jūros panoramos pro langus atsivėrė vaizdas į daugiaaukštę 
automobilių stovėjimo aikštelę. Be to, didžiąją savaitės dalį lijo. 

Priešingai nei šiandienos Braitone, kurį užliejo karščio banga, pa- 

skatinusi poilsiautojus ir vienadienius iškylautojus dar didesniu srautu 
užplūsti miestą. Paplūdimiai knibždėte knibždėjo, barai su kavinėmis 
taip pat. Vietų užeigose, kur galėtų pastovėti ir išgerti, rastų šimtas 
tūkstančių žmonių, ir dabar, Greiso nuomone, kiekviena iš jų buvo už- 
kimšta. Toks metas gatvės nusikaltėliams įkūnijo rojų. Rugpjūtis jiems 
labiau priminė ne apmirusį, o medžioklės sezoną. 

Jis puikiai suprato, kad dėl žinių stygiaus spauda gilinsis į žmog- 
žudystę gerokai uoliau nei įprastomis aplinkybėmis. Prabangiame 
name aptikta negyva turtuolė, jos mirtis, galimas daiktas, susijusi su 
iškrypusiais seksualiniais žaidimais, velionė turėjo išvaizdų, prašmat- 
nų sutuoktinį. 

Pirmiausia reikėjo sukurpti planą, kaip bendrauti su žiniasklaidos 
priemonėmis, nepamiršti atsargumo ir kaip visada pasistengti, kad 
įvykių nušvietimas ne kenktų, o padėtų. Rytojaus rytą teks surengti 
spaudos konferenciją, pirmąją iš būsimos jų serijos. Prieš tai pasiruošti 
bylos tyrimui, porą sykių trumpai aptarus reikalus su renkama komanda. 

Vis dėlto, kad ir kaip pasinertų į darbus, jis turės rasti laisvo laiko 
ir nuskristi į Miuncheną. Privalės. 

Būtinai. 

Sąmonėje verpetu sukosi visa galybė minčių apie Sendę. Sėdėjo 
alaus sodelyje. Su meilužiu? Praradusi atmintį? O gal asmens tapatybė 
nustatyta neteisingai? Jeigu naujieną būtų pranešęs kas kitas, Grei- 
sas būtų į ją numojęs ranka. Tačiau Dikas Poupas, geras detektyvas, 
kruopštus žmogus, puikiai įsidėmėdavo veidus. 

Likus porai minučių iki pusės septintos, Greisas drauge su Gle- 
nu Brensonu išniro iš liudininkų apklausos kambarių, virtuvėlėje iš 
smulkių prekių automato pasičiupo porą kavos puodelių ir koridoriumi 
nužygiavo iki kabineto Nr. 1, kurį jo tyrimo komandai paskyrė Tonis 
Keisas. Pakeliui praėjo pro didžiulę, raudonu veltiniu aptrauktą skelbi- 
mų lentą — po jos viršuje prisegtu pavadinimu OPERACIJA „LISABONA“ 
kabojo azijietiškų veido bruožų vyro reta barzdele nuotrauka, o šią 
supo kitos fotografijos su uolėtu Byči Hed pajūriu ir stačiais skardžiais, 
kurių kiekvienas atskirai buvo pažymėtas raudonu apskritimu. 

Kreidingas iškyšulys traukė akį stulbinamu savo grožiu, bet gar- 
sėjo kaip visoje Anglijoje populiariausia savižudžių vieta. Potencialius 

šoklius masino uolos, per 570 pėdų iškilusios virš Anglų kanalo kranto. 
Sąrašas žmonių, kurie žengė, nėrė, nusirideno arba automobiliu nuvai- 
ravo nuo žolėto pakraščio ir išgyveno, buvo labai trumpas. 

Nenustatytos tapatybės bėdžių rado negyvą gegužės mėnesį. Iš 
pradžių manyta, jog tai dar vienas savižudis, tačiau atlikus skrodimą 
paaiškėjo, kad vyriškiui kažkas ištiesė pagalbos ranką, nes gyvybę jis 
prarado kur kas anksčiau, nei nuskriejo nuo skardžio. Bylos nagrinė- 
jimas tęsėsi ligi šiol, bet jai skirtos pajėgos sumažėdavo kaskart, kai 
tyrimas atvesdavo į eilinį aklagatvį. 

Kiekvienam sunkiam nusikaltimui suteikdavo kodinį pavadinimą, 
kurį aklai išrinkdavo Sasekso kriminalinės policijos valdybos kompiute- 
ris. Dažniausiai tie vardai su pačiu tyrimu neturėdavo nieko bendra, o bet 
kokias sąsajas nulemdavo atsitiktinumas, ir jų pasitaikydavo itin retai. 

Kitaip negu likusiuose valdybos skyriuose — arba visoje grafystė- 
je veikiančiose policijos įstaigose — ant rašomųjų kabineto Nr. 1 stalų 
nebuvo nieko asmeniško. Nei šeimos, nei futbolininkų nuotraukų, nei 
rungtynių tvarkaraščių, nei šmaikščių karikatūrų. Kiekviena interjero 
detalė, išskyrus baldus ir darbo kompiuterį, susijusi su atliekamu ty- 
rimu. Užuot tarpusavyje laidę geraširdiškus juokelius, bendradarbiai 
visą dėmesį sutelkdavo į užduotis. Aplinkui tebuvo girdėti telefonų 
trelės, klavišų taukšėjimas, popieriaus lapų, išnyrančių iš lazerinių 
spausdintuvų, šiugždesys. Patalpa skendėjo susikaupimo tyloje. 

Jis perėjo kambarį ir nužvelgė ten jau esančius komandos narius, 
apimtas dviprasmiškų jausmų. Išvydęs kai kuriuos pažįstamus veidus 
nuoširdžiai apsidžiaugė. Pavyzdžiui, detektyvę seržantę Belą Moj, sim- 
patišką trisdešimt penkerių metų moterį rudais, chna dažytai plaukas, 
prieš save kaip paprastai pasidėjusią atidarytą šokoladinių „Maltesers“ 
rutuliukų — savo silpnybės — dėžutę. Nikas Nikolas, trumpaplaukis 
išstypėlis trumparankoviais, ties kaklu prasegtais marškiniais atrodė 
nesveikai pablyškęs ir nusiplūkęs, kaip pusantro mėnesio kūdikį tu- 
rintis tėvas. Indeksuotojos pareigas atliko jauna apkūni moteris ilgais, 
rudais plaukais, darbščioji, stropioji Siuzana Gredli. Jiems draugiją pa- 
laikė Normanas Potingas, senas vilkas, kurį derėjo akylai prižiūrėti. 

Detektyvas seržantas Potingas buvo penkiasdešimt trejų metų. 
Retėjančiais, virš pliktelėjusio viršugalvio užšukuotais plaukais, gan 

prakaulaus, iš pirmo žvilgsnio tąsoko veido, pamarginto susikryžiuo- 
jančiomis, nutrūkstančiomis kraujagyslėmis, atsikišusiomis lūpomis 
ir nuo tabako pageltusiais dantimis. Šiuo metu vilkėjo gelsvai rusvą 
lininį suglamžytą švarką bei geltonus nutrintus trumparankovius 
marškinius, ant kurių, regis, užsidrėbė didžiąją dalį pietų. Ir puikavosi 
sau neįprastu įdegiu — Greisui teko pripažinti, kad po saulės vonių 
jo išvaizda pagerėjo. Dėl siaubingų, politiškai nekorektiškų pažiūrų ir 
daugumos pareigūnių tvirtinimų, neva jo elgesys pernelyg užgaulus, 
Potingą svaidė po visą šalį, siųsdavo užpildyti spragų, kai vienam ar 
kitam padaliniui verkiant prireikdavo darbo jėgos. 

Mažiausiai simpatijų Greisui kurstė detektyvas konsteblis Alfon- 
sas Zaferonė. Arogantiškas, trečią dešimtmetį bebaigiąs paniurėlis dai- 
liais lotynų amerikiečio bruožais ir geliu išteptais, sušiauštais plaukais, 
virš juodų marškinių užsimetęs elegantišką juodą švarką, pasirišęs kre- 
minės spalvos kaklaraištį. Paskutinį sykį, kai jiedu dirbo kartu, Zafero- 
nė įrodė esąs įžvalgus, tačiau DK elgsena kėlė rimtų problemų. Įtraukti 
ji į savo komandą Greisą paskatino tiek alternatyvų stoka, įprasta per 
atostogų metą, tiek noras pamokyti šmikį gerų manierų. 

Paeiliui su kiekvienu sveikindamasis Greisas mąstė apie Ketę 
Bišop, kurią ryte rado negyvą jos namuose, esančiuose Daiko alėjoje. 
Prisiminė, kaip po pietų ji gulėjo ant skrodimo stalo. Juto tą moterį, 
tarytum į širdį būtų įsiskverbusi jos siela. Pečius užgulė įsipareigojimų 
našta. Šitą būrelį ir likusius komandos narius, kurie netrukus ateis į 
pasitarimų kambarį, prislėgs milžiniška atsakomybė. 

Todėl mintis apie Sendę derėtų nustumti į atokią sąmonės kertelę 
ir artimiausiu metu jas užmiršti. Kažkaip. 

Per kitas valandas ir dienas Greisas pažins Ketę Bišop taip gerai, 
kaip niekas kitas pasaulyje. Geriau už sutuoktinį, tėvus, brolius, sese- 
ris ir draugus. Jie turbūt manė pažįstantys Ketę, bet iš tiesų žinojo tik 
tiek, kiek ji apie save atskleisdavo. Kažką vis vien nuslėpdavo. Panašiai 
elgdavosi kiekvienas žmogus. 

Rojui Greisui byla neišvengiamai taps asmeniško pobūdžio. Taip 
atsitikdavo visada. 

Bet kol kas vyresnysis detektyvas nė nenutuokė, su kokiomis as- 
meninėmis jo gyvenimo smulkmenomis bus susijęs tyrimas. 

Skunkas jautėsi kur kas stipresnis. Pasaulis ūmai nutvisko švieses- 
nėmis spalvomis. Dėl heroino poveikio kūną įsupo šilta migla, viskas 
atrodė nuostabu, po organizmą sruvo endorfinai. Štai toks turėtų būti 
gyvenimas; štai tokiu pojūčiu norėjosi mėgautis amžinai. 

Šiek tiek anksčiau į namelį ant ratų užsuko Betanė, iš motinos šal- 
dytuvo prigriebusi vištienos, bulvių garnyro ir karamelės kremo indelį; 
visi čia nakvoję subingalviai išsinešdino, ir jis padulkino mažulę „šu- 
niuko“ poza, kaip jai patiko — taip barškintis, kai stambus merginos 
pasturgalis plekšėdavo jam į pilvą, mėgo ir Skunkas. 

Dabar Betanė pajūryje vairavo nediduką motinos „Peugeot“, o 
jis, įsitaisęs keleivio sėdynėje ir atlošęs galva, pro akinius purpuriniais 
stiklais spiginosi į savo kontorą. Apžiūrinėjo visus stovinčius automo- 
bilius. Įvairiausias, kokias tik galima įsivaizduoti, vežėčias. Dulkėtas 
ir kepančias saulėje. Jų savininkai kaitinosi paplūdimiuose. Skunkas 
žvalgėsi konkrečios markės ir modelio, aprašyto drėgname, suglamžy- 
tame liniuoto popieriaus lapelyje, ant kelių padėtame pirkinių sąraše, į 
kurį nuolat dairėsi, nes jo atmintis buvo nė velnio neverta. 

— Netrukus turėsiu keliauti namo, — prabilo Betanė. — Motinai 
reikės ratų. Ji išvažiuos lošti bridžo. 

Šį vakarą pajūrio gatvėse rikiavosi kiekvienas suknistas, pasaulyje 
pagamintas automobilis. Kiekvienas suknistas modelis... išskyrus tą, 
kurio jis ieškojo. Naujos formos, mažai važinėjusio, mėlyno, sidabri- 
nio arba juodo „Audi A4“ su nudengiamu stogu ir automatine pavarų 
dėže. 

— Pirmyn į Širlės alėją, — liepė Skunkas. 

Laikrodis prietaisų skydelyje rodė penkiolika minučių po šeštos. 

— Klausyk, aš privalau grįžti prieš septynias. Atiduoti motinai 
automobilį. Jei pavėluosiu, ji mane pribaigs. 

Akimirkai Skunkas ją apdovanojo vertinančiu žvilgsniu. Betanė 
turėjo juodus, trumpus plaukus ir stambias rankas. Iš po palaidų marš- 
kinėlių veržėsi krūtys, putlias rudas šlaunis menkai pridengė mėlynas 
džinsinis mini sijonėlis. Viena jo ranka, įsibrovusi po moteriškų kelnai- 

čių gumele, jaukiai prigludo prie minkštos, drėgnos gaktos, pora pirštų 
įsiskverbė tarp lytinių lūpų. 

— Suk dešinėn, — nurodė jis. 

— Tu mane vėl sujaudinsi! 

Skunkas įstūmė pirštus giliau. 

Mergina aiktelėjo. 

— Ką tu darai! Liaukis! 

Jį taip pat apėmė geismas. Prie šviesoforo Betanė pasuko į dešinę, 
bet vos tiktai užnugaryje liko karalienės Viktorijos statula, Skunkas 
suriko: 

— Stok! 

— Ką? 

— Ana ten! Ten! Ten! — jis stvėrė vairą priversdamas pežo už- 
lėkti ant šaligatvio krašto, nepaisydamas stabdžių žviegimo ir griaus- 
mingo signalo pypsėjimo, sklindančio nuo automobilio, kuris riedėjo 
iš paskos. 

Kai Betanė sustabdė pežo, Skunkas ištraukė laukan pirštus, pa- 
skui ir visą ranką. 

— Apsišik stačias! Tikras puikumėlis! Iki! 

Jis atlapojo dureles, išvirto iš salono ir nė sykio neatsigręždamas 
nudrožė šalin. 

Kitapus kelio, prie šviesoforo, stovėjo žvilgantis tamsiai mėlynas 
„Audi A4“ su atidengiamu stogu. Skunkas kišenėje sužvejojo šratinuką, 
ant popiergalio užsirašė numerius ir iš kišenės išgriebė mobilųjį. 

— „GU 06 LGJ“, — perskaitė susisiekęs su reikiamu žmogumi. — 
Pristatysi per valandą? 

Jis taip apsidžiaugė, kad nepamatė, kaip Betanė pamojo ranka, ir 
pežo pajudėjo iš vietos, neišgirdo signalo cyptelėjimo. 

Nuostabu, sau tarė mintyse. O, taip! 

Skunkas nepastebėjo ir pilko, mažučio fordo, sustingusio kelkraš- 
tyje, per kelis šimtus jardų nutolusio jam už nugaros. Vieno iš penkių 
sekimo komandos automobilių, kurie važinėjo pavymui ištisą pusva- 
landį, nuo tada, kai jis pasitraukė iš savo namelio ant ratų. 

Brajanas Bišopas, pritūpęs ant plačios lovos kraštelio, į rieškučias 
įrėmęs smakrą, akimis varstė viešbučio televizorių. Ant padėklo nu- 
leistas arbatos puodelis seniai atvėso, pora sausainių gulėjo nepaliesti, 
įvynioti į celofaną. Jis išjungė kondicionierių, nes tas pūtė per šaltą 
orą, ir dabar, po švarku tebevilkėdamas golfo žaidėjo drabužius, gausiai 
prakaitavo. 

Nors kambario langai buvo su dvigubo stiklo paketais, lauke gir- 
dėjosi sirenos kauksmas, tylus sunkvežimio pūkšėjimas, su protrūkiais 
nuskambantis automobilio signalizacijos pypt-pypt-pypt. Bet šiandie- 
ną, prakeiktam „Sky News“ kanalui rodant jo būstą — namus — Bišo- 
pas jautėsi visiškai nutolęs nuo išorinio pasaulio. Tas atrodė keistas ir 
siurrealistinis. Tarytum jis būtų tapęs pašalietis savo gyvenime. Ir ne 
vien pašalietis. O parijas. 

Tokie patys pojūčiai buvo užplūdę, kai teko neoficialiai skirtis su 
Zoja, paskui teisiškai nutraukti santuoką, kai Karlė su Maksu stojo 
motinos pusėn, nes jai pasisekė nuteikti vaikus prieš tėvą ir tie beveik 
dvejus metus atsisakė su juo bendrauti. 

Netoli jo buveinės, priešais mėlyną ir baltą juostą su užrašu PO- 
LICIJA — NUSIKALTIMO VIETA — EITI DRAUDŽIAMA, mikrofonu mos- 
tagavo tipiškas žiniasklaidos atstovas tobulai sušukuotais plaukais ir 
lygutėliais dantimis. 

— Skrodimą atliko po pietų. Šią istoriją pratęsime per septintos 
valandos žinias. Aš esu Deividas Viltširas iš „Sky News“. 

Brajanas skendėjo sąmyšio gelmėse. 

Atgijo mobilusis. Neatpažinęs numerio jis leido telefonui čirkšti. 
Šiandieną dauguma skambučių buvo iš spaudos arba televizijos stočių, 
kurios, matyt, rado mobiliojo numerį jo kompanijos tinklalapyje. Įdo- 
mu tai, kad, be Sofijos, susisiekti bandė vos pora draugų, — bičiulis 
Glenas Mišonas ir Janas Stylas. Paskambino ir verslo partneris Saimo- 
nas Voltonas, kuris kalbėjo, sprendžiant iš balso, nuoširdžiai suneri- 
męs, teiravosi, ar galėtų kuo padėti, ragino iš galvos išmesti mintis apie 
darbą, nes, kol tik Brajanui reikės, jis viskuo pasirūpins. 

Brajanas keletą sykių bendravo su žmonos tėvais, apsistojusiais 
Alikantėje, Ispanijoje, kur Ketės tėvas mėgino pradėti eilinį rizikin- 
gą — ir bemaž garantuotai pasmerktą — verslą. Į Angliją jiedu išskris 
ryte. 

Gal skambtelėti advokatui, savęs paklausė Bišopas. Bet kokio vel- 
nio? Jis dėl nieko nekaltas. Tik nežinojo, ką daryti, todėl sėdėjo sustin- 
gęs, tarsi užhipnotizuotas, spitrijosi į ekraną, išsiblaškiusiu žvilgsniu 
nudelbdamas policijos automobilius, kurie užgrūdo įvažiavimo taką ir 
gatvę. Pro šalį nuolatiniu srautu šliaužė transporto priemonės, į nusi- 
kaltimo vietą smalsiai paspoksodavo kiekvienas vairuotojas ir keleivis. 
Jis turėjo kuo užsiimti. Reikėtų su kai kuo susisiekti, atsakyti į elek- 
troninius laiškelius. Darbo buvo su kaupu, bet šiuo momentu Brajanas 
nepajėgė imtis jokios veiklos. 

Nenustygdamas vietoje atsistojo, kelias sekundes pavaikščiojo po 
į rankšluosčius ir kilstelėjo klozeto sėdynę. Ketino nusišlapinti, bet 
nieko neišspaudė. Tuomet veidrodyje, kybančiame virš kriauklės, nu- 
žvelgė savo veidą. Staiga pastebėjo į eilę sudėtus tualeto reikmenis. 
Plastikinius, į marmurines statulėles panašius šampūno, minkštiklio, 
dušo želė ir losjono buteliukus. Lygiais tarpais atskyręs vienus nuo kitų 
nutarė, kad jie netinkamai sustatyti ant lentynos, ir visus pastūmė per 
kelis colius į dešinę, tačiau vienodus intervalus išsaugojo. 

Tai šiek tiek pakėlė nuotaiką. 

Dešimtą ryto jis jautėsi puikiai, mėgavosi pasakišku vasaros oru. 
Lošė vieną iš geriausių golfo partijų, žaidė vieną iš nuostabiausių dienų 
per visus metus. Dabar, vos po aštuonių su puse valandos, gyvenimas 
žlugo. Ketė negyva. 

Brangioji, brangioji, brangioji Ketė. 

Nors policija aiškiai manė, kad jis susijęs su žmonos mirtimi. 

Jėzau. 

Didžiąją dalį popietės teko prasėdėti kartu su dviem policinin- 
kėmis, pareigūnėmis iš Šeimos centro. Moterys elgėsi labai maloniai, 
stengėsi paremti, tačiau jų klausimų nukamuotas Brajanas norėjo ato- 
kvėpio. 

O kur dar mieloji Sofija — ką reiškė jos kalbos? Ką, velniai grieb- 

„tų, Mergina turėjo omenyje sakydama, kad naktį jie praleido drauge? 
Nieko panašaus neįvyko. 

Brajanas, žinoma, jai puoselėjo prielankumą. Bet palaikyti meilės 
ryšius? Nė už ką. Romaną buvo užmezgusi Zoja, pirmoji žmona, kuri 
apgaudinėjo vyrą ištisus trejus metus. Kai pavyko atskleisti tiesą, širdį 
perliejo kone nepakeliamas skausmas. Pats nieku gyvu jo nekeltų ki- 
tam žmogui. Pastaruoju metu juto, kad santuoka su Kete braška, ir iš 
visų jėgų stengėsi — bent taip galvojo — sutvirtinti jų santykius. 

Elirtuoti su Sofija, be abejo, patiko. Jos draugija džiugino. Po 
šimts, kai dvidešimties su viršum metų panelė dėl tavęs kraustosi iš 
proto, jos rodomas dėmesys negali neglostyti savimeilės. Tačiau jų 
santykiai nepasistūmėjo toliau pokalbių. Nors derėtų pripažinti, kad 
jis suteikė Sofijai per daug vilčių. Nė nesuprato, kodėl po konferencijos, 
skirtos mokestinėms nuolaidoms, kurias gaudavo investuojantieji į fi1- 
mus, pasiūlė greta sėdėjusiai merginai kartu papietauti. Numojęs ranka 
į plazdenančias, apie pavojų įspėjančias vėliavėlės. Vėliau jiedu matėsi 
dar keletą sykių. Per dieną apsikeisdavo dviem, trimis elektroninėmis 
žinutėmis — paskutiniuose jos laiškeliuose vis daugėjo dviprasmiškų 
užuominų. Keletą kartų, tais nenumaldomai retėjančiais atvejais, kai 
mylėdavosi su žmona, jis, atvirai sakant, pasvajodavo apie Sofiją. 

Bet niekada su ja nemiegojo. Po velnių, netgi nebuvo bučiavęs į 
lūpas. 

Ar tikrai? 

Gal paprasčiausiai neatsiminė, ką daręs? Žmonių, neįstengiančių 
atkurti savo poelgių, pasitaikydavo. Stresas sukeldavo psichinių pro- 
blemų, priversdavo smegenis keistai funkcionuoti. O pastaruoju metu 
slegiančią įtampą kurstė ir verslo, ir santuokos reikalai. 

Jo kompanijai, „Tarptautinių tvarkaraščių sprendimams“, įkurtai 
prieš devynerius metus, sekėsi puikiai — net per daug gerai. Kasryt į 
kontorą Brajanas atvykdavo anksčiau vien tam, kad peržvelgtų visas 
vakarykštes elektronines žinutes, kurių susikaupdavo iki poros šimtų, 
bet per dieną atplūsdavo naujas jų srautas. Dabar, kai filialai išsisklaidė 
po visą pasaulį — naujausi atvėrė duris Niujorke, Los Andžele, Tokiju- 
je, Sidnėjuje, Dubajuje ir Kvala Lumpūre, — informacija kursuodavo 
dvidešimt keturias valandas per parą, visą savaitę. Etatinio personalo 

skaičių, suprantama, teko padidinti, tačiau Brajanas niekada nemokė- 
jo dalyti pavedimų. Taigi kuo toliau, tuo dažniau užsisėdėdavo biure, 
grįždavo namo, pratęsdavo darbus po vakarienės ir, dideliam Ketės 
nepasitenkinimui, plušėdavo net savaitgaliais. 

Be to, jautė, kad jų ryšiai eižėja. Nors Ketė dalyvaudavo labdarin- 
goje ir „Rotary“ klubo veikloje, ji piktinosi, kad vis daugiau laiko pra- 
leidžia viena. Brajanas bandė paaiškinti, esą taip nesitęs amžinai — po 
kelerių metų jie išplukdys kompaniją į plačiuosius vandenis arba par- 
duos ir taip praturtės, kad galės nebedirbti iki gyvenimo pabaigos. Bet 
ji priminė girdėjusi tokius patikinimus prieš dvejus metus. Ir prieš 
kitus dvejus metus. 

Neseniai Ketė paskelbė, kad jis visada liks darboholiku, nes be 
savo verslo daugiau niekuo nesidomėjo. Brajanas užsikirsdamas pa- 
prieštaravo, jog domisi savo mažuliu, su meile restauruotu, 1962-aisiais 
gamintu „Jaguar“. O žmona kandžiai atkirto nepamenanti, kada pasta- 
rąjį kartą jis buvo išvairavęs automobilį iš garažo. Atsiminti neįstengė 
ir pats Brajanas. 

Kai nutrūko santykiai su Zoja, su užgriuvusiais pokyčiais vos pavy- 
ko susidoroti, todėl gydytojas pasiūlė porai savaičių atsigulti į psichiat- 
rijos ligoninę. Jis atsisakė ir kažkaip ištvėrė sunkumus. Bet šiuo mo- 
mentu, kaip ir anuomet, ramybę drumstė nemalonūs, migloti pojūčiai. 
Maža to, iš Ketės sklido tokie patys fluidai, kokie vilnijo nuo Zojos, prieš 
paaiškėjant tiesai apie jos romaną. Gal tiesiog įsišėlo jo vaizduotė? 

Galbūt dabar protas veikė ne taip gerai kaip anksčiau? 

Daiko alėjoje, 97-uoju numeriu pažymėtame name, Bišopų miegamąjį 
filmavo lėtai, su nežymiais pertrūkiais besisukanti kamera. Objektyvas 
trumpam stabtelėjo ties Kete Bišop, kuri tysojo nuoga, praskėstomis 
rankomis, prie medinių, gan dailių lovos stulpelių pririštais riešais. Ant 
kaklo buvo matyti gijos žymė, šalia lavono gulėjo dujokaukė. 

— Kai kūną rado, dujokaukė dengė veidą, — pranešė Rojus Grei- 

'sas savo komandai, padidėjusiai iki dvidešimties narių, susispietusiai 
pasitarimų kambaryje ir stebinčiai NVT kameros įamžintą nusikaltimo 
vietą. 

Patalpoje geriausiu atveju tilpdavo dvidešimt penki žmonės, sė- 
dintys ant kietų, raudonų kėdžių aplink stačiakampį stalą, ir, iškilus 
būtinybei, dar trisdešimt stovinčių. Neskaitant kitų paskirčių, ją nau- 
dojo per spaudos konferencijas, kai policija informuodavo žiniasklaidą 
apie įvykdytą sunkų nusikaltimą. Štai kodėl prie tolimosios sienos stie- 
bėsi išlenkta, dviejų mėlynos spalvos atspalvių, šešių pėdų aukščio ir 
dešimties pėdų ilgio lenta, iškilusi priešais vaizdo ekraną, akiplėšiškai 
demonstruojanti Sasekso policijos tinklalapio adresą, Kovos su nusi- 
kaltimais organizacijos raginimus ir telefono numerį. Jos fone parei- 
gūnai kreipdavosi į spaudos ir televizijos atstovus. 

— Rojau, kas nuėmė dujokaukę? — maloniu, bet atsakymo reika- 
laujančiu balsu paklausė detektyvė inspektorė Kima Merfi. 

Vyresnysis detektyvas kartą dirbo su Merfi, kai vieno Braitone 
nuomojamo būsto savininką apkaltino prisidėjus prie žmogžudystės 
ir sėkmingai jį patraukė į teismą. Bendras darbas nuteikė maloniai, 
todėl Greisas paprašė valdžios paskirti ją į komandą kaip tyrimui vado- 
vaujančio pareigūno pavaduotoją. Guvi, nepaprastai protinga, ketvirtą 
dešimtį įpusėjusi detektyvė inspektorė jam labai patiko. Merfi buvo ne 
vien sumani, bet ir itin simpatiška moteris gelsvais, pečius siekiančiais 
plaukais su vietomis šviesiau padažytomis sruogomis, plataus, atviro 
veido, kone nuolat puošė kerinti šypsena, slepianti — daugumos pikta- 
darių nuostabai ir apmaudui — stulbinamai ryžtingą, jokių kvailiojimų 
nepripažįstantį, gatvėse užgrūdintą būdą. Nors turėjo aukštą laipsnį, 
sudarė padaužiškos mergiotės įspūdį. Šiandieną jį pabrėžė lininis smė- 
lio spalvos, gan vyriško sportinio stiliaus švarkelis su petukais, balti 
trumparankoviai marškinėliai ir kelnės. Į darbovietę Merfi dažniausiai 
atburgzdavo nuosavu „Harley Davidson“ motociklu. 

— Valytoja. Vienas Dievas žino, kiek kitų įrodymų ji sumindė. 

Šį vakarą Greisas kovojo su savimi. Iš visų jėgų. Jam, kaip žmog- 
žudystę tiriančios grupės vadovui, nestigo atsakomybės. Bet pastangas 
susitelkti blaškė mintys, vis nuklystančios į kitą vietą, kitą miestą, kitą 
tyrimą. Sendė. Jis tik dabar prisiminė užmišęs paskambinti Kleo ir per- 

duoti, kada tikisi baigti darbą. Galbūt per pasitarimą pavyks vogčiomis 
jai išsiųsti SMS žinutę. 

Dėl santykių su Kleo jį ūmai apėmė sąmyšis. O jeigu Sendė išties 
Miunchene? Kas bus, jei su ja susitiks? 

Įvertinti visų niuansų tiesiog neįmanoma. Ypač dabar, sėdint dar- 
bo vietoje, nusikaltimų tyrimo kabinete Nr. 1, stebint aplinkinių vei- 
dus, kuriuose atsispindėjo lūkuriavimo išraiška. Jam tik pasivaideno ar 
iš komandos narių tikrai sulaukė keistų žvilgsnių? 

Susiimk! 

— Rugpjūčio 4-oji, penktadienis, šešios valandos trisdešimt mi- 
nučių, — perskaitė Greisas iš savo užrašų. 

Tvankus karštis jį privertė nusimesti švarką, atlaisvinti kaklaraiš- 
čio mazgą ir atsisegti dvi viršutines marškinių sagas. 

— Čia pirmasis mūsų pasitarimas dėl operacijos „Chameleo- 
nas“, — pratęsė vyresnysis detektyvas. — Nužudyta trisdešimt pen- 
kerių metų moteris, ponia Ketrina Margareta Bišop, dar žinoma kaip 
Ketė — tapatybė patvirtinta, — gyvenusi Rytų Sasekse, Houve, Daiko 
alėjos 97-ajame numeryje. Lavonas aptiktas pusę devintos ryto, tyri- 
mas pradėtas tą pačią dieną. Dabar apibendrinsiu incidentą. 

Per kelias minutes Greisas glaustai nupasakojo įvykius, kurie at- 
vedė iki Ketės kūno atradimo. Kai prašneko apie dujokaukę, monologą 
nutraukė Normanas Potingas, ko ir buvo galima tikėtis: 

— Rojau, gal jį kamavo chroniškas vidurių pūtimas? O dujokaukė 
uždėta, siekiant jai padaryti paslaugą? — Potingas plačiai nusišypsojęs 
apsidairė. Niekas nė nevyptelėjo. 

Greisas mintyse sudejavo. 

— Normanai, ačiū už nuomonę, bet mes turime daug ką aptarti. 
Galėtume apsieiti be juokų. 

Detektyvas seržantas tebesižvalgė ir nevaržomai šiepėsi aplinki- 
niams; bejausmiai veidai jo nė kiek netrikdė. 

— Beje, pasistenkite, kad žinios apie dujokaukę niekur nenute- 
kėtų, — pridūrė Greisas. — Tylėkite kaip vandens į burną prisisėmę. 
Supratot? 

Policija dažnai nuo visuomenės nuslėpdavo informaciją, susijusią 
su esminiais, nusikaltimo vietoje rastais įkalčiais. Taigi, jei kas paskam- 

bins ir užsimins apie dujokaukę, tyrimo komanda bemat supras, kad 
bendrauja su žmogumi, kuris žino, apie ką kalba. 

Greisas ėmė tikrinti, kaip kiekvienas atliko jam arba jai patikėtus 
darbus. Pirmiausia derėjo sudaryti Ketės Bišop genealogijos medį, iš- 
kapstyti visų jos pažįstamų pavardes ir biografijos faktus. Šitą užduotį 
vykdė Šeimos centro pareigūnai, kuriems, jo nurodymu, vadovavo Bela 
Moj. 

— Kol kas labai daug duomenų nesurinkau, — tarė Bela ir pa- 
skaitė iš atspausdintų, priešais pasidėtų užrašų. — Ketrina Margareta 
Bišop, mergautine Denton pavarde, buvo vienturtė duktė. Tėvai iki šiol 
gyvena Braitone. Ketė ištekėjo už Brajano Bišopo prieš penkerius me- 
tus. Ji tuokėsi trečią kartą, jis — antrą. Vaikų neturėjo. 

— Gal numanai kodėl? — pasiteiravo vyresnysis detektyvas. 

— Ne. — Klausimas truputį nustebino Belą. — Bišopas turi po- 
relę iš pirmosios santuokos. 

Greisas bloknote brūkštelėjo pastabą. 

— Aišku. 

— Darbo dienomis ji paprastai niekur nevažiuodavo iš Braitono. Į 
Londoną užsukdavo tik kokiam vienam vakarui. Brajanas Bišopas Lon- 
done įsigijęs butą, kur gyvena nuo pirmadienio iki penktadienio. 

— Nuosavame viešnamyje? — surizikavo tarstelėti Normanas 
Potingas. 

Greisas nutylėjo. Jei atvirai, replika taikli. Apie itin artimus san- 
tykius neliudijo nei penkeri santuokos metai, per kuriuos nesusilaukė 
vaikų, nei iš esmės atskiri gyvenimai. Antra vertus, jis pats su Sende 
išgyveno devynerius metus, ir per tą laiką žmona nepagimdė nė vienos 
atžalos, tačiau taip atsitiko dėl konkrečių priežasčių. Sveikatos sutriki- 
mų. Savo bloknotą vyresnysis detektyvas papildė dar viena pastabėle. 

Alfonsui Zaferonei, kramtančiam gumą, nutaisiusiam kaip visada 
įžūlią išraišką, buvo liepta dirbti išvien su HOLMES sistemos specia- 
listu, atkurti įvykių eigą, sudaryti įtariamųjų sąrašą, į kurį kol kas 
teįtrauktas vienas asmuo — jos vyras. Siekiant sužinoti, ar Brajanas 
Bišopas galėjo atvykti į namus maždaug tuo metu, kai buvo nužudyta 
Ketė, teks išsiaiškinti, ką tiksliai tuo metu jis veikė. Taip pat nustatyti, 
ar pastaruoju metu šioje ir kitose grafystėse buvo įvykdytos panašios 

žmogžudystės. Bet kokie nusikaltimai, kuriuose figūravo dujokaukės. 
Zaferonė įrėmė nugarą į kedės atlošą; stebėtinai platūs detektyvo 
konsteblio pečiai bylojo, kad jis neabejotinai kilnodavo sunkumus. 
Kaip ir kiti kambaryje susibūrę vyrai, Zaferonė sėdėjo be švarko. Ant 
juodų, elegantiškų marškinių rankovių žioravo akį rėžiantys segtukai 
su netikrais briliantais ir aukso spalvos raiščiai. 

Normanas Potingas iš Greiso gavo nurodymus surasti Bišopų 
buveinės planą, iš oro fotografuotas nuosavybės bei apylinkių nuo- 
traukas ir pasirūpinti, kad būtų kruopščiai ištirti visi keliai, kuriais žu- 
dikas galėjo patekti į namą. Negana to, vyresnysis detektyvas norėjo, 
kad Potingas, o paskui ekspertams vadovaujantis pareigūnas įvertintų 
nusikaltimo vietą ir pateiktų ataskaitas, kaip sekėsi popiet prasidėjusi 
kaimynų apklausa. 

Detektyvas seržantas pranešė, jog Pažangių technologijų nusi- 
kaltimų skyrius jau tikrino porą iš namų paimtų kompiuterių. „British 
Telecom“ ir mobiliųjų ryšių bendrovių, kuriomis naudojosi abu Bišopai, 
paprašė perduoti dvylikos mėnesių pokalbių išklotines. 

— Jos automobilyje rastą telefoną patikrino žmonės iš Telekomu- 
nikacijų skyriaus — tarė Potingas. — Vakar ryte, dešimt minučių po vie- 
nuolikos, gauta viena žinutė. Šnekėjo vyriškas balsas. — Detektyvas ser- 
žantas nukreipė akis į savo bloknotą. — Jis pasakė: „Iki pasimatymo.“ 

— Tik tiek? — paklausė Greisas. 

— Jie mėgino paskambinti tuo numeriu, bet niekas neatsiliepė. 

— Privalome sužinoti, kam jis priklauso. 

— Aš bandžiau iškamantinėti telefonų kompaniją, bet informaci- 
ją man suteiks tik tada, kai pirmadienį pradės dirbti biurai. 

Pradėti žmogžudystės tyrimą blogiausia penktadieniais, šeštadie- 
niais ir sekmadieniais, pagalvojo Greisas. Savaitgaliais neveikdavo nei 
laboratorijos, nei administracijos skyriai. Tuo momentu, kai tau sku- 
biai reikėdavo duomenų, laukdamas galėjai prarasti dvi tris gyvybiškai 
svarbias dienas. 

— Pristatyk juostelę su žinute. Pažiūrėsim, ar Brajanas Bišopas 
atpažins balsą. Galbūt tas priklauso jam. 

— Ne, aš jau tikrinau, — atsakė Potingas. — Buvau susitikęs su 
sodininku, kuriam leidau pasiklausyti įrašo. 

— Jis yra tarp įtariamųjų? 

— Na, žmogeliui maždaug aštuoniasdešimt, ir jis neatrodo labai 
tvirto sudėjimo. Sakyčiau, atsidurtų kažkur sąrašo apačioje 

Šįkart visi šyptelėjo. 

— Pagal mano apskaičiavimus jis pakliūtų į apačią sąrašo, kurį su- 
daro vos du įtariamieji, — atšovė Greisas. 

Nutilęs vyresnysis detektyvas atsigėrė kavos ir nurijo kelis van- 
dens gurkšnius. 

— Ką gi, turėsime pasitelkti atitinkamus išteklius. Kol kas pada- 
liniuose sąlyginai ramu. Noriu, kad kiekvienas pamąstytų, kokia pagal- 
ba reikalinga mūsų žmonėms. Stokodama kitų reikšmingų naujienų, 
spauda į mus nukreips visą dėmesį. Todėl privalome pasirodyti šauniai 
ir nedelsdami pateikti rezultatus. Surenkime žiniasklaidai įtikinamą 
spektaklį. — Greisas žinojo ne vien siekiąs patenkinti visuomenės 
susidomėjimą, tačiau apie savo interesus neprasitarė. Eilinį sykį teks 
demonstruoti patikimumą gaižiajai šefei, policijos viršininko pavaduo- 
tojai Alisonai Vosper, kuriai knietėjo, kad jis vėl susimautų. 

Artimiausiu metu naujas auksinis berniukas, kurį Vosper prisivilio- 
jo iš Londono policijos ir paaukštino iki Greiso rango, pataikūniškasis 
vyresnysis detektyvas Kasianas Pijus, išsilaižys žaizdas po automobilio 
avarijos ir įsikurs Sasekso kriminalinės policijos valdyboje. Tylomis 
stengsis praryti Rojų Greisą pietums ir nutrenkti į kokį užkampį. 

Jis pajuto, kad komandos nariai susitelkė šiek tiek rimčiau tik 
tuomet, kai pokalbis nukrypo į ekspertizės specialistų ataskaitas. Nu- 
mojęs ranka į terminais ir techninėmis smulkmenomis užpildytus pus- 
lapius, kuriuos prirašė Nadiuška De Sanča, Greisas perėjo prie reikalo 
esmės. 

— Ketę Bišop pasmaugė plona virve arba laidu. Kaklo audiniai 
išsiųsti į laboratoriją — išsamesnė analizė galbūt patikslins žudymo 
įrankį. — Vėl užsivertė kavos puodelį ir pratęsė: — Nemažas spermos 
kiekis, aptiktas vaginoje, rodo, kad prieš mirtį ji turėjo lytinių santykių. 

— Mirtinai užsikrušo, — sumurmėjo Normanas Potingas. 

Į jį atsigręžė Bela Moj. 

— Koks tu šlykštus! 

Greisas įtūžo. 

— Normanai, užteks kvailioti. Po pasitarimo šnektelėsime akis 
į akį. Nė vienas iš mūsų nenusiteikęs klausytis vulgarių tavo juokelių. 
Supratai? 

Potingas nudūrė akis lyg sugėdintas moksleivis. 

— Aš nenorėjau nieko įžeisti. 

Rūsčiai į ji dėbsodamas, vyresnysis detektyvas kalbėjo toliau: 

— Sėklą taip pat nusiuntėme į laboratoriją, kur ją nuodugniai 
ištirs. 

— Kada mums praneš rezultatus? — paklausė Nikas Nikolas. 

— Ne anksčiau kaip pirmadienį. 

— Reikės paimti tepinėlį iš Brajano Bišopo, — įsiterpė Zaferonė. 

— Gavome jį popiet, — atsakė Greisas patenkintas, kad šį kartą 
aplenkė detektyvą konsteblį. Prašydamas patvirtinti, kad neklysta, įbe- 
dė žvilgsnį į Gleną Brensoną. Tas niūriai sulinksėjo, ir Greisui nelauktai 
nudiegė širdį. Gal nevertėjo taip anksti ištempti jo į darbą? Čia sėdėti 
ne itin malonu, kai kankiniesi dėl pašlijusių šeimyninių santykių, kai 
esi ne pačios geriausios fizinės savijautos ir tave kamuoja ligi šiol neiš- 
sivadėjusios pagirios. Bet dabar per vėlu ką nors keisti. 

Potingas iškėlė ranką. 

— Hmm, Rojau... kalbant apie spermą... ar galime manyti, kad 
aukos mirtis susijusi su sekso faktoriumi... kad ją išprievartavo? 

— Normanai, — griežtai atsiliepė jis, — prielaidos yra visų su- 
mautų klaidų versmė. Aišku? — Greisas gurkštelėjo vandens. — Dvi 
Šeimos centro pareigūnes, konsteblę Lindą Baklėj ir konsteblę Megę 
Kembel, paskyrėme... 

Jį nutraukė užgriaudėjęs Niko Nikolo mobilusis. Jaunasis detek- 
tyvas nutaisė atsiprašančią veido išraišką, pakilo nuo kėdės, susirietė 
beveik dvilinkas, tarytum sumažėjęs jo ūgis kaip nors galėtų pritildyti 
telefoną, ir per porą žingsnių atšlijo nuo stalo. 

— Detektyvas konsteblis Nikolas, — atsiliepė į skambutį. 

Pasinaudojęs pertraukėle Zaferonė įdėmiai nužvelgė Potingo veidą. 

— Normanai, keliavai po svečias šalis? 

— Po Tailandą. — Potingas nusišypsojo moterims lyg įsitikinęs, 
kad toks egzotiškas klajūnas joms padarys įspūdį. 

— Neblogai įdegei. 

— Aš ten ne vien deginausi. — Detektyvo seržanto veidas švytėte 
švytėjo. Jis kilstelėjo ranką ir parodė pirštą, ant kurio žiburiavo auksi- 
nis vestuvių žiedas. 

— Kadaaš prasmegčiau, — išsižiojo Zaferonė. — Susituokei? 

Bela įsimetė į burną perpus ištirpusį šokoladinį „Malteser“ ru- 
tuliuką. Jos balsas Greisui labai patiko — bendravimo manieros buvo 
malonios, bet tiesmukos. Kartais dingodavosi, kad toji moteris, pasi- 
slėpusi po plaukų kupeta, skrajoja kitame pasaulyje, tačiau įžvalgumo 
jai netrūko. Pro Belos akis niekas neprasprūsdavo. 

— Jau ketvirtoji žmona? 

— Teisingai. — Potingas vis dar džiugiai šiepėsi, tarsi didžiuoda- 
masis savo pergale. 

— Nė nemaniau, jog dar kartą vesi, Normanai, — tarė Greisas. 

— Rojau, juk žinai, kaip sakoma. Moteris turi išimtinę teisę keisti 
vyro nusistatymus. 

Vypsnis, kuriuo jį apdovanojo Bela, spinduliavo ne tiek pašaipą, 
kiek užuojautą, lyg bendradarbis būtų buvęs įdomus, bet groteskiškas 
padarėlis iš zoologijos sodo. 

— Ir kur suja susipažinai? — pasiteiravo Zaferonė. — Bare? Klu- 
be? Masažo kabinete? 

Potingas netikėtai susidrovėjo. 

— Tiesą sakant, per pažinčių tarnybą. 

Vieną sekundės dalelę Greisas pamatė, kaip jo veide šmėkštelėjo — 
kas nutikdavo itin retai — užuomina į nuolankumą. Liūdesį. Vienatve. 

— Tvarka, — prabilo Nikas Nikolas, vėl atsisėsdamas prie stalo ir 
įsimesdamas telefoną į kišenę. — Sulaukėme įdomių naujienų. — Prie- 
šais save pasidėjo bloknotą. 

Visi įsistebeilijo į detektyvą konsteblį. 

— Getviko oro uostas veikia sustiprinto saugumo režimu. Ant 
tiltų, esančių jo prieigose, abipus M23 greitkelio, sumontuoti ANAS 
aparatai. Vakar, likus trylikai minučių iki vidurnakčio, jie užfiksavo 
„Bentley Continental“, registruotą Brajano Bišopo pavarde. Automobi- 
lis riedėjo į pietus, Braitono pusėn. Į šiaurines juostas nukreiptas grei- 
čio matuoklis neveikė dėl techninių gedimų, todėl jis nenufotografavo, 
kaip Bišopas parlėkė atgal į Londoną — jei tik išvis ten grįžo. 

Siekdamos nustatyti, kokios transporto priemonės įvažiuodavo 
į stebimą sektorių, policijos pajėgos ir apsaugos tarnybos vis dažniau 
naudodavosi ANAS, automatine numerių atpažinimo sistema. 

— Rojau, rodos, jis neišlaikė „mirksnių“ patikrinimo. Priskiedė 
mums pasakėlių. Sakė, kad tuo metu buvo Londone ir miegojo savo 
lovoje. 

Bet žinios Greiso nė kiek neprislėgė. Jo nuotaika ūmai pagerėjo. 
Jeigu, tarkim, dar šį vakarą pavyks prakalbinti Brajaną Bišopą, ir tas 
prisipažins įvykdęs nusikaltimą, bylos nagrinėjimas užsibaigs vos prasi- 
dėjęs. Ir jis galėtų, pavyzdžiui, rytoj išskristi į Miuncheną. Egzistavo dar 
viena alternatyva — trumpam savo vietą perleisti Kimai Merf, bet Grei- 
sas dirbdavo kitaip. Jam patikdavo stačia galva nerti į tyrimą, viskam 
vadovauti, žinoti kiekvieną smulkmeną. Klaidų pasitaikydavo, kai plušė- 
davai išvien su žmogumi, kuris tau beveik prilygdavo savo rangu. Tokiais 
atvejais atsivėrusiose spragose lengvai prasmegdavo svarbūs dalykai. 

— Pašnekėkime su Šeimos centro pareigūnėmis, — pasiūlė vyres- 
nysis detektyvas. — Gal sugebėsime gauti daugiau informacijos apie jo 
automobilį. Ir atgaivinti Bišopo atmintį. 


30 


Penkiolika minučių po septynių iš Sasekso pakrantės galiausiai ėmė 
trauktis saulė. Laiko Milijardierius sėdėjo prie staliuko sausakimšoje 
lauko kavinėje, sriūbčiojo trečią becukrės kokakolos skardinę ir pro- 
tarpiais stikliniame indelyje pagrandydavo ledų su pekano riešutais 
likučius. Žarstė savo laiko dolerius, laiko svarus, laiko eurus. Kodėl gi 
jų nepašvaisčius — juk į kapą visų nenusineši. 

Pakėlęs dešiniąją ranką, jis kelias sekundes žįsčiojo plaštaką. Peršu- 
lys niekur nedingo, o raudonos mažutės žymės, supančios blyškią, į niko- 
tino dėmelę panašią mėlynę, rodės, nusidažė melsvai pilkšvu atspalviu. 

Netoliese plieninius būgnus mušė muzikantų grupė. Kompozicija 
vadinosi „Sala saulėkaitoje“. 

Kartą jis ketino nukeliauti į saulės nutviekstą salą. Bet, pasiruo- 
šus išvykai, kai kas nutiko. Iš aukštybių ant jo nusičiurškė visuomenė. 
Tai yra ne pati visuomenė, ne, ne, ne. 

Tik vienas iš jos atstovų. 

Oras atsidavė druska. Kvepėjo lynais, rūdimis, laivų laku ir silpnu, 
bet aiškiai užuodžiamu, kas porą minučių atvilnijančiu šlapimo dvoku. 
Netrukus po saulėlydžio patekės mėnulis. Žmonės myždavo ir ant jo. 

Dvelktelėjus brizui, lyg merdėjantis drugelis suplazdėjo jau ap- 
mokėtas, pelenine prislėgtas kvitas. Kaip visada jis buvo pasirengęs 
kitam žingsniui. Nors šio nuspėti niekada neįstengdavo. Priešingai nei 
saulės judėjimo. 

Paspėliojęs, kur nuslinko geltonas idiotiškų, kunkuliuojančių dujų 
diskas, jis pabandė mintyse apžvelgti kelias laiko zonas. Nūnai už try- 
likos su puse tūkstančių mylių tamsiai raudonas rutulys pamažu šliauš 
aukštyn link Sidnėjaus horizonto. Rio de Žaneire saulė tebeplieks visu 
pajėgumu, įkopusi į popietės dausas. Kad ir kur būtų, pati nenumanė, 
kokia galybe pasižymėjo. Ir kiek jėgų suteikdavo Žemės gyventojams. 
Ojis puikiai žinojo savyje turįs galią. 

Galią spręsti, kam gyventi ir kam mirti. 

Požiūris. Viskas susiję su požiūriu. Kas vienam esti tamsu, kitam 
būna šviesu. Ir kodėl tiek daug žmonių šito nesuvokė? 

O kaip toji kvėša, sėdinti paplūdimyje, vos už kelių jardų, nukrei- 
pusi žvilgsnį virš kūnų, kurie brinksojo pajūryje, žiopsanti į plokščią, 
raibuliuojančią vandenyno masę? Į burlentes ir suglebusias pramogi- 
nių laivelių bures? Į tolimas pilkas tanklaivių dėmes ir konteinervežius, 
sustingusius virš horizonto linijos nelyginant ant lentynos padėti žais- 
liukai? Į mulkius, besipliuškenančius apšnerkštoje išvietėje, kurią jie 
įsivaizdavo esant tyru, švariu jūros vandeniu? 

Ar Sofija Harington nutuokė, kad visa tai regi paskutinį kartą? 

Kad jai nebelemta į šnerves įtraukti dervuotų lynų, laivų dažų ir 
nepažįstamųjų šlapimo tvaiko? 

Suknistas paplūdimys virto mėsgalių kloaka. Beveik nuogi kūnai 
puikavosi menkai juos pridengiančiais apdarais. Baltais, raudonais, ru- 
dais, juodais. Kai kurios moterys, sušiktos kekšės, nė nesiteikė užsirišti 
liemenėlių. Akiratyje kaip tik krypavo viena tokia kalė rausvai gelsvais, 

sutaršytais, pečius siekiančiais plaukais, iki bambos nutįsusiais papais, 
ligi dubens nudribusiu pilvu, rankoje gniaužianti tamsaus arba šviesaus 
alaus butelį, — žiūrint iš taip toli, sunku pasakyti, ką tiksliai ji gėrė, — rie- 
biu paskuigaliu, besiveržiančiu iš po žalsvai melsvų, nailoninių kelnaičių 
juostelių, celiulitinėmis, grublėtomis šlaunimis. Įdomu, kaip ji atrodytų 
su dujokauke — tuo metu, kai jis veidu įsikniaubtų į išdrikusius, imbiero 
spalvos gaktiplaukius? Koks kvapas sklistų iš tarpkojo? Austrių? 

Jo akys vėl pakrypo į pusgalvę, jau dvi valandas kiurksančią pa- 
plūdimyje. Atsistojusi, rankose laikydama apavą, sulig kiekvienu žings- 
niu krūptelėdama, ji pėdino per akmenėlius. Kodėl neįsispyrė į batus? 
Negi išties buvo tokia buka? 

Šį klausimą pateiks vėliau, kai su paikše susitiks jos miegamajame 
ir merginos veidą užspaus dujokauke, iš po kurios viso labo sklis duslus 
vapėjimas. 

Antra vertus, koks skirtumas, ką ji atsakys. 

Jam terūpėjo tai, ką dvylikos metų brūkštelėjo tuščiame pastabų 
skyriuje, moksleiviškos „Letts“ užrašų knygos pabaigoje. Išsaugojo ją 
nuo vaikystės kartu su keliais kitais dalykais. Laikė metalinėje dėžutė- 
je, kurioje slėpdavo smulkmenas, žadinančias malonius prisiminimus. 
O pačią dėžę užrakino greta įrengtame, prieš mėnesį išsinuomotame 
garaže. Dar būdamas mažyliu suprato, kaip svarbu šiame pasaulyje tu- 
rėti nuosavą, tegul ir labai ankštą nišą. Kur gali sudėti savo daiktus. Ir 
netrukdomas pamąstyti. 

Būtent asmeninėje erdvėje jam, dvylikamečiui, į galvą dingtelėjo 
mintis, vėliau persikėlusi į užrašų knygą. 

Jei tau maga ką nors rimtai įskaudinti, nebandyk jų žudyti, nes aukos 
kankinsis trumpai. Kur kas geriau pribaigti tuos, kuriuos jie myli. Tuomet 
kančia tęsis amžinai. 

Jis kartojo žodžius it mantrą sekdamas paskui Sofiją Harington, 
nutolęs kaip įprastai saugiu atstumu. Sustojusi ji apsiavė ir nulingavo 
pasivaikščiojimo taku — pro parduotuves, įsikūrusias Braitono pajūryje, 
po raudono mūro Skliautais, vietinių menininkų galeriją, jūros gėrybių 
restoraną, plieninius būgnus mušančią grupę, Antrojo pasaulinio karo 
laikų miną, išplautą į krantą, dabar užkeltą ant cokolio, krautuvėlę, pre- 
kiaujančią panamomis, kibiriukais, kastuvėliais ir vėjo malūnėliais. 


PETER JAMES + MIRĘS GYVENTI 121 


Neatsilikdamas jis skverbėsi tarp galybės nerūpestingų, įdegusių 
poilsiautojų, nuožulniu taku užkilo iki judraus Karalių kelio, ties kuriuo 
Sofija pasuko kairėn ir nukulniavo vakarų kryptimi, pro „Karališkojo 
Albiono“ ir „Senojo laivo“ viešbučius, „Odeono“ kino teatrą, „Thistle“, 
„Grand“ ir „Metropolio“ viešbučius. 

Su kiekviena minute stiprėjo jį apėmęs geismas. 

Vėjelis patimpčiojo gaubšlės šonus ir bemaž ją atsmaukė. Suneri- 
męs jis energingai užsitraukė virš kaktos gobtuvą ir kišenėje sužvejojo 
mobilųjį. Reikėjo paskambinti svarbiu reikalu. 

Prieš surinkdamas numerį luktelėjo, kol pro šalį pralėks kaukian- 
tis policijos automobilis. Kaip ir anksčiau, sekė paskui Sofiją, atitolęs 
per penkiasdešimt jardų. Kaip ji parsigaus į namus — pėsčiomis, auto- 
busu ar taksi? Tiesą sakant, kam tai rūpi. Jis turėjo raktą. 

Ir tiek laiko, kiek šio buvo pasauly. 

Staiga suvokus, kad plastikinis maišelis su dujokauke liko kavinė- 
je, širdį pervėrė panikos dūris. 

Linda Baklėj parodė nuovokumą, įsitaisydama odiniame fotelyje, sto- 
vinčiame erdviame, dailiame, jaukiame „Vyno“ viešbučio vestibiulyje, 
dingtelėjo Greisui, kai jiedu su Glenu Brensonu įžengė į pastatą. Ji 
sėdėjo ganėtinai arti registratūros, todėl nesunkiai išgirstų, jei kas 
teirautųsi Brajano Bišopo, ir puikiai matė vidun įeinančius ir laukan 
neriančius žmones. 

Šeimos centro pareigūnė nenoriai nuleido knygą, „Plimsolo sen- 
saciją“, Nikoletės Džouns parašytą istoriją apie vaterlinijos išradimą, 
kurios jai dalimis teko klausytis per radiją, ir atsistojo. 

— Labas, Linda, — pasisveikino Greisas. — Gera knyga? 

— Fantastiška! Stivenas, mano vyras, dirbo prekybos laivyne, 
todėl šiek tiek išmanau apie laivus. 

— Ar mūsų svečias savo kambaryje? 

— Taip. Mudu bendravome prieš pusvalandį. Tik norėjau patik- 

rinti, kaip jam sekasi. Megė išėjo kažkam paskambinti. Leidome Bišo- 
pui atsipūsti — jis išgyveno audringą popietę, ypač morge, kur turėjo 
patvirtinti žmonos tapatybę. į 

Greisas nužvelgė žmonių pilną fojė. Tolimojoje patalpos dalyje, prie 
nerūdijančio plieno stalo stiebėsi kėdutės, ir jos visos buvo užimtos. Gru- 
pė vyrų su smokingais ir moterys vakarinėmis suknelėmis spietėsi į būrį, 
tarytum susiruošę keliauti į pokylį. Jokių žurnalistų jis nepastebėjo. 

— Laikraštininkai dar neatsibeldė? 

— Kol kas ne. Užregistravau jį kita pavarde — kaip poną Stiveną 
Brauną. 

„Greisas nusišypsojo. 

— Šaunuolė. 

— Mes laimėsime šiek tiek laiko, gal net visą dieną, bet jie netruks 
čia sulėkti. 

Jei pasiseks, iki tol Brajanas Bišopas jau sėdės areštinėje, tarė sau 
vyresnysis detektyvas. 

Jis pajudėjo laiptų pusėn, bet po kelių sekundžių sustingo. Bren- 
sonas svajingu žvilgsniu varstė keturias labai simpatiškas, iš paauglys- 
tės amžiaus veik išaugusias merginas, kurios sėdėjo ant plačios odinės 
sofos ir gurkšnojo kokteilius. Greisas rankos mostu pakvietė kolegą. 
Glenas, kurio veide atsispindėjo mąsli išraiška, prisiartino prie draugo. 

— Aš tik galvojau... — išsižiojo detektyvas seržantas. 

— Apie ilgas kojas? 

— Ilgas kojas? 

Iš sutrikusios jo veido išraiškos Rojui paaiškėjo, kad bičiulis į mer- 
ginas nesidairė; į keturias gražuoles nė neatkreipė dėmesio. Tiesiog 
spoksojo į tolumą. Jis globėjiškai apkabino Brensono juosmenį, liau- 
ną, dėl sunkumų kilnojimo kietą kaip uola, labiau primenantį į švarką 
įsuptą jauno, tvirto medžio kamieną nei žmogaus liemenį. 

— Nesijaudink, tau viskas bus gerai, — patikino. 

— Žinai, jaučiuosi lyg patekęs į kito žmogaus gyvenimą... supranti, 
apie ką kalbu? — tarė Brensonas, jiems kopiant pirmuoju laiptatakiu. — 
Tarsi būčiau pasitraukęs iš savojo ir per klaidą atsidūręs svetimame. 

Bišopą įkurdino trečiame aukšte. Greisas pabeldė į duris. Jokios 
reakcijos nesulaukė. Pastukseno garsiau. Tuomet, palikęs Brensoną ko- 

ridoriuje, nusileido į vestibiulį ir grįžo su budinčiu administratoriumi, 
dabitiškai apsirengusiu, trisdešimties su viršum metų vyriškiu, kuris 
atrakino apartamentus atsarginiu raktu. 

Patalpa pasirodė besanti tuščia. Įkaitusi, tvanki ir tuščia. Greisas 
su Brensonu, neatsiliekančiu nė per žingsnį, perėjo kambarį ir atlapojo 
tualeto duris. Jei ne pakelta klozeto sėdynė, vyresnysis detektyvas tik- 
rai būtų nusprendęs, kad juo niekas nesinaudojo. 

— Tai mums reikalingas kambarys? — pasitikslino Greisas. 

— Taip, sere, pono Stiveno Brauno, — atsakė budintis adminis- 
tratorius. 

Vieninteliai įrodymai, liudijantys, jog per pastarąsias kelias valan- 
das čia kažkas lankėsi, buvo gilus, šalia kojūgalio purpurinę lovatiesę 
sudarkęs įdubimas, taip pat sidabrinis, viduryje lovos kėpsantis padėk- 
las su atšalusiu arbatos puodeliu, arbatinuku, pieno ąsotėliu ir nepra- 
plėštu dviejų sausainių pakeliu. 

Žingsniuodama plačiu, praeiviais užkimštu Karalių kelio šaligatviu, 
Sofija stengėsi atsiminti, kokių vakarienei tinkančių produktų turėjo 
šaldytuve arba šaldymo kameroje. Ir kokias skardines atrastų maisto 
spintelėje. Nors valgyti nenorėjo, žinojo privalanti ko nors užkąsti. Pro 
šalį pedalus numynė dviratininkas, užsimaukšlinęs šalmą ir apsirengęs 
sportiniu aptemptu kostiumu. Pavymui, bildėdami ant riedlenčių, pra- 
lėkė du jaunuoliai. 

Kadaise viename romane ji perskaitė frazę, kuri įstrigo galvoje: 
Nelaimės atsitinka nuostabiomis dienomis. 

Rugsėjo 11-oji, pavyzdžiui, išaušo graži. Be visų kitų dalykų, 
nufilmuoti vaizdai padarė įspūdį ir katastrofiška lėktuvų akistata su 
dangoraižiais nebūtų sukėlusi tokios stiprios emocinės reakcijos, jeigu 
dangus būtų buvęs aptrauktas pilkais lietaus debesimis. Kažkodėl atro- 
dė, kad prakeiktos nelaimės turėtų užgriūti apniukusiomis dienomis. 

Šiandieną ją užklupo ne viena, o dvi ar net trys mėšlinos negan- 

dos. Iš pradžių žinia apie Brajano žmonos mirtį, paskui atšiaurumas, 
pasigirdęs jo balse, kai ji telefonu bandė paguosti mylimąjį. Ir dar pa- 
aiškėjo, kad žlugo savaitgalio planai. 

Sofija sustojo, prasmuko pro spragą šezlongų virtinėje ir įrėmė al- 
kūnes į metalinius turkio spalvos turėklus, iškilusius virš paplūdimio. 
Tiesiai po kojomis, žvirgždėtoje žaidimų aikštelėje, — kitados čia ty- 
vuliavo tvenkinys, kuriame poilsiautojai irstydavosi valtelėmis, — ryš- 
kiaspalvius kamuoliukus svaidė vaikai. Už kelių jardų plepėjo jų gimdy- 
tojai, budriai dirsčiojantys į atžalas. Jai taip pat magėjo tapti motina, 
stebėti savo mažylius, dūkstančius su draugais. Sofija manė būsianti 
gera mama. Pačios tėvai visada gražiai su ja elgdavosi. 

Jiedu buvo malonūs, padorūs žmonės, po trisdešimties santuokos 
metų tebernylėjo vienas kitą, vaikščiodami kartu ligi šiol laikydavosi už 
rankų. Užsiėmė smulkiu verslu: iš Prancūzijos ir Kinijos importuoda- 
vo nėriniuotas rankų darbo servetėles, rankšluostukus, staltieses, o 
prekes parduodavo amatų mugėse. Gyveno Safolke, netoli Oksfordo, 
ir darbavosi neišvykdami iš kotedžo, stovinčio nuosavame žemės skly- 
pelyje, sandėliu pavertę daržinę. Rytoj Sofija galėtų sėsti į traukinį ir su 
jais pasimatyti. Tėvai džiaugdavosi, kai dukra atvykdavo pasisvečiuoti, 
bet ji abejojo, ar norėtų taip praleisti savaitgalį. 

Šiuo momentu nė nenutuokė, ko norinti. Keista, bet nuo tada, kai 
susipažino su Brajanu, pirmą kartą buvo tikra, kad bendravo su kitu 
žmogumi. Atsisakydamas pasimatyti jis priėmė teisingą sprendimą. O 
Sofija nė už ką neketino tūnoti užkulisiuose lūkuriuodama, kol įvyks 
laidotuvės ir baigsis gedėti skirtas laikotarpis. Taip, ji puoselėjo Braja- 
nui šiltus jausmus. Netgi karštus. Tiksliau sakant, jį dievino. Mylimasis 
ją jaudino — širdį, suprantama, glostė mintis, kad dėl jos galvą pametė 
vyresnis, be galo žavus, pasiturintis žmogus, tačiau jis, maža to, buvo 
nepakartojamas meilužis, tik gal šiek tiek linkęs į iškrypimus. Geriau- 
sias iš visų turėtų, nors reikėtų pripažinti, kad jų skaičius nedidelis. 

Bet kodėl Brajanas tvirtino pas ją nenakvojęs? Baiminosi, kad 
mobiliajame kas nors slapta įtaisė „blakę“? Neigti skatino sielvartas? 
Bėgant metams, ji jautė vis aiškiau įsisąmoninanti, kad vyrai retsykiais 
elgiasi kaip labai keisti padarai. Gal net visada. 

Sofija nukreipė akis už žaidimų aikštelės. Paplūdimį užtvindė po- 

relės. Įsimylėjėliai, kurie bučiavosi, glaustėsi vienas prie kito, vaikštinė- 
jo susikibę už parankių, kvatojo, ilsėjosi ir nekantriai laukė savaitgalio. 
Jūroje tebeplaukiojo apsčiai laivelių. Dar tik pusė aštuonių — sutems 
negreitai. Prieš atsėlinant rudeniškai, o vėliau ir žiemiškai tamsai, va- 
karai išliks šviesūs kelias artimiausias savaites. 

Staiga, be jokios akivaizdžios priežasties, kūną nukratė drebulys. 

Ji nuėjo toliau, pro Vakarinio jūros tilto griuvėsius. Šiuos ilgokai 
laikė akį rėžiančia bjaurastimi, bet dabar toji struktūra ėmė patikti. Iš 
išorės nebepriminė sukežusios konstrukcijos. Veikiau panėšėjo į mons- 
tro, išnirusio iš gelmių, šonkaulius. Žmones apims šokas, kai vieną die- 
ną priešais Braitoną visą jūrą okupuos tos esybės, dingtelėjo jai. 

Keista, kokios mintys kartais ateidavo į galvą. Gal todėl, kad prisi- 
skaitė per daug siaubo filmų scenarijų. Galbūt už blogą elgesį ją baudė 
sąžinė. Miegoti su vedusiu vyru? Siaubingai nedora. 

Kai Sofija išsipasakojo geriausiai draugei Holei, toji iš pradžių 
džiūgavo. It sąmokslininkė. Su pasitenkinimu išklausė įspūdingiausios 
kada nors girdėtos paslapties. Bet vėliau Holė — praktiškas asmuo, 
mėgstantis viską apmąstyti — išvardijo tokių santykių minusus. 

Kažkuriuo metu, jau nusipirkusi kelis ekologiškus pomidorus, 
prinokusį avokadą ir indelį su krevečių salotomis, bet dar nepasiekusi 
laukujų savo būsto durų ji tvirtai apsisprendė, kad nutrauks ryšius su 
Brajanu Bišopu. 

Tik būtina sulaukti tinkamesnio momento. Sofija netikėtai prisi- 
minė ryte atsiųstą žinutę, kurioje Holė kvietė į rytojaus vakarėlį. Štai 
kuo derėtų užsiimti. Dalyvauti pobūvyje ir pasilinksminti su ben- 
draamžiais. 

Ji gyveno ketvirtame gan nustekento, karalienės Viktorijos laikais 
statyto, su kitais pastatais sujungto namo aukšte, į šiaurę nuo judraus, 
parduotuvių pilno Bažnyčios kelio. Spyna taip klibėjo paradinėse dury- 
se, kad užtektų jas stipriau stumtelėti, ir iš medienos išlėktų varžteliai. 
Nuomojamo buto savininkas, smulkutis, draugiško būdo iranietis, vis 
žadėjo užraktą sutvarkyti — lygiai taip pat, kaip nuolat tikino sutaisy- 
siąs varvantį klozeto bakelį, bet savo žodžio iki šiol netesėjo. 

Kitapus slenksčio ją pasitiko drėgnų kilimų dvokulys, vos už- 
uodžiamas išsineštinių kiniškų patiekalų aromatas ir stipraus žolytės 

kvapo dvelktelėjimas. Iš už durų, vedančių į pirmo aukšto butą, sklido 
pašėlęs bosinių ritmų dundėjimas. Paštas, kurio nuo pat ryto niekas 
nelietė, gulėjo išsibarstęs ant susidėvėjusio koridoriaus kilimėlio. Sofi- 
ja priklupo ir jį peržiūrėjo. Įprasti, niekam neįdomūs picų valgiaraščiai 
su dešimtadaliu sumažintomis kainomis, reklamos, skelbiančios apie 
vasaros prekių išpardavimą, koncertų skrajutės, siūlymai apsidrausti 
namus ir visa tona kitokių atliekų kartu su keliais asmeniniais laiškais 
bei sąskaitomis. 

Iš prigimties tvarkinga Sofija surinko popierius į dvi šlamšto ir tik- 
ros korespondencijos krūvelės, kurias padėjo ant lentynos. Prasisprau- 
dė tarp dviejų, didžiąją praėjimo dalį užtvėrusių dviračių ir ėmė lipti 
nutrintais laiptais. Antro aukšto laiptinėje išgirdo ponios Harsent tele- 
vizorių. Trankų, TV studijoje skambantį juoką. Ponia Harsent, maloni, 
aštuoniasdešimt penkerių metų senutė, buvo kurčia kaip kelmas, todėl 
triukšmingi, apačioje gyvenantys studentai jai problemų nesukeldavo. 

Sofijai patiko mažas, bet šviesus ir jaukus, viršutiniame aukšte 
įrengtas jos butelis, kurį šeimininkas atnaujino — paklojo rusvai gels- 
vą kiliminę dangą, baltos grietinėlės atspalviu nudažė sienas, langus 
uždengė lininėmis kreminės spalvos užuolaidomis ir žaliuzėmis. Ji pa- 
puošė kambarį įrėmintais „Blinding Light Productions“ filmų plakatais 
ir milžiniškais, nespalvotais, niaurokais eskizais su dievinamų žvaigž- 
džių veidais. Džonio Depo, Džordžo Klūnio, Bredo Pito ir numylėtinio 
Hyto Ledžerio, kurio atvaizdas kabėjo garbingiausioje vietoje — ant 
sienos, iškilusios priešais lovą. 

Ji įjungė televizorių, pamaigė nuotolinio valdymo pultelį ir atrado 
kanalą, rodantį pamėgtą „Amerikos dievaičio“ laidą. Padidinusi garsą, 
idant nustelbtų griausmą, vilnijantį iš ponios Harsent buto, ir sykiu iš 
virtuvėlės girdėtų televizorių, Sofija šaldytuve sužvejojo „Sauvignon“ 
rūšies vyną iš Naujosios Zelandijos, atsidarė butelį ir prisipildė taurę. 
Paskui perpjovė avokadą, jo kauliuką nusviedė į šiukšlių dėžę, o virš 
vaisiaus išspaudė citrinos sultis. 

Po pusvalandžio, išsimaudžiusi vonioje ir pažvalėjusi, pusiausėda 
įsitaisiusi ant lovos, tevilkėdama baltus, dukslius marškinėlius, ant 
kelių nuleidusi padėklą su avokadu, krevečių salotomis bei trečia vyno 
taure, ji žiūrėjo „Kas nori tapti milijonieriumi?“ laidą, kurią prieš kelias 

dienas įsirašė, ir stebėjo vėpliškos išvaizdos vyruką masyviais akiniais, 

besirengiantį atsakyti į šešiasdešimt keturių tūkstančių svarų vertės 

klausimą. Galų gale, už lango pamažu temstant, jos diena pagerėjo. 
Sofija neišgirdo, kaip trakštelėjo raktas, sukamas paradinių durų 


spynoje. 

Stovėdamas tuščiame viešbučio kambaryje, Rojus Greisas surinko Bra- 
jano Bišopo mobiliojo numerį. Jį kaipmat sujungė su balso paštu. 

— Pone Bišopai, čia vyresnysis detektyvas Greisas. Kai tik išklau- 
sysite žinutę, prašau nedelsdamas man paskambinti. — Jis paliko savo 
numerį. Tada susisiekė su Linda Baklėj, laukiančia vestibiulyje. — Ar 
mūsų bičiulis turėjo bagažą? 

— Taip, Rojau. Nedidelį krepšį ir nešiojamojo kompiuteriolagaminėlį. 

Greisas su Brensonu patikrino kiekvieną stalčių ir spintelių len- 
tyną. Bet nieko nerado. Kad ir ką Bišopas atsivežė, jis viską pasiėmė. 
Vyresnysis detektyvas atsigręžė į budintį administratorių. 

— Kur artimiausias atsarginis išėjimas? 

Vaikinas, segintis kortelę su užrašu ROLANDAS RAITAS — BU- 
DINTIS ADMINISTRATORIUS, nusivedė juos koridoriumi iki atsarginio 
išėjimo durų. Greisas jas atlapojo ir nužvelgė metalinius laiptelius, 
kurie vedė į kiemą, prigrūstą ratuotų šiukšlių konteinerių. Iš apačios 
kilo sodrus gaminamo maisto aromatas. Jis užtrenkė duris laužydamas 
galvą, kurių galų Bišopas vėl pasišalino. Ir kur išlėkė? 

— Pone Raitai, aš privalau patikrinti, ar Stivenas Braunas kam 
nors skambino iš viešbučio. Ir išsiaiškinti, ar jis pats sulaukė skambučių. 

— Žinoma. Eime į mano kabinetą. 

Po dešimties minučių Greisas su Brensonu prisijungė prie Lindos 
Baklėj ir atsisėdo viešbučio fojė. 

— Ką gi, — prabilo vyresnysis detektyvas. — Su Brajanu Bišopu 
kažkas susisiekė dvidešimt minučių po penktos. — Jis pašnairavo į 
savo laikrodį. — Maždaug prieš dvi su puse valandos. Bet mes ne- 

žinome, kas būtent. Jis pats nebandė skambinti viešbučio telefonu. 
Galimas daiktas, kalbėjo mobiliuoju, tačiau tai nustatysime tik gavę jo 
pokalbių išklotinės — anksčiausiai pirmadienį, nes žinome, kaip dirba 
ryšių bendrovės. Bišopas pasigriebė daiktus ir išsmuko laukan, turbūt 
pro atsarginį išėjimą. Tavęs, Linda, vengė sąmoningai. Kodėl? 

— Nekalti žmonės taip nesielgia, — tarė Glenas Brensonas. 

Į apmąstymus nugrimzdęs Greisas palydėjo akivaizdų komentarą 
galvos linktelėjimu. 

— Jis turėjo krepšį ir lagaminėlį. Nusprendė pasivaikščioti ar 
sėdo į taksi? 

— Žiūrint, kur keliavo, — atsakė Brensonas. 

Greisas pervėrė kolegą žvilgsniu, kuriuo paprastai apdovanodavo 
silpnapročius. 

— Ir kur, tavo nuomone, jis patraukė? 

— Namo? — paslaugiai įsiterpė Linda Baklėj. 

— Linda, apklausk vietines taksi bendroves. Visas iki vienos. Tarp 
dvidešimties minučių po penktos ir pusės šeštos galbūt kas nors su- 
stojo netoliese ir pavėžėjo į Bišopą panašų žmogų. Pasidomėk, ar kas 
kvietė automobilį į viešbučio apylinkes. Glenai, šnektelėk su personalu. 
Gal kuris nors iš darbuotojų matė, kaip Bišopas sėdo į taksi. 

Stvėręs savo mobilųjį jis paskambino Nikui Nikolui. 

-— Ką veiki? 

Jaunasis detektyvas konsteblis atsiliepė prislėgto žmogaus balsu: 

— Aš... hmm... sūnui keičiu vystyklus. 

Velniškai smagu, ar ne, pagalvojo Greisas, tačiau liežuvį už dantų 
nulaikė. 

— Nenorėčiau trikdyti tavo šeimyninės palaimos. 

— Patikėk, Rojau, tu mane išgelbėtum. 

— Prie žmonos verčiau taip nekalbėk, — perspėjo Greisas. — 
Man reikia, kad nuvažiuotum į Braitono stotį. Brajanas Bišopas vėl nuo 
mūsų paspruko. Pažiūrėk, ką rodo stebėjimo kameros — gal jis išdygs 
salėje arba ant vienos iš platformų. 

— Jau lekiu! — Nikas Nikolas nebūtų labiau apsidžiaugęs, jei Na- 
cionalinėje loterijoje būtų laimėjęs aukso puodą. 


* 

Dar po dešimties minučių mirtinai persigandęs, diržu prisisegęs kelei- 
vio sėdynėje Rojus Greisas švilpė jokiais skiriamaisiais ženklais nepa- 
žymėtu policijos „Ford Mondeo“. 

Nors ir susikirto per aukštesnio lygio vairavimo egzaminus, kurie 
suteiktų teisę dalyvauti automobilių gaudynėse, Glenas vėl ruošėsi 
juos laikyti. Instruktorius jo galvą užkimšo savo patarimais, bet Grei- 
sas nemanė, kad jie prasiskverbė iki smegenų. Stebėdamas, kaip artėja 
kairėn nusidriekęs, į Šiaurės Braitono golfo klubą vedantis lankstas, 
o spidometro rodyklė kyla iki 100 mylių per valandą atžymos, vyres- 
nysis detektyvas graudžiai savęs paklausė: Kodėl vėl sutikau sėstis į šito 
maniako vairuojamą automobilį? Nuilsusio, pagiringo, depresijos apimto, į 
savižudybę linkusio maniako, kuris nebeturi asmeninio gyvenimo? 

Į stiklą tarytum kruvinos snaigės tiško musės. Iš priekio atva- 
žiuojantys automobiliai, kiekvienas iš kurių, Greiso manymu, baudėsi 
įsirėžti į fordą, galingu sprogimu sumaitoti metalą ir koše paversti jų 
kūnus, kažkaip praūždavo pro šalį. Abipus kelio šviesos greičiu vynio- 
josi gyvatvorės. Tolimiausiu akies kampučiu jis įžiūrėjo šmėžuojančius, 
golfo riedmušomis mosikuojančius žmones. 

Galop, ignoruodamas bet kokius jam žinomus ir suvokiamus fizi- 
kos dėsnius, fordas sustojo Šiaurės Braitono klubo aikštelėje. Sveikut 
sveikutėlis. 

Tarp kitų aplinkui stovinčių automobilių buvo matyti tamsiai 
raudonas Brajano Bišopo „Bentley“. 

Išlipęs iš fordo, kuris dvokė perkaitusia alyva ir dzingsėjo lyg pras- 
tai suderintas pianinas, Greisas paskambino detektyvui inspektoriui 
Viljamui Vorneriui, išsiųstam į Getviko oro uostą. 

Bilas Vorneris atsiliepė po antro pyptelėjimo. Nors ir grįžęs namo, 
jis užtikrino, jog tučtuojau nurodys oro uosto apsaugai pasidairyti Bra- 
jano Bišopo. 

Egzistavo tikimybė, kad bėglys panūdo atsisveikinti su gyvenimu, 
todėl Greisui teko perspėti Istborno policijos nuovadą, atsakingą už 
patruliavimą Byči Hedo iškyšulyje. Paskui jis skambtelėjo Kleo Morėj, 
atsiprašė sumovęs pasimatymą, kurio ji laukė visą savaitę. Suprasda- 
ma, kad jį užgriuvo darbas, Kleo pasiūlė prieš miegą pas ją užsukti ir 
išlenkti taurelę, jei tik Greisas nebus nusiplūkęs. 

Pagaliau vyresnysis detektyvas užmezgė ryšį su policijos valdyba, 
vienam iš savo pagalbininkų liepė komandos nariams perduoti, kad 
dingo Brajanas Bišopas, todėl jie vienuoliktą vakaro privalo susirinkti 
pasitarimų kambaryje. Baigęs pokalbį iš karto surinko raidžių bei skai- 
čių derinį CG99, kuriuo išsikvietė budintį, padaliniui vadovaujantį ins- 
pektorių — pranešė jam naujienas ir užsitikrino, kad iškilus būtinybei 
nepritrūks žmonių. Sykiu įspėjo, jog Daiko alėjoje paliktas, nusikalti- 
mo vietą sergėjantis pareigūnas neprarastų budrumo tuo atveju, jeigu 
Brajanas Bišopas mėgintų įsilaužti į savo namus. 

Grįždamas prie „Mondeo“ Greisas nusprendė paskambinti Bišopo 
draugams, su kuriais ryte jis žaidė golfą, išsiaiškinti, ar bėglys bandė 
ką nors iš jų susirasti. Kol galvoje sukosi mintys apie tolesnių veiksmų 
planą, netikėtai zvimbtelėjo jo mobilusis. 

Greisas išgirdo vietinėje taksi kompanijoje dirbančios dispečerės 
balsą. Pasak moters, apytikriai prieš pusantros valandos, netoli „Vyno“ 
viešbučio Brajanas Bišopas įsėdo į jų bendrovės taksi. 

Krisas Tarantas įrėmė į delną smakrą. Publika nuščiuvo. Nuo didžiulių, 
nemadingų akinių, kuriuos nešiojo susikaupęs, krėsle sėdintis pavėpė- 
lis, atsispindėjo nemaloniai ryškios televizijos studijos šviesos. Staty- 
mai sparčiai išaugo. Už gautus pinigus — jei tik juos laimės — lošėjas 
ketino nupirkti nedidelį namuką neįgaliai žmonai, ir dabar aukšta jo 
kakta žiburiavo prakaito lašais. 

Laidos vedėjas Krisas Tarantas prabilo: 

— Džonai, jūs turite šešiasdešimt keturis tūkstančius svarų. — 
Nutilęs iškėlė čekį, kad visi jį matytų, ir vėl padėjo ant staliuko. — Kar- 
toju klausimą už šimtą dvidešimt penkis tūkstančius svarų. Kur yra 
Monastiro kurortas: a) Tunise, b) Kenijoje, c) Egipte ar d) Maroke? 

Kameros objektyvas nukrypo į žaidimo dalyvio žmoną, sėdinčią 
vežimėlyje, tarp kitų žiūrovų, panašią į žmogų, kuriam kažkas baudėsi 
užvožti kriketo lazda. 

— Na... — išsižiojo akiniuotis, — aš nemanau, kad jis Kenijoje. 

Sofija, nuo lovos žiūrinti televizorių, gurkštelėjo vyno ir balsu iš- 
tarė: 

— Ne Maroke. 

Geografija per daug nesidomėjo, bet kartą savaitę atostogavo 
Marakeše ir prieš išvykdama daug sužinojo apie tą šalį. Monastiro pa- 
vadinimas nebuvo girdėtas. 

Pro plačiai atvertą langą sunkėsi neatvėsęs, šutnus vakaro oras. 
Laimė, dvelkė vėjelis. Ji atidarė miegamojo duris ir svetainės bei virtu- 
vės langus, kad kambarius pravėdintų skersvėjis. Gatvėje vyraujančią 
tylą drumstė prislopintas, erzinantis šokių muzikos bum-bum-bum- 
bum. Galbūt dunksėjimas atsklido iš kaimynų, gyvenančių pirmame 
aukšte, o gal iš kitur. 

— Jums liko dvi pagalbos, — priminė Krisas Tarantas. 

— Aš paskambinsiu draugui. 

Jai pasivaideno ar palei miegamojo duris tikrai sušmėžavo šešė- 
lis? Sofija akimirką sustingo, televizoriaus teklausydama puse ausies, 
įsmeigusi žvilgsnį į tarpdurį, jausdama, kaip nugarą kutena nerimo 
šiurpuliukai. 

Ne, nieko ten nėra. Įsišėlo vaizduotė. Ji nuleido taurę, pakėlė ša- 
kutę, pervėrė krevetę su avokado gabalėliu ir įsimetė maistą į burną. 

— Labas, Ronai! Čia Krisas Tarantas! 

— Labas, Krisai. Kaip sekasi? 

Nurydama kąsnį Sofija vėl pastebėjo šešėlį. Šįkart savo akimis ne- 
suabejojo. Link durų slinko žmogaus figūra. Ausis pasiekė drabužių ir 
plastiko šiugždesys. Lauke nukriokė motociklas. 

— Kas ten? — nerimastingai cyptelėjo ji. 

Tyla. 

— Ronai, priešais mane sėdi jūsų bičiulis Džonas. Jis ką tik lai- 
mėjo šešiasdešimt keturis tūkstančius svarų, bet išloštą sumą ketina 
padidinti iki šimto dvidešimt penkių tūkstančių. Ar gerai išmanote 
geografiją? 

— Aha, neblogai. 

— Gerai, Ronai, jums skiriamos trisdešimt sekundžių. Pradedam. 
Klausimas už šimtą dvidešimt penkis tūkstančius svarų. Kur yra Mo- 
nastiro kurortas: a) Tuni... 

Sofijos gerklė įsitempė. Ji griebė nuotolinio valdymo pultelį ir iš- 
jungė garsą. Akys vėl šovė tarpdurio pusėn, nukrypo į nepasiekiamą, 
ant tualetinio staliuko gulinčią rankinę, kurioje gulėjo mobilusis. 

Šešėlis krutėjo. Mėšlungiškai virpčiojo. Kažkas stiebėsi už durų ir 
vos pastebimai siūbavo, nes nepajėgė išlikti suakmenėjęs kaip statula. 

Sofija sekundei įsikibo į padėklą. Neskaitant šakutės, kito ginklo 
neturėjo. 

— Kas ten? — pakartojo. — Kas ten? 

Staiga jis įžengė į kambarį, ir jos baimė akimoju išgaravo. 

— Čia tu! Jėzau Kristau, kaip išgąsdinai. 

— Nebuvau tikras, kad apsidžiaugsi mane išvydusi. 

— Susimildamas! Aš... aš labai džiaugiuosi, — patikino Sofi- 
ja. — Taip norėjau su tavimi susitikti ir pasikalbėti. Kaip laikaisi? Nė 
negalvojau... 

— Atnešiau tau dovaną. 

Jo vaikystėje Braitonas ir Houvas buvo du atskiri, savitai apšepę mies- 
teliai. Papūtus naujiems mados vėjams, tuodu suvienijo tariama riba 
— tokia padrika ir nelogiška, kad ją galėjo nubrėžti girta ožka. Arba, 
kas Greisui atrodė labiau tikėtina, miesto planavimo komitetas, kurio 
galvoti nariai, bendrai paėmus, turėjo mažiau sveiko proto negu ožka. 

Porelė, oficialiai praminta Braitono ir Houvo miestu, amžiams su- 
siliejo į vieną visumą. Pusę pastarojo šimtmečio jaukę Braitono eismą 
ir pajūryje sklaidę elegantišką regentystės epochos atmosferą, idiotai 
planuotojai nutarė pademonstruoti savo neišmanymą Houve. Važiuo- 
jant palei jūrą ir milžiniškas šlykščias struktūras — „Thistle“ viešbutį, 
„Odeono“ kino teatrą baisiu, tarsi aukso lakštais apdengtu stogu ar 
Braitono salių kompleksą, kuris savo grakštumu niekuo nesiskyrė nuo 
maksimalaus saugumo kalėjimo, — jam kiekvieną sykį tekdavo tram- 
dyti norą nulėkti į rotušę, čiupti kelis planavimo komiteto narius ir taip 
papurtyti, kad jie išbarstytų visas dantų plombas. 

Ne, Rojus Greisas anaiptol nejautė priešiškumo šiuolaikinei ar- 
chitektūrai. Daugybe modernių pastatų žavėjosi. Naujausias, kuris 
kėlė simpatiją, stūksojo Londone ir buvo pramintas „Agurku“. Bet jis 
nė kiek nesidžiaugė matydamas, kaip mylimą gimtąjį miestą nuolatos 
teršia vidutinybės, įsisukusios tarp planavimo skyriaus sienų. 

Eilinis atvykėlis pastebėdavo, kaip Braitonas tampa Houvu, vienin- 
telėje vietoje, pažymėtoje dailiu, sparnuotu angelu, stovinčiu virš pasi- 
vaikščiojimo tako ir vienoje rankoje laikančiu karališkąją regaliją — ru- 
tulį su kryžiumi, kitoje gniaužiančiu alyvmedžio šakelę — Taikos statula. 
„Ford Mondeo“ keleivio sėdynėje įsitaisęs Greisas-pasuko akis kairėn 
ir pro langą nužvelgė jos siluetą, regimą tamsėjančio dangaus fone. 

Dviem priešingomis kelio juostomis į Braitoną veržėsi transporto 
priemonės. Langai buvo nuleisti, todėl jis girdėjo kiekvieną automobilį. 
Pamaiviškų išmetamųjų vamzdžių kriokimą, ritmišką bosinį dundėji- 
mą, iš vidaus drebinantį salonus, triračių taksi girgždesį. Penktadienio 
vakarais centrinė Braitono dalis įkūnydavo tikrą pragarą. Per artimiau- 
sias valandas mieste išsprogs gyvybė, o policija pasiųs būrius patrulių 
į gatves, daugiausia į Vakarų gatvę — Braitono atsaką Las Vegaso juos- 
tai, — ir, kaip kiekvieną penktadienį, stengsis, kad rajonas nepavirstų 
karo zona, kurioje siautėtų prisišvampusieji narkotikų. 

Atsimindamas tuos laikus, kai pats dirbo patruliu, jis nė trupučio 
nepavydėjo šįvakar budintiems uniformuotiems pareigūnams. 

Užsižiebė žalias šviesoforo signalas. Brensonas įjungė pavarą, ir 
fordas, pajudėjęs iš vietos, įsiliejo į vangų eismo srautą. Iš dešinės slin- 
ko Regentystės aikštė. Nukreipęs akis palei gremėzdišką Brensono kor- 
pusą, Greisas stebėjo į parkelius ir kreminio atspalvio, aštuonioliktame 
amžiuje pastatytų namų fasadus, prie kurių nesiderino požeminių 
stovėjimo aikštelių ir įvairių nuomos agentūrų ženklai. Antai Norfolko 
aikštė, pigių būstų rajonas. Čia gyveno studentai. Laikini atvykėliai. 
Kekšės. Ir nuskurdęs senimas. Greisui iš kairės pasirodė miesto dalis, 
kuri jam ypač patiko, Houvo Vejos, tvarkingai nupjautos, už pasivaikš- 
čiojimo tako išplitusios pievos, kurias margino žalios pavėsinės ir, šiek 
tiek tolėliau, paplūdimio būdelės. 

Dieną čia tuntais atsibelsdavo karšinčiai. Senukai trumpais mėly- 
nais sportiniais švarkeliais, zomšiniais raštuotos odos batais ir kaklas- 

karėmis slankiodavo pasiramsčiuodami lazdelėmis arba vaikštynėmis. 
Turtingos mėlynplaukės damos baltai išpudruotais veidais ir skaisčiai 
raudonai padažytomis lūpomis, užsitempusios baltas pirštinaites, už 
pasaitėlio vedžiojančios kinų mopsus. Pakumpusios, baltas flanelines 
kelnes mūvinčios figūros, kurios judėjo lygiose vejose lyg sulėtintuose 
filmo kadruose. Netoliese, ignoruodamos senolius, tarytum šie jau 
už turėklų nudrikusią pasivaikščiojimo tako dalį jie okupavo riedučiais, 
riedlentėmis, tinkliniu ir tyra, per kraštus trykštančia jaunyste. 

Kartais Greisas spėliodavo, ar jam lemta nukaršti. Ir kaip jausis 
tapęs klibikščiuojančiu pensininku, kuris painiojasi mėgindamas at- 
kurti praeitį, baiminasi trikdančios dabarties ir nebesusimąsto apie 
ateitį. O gal sėdės vėžimėlyje, vienu pledu užsiklojęs kelius, kitu apsi- 
gaubęs sąmonę? 

JiedusuSendekartaisapietaipajuokaudavo. Greisai, prižadėkniekada 
netaukšti kvailysčių, kad ir kiek suvaikėtum. Bet pašaipos kurstydavo šiltus 
jausmus, taip vienas kitą erzindavo du laimingai sugyvenantys žmonės, 
kurių negąsdino perspektyva pasenti, jei tik gyvenimo keliu jie žygiuos 
kartu. Štai dar viena priežastis, neleidžianti suprasti, kodėl ji pradingo. 

Miunchenas. 

Reikia ten nuvykti. Kažkaip ir kuo greičiau nusigauti į Vokietiją. 
Greisui desperatiškai knietėjo jau rytoj sėsti į lėktuvą, deja, skrydį teks 
atidėti. Jis buvo atsakingas už tyrimą ir žinojo, kad šio eigai lemtingą 
įtaką padarys pirmosios dvidešimt keturios valandos. O kur dar Ali- 
sona Vosper, alsuojanti į sprandą... Galbūt, jei rytoj reikalai klostysis 
neblogai, į Miuncheną bus galima išlėkti sekmadienį. Ir grįžti tą pačią 
dieną. Visai įmanoma, kad nė šuo nesuuos, ką jis veikė. 

Beliko išspręsti vieną problemą: ką pasakyti Kleo? 

Glenas Brensonas, nors ir sėdėjo už vairo, prie ausies spaudė mo- 
bilųjį. Staiga paniuręs įsimetė telefoną į viršutinę švarko kišenę. 

— Arė neatsiliepia. — Jis prabilo garsiau, kad nustelbtų dainą, 
sklindančią iš automobilio kolonėlių: — Tik norėjau vaikams palinkėti 
labos nakties. Ką, tavo nuomone, turėčiau daryti? 

Bičiulis, numojęs ranka į vyresniojo detektyvo muzikos kolekciją, 
radijo imtuve susirado popmuzikos stotį. Iš garsiakalbių griaudėjo pa- 

sibaisėtina repo daina, kurią atliko Greisui nežinoma grupė, dudenanti 
taip trankiai, kad jam užgulė ausis. 

— Visų pirma pritildyk nelemtą radiją! 

Brensonas pakluso. 

— Kaip manai, ar man ten nuvažiuoti? Po darbo, suprantama. 

— Jėzau, — atsiduso Greisas. — Aš esu paskutinis žmogus pla- 
netoje, į kurį derėtų kreiptis patarimo dėl šeimyninių reikalų. Pažiūrėk, 
koks suknistas mano gyvenimas. 

— Ei, tavo padėtis kitokia. Juk aš, hmm, galėčiau grįžti namo, ar ne? 

— Pagal įstatymus turi tokią teisę. 

— Nenoriu vaidytis su žmona vaikų akivaizdoje. 

— Klausyk, suteik jai erdvės. Palik ramybėje kelias dienas. Gal 
pati paskambins. 

— Nieko tokio, kad atsitrenkiau į tavo namus? Aš nevaržau tavo 
gyvenimo būdo? Nepyksti, jog tave štai taip užgriuvau? 

— Žinoma, ne, — sukandęs dantis atsakė Greisas. 

Brensonas pajuto, kad jo balsui stinga entuziazmo. 

— Jei nori, galiu apsistoti viešbutyje. 

— Tu esi mano bičiulis. O draugai rūpinasi vienas kitu. 

Detektyvas seržantas pasuko vairą dešinėn, ir automobilis nuriedėjo 
plačia elegantiška gatve, apibus kurios driekėsi virtinės sujungtų, kadai- 
se didingai atrodžiusių, regentystės laikais statytų namų. Jis pamažino 
greitį, sustabdė „Ford Mondeo“ priešais „Lansdowne“ viešbučio duris, iš- 
jungė variklį, podraug maloningai užčiaupdamas radijo imtuvą ir šviesas. 

Ne taip seniai čia tebuvo aptriušusi dviejų žvaigždučių lindynė, 
kurioje įsikurdavo nusenę svečiai arba turistai pustuštėmis kišenėmis, 
susiruošę į pigias ekskursijas po pajūrį. Dabar ją transformavo į vieną 
iš madingiausių miesto viešbučių. 

Abu detektyvai išlipo iš salono, pro duris nėrė į purpurinio veliū- 
ro, blizgančio chromo bei paauksuoto kičo atmosferą ir nudrožė pri- 
imamojo link. Atėjūnams dalykiškai nusišypsojo aukšta, išlaki regis- 
tratorė juodu švarkeliu ir juodais Betės Peidž* kirpčiukais. Prie atlapo 
prisegtas aukso spalvos ženklelis skelbė, kad ji vardu GRETA. 


* Bettie Page (1923-2008) — garsus JAV modelis, pozuodavęs „Playboy“ žurnalui. 

Greisas parodė policininko pažymėjimą. 

— Vyresnysis detektyvas Greisas iš Sasekso kriminalinio sky- 
riaus. Mudu su kolega norėtume šnektelėti su jūsų svečiu, neseniai 
apsistojusiu viešbutyje — Brajanu Bišopu. 

Jai nudūrus akis į kompiuterio ekraną ir subarbenus per klaviatū- 
rą, prašieptos lūpos susitraukė lyg bliūkštantis balionas. 

— Ponu Brajanu Bišopu? 

— Taip. 

— Sekundėlę. — Moteris telefono aparate nuspaudė porą myg- 
tukų. Maždaug po pusės minutės nuleido ragelį. — Atleiskit, bet jis 
neatsiliepia. 

— Šitas asmuo mus labai domina. Ar galėtume užsukti į jo kambarį? 

Registratorė visiškai sutriko. 

— Aš privalau pasikalbėti su administratoriumi. 

— Prašom, — atsakė Greisas. 

Po penkių minučių jis antrą kartą per pastarąją valandą įžengė į 
tuščią viešbučio miegamąjį. 

Penktadienio vakarais, per kuriuos pasipelnydavo geriau nei bet kokio- 
mis kitomis savaitės dienomis, Skunkas visada sukiodavosi savo kon- 
toroje. Mieste besilinksminantys žmonės elgdavosi nerūpestingai... ir 
neatsargiai. Prieš aštuonias automobiliai beveik sausakimšai užpildy- 
davo centrines stovėjimo aikšteles. Ir vietiniai, ir atvykėliai grūsdavosi 
senose, siaurose Braitono gatvelėse, aludėse, baruose ir restoranuose, o 
vėliau jaunesni — įkaušę arba apsvaigę nuo kvaišalų — imdavo rikiuo- 
tis eilėse prie naktinių klubų. 

Skunko rankoje siūbavo didžiulis „Tesco“ parduotuvės maišelis, jis 
pats lėtai spraudėsi pro minią ir išrikiuotus, neretai užeigų lankytojų 
okupuotus staliukus. Šiltas, centrinėje miesto dalyje tvyrantis oras at- 
sidavė tūkstančiais kvapų. Odekolonu, moteriškais kvepalais, cigarečių 
dūmais, Provanso aliejumi, keptuvėse svylančiais prieskoniais ir kaip 


PETER JAMES + MIRĘS GYVENTI 137 


visada jūros druska. Mintimis jis klaidžiojo kitur, negirdėjo plepėjimo, 
juoko, į grindinio akmenis caksinčių aukštų kulniukų ir pro atviras du- 
ris bei langus trenkiančios muzikos. Beveik nekreipė dėmesio į „Rolex“ 
laikrodžius ant įdegusių riešų, deimantines sages, vėrinius, žiedus ir 
storas pinigines, išdavikiškai pūpsančias vyriškų švarkų kišenėse. 

Šį vakarą ketino sužvejoti stambesnę žuvį. 

Judėdamas Rytine gatve jautėsi taip, lyg mėgintų įveikti atplūs- 
tančią bangą. Pasirinkęs dešinįjį išsišakojimą, nulingavo palei italų 
restoraną, įrengtą už „Thistle“ viešbučio, vėl pasuko dešinėn, nupėdino 
lygiagrečiai pajūriui, apėjo paauglę, kuri ašarojo ir triukšmingai vaidi- 
josi su dygiaplaukiu vaikinuku, praslinko pro „Senąjį laivą“, Braitono 
salių kompleksą, prabangius „Grand“ ir „Metropolio“ viešbučius — nė 
viename iš jų gyvenime nesilankė. Galiausiai, apsipylęs lipniu prakaitu, 
pasiekė Regentystės aikštę. 

Prie įėjimo/išėjimo jis nesiartino, nes ten sėdėjo automobilių sau- 
gojimo aikštelės budėtojas. Skunkas nusigavo į šiaurinį aikštės galą ir 
betoniniais, šlapimu dvokiančiais laipteliais nulipo į antrąjį garažo lygį. 
Šiandieną uždirbs tiek grynųjų, kad nusipirks dar vieną rudų miltelių 
pakelį ir tai, ką vėliau gaus klubuose. Tereikėjo nušvilpti ratus, panašius 
į automobilį iš pirkinių sąrašo, sulankstyto ir įkišto į kelnių kišenę. 

Maišelyje jis nešėsi numerius, kuriuos nukopijavo nuo anksčiau 
matyto modelio. Aptikęs naujos formos, mažai važinėtą, mėlyną, sidab- 
rinį arba juodą „Audi A4“ su automatine pavarų dėže ir pakeliamu stogu, 
prie jo pritvirtins naujus skydelius. Net jeigu savininkas praneš policijai 
apie pavogtą turtą, farai dairysis automobilio su kitokiais numeriais. 

Skunkas bemaž neabejojo ką nors čia rasiąs. Jei ne, užsuks į kitą 
garažą. Pačiu blogiausiu atveju, tinkamo modelio pasiieškos gatvėse. 
Tokiomis vežėčiomis lakstydavo turtingos kalės, o mieste netrūko pini- 
gingų, peroksidinių, plastinėmis operacijomis odą išsitempusių bobšių. 
Jis ir pats būtų mielai įsigijęs „Audi“ atverčiamu viršumi. Mintyse galė- 
jo įsivaizduoti, kaip jiedu su Betane kažkokiame paraleliniame pasauly- 
je rieda pajūriu, mėgaujasi šiltu penktadienio vakaru ir oro srove, kuri 
vilnydama iš salono šildytuvo glosto kojas, klausosi trankios muzikos, 
į šnerves traukia naujos odos kvapą. 

Kada nors... 

Kada nors viskas pasikeis. 

Automobilį jis užtiko per kelias minutes, užpakalinėje trečiojo lygio 
dalyje. Tamsaus, opalo mėlynumo arba žalio atspalvio — rnėšlinoje prie- 
blandoje sunkiai sekėsi įžiūrėti spalvą — su juodu stogu ir kremine oda 
apmuštomis sėdynėmis. Sprendžiant iš numerių, „Audi“ gaminta ne vė- 
liau kaip prieš pusmetį, tačiau prisiartinęs ir užuodęs nuo kapoto kylantį 
šviežios įkaitintos alyvos aromatą, Skunkas, dideliam savo džiaugsmui, 
suprato, kad ji naujutėlė. Ant kėbulo nebuvo nė menkiausio įbrėžimo! 

O savininkas, laimė, pastatė ratus pirmagaliu į sieną, prie pat ko- 
lonos. 

Apsidairęs ir įsitikinęs, kad aplinkui nematyti nė gyvos dvasios, 
Skunkas žengė prie variklio gaubto ir į jį įrėmė delną. Karštas. Labai 
gerai. Vadinasi, šeimininkas atvažiavo į garažą neseniai ir grįš — jei 
nusišypsos sėkmė — tiktai po kelių valandų. Nusprendęs, kad atsargu- 
mas nepamaišys, iš maišiuko jis išgriebė dvipusę lipnią juostą su abiem 
numerių skydeliais ir šiuos priklijavo virš originalų. 

Paskui iš krepšelio išgriebė tai, kas bet kuriam jį sustabdžiusiam 
policininkui primintų „Sky“ televizijai pritaikytą nuotolinio valdymo 
pultelį. Pro vairuotojo langą jį nukreipė į prietaisų skydą, surinko jam 
padiktuotą kodą ir spustelėjo žalią mygtuką. 

„Nieko neįvyko. 

Skunkas pabandė dar kartą. Ant pultelio viso labo užsižiebė rau- 
dona lemputė. | 

Prakeikimas. Jis vėl apsižvalgė, šįsyk baikščiau, paėjo iki priešaki- 
nio buferio ir atsiklaupė greta dešiniojo žibinto. Pasislėpęs už kėbulo ir 
kolonos, truputėlį atsipalaidavo. Niekų darbas. Atliks jį ne pirmą kar- 
tą — ligi tol buvo pavogęs mažiausiai tuziną „Audi“ modelių. Užtruks 
ne ilgiau kaip penkias minutes. 

Maišelyje Skunkas sužvejojo atsuktuvą ir iš dešiniųjų šviesų ap- 
vado išsuko varžtelius. Paskui iškrapštė žibintą ir pakabino jį ant laidų. 
Laikydamas plokščiareples įkišo į atsivėrusią angą ranką, apgraibomis 
susirado ir perkirpo garso signalo laidelį. Apsideginęs krumplius į karš- 
tą variklio korpusą nusikeikė, bet pagaliau užčiuopė centrinio užrakto 
mechanizmą, kurį atjungė perrėždamas laidukus. 

Jis įstatė žibintą atgal į ertmę, atidarė vairuotojo dureles ir užge- 

sino žybsinčius avarinius signalus — apgadinta signalizacijos sistema 
savo arsenale nebeturėjo jokių kitų ginklų. Po kelių akimirkų išplėšė ir 
į plastikinį krepšelį įsimetė mirksinčių lempučių saugiklį. Tada pakėlė 
variklio gaubtą ir sujungė solenoidą su starteriu. Kaipmat pasigirdo 
malonus variklio ūžesys. 

Skunkas įsitaisė salone ir stipriai trūktelėjęs vairą sulaužė jo blo- 
kavimo mechanizmą. Staiga nudžiugo pamatęs, kad šįvakar užsidirbs 
premiją. Keleivio vietoje šeimininkas teikėsi palikti stovėjimo aikštelės 
bilietėlį. O Baris Spaikeris, šykštus išpera, kurio nurodymu jis vykdyda- 
vo tokias užduotis, atseikėjo dvidešimt septynis svarus, kad Skunkas, 
sumokėjęs nuobaudą, visos dienos mokestį, galėtų išvairuoti automo- 
bilį laukan, ir apie papildomus pinigus tas šunkara nieko nesužinos! 

Po dviejų minučių, kai garažo prižiūrėtojui atskaitė du svarus 
ir sau į kišenę įsidėjo dvidešimt penkis, jis piktdžiugiaudamas užkilo 
nuožulniu taku. Nuotaika taip pagerėjo, kad viršuje Skunkas garsiai 
įsijungė radijo imtuvą ir nuleido stogą. 

Pasielgė labai neapgalvotai. 

— Kaip tu? — maldingai pasiteiravo Sofija. — Kas nutiko? Kaip... 

— Pasimatuok, — griežtai tarė jis, ant padėklo nuleisdamas pa- 
ketą, nekreipdamas jokio dėmesio į klausimus. 

Už lango, tirštėjančioje prieblandoje, sustūgo sirena, trumpam 
nustelbusį slopų, keturtaktį, vis labiau erzinantį šokių muzikos bum- 
bum-bum-bum. 

Priblokšta — ir sunerimusi dėl keisto jo elgesio — Sofija nuo- 
lankiai atmazgė raištelį ir įbedė žvilgsnį į dovanos dėžę. Bet prieš save 
tematė vyniojamąjį popierių. | 

Užtildyto televizoriaus ekrane akies krašteliu pastebėjo, kaip Kri- 
sas Tarantas be garso ištarė: 

— Čia galutinis jūsų atsakymas? 

Pavėpėlis didžiuliais akiniais linktelėjo. 

Po sekundės aplink žodį „Tunisas“ sumirgėjo žalia švieselė. 

Kriso Taranto antakiai šastelėjo į viršų per kelis colius. 

Ponia vežimėlyje, anksčiau atrodžiusi taip, lyg ją kas ruoštųsi pa- 
šventinti kriketo lazda, dabar priminė žmogų, kuriam užvožė kūju. 

Iš laidos vedėjo lūpų Sofija išskaitė: 

— Džonai, jūs turėjote šešiasdešimt keturis tūkstančius svarų... 

— Žiūrėsi televizorių ar vis dėlto atidarysi mano dovaną? 

Padėklą su maistu ji perkėlė ant naktinio staliuko. 

— O, taip, dovana! Bet man norisi žinoti, kaip tu laikaisi. Ir kas... 

— Aš nesiruošiu apie tai kalbėti. Atidaryk! — jis pareikalavo taip 
agresyviai, kad Sofija krūptelėjo. 

| — Gerai. 

— Kodėl apskritai žiūri tokį mėšlą? 

Moters žvilgsnis vėl kryptelėjo į ekraną. 

— Aš mėgstu šitą laidą, — atsiliepė ji mėgindama nuraminti 
svečią. — Vargšelis. Žmona sėdi vežimėlyje, o jis ką tik susikirto ties 
klausimu už šimtą dvidešimt penkis tūkstančius. 

— Čia tikra suktybė. 

— Nieko panašaus! 

— Mus mulkina pats gyvenimas. Negi dar nesupratai? 

— Mulkina? 

Šįkart į ekraną parodė jis. 

— Nei aš, nei kas kitas iš viso pasaulio nenutuokia, koks žmogus 
ten sėdi. Vos prieš kelias minutes jis neturėjo nieko. Dabar išeis iš stu- 
dijos praturtėjęs trisdešimt dviem tūkstančiais ir jausis nusivylęs, nors 
jam derėtų krykštauti iš džiaugsmo. Kuo tau ne apgavystė? 

— Viskas priklauso nuo požiūrio. Tai yra... jam rodosi... 

— Išjunkt tą sušiktą daiktą! 

Nuožmiai skambantis jo tonas tebestulbino Sofiją, tačiau, iš pri- 
gimties nestokodama įžūlumo, ji atšovė: 

— Ne. Man patinka laida. 

— Nori, kad išeičiau? Tuomet galėsi džiaugtis savo sumauta, ap- 
gailėtina programa. 

Sofija jau gailėjosi dėl to, ką pasakė. Šiek tiek anksčiau ryžtingai 
apsisprendė nutraukti santykius su Brajanu, bet regėdama mylimąjį 

„suvokė, kad jai milijoną kartų labiau maga būti su juo, negu žiūrėti 
„Kas nori tapti milijonieriumi“ arba bet kokią kitą laidą. Viešpatie, ką 
tam bėdžiui teko išgyventi... Ji išjungė televizorių, nuotolinio valdymo 
pultelyje paspausdama mygtuką. 

— Atleisk, — atsiprašė. 

Jis varstė Sofiją ligi šiol jai neregėtu žvilgsniu. Rodės, tarytum 
anapus akių nusileido žaliuzės. 

— Nepyk, gerai? Aš tik nustebau tave išvydusi. 

— Vadinasi, tu nepatenkinta, kad mane pamatei? 

Sofija atsisėdo, apkabino jo kaklą ir pabučiavo į lūpas. Iš mylimojo 
burnos dvelkė gaižus tvaikas, kūnas atsidavė prakaitu, bet jai tai buvo 
nė motais. Čia vyriški kvapai, jo kvapai. Jauna moteris traukė juos į 
šnerves it svaigiausius aromatus visoje planetoje. 

— Aš labiau nei patenkinta. Tik... — ji pažiūrėjo į šviesiai rudas 
akis, kurias taip dievino, — ... esu labai nustebusi. Na, žinai, po to, kaip 
šiandieną šnekėjai... Meldžiu, pasakyk, kas nutiko. Papasakok viską. 

— Atidaryk dovaną! — garsiau paliepė jis. 

Sofija nuplėšė dalį vyniojamojo popieriaus, bet, kaip ir kiniškoje 
dėžutėje, apačioje rado dar vieną sluoksnį, paskui trečią. 

— Pabandysiu atspėti, kas čia, — tarė mėgindama nukreipti jo 
mintis nuo to, kas žadino pyktį. — Manau, kad... 

Staiga mylimojo veidas atsidūrė per porą colių nuo jos akių, ir 
dabar jiedu beveik lietėsi nosimis. 

— Atidaryk! — sužvigo jis. — Atidaryk dėžę, nuokruša! 

Skunkas, vairuojantis tamsėjančioje, purpuriniu atspalviu nusidažiu- 
sioje prieblandoje, vėl pastebėjo ryškias, veidrodėlyje atsispindinčias 
priešakines šviesas. Jos pasirodė lyg iš niekur prieš kelias akimirkas, 
kai jis išniro iš Regentystės aikštės garažo. Dabar automobilis padidino 
greitį aplenkdamas gretimas transporto priemones ir užlindo už žibin- 
tų neįjungusio, paskui „Audi“ lekiančio BMW. 

Galbūt nėra ko nerimauti, dingtelėjo Skunkui. Tačiau, kai priešais 
pasirodė Braitono jūros tiltas ir dvi sausakimšos, link žiedo vedančios 
juostos, jį apėmė panika, nes užpakalinio vaizdo veidrodėlyje sušmėža- 
vo keleivio vietoje sėdinčio vyro veidas, kurį atšiauriu, neoniniu žvilge- 
siu nutvieskė gatvės žibintas. 

Jis nedrįso garantuoti, bet žmogysta per daug priminė jauną, civi- 
linius drabužius dėvintį farą Polą Pekerį — Skunkas nukando to tipelio 
pirštą po kivirčo dėl nudžiauto automobilio, už kurį turėjo atsėdėti ne- 
pilnamečių pataisos namuose. 

Radijo imtuvas bliovė visu garsu transliuodamas Lindsės Lohan 
dainą „Sudužusios širdies išpažintys“, bet, užuot klausęsis žodžių, jis ne- 
nuleido akių nuo eismo tėkmės, srūvančios į žiedą ir atgal, sykiu svarstė, 
kokį išvažiavimą pasirinkti. Užpakalyje pyptelėjo automobilis. Šio vairuo- 
tojui Skunkas parodė didįjį pirštą. Ką gi, iš žiedo galima išsukti keturiose 
vietose. Jei rinktųsi pirmąją, reikėtų važiuoti į miesto centrą, kur vienos 
spūstys. Pernelyg rizikinga, nes grūstyse lengvai pakliūtų į spąstus. Ant- 
rasis posūkis atvestų į Prieplaukos Promenadą, plačią, gausybe šalutinių 
kelių apsuptą gatvę, už kurios, maža to, driekėsi atviras greitkelis. Pa- 
sitraukęs iš žiedo ties trečiuoju išsukimu, nusigautų į pajūrį, bet iš pa- 
krantės ištrūktų tik dviem keliais — tiesiu taikymu vairuodamas pirmyn 
arba grįždamas, — o juos nesunku užblokuoti. Ketvirtasis posūkis nu- 
kreiptų ten, iš kur jis atvažiavo. Į remontuojamas gatves ir judrų eismą. 

Skunkas apsisprendė ir iki galo nuspaudė akceleratoriaus peda- 
14. „Audi“ šastelėjo į priekį, prasmuko palei balto furgono pirmagalį. 
Nepaprastai susitelkęs, didindamas greitį, jis nuūžė Prieplaukos Pro- 
menada, pro parduotuves ir ištaigingą Van Aleno statinį. Pažvairavo į 
veidrodėlį, bet „Vauxhall Vectra“ niekur nepamatė. Labai gerai. Turbūt 
užstrigo prie žiedo. 

Priekyje užsižiėbė raudonas šviesoforo signalas. Jis numygo stab- 
dį ir išsiplūdo. Veidrodėliuose vėl įžiūrėjo „Vectra“, skriejantį priešinga 
kelio juosta, mitriai artėjantį, lekiantį taip, lyg už vairo sėdėtų mania- 
kas. Automobilis sustojo ne toliau kaip už colio nuo užpakalinio „Audi“ 
buferio. Švarus ir blizgantis. Su radijo antenomis, styrančiomis ant 
stogo. Ir dviem vyrais priekyje. Porelę apšvietė raudonosios stabdžių 
šviesos, ir Skunkas suprato neapsipažinęs. 

Velniai griebtų. 

Veidrodyje matė Pekerio akis, didžiules, ramias, jau anksčiau 
regėtas akis, kurios perverdavo nelyginant lazeriai. Atsiminė, kaip 
nukandant šūdžiaus pirštą tos spangės į jį spitrijosi nerodydamos nei 
nuostabos, nei skausmo. Gręžė keistu, pakilią nuotaiką išduodančiu 
žvilgsniu, tarytum faras iš jo būtų šaipęsis. Regis, tyčiojosi ir dabar, 
sėdėdamas salone, nė neketindamas šokti laukan, kaip, beje, ir kitas 
pareigūnas. 

Kodėl jūs, šikniai, manęs nesuimate? 

Nervai spirgėjo tarytum pakvaišęs gyvis, kuris strykčiojo ant 
tramplino, ištempto jo skrandyje. Skunkas kinkavo galva muzikos 
ritmu. Bet jautėsi sudirgęs. Organizmui kažko reikėjo. Eilinės dozės. 
Menko, jau suvartoto kiekio poveikis sparčiai blėso. Jis pabandė min- 
tyse išsirinkti tinkamiausią maršrutą. 

Podraug mėgino suvokti, kodėl policininkai nelipa iš automobilio. 

Užsižiebė žalia šviesa. Skunkas spustelėjo pedalą, viduryje san- 
kryžos žaibiškai susuko vairą kairėn ir nuslydo į Žemutinės Uolos Sodų 
gatvę, vos nekliudydamas iš priekio atvažiuojančio taksi. Dideliam savo 
palengvėjimui, veidrodėlyje pastebėjo, kad „Vectra“ nurūko tiesiai. 

Žaibiškai didėjančiu tempu jis braukė gatve, iš abiejų pusių apsta- 
tyta sujungtais, karalienės Viktorijos laikais iškilusiais namais. Daugu- 
mos savininkai siūlė pigių privačių viešbutėlių paslaugas arba tiesiog 
nuomojo kambarius. Kai dėl eilinio raudono šviesoforo signalo teko 
stabtelėti ties sankryža, vėl pasirodė spėriai artėjanti „Vectra“. 

Pasidairęs į šalis, Skunkas išvydo du autobusus, atbildančius iš 
kairės pusės, bemaž prilipusius vienas prie kito. Išlaukęs, kiek tik galė- 
jo, nuspaudė akceleratorių ir kaip vėjas nugairino priešais pirmąjį au- 
tobusą. Egremont Pleiso gatvėje įveikė pavojingus „S“ formos vingius, 
priešinga kelio juosta aplenkė vos pakrutantį „Nissan“. Dėl staigaus 
posūkio nematė, kas atvažiuoja iš priekio, bet, visa laimė, akiratyje 
automobiliai neišdygo. . 

Sustojęs prie judrios Guobų Giraitės gatvės sankryžos jis nekan- 
triai laukė, kol eismo sraute atsivers spraga. Toli už nugaros tamsą ūmai 
perskrodė du priekiniai žibintai. Skunkas pasuko dešinėn nelaukdamas 
plyšio, nepaisydamas cypiančių stabdžių, kaukiančių signalų, mirksin- 

čių švieselių, asfalto dangoje palikdamas padangų žymes, pralėkė pro 
Braitono hipodromą ir atsidūrė Vudingdino priemiestyje. 

Kurį laiką jis svarstė, ar nevertėtų nuimti padirbtų numerių, ta- 
čiau rizikuoti pabūgo, nes stabtelėjusį automobilį vėl galėjo prisivyti 
„Vectra“. Todėl nukūrė pirmyn, į greičio matuoklio blykstelėjimą surea- 
gavęs kreiva šypsenėle. 

Po dešimties minučių, kai nusigavo į plentą ir nuo Niuheiveno 
uosto atitolo per dvi mylias į šalies gilumą — veidrodėliuose juodavo 
tamsa, priekinį stiklą dergė ištiškę vabzdžiai, — Skunkas sumažino 
greitį ir ties ženklu su užrašu Mydso ferma pasuko į dešinę. 

Jis pranėrė pro tarpą aukštoje, pasišiaušusioje gyvatvorėje, nu- 
barškėjo žvyrkeliu, kuriame išsiteko vos vienas automobilis. Pusę mylios 
traukė palei laukus, apžėlusius laiku nenupjautais javais, stebėjo per ke- 
lią praliuoksinčius triušius kamikadzes. Apvažiavo gigantiškas, apleistas 
vištides ir dešinėje stūksančią atvirą daržinę, kurioje įžvelgė seniai ne- 
naudojamų, surūdijusių fermos mechanizmų šešėlius. Staiga priekiniai 
žibintai nušvietė milžiniškos, plieninės, uždarytos stoginės šoną 

Skunkas sustabdė „Audi“. Iš pastato šviesa nesklido, lauke joks 
transportas nestovėjo. Nebuvo matyti nieko, kas išduotų tarp šitų sie- 
nų kunkuliuojančią veiklą. 

Iš kišenės iškrapštęs mobilųjį, jis surinko atmintinai žinomą tele- 
fono numerį. 

Atidengdamos erdvią, ryškiai apšviestą patalpą, elektroninės 
durys nuslydo į šoną, prasidarė tiek, kad pakaktų vietos įvažiuoti, ir 
užsitrenkė, vos tiktai „Audi“ nuriedėjo pro angą. Viduje dunksojo dvi 
dešimtys automobilių, iš kurių didžiumą sudarė prabangūs, naujausio 
modelio, aukščiausios klasės ratai. Į akis krito du „Ferrari“, „Aston Mar- 
tin DB9“, „Bentley Continental“, pora „Range Rover“, „Cayenne“ ir ne 
tokie egzotiški „Golf GTI“, „Mazda MXS“, klasikinis geltonas „Triumph 
Stag“ ir iš išvaizdos naujutėlis MG TF Vieni automobiliai atrodė sveiki, 
nė kiek neapgadinti, kiti buvo išnarstyti. Net ir tokį vėlyvą metą prie 
jų triūsė keturi kombinezonus dėvintys mechanikai — du krapštėsi po 
variklio gaubtais, trečias gulėjo po pakeltu sportiniu „Lexus“, ketvirtas 
tvirtino „Range Rovers Sports“ sparną. 

Skunkas išjungė variklį, tuo pat metu nutildydamas ir muziką. 

„Pastato gelmėse iš pigaus radijo imtuvo sklido senas Džyno Pitnio 
šlamštas. Kažkur dūzgė grąžtas. 

Tolimajame angaro gale, išlindęs iš įstiklinto kabineto, prie ausies 
prispaudęs mobilųjį, atvykėlio pusėn pajudėjo Baris Spaikeris. Žemau- 
gis, liesas, bet raumeningas, kadaise tapęs bokso čempionu lengviausio 
svorio kategorijoje, trumpai kirptais plaukais ir tokiais kampuotais 
veido bruožais, kad jais buvo galima raižyti ledą. Virš tinklinių, beran- 
kovių marškinėlių jis vilkėjo kombinezoną, avėjo sandalus ir atsidavė 
šleikščiai saldžiu losjonu. Po kaklu ant auksinės grandinėlės kabojo 
medalionas. Spaikeris pavaikščiojo aplink „Audi“, nė nesiteikęs dirste- 
lėti į vairuotoją, tebekalbėdamas telefonu, su kažkuo ginčydamasis, iš 
pirmo žvilgsnio bjaurios nuotaikos. 

Kai Skunkas išlipo iš salono, stoginės savininkas užbaigė pokalbį 
ir žengė artyn, lyg durklu sumostagavęs mobiliuoju. 

— Kokia čia mėšlo krūva? Man reikėjo trilitrinio su šešiais cilin- 
drais. O ne dviejų litrų myžpuodžio. Ir ką su juo veiksiu? Manau, nesi- 
tiki, kad jį pirksiu? 

Skunkas nukabino nosį. 

— Bet tu... tu ne... — iš kišenės ištraukė suglamžytą popiergalį 
ir atkišo jį Spaikeriui. Ant lapelio drebančia rašysena buvo pakever- 
zojęs: naujas, mažai važinėjęs, mėlynas, sidabrinis arba juodas „Audi A4“ 

pakeliamuoju stogu ir automatine pavarų dėže. — Tu nenurodei variklio 
kubatūros. 

— Mulki, iš kokio medžio iškritai? Žmonės, perkantys dailius 
automobilius, nori, kad jie turėtų galingus variklius. 

— Šitas lekia kaip įkirptas, — patikino Skunkas. 

Spaikeris gūžtelėjo ir mąsliai nužvelgė „Audi“. 

— Ne-e, man jis nereikalingas. — Telefonas vėl suskambo. — Ir 
spalva nepatinka. — Pašnairavęs į ekranėlį, Spaikeris priglaudė mobi- 
lųjį prie ausies. — Aš užsiėmęs. Paskambinsiu vėliau. — Nutraukė ryšį 
ir pareiškė: — Gausi šešiasdešimt. 

— Ką? — Skunkas vylėsi praturtėti dviem šimtinėmis. 

— Kaip sau nori. 

Jis tūžmingai nudelbė Spaikerį. Prakeiktas šunsnukis visada ras- 
davo, prie ko prisikabinti. Ant kėbulo aptikdavo įbrėžimų, kitais kar- 

tais aiškindavo, kad reikės keisti nusidėvėjusias padangas arba skylėtą 
duslintuvą. Kibdavo prie menkiausių smulkmenų. Na, bent jau pavyko 
slapta pasipelnyti stovėjimo aikštelėje, gal ir nežymiai, bet šauniai jam 
atkeršyti. 

— Iš kur atvarei ratus? 

— Iš Regentystės aikštės. 

Angaro šeimininkas palinksėjo, įdėmiai apžiūrinėdamas saloną. 
Skunkas žinojo, kodėl jis taip elgėsi. Ieškojo kokių žymių ar įdrėskimų, 
kad dar labiau numuštų kainą. Kažką pastebėjusios po keleivio sėdyne, 
Spaikerio akys godžiai nušvito. Jis atidarė dureles, pasilenkė ir vėl atsi- 
tiesė, tarytum trofėjų iškėlęs popieriaus lapelį, kurį patyrinėjo įdėmiu 
žvilgsniu. 

— Puikumėlis! — paskelbė. — O tu mitriai apsisukai! 

— Kas ten? 

— Garažo kvitas iš Regentystės aikštės. Išduotas prieš dvidešimt 
minučių. Tik du svarai! Šaunuolis! Vadinas, iš tos smulkmės, kurią tau 
daviau, esi man skolingas dvidešimt penkis svarus. 

Skunkas į šuns dienas išdėjo savo kvailumą. 


39 


Nuskambėję žodžiai ją sukrėtė. Išgąsdino. Jo akys buvo apsiblaususios 
ir pasruvusios krauju. Gal ką gėrė? Pavartojo kvaišalų? 

— Atidaryk! — pakartojo jis. — Atidaryk dėžę, nuokruša! 

Sofijai knietėjo pasiųsti jį velniop — kaip apskritai drįso su ja 
taip kalbėti? Bet žinodama, kokie išgyvenimai vargšą užgriuvo, nutarė 
pakelti jam nuotaiką, apraminti, priversti išnirti iš savo kiauto. Todėl 
tylėdama nutraukė dar vieną vyniojamojo popieriaus sluoksnį. Čia kaž- 
koks keistas žaidimas. Iš pradžių mane aprėksi ir iškoneveiksi, o paskui 
įteiksi dovaną, teisingai? 

Atplėšusi eilinį sluoksnį, sumaigė jį į gniutulą ir numetė ant lovos. 
Tačiau mylimojo atšiaurumas neištirpo. Netgi priešingai: iš pykčio jis 
net purtėsi. 

— Greičiau, šliundra! Ko tu delsi? 

Moters kūną nukratė nerimo virpulys. Sofija ūmai pajuto nebeno- 
rinti su juo likti įkalinta viename kambaryje. Nė nenutuokė, ką aptiks dė- 
žutėje. Anksčiau jis niekada nepirkdavo dovanų, neskaitant kelių kartų, 
kai neseniai buvo užsukęs į jos butą ir atnešęs gėlių. Nuojauta tvirtino, kad 
čia kažkas ne taip; atrodė, tarytum pasaulis apsivertė aukštyn kojomis. 

Sulig kiekvienu nudraskytu vyniojamojo popieriaus klodu ji vis 
labiau baiminosi pamatyti, kas slypi dėžėje. 

Bet pagaliau prisikasusi iki paskutinio sluoksnio, užčiuopė iš da- 
lies tvirtą ir sykiu lankstų paviršių, rodos, iš odos pagamintą daiktą. 
Sofija suprato, ką rasianti, atsipalaidavo ir nusišypsojo. Tas šelmis ją 
erzino. Viso labo nutarė panervinti! 

— Rankinė, — cyptelėjo ji. — Ar ne? Ak, brangusis, kaip sužino- 
jai, kad man trūks plyš reikia naujos rankinės? Buvau užsiminusi? 

Jis nė nešyptelėjo. 

— Atidaryk, — šaltai ištarė. 

Sekundės dalelę pakilęs ūpas išgaravo kaip dūmas, ir jos pasaulyje 
vėl įsivyravo sumaištis. Ir jo veidas, ir žodžiai tryško lediniu šalčiu. Tie- 
są sakant, keista, kad mylimas vyras nutarė jai įteikti dovaną tą pačią 
dieną, kai jo žmoną rado negyvą. Galų gale Sofija nuplėšė paskutinį 
popieriaus sluoksnį. 

Ir pritrenkta įsistebeilijo į dėžėje tūnantį daiktą. 

Ne, čia anaiptol ne rankinė, o pilkas, grėsmingos išvaizdos šalmas 
su stikliniais išsprogusiais lęšiais, dirželiu ir nukarusia, rumbėta žar- 
na, kurios gale pritvirtintas kažkoks filtras. Ji nusiminė supratusi, kad 
prieš save regi dujokaukę, vieną iš tokių, kokias Irake nešioja kareiviai, 
ar net senesnio modelio. Nuo kaukės trenkė suplėkęs gumos kvapas. 

Nustebusi Sofija kilstelėjo akis. 

— Mus ruošiasi užpulti kažkokie priešai? 

— Užsidėk. 

— Šitą? 

— Užsidėk. 

Moteris pakėlė dujokaukę prie veido ir tučtuojau nuleido surau- 
kusi nosį. 

— Nori, kad ją užsismaukčiau ant galvos? Ir taip apsitaisiusi my- 

lėčiausi su tavimi? — truputį apdujusi, bet jausdama, kaip atslūgsta 
baimė, Sofija plačiai prašiepė lūpas. — Tai tave įkaitins? 

Jis nieko neatsakė. Tik išplėšė kaukę, prispaudė ją Sofijai prie veido, 
o dirželį užtempė virš pakaušio, skausmingai peštelėdamas plaukus. Ne- 
lemtas diržas buvo toks standus, kad galvos šonus nutvilkė sopuliai. 

Akimirkai ji visiškai prarado orientaciją. Stiklai pasirodė besą 
užtamsinti ir purvini. Svečias ir kambarys paniro į žalią miglą. Krypte- 
lėjus galvą, jis pranyko iš akiračio, į kurį grįžo tik tuomet, kai Sofija at- 
sisuko. Ji tegirdėjo savo alsavimą, duslius kvėptelėjimus, užgulančius 
ausis it jūros šniokštimas. 

. — Aš neturiu kuo kvėpuoti, — slopiai išspaudė jausdama, kad pa- 
teko į klaustrofobijos gniaužtus. 

— Aišku, kad turi, todėl neknisk man smegenų. — Jo paties bal- 
sas atrodė deformuotas. 

Supanikavusi ji pabandė nusiplėšti dujokaukę. Tačiau jis griebė 
Sofiją už dilbių, juos atitraukė nuo dirželio ir taip stipriai suspaudė, 
kad rankas pervėrė diegliai. 

— Liaukis vaizdavusi idiotę kekšę. 

— Brajanai, man nepatinka tokie žaidimai, — verkšlendama išle- 
meno Sofija. Bemat pajuto stumtelėjimą ir suvokė krentanti ant lovos. 
Pro akis praskriejant sienoms ir luboms, panika sustiprėjo. — Neee! — 
Sofija spyrė ir dešiniąja pėda pataikė į kažkokį kietą paviršių. Iš skaus- 
mo jis užriaumojo. Moteris išsivadavo iš užpuoliko rankų, nusirideno į 
šoną, netikėtai suprato skriejanti apačion ir skaudžiai tėškėsi į kilimu 
išklotas grindis. 

— Ak, tu, nuokruša! 

Vargais negalais atsiklaupusi ji patimpčiojo dirželį, bet nusimauti 
dujokaukės nespėjo, nes kūną sudrebino galingas, triuškinantis smūgis 
į pilvą, po kurio užėmė kvapą. Skausmo banga privertė susiriesti dvi- 
linkai. Supratus, kas atsitiko, Sofiją ištiko šokas. 

Mylimas vyras jai trenkė. 

Staiga tapo akivaizdu, kad ant kortos pastatyta šis tas daugiau nei 
jų santykiai. Jis išprotėjo. 

Nusviesta ant lovos, ji blauzdomis uždrožė per rėmo kraštą. Nors 
paleido gerklę, balsas liko įkalintas dujokaukėje. 

Privalau nuo jo pasprukti, staiga suprato Sofija. Privalau iš čia išsi- 
nešdinti. 

Jis nuplėšė jos marškinėlius. Jauna moteris trumpam liovėsi 
priešintis, susikaupusi pabandė suregzti planą. Nuo griausmingo savo 
alsavimo kone apkurto. Reikia nusiplėšti prakeiktą dujokaukę. Krūtinėje 
sopulį kėlė įnirtingai spurdanti širdis. Pasiekti duris, nusigauti apačion, 
pas ten gyvenančius vyrukus. Jie man padės. 

Ji žaibiškai pasukiojo galvą, žvilgsniu ieškodama ko nors pana- 
šaus į ginklą. 

— Brajanai, maldauju, Brajanai... 

Kaip kūjis sunkus jo kumštis užvožė per kaukę ir supurtė Sofijai 
kaklą. 

Ant vieno naktinio staliuko gulėjo stora, per Kalėdas dovanų gau- 
ta knyga kietais viršeliais, Bilo Braisono „Trumpa istorija beveik apie 
viską“, kurią ji retsykiais pavartydavo. Mitriai apsivertusi, čiupo veika- 
lą, užsimojo ir kiek leido jėgos šėrė užpuolikui per veidą. Iš nuostabos 
bei skausmo jis sukriokė ir nusirideno nuo lovos. 

Sofija tučtuojau pašoko, išskuodė iš miegamojo nė nemėgindama 
nusiimti dujokaukės, kad negaištų brangaus laiko, įveikė trumpą kori- 
dorių, pripuolė prie laukujų durų, suktelėjo rankenos bumbulą, idant 
atšautų automatinį užraktą, ir ją patraukė į save. 

Durys atsivėrė per porą colių, bet netikėtai sustingo pasigirdus 
šaižiam metaliniam žvangėjimui. 

Brajanas užkabino apsauginę grandinėlę. 

Jos viduje išsprogo ledinės baimės pliūpsnis. Užtrenkusi duris, 
Sofija patrūkčiojo grandinėlę, bet šios antgalis užstrigo... sumautas 
daiktas užstrigo! Kaip tai galėjo nutikti? Virpėdama visu kūnu ji su- 
klykė, ir iš po dujokaukės atsklido dusulingi riksmai: 

— Padėkit! Padėkit man! Padėkit man! Maldauju, PADĖKIT MAN! 

Už nugaros pasigirdo metalo zvimbimas. 

Sofija kaipmat atsisuko. Ir pamatė, ką jis laiko rankose. 

Ji prasižiojo, bet šįsyk neišstenėjo nė garso, nes gerklę sukaustė 
siaubas. Tepajėgė stovėti ir apimta klaiko inkšti. Kūną apleido visos 
jėgos, jis tarsi sukežo. Nebeįstengdama tvardytis, Sofija apsišlapino. 

Man teko skaityti, kad pribloškiančios naujienos keistai paveikia 
mūsų smegenis. Į sąmonę neišdildomai įspaudžia ir tikslų laiką, ir 
vietovę. Galbūt, be visų kitų dalykų, žmogui įgimta atkreipti dėmesį 
į signalą, kuris perspėja apie pavojingas vietas jo gyvenime arba 
pasaulyje. 

Tai nutiko prieš man gimstant, todėl nieko negaliu garantuoti, 
bet žmonės tvirtina puikiai atmeną, kur buvo ir ką veikė, kai 1963- 
iųjų lapkričio 22-ąją sužinojo, jog Dalase nužudė Džoną F. Kenedį. 

Aš asmeniškai pamenu, kuo užsiėmiau, kai 1980-ųjų gruodžio 
8-ąją nušovė Džoną Lenoną. Be to, labai aiškiai prisimenu, kaip 
1997-ųjų rugpjūčio 31-ąją, sekmadienio rytą, sėdėdamas savo darbo 
kambarėlyje ir internetinėse svetainėse ieškodamas instaliacinių 
laidų, reikalingų 1962-aisiais gaminto „Jaguar Mark 2“ salonui, 
išgirdau, kad Paryžiaus tunelyje per autokatastrofą žuvo Velso prin- 
cesė Diana. 

Bet geriausiai atsimenu, kur buvau ir ką konkrečiai veikiau pra- 
ėjus vienuolikai mėnesių nuo jos mirties, tą liepos rytą, kai gavau 
laišką, kuris sugriovė mano gyvenimą. 


44 ' 


Rojus Greisas, įsitaisęs prie rašomojo stalo, ankštame ir tvankiame 


Sasekso policijos valdybos kabinete laukė bet kokių žinių apie Brajaną 


Bišopą ir prieš vienuoliktos valandos pasitarimą stengėsi kaip nors 


užpildyti laisvą laiką. Niūriai spoksojo į tokio pat rūškano, septynis 


svarus ir šešias uncijas sveriančio margojo upėtakio iškamšą, kuri, įka- 


linta stiklinėje vitrinoje, kabėjo ant sienos. Iš karto po apvaliu mediniu 


laikrodžiu, policijos nuovadoje iš „Farų“ serialo naudotu rekvizitu, kurį 
geresniais laikais aukcione jam nupirko Sendė. 


Prieš porą metų impulso pagautas Greisas įsigijo žuvį Portobelo 

kelio prekyvietėje. Kartais ją paminėdavo, kai dalydamas nurodymus 
jauniems, skaistaveidžiams detektyvams mestelėdavo vis labiau pabos- 
tantį sąmojį apie kantrybę, reikalingą didelei žuviai sugauti. 

Priešais, ant stalo, riogsojo šūsnis dokumentų, kuriuos vyresnysis 
detektyvas turėjo kruopščiai peržiūrėti besirengdamas Karlo Venerio 
teismui. Bylos nagrinėjimas prasidės po kelių mėnesių, ir, jeigu jis 
tinkamai pasiruoš, už įvykdytus nusikaltimus Veneriui, šlykščiausiam 
tipui, su kokiu teko susidurti per savo karjerą, gresia kalėti iki gyvos 
galvos. Bet dar neaišku, koks nuosprendis bus paskelbtas, jei procesui 
vadovaus kuris nors iš apkiautusių, maišu trenktų teisėjų. 

Greta popierių krūvos gulėjo ir vakarienė, neseniai prigriebta iš 
ASDA prekybos centro. Sumuštinis su tunu, įdėtas į perregimą plasti- 
kinę dėžutę, ant kurios geltonavo etiketė, skelbianti „Mažesnė kaina!“, 
obuolys, „Twix“ šokoladukas ir dietinės kokakolos skardinė. 

Vieną kitą minutę Greisas tyrinėjo elektroninių laiškų srautą — į 
porą atsakė, didžiumą ištrynė. Kad ir kaip sparčiai reaguodavai į pra- 
nešimus, tas jų srautas niekada neišsekdavo, ir dabar pašto dėžutėje 
neatsakytų žinučių skaičius beveik išaugo iki dviejų šimtų. Laimė, dau- 
guma pasirūpins Eleanora, beje, jau išvaliusi jo užrašų knygelę — šią 
procedūrą atlikdavo kaskart, kai Greisas pasinerdavo į naują sunkaus 
nusikaltimo tyrimą. 

Asistentė paliko tiktai perspėjimą, kad sekmadienį reikės pietauti 
su seserimi Džoude, kurios jis nematė ilgiau nei mėnesį, ir porą žodžių, 
raginančių krikštaduktei Džėjai Somers nupirkti atviruką bei gimtadie- 
nio dovaną, nes kitą savaitę jai sueis devyneri. Greisas ėmė svarstyti, ką 
mergaitei padovanoti, galiausiai nusprendė, kad atsakymą žinos Džou- 
dė, turinti tris panašaus amžiaus vaikus. Jis priminė sau, kad atšauktų 
pietus, jei vis dėlto išskristų į Miuncheną. 

Daugiau kaip penkiolika elektroninių laiškų buvo susiję su polici- 
jos regbio komanda, kuriai rudenį Greisas vadovaus kaip naujai išrink- 
tas prezidentas. Jie tarsi ragino nepamiršti, kad šiandien pasakįškai 
šilta, bet greičiau negu po keturių savaičių ateis rugsėjis. Neilgai trukus 
vasarai lemta baigtis. Dienos pastebimai trumpėjo. 

Pabaksnojęs per klaviatūrą jis įjungė „Vantage“ programą, skirtą 
vidiniam policijos kompiuterių tinklui, ir peržvelgė ataskaitas apie in- 

cidentus, norėdamas patikrinti, kas naujo įvyko per pastarąsias porą 
valandų. Permetė akimis oranžinius įrašus, bet nieko įdomaus neap- 
tiko. Vakaras dar ankstyvas; vėliau pasipils pranešimai apie muštynes, 
užpuolimus ir plėšimus. Kol kas teužfiksuota autoavarija — Londono 
kelyje, pakeliui į Braitoną. Nudžiauta rankinė. „Tesco“ parduotuvėje 
Paribio kelyje sugautas ilgapirštis. Degalinėje vagis paliko nušvilptą 
automobilį. A27 greitkelyje pastebėtas iš kažkur atklydęs arklys. 

Suzirzė telefonas. Skambino detektyvas seržantas Gajus Bečelo- 
ras, į tyrimo komandą priimtas naujokas, kurį jis nusiuntė pakalbinti 
žmones, ryte žaidusius golfą su Brajanu Bišopu. 

„Greisui patiko Bečeloras. Jis visuomet galvojo, kad jeigu filmo 
scenai prisireiktų vidutinio amžiaus policijos pareigūno, aktorių atran- 
kos agentūra atsiųstų vyruką, atrodantį kaip Gajus Bečeloras. Aukštą, 
stambų, į regbio kamuolį panašia galva, retėjančiais plaukais ir malo- 
naus, bet dalykiško būdo. Nors ir ne gigantiško augumo, detektyvas 
seržantas priminė švelniasielį milžiną — ne tiek dėl sudėjimo, kiek dėl 
charakterio. 

— Rojau, aš mačiausi su trijule, kuri šiandien su Bišopu žaidė 
golfą. Pamaniau, kad naujienos tave gali sudominti. Visi tikino, esą jis 
buvo ypač puikiai nusiteikęs ir lošė kaip iš natų, geriau nei bet kada 
anksčiau. 

— Arjis kaip nors paaiškino savo elgesį? | 

— Ne. Regis, Bišopas garsėjo kaip vienišius, skirtingai nei sutuok- 
tinė, kuri, anot jų, buvo itin visuomeniška moteris. Artimų draugų jis 
neturi ir įprastomis aplinkybėmis šneka nedaug. O šįryt laidė sąmojus. 
Vienas iš tų trijų, ponas Mišonas, neblogai jį pažįstantis, sakė, kad Bra- 
janas atrodė lyg išgėręs stimuliuojamųjų piliulę. 

Greiso galvoje viena mintis vijo kitą. Žmona negyva... pavyko atsi- 
kratyti slegiančios naštos? 

— Žmogus, ką tik nužudęs savo antrąją pusę, taip nereaguotų, ar 
ne, Rojau? 

— Žiūrint, kokiais aktoriniais gebėjimais pasižymi. 

Kai Bečeloras baigė dėstyti ataskaitą, ją tepapildęs nereikšmingo- 
mis detalėmis, Greisas padėkojo ir pasakė, kad jiedu susitiks per pasi- 
tarimą, kuris įvyks vienuoliktą vakaro. Tuomet, įtemptai mąstydamas 

apie detektyvo seržanto žinią, nuplėšė nuo sumuštinio plėvelę, iškėlė jį 
iš dėžutės ir atsikando. Pajutęs skonį akimoju suraukė nosį. Egzotišką, 
kmynais atsiduodančią duoną ragavo pirmą kartą ir dabar labai dėl to 
gailėjosi. Mieliau būtų sukrimtęs paprastą sumuštinį su kiaušiniu ir 
kumpiu, bet Kleo stengėsi jį įpratinti prie sveikesnės dietos, skatin- 
dama valgyti daugiau žuvies — nors Greisas jai smulkiai nupasakojo 
Daily Mail skaitytą straipsnį apie pavojingą, žuvyse aptinkamą gyvsi- 
dabrio kiekį. 

Jis išjungė „Vantage“ programą, atsidarė expedia.com tinklalapį ir 
patikrino, kokiu laiku sekmadienį į Miuncheną skrėnda lėktuvai, svars- 
tydamas, ar įmanoma tą pačią dieną nuvykti į Vokietiją ir sugrįžti. Ten 
nukakti stačiai privalo, kad ir koks menkas būtų informacijos šiaudas, 
kurį ištiesė Dikas Poupas. Reikia keliauti į Miuncheną ir pačiam viską 
išsiaiškinti. 

Greisas vos tvardėsi, kad neišlėktų artimiausiu reisu. Prisivertęs 
nurimti dirstelėjo į laikrodį. Be dešimties minučių dešimta valanda. 
Vokietijoje jau be dešimties minučių vienuolikta. Bet, po velnių, Dikas 
Poupas tikrai nemiegos, jis juk atostogauja. Rankoje laikydamas alaus 
bokalą sėdi kokioje Bavarijos kavinėje arba bare. Savo mobiliajame 
Greisas surinko bičiulio numerį, deja, jį iš karto nukreipė į balso paštą. 

— Dikai, čia vėl Rojus. Atleisk, kad įkyriu, bet norėčiau tave dar 
šiek tiek paklausinėti apie alaus sodelį, kur tariesi matęs Sendę. Pa- 
skambink, kai tik galėsi. 

Vyresnysis detektyvas nutraukė ryšį ir kelioms sekundėms įsmei- 
gė akis į vertingąją savo kolekciją - ją sudarė trys tuzinai senoviškų 
žiebtuvėlių, išstatytų ant atbrailos, kyšančios tarp priešakinės stalo da- 
lies ir lango, pro kurį atsivėrė vaizdas į automobilių aikštelę ir areštinę. 
Jie atspindėjo Sendės susižavėjimą antikvaro turgavietėmis, senienų 
krautuvėlėmis ir prekyba iš bagažinių. Turėdamas laisvo laiko, jis ligi 
šiol lankydavosi tokiose vietose, bet dabar ten jausdavosi visai kitaip. 
Kitados malonumą teikdavo ne vien galimybė ką nors įsigyti, tačiau ir 
stebėti, kaip Sendė reaguoja į Greiso atrinktus objektus. Jeigu įvertin- 
davo palankiai, jiedu imdavosi derėtis dėl kainos; jei nutardavo, kad 
daiktas jos nedomina, atmesdavo jį akimirkai susiraukdama. 

Didžiąją dalį patalpos užėmė televizorius, vaizdo leistuvas, ketu- 

rios kėdės, stovinčios prie apskrito stalo, nukloto šūsnelėmis prasklai- 
dytų dokumentų, odinis krepšys su instrumentų rinkiniu, reikalingu 
nusikaltimo vietai tyrinėti, ir nuolat augantys segtuvų bokšteliai. Kar- 
tais Greisas spėliodavo, ar tik naktimis jie nesidaugina. 

Ant grindų sudėti aplankai reiškė neatskleistas žmogžudystes. 
Tokias bylas policija nutraukdavo nebent tada, kai būdavo garantuota, 
kad nusikaltėlio surasti neišdegs. Kiekvieno nužudymo tyrimas pasiek- 
davo momentą, kai pareigūnai baigdavo nagrinėti visą gautą informa- 
ciją ir išnaudodavo visas galimybės. Bet tai nereiškė, kad jie pasiduoda- 
vo. Net ir praėjus daugeliui metų po nusikaltimą tiriančios komandos 
išformavimo byla likdavo neužbaigta, o įrodymai tūnodavo dėžėse, kol 
rusendavo bent menkiausia viltis, kad incidento dalyviai tebėra gyvi. 

Jis nurijo kolos gurkšnį. Viename tinklalapyje skaitė, neva men- 
kai angliarūgšte prisotintuose skysčiuose apstu žmogaus organizmui 
kenksmingų chemikalų, bet šiuo momentu dėl to nekvaršino galvos. 
Atrodo, kad bet koks užkandis arba gėrimas tave greičiau numarins 
negu aprūpins maistingomis medžiagomis. Galbūt netrukus ateis jau 
suvirškintų patiekalų mada, kurių nė nereikės valgyti — nusipirksi 
juos ir iš karto sviesi išvietėn. 

Greisas paspaudė klavišą kompiuterio klaviatūroje. Sekmadienį, 
septintą ryto, iš Hitrou oro uosto į Vokietiją skrido „British Airways“ 
lėktuvas. Miunchene orlaivis nusileis dvidešimt minučių po pusės de- 
šimtos. Jis nusprendė susisiekti su pažįstamu, ten gyvenančiu polici- 
ninku, kriminalhauptkommisar Marselu Kulenu, pasidomėti, ar bičiulis 
turės laisvo laiko. 

Prieš porą metų Marselą pusmečiui komandiravo į Saseksą, ir 
jiedu tapo neblogais draugais. Komisaras iš Vokietijos kvietė Greisą į 
svečius, ragino atvykti, kada tik jis galės. Detektyvas įbedė akis į ranki- 
nį laikrodį. Be penkių minučių dešimta. Miunchene bus valanda vėliau; 
naktį skambinti gal ir nederėtų, kita vertus, labai tikėtina, kad Marselą 
pavyks rasti namuose. 

Siekiant telefono, tas suskambo. 

— Rojus Greisas, — atsiliepė jis. 

Ragelyje pasigirdo Brajano Bišopo balsas. 

Greisas atkreipė dėmesį, kad Bišopas pasikeitė anksčiau dėvėtus golfo 
žaidėjo drabužius. Šiuo metu vilkėjo baltus marškinius, ant jų juodą, 
iš pirmo žvilgsnio brangiai kainuojantį bluzoną, buvo užsitempęs mė- 
lynas kelnes ir basomis įsispyręs į gelsvai rudus „laivelius“. Labiau pri- 
minė ūžaujantį plevėsą negu gedintį žmogų. 

Tarsi perskaitęs Greiso mintis ir dėl to, matyt, pasijutęs nesma- 
giai, jis prisėdo ant raudonos kėdės, stovinčios ankštame liudininkų 
apklausos kambaryje, ir tarė: 

— Apdarus iš mano garderobo pristatė jūsų Šeimos centro pa- 
reigūnė Linda Baklėj. Dabartinėmis aplinkybėmis aš asmeniškai reng- 
čiausi kitaip. Ar pasakysite, kada man leisite grįžti namo? 

— Kai tik galėsime, — atsakė vyresnysis detektyvas. — Manau, 
po kelių dienų. 

Bišopas įtūžęs atsitiesė. 

— Ką? Kas per absurdas! 

Greisui į akis krito nubrozdinimas, mėlynuojantis ant dešinės 
pašnekovo plaštakos. Į patalpą įžengęs Brensonas ant stalo padėjo tris 
stiklines vandens, uždarė duris, tačiau liko stovėti. 

— Pone Bišopai, tai nusikaltimo vieta, — švelniai atsiliepė Grei- 
sas. — Stengdamasi kaip galima geriau ją apsaugoti, policija vykdo 
šiais laikais įprastą procedūrą. Prašau suprasti, kad taip elgiamės savo 
pačių labui, siekdami sugauti nusikaltėlį. 

— Įtariamasis jau atsirado? 

— Prieš pratęsdamas pokalbį norėčiau paklausti, ar nepriešta- 
rausite, jei apklausą įrašysime? Ji baigsis greičiau, jei mums nereikės 
rašytis pastabų. 

Bišopas šaltai vyptelėjo. 

— Vadinas, įtariate mane? 

— Anaiptol, — patikino Greisas. 

Savo sutikimą pašnekovas išreiškė rankos mostu. 

Glenas Brensonas įjungė garso bei vaizdo įrašymo įrangą ir atsi- 
sėsdamas aiškiu balsu paskelbė: 

— Rugpjūčio ketvirta, penktadienis, dvidešimt minučių po de- 
šimtos vakaro. Vyresnysis detektyvas Greisas ir detektyvas seržantas 
Brensonas apklausia poną Brajaną Bišopą. | 

— Ar... ar įtariamasis jau atsirado? — vėl pasiteiravo Bišopas. 

— Dar ne, — atsakė Greisas. — Ar numanote, kas galėjo taip pa- 
sielgti? 

Ketės Bišop vyras prunkštelėjo, tarsi klausimas būtų nuskambė- 
jęs pernelyg idiotiškai. Jo žvilgsnis šovė kairėn. 

— Ne. Nė neįsivaizduoju. 

Vyresnysis detektyvas įdėmiai spiginosi pašnekovui į akis atsi- 
mindamas, kad tiesą bylojo kairioji pusė. Bišopas atsiliepė per greitai 
ir, kaip sielvartaujantis žmogus, per daug pakiliu tonu. Su panašia 
elgsena teko susidurti ne kartą — su šaltakraujiškais, sklandžiais, su- 
repetuotais atsakymais ir emocijų stoka. Bišopas demonstravo klasiki- 
nius žmogžudystę įvykdžiusio asmens požymius. Bet tai negarantavo, 
kad jis išties prikišo nagus prie žmonos mirties. Juoką gali sukelti ir 
nervinė įtampa. 

Greisas pažiūrėjo į jo plaštaką. Į pamėlusį, lyg ir neseną, žemiau 
nykščio odą bjaurojantį nubrozdinimą. 

— Jūs susižeidėte ranką, — pratarė. 

Bišopas dirstelėjo į žaizdelę ir atsainiai patraukė pečiais. 

— Aš, hmm... ją susitrenkiau į taksi. 

— Kuriuo iš „Vyno“ viešbučio nuvažiavote į „Lansdowne“? 

— Taip. Kai... kai į bagažinę dėjau krepšį. 

— Vaizdas nekoks. 

Greisas sau priminė neužmiršti iškamantinėti taksi vairuotoją, ar 
jo keleivis tikrai susižalojo. Be to, pastebėjo, kad Bišopas nukreipė akis 
į dešinę. Pasitelkė kūrybinį režimą. Kitaip tariant, melavo. 

— Apsidraskėte kaip reikiant. Ką sakė vairuotojas? — vyresnysis 
detektyvas pašnairavo į Brensoną, kuris linktelėjo. 

Bišopas paeiliui juos nužvelgė. 

— Kas jums daros, vyručiai? Elgiatės kaip sumauti inkvizitoriai. Aš 
noriu padėti. Kuo, po velnių, čia dėtas nubrozdinimas ant mano rankos? 

— Dėl savo profesijos ypatumų, pone Bišopai, esame priversti 
nuolat visko teirautis. Toks jau mūsų darbas. Tokia prigimtis. Šiandieną 

dirbau labai ilgai, kaip ir detektyvas seržantas Brensonas. Jūs, be abejo, 
taip pat nusiplūkęs. Jei pasistengsite neprarasti kantrybės ir atsakyti 
į klausimus, užsisėdėti šiame kambaryje nereikės. Kuo daugiau mums 
pagelbėsite, tuo greičiau sugausime jūsų žmonos žudiką. — Greisas 
atsigėrė vandens ir švelniu tonu pridūrė: — Beje, mums įdomu, kodėl 
apleidote „Vyno“ viešbutį ir persikraustėte į „Lansdowne“? Ar galite pa- 
aiškinti priežastis? 

Bišopo akys krutėjo tarytum sekdamos kilimu ropojantį vabzdį. 
Greisas pažvairavo ta pačia kryptimi, bet nieko neišvydo. 

— Kodėl? — našlys ūmai pakėlė galvą ir skvarbiu žvilgsniu per- 
vėrė vyresnįjį detektyvą. — Ką turite omeny? Man liepė išvykti. 

Šįsyk susiraukė Greisas. 

— Kas? 

— Na... policija. Spėju, kad jūs. 

— Nelabai suprantu, kur lenkiate. 

Bišopas plačiai praskėtė rankas. Jis sudarė nuoširdžiai nustebusio 
žmogaus įspūdį. 

— Man paskambino į kambarį. Kažkoks pareigūnas pranešė, kad 
„Vyno“ viešbutį apgulė spaudos atstovai, todėl turėsiu persikelti kitur. 

— Kokia to pareigūno pavardė? 

— Aš... nepamenu. Hmm... regis, Keningas? Detektyvas seržan- 
tas Keningas? 

Greisas atsisuko į Brensoną. 

— Ką nors apie tai žinai? 

— Nieko, — užtikrino kolega. 

— Su jumis išties bendravo vyras? — pasitikslino Greisas. 

— Taip. 

— Tikrai prisistatė detektyvu seržantu Keningu? 

— Taip. Keningu. Rodos, detektyvu seržantu. Dėl pavardės abe- 
jonių nekyla. 

— Ką konkrečiai jums pasakė? — Greisas spitrijosi jam į akis. Tos 
vėl šastelėjo kairėn. 

— Kad man užsakytas kambarys „Lansdowne“ viešbutyje. Prie 
tarnybinio įėjimo, kuris veda į užpakalinę virtuvių dalį, manęs lauks 
taksi. Nusileisti į apačią privalau pro atsarginį išėjimą. 

Greisas užsirašė bloknote: DS Keningas. 

— Su pareigūnu kalbėjote mobiliuoju ar viešbučio telefonu? 

— Stacionariu, — pamąstęs atsakė Bišopas. 

Vyresnysis detektyvas mintyse nusikeikė. Įsitikinti, kad jis ne- 
meluoja, arba nustatyti, kas skambino, bus gerokai sudėtingiau. Vieš- 
bučio komutatorius fūksuodavo sulaukiamų skambučių laiką, bet ne 
numerius. 

— Kada su juo šnekėjotės? 

— Maždaug pusę šešių. 

— Jūs prisiregistravote „Lansdowne“ ir išėjote. Kur patraukėte? 

.— Į pajūrį. — Bišopas kišenėje sugraibė nosinę ir jos kampeliu 

nusišluostė akis. — Mudviem su Kete ten patikdavo vaikštinėti. Ji die- 
vino paplūdimį. Ir labai mėgdavo maudytis jūroje. — Sriūbtelėjęs van- 
dens pratęsė: — Man reikėjo paskambinti vaikams — abu atostogauja 
užsienyje. Aš... — jis vėl nuščiuvo. 

Tylėjo ir Rojus Greisas. Jo komandai Keningas nepriklausė. 

Atsiprašęs vyresnysis detektyvas nėrė pro tarpdurį, įveikė trum- 
pą koridorių ir žengė į nusikaltimų tyrimo kambarį Nr.1. Užteko porą 
sykių pabarbenti per darbinio kompiuterio klaviatūrą, kad gautų reika- 
lingą informaciją: pareigūnas tokia pavarde nedirbo jokiame Sasekso 
policijos skyriuje. 

Prieš pat vidurnaktį Kleo atidarė savo būsto duris tevilkėdama juodus; 
šilkinius, praskleistus marškinukus, kurie pridengė tiktai du colius 
blyškių, liaunų šlaunų. Ištiestoje rankoje laikė stiklą, pilną atšaldyto 
„Glenfiddich“ viskio. Menką drabužėlį papildė tik sodrus, muskusinis, 
gundantis kvepalų aromatas ir gašliausias vypsnis, kokį Rojus Greisas 
regėjo moters veide. 

— Oho! Štai, ką aš vadinu... — išsižiojo jis. 

Kleo spyriu užtrenkė duris atvykėliui už nugaros, jos naktiniai 
marškinėliai smuktelėjo dar žemiau, nuslysdami nuo didžiulių, stan- 

grių krūtų. Greisas nespėjo nieko pridurti, nes moteris, nepaleisdama 
stiklo, apkabino svečio kaklą ir drėgnomis lūpomis įsisiurbė jam į bur- 
ną. Po sekundės į šią įsmuko viskio prieskonio ledukas. 

Priešais jo veidą sužiburiavo besišypsančios, apsiblaususios akys. 

Atlošusi galvą tik tiek, kad Greisas įžiūrėtų išskydusius jos bruo- 
žus, Kleo tarė: 

— Ei, tu per daug prisirengęs. — Perleido jam stiklą, karštligiškai 
atsegė marškinius, suskato bučiuoti spenelius ir krūtinę, paskui liežu- 
viu į bambą įspraudė dar vieną ledinį kubelį. Apdovanojo jį džiugesio 
sklidinu, tarsi liepsna svilinančiu žvilgsniu, pervėrė akimis, kurios 
tvieskė it saulės šviesa, atsispindinti nuo ledo paviršiaus. — Koks tu 
žavus, Rojau. Dieve, koks tu žavus. 

Dantimis traiškydamas leduką, Greisas išspaudė: 

— Tu irgi visai nebloga. 

— Tik nebloga? — aidu pakartojo Kleo, taip timpčiodama jo diržo 
sagtį, lyg nuo šios priklausytų pasaulio išlikimas, galop trūktelėdama 
kelnes ir trumpikės žemyn iki batų. 

— Ta prasme, kad esi gražiausia, šauniausia, nuostabiausia mote- 
ris visoje planetoje. 

— Nori pasakyti, jog kitose planetose atrastum dailesnių? — vie- 
nu mitriu judesiu Kleo sugrūdo į viskį pirštus, įsimetė dar vieną ledo 
kubelį sau į burną, iš stiklo išgriebė ketvirtą ir jį prispaudė Greisui prie 
sėklidžių. 

Užuot atsiliepęs, detektyvas sušvokštė. Papilvę nutvilkė toks stip- 
rus pasitenkinimo pojūtis, kad kūną perliejo skausmas. Jis nutraukė 
nuo Kleo pečių šilkinį apdarą, lūpomis įsisiurbė į švelnų moters kaklą, 
ji savo ruožtu nusėjo Greisą godžiais bučiniais, slinkdama žemyn, iki 
pat vyriškų gaktiplaukių raizgynės. 

Greisas stypsojo apsvaigęs nuo nakties kaitros, jos kvepalų aro- 
mato ir sąlyčio su moters oda, tolimoje sąmonės kertelėje trokšdamas, 
kad sustingtų neįtikėtinoje, grynos palaimos kupinoje akimirkoje ir 
galėtų amžinai mėgautis ledinėmis Kleo lūpomis, šypsena akyse, tyru 
pasitenkinimu, kuris užtvindė jo sielą. 

Kažkur, vos už kelių colių, pleveno šešėlis. Miunchenas. Ne, tai 
eilinė pamėklė. Lai ji prasmenga. Čia tik vaiduoklis. 

Jis geidė šitos moters iš visos širdies. Norėjo su ja būti ne vien 
artimiausiu metu, bet ir iki gyvenimo pabaigos. Visapusiškai ją dievi- 
no. Puoselėjo Kleo tokius karštus jausmus, kokie, jo manymu, negalėjo 
aplankyti nė vieno kada nors planetoje egzistavusio žmogaus. Nė nesi- 
tikėjo, kad po devynerių ilgų, emociniuose tyruose praleistų metų taip 
karštai įsimylės. 

Pirštais braukdamas per ilgus šilkinius jos plaukus, bemaž pra- 
radęs amną, Greisas sulemeno: 

— Viešpatie, Kleo, kokia tu... 

— ... nepakartojama... 

— ... fantastiška... 

— i. dr... 

Taip ir neatsikratęs švarko, su kelnėmis ir dryžuotomis trumpi- 
kėmis, nusmauktomis iki kulkšnių, pusiau prasegtais marškiniais, jis 
užgulė Kleo, išsitiesusią ant balto, storo, pūkuoto kilimo, kuris dengė 
ąžuolines nublizgintas grindis, ir giliai, neįtikimai giliai į ją įsiskver- 
bė — sykiu spaudė savo glėbyje, bučiavo audringą, besirangančią, dau- 
gybę kontrastų įkūnijančią esybę. 

Greisas tvirtai laikė Kleo galvą, niekaip neatsiplėšdamas nuo jos 
lūpų, jausdamas šilkinę, prie jo prigludusią odą. Lankstų, dangišką 
kūną. Retsykiais ji primindavo stulbinamą, grynaveislę lenktyninę 
kumelę. Kartais, kaip dabar — atšlijusi, susitelkusi ir įsmeigusi į Rojų 
įtemptą žvilgsnį, panėšėjo į silpną, lengvai pažeidžiamą mergytę. 

— Juk tu manęs nenuskriaustum? — graudžiai paklausė Kleo. 

— Niekada. 

— Žinai, kad esi nuostabus? 

— Tu dar nuostabesnė. — Greisas vėl ją pabučiavo. 

Mylima moteris įsikibo jam į pakaušį, pirštus skausmingai įspau- 
dė į viršugalvį. 

— Noriu, kad išsilietum žiūrėdamas man į akis, — ryžtingai su- 
kuždėjo. 


Po kurio laiko jis pabudo; dešinę ranką varstė velniškai stiprus skaus- 
mas. Greisas sumirksėjo sutrikęs, akimirką nepajėgdamas suvokti, 

kur esąs. Grojo muzika. Girdėta Dido daina. Detektyvo akys nukrypo 
į kvadratinį akvariumą, kuriame vieniša auksinė žuvelė plaukiojo kiau- 
rai išilgai struktūrą, panašią į miniatiūrinę graikų šventyklą. 

Marlonas? 

Ne, čia ne jo akvariumas. Greisas pabandė pajudinti ranką, bet toji 
brinksojo nutirpusi. Krestelėjo galūnę. Ji sutirtėjo. Akiratį netikėtai 
okupavo šviesūs, papurę, susiraizgę gaktiplaukiai. Jų vaizdas užleido 
vietą viskio stiklui. 

— Kalorijų? — pasiteiravo Kleo, stovinti visiškai nuoga. 

Jis perėmė stiklą ir nurijo gurkšnį. Dieve, kaip gardu. Nuleidęs 
viskį pakštelėjo į pliką moters kulkšnį. Ji atsigulė šalia ir prigludo prie 
Greiso. 

— Gerai jautiesi, miegaliau? 

Ranka mažumėlę atgijo. Užtektinai, kad pavyktų ją apkabinti. 
Jiedu pasibučiavo. 

— Kiekdbrvalandų? — suliedamas žodžius paklausė Greisas. 

— Penkiolika minučių po dviejų. 

— Atleisk. Aš... aš neketinau taip užknarkti. 

Kleo bučiniais sudrėkino jo akis. Paeiliui ir labai lėtai. 

— Tu ir neužknarkei. 

Priešais save Greisas regėjo šviesius jos plaukus ir dieviškus, šiuo 
momentu gana miglotus bruožus. Į šnerves traukė salsvus prakaito 
ir sekso kvapus. Vėl pastebėjo žuvelę, sukančią ratus akvariume, ne- 
kreipiančią dėmesio į žmones, pramogaujančią, kaip įprasta auksinėms 
žuvytėms. Pamatė uždegtas žvakes. Augalus. Naujoviškus, abstrakčius, 
ant sienų kabančius paveikslus. Knygomis užgrūstų, nuo grindų iki 
lubų iškilusių lentynų eiles. 

— Norėsi įsitaisyti lovoje? 

— Gera mintis, — atsakė jis. 

Nusimetęs visus drabužius, vienoje rankoje laikydamas Kleo 
ranką, kitoje spausdamas viskio stiklą, kilnodamas švinines kojas, 
Greisas užlipo dviem siaurų medinių laiptelių laiptatakiais ir pagaliau 
žnektelėjo ant milžiniškos lovos, kurią dengė švelniausios paklodės, su 
kokiomis buvo susidūręs per visą savo gyvenimą. Iš grotuvo kolonėlių 
tebesiliejo Dido balsas. 

Kleo tvirtai jį apsikabino. Leido savo pirštams nuslysti vyrišku 
pilvu ir apglėbti genitalijas. 

— Ar Dičkis mieguistas? 

— Šiek tiek. 

Ji pakėlė Greisui prie lūpų stiklą. Tas sriūbtelėjo nelyginant kūdikis. 

— Na, ir kaip praėjo tavo diena? O gal tau maga numigti? 

Vyresnysis detektyvas pamėgino surikiuoti mintis. Geras klausi- 
mas. Kaip, po velnių, praėjo jo diena? 

Kokia diena? 

Atsiminimai grįžo nuotrupomis. Priverstinis vienuoliktos va- 
landos pasitarimas. Nė vienas iš komandos narių neturėjo jokios 
reikšmingos informacijos, išskyrus jį patį. Brajanas Bišopas iš „Vyno“ 
viešbučio persikėlė į „Lansdowne“ ir aiškindamas savo elgesį išklojo 
labai keistą istoriją. 

— Sudėtingai. — Greisas nosimi prisiglaudė prie dešiniosios krū- 
ties, apžiojo spenelį, galų gale jį pabučiavo. — Ar tau kas sakė, kad esi 
gražiausia moteris pasaulyje? 

— Tu. — Ji plačiai nusišypsojo. — Tik tu. 

— O tai įrodo, kad kiti planetos vyrai neturi jokio skonio. 

Kleo pabučiavo jam į kaktą. 

— Tave, žinoma, nustebins mano, kaip tikros kekšės, žodžiai, bet 
visų nesu išbandžiusi. 

Greisas atsakė vypsniu. 

— Dabar galėsi juos mesti iš galvos. 

Jos akyse nušvito ironiškas žvilgsnis. Pakeitusi kūno pozą, Kleo 
įrėmė smakrą į savo dilbį. 

— Nejaugi? 

— Be tavęs neradau sau vietos visą savaitę. 

— Aš taip pat tavęs ilgėjausi. 

— Ar labai? 

— Nesakysiu — nenoriu, kad išpuiktum! 

— Ot kalė! 

Ji pakėlė laisvą kairiąją ranką ir erzindama, vaizduodama suglem- 
bantį pimpalą, žemyn nulenkė smilių. 

— Neilgam, — patikino Greisas. 

— Gerai. 

— Esi siaubingai išdykusi. 

— Nes tu man kurstai norą šėlioti. — Kleo jį pabučiavo, atšlijo per 
kelis colius ir įdėmiau nužvelgė Rojaus veidą. 

— Man patinka tavo šukuosena. 

— Išties? 

— Mm-hmm. Tau dera. Man ji tikrai patinka. 

Komplimentas privertė Greisą nežymiai nurausti. 

— Džiaugiuosi. Dėkui. 

Glenas Brensonas zyzė dėl vyresniojo detektyvo ševeliūros nuo 
neatmenamų laikų, teigė, kad ją reikia pagražinti, galop užsakė jam su- 
sitikimą su stileiva, vardu Janas Habinas, nusiuntė į grožio saloną, įsi- 
kūrusį madingiausiame Braitono rajone. Daugelį metų Greisas lanky- 
davosi senamadiškoje kirpykloje, kur jo gaurus trumpai nugremždavo 
niaurus pagyvenęs italas. Teko išgyventi visiškai naujus potyrius, kai 
meno kūriniais nukabintoje, roko muzika užtvindytoje patalpoje galvą 
ištrinko plepi mergina. 

— Taigi sekmadienį pietausime su tavo seserimi? — pasitikslino 
Kleo. — Džoude, ar ne? 

— Taip. 

— Gali apie ją papasakoti? Ar ji tave labai globoja? Turėsiu iš- 
tverti trijų lygių kvotą? Pavyzdžiui, ar toji sena paleistuvė tinka mano 
broliui? — Kleo pašaipiai vyptelėjo. 

Greisas nurijo didelį viskio mauką neskubėdamas atsakyti, mė- 
gindamas surikiuoti mintis ir pasiruošti pranešti naujieną. Išlenkė dar 
vieną gurkšnį. Pagaliau atsiliepė: 

— Man kilo problema. 

— Tesk. 

— Sekmadienį privalau išskristi į Miuncheną. 

— Miuncheną? Visuomet norėjau ten apsilankyti. Mano draugė, 
Ana Liza, dirbanti stiuardese, sako, kad pasaulyje nerastum geresnės 
vietos, kur nusipirkti drabužių. Klausyk, aš galėčiau keliauti su tavimi! 
Įsigytume pigius bilietus į kokį „easyJet“ reisą. 

Jis nepaleido iš rankų stiklo. Dar sykį siurbtelėjo viskio svarsty- 
damas, sakyti jai tiesą ar kaip nors nekaltai pameluoti. Riesti pasakėlių 

nejautė jokio noro, bet šiuo metu atrodė, kad jos skaudintų mažiau 
negu teisybė. 

— Tai oficialus vizitas — skrisiu drauge su kolega. 

— O... su kuo? — Kleo persmeigė jį skvarbiu žvilgsniu. 

— Su detektyvu inspektoriumi iš kito padalinio. Mes dalyvausi- 
me susitikime, kuriame aptarsime pusmečio trukmės pareigūnų mainų 
programą. Vykdysime Europos Sąjungos projektą. 

Ji palingavo galva. 

— Man regis, Rojau, mudu sutarėme niekada vienas kitam ne- 
meluoti. 

Greisas paspoksojo į Kleo ir po kelių sekundžių nudūrė akis jaus- 
damas, kaip jo skruostus nudažo raudonis. 

— Rojau, aš permatau tave kiaurai. Žinau, kada skiedi. Iš akių. 
Pats mane šito išmokei — pameni? Dešinysis ir kairysis smegenų pus- 
rutuliai. Atmintis ir vaizduotė. 

Širdies gelmes pervėrė dieglys. Padvejojęs jis prisipažino, kad su- 
laukė skambučio iš Diko Poupo, kuris pranešė matęs Sendę. 

Kleo sureagavo staigiai nuo jo atšlydama. Greisui ūmai pasirodė, 
kad tarp jų atsivėrė praraja, — plati, kaip žemę nuo mėnulio skirianti 
bedugnė. 

— Aišku, — ji prašneko tokiu tonu, lyg būtų atsikandusi citrinos. 

— Klausyk, aš privalau ten nuvykti. 

— Suprantama. 

— Nenorėjau, kad taip nuskambėtų... 

— Tikrai? 

— Kleo, maldauju, aš... 

— Kas bus, jeigu ją rasi? 

Greisas bejėgiškai kilstelėjo rankas. 

— Abejoju, ar man pavyks. 

— Ir vis dėlto?.. 

— Nežinau. Bent jau išsiaiškinsiu, kas jai nutiko. 

— Ojeigu ji užsimanys tave susigrąžinti? Ar todėl man melavai? 

— Po devynerių metų? 

Kleo nusirideno šalin ir sustingo atsigręžusi į tolimąją sieną. 

— Dar nežinia, ar ten tikrai buvo Sendė. 

Jokio atsakymo. 

Greisas paglostė jai nugarą, ir moteris pasitraukė dar toliau. 

— Kleo, susimildama! 

— Kuo tu mane laikai — prieglobsčiu, kuriuo naudojies, kol rasi 
dingusią žmoną? 

— Nieko panašaus. 

— Įsitikinęs? 

— Visiškai. 

— Aš tavimi netikiu. 

Viena Laiko Milijardieriaus sukurta programa į kompiuterio ekraną 
iškeldavo analoginius laikrodžius, kuriuos ženklino pavadinimai, pri- 
klausantys didmiesčiams iš kiekvienos laiko juostos. Nūnai jis žiūrėjo 
į tuos ciferblatus. 

— Darau apskaitą, — staiga ištarė ir nusišypsojo dėl savo sąmojo. 

Už lango brėško, virš Braitono ir Houvo miesto sutemas sklaidė 
švintantis dangus. Čia, Anglijoje, netrukus bus penkta ryto. Šešta va- 
landa Paryžiuje. Aštunta Sankt Peterburge. Vienuolikta Bangladeše. 
Pirma Kvala Lumpūre. Trečia Sidnėjuje. 

Neilgai trukus vietiniai ims keltis. O peruiečiai tuojau grius į lo- 
vas. Išskyrus jį, saulei vergaudavo visi pasaulio gyventojai. Laiko pan- 
čiai jo nevaržė. Nusispjauti, diena dabar ar naktis, veikia akcijų biržos, 
bankai ir kitos įstaigos ar ne. 

Už tai padėkoti derėtų vienam žmogui. 

Tačiau kartėlis širdies nebegraužė. Neigiamos emocijos nugrūstos 
į praeities dėžę. Reikia išlikti pozityviam, užsibrėžti tikslus. Internete 
jis rado tinklalapį, kurio autoriai dėstė ilgaamžiškumo paslaptis. Ilgiau 
gyvendavo turintieji konkrečių siekių, viskas labai paprasta. Jei dar pa- 
sisekdavo juos realizuoti... na, tokiu atveju gyvenimo trukmė šaudavo į 
padebesius. O jis sugebėjo įvykdyti du išsikeltus uždavinius! Užsidirbo 
dar daugiau laiko, kurį galės švaistyti, kaip užsigeis. 

Nuo greta padėto arbatos puodelio vinguriavo garai. Angliškos 
pusryčių arbatos su pieno šlakeliu. Jis išmaišė gėrimą, septynis kartus 
pamakaluodamas šaukštelį. Taip, būtina apsukti lygiai sėptynis ratus. 

Vėl nukreipęs dėmesį į kompiuterį, įsijungė kitą savo sukurtą pro- 
gramą. Jo niekada netenkino internetinės paieškos sistemos — visos 
iki vienos stokojo tikslumo ir pateikdavo informaciją, kaip pačios užsi- 
manydavo. Bet šitoji naršė pagrindinius paieškos variklius ir išgriebda- 
vo duomenis, kurių jis norėjo. 

Pavyzdžiui, dabar geidavo rasti autentišką, techninį 1966-aisiais 
gaminto „Volkswagen Karman Ghia“ žinyną. 

Laiko Milijardierius įniko žįsti dešiniąją plaštaką. Sustiprėjęs, gi- 
lyn į ranką įsismelkęs peršulys privertė atsibusti ir nebeleido sumerkti 
akių. Tiesa, jis niekada nebuvo miegalius. Dėl nežymaus, žaizdelę su- 
pančio tinimo sunkiau sekėsi krutinti nykštį, arba jam tiktai vaidenosi. 
Krūtinės ląstą tebebadė skausmas. 

— Kalė, — garsiai pareiškė. 

Nuėjęs į vonios kambarį įsijungė šviesą, atsisegė marškinius ir nu- 
silupo „Elastoplast“ pleistro juostelę. Prieš kelias valandas ilgas nagas 
jo krūtinėje išskobė daugmaž colio ilgio rėžį, iš kurio pasruvęs kraujas 
jau spėjo sukrešėti. 

Netrukus po penktos ryto Rojus Greisas pasišalino iš Kleo būsto, įreng- 
to uždarame Braitono centro komplekse, ir kaip galima tyliau užvėrė 
laukujes namo duris. Jis jautėsi siaubingai. Apyaušrio dangus, tamsi, 
kaip marmuras pilkšva marška, pamarginta sodriai raudonomis, išsky- 
dusiomis gijomis, įgavo sušaldyto žmogaus lavono atspalvį. Rytmečio 
tylą trumpam perskrodė nedrąsus kelių paukščių čiulbėjimas. Ženklas 
kitiems sparnuočiams, tarytum į kosmosą pasiųstas radijo signalas. 
Paspaudus raudoną mygtuką, kuris atidarė kaltinius vartus, ir iš 
kiemo išnirus į gatvę, jo kūną nukratė drebulys. Šylantis oras žadėjo 
eilinę, kepinančią vasaros dieną. Bet Greiso sieloje tvyrojo dargana. 

Jis nebuvo sudėjęs nė bluosto. 

Jiedu su Kleo artimai bendravo jau du mėnesius, bet ligi šiol nie- 
kuomet nesipyko. Tiesą sakant, nesivaidijo ir šiąnakt. Tačiau pasta- 
rąsias kelias valandas Greisas vartėsi lovoje apimtas įsitikinimo, kad 
kažkas jų santykiuose pakito. 

Gatvės žibintai tebešvietė; nors sparčiai aušo, kiekviena lempa 
vis dar skleidė oranžinį švytėjimą. Priešais per kelią nusliūkino rainas 
katinas. Vyresnysis detektyvas, žingsniuodamas palei virtinę automo- 
bilių, pastebėjo kokakolos skardinę, gulinčią nutekamajame griovelyje, 
išvamų klaną, kartoninę išsineštinio kiniško patiekalo dėžutę. Apėjęs 
mėlyną, rasotą Kleo MG, pasiekė savo „Alfa“, kurią blizgino gerokai 
mažiau rasos lašų. Automobilį buvo pastatęs šalia geltonos linijos, jau 
įprasta tapusioje vietoje, priešais antikvariatą, prekiaujantį dvidešim- 
tame amžiuje gamintais retro stiliaus baldais. | 

Jis sėdo prie vairo, pasuko užvedimo raktelį, kelis sykius mygtelė- 
jo akceleratoriaus pedalą; sučiaudėjusį variklį tampė traukulys, kol po 
kelių sekundžių ant elektros įrangos nudžiūvo drėgmė; nuo priekinio 
stiklo rasą braukė caksintys valytuvai. Iš radijo imtuvo pratrūko šnypš- 
ti statiniai trikdžiai; paspaudęs mygtuką Greisas pakeitė stotį. Nu- 
skambėjo kažkieno balsas, bet tariamų žodžių jis negirdėjo. Atsisuko į 
uždarytus vartus svarstydamas, ar nereikėtų grįžti ir ką nors pasakyti. 

Ką būtent? 

Kleo manymu, Sendė atstojo grėsmę, kuriai neįmanoma pasiprie- 
šinti. Akivaizdu, kad derėtų įlįsti į mylimos moters kailį ir paklausti 
savęs, kaip pats jaustųsi, jeigu ji turėtų seniai išnykusį vyrą ir rytoj 
ketintų skristi į Miuncheną ieškoti pražuvėlio? 

Atvirai kalbant, Greisas atsakymo nežinojo. Iš dalies dėl nuovargio, 
trukdančio blaiviai mąstyti, iš dalies todėl, kad nenumanė, kokius pojū- 
čius jam kurstė perspektyva — tegul ir labai menka — pamatyti Sendę. 

Po dešimties minučių Naujosios Bažnyčios kelyje jis pravažiavo 
palei raudoną pašto dėžutę, tapusią riboženkliu prieš dvylika metų, ir 
iš karto pasuko kairėn. Neskaitant pienininko furgono, savo rajone ne- 
išvydo nė gyvos dvasios. Vyresnysis detektyvas buvo įsikūręs ramioje 
plačioje gatvėje, iš abiejų pusių apsuptoje sublokuotais, pseudotiudo- 
rinio stiliaus statiniais, kurių didžiuma turėjo tris miegamuosius ir 

integruotus garažus. Keli puikavosi atgrasios išvaizdos pastogėmis, 
perdarytomis į gyvenamąsias patalpas, o vieną kitą — bet ne jo buvei- 
nę — papildė šlykštūs langai su dvigubo stiklo paketais. ' 

Jiedu su Sende įsigijo nekilnojamąjį turtą likus apytiksliai dve- 
jiems metams iki jos dingimo, ir kartais Greisas spėliodavo, ar persi- 
kėlimas kaip nors nepaveikė žmonos. Galbūt čia ji nesijautė laiminga? 
Pirmaisiais santuokos metais juos visiškai tenkino butukas Hengel- 
tone, bet šitą namą abu stačiai įsimylėjo, ypač Sendė, nes vidiniame 
kieme buvo nemažas sodas, kurio ji visada troško. 

Pirkinys ir pastangos jį sutvarkyti ištuštino abiejų kišenes. Anuo- 
met Greisas tebeplušėjo detektyvu seržantu, nuolat nerdavosi iš kailio ir 
niekada neatsisakydavo viršvalandžių. Sendė finansininkų kompanijoje 
dirbo sekretore ir taip pat nenumodavo ranka į papildomas valandas. 

Jai, regis, patiko iš esmės keisti ir modernizuoti interjerą. Anks- 
tesni savininkai čia išgyveno keturiasdešimt su viršum metų, todėl 
namas atrodė tamsus ir papilkėjęs. Sendė transformavo kambarius į 
šviesias, šiuolaikines patalpas, vietomis jas padailindama dzenbudis- 
tinio stiliaus niuansais, ir, iš pirmo žvilgsnio, kėlėsi į dausas dėl to, ką 
sugebėjo pasiekti. O sodas tapo jos džiaugsmu ir pasididžiavimu — tie- 
sa, dabar kiemas siaubingai apleistas, kaltai pagalvojo Greisas. Kiek- 
vieną savaitgalį sau žadėdavo jį sutvarkyti. Bet visada pritrūkdavo 
laiko — arba noro. Žolei išvešėti neleido, bet save įtikino, jog daugumą 
piktžolių galima laikyti gėlėmis. 

Per radiją, kuris kelioms minutėms iškrito iš smegeninės, kažkoks 
vyras uoliai aiškino ES žemės ūkio politiką. Jis pariedėjo įvažos taku, 
sustojo priešais vienvietį garažą ir išjungė variklį, podraug užčiaupda- 
mas imtuvo transliuojamą pliurpimą. 

Įžengus į namus, niaurią nuotaiką netikėtai užgožė pyktis. Pirma- 
me aukšte ryškiai degė visos šviesos. Veikė ir senovinis automatinis pa- 
tefonas. Greisas pamatė, kad ant disko sukasi viena iš retų jo vinilinių 
plokštelių, „Shadows“ singlas „Apačis“; nuo adatėlės, įstrigusios rievė- 
je, sklido nenutrūkstantys čekš-dryks-čekšt-drykts-čekšt-drykst. Muziki- 
nis centras taip pat buvo įjungtas, ant grindų mėtėsi dalis kompaktinių 
plokštelių kolekcijos, keli branginami „Pink Floyd“ albumai, išslydę iš 
savo dėklų, atidaryta šviesaus „Grolsch“ alaus skardinė, pora brošiūrų 

apie „Harley Davidson“ motociklus, svarmenų rinkinys ir įvairūs kiti 
svoriai, padedantys pumpuotis raumenis. 

Jis uždūmė laiptais aukštyn, pasiruošęs visa gerkle aprėkti Gleną, 
bet antrame aukšte stabtelėjo ir susitvardė. Tas vargšas iš sielvarto pa- 
metė galvą. Matyt, po vakarykščio pasitarimo grįžo namo ir sulaukė 
nurodymo išsikraustyti. Štai kaip čia atsirado sunkumų kilnotojo in- 
ventorius. Lai bičiulis miega. 

Greisas pažiūrėjo į laikrodį. Dvidešimt minučių po penktos. Nors 
kūną slėgė nuovargis, pats jautėsi per daug įsitempęs, kad sumerktų 
akis. Todėl nusprendė pabėgioti lauke, praskaidrinti mintis, sukaupti 
energijos artėjančiai sunkiai darbo dienai, kuri prasidės nuo pusės 
devintos, kai tyrimo komanda susirinks aptarti savo reikalus, ir nuo 
spaudos konferencijos, rengiamos vienuoliktą valandą. Vėliau ketino 
dar sykį oficialiai pašnekinti Brajaną Bišopą. Jam nekilo nė menkiausių 
abejonių, kad su šituo žmogumi kažkas ne taip. 

Užsukęs į vonios kambarį Greisas kaipmat pastebėjo, jog dantų pas- 
ta palikta be dangtelio. Tūbelės vidurį bjaurojo įdubimas, o dalis pas- 
tos, išspaustos iš kaklelio, nuterliojo lentyną. Jis nesuvokė kodėl, bet 
dabartinis vaizdas sudirgino dar stipriau negu jovalas pirmame aukšte. 

Nuo tada, kai prieš porą minučių parsigavo namo, vis labiau stip- 
rėjo pojūtis, kad realybė deformavosi ir jį nutrenkė į seną komedinį se- 
rialą „Blogai besielgiantys vyrai“, kuriame Martinas Klūnsas ir Nailas 
Morisis vaidino apsileidusius, viename bute gyvenančius viengungius. 
Staiga Greisas perprato, kodėl dantų pasta taip dilgino nervus: pana- 
šiai elgdavosi Sendė, ir tokios manieros, vienos iš nedaugelio, jį erzino. 
Žmona amžinai spusčiodavo tūbelę per vidurį, o ne iš galo, ir neužsuk- 
davo dangtelio, todėl šiek tiek pastos išvarvėdavo ant lentynos. 

Siutą kėlė ir tai, kokią tvarką Sendė palaikė savo automobilio 
salone — keleivio sėdynę ji turbūt įsivaizdavo esant šiukšline, kurios 
niekuomet nereikėjo ištuštinti. Juodą senučiuką golfą taip apšnerkštė 
pirkinių kvitais, saldumynų popierėliais, tuščiais parduotuvių maiše- 
liais, loterijos bilietais ir aibe kitokių šiukšlių, kad Greisui jis labiau 
priminė vištidę nei transporto priemonę. 

„VW Golf“ tebestovėjo garaže. Visos atliekos seniai buvo iškuoptos, 
bergždžiai ieškant kokių nors užuominų, kur Sendė galėjo pradingti. 

— Kaip matau, anksti atsikėlei. 

Atsisukęs jis pamatė Brensoną, išdygusį užnugaryje vienais bal- 
tais apatiniais, kaklą apsijuosusį plonyte auksine grandinėle, ant riešo 
užsisegusį masyvų, vandeniui nepralaidų laikrodį. Kolega stovėjo susi- 
kūprinęs, bet jo sudėjimas, po žvilgančia oda pūpsantys raumenys vis 
tiek kėlė pasigėrėjimą. Užtat veidą darkė kančia. 

— Neturėjau kitos išeities. Kažkam reikia sutvarkyti tavo paliktą 
chaosą, — atšovė Greisas. 

Nenugirdęs kandžių gaidų draugo balse arba sąmoningai jas igno- 
ruodamas, Brensonas pratęsė: 

— Ji nori žirgo. 

Greisas krestelėjo galva spėliodamas, ar ausys jo neapgavo. 

— Ko? 

— Arė nori žirgo. — Brensonas patraukė pečiais. — Gali tuo pa- 
tikėti? Pirkti arklį už mano atlyginimą? 

— Na,jis ne toks žalingas aplinkai kaip automobilis. Ir eksploata- 
cija tikriausiai pigesnė. 

— Labai šmaikštu. 

— Apie kokį žirgą tu šneki? 

— Anksčiau ji jodinėdavo — vaikystėje dirbo arklidėse. Užsimanė 
atminti gerus laikus. Pasakė, kad leis man sugrįžti, jeigu jai nupirksiu 
žirgą. 

— Kur galėčiau jį gauti? — pasidomėjo Greisas. 

— Ei, aš kalbu rimtai. 

— Aš taip pat. 

Rojus Greisas neapsiriko. Parlamentas užsidarė vasaros atostogoms, 
per pastarąsias dvidešimt keturias valandas reikšmingiausiu pasau- 
liniu įvykiu tapo traukinio katastrofa Pakistane, todėl tituliniuose 
laikraščių, ypač bulvarinių, puslapiuose tarpusavyje tesivaržė istorijos 
apie „Premier“ lygos futbolininką, skandalingai įsivėlusį į grupinius ho- 

moseksualius sekso žaidimus, kaimiškas Dorseto apylinkes terorizuo- 
jančią panterą ir princą Harį, kuris paplūdimyje dūko su pavydėtinai 
žavia mergina. Visoje šalyje naujienų redaktoriai troško sensacijos, o 
kas galėjo būti geriau už turtingos, dailios moters žmogžudystę? 

Per jo organizuotą rytinį susitikimą su spaudos atstovais posė- 
džių kambaryje prisigrūdo tiek žmonių, kad keliems reporteriams teko 
likti koridoriuje. Vyresnysis detektyvas kalbėjo trumpai ir glaustai, nes 
dabartinėje tyrimo stadijoje neturėjo ko pasakoti. Naktį naujos infor- 
macijos negavo, per ankstesnį komandos pasitarimą skirstė užduotis, 
užuot vertinęs įvykių eigą. 

Keturioms dešimtims spaudos ir televizijos atstovų, spiečiui 
korespondentų ir fotografų, buvo aiškiai perduota tiktai viena žinia: 
policijai rūpi nustatyti, kuo konkrečiai ponia Bišop užsiėmė prieš mir- 
tį, tad pareigūnai laukia skambučių iš piliečių, galbūt mačiusių ją per 
pastarąsias kelias dienas. Žurnalistai gaus nuotraukas, kurias Greisas 
asmeniškai atrinko iš visų, rastų Bišopų namuose; daugumoje jų buvo 
užfiksuota jos veikla. Vienoje velionė vilkėjo bikinį ir plaukė kateriu, 
kitoje vairavo BMW atidengiamu stogu, trečioje, pasipuošusi ilga su- 
knele ir skrybėlaite, dalyvavo kažkokiose prašmatniose žirgų lenktynė- 
se — Eskote arba Epsome, kaip spėjo Greisas. 

Vyresnysis detektyvas rinkosi fotografijas itin kruopščiai, žinoda- 
mas, kas patiktų naujienų redaktoriams. Skaitytojai mėgdavo paganyti 
akis į nuostabių moterų palaidos ir prabangios gyvensenos vaizdus. 
Greisas buvo tikras, kad juos išspausdins ir, žinoma, papildys ilgomis 
straipsnio skiltimis. Nuodugniai išklota istorija galėtų atgaivinti kokio 
svarbaus liudininko atmintį. 

Spaudos konferencijai artėjant į pabaigą, jis išsmuko iš kambario 
nekantraudamas paskambinti Kleo, susisiekti su ja anksčiau, nei pra- 
sidės tolesnė, vidurdienį suplanuota Brajano Bišopo apklausa, palikęs 
Denį Pondsą, vyresnįjį viešųjų ryšių pareigūną, išdalyti nuotraukas. 
Bet už kelių jardų nuo durų, kurios vedė į prieglobstį žadantį kabinetą, 
kažkas šūksniu jį pakvietė. Greisas atsigręžė ir sudirgo pamatęs, kad 
įkandin atsekė Kevinas Spinela, jaunasis, Argus laikraštyje nusikalti- 
mus aprašantis reporteris. 

— Ką čia darote? — paklausė vyresnysis detektyvas. 

Atsirėmęs į sieną, greta lentos, ant kurios kabėjo struktūrinė 
schema, pavadinta ŽMOGŽUDYSTĖS TYRIMO MODELIS, nutaisęs įžū- 
lią išraišką, čiaumodamas kramtomąją gumą, Spinela rankose laikė 
atverstą juodą bloknotą ir šratinuką. Vilkėjo tamsų, pigų, per platų 
švarką, kurį buvo užsimetęs ant baltų, taip pat per didelių marškinių, 
ryšėjo purpurinį kaklaraištį didžiuliu, gumuluotu mazgu. Virš nuovo- 
kaus veido stirksojo trumpi, madingai sušiaušti plaukai. 

— Vyresnysis detektyve, norėčiau kai ko jūsų paklausti. 

Greisas pakėlė savo kortelę priešais elektroninį užraktą. Spyna 
spragtelėjo, ir jis atidarė duris. 

— Viską, ką reikėjo, pranešiau per spaudos konferenciją. Kitų 
komentarų neturiu. 

— O man rodos, jūs kai ką praleidote. — Savimi patenkinto Spi- 
nelos veido išraiška pakurstė dar stipresnį susierzinimą. 

— Tuomet kreipkitės į Denį Pondsą. 

— Galėjau klausimą pateikti viešai, — tarė žurnalistas, — bet jūs 
nebūtumėte man padėkojęs. Kalbu apie dujokaukę. 

Priblokštas Greisas apsisuko ant kulno, leido durims užsiverti ir 
žengė arčiau reporterio. 

— Kąjūs pasakėte? 

— Kiek girdėjau, nusikaltimo vietoje radote dujokaukę, kuri, visai 
įmanoma, priklausė žudikui. Gal ją naudojo per kažkokį iškrypėlišką 
ritualą? 

Greiso galvoje mintys sūkuriavo verpetu. Jis virė pykčiu, bet ži- 
nojo, kad išliejęs siutą nieko nepeštų. Taip jau buvo nutikę anksčiau. 
Prieš porą mėnesių, tiriant kitą bylą, Argus laikraščiui kažkas atskleidė 
gyvybiškai svarbius, bet nuo spaudos nuslėptus duomenis apie radinį 
nusikaltimo vietoje — tuo atveju apie vabalą. Dabar informacijos nu- 
tekėjimas pasikartojo. Kas už tai atsakingas? Deja, nenulaikyti liežuvio 
galėjo bet kas. Per susitikimą su reporteriais jis neminėjo dujokaukės, 
tačiau apie ją jau girdėjo pusė Sasekso policininkų. 

Užuot apšaukęs Spinelą, vyresnysis detektyvas jį nudelbė verti- 
nančiu žvilgsniu. Vaikinas atrodė sumanus ir kriminalinės žurnalisti- 
kos srityje aiškiai jautėsi kaip savo rogėse. Labai tikėtina, kad po metų 
ar dvejų atsisveikins su vietiniu, regioniniu laikraščiu ir persikels į 

„didesnio, galbūt šalies mastu platinamo dienraščio redakciją. Jis nieko 
neišloštų, jeigu vyruką nuteiktų prieš save. 

— Gerai, dėkui, kad neklausinėjote per spaudos konferenciją. 

— Ar tai tiesa? 

— Mudu šnekamės neoficialiai? 

Spinela įžvalgiai užvertė bloknotą. 

— Suprantama. 

Greisas padvejojo, vis dar nepatikliai žiūrėdamas į reporterį, ne- 
nutuokdamas, ar galima juo pasitikėti. 

— Nusikaltimo vietoje radome Antrojo pasaulinio karo laikų du- 
jokaukę, bet mes nežinome, ar ji susijusi su žmogžudyste. 

— Nieko nesakėte, nes apie ją žinotų tik žudikas? 

— Teisingai. Ir jūs labai mums padėtumėte, jeigu apie dujokaukę 
nerašytumėte. Kol kas. 

— O kas man iš to? — bemat atkirto Spinela. 

Akiplėšiškas jaunuolio elgesys privertė Greisą nusišypsoti. 

— Bandot sudaryti sandėrį? 

— Jeigu jums pagelbėsiu, liksite man skolingas. Tikiuosi, kada 
nors ateityje man atsidėkosite. Sutarėm? 

— Nair įžūlumas! 

— Džiaugiuosi, kad vienas kitą supratome. 

Greisas pasisuko durų link. 

— Dar viena smulkmena, — išsižiojo Spinela. — Ar tiesa, kad jūs 
su policijos viršininko pavaduotoja Alisona Vosper niekada nebesima- 
tote akis į akį? 

— Mes tebesikalbam neoficialiai? 

Žurnalistas linktelėjo, prieš save pakėlęs užverstą bloknotą. 

— Jokių komentarų. — Detektyvas perkreipė lūpas, pademons- 
truodamas rūgščiausią vypsnį iš savo repertuaro, nėrė pro tarpdurį ir 
įkandin savęs užtrenkė duris. 


Po dešimties minučių Greisas su Brensonu atsisėdo ant raudonų kaušo 
formos kėdžių, stovinčių liudininkų apklausos kambaryje, įsitaisė prie- 

šais sielvarto palaužtą Brajaną Bišopą. Iš viešbučio jį atvežė konsteblė 
Megė Kembel, kuri globotinio lūkuriavo lauke. 

Nusiėmęs švarką, tevilkėdamas marškinius trumpomis rankovė- 
mis, Greisas pasidėjo ant žemo staliuko bloknotą, čiupo nosinę ir nuo 
kaktos nusišluostė prakaitą. Brensonas baltais, prie kūno prigludusiais 
marškinėliais, plonais mėlynais džinsais ir sportiniais bateliais šiandie- 
ną nebeatrodė kaip žemę pardavęs. 

— Neprieštarausite, sere, jei vėl įrašysime pokalbį ir taip sutaupy- 
sime laiko? — pasiteiravo vyresnysis detektyvas. 

— Elkitės kaip tinkamas. 

Brensonas įjungė aparatūrą. 

— Rupjūčio 5-a, šeštadienis, trys minutės po dvyliktos dienos. 
Vyresnysis detektyvas Greisas ir detektyvas seržantas Brensonas ap- 
klausia poną Brajaną Bišopą. 

Nurydamas gurkšnį vandens Greisas pamatė, kad Bišopas dėvi 
tuos pačius drabužius kaip ir penktadienį — neskaitant naujų, gelsvai 
žalsvų polo marškinėlių. Regis, buvo kur kas labiau susielojęs nei vakar, 
tarsi tik dabar įsisąmonino netektį. Turbūt iš karto po žmonos mirties 
jį užplūdo adrenalinas, kurio perteklių nulėmė patirtas sukrėtimas. 
Taip kartais atsitikdavo. Kiekvienas širdgėlą išgyvendavo savaip, ta- 
čiau daugumai artimuosius praradusių žmonių tekdavo įveikti seniai 
pramintą emocinių etapų kelią. Šokas. Neigimas. Pyktis. Liūdesys. 
Kaltė. Vienatvės pojūtis. Neviltis. Laipsniškas susitaikymas. Bet, kiek 
Greisas žinojo iš savo patirties, kai kurie iš šaltakraujiškiausių žudikų 
taip puikiai suvaidindavo visas stadijas, kad už parodytus aktorinius 
gebėjimus būtų pelnę „Oskaro“ nominaciją. 

Bišopas palinko į priekį ir dėmesingai pamaišė kavą, kurią atnešė 
Brensonas. Greisas susiraukė pastebėjęs, koks susitelkimas atsispindi 
našlio veide. Negi tas žmogus skaičiavo, kiek sykių ratu pasuko plasti- 
kinę mentelę? 

— Kaip jūsų ranka? — pasidomėjo vyresnysis detektyvas. 

Bišopas jam prieš akis iškėlė dešiniąją plaštaką. Nubrozdinimai 
jau buvo apšašę. 

— Ačiū, geriau. 

— Jūs esate iš tų žmonių, kuriems nuolat sekasi susižeisti? 

— Nemanau. 

Greisas linktelėjo ir nutilo. Į pašaipiai klausiamą Brensono žvilgs- 
nį niekaip nesureagavo. 

Jeigu Bišopas išties buvo žudikas, galimas daiktas, jis susižalojo 
ranką, kol marino žmoną. Arba per savo nevikrumą. Tačiau priešais 
sėdintis vyras nepriminė kerėplos. Nieko keista, jei dėl širdgraužos jam 
sutriko judesių koordinacija, vis dėlto žaizda galėjo atsirasti ir dėl kitų 
priežasčių. Pirmomis valandomis po nusikaltimo dauguma jį įvykdžiu- 
sių individų virsdavo nervų kamuoliais. 

Pone Bišopai, ar jūs panirote į raudoną miglą? 

— Kaip juda tyrimas? — kimiai paklausė Brajanas Bišopas, pa- 
eiliui juos nužvelgdamas. — Įtariamąjį turite? 

Taip. Nuojauta man sako, kad į jį žiūriu, tarė sau Greisas, bet pasi- 
stengė, kad veidas minčių neišduotų. 

— Deja, sere, nuo vakar dienos toliau nepasistūmėjome. Gal jums 
pačiam kilo kokių minčių? Ar judu su ponia Bišop buvote kam nors 
rimtai pagadinę nuotaiką? Ir įsigiję priešų? 

— Ne... nieko panašaus. Man rodos, kai kurie žmonės mums tie- 
siog pavydėjo. 

— Jums rodos. 

— Na, mudu su Kete... esame... tai yra buvome... viena iš miesto 
auksinių porelių. Nenoriu, kad mano žodžiai nuskambėtų vulgariai ir 
neketinu puikuotis. Tik konstatuoju faktą. Apie mūsų gyvenimo būdą. 

— Primestą? — nesusivaldęs leptelėjo Greisas. Akies krašteliu jis 
„pastebėjo Brensono vypsnį. 

Bišopas nelinksmai nusišypsojo. 

— Ne, mes savanoriškai jį pasirinkome. Galbūt labiau Ketė — ji 
dievino būti dėmesio centre. Ir visada geidė įsilieti į aukštuomenę. 

Per kambarį blaškydamasi nuzyzė musė. Kelias sekundes ją pa- 
sekęs akimis, Greisas paklausė: 

— Otą savitą „Bentley“ rinkotės jūs ar jūsų žmona? 

Vyriškis sutrūkčiojo pečiais. 

— Aš... bet spalvą, jei neklystu, nusižiūrėjo Ketė. Žmonai ji labai 
patiko. 

Greisas pasistengė savo šypsena jį nuginkluoti. 

— Esu tikras, kad elgėtės itin diplomatiškai. Moterys kartais nei- 
giamai nusistato prieš berniukų žaislus, jeigu pačios niekaip nebūna su 
jais susijusios. — Jis pabrėžtinai dirstelėjo į Brensoną. — Ir atvirkščiai. 

Detektyvo seržanto veidą perkreipė grimasa. 

Bišopas pasikasė viršugalvį. 

— Klausykit, man... man reikėtų jūsų pagalbos dėl... dėl laidotu- 
vių organizavimo... ką turėčiau daryti? 

Greisas su užuojauta palinksėjo. 

— Kada jums perduoti kūną, nuspręs koroneris. Tuo tarpu siūly- 
čiau pasidomėti laidojimo biurais. Jums padės Linda Baklėj. 

Našlys nudelbė akis į kavą, iš išvaizdos ūmai tapdamas sutrikusiu 
berniuku, tarytum jiems prašnekus apie laidojimo kontoras tikrovė 
būtų prislėgusi pečius kaip nepakeliama našta. 

— Žinot, norėčiau drauge su jumis patikslinti įvykių seką, — pa- 
sakė Greisas. — Įsitikinti, kad niekur nesuklydau. 

— Taip? — Bišopas į jį įsmeigė kone maldingą žvilgsnį. 

Vyresnysis detektyvas pasviro arčiau staliuko ir atvertė kelis 
ankstesnius bloknoto puslapius. 

— Ketvirtadienį jūs nakvojote Londone, ankstyvą penktadienio 
rytą išvažiavote į Braitoną žaisti golfo. — Greisas grįžo atgal dar per 
vieną puslapį ir perskaitė aiškiai tardamas žodžius: — Minėjote, kad 
vakar, pusę septintos ryto, jūsų šveicorius Oliveris Dauleris pagelbėjo į 
automobilį sukrauti golfo lazdas ir kitą bagažą. Teisingai? 

— Taip. 

— Pavakarieniavęs su savo finansų patarėju, ponu Filu Teiloru, 
naktį praleidote Londone. 

— Taip. Filas galėtų patvirtinti, kad buvau su juo. 

— Jau paliudijo, pone Bišopai. 

— Gerai. 

— O šveicorius užtikrino pusę septintos ryto padėjęs jums su- 
krauti į automobilį daiktus. 

— Natūralu. 

— Taip, žinoma. — Greisas vėl patyrinėjo savo užrašus. — Ar po 
susitikimo su ponu Teiloru ir prieš rytinę kelionę į Braitoną jūs tikrai 
niekur nebuvote išvykęs? 

Brajanas Bišopas sudvejojo pagalvojęs apie keistą pokalbį su Sofija 
Harington, kuri tikino, kad po vakarienės su Filu Teiloru jiedu miegojo 
vienoje lovoje. Kažkokia nesąmonė. Kaip galima pusantros valandos 
važiuoti į Braitoną, kur mergina gyveno, paskui grįžti į Londoną ir to 
neatsiminti? 

O gal įmanoma? 

Iš eilės nužvelgęs policijos pareigūnus, jis atsakė: 

— Ne. Niekur. 

Abejonė nepraslydo vyresniajam detektyvui pro akis. Bet dabar 
ne metas atskleisti turimą informaciją ir pranešti, kad ketvirtadienio 
naktį, septyniolika minučių po pusės dvyliktos, Bišopo „Bentley“, rūks- 
tantį Braitono kryptimi, įamžino greičio matuoklis. 

Sasekso policijoje Greisas galėjo pasitelkti užtektinai tardymo 
metodų apmokytų detektyvų, kurie sugebės našlį paspausti. Jis nutarė 
patylėti ir išmesti kozirį vėliau, kai sulauks tinkamo momento. 

Kvotos procesas prasidės, Bišopą oficialiai paskelbus įtariamuoju. 
Greisas buvo tikras, kad tokį sprendimą priims artimiausiu metu. 

Per antros valandos žinias, kurias transliavo „Pietinių grafysčių“ radijo 
stotis, kaip ir per kitas naujienų laidas, girdėtas pastarąją parą, di- 
džiausią dėmesį žurnalistai skyrė Ketės Bišop žmogžudystei. Kiekvieną 
pranešimą apipindavo didėjantis skambių, kruopščiai parinktų žodžių 
kiekis, idant įvykiai dar labiau pakerėtų klausytojus. Šita istorija tampa 
panaši į muilo operą, dingtelėjo jam. 

Braitono aukštuomenės dama, Ketė Bišop. 

Turtingas verslininkas, jos vyras Brajanas. 

Milijonierių gatvė, Daiko alėja. | 

Laidos vedėjas Dikas Diksonas kalbėjo it jaunuolis, bet BBC tin- 
klalapio nuotraukoje atrodė kur kas vyresnis ir aštrių bruožų, visiškai 
nederančių prie balso. Jo fotografija buvo kompiuterio ekrane — dėl 
savo niršios veido išraiškos diktorius priminė aktorių Stivą Bušemi iš 

„Pasiutusių šunų“. Tokiam tipui maišytis po kojomis nesinorėtų, bet iš 
draugiško tono nė už ką neatspėtum, kas jis per vienas. 

Padedant visai redaktorių komandai, Dikas Diksonaš kaip įmany- 
damas stengėsi, kad iš pranešimo susidarytų įspūdis apie neišvengia- 
mą proveržį, nors nebuvo jokių naujų, su žmogžudystės tyrimu susiju- 
sių smulkmenų, kurias jis galėtų pateikti. Artėjančių permainų pojūtį 
kurstė intarpai iš spaudos konferencijos, įrašytas vyresniojo detektyvo 
Rojaus Greiso balsas. 

— Mes susidūrėme su ypač atgrasiu nusikaltimu, — šnekėjo 
pareigūnas, — už kurį atsakingas asmuo įsibrovė į nuosavą namą su 
sudėtinga signalizacijos sistema ir žiauriai nužudė žmogų. Įvyko tikra 
tragedija, nes ponia Bišop nenuilstamai darbavosi vietinėse labdaros 
organizacijose ir buvo viena iš populiariausių miesto gyventojų. Jos 
vyrui ir visiems artimiesiems reiškiame nuoširdžią užuojautą. Dirbsi- 
me kiauromis paromis, kol sugausime ir nubausime jai gyvybę atėmusį 
niekšą. 

Niekšas. 

Klausydamasis policininko jis žįsčiojo plaštaką. Skausmas stiprėjo. 

Niekšas. 

Sudėjus vieną prie kito delnus, buvo aiškiai matyti tinimas. Ir 
dar šis tas nemalonaus: plonytės raudonos gijos, rodės, nuo žaizdos 
nusidriekė iki riešo. Jam magėjo iščiulpti bet kokius į sužeistą vietą 
įsigėrusius nuodus. Ant stalo stovėjo ką tik užplikytos arbatos puode- 
lis. Jis pamaišė gėrimą kruopščiai skaičiuodamas, kiek kartų pasuko 
šaukštelį. 

Vienas, du, trys, keturi, penki, šeši, septyni. 

Dikas Diksonas prašneko apie pasiūlymą Getviko oro uoste įreng- 
ti trečiąjį terminalą ir augantį tam prieštaraujančių žmonių ratą. 

Niekšas. 

Jis pašoko užsiplieskęs pykčiu, atsitraukė nuo darbo stalo, nu- 
drožė per rūsį, užverstą kompiuterine įranga, žurnalų apie transporto 
priemones šūsnimis ir techniniais automobilių žinynais, prisiartino 
prie suodino, dieninėmis užuolaidomis pridengto erkerio. Iš lauko 
niekas negalėjo įžiūrėti patalpos, o jis puikiai matė, kas vyksta anapus 
lango. Nukreipęs žvilgsnį iš savo irštvos, kaip praminė būstą, maždaug 

„akių lygyje išvydo porą dailių kojų, žingsniuojančių šaligatviu, palei 
turėklus. Ilgas, plikas, rudas kojas — tvirtas ir raumeningas, taip pat 
mini sijonėlį, vos pridengiantį sėdimąją. 

Papilvę pervėrė geismo dūris, dėl kurio jis bemat pasijuto prastai. 

Koks siaubas. 

Niekšas. 

Atsiklaupęs ant plono, išblukusio, dulkėmis atsiduodančio kilimo, 
veidu įsikniaubęs į delnus, sukalbėjo tradicinę maldą. Kai ją baigė, nuo 
savęs pridėjo dar kelis žodžius: 

— Viešpatie, dovanok dėl gašlių minčių. Neleisk, kad man jos truk- 
dytų. Neleisk, kad joms švaistyčiau laiką, kurį maloningai suteikei. 

Jis pasimeldė dar kelias minutes, galiausiai atsistojo pažvalėjęs, 
kupinas energijos, džiaugdamasis, kad kambaryje jaučia Dievo buvimą. 
Grįžo prie darbo stalo ir atsigėrė arbatos. Per radiją kažkas aiškino, 
kaip skraidinti aitvarą. Jam niekada neteko užsiimti tokia veikla — iki 
šiol nė nebuvo apie tai pagalvojęs. O gal derėtų pamėginti? Trumpam 
pamirštų ramybės neduodančius dalykus. Neblogai išnaudotų laiką, 
kuris kaupėsi jo banko sąskaitoje. 

Taip, aitvaras. 

Gerai. 

Bet kur jį nusipirkti? Sporto prekių parduotuvėje? Žaislų? Per 
internetą, be abejo! 

Tik nelabai didelį, nes bute ne tiek jau daug erdvės. Jam patiko čia 
gyventi, šita vieta buvo tobula, nes turėjo tris įėjimus — arba, kas dar 
svarbiau, tris išėjimus. 

Tobula niekšui. 

Jis įsikūrė judriajame Sekvilio kelyje, prie sankirtos su Portlando 
keliu, ir pro šalį visą parą ūžė transporto priemonės. Vietinis kvartalas 
atrodė gana apšepęs. Už ketvirčio mylios į pietus, arčiau jūros, apylin- 
kės spėriai dailėjo. O šiaurinėje dalyje, netoli pramoninės zonos, greta 
traukinių tilto ir kelių parduotuvių purvinomis vitrinomis, stiebėsi 
nušiurę, sujungti, Viktorijos arba Edvardo epochoje statyti vidutinio 
dydžio pastatai, kuriuose buvo įrengti nuomojami kambariai, pigūs 
butai ir kontoros. 

Gatve nuolat slankiodavo žmonės. Dažniausiai studentai, taip pat 

eiliniai praeiviai ir benamiai, kartais vienas kitas kvaišalų prekeivis. 
Retsykiais autobuso lūkuriuodavo arba į krautuvę siūbuodavo senyvos, 
orios mėlynplaukės Houvo damos. Šiame rajone galėjai klaidžioti iš- 
tisomis paromis, į save neatkreipdamas jokio dėmesio. 

Užsibrėžtiems tikslams įgyvendinti jis nerastų idealesnės buvei- 
nės. Aišku, jei numotų ranka į drėgmę, per silpnus sandėlio šildytuvus 
ir varvantį klozeto bakelį, kurį turėdavo amžinai taisytis. Savo jėgomis. 
Nes nenorėjo, kad į butą nosį kištų santechnikas. Nieko gero nebūtų, 
jeigu įsileistų pašalinius. 

Visiškai nieko gero. 

Pirmas išėjimas vedė laukan pro paradinės duris. Pasinaudojęs 
antru, atsidurdavai vidinio kiemo sodelyje, kuris priklausė virš jo, pir- 
mame aukšte, gyvenančiam vyrukui. Savininkas, nustekentos išvaiz- 
dos tipas sutaršytais plaukais, sėkmingai želdino piktžoles bei rūdis. 
Trečiasis buvo skirtas lemntingajai dienai — tik šios pirmiausia reikėtų 
sulaukti — ir slypėjo po netikra fanerine siena, apklijuota pilkai rus- 
vais, gėlėtais tapetais, kaip ir likusi kambario dalis. Ir ant jos, ir ant 
kitų sienų jis prilipdė laikraščių iškarpas, nuotraukas ir genealogijos 
medžių fragmentus. 

Viena fotografija, visiškai nauja, papildė jų kolekciją vos prieš 
ketvirtį valandos. Grūdėtas, į kompiuterį nuskenuotas, padidintas ir 
išspausdintas vyresniojo detektyvo Rojaus Greiso galvos bei pečių at- 
vaizdas iš šiandieninio Argus. 

Jis įsispoksojo į policininką. Į skvarbias akis, tylaus ryžto sklidiną 
veido išraišką. Vyresnysis detektyve Greisai, tu man pridarysi bėdų. Stovi 
man skersai kelio. Turėsiu imtis kokių nors priemonių. Pamokyti tave. Nie- 
kas manęs nevadins niekšu. 

— Niekas manęs nevadins NIEKŠU, vyresnysis detektyve Rojau 
Greisai iš Sasekso kriminalinio skyriaus! — staiga suriko jis. — Ar su- 
pratai? Dar pasigailėsi, kad mane apšaukei niekšu. Aš žinau, ką tu myli. 

Kurį laiką stypsojo pernelyg tankiai ir giliai alsuodamas, spaus- 
damas kairės rankos pirštus į kumštį ir vėl juos atgniauždamas. Kelis 
sykius apėjo kambarį, atsargiai pavingiavęs tarp žurnalų, techninių 
žinynų ir ant grindų montuojamų kompiuterių vidurių, galų gale grįžo 
prie nuotraukos. Puikiai suvokė, kad aplinkybės pasikeitė. Kai kas ap- 

silankė jo banke. Mėgautis savo, kaip Laiko Milijardieriaus, padėtimi jis 
nebegalės, nes turto atsargos jau seko. 

Prieš pat ketvirtą Holė Ričardson stovėjo šalia kasos, vienoje iš Brai- 
tono naujausių, madingiausių moteriškų reikmenų parduotuvių, ir 
mokėjo už beprotiškai brangią, juodą, siaurutę, dirbtiniais deimantais 
papuoštą suknelę, be kurios nusprendė nepasirodyti šiandienos vaka- 
rėlyje. Pirko ją kreditine „Virgin“ kortele, taip laiku, prieš kelias dienas, 
drauge su PIN kodu atsiradusia ant durų kilimėlio. „Barclaycard“ kredi- 
tą seniai išeikvojo — atsižvelgiant į einamąsias išlaidas ir atlyginimą, 
gaunamą iš Ealmeryje įsikūrusio „Esporta“ sporto klubo, kuriame dir- 
bo sekretore, visas skolas pavyks išsimokėti sulaukus devyniasdešimt 
penktojo gimtadienio. 

Santuoka su turtuoliu, užuot figūravusi galimų variantų sąraše, 
tapo tikra būtinybe. 

Galbūt į vakarėlį, kuriame ji dalyvaus kartu su Sofija, užsuks 
ir ponas Pinigingasis Gražuolis, Jaučiantis Prielankumą Garbanotoms 
Tamsiaplaukėms Su Didokomis Nosimis. Pobūvį organizavo klestintis 
muzikos prodiuseris. Stulbinanti mauriška jo buveinė stūksojo paplū- 
dimyje, visai netoli namo, kurį Polis Makartnis nupirko buvusiajai savo 
mylimajai Heterai. 

Ir... o, velnias! Ji ką tik atsiminė, kad užmiršo paskambinti Sofijai, 
kaip žadėjo vakar, kai kirposi grožio salone. 

Už rankenų-virvelių nešdama elegantišką parduotuvės krepšelį 
su siaubingai brangiu pirkiniu, moteris išniro į Rytinę gatvę, rankinėje 
sužvejojo mažutį, naujausio modelio „Nokia“ ir skambtelėjo Sofijai 
į mobilųjį. Ją kaipmat sujungė su balso paštu. Atsiprašiusi Holė pa- 
siūlė susitikti pusę aštuntos, išlenkti po gėrimą, vėliau sėsti į taksi ir 
nuvažiuoti į vakarėlį. Paskui surinko stacionariojo telefono, stovinčio 
draugės bute, numerį, bet į skambutį sureagavo tiktai atsakiklis. 

Ji paliko antrą žinutę. 

Rojus Greisas jokios žinutės nebeįrašė. Pranešimus jau buvo palikęs Kleo 
namų telefone, mobiliajame ir morgo atsakiklyje. Dabar, trečią kartą per 
dieną, klausėsi jos, džiaugsmingai pristatančios savo balso paštą. Jis nu- 
traukė ryšį. Kleo akivaizdžiai jo vengė ir ligi šiol pyko dėl Sendės. 

Šūdas, šūdas, šūdas. 

Greisas niršo ant savęs, kad pasirodė kaip nevykėlis. Kad pūtė 
miglą į akis ir taip prarado jos pasitikėjimą. Na, žinoma, melavo ne- 
kaltai. Bet sykiu suvokė nenutuokiąs, ką atsakyti į mylimos moters 
klausimą. Į paprastą, bet esminį klausimą. 

Kas bus, jeigu ją rasi? 

Bėda ta, kad jis nežinojo. Šitas reikalas susijęs su aibe neapčiuo- 
piamų niuansų. Žmonės prapuldavo dėl įvairiausių priežasčių, ir apie 
didžiumą Greisas buvo girdėjęs. Nes su darbuotojais iš Dingusių asme- 
nų pagalbos linijos ir psichologu, pas kurį per tuos devynerius metus 
protarpiais apsilankydavo, bendravo begalę kartų. Giliai širdyje vis dar 
tikėjosi, kad Sendę, jei tik ji gyva, kankina amnezija. Kai žmona pra- 
dingo, pirmomis dienomis ir savaitėmis tokia galimybė atrodė reali, 
bet prabėgus tiek daug metų vilties šiaudas taip ištežo, kad į jį vargiai 
sekėsi įsikibti. 

Vyresniojo detektyvo akiratyje tabalavo rožinis „Swatch“ laikro- 
dukas baltu ciferblatu ir baltu dirželiu. 

— Tokį nupirkau savo devynmetei dukrai. Mažė jautėsi kaip 
devintame danguje, iš džiaugsmo kone paklaiko, suprantat, ką turiu 
omeny? — paslaugiai tarė pardavėjas, šviesoko gymio juodaodis, kilęs 
iš Karibų jūros regiono, draugiškas, madingai apsirengęs, į ketvirtą 
dešimtį įkopęs vyrukas, kurio ševeliūra priminė stirksančias sulūžusio 
laikrodžio spyruokles. 

Greisas sutelkė dėmesį į artimiausią užduotį. Sesuo pasiūlė per 
rytojaus gimtadienį krikštaduktei padovanoti rankinį laikrodį, ir jis pa- 
skambino mergaitės motinai norėdamas pasitikslinti, ar toji nesiruo- 
šia įteikti panašios dovanėlės. Ant stiklinio prekystalio gulėjo dešimt 
pavyzdžių, tačiau Greisas nenumanė, kuris devynmetę pradžiugintų 

ir kuris pašiurpintų. Pats per daug gerai atsiminė, koks nusivylimas 
apimdavo, iš geranoriškų krikštatėvių gavus nykias dovanas. Kojines. 
Pižamą. Palaidinę. Medinį trečiame dešimtmetyje važinėjusio „Har- 
rods“ siuntų furgono modelį, kurio net ratai nesisuko. 

Visi laikrodukai buvo skirtingi. Bet rožinis su baltu ciferblatu iš 
pirmo žvilgsnio atrodė dailiausias ir subtiliausias. 

— Aš nieko neišmanau apie laikrodžius. Ar jis patiktų devynmetei? 

— Mergaitė juo susižavės. Garantuoju. Tokius nešioja visos. Ar 
kada matėte laidą, šeštadienio rytais rodomą per Ketvirtąjį kanalą? 

Greisas pakratė galvą. 

— Aną savaitę jį buvo užsisegęs kažkoks vaikis. Mano dukra pa- 
šėlo! 

— Kiek kainuoja? 

— Trisdešimt svarų. Ir dar duosiu gražią dėžutę. 

Detektyvas linktelėjo ir iš kišenės išsitraukė piniginę. Laimė, pa- 
vyko išspręsti bent vieną problemą. Tegul ir elementariausią iš visos jų 
galybės. 


Per pasitarimą, pusę septynių surengtą posėdžių kambaryje, jo laukė 
akistata su gerokai rimtesniais sunkumais, iš kurių menkiausias buvo 
patalpoje tvyrantis troškus karštis. Visi dvidešimt du komandos nariai 
nusimetė švarkus, dauguma vyrų, kaip ir Greisas, vilkėjo marškinius 
trumpomis rankovėmis. Duris jie pravėrė apsimesdami, kad iš korido- 
riaus dvelkia gaivesnis oras; kaitrą bergždžiai stengėsi prasklaidyti ir 
du elektriniai, triukšmingai dūzgiantys ventiliatoriai. Žmonės žliaugė 
prakaitu. Kai paskutinis iš jų atsisėdo, tamsėjantį dangų sudrebino 
griaustinis. 

— Na, štai, — išsižiojo Normanas Potingas, vilkintis kreminius, 
drėgmės dėmėmis išmargintus marškinius. — Tradicinė angliška vasa- 
ra. Dvi nuostabios dienos baigiasi audra su perkūnija. 

Keletas komandos narių šyptelėjo, tačiau vyresnysis detektyvas, 
paniręs į minčių liūną, jo beveik negirdėjo. Kleo taip ir nepaskambino. 
Rytoj, septintą ryto, Greisas išskris į Miuncheną, iš kurio grįš penkio- 
lika minučių po devintos vakaro. Nors su Marselu Kulenu nesišnekėjo 

ilgiau nei ketverius metus, vokiečių komisaras sureagavo į skambutį 
per valandą ir, kiek pasisekė suprasti iš laužytos jo anglų kalbos, parodė 
primygtinį norą asmeniškai pasitikti svečią oro uoste. Beje, reikės at- 
šaukti sekmadienio pietus pas seserį — dideliam Džoudės nusivylimui 
ir nebyliam Kleo pykčiui. 

— Rugpjūčio 5-a, šeštadienis, pusė septynių vakaro, — oficialiai 
paskelbė susirinkusiai kompanijai skaitydamas iš savo užrašų, kuriuos 
jam paruošė Eleanora Hodgson. — Tai ketvirtasis pasitarimas dėl opera- 
cijos „Chameleonas“. Nužudyta ponia Ketrina Margareta Bišop, dar ži- 
nomakaip Ketė.Lavonasaptiktasvakarryte, pusę devintos, tyrimas pra- 
dėtas tą pačią dieną. Dabar apibendrinsiu incidentą lydėjusius įvykius. 

Naujienų santrauką Greisas išdėstė glaustai, praleisdamas vieną 
kitą smulkmeną, ir ją užbaigė piktai paskelbęs, esą Argus žurnalistui 
Kevinui Spinelai kažkas nutekino esminę informaciją apie dujokaukę. 
Jis tūžmingai žvelgė į klausytojus. 

— Ar kas žino, iš kur reporteris gavo tuos duomenis? 

Vietoj atsakymų sulaukė bereikšmių žvilgsnių. 

Suirzęs dėl kaitros, Kleo ir visų prakeiktų nesklandumų, Greisas 
kumščiu smogė į stalą. 

— Per pastaruosius mėnesius taip atsitiko jau antrą kartą. — Jis 
pažvairavo į savo dešiniąją ranką, detektyvę inspektorę Kimą Merf, 
kuri sulinksėjo tarsi pritardama. — Nė vieno iš jūsų nekaltinu, — pri- 
dūrė, — bet, po paraliais, prižadu išsiaiškinti, kas už tai atsakingas, ir 
noriu, kad jūs įteęmptumėte ausis. Aišku? 

Visi sutartinai pakinksėjo galvomis. Trumpam įsivyravo slogi 
tyla, kurią sudrumstė žaibo blyksnis, kambaryje netikėtai sumirgėju- 
sios lempos ir eilinis perkūnijos trenksmas. 

— Grįžtam prie organizacinių reikalų — rytoj per pasitarimus 
manęs nebus, todėl jiems vadovaus detektyvė inspektorė Merf. 

Kima Merfi vėl linktelėjo. 

— Kelioms valandoms išvyksiu iš šalies, — pridūrė Greisas. — 
Pasiimsiu mobilųjį ir „BlackBerry“, tad su manimi galėsite bet kada 
susisiekti telefonu arba elektroniniu paštu. Ką gi, išklausykime jūsų 
ataskaitų. — Jis nudūrė akis į užrašus, pasitikslino, kokias užduotis 
skyrė, nors daugumą ar net visas labai gerai atsiminė. — Normanai? 

Potingas prašneko kimiu balsu, retsykiais virstančiu neaiškiu urz- 
gimu, kurį paryškindavo kaimiškas greblavimas. 

— Man regis, Rojau, atkasiau šį tą reikšmingo, — tarė detektyvas 
seržantas. 

Greisas mostu paragino jį tęsti. 

Normanas Potingas, smulkmenų maniakas, išklojo informaciją, 
apraizgydamas ją oficialia ir gremėzdiška terminija, kokią tikriausiai 
vartotų duodamas parodymus teismo salėje. 

— Tu prašei manęs patikrinti visas tame rajone sumontuotas ste- 
bėjimo kameras. „Vantage“ registre peržvelgiau ketvirtadienio vakarą 
užfiksuotus įvykius ir pastebėjau, kad vakar ryte išvažiuojamajame BP 
degalinės kelyje, vakarinėje A27 greitkelio juostoje, už dviejų mylių į 
rytus nuo Luiso, atrado ketvirtadienio vakarą Luise pavogtą santech- 
niko furgoną. 

Jis padarė pauzę ir pervertė atgal kelis savo liniuoto bloknoto 
puslapius. 

— Nusprendžiau ištirti šį atvejį, nes jis pasirodė keistas... 

— Kodėl? — užsipuolė Bela Moj. Greisas žinojo, kad detektyvė 
seržantė nepakentė Potingo ir stengėsi jį pažeminti pasitaikius bet 
kokiai progai. 

— Supranti, Bela, man dingtelėjo, kad eiliniai vagišiai, mėgstan- 
tys pasivažinėti svetimais ratais, vargu ar rinktųsi santechninės įran- 
gos pilną furgoną. — Po Normano paaiškinimo per kambarį nuvilnijo 
krizenimas. Šykščiai vyptelėti sau leido netgi Greisas. 

Bela Moj, nutaisiusi ledinę veido išraišką, atšovė: 

— Nebent automobilis priklausė nesąžiningam santechnikui. 

— Žinant, kiek jie plėšia, visi turėtų vairuoti rols roisus. 

Šįkart kolegos prajuko garsiau. Juos tildydamas Greisas pakėlė 
ranką. 

— Nenukrypkim į lankas, gerai? Mes kalbame apie labai rimtus 
reikalus. 

Potingas tęsė: 

— Man kažkaip nesuėjo galai. Buvo paliktas santechniko fur- 
gonas. Maždaug tuo metu, kai nužudė ponią Bišop. Nė nepasakysiu, 
kodėl čia įžvelgiau sąsajas — kaltinkit faro uoslę. 

Jis įbedė akis į Greisą, ir tas atsakė kinktelėdamas galva. Puikiai 
suprato, apie ką šnekėjo Potingas. Geriausi policininkai turėjo išla- 
vintus instinktus. Nuojautą. Gebėjimą paskelbti arba, kitaip tariant, 
užuosti keistus neatitikimus, nors patys niekuomet neįstengdavo lo- 
giškai paaiškinti, kokios priežastys nulemdavo jų įtarumą. 

Bela varstė Normaną Potingą vaikiškai piktu žvilgsniu, tarytum 
mėgindama jį sugluminti vien savo dėbsojimu. Greisas pagalvojo, kad 
tik vėliau nepamirštų su detektyve seržante pakalbėti apie jos elgesį. 

— Šįryt nuvykau į BP degalinę ir paprašiau leidimo peržvelgti 
filmuotą į priešakinę aikštelę nukreiptos apsaugos kameros medžiagą. 
Personalas reagavo paslaugiai, bet iš dalies todėl, kad du žmonės prisi- 
pylė kuro ir išvažiavo nesusimokėję. — Nepaprastai patenkintas savi- 
mi Potingas įsispigino tiesiai į Belą. — Kamera fiksuoja po vieną kadrą 
kas trisdešimt sekundžių. Tikrindamas vaizdus pamačiau prieš pat 
vidurnaktį šalia kolonėlės sustojusį BMW nudengiamu stogu — vėliau 
nustačiau, kad transporto priemonė priklausė poniai Bišop. Atpažinau 
ir ją pačią, kai moteris nuėjo į degalinės krautuvėlę. 

— Tai gali būti svarbu, — pasakė Greisas. 

— Kuo toliau, tuo įdomiau. — Veteranas detektyvas dar labiau pa- 
sipūtė. — Bišopų rezidencijoje, Daiko alėjoje, apžiūrėjau BMW saloną 
ir aptikau stovėjimo vietos kvitą, kurį ketvirtadienį popiet, penktą va- 
landą vienuolika minučių, išdavė automatas, stovintis Luise, Sautoverio 
kelyje. Furgonas pavogtas iš automobilių aikštelės, įrengtos už Aukštojo 
Skardžio gatvės — iki jos pėstute nusigautum per penkias minutes. 

Potingas nutilo. Po kelių sekundžių Greisas jį paragino: 

— Ir? 

— Nieko daugiau aš nesužinojau. Bet nujaučiu, kad kažkokia są- 
saja egzistuoja. 

Greisas griežtai nužvelgė detektyvą seržantą. Normanas Potin- 
gas, kuriam asmeninis gyvenimas siaubingai nenusisekė, o politiškai 
nekorektiška jo elgsena galėjo įsiutinti pusę Jungtinių Tautų, vis dėlto 
ne kartą buvo pasiekęs įspūdingų rezultatų. 

— Gerai, nenutrauk tyrimo, — ištarė ir atsisuko į DK Zaferonę. 

Alfonsui Zaferonei skyrė svarbią, bet nuobodžią užduotį — ištirti 
laiko seką. Įžūliai kramtydamas gumą, jaunuolis papasakojo apie dar- 

bą su HOLMES komanda, su kuria atkūrė įvykių eigą prieš atrandant 
Ketės Bišop kūną. 

Detektyvas konsteblis pranešė, kad prieš mirtį Ketės Bišop diena 
prasidėjo namuose vienos valandos mankšta kartu su jos asmeninių 
treneriu. Greisas brūkštelėjo į bloknotą, kad su juo reikės pašnekėti. 

Vėliau moteris išvažiavo į vietinį grožio saloną, ten jai padarė 
manikiūrą. Vyresnysis detektyvas pasižymėjo, jog apklausti teks visą 
personalą. Pietus ji valgė Braitono „Havanos“ restorane, kur drauge su 
Kerolaina Eš, organizuojančia pareiškimus vietinei vaikų labdarai, „Su- 
pamojo arkliuko kreipimuisi“, aptarė lėšų rinkimo akciją, rugsėjį ren- 
giamą Bišopų namuose, Daiko alėjoje. Greisas užsirašė, kad pakalbėti 
būtina ir su ponia Eš. 

Poniai Bišop pasitaikė varginanti diena, neslėpdamas sarkazmo 
pastebėjo Zaferonė, nes trečią valandą ji turėjo apsilankyti pas kirpėją. 
Vėliau pėdsakai atšalo. Spragą užpildė Normano Potingo pateikti duo- 
menys. 

Kitą ataskaitą paskelbė naujausias Greiso komandos narys — ryž- 
tinga ir akyla, ketvirtą dešimtį bebaigianti detektyvė konsteblė Pamela 
Baklėj, nuolat maišoma su Šeimos centro pareigūne Linda Baklėj ir 
tokia į ją panaši, kad jos atrodė kaip seserys. Abi buvo blondinės, tik 
Linda kirposi berniokiškai trumpai, o Pamela nešiojo ilgesnius, iš pa- 
žiūros nelygiai nurėžtus plaukus. 

— Radau taksi vairuotoją, iš „Vyno“ viešbučio vežusį Brajaną Bi- 
šopą į „Lansdowne“. — Moteris nukreipė akis į bloknotą. — Markas 
Takvelas, dirba Houvo „Streamline“ bendrovėje. Jis neprisimena, kad 
keleivis būtų susižalojęs. 

— O Bišopas negalėjo nusibrozdinti rankos jam nematant? 

— Toks variantas įmanomas, sere, bet mažai tikėtinas. To paties 
paklausiau vairuotojo, ir jis atsakė, kad Bišopas per visą kelionę ne- 
pravėrė burnos. Takvelo nuomone, jis tikrai nebūtų tylėjęs, jeigu būtų 
susižeidęs. 

Greisas linktelėjo, šį tą greitosiomis užsirašė, nors abejojo, ar iš 
Pamelos informacijos peš kokios nors naudos. 

Bela Moj smulkmeniškai apibūdino Brajaną ir Ketę Bišopus. Pa- 
staroji gero įspūdžio nesudarė. Anksčiau buvo ištekėjusi du kartus, 

pirmą sykį vos aštuoniolikos, kai susituokė su nevykėliu roko grupės 
dainininku. Dvidešimt dvejų su juo išsiskyrė ir susirado pasiturintį 
Braitono statybų rangovą, bet antrąją santuoką nutraukė po šešerių 
metų, sulaukusi dvidešimt aštuonerių. Bela šnektelėjo su abiem vyrais, 
ir tuodu tiesiai šviesiai išdrožė, kad ji kraustėsi iš proto dėl pinigų. Dar 
po dvejų metų Ketę vedė Brajanas Bišopas. 

— Kodėl ji neturėjo vaikų? — paklausė Greisas. 

— Gyvendama su roko grupės dainininku du sykius nutraukė nėš- 
tumą. Statybų vykdytojas jau augino keturis vaikus ir daugiau nenorėjo. 

— Ar todėl išsiskyrė su antruoju vyru? 

„— Būtent taip jis sakė. 

— Pagal skyrybų susitarimą Ketrina gavo daug? 

— Anot jo, maždaug du milijonus. 

Vyresnysis detektyvas pasižymėjo skaičių bloknote. 

— Su Brajanu ji pragyveno penkerius metus, — tarė. — Bet mes 
nežinome, kodėl nepagimdė vaikų. Reikėtų pakamantinėti Bišopą. Gal- 
būt dėl to jie kivirčijosi. 

Toliau Greiso sąraše buvo DS Gajus Bečeloras. Neskaitant kitų už- 
duočių, detektyvas seržantas privalėjo luktelėti, kol teismo ekspertai 
užbaigs darbą Bišopų namuose, ir pasirūpinti, kad jie būtų kruopščiai 
išnaršyti. 

— Man rodos, aptikau reikšmingą dalyką, — informavo Bečeloras 
ir prieš save iškėlė raudoną aplanką su indekso numeriu. Atvertęs ji, 
ištraukė šūsnį susegtų, HSBC banko emblema paženklintų A4 formato 
popieriaus lapų. — Štai ką nusikaltimo vietos tyrėjai rado Bišopo kabi- 
neto spintelėje. Gyvybės draudimą, prieš pusmetį išduotą ponios Bišop 
vardu. Trims milijonams svarų. 

Tam tikru gyvenimo momentu daugumai iš mūsų į galvą šauna 
FANTASTIŠKA IDĖJA. Kiekvienas savaip sulaukia meto, kai norisi 
sušukti „Eureka!“, ir jį dažniausiai nulemia atsitiktinumas arba 

įžvalgumas. Aleksandrui Flemingui tokia akimirka išpuolė, kai jis 
nakčiai laboratorijoje paliko bakterijų, o ryte grįžęs atrado penici- 
suvokė, kad „Apple“ kompanija žengtų toli į priekį, pirkėjams siūly- 
dama įvairiaspalvius kompiuterius. Bilui Geitsui, be abejo, irgi teko 
mėgautis panašiais momentais. 

Tos idėjos kartais atklysta, kai mes visiškai jų nesitikime: kai 
gulime vonioje ir dirgliai mąstome apie šį bei tą, kai vidurnaktį ty- 
some ant lovų plačiai pramerktomis akimis, kai darbovietėje sėdime 
prie stalo ir nieko neveikiame. Mums topteli mintis, kuri iki šiol ne- 
buvo aplankiusi nė vieno žmogaus. Mintis, kuri apipils turtais, leis 
atsikratyti nuobodaus darbo ir kasdienės prakeiktos rutinos. Min- 
tis, kuri pakeis mūsų gyvenimus ir suteiks laisvę! 

Man asmeniškai taip nutiko 1996-ųjų gegužės 25-ą, šeštadie- 
nį, likus trisdešimt penkioms minutėms iki vidurnakčio. Aš dirbau 
Koventrio kompanijoje, lenktyniniams automobiliams tobulinan- 
čioje pavarų dėžes, ir nepakenčiau savo, kaip programinės įrangos 
inžinieriaus, pareigų. Anuomet, būdamas beveik trisdešimt dvejų, 
stengiausi išmąstyti, kaip susitvarkyti gyvenimą, ir pagaliau įsi- 
sąmoninau, kad ateityje nieko doro nebenuveiksiu. Po savaitės Ispa- 
nijoje praleistų sumautų atostogų užsakomuoju reisu turėjau skristi 
namo, bet Malagos oro uoste sustreikavo personalas, ir visi lėktuvai 
liko ant žemės. 

Tenykščiai darbuotojai bergždžiai stengėsi mus išskirstyti po 
viešbučius. Vienui viena mergina, atstovaujanti užsakomųjų reisų 
bendrovei, bandė surasti kambarius 280 žmonių. Siekdami padėti 
keleiviams, lygiai taip pat elgėsi ir kitų kompanijų tarnautojai. Oro 
uoste įstrigo nuo trijų iki keturių tūkstančių asmenų, ir buvo tiesiog 
neįmanoma juos visus kur nors apgyvendinti. 

Laukiamajame išsitiesiau ant staliuko, ir būtent tada man 
dingtelėjo išganinga mintis! Problemas lengvai išspręstų kompiu- 
terinė programa, įdiegta vietiniuose viešbučiuose ir oro transporto 
įmonėse. Nakvynės namų pelnas išaugtų akimoju, žaibiškai pasi- 
baigtų ir košmaras, kamuojantis oro linijų bendroves. Paskui ėmiau 
svarstyti, kur dar galima ją pritaikyti. Ogi bet kokioje įstaigoje, 

ieškančioje būsto dideliam žmonių būriui, ir bet kokioje kambarius 
nuomojančioje organizacijoje. Turistinių kelionių agentūros, kalėji- 
mai, ligoninės, su katastrofų padariniais kovojančios tarnybos, gin- 
kluotosios pajėgos sudarytų tik dalį potencialios klientūros. 

Aš aptikau savo aukso gyslą. 

Braitone ir Houve artėjo potvynio metas, tačiau tarp žvirgždėto paplū- 
dimio ir putojančios mūšos tebesidriekė platus dumblėtos seklumos 
ruožas. Nors laikrodis rodė beveik pusę devintos vakaro, o saulė spar- 
čiai leidosi horizonto link, pajūryje žmonių netrūko. 

Su druskos, jūržolių ir dervos kvapais susimaišė malonus ant gro- 
telių kepamos mėsos aromatas. Šiltą, ramų orą virpino muzikos garsai, 
sklindantys nuo apkvaitusių grupės narių, kurie mušė plieninius būg- 
nus įsitaisę ant pasivaikščiojimo tako. Pora nuogų mažylių plastikiniais 
kastuvėliais kapstė pliurzę, o jiems pagelbėjo apkūnus, saulėje siaubin- 
gai nudegęs vyriškis ryškiaspalviais šortais ir beisbolo kepuraite, papil- 
domu sluoksniu aplipdydamas ir taip neblogai atrodančią smėlio pilį. 

Du įsimylėjėliai, tevilkintys šortus ir trumparankovius marški- 
nėlius, basi pėdino per vėsią, drėgną žemę. Jie kulniavo per smiltkir- 
mių paliktas dumblo krūveles, apverstas kriaukleles, jūržolių sruogas 
žiūrėdami, kad neužliptų ant vienos kitos surūdijusios skardinės, iš- 
mesto butelio arba tuščios plastikinės dėžutės. Vaikštinėjo susikibę už 
parankių, kas porą žingsnių sustodavo ir pasibučiuodavo, o laisvose jų 
rankose kadarojo pliažinės šlepetės. 

Laiminga, besišypsanti porelė apėjo orų senyvą vyriškį balta, 
suglamžyta, virš ausų užtempta kepurėle, kuris švytavo metalo de- 
tektoriumi, nuo žemės paviršiaus nutolusiu vos per kelis colius. Vėliau 
prasilenkė su jaunuoliu, avinčiu guminius batus, dėvinčiu chaki spalvos 
kelnes ir palaidus, prasegtus marškinius — šalia pasidėjęs krepšį su 
žūklės reikmenimis, apsiginklavęs sodininko kastuvu, vyrukas rausė 
sliekus ir juos purtė į guminį kibirėlį. 


PETER JAMES + MIRĘS GYVENTI 191 


Priešais, it iš seklumos kylančios šiurpios skulptūros, blėstančioje 
šviesoje juodavo Vakarinio tilto griuvėsių santvaros. Kas minutę van- 
duo, rodės, tvino vis sparčiau ir atkakliau, bangos išaugo, o jų šniokš- 
timas pagarsėjo. 

Purslams netikėtai suvilgius basas kojas, mergina spygtelėjo ir 
pabandė nusitempti vaikiną į sausumą. 

— Benai, aš sušlapau! 

— Tamara, kokia tu baikšti! — jis nė nepajudėjo iš vietos, kai 
antroji bangelė perliejo kulkšnis, o trečia bemaž pasiekė kelius. Pirštu 
dūrė į jūros tolybes, tamsiai raudono šviesulio link. — Pasigrožėk sau- 
lėlydžiu. Ar kada esi mačiusi žalią blyksnį, kuris užsižiebia, kai saulė 
paliečia horizontą? 

Užuot stebėjusi vakaro žarą, ji spoksojo į rąstą, siūbuojantį vil- 
nyse, iš vieno galo aplipusį jūržolių gijomis. Suošė didesnė banga, kuri 
patraukė rąstgalį atokiau nuo kranto, ir vieną sekundės dalelę, kai jis 
apvirto, Tamara išvydo veidą. Rankas bei kojas. Ūmai suvokė reginti ne 
jūržolės, o žmogaus plaukus. 

Mergina pratrūko klykti. 

Benas išvadavo iš jos gniaužtų ranką ir puolė į vandenį. Per kelius 
smogusi banga purslais aptaškė kūną, veidą ir tamsintus akinių stik- 
lus, todėl vaizdas prieš akis išskydo. Kūnas vėl apsivertė, ir jis pamatė 
nuogą moterį dalinai nuėstu veidu, išpurtusia, lajaus spalvos oda. Van- 
denynas tempė ją tolyn nuo Beno, tarytum nusprendęs, kad užteks ir 
trumpos lavono apžiūros. 

Jaunuolis įbrido iki šlaunų į vandenį, kiaurai peršlapo užlietas 
eilinės, lūžtančios bangos, sugriebė už riešo ir iš visų jėgų trūktelėjo 
kūną. Jausmas toks, lyg būtų palietęs šaltą, gleivėtą roplio odą. Vaiki- 
nas sudrebėjo, bet rankos nepaleido. Moteris buvo smulkaus sudėjimo, 
tačiau dėl jūros traukos atrodė sunki tarsi švino luitas. Jis tempė ne- 
gyvėlę į save, įsivėlęs į negailestingą dvikovą su vandenynu. 

— Tame! — užriko. — Kviesk pagalbą! Skambink 999! 

Staiga, nors ir įsistvėręs į riešą, Benas prarado pusiausvyrą ir nu- 
gara plojosi į dumblą; virš jo veido nugurguliavo kurtinamai lūžusi ban- 
ga. Ausis pasiekė kitas garsas: prislopintas, vibruojantis, nepaliaujamai 
stiprėjantis ir šaižėjantis riksmas. 

Spiegė Tamara. Mergina stovėjo suakmenėjusi, prasižiojusi, iš- 
sproginusi akis, klyksmas veržėsi iš jos gerklės gilumos. 

Benas ne iš karto suvokė, kad dilbis, į kurį jis įsikibo, atitrūko nuo 
kūno. 

Sučirškė telefonas. Stacionarus. Ant sofos sėdinti Kleo palinko į priekį, 
kad įžiūrėtų ekranėlį. Numeris buvo Rojaus mobiliojo. 

| Ji klausėsi telefono. Pati lūkuriavo. Ketvirtas skambutis. Penk- 
tas. Šeštas. Pagaliau įsijungė balso paštas, ir aparatas nutilo. Šia linija 
Greisas mėgino su ja susisiekti gal keturis ar penkis sykius. Ir, žinoma, 
nepamiršo mobiliojo. 

Kleo suprato, kad neatsiliepdama elgiasi vaikiškai, žinojo, kad 
anksčiau ar vėliau privalės pakelti ragelį, tik kol kas nenutuokė, ką 
norėtų jam pasakyti. 

Prislėgta pastvėrė taurę ir suglumo pastebėjusi, jog toji tuščia. Vėl. 
Griebė butelį čilietiško baltojo „Sauvignon“ vyno, bet, dar didesnei savo 
nuostabai, pamatė, kad jame skysčio teliūskuoja vos per porą colių. 

— Prakeikimas, — urgztelėjo ir susipylė vyną į didžiulę savo tau- 
rę, teužliedama jos dugną. 

Šį savaitgalį teko atlikti budėtojos pareigas, todėl daug gerti — 
arba išvis liestis prie svaigalų — nederėjo. Bet dabar Kleo jautė stiprų 
alkoholio poreikį. Diena buvo bjauri. Rimtai suknista. Po vaido su Roju- 
mi nemiegojo likusią nakties dalį, o dešimtą ryto sulaukė iškvietimo į 
morgą, kur priėmė automobilio partrenktą šešiametę. 

Per aštuonerius darbo metus lavoninėje ji įprato prie daug ko, bet 
tik ne prie vaikų kūnų. Juos regint, kaskart nukratydavo šiurpas. Dėl 
mažylių mirties žmones, rodos, užvaldydavo kitoks sielvartas — stip- 
resnis už širdgėlą, kuri apimdavo, kai gyvybės netekdavo suaugęs my- 
limasis, tarytum būtų neįmanoma suvokti, kaip vaiką galima išplėšti 
iš jo artimųjų gyvenimo. Ji paniurdavo stebėdama laidojimo biuro at- 
stovus, pristatančius mažutėlius karstus, ir nepakentė tokių skrodimų. 

Mergaitę ant stalo guldys pirmadienį — o, taip, Kleo laukė nuostabus 
pirmadienio rytas. 

Maža to, šiandieną turėjo apsilankyti varganame, sujungtame 
name netoli Houvo stoties ir paimti senos ponios lavoną, pragulėjusį 
nykiame bute mažiausiai mėnesį, bent jau taip tvirtino kolega Volteris 
Hordenas, įvertinęs kūno būklę ir musių bei lervų kiekį. 

Volteris važiavo kartu, sėdęs už koronerio furgono vairo. Paslau- 
gus, penktą dešimtį įpusėjęs dabita visuomet rengdavosi dalykišku 
kostiumu, lyg dirbtų viename iš Londono centro biurų. Oficialiai jis 
buvo Braitono ir Houvo kapinių viršininkas, tačiau dalį laiko skirdavo 
padėti surinkti kūnus iš mirties vietų ir kiekvienu atveju užpildydavo 
krūvas dokumentų. 

Pastaruoju metu Volteris ir Darenas varžėsi tarpusavyje, kas at- 
spės mirties laiką. Gan netiksliai mokslo sričiai didelę įtaką darė oro 
sąlygos ir begalė kitų veiksnių — kuo ilgiau negyvėlis nepatekdavo į 
morgą, tuo užduotis tapdavo sunkesnė. Siekiant ją išspręsti, gan apy- 
tikrius orientyrus suteikdavo vienas nemalonus metodas: pastangos 
suskaičiuoti tam tikrų vabzdžių vystimosi stadijas. O Volteris Horde- 
nas mintinai iškalė visą su šia procedūra susijusią informaciją, kurią 
aptiko teismo medicinos tinklalapyje. 

Vos prieš porą valandų paskambinusi Čarlė, mylima sesuo, pra- 
nešė, kad ją metė vaikinas, su kuriuo maždaug prieš pusmetį užmezgė 
artimus santykius. Dvidešimt septynerių, dvejais su puse metų jaunes- 
nė už Kleo, išvaizdi, bet audringo charakterio sesutė nuolat sueidavo su 
netinkamais vyrais. 

Kaip ir aš pati, ne tiek su kartėliu, kiek liūdnai pagalvojo ji. Spalį 
sukaks trisdešimt. Geriausia draugė Milė — vadinta Pakvaišėle Mile, 
kuomet jos, maištingos paauglės, mokėsi Roudyno mokykloje, — su- 
rimtėjo ištekėjusi už buvusio jūrų karininko, kuris susikrovė turtą iš 
konferencijų organizavimo verslo, ir dabar laukėsi antro vaiko. Pirma- 
jam, Džesikai, ir dar porai atžalų, kurias pagimdė senos mokyklos laikų 
bičiulės, Kleo tapo krikšto motina. Ar tik ne toks likimas jai nulemtas? 
Krikštamotės, turinčios keistą darbą, nepajėgiančios užsiimti normalia 
veikla, nė nesugebančios palaikyti normalių santykių. 

Ričardą, advokatą, ji beprotiškai įsimylėjo, kai tas, gindamas 

žmogžudyste apkaltintą asmenį, užsuko į morgą apžiūrėti lavono. 
Didžiąją staigmeną mylimas vyras pateikė tik po dvejų metų, kai jiedu 
susižadėjo. Jis atrado Dievą. Ir dėl tikėjimo kilo problemų: 

Iš pradžių ji manė, kad įstengs su tuo susitaikyti. Bet po keliolikos 
apsilankymų charizmatinėse pamaldose, per kurias Šventosios Dvasios 
paliesti žmonės krisdavo ant žemės, Kleo suprato negalėsianti susieti 
gyvenimo su religija. Ji regėjo per daug neteisingų mirčių. Per daug 
vaikų. Per daug žavių jaunuolių kūnų, pritrėkštų arba, o tai dar baisiau, 
sudegusių per autokatastrofas. Žuvusių nuo sąmoningo arba atsitik- 
tinio vaistų perdozavimo. Eilinių vidutinio amžiaus vyrų ir moterų, 
kurie prarasdavo gyvybę virtuvėse nukritę nuo kėdžių arba įjungdami 
elektrinius buities prietaisus. Ir malonių senukų, kuriuos sumaitodavo 
autobusas, kai jie eidavo per kelią, arba pakirsdavo širdies smūgis. 

Kleo godžiai žiūrėdavo žinias. Matė reportažus apie Afrikos šalis 
ir tenykštes moters — kaip būriai vyrų jas prievartaudavo, į vaginas 
grūsdavo peilius ar revolverius, iš kurių vėliau paleisdavo šūvius. At- 
leisk, pasakė ji Ričardui, bet Dievo, leidžiančio vykti toms šlykštynėms, 
pamilti neįmanoma. 

Sužadėtinis tesuėmė Kleo ranką ir pasiūlė drauge pasimelsti Vieš- 
pačiui, kad jai pavyktų suprasti Jo valią. 

Kai planas neišdegė, Ričardas ėmė ją persekioti, karštligiškai, ne- 
gailestingai atakuodamas meilės ir neapykantos proveržiais. 

Šią vasarą jos gyvenimo dalimi tapo Rojus Greisas, kurį Kleo se- 
niai laikė padoriu ir nepaprastai išvaizdžiu vyru. Širdyje netgi įsižiebė 
naivoka viltis, kad pasisekė atrasti tikrą sielos draugą. Bet šįryt galiau- 
siai paaiškėjo, kad ji tebuvo laikinas šmėklos pakaitalas. Ir iš dabartinių 
santykių daugiau nieko neverta tikėtis. 

Visi šiandieninių Times ir Guardian priedai gulėjo išskleisti ant so- 
fos, bet Kleo prie jų beveik neprisilietė. Bandė pasinerti į mokslus, stu- 
dijuojamus Atvirajame universitete, bet neprisivertė susitelkti. Ir nepa- 
jėgė įsigilinti į naują knygą — Margaretos Etvud romaną „Tarnaitės pa- 
sakojimas“, kurią seniai norėjo įsigyti ir pagaliau nusipirko pamėgtame 
Houvo knygyne „City books“. Pirmąjį puslapį akimis permetė keturis 
kartus, bet taip ir nesugebėjo sutelkti dėmesio į skaitomus žodžius. 

Nenoriai, nes jai nepatiko švaistyti laiko, kaip tai atsitikdavo žiū- 

„rint daugumą televizijos laidų, Kleo pakėlė nuotolinio valdymo pultelį 
ir peržvelgė „Sky“ kanalus. Paskui įsijungė „Discovery“, vildamasi pa- 
matyti kokį dokumentinį filmą apie laukinę gamą, tačiau teišvydo iška- 
seną primenantį profesorių, kuris postringavo apie geologinius Žemės 
sluoksnius. Įdomu, bet atidėkim tai kitam kartui. 

Telefonas vėl atgijo. Ji nukreipė žvilgsnį į ekranėlį, tačiau skam- 
binantysis neleido rodyti savo numerio. Beveik nekilo abejonių, kad 
reikalas susijęs sų darbu. Kleo kilstelėjo ragelį. 

Operatorius iš policijos iškvietimo centro pranešė, kad prie Vakari- 
nio jūros tilto į krantą išplovė lavoną. Jai reikėjo palydėti kūną į morgą. 

Pasibaigus pokalbiui, Kleo mintyse skubiai atliko paskaičiavimus. 
Kada atidarė vyno butelį? Apie šeštą. Prieš keturias su puse valandos. 
Dviejų alkoholio vienetų pakako, kad vidutinio sudėjimo moteriai ne- 
derėtų sėstis prie automobilio vairo. Vyno butelį sudarė šeši vienetai. 
Kas valandą išgaruodavo po vieną. Ką gi, ji galės vairuoti — iš bėdos. 

Po penkių minučių išėjusi iš namų, nužingsniavo šaligatviu ir at- 
rakino sportinio MG automobilio dureles. 

Jai atsisėdus ir sugraibius saugos diržą, netoliese, iš parduotuvės 
tarpdurio, skendinčio šešėliuose, išniro figūra, kuri įveikė kelis metrus 
ir įsitaisė savajame automobilyje. Kleo užvedė MG, padidino variklio 
apsukas ir nuriedėjo gatve. Juodas, mažutis, elektra varomas „Toyota 
Prius“ tamsoje tyliai nuslydo pavymui. 

Kol kas apie suknelę niekas neužsiminė nė žodžiu. Naujienos nesiteikė 
pastebėti nei Siuzana Merė, nei Mendė, nei Ketė, nei jokia kita iš bičiu- 
lių, su kuriomis susitiko vakarėlyje. Tai buvo labai neįprasta. Ji paklojo 
keturis šimtus penkiasdešimt svarų, bet nesulaukė nė vieno komenta- 
ro. Gal draugės tiesiog pavyduliavo. 

Arba suknelė visiškai jai netiko. 

Velniop tas kales! Atklydusi į sausakimšą kambarį, kuriame pulsa- 
vo įvairiaspalvės šviesos, griaudėjo muzika, sklandė sodrus hašišo aro- 

matas, panašus į gumos kvapą, Holė ištuštino trečią persikų martinio 
taurę ir suvokė, kad kaip reikiant įkaušo. 

Na, ji bent jau nestokojo vyrų dėmesio. 

Juoda, dirbtiniais deimantais puošta suknutė atrodė dar siaures- 
nė ir trumpesnė nei tuomet, kai ją matavosi parduotuvėje. Ir su tokia 
didele iškirpte, kad liemenėlę reikėjo pamiršti — po velnių, jos papuliai 
nuostabūs, tad kodėl jų nepademonstravus? Be to, apdaras, tiksliau, jo 
stygius, leido pasipuikuoti kojomis, kiekvienu jų coliu, faktiškai iki pat 
bambos. Taip apsirengusi Holė jautėsi kaip tikra padykėlė! 

— Šauni suk... suknelė. Iš kur tu? 

Vyriškis, sunkiai spaudžiantis žodžius pro smailius dantis, kurie 
priminė piranijos nasrus, svyrinėjo priekyje, jo cigaretės dūmai vingu- 
riavo Holei į akis. Buvo užsitempęs juodas odines kelnes ir juodus, prie 
kūno prigludusius marškinėlius, užsisegęs diržą su netikrais briliantais 
ir įsivėręs masyvų auksinį auskarą. O viršugalvį bjaurojo idiotiškiausia, 
kokią teko matyti, šukuosena. 

— Iš Marso. — Ji praėjo pro šalį ir apimta vis stiprėjančio nerimo 
pasidairė Sofijos. 

— Šiaurės ar pietų? — išvogravo vyrukas, bet Holė jo beveik ne- 
begirdėjo. Draugė neatsakė į dvi paskutines žinutes, kuriose ji siūlė 
susitikti, išgerti ir į vakarėlį nuvažiuoti vienu taksi. Jau pusė dešimtos. 
Vadinasi, Sofija turėtų būti čia. 

Braudamasi pro grūstį, žvilgsniu visur ieškodama bičiulės, Holė 
pasiekė atvirus, grindis su lubomis jungiančius langus ir žengė į sąly- 
ginai ramią terasą. Ant suoliuko sėdėjo vaikinas su mergina, liežuviais 
įnirtingai tyrinėjantys vienas kito tonziles. Į paplūdimį stebeilijosi ir 
nepaliaujamai šnarpščiojo visiškai apdujęs ilgaplaukis blondinas. Iš 
rankinės ji iškrapštė telefoną. Neradusi naujų atsiųstų žinučių, saspau- 
dė Sofijos mobiliojo numerį. 

Ją vėl sujungė su balso paštu. 

Holė paskambino draugei į namus. Bet teišgirdo atsakiklį. 

— O, štai kur tu! Aš pamešššiau tave iš akių! — žybčiojant sto- 
boskopui, jo aštrūs kandžiai tviskėjo tarsi demono iltys. — Išėjai pa- 
kvėpuot grynu oru? 

— Jau grįžtu vidun, — atšovė ji ir smuko į svečių spūstį. Širdyje 

kirbėjo nuogąstavimai, nes Sofija garsėjo kaip patikimas žmogus ir nie- 
kada taip nesielgdavo. 

Vis dėlto nerimas buvo per silpnas, kad Holei sutrukdytų pasi- 
mėgauti vakarėliu. 

Dėl problemų su bagažo skyriaus durimis lėktuvas vėlavo pakilti pus- 
valandžiu. Visą skrydį Rojus Greisas prasėdėjo tiesus kaip strėlė, nė 
neketindamas nuleisti atlošo, pro langą žiopsodamas į kniedes, kurios 
buvo nusėjusios išgaubtą, pilką dešiniojo variklio gaubto metalą. 

Dvi iki begalybės užsitęsusias valandas ore jis neįstengė ilgam su- 
telkti minčių į jokius reikalus, tesugebėjo pavartyti Miuncheno žemėla- 
piirįsiminti dalį centrinių gatvių. Kai orlaivis vibruodamas nėrė kiaurai 
debesis ir ėmė leistis, ant padėklo sudrebėjo kartoninis, vyniojamąja 
plėvele uždarytas paketas, tuščia dėžutė, priklausanti nemalonaus sko- 
nio bandelei su sūriu, kurią jis prarijo vien todėl, kad pasijuto siaubingai 
alkanas, ir iki nuosėdų išgertas antras karčios kavos puodelis. 

Greisas suirzo, nes dėl prarastų trisdešimties brangių minučių 
neilga vienos dienos išvyka dar labiau sutrumpėjo. Žiūrėdamas į atsi- 
veriantį peizažą tik probėgšmais matė, kaip stiuardesė pasilenkė ir su- 
rinko pusryčių likučius. 

Jis žvelgė į beribį kraštovaizdį. 

Pirmąsyk besidairant į Vokietijos žemes, jam ėmė virpėti kinkos. 
Žvelgė į neaprėpiamas lygumas, kuriose matėsi rudi, geltoni ir žali 
dirbamų laukų stačiakampiai. Vienur kitur stiebėsi balti namukai rau- 
donais ir rusvais stogais, vešėjo giraitės, o medžiai švytėjo tokia sodria 
žaluma, tarsi būtų apipurkšti smaragdinio atspalvio dažais. Štai ir 
miestelis. Kiti gyvenamųjų namų ir pastatų spiečiai. | 

Greisas jautė viduje išsikerojančią paniką. Ar atpažins Sendę, jeigu 
ją ras? Pasitaikydavo dienų, kai, nepažvelgęs į nuotrauką, nė neatmin- 
davo žmonos veido, tarytum laikas pamažu trynė ją iš atminties — ir 
visai nesvarbu, norėjo jis to ar ne. 

O jeigu Sendė tikrai apsistojusi ten, neišmatuojamuose vietinio 
krašto plotuose? Kur jos ieškoti? Didmiestyje, dar nepasirodžiusiame 
akiratyje? Viename iš atokių kaimelių, lėtai slenkančių apačioje? Ar ji 
gyveno kažkur tose platybėse? Kaip eilinė vokiečių namų šeimininkė, 
dėl kurios kilmės niekam nekilo jokių abejonių? 

Priešais vėl sušmėžavo stiuardesės ranka — ji pakėlė pilką stalo 
paviršių ir jį užfiksavo spaustuku. Žemė artėjo, statiniai pastebimai 
didėjo. Keliuose jis įžvelgė automobilius. Per vidaus ryšio garsiakalbį 
išgirdo kapitoną, kuris nurodė įgulos nariams atsisėsti ir pasiruošti 
nusileidimui, vėliau padėkojo keleiviams, kad šie pasirinko „British Ai- 
rways“ reisą ir palinkėjo geros dienos Miunchene. Dar prieš porą dienų 
šitas miestas Greisui asocijavosi tiktai su pavadinimu žemėlapyje. Su 
laikraščių antraštėmis, išlikusiomis giliausiose sąmonės kertelėse. Do- 
kumentiniais televizijos filmais. Ir istorijos pamokomis mokykloje. Su 
tolimais, bet tebegyvenančiais Sendės giminaičiais, nors praeityje, nuo 
kurios ji atitrūko, žmona niekada su jais nebendravo. 

Būtent Miunchene įsikūrė Adolfas Hitleris, ir čia jį, dar jauną 
vyrą, suėmė už bandymą surengti valstybės perversmą. Būtent Miun- 
chene 1958-aisiais žuvo pusė „Manchester United“ futbolininkų, kai 
ant apsnigto kilimo ir tūpimo tako sudužo lėktuvas. Būtent Miunchene 
1972-aisiais Olimpines žaidynės šiurpiai įamžino arabų teroristai, pa- 
skerdę vienuolika Izraelio atletų. 

Lėktuvas dunkstelėjo į tako pagrindą, po kelių sekundžių, kai įsi- 
jungus atbulinės eigos sistemoms užriaumojo varikliai, ėmė sparčiai 
mažinti tempą, dėl ko į pilvą įsirėžė saugos diržas. Galų gale nuriedėjęs 
pirmyn nedideliu, stabiliu greičiu pravažiavo pro kūgiškąjį vėjarodį ir 
seną rūdijantį orlaivį lūžusia važiuokle. Per vidaus ryšio sistemą nu- 
skambėjo pranešimas keleiviams, kuriems Miuncheno oro uostas tebu- 
vo tarpinė stotelė. Tuo pat metu Rojui Greisui pasidingojo, kad kinkų 
virpulys įsimetė į visą kūną. 

Greta sėdintis vyriškis, kurio jis beveik nepastebėjo, įsijungė 
mobilųjį. Iš kreminio lininio švarko kišenės Greisas išgriebė savąjį, 
įvedė PIN kodą ir įsispitrijo į ekranėlį, tikėdamasis pamatyti trumpą 
laiškelį nuo Kleo. Aplinkui pypsėjo tekstinių pranešimų signalai. Staiga 
cyptelėjo ir jo telefonas. Detektyvo širdis suspurdėjo. Bet po akimirkos 

ją nudiegė nusivylimas. Žinutę atsiuntė vokiečių telekomunikacijų 
kompanija. 

Naktį keletą sykių pabudęs jis dirgliai svarstė, kaip apsirengti. 
Nerimavo, žinoma, dėl niekų, nes nujautė, kad šiandieną Sendės nepa- 
matys, net jeigu ji tikrai gyveno kažkur Vokietijoje. Bet Greisas dėl visa 
ko norėjo atrodyti kuo geriau... atrodyti toks, koks kaip galbūt išliko jos 
prisiminimuose. Ir, be abejo, atsiduoti gerai pažįstamu aromatu. Žmo- 
nos dovanotą „Bulgari“ odekoloną turėjo iki šiol. Šįryt juo apsipurškė, 
po kreminiu švarku apsivilko baltus marškinėlius. Džinsus užsitempė 
plonus, nes patikrinęs orų prognozes sužinojo, kad Miunchene tempe- 
ratūra sieks dvidešimt aštuonis laipsnius. Ir apsiavė patogius sporti- 
nius batelius numanydamas, jog teks daug vaikščioti. 

Vis dėlto, nusileidus lėktuvo trapu ir pajudėjus lūkuriuojančio 
autobuso link, jį pribloškė slegiantis, tvankus, žibalo smarve atmieštas 
karštis. Dar po kelių minučių, daugmaž be penkiolikos pusę vienuo- 
liktos vietiniu laiku, be jokio bagažo numygo per jaukią, ramią, kondi- 
cionieriais vėsinamą muitinę, įžengė į atvykstančiųjų salę ir kaipmat 
pamatė aukštą Marselo Kuleno figūrą. 

Vokiečių komisaras juodais, banguotais, trumpai kirptais plau- 
kais, kurių kelios sruogos kadarojo virš kaktos, šviečiantis geraširdiška 
veido išraiška ir plačia šypsena, buvo apsirengęs kasdieniškai — vilkėjo 
geltonus polo marškinėlius ir lengvą rusvą striukę, mūvėjo dukslius 
džinsus, avėjo rudus odinius „laivelius“. Jis abiem rankomis suspaudė 
atkištą Greiso delną ir prabilo gomurine tartimi: 

— Rojau, tavęs beveik neatpažįstu. Atrodai toks jaunas! 

— Kaipir tu! 

Greisą sujaudino, kaip šiltai jį pasitiko Kulenas, iš esmės ne itin 
artimai pažįstamas žmogus. Tiesą sakant, vyresnįjį detektyvą užliejo 
tokios stiprios emocijos, kad jis netikėtai pasijuto besąs arti ašarų, nors 
žinojo, kad dideliu jautrumu niekada nepasižymėjo. 

Žingsniuodami juodomis ir baltomis plytelėmis išklotomis, į 
šaškių lentą panašiomis veik tuščio pastato grindimis, jiedu persimetė 
mandagiais žodeliais. Kulenas angliškai kalbėjo neblogai, bet Greisui 
prireikė šiek tiek laiko įprasti prie vokiečio tarties. Abu vyrai nusekė 
paskui vienišą figūrą, tempiančią lagaminėlį ant ratų, praėjo pro dry- 

žuotą suvenyrų krautuvėlės tentą, išniro į troškų karštį ir patraukė pa- 
lei kremo atspalvio taksi, kurių virtinę daugiausia sudarė mersedesai. 
Per tas kelias minutes, kol nusigavo į automobilių stovėjimo aikštelę, 
Greisas spėjo palyginti kone priemiesčio ramybę, viešpataujančią šita- 
me oro uoste, su Hitrou arba Getviko šurmuliu. Jautėsi lyg atsidūręs 
vaiduoklių mieste. 

Kulenas šypsodamasis pranešė, kad jam neseniai gimė trečias vai- 
kas, berniukas, pridūrė labai norintis nusivežti svečią į namus, jei tik 
šis turės laisvo laiko, ir supažindinti su artimaisiais. Įsitaisęs sename, 
bet tviskančiame BMW penktos serijos modelyje, ant sueižėjusia oda 
aptrauktos keleivio sėdynės, Greisas atsakė, kad mielai pas jį užsuktų. 
Nors slapta vylėsi apsieiti be viešnagių. Į Vokietiją atvyko ne tam, kad 
poilsiautų draugų kompanijoje — visas brangias minutes norėjo paau- 
koti Sendės pėdsakų paieškoms. 

Išvažiavus iš oro uosto zonos, nuriedėjus kaimiškomis, iš lėktuvo 
stebėtomis vietovėmis, jam į veidą padvelkė malonus vėsaus oro srau- 
tas, plūstantis iš oro kondicionieriaus, kuris švokštė tarytum astmati- 
kas. Greisą, besižvalgantį pro langus, ūmai pribloškė jo užmačių mas- 
tai. Vyresnysis detektyvas sumojo gerai neapgalvojęs veiksmų plano. 
Ką, velniai rautų, tikėjosi nuveikti per vieną dieną? 

Pro šalį šmėkščiojo kelio ženklai, baltos raidės mėlyname fone. 
Vienas skelbė, kad jiedu ką tik išvyko iš Franco Jozefo Štrauso oro uos- 
to, ant kito buvo užrašytas žodis Mūnchen. Kulenas tebepliurpė minė- 
damas pareigūnus, su kuriais dirbo Sasekse. Greisas pasistengė suteikti 
kuo daugiau žinių apie kiekvieną iš jų, tačiau atsakinėjo beveik automa- 
tiškai, nes mintyse blaškėsi tarp Ketės Bišop žmogžudystės, santykių 
su Kleo ir mėginimų susitelkti į šiandieninę užduotį. Kelias minutes 
akimis sekė sidabrinį ir raudoną, lygiagrečiai dundantį miesto traukinį. 

Kuleno balsas staiga pagyvėjo. Greisas išgirdo žodį „futbolas“ ir 
dešinėje pusėje išvydo naują, baltą, milžiniškos padangos formos sta- 
dioną, paženklintą didžiuliais mėlynais žodžiais Allianz Arena. Tolėliau, 
iškilęs ant kalvos, kurią, rodės, supylė žmonės, stūksojo vienišas baltas 
vėjo jėgainės stulpas su pritvirtintomis orasraigčio mentėmis. 

— Aprodysiu tau miestą, kad pajustum Miuncheno atmosferą. 
Vėliau mes keliausim į kontorą ir Englischer Garten? 

— Planas neblogas, — atsakė Greisas. 

— Sąrašą sudarei? 

— Taip. 

Komisaras pasiūlė jam prieš atvykstant pasižymėti, kuo žmona 
domėjosi. O jiedu užsuks ten, kur Sendė galėjo apsilankyti. Vyresnysis 
detektyvas nudūrė žvilgsnį į savo bloknotą. Sąrašas buvo ilgas. Knygos. 
Džiazas. „Simply Red“ grupė. Rodas Stiuartas. Šokiai. Maistas. Anti- 
kvariniai daiktai. Sodininkystė. Filmai, ypač su Bredu Pitu, Briusu Vili- 
su, Džeku Nikolsonu, Vudžiu Alenu ir Pirsu... 

Mintis nutraukė suzirzęs telefonas. Greisas išsitraukė mobilųjį iš 
kišenės ir pažiūrėjo į ekranėlį vildamasis, kad su juo susisiekti bandė 
Kleo. 


Tačiau skambinantis žmogus numerį nuslėpė. 

Sekmadienio rytą, penkiolika minučių po dešimtos, Deivido Kerčio pa- 
maina jau buvo įpusėjusi — jaunas konsteblis stažuotojas dirbo Braito- 
ne dar tik antrą dieną. Aukštas, rimtas devyniolikmetis tamsiai rudais, 
trumpai, bet gana madingai kirptais plaukais sėdėjo keleivio vietoje, 
„Vauxhall“ patruliniame automobilyje, kuris atsidavė vakarykštėmis 
keptomis bulvytėmis, vairą užleidęs nuobodžiausiam pliurpaliui visoje 
Džono gatvės policijos nuovadoje. 

Anot Bilo Noriso, į šeštą dešimtį įkopusio garbaniaus mopso vei- 
du, ko tik jis nematė, ko tik nedarė per visus darbo metus, bet aukščiau 
seržanto laipsnio taip ir nepakilo. Dabar, likus keliems mėnesiams iki 
pensijos, smaginosi mokydamas jaunuolį. Jei tiksliau, džiaugėsi susi- 
radęs klausytoją ir mėgavosi galimybe vargšei aukai porinti kovų isto- 
rijas, kurios kitiems buvo įgrisusios iki gyvo kaulo. 

Jie važiavo šiukšlėmis nuklota Vakarų gatve; ryte klubai nebevei- 
kė, šaligatvius margino stiklo duženos, išmestas mėsainis, vyniojama- 
sis kebabų popierius, įprastas šlamštas, likęs po šeštadienio nakties. 
Palei kelkraščius vilkosi uoliai plušančios šluojamosios mašinos. 

— Aišku, tada viskas buvo kitaip, — kalbėjo Bilas Norisas. — 
Anuomet naudojomės nuosavais informatoriais. Kartą, kai darbavausi 
narkotikų skyriuje, gavau patikimų žinių, ir mes du mėnesius sekėme 
užkandžių krautuvėlę iš Vaterlo gatvės. Žinojau, kad mano žmogus ne- 
klydo. — Jis paplekšnojo sau per nosį. — Turiu faro uoslę. Arba ją turi, 
arba ne. Ilgai netruksi, kol suprasi, ar ji pas tave yra. 

Nuo saulės, patekėjusios virš Anglų kanalo, link kurio vedė gatvė, 
krito įžambūs spinduliai. Deividas Kertis dairėsi į šaligatvius ir prava- 
žiuojančius automobilius prisidengęs akis. Faro uoslė. O, taip, jaunuo- 
lis neabejojo ją turįs. 

— Reikalingas ir tvirtas skrandis, — pridūrė Norisas. 

— Maniškis geležinis. 

— Žodžiu, mes sėdėjome apleistame name, kitoje gatvės pusė- 
je — vidun ir laukan kursavome pro užpakalines duris. Klaikiai žvar- 
bome. Ištisus du mėnesius! Nušalome pautus! Aš susiradau geležinke- 
lininko apsiaustą, kurį ten paliko kažkoks valkata. Praleidome pasaloje 
du mėnesius, dienomis krautuvėlę stebėdavome per žiūronus, sutemus 
naudodavomės naktinio matymo teleskopais. Visiškai nebuvo ką veik- 
ti, galėjome tik belsti posmus. Supranti, apie ką kalbu? „Belsti posmus“ 
andai reiškė „porinti istorijas“. Taigi vieną vakarą privažiuoja didžiulis 
sedanas „Jag..“ 

Kvietimas iš Braitono valdymo centro trumpam išgelbėjo kons- 
teblį stažuotoją nuo pasakojimo, kurį jis girdėjo jau du kartus. 

— Siera Oskaras kreipiasi į Čarlį Čarlį 109. 

Deividas Kertis atsiliepė per asmeninę radijo stotelę, kuri kyšojo 
iš plastikinio laikiklio, pritvirtinto prie apsauginės liemenės. 

— 109 klauso. 

— Gavome žinią apie galimai dingusį asmenį. Įtraukėme praneši- 
mą į eilę. Jūs laisvi? 

— Taip, taip. Dėstykit smulkmenas. 

— Niuman Vilas gatvė 17-4. Bute gyvena Sofija Harington. Vakar 
nesusitiko su drauge, nuo vakarykštės popietės neatsiliepė nei į telefo- 
no, nei į durų skambučius, kas jai nebūdinga. Patikrinkite adresą, kad 
galėtume jį išbraukti iš eilės. 

— Patvirtinu — Niuman Vilas gatvė 17-4, Sofija Harington? 

— Teisingai. 

— Supratau. Jau važiuojame. 

Apimtas palengvėjimo, kad šįryt kažkuo užsiims, Norisas taip 
staigiai apsuko automobilį, kad sucypė padangos. Ties sankryža šovė į 
kairę ir didesniu nei būtina greičiu nurūko Vakariniu keliu. 

Jis atsiprašė Marselo Kuleno, priglaudė mobilųjį prie ausies ir paspau- 
dė žalią mygtuką. 

— Rojus Greisas, — prabilo. 

Išgirdęs gaižų balsą akimoju pasigailėjo, kad kišo nagus prie ne- 
lemto telefono. 

— Kur tu, Rojau? Jei neklystu, užsienyje? — sprendžiant iš tono, 
Alisona Vosper, policijos viršininko pavaduotoja, kiek suglumo. — Čia 
ne britiškas signalas. 

Šito skambučio jis visiškai nesitikėjo, todėl iš karto nesumąstė, ką 
atsakyti. Kai nutarė telefonu pašnekėti su Marselu, atkreipė dėmesį, 
kad mėginant susisiekti su Vokietija signalas išties pasikeisdavo — vie- 
toj dvigubų pyptelėjimų, įprastų Jungtinėje Karalystėje, ausį gręžė pra- 
tisas zyzimas. Meluoti, žinoma, nebuvo jokios prasmės. 

Giliai įkvėpęs Greisas prisipažino: 

— Miunchene. 

Iš mobiliojo atsklido driokstelėjimas, koks nugriaudėtų, jei gof- 
ruota geležimi apkaltoje, rutulinių guolių pilnoje pašiūrėje sprogtų 
atominis užtaisas. Trenksmą lydėjo trumpa tylos pauzė. Ją nutraukė 
atžarus Vosper balsas. 

— Išliejau kavą. Perskambinsiu vėliau. 

Ryšys nutrūko, ir vyresnysis detektyvas iškeikė save, kad geriau 
neapgalvojo plano. Be abejo, normaliame pasaulyje jis turėtų teisę pa- 
siimti laisvadienį ir tyrimo vadovavimą trumpam perleisti savo padėjė- 
jai. Deja, pasaulis, kuriame šmirinėjo policijos viršininko pavaduotoja, 
toli gražu nebuvo normalus. Dėl kažkokių neaiškių priežasčių Alisona 

Vosper pajuto jam antipatiją — matyt, iš dalies kalta neseniai įvyku- 
si, prastai nusisekusi spaudos konferencija, kurioje jis dalyvavo — ir 
ieškojo būdų, kaip Greisą pažeminti pareigose, nebeleisti kilti karjeros 
laiptais arba perkelti į kitą šalies galą. Pasidarius išeiginę būtent dabar, 
trečiąją nusikaltimo tyrimo dieną, Vosper nuomonė apie jį nepagerės. 

— Viskas gerai? — paklausė Kulenas. 

— Geriau nebūna. 

Telefonas vėl suskambo. 

— Ką konkrečiai tu veiki Vokietijoje? — pasidomėjo Alisona Vosper. 

Rojus nepakentė riesti pasakėlių — kaip įrodė neseni potyriai, 
meluodamas žmogus tampa silpnesnis, — bet žinojo, kad už tiesą mei- 
lių žodžių nesulauks, todėl nutarė kaip nors išsisukti. 

— Tikrinu informaciją. 

— Vokietijoje? 

— Taip. 

— Ir kada tyrimui vadovaujantis asmuo žada grįžti į Angliją? 

— Šį vakarą. Mane pavaduoja detektyvė inspektorė Merf. 

— Nuostabu. Vadinasi, rytoj, po rytinio pasitarimo, galėsi su 
manimi susitikti? 

— Taip. Ateisiu pusę dešimtos. 

— Naujienų apie bylą turėsi? 

— Mes pažengėme toli į priekį. Nedaug trūksta, kad suimtume 
įtariamąjį. Laukiame DNR tyrimo rezultatų, kuriuos rytoj atsiųs iš 
Hantingtono. 

— Puiku, — atsakė ji ir po akimirkos švelnesniu tonu pridūrė: — 
Man sakė, kad Vokietijoje verda skanų alų. 

— Iš kur man žinoti. 

— Hamburge praleidau medaus mėnesį. Patikėk manimi, gero 
alaus ten apstu. Tau derėtų paragauti. Pasimatysime ryte. 

Ji nutraukė ryšį. 

Šūdas, mintyse suurzgė Greisas niršdamas ant savęs, kad taip pra- 
stai atliko parengiamuosius darbus. Šūdas, šūdas, šūdas! Rytoj Vosper, 
žinoma, paklaus, kokia informacija jį atvedė į Miuncheną. Reikėjo su- 
galvoti velniškai įtikinamą pasiteisinimą. 

Jie pravažiavo pro aukštą daugiabutį namą su apskritu BMW 

-ženklu, kabančiu netoli jo viršaus. Netrukus pralėkė pro „Marriott“ 
viešbutį. 

Išmaniajame „BlackBerry“ telefone jis pasitikrino žinutes. Nuo 
tada, kai išlipo iš lėktuvo, elektroninio pašto dėžutę užplūdo tuzinas 
laiškelių, ir dauguma jų buvo susiję su operacija „Chameleonas“. 

— Senasis Olimpinis stadionas! — paskelbė Kulenas. 

Greisas žvilgtelėjo kairėn ir pamatė struktūrą, savo forma panašią 
į perpus sukežusią milžinišką palapinę. Pasirinkę dešinįjį kelio išsi- 
šakojimą, jie įveikė tunelį, pasuko į kairę ir nubildėjo per tramvajaus 
bėgius. Mėgindamas susiorientuoti aplinkoje, vyresnysis detektyvas 
ant kelių praskleidė žemėlapį. 

Kulenas pažvairavo į savo laikrodį. 

— Žinai, — tarė, — iš pradžių galvojau, kad turėtume užsukti į 
mano kontorą ir į sistemą įvesti visus duomenis apie Sendę. Bet dabar 
manau, jog pirmiausia vertėtų apsilankyti Seehausgarten. Šiuo metu 
ten bus labai daug žmonių. Bet gal sugebėsi ją pastebėti. Į mano darbo 
vietą nukaksime vėliau. Taip bus gerai? 

— Tu esi gidas, tau ir spręsti! — atsakė Greisas. Priekyje išvydo 
mėlyną tramvajų, ant kurio stogo kyšojo didžiulis reklaminis „Adelhol- 
zener“ mineralinio vandens stendas. 

Lyg neteisingai jį supratęs, Kulenas suskato vardyti galerijas, 
stūksančias greta plataus prospekto. 

— Antai Šiuolaikinio meno muziejus. Ten Haus der Kunst, meno 
galerija, pastatyta, kai šalį valdė Hitleris. 

Dar po kelių minučių Kulenas nuvairavo automobilį ilgu tiesiu ke- 
liu, kuriam iš dešinės driekėsi medžiais apžėlusi Izaro upės pakrantė, o 
iš kairės dunksojo elegantiškų daugiabučių virtinės. Miestas pasirodė 
besąs gražus, bet didelis. Velniškai didelis. Prakeikimas. Kaip, po šimts, 
ieškoti Sendės? Ir dar čia, taip toli nuo namų? Jeigu žmonai magėjo 
prapulti be pėdsakų, ji išsirinko tinkamą vietą. 

Vokietis uoliai jam vardijo turistinių įdomybių, regimų už lango, 
ir vietinių rajonų pavadinimus. Greisas klausėsi, nuolat dirsčiodamas 
į žemėlapį, stengdamasis įsiminti gatvių išsidėstymą ir svarstydamas: 
Jei Sendė tikrai čia apsistojo, kokioje miesto dalyje ji įsikūrė? Centre? Prie- 
miestyje? Gretimame kaimelyje? 

Kiekvieną kartą, kai pakeldavo akis, jis nužvelgdavo visus pra- 
eivius, vairuotojus ir šių keleivius; giliai širdyje puoselėjo menkutę 
viltį, kad galbūt kur nors pastebės Sendę. Sekundę kitą žiopsojo į laibą, 
moksliuko išvaizdos vyriškį apsmukusiais marškinėliais ir šortais, po 
pažastimi spaudžiantį laikraštį, kramtantį sūrų riestainį, kurį laikė mė- 
lynoje popierinėje servetėlėje. Ar tavo gyvenime atsirado naujas vyras? 
Ar jis panašus į aną tipą? 

— Mes sustosime Osterwald Garten, dar viename alaus sodelyje, 
kuris įrengtas netoli Englischer Garten — ten lengviau susirasti vietą 
automobiliui. Iki Seehaus nusigausime pėstute, — informavo Kulenas. 

Netrukus jie pasiekė gyvenamąjį kvartalą ir nuriedėjo siaura gat- 
vele, iš abiejų pusių apsupta nedidukais patraukliais namais. Galop ap- 
važiavo rožinį ir baltą, gebenėmis apraizgytą pastatą su kolonomis. 

— Metrikacijos biuras, — pasakė Kulenas. — Čia žmonės tuokiasi. 

Greisą viduje perliejo šaltis. Tuokiasi. Ar gali taip būti, kad Sendė, 
susikūrusi naują tapatybę, vėl ištekėjo? 

Jie patraukė lapais nuklota, tarp gyvatvorės ir medžių nutįsusia 
gatve, pagaliau išniro į jaukią aikštę ir nubarškėjo akmenimis grįstu ke- 
liu, aplink kurį stiebėsi kiti gebenėmis apipinti namai. Jei ne automo- 
biliai su vairu kairėje pusėje ir ženklai su vokiškais užrašais, susidarytų 
įspūdis, kad esi Anglijos miestelyje, pamanė Greisas. 

Kriminalhauptkommisar įsuko BMW į stovėjimo vietą ir išjungė 
variklį. 

— Pradėsime nuo čia? 

Greisas linktelėjo, nors neįstengė užgniaužti šiokio tokio bejėgiš- 
kumo jausmo. Pagal žemėlapį nesusigaudė, kokioje vietoje atsidūrė, 
ten. Iš kišenės išgriebė planelį, kurį Dikas Poupas atspausdino iš inter- 
netinio tinklalapio ir persiuntė jam, apskritimu pažymėjęs tašką, kur, 
jų įsitikinimu, matė Sendę. Vyresnysis detektyvas padavė popieriaus 
lapelį Marselui Kulenui, ir tas jį patyrinėjo įdėmiu žvilgsniu. 

— Ja, tvarkelė! — galiausiai pareiškė ir atlapojo duris. 

Lauke svilino karšta ryto saulė, bet abiem vyrams nužygiavus 
dulkėta gatve danguje padaugėjo debesų. Nusitraukęs ir ant peties už- 
simetęs švarką, Greisas pasidairė kokio baro arba kavinės. Organizmą 

- užtvindė adrenalinas, bet kūną slėgė nuovargis, o gerklė perdžiūvo, to- 
dėljam būtų pravertęs vanduo ir kofeino dozė. Vis dėlto gaišti brangaus 
laiko nesinorėjo — Greisas nekantravo kuo greičiau nusidanginti iki 
tos vietos, kurią miglotame žemėlapyje ženklino juodas apskritimas. 

Kur pirmą kartą po devynerių metų buvo pastebėta jo mylima 
moteris. 

Drauge su Kulenu artėdamas prie didžiulio ežero, vyresnysis 
detektyvas kulniavo vis sparčiau. Vokietis jį nuvedė per tiltelį, pasu- 
ko kairėn ir nupėdino takeliu — iš dešinės tyvuliavo vanduo ir plytėjo 
medžiais apaugusi sala, kairėje žaliavo tankus miškas. Greisas įkvėpė 
malonaus žolės bei lapų aromato, mėgaudamasis gaivia paunksnės 
vėsa ir nuo ežero dvelkiančiu vėjeliu. 

Pro šalį pedalus numynė du dviratininkai, jiems įkandin, gyvai 
plepėdami, riedučiais nudardėjo jaunuolis ir mergina. Dar po kelių se- 
kundžių pralėkė stambus pudelis, kurį vijosi vyriškis storais raginiais 
akinių rėmeliais, su sklastymu, skiriančiu plaukus viduryje viršugalvio. 
Paskui šuns savininką, tūžmingai rėkiantį „Adini! Adini! Adini!“, sekė 
ryžtingai nusiteikusi, ryškiai raudonus laikros šortus apsitempusi, 
dantis sukandusi šešiasdešimties su viršum metų moteris, kuri į gud- 
ronuotą taką caksėjo skandinaviško ėjimo lazdomis. Kai pareigūnai 
įveikė vingį, priešais juos atsivėrė įspūdingas vaizdas. 

Greisas išvydo milžinišką parką, knibždėte knibždantį žmonių; 
kitapus salos vilnijantis ežeras buvo gerokai didesnis, nei iš pradžių 
atrodė — ne mažiau kaip pusės mylios ilgio ir kelių šimtų jardų pločio. 
Tarp tuzinų baltų ir mėlynų, iš stiklo pluošto sumontuotų vandens dvi- 
račių plaukiojo kelios elegantiškos medinės valtys bei ančių Aotilės. 

Suoliukus, sustatytus prie kranto, buvo apsėdę poilsiautojai, 
kiekvieną žolės lopinėlį nugulė saulėje besideginantys kūnai, kai kurie, 
užsidėję „iPod“ grotuvų ausines ir apsirūpinę radijo imtuvais, klausėsi 
muzikos arba, pamanė Greisas, tiesiog bandė atsiriboti nuo nenutrūks- 
tamo vaikų spygavimo. 

O blondinių — gyvas galas. Tuzinai. Šimtai. Jo žvilgsnis nusly- 
do per veidus, ištirdamas vieną ir smigdamas į kitą. Taką perbėgo dvi 
mergaitės, pirmoji rankoje laikė vaflinį ledų indelį, antroji žviegė visa 
gerkle. Ant žemės tupėjo ir seiliojosi sunkiai dvėsuojantis mastifas. 

Stabtelėjęs šalia vyriškio visiškai prasegtais marškiniais, kuris sėdėjo 
ant suoliuko ir taip arti akių laikė knygą, lyg būtų užmiršęs pasiimti 
akinius, Kulenas mostu parodė į kitą ežero pusę. ' 

Greisas pamatė nemažą, patrauklų, tik kiek per daug pretenzingą 
paviljoną, iš išorės primenantį anglišką, šiaudiniu stogu apdengtą ko- 
tedžą. Alaus sodelyje, įsitaisę prie lauko stalų, spietėsi būriai žmonių, 
į kairę nuo jų buvo matyti mažutė valčių pašiūrė ir medinė prieplauka. 
Šalia jos plūduriavo vos pora laivelių, netoli pastarųjų, sausumoje, 
džiūvo ant šono paverstas vandens dviratis. 

Supratęs, į ką žiūri, Greisas ūmai pajuto adrenalino antplūdį. Čia 
toji vieta! Kur Dikas Poupas su žmona Lesle manė regėję Sendę. Jiedu 
plaukiojo viena iš tų medinių irklinių valčių. Ir ją pastebėjo alaus sodelyje. 

Vyresnysis detektyvas išsiveržė į priekį ir privertė vokietį paspar- 
tinti žingsnį. Nužirgliojo gudronuotu, ežerą juosiančiu taku, įsmeigęs 
akis kitapus vandens telkinio, atidžiai nužvelgdamas kiekvieną, besi- 
deginantį saulėkaitoje ar sėdintį ant suoliuko, visus dviratininkus, 
bėgikus, ėjikus ir riedutininkus. Porą sykių atkreipė dėmesį į ilgus 
šviesius plaukus, kurių savininkės panėšėjo į Sendėę, ir įsispoksojo į jas 
tarytum Pavlovo šuo, bet abu kartus paaiškėjo, kad jis žiūri į nepažįs- 
tamas moteris. 

Ji galėjo pasitrumpinti šukuoseną. Arba nusidažyti plaukus kita 
spalva. 

Vyrai praėjo pro dailų, akmeninį, virš cokolio iškilusį monumen- 
tą. Greisas perskaitė vardus, išraižytus ant jo šono: VON WERNECK... 
LUDVIG I... Kai jie pasiekė paviljoną, Kulenas sustojo priešais valgia- 
raščius, prisegtus prie elegantiškos skydo formos lentos, iš karto po 
pavadinimu SEEHAUS IM ENGLISCHER GARTEN. 

— Norėsi ko užkąsti? Eime į restoraną, kur vėsiau, arba likime 
lauke. 

Greisas akimis permetė pailgų, tankiai užsėstų stalų eiles. Vieni 
stovėjo medžių lapijos pavėsyje, kiti slėpėsi po gigantišku žaliu tentu, 
bet didžiuma buvo atviroje erdvėje. 

— Mieliau pasėdėčiau lauke — bent jau galėsiu pasidairyti. 

— Taip. Žinoma. Visų pirma reikia atsigerti. Ko pageidausi? 


(X ys 

— Weissbier ar Helles? Radler, tai yra alaus kokteilio, ar Russn?* 

— Šalto alaus bokalą. Didelį. 

— Litrinį? 

— Kokį? 

Kulenas pamojo į du vyriškus, geriančius iš bokalų, dydžio sulig 
namo kaminais. 

— O mažesnių atsirastų? 

— Puslitrinį? 

— Pats tas. Ką gersi tu? Aš nupirksiu. 

— Ne. Kai tu atvyksti į Vokietiją, statau aš, — užprotestavo Ku- 
lenas. 

Paviljonas gana išvaizdus, nusprendė Greisas. Prie vandens rikia- 
vosi grakštūs žibintų stulpai; baro ir užkandžių priestatai buvo nese- 
niai nudažyti tamsiai žalia ir balta spalvomis; ant marmurinio cokolio 
stūksojo įmantri bronzinė skulptūra, vaizduojantį nuogą, pliką vyrą 
sunertomis rankomis ir mažutėliu peniu; aplinkui netrūko plastikinių 
dėžių ir žalių šiukšliadėžių, skirtų atliekoms, tuštiems indams, alaus 
bokalams, ir ženklų su mandagiais vokiškais bei angliškais užrašais. 

Po medine stogine sėdėjo ilgą klientų eilutę aptarnaujanti kasi- 
ninkė. Kai žmonės atsistodavo ir išeidavo, stalus nuvalydavo padavėjai 
raudonomis kelnėmis ir geltonais marškinėliais. Greisas paliko vokie- 
čių pareigūną eilėje prie baro, šiek tiek atsitraukė, tyrinėdamas Poupo 
žemėlapį ir mėgindamas nustatyti, prie kurio iš šimto pailgų aštuon- 
viečių stalų galėjo sėdėti Sendė. 

Šiuo metu, pasak apytikslių jo skaičiavimų, paviljone valgė ir gėrė 
kokie penki šimtai žmonių, ir beveik visi priešais save turėjo po aukštą 
bokalą. Ore sklandė alaus kvapas, papildytas cigarečių bei cigarų dūme- 
liais, taip pat viliojantys keptų bulvyčių ir ant grotelių kepamos mėsos 
aromatai. 

Vasarą Sendė neatsisakydavo išlenkti alaus ir tokiais atvejais 
dažniausiai juokaudavo, esą polinkį gėrimui nulėmė vokiški jos genai. 
Dabar Greisas suprato, ką žmona turėjo omenyje. Be to, pasijuto labai 


* Alaus rūšys: Weissbier — kvietinis baltasis alus, Helles — šviesusis alus, Radler — alaus 
ir limonado kokteilis, Russn — baltojo alaus ir citrinų limonado kokteilis. 

keistai. Dėl nuovargio, troškulio ar siaubingai gąsdinančio suvokimo, 
jog vis dėlto pavyko atsibelsti į Miuncheną? Kažkodėl širdį virpino 
nuojauta, kad jis įsibrovė į Sendės teritoriją — kad jis čia nepageidau- 
jamas. 

Detektyvas nejučia įsižiūrėjo į rūsčią, regis, jam pritariančią ir 
priekaištaujančią, mokyklos direktoriaus veidą primenančią fiziono- 
miją. Pilkas akmeninis barzdoto vyro biustas buvo panašus į antikos 
filosofų statulas, parduodamas sendaikčių krautuvėlėse arba bagažinių 
turguje. Kol kas Greisas tebuvo pasiekęs pradines filosofijos pažinimo 
stadijas, tačiau tas žmogus tikrai atrodė kaip senovės laikų mąstytojas. 

Ant kertinio akmens jis pastebėjo įspaustą, oriai skambantį žodį: 
PAULANER. 

— Na, ar jau nutarei, kur sėsimės? — paklausė prisiartinęs Kule- 
nas, kuris nešė padėklą su dviem alaus bokalais ir kavos puodukais. 

— Ar tas barzdočius buvo vokiečių filosofas? 

Kulenas plačiai nusišypsojo. 

— Filosofas? Nemanau. „Paulaner“ vadinasi didžiausia alaus da- 
rykla visame Miunchene. 

— O... — nutęsė Greisas, pasijautęs tikru bukagalviu. — Aišku. 

Vokiečių komisaras dūrė pirštu į ežero pakraštyje stovintį stalą, 
nuo kurio traukėsi grupelė jaunuolių su kuprinėmis. 

— Gal ten? 

— Geresnės vietos nerastume. 

Kol jie nusigavo iki tikslo, Greisas nesiliovė žvilgsniu varstęs bū- 
rio žmonių, susigrūdusių už stalų. Įvairiausio amžiaus vyrų ir moterų, 
pradedant jaunimu ir baigiant senimu, apsirengusių kasdieniais dra- 
bužiais, su trumparankoviais marškinėliais, palaidais marškiniais arba 
išvis be viršutinio apdaro, mūvinčių šortus ir kelnes. Beveik visi nešiojo 
akinius nuo saulės, beisbolo kepuraites, plačiakraštes arba šiaudinės 
skrybėles. Gėrė iš litrinių arba puslitrinių bokalų, valgė dešreles, skru- 
dintas bulvytes, kiaulės šonkauliukus, sūrio luistus, didumo sulig teni- 
so kamuoliuku, ir, jei tik Greiso neapgavo akys, maltos mėsos kepsnius 
su raugintais kopūstais. 

„Ar savaitės pradžioje Sendę pastebėjo būtent šiame sodelyje? Ar ji 
nuolat čia lankydavosi, praeidavo pro nuogą bronzinę statulą ir barz- 
dočiaus biustą, iš fontano reklamuojantį „Paulaner“ kompaniją, sėdė- 
davo, gurkšnodavo alų ir dairydavosi į ežerą? 

Ir su kuo? 

Nauju vyru? Naujais draugais? 

Jeigu žmona gyva, kokios mintys sukosi jos galvoje? Ką ji galvojo 
apie praeitį, sutuoktinį, bendrą gyvenimą, svajones, pažadus, kartu pa- 
tirtus džiaugsmus ir rūpesčius? 

— Iki dugno! 

Kulenas, pasibalnojęs nosį tamsintais lakūno akiniais, iškėlė bo- 
kalą. Greisas pasekė jo pavyzdžiu. 

— Skol! 

Geraširdiškai linguodamas galva, vokietis pataisė: 

— Ne, mes sakome prost. 

— Prost! — pakartojo detektyvas, ir jiedu susidaužė. 

— Išgerkime už sėkmę, — pridėjo Kulenas. — O gal tu nenori, 
kad pasisektų? 

Greisas karčiai suprunkštė svarstydamas, ar Marselas nutuokia, 
kaip arti tiesos jis buvo. Lyg sulaukęs signalo, du kartus pyptelėjo mo- 
bilusis. 

Žinūtę atsiuntė Kleo. 


5/ 


Konsteblis stažuotojas Deividas Kertis ir seržantas Bilas Norisas išlipo iš 
patrulinio automobilio netoli namo, kurio adresą jiems nurodė. Niuman 
Vilas gatvė driekėsi tipiškame gyvenamajame Houvo rajone, apstatytame 
nutriušusiais, sujungtais, karalienės Viktorijos laikais iškilusiais namais. 
Kitados pastarieji buvo vienbučiai, su viršuje įrengtais tarnų miegamai- 
siais, bet dabar juos perdarė į ankštesnes buveines. Per visą gatvės ilgį 
driekėsi nekilnojamojo turto agentams priklausančios skelbimo lentos, 
ir dauguma iš jų reklamavo nuomojamus butus bei kambarius. 

Laukujų durų, kurios vedė į 17-uoju numeriu pažymėtą statinį, 
regis, niekas nedažė porą dešimtmečių. Didžiuma pavardžių, brūkš- 
telėtų ant domofono skydelio, buvo išblukusios. S. Harrington atrodė 
užrašyta gana neseniai. 

Bilas Norisas paspaudė mygtuką. 

— Žinai, pasaloje sėdėdavome tiktai keturiese. Šiandien tuo užsi- 
imti galėtų net dvidešimt pareigūnų. Kartą pakliuvau į bėdą. Pamačiau 
prostitutę, kuri mėgdavo apsilankyti mūsų stebimoje krautuvėlėje. 
Žurnale palikau įrašą: „Gražūs papai ir sėdynė“ Gaila, kad nesusi- 
valdžiau. Oho, kokią pirtį man užkūrė nuovados inspektorius! Nors, 
aišku, velnių gavau pagrįstai. — Jis vėl spustelėjo skambutį. 

Keletą sekundžių jiedu lūkuriavo tylėdami. Kai niekas neatsiliepė, 
Norisas bedė pirštu į kitą mygtuką, paskui į trečią. 

— Metas kažkam patrukdyti sekmadienio pogulį. — Seržantas 
patapšnojo per laikrodį ir suprunkštė. — Gal ji bažnyčioje? 

— Klausau? — staiga sutraškėjo garsiakalbis. 

— Aš iš ketvirto buto. Pamečiau raktus. Ar galite mane įleisti? — 
paprašė Norisas. 

Netrukus pasigirdo džeržgimas ir spynos spragtelėjimas. 

Seržantas atidarė duris ir pasisukęs į jaunąjį kolegą prabilo tyles- 
niu balsu: 

— Niekad nesakyk, kad esi iš policijos, antraip tavęs neįleis. — Jis 
tarsi sąmokslininkas palietė savo nosį. — Ateis laikas, ir tu viską išmoksi. 
truliuojant drauge su seržantu. Ir vildamasis, kad jeigu pats ims virsti 
apgailėtinu vėpla, kas nors būtinai jį nušaus. 

Policininkai nužingsniavo trumpu, pelėsiais atsiduodančiu kori- 
doriumi, pro du dviračius ir pašto lentynėlę, daugiausia apkrautą tiktai 
vietinių picerijų bei išsineštinius kiniškus patiekalus siūlančių užkan- 
dinių skrajutėmis. Antro aukšto laiptinėje, iš už antruoju numeriu pa- 
žymėtų durų atsklido šūvių garsai ir griausmingas Džeimso Garnerio 
balsas: „Nė iš vietos!“ 

Lipdami aukštyn jie praėjo pro duris, pažymėtas trečiuoju nu- 
meriu. Galų gale siaurėjančiu laiptatakiu užsikorė į viršutinį, ketvirtą, 
aukštą. 

Norisas triukšmingai pabaladojo. Jokios reakcijos. Jis pastukseno 
garsiau. Ir dar sykį. Pažvelgė į konsteblį stažuotoją. 

— Ką gi, sūneli, vieną dieną tokia užduotis klius ir tau. Ką dary- 
tum mano vietoje? 

— Išlaužčiau duris? — spėjo Kertis. 

— Ojeigu ji ten barškinasi? 

Jaunuolis pagūžčiojo pečiais. Atsakymo jis nežinojo. 

Seržantas vėl pabeldė. 

— Ei! Panele Harington? Ar yra kas namuose? Čia policija! 

Nieko. 

Norisas šonu tvojo į duris. Jos sudrebėjo, bet išsilaikė. Seržantas 
tėškė stipriau, ir šįkart durys atsilapojo, išlūždamos iš staktos. Apkū- 
nusis policininkas įvirto į siaurą, tuščią koridorių ir atsirėmė į sieną, 
kad neprarastų pusiausvyros. 

— Ei! Policija! — Norisas pajudėjo pirmyn, bet po akimirkos atsi- 
gręžė į jaunąjį pareigūną. — Sek paskui mane. Nieko neliesk. Juk mes 
nenorime užteršti įkalčių. 

Sulaikęs kvapą Kertis nerangiai nustypseno įkandin vyresnio 
partnerio. Seržantas pravėrė kambario duris ir sustojo kaip įkaltas. 

— Kadaš nusprogčiau! — iškošė. — Kad aš nusprogčiau! 

Jaunasis konsteblis pasivijo kolegą ir sustingo, apimtas pasi- 
bjaurėjimo bei šoko. Į vidurius įsismelkė šaltis. Kerčiui desperatiškai 
norėjosi nusukti akis šalin, bet jis neprisivertė pakreipti galvos. Li- 
guista trauka visiškai nustelbė profesinės pareigos jausmą ir prikaustė 
žvilgsnį prie lovos. 


58 


Rojus Greisas telefono ekranėlyje perskaitė Kleo atsiųstą žinutę: 
Sutvarkyk savo reikalus Miunchene. 
Paskambink, kai grįši namo. 
Jokio parašo. Ar bučinio. Tik pora lakoniškų, apie pyktį bylojančių 
sakinių. 

Na, ji bent jau atsiliepė. 

Greisas sumąstė trumpą atsakymą, bet nusprendė jį pakeisti kitu. 
Sukurpė antrą, tačiau išbrokavo ir šį. Kaip Kleo turėtų jaustis žinoda- 
ma, kad bendrus sekmadienio pietus jis išmainė į viešnagę Miunchene, 
kur bandys ieškoti žmonos? 

Vis dėlto ji galėtų parodyti daugiau užuojautos. Rojus niekada 
neslėpė, kad Sendė dingo — papasakojo istoriją su visomis smulkme- 
nomis. O dabar... kitokių alternatyvų nebuvo, ar ne? Kiekvienas elgtųsi 
taip pat, kaip ir jis, teisingai? 

Greisas trumpam užsiplieskė pykčiu, kurį pakurstė nuovargis, 
įtampa, viršugalvį nepaliaujamai kepinantys saulės spinduliai. Po ga- 
lais, moterie, nejau negali manęs suprasti? 

Pagavęs Marselo Kuleno žvilgsnį, trūktelėjo pečiais. 

— Moterys. 

— Viskas gerai? 

Jis nuleido telefoną ir abiem delnais suėmė sunkų bokalą. 

— Geras yra šitas alus, — tarė. — Netgi nuostabus. — Išlenkė 
didelį mauką ir paragavo lašelį liežuvį plikinančios kavos. — Apie kitką 
taip nepasakyčiau. 

Kriminalhauptkommisar nusišypsojo lyg nenumanydamas, kaip 
reaguoti. 

Prie gretimo stalo sėdintis vyras papsėjo pypke, išdrožta ir erikos 
šaknies. Jųdviejų link atvilnijo dūmai, ir kvapas Greisui nelauktai su- 
žadino prisiminimus apie tėvą, kuris irgi rūkydavo pypkę. Jis puikiai 
atminė visus ritualus. Kaip paruduodavo ilgas, baltas, į kandiklį ki- 
šarmas valiklio virbas. Kaip gimdytojas mažučiu žalvariniu grandikliu 
pagremždavo kaušelio apvadą. Stambiais pirštais sumaišydavo tabaką, 
kurio žiupsniu prikimšdavo pypkę. Įžiebdavo jį „Swan Vesta“ degtuku, 
patrombuodavo ir vėl pridegdavo. Svetainę bemat užtvindydavo svai- 
gus pilkšvai melsvų dūmų aromatas. Jeigu jiedu išplaukdavo žvejoti 
arba įmerkdavo meškeres į vandenį, atsisėdę ant Rūmų tilto ar Šoreha- 
mo uosto molo, Rojus pasitikrindavo vėjo kryptį ir visada įsitaisydavo 
pavėjui, kad užuostų dūmelių dvelksmą. 

Jis paspėliojo, kaip tėvas elgtųsi tokiomis aplinkybėmis. Džekas 
Greisas mylėjo Sendę. Kai atsigulė nepagydomų ligonių slaugos ligo- 

ninėje, kur, būdamas pernelyg jaunas, merdėjo nuo storosios žarnos 
vėžio, Sendė ištisas valandas praleisdavo prie Džeiko lovos, šnekėda- 
vosi, žaisdavo žodžių loto, skaitydavo Sporting Life, kol jis išsirinkdavo 
kasdienius statymus, dėl kurių ji vėliau užsukdavo į lažybų kontorą. Ir 
tiesiog plepėdavo. Jiedu tapo geriausiais draugais nuo tada, kai Greisas 
pirmą kartą atsivedė ją į namus supažindinti su tėvais. 

Džekas Greisas visuomet tenkinosi tuo, ką turėjo — iki pensijos 
tarnavo seržantu ir dirbo policijos registratūroje, krapštydavosi prie 
automobilių, laisvalaikiu domėdavosi lenktyniniais žirgiais ir nepuo- 
selėjo jokių ambicijų pakilti karjeros laiptais. Tačiau jis pasižymėjo 
kruopštumu, pedantiškai gilindavosi į smulkmenas, laikydavosi proce- 
dūrų, stengdavosi surišti bet kokius palaidus galus. Tėvas būtų pritaręs 
kelionei į Vokietiją. Dėl to nekilo nė menkiausių abejonių. 

Prakeikimas, staiga dingtelėjo Rojui. Miunchene pilna vaiduoklių. 

— Klausyk, Rojau, — prašneko Kulenas, — ar inspektorius Pou- 
pas gerai pažinojo Sendę? 

Grįžęs į tikrovę, vėl sutelkęs mintis į šiandieninę užduotį, Gresias 
atsakė: 

— Geras klausimas. Jie buvo geriausi mūsų draugai — nuolat 
kasmet kartu atostogaudavome. 

— Taigi jis lengvai nesusipintų... tai yra, nesusipainiotų? 

— Ne. Kaip ir Poupo žmona. 

Prie gretimo atlaisvinto stalo bokalus nurinkinėjo aukštas, tvir- 
tas jaunuolis geltonais marškinėliais, raudonomis kelnėmis ir šviesiais, 
madingai sulakuotais plaukais. 

— Atleiskit, ar kalbate angliškai? — pasiteiravo Greisas. 

— Australas? 

— Deja, taip! 

— Kaip gerai! Gal jūs sugebėsite man padėti. Kur buvote praeitą 
ketvirtadienį? 

— Kas dieną sukiojuosi čia. Nuo dešimtos ryto iki vidurnakčio. 

Greisas iš švarko kišenės ištraukė nuotrauką ir ją atkišo padavėjui. 

— Ar esate matęs šitą asmenį? Aną ketvirtadienį ji pietavo jūsų 
paviljone. 

Vyrukas įdėmiai patyrinėjo fotografiją. 

— Sakot, aną ketvirtadienį? 

— Taip. 

— Ne, bičiuli, nepamenu. Bet tai nereiškia, kad ji nesėdėjo prie 
kokio stalo. Kiekvieną dieną sodelyje apsilanko šimtai žmonių. — Jis 
padvejojo. — Velnias, aš prisižiūriu tiek veidų, kad jie ima lietis prieš 
akis. Jei norit, paklausiu savo draugų. 

— Būčiau dėkingas, — tarė Greisas. — Man tai labai svarbu. 

Vaikinas pasišalino, bet po kelių minučių grįžo su grupele jaunų 
padavėjų, dėvinčių tokias pačias uniformas. 

.— Atleiskit, kad turėjau atvesti būrį didžiausių idiotų visoje pla- 
netoje. Bet nieko geresnio nesuradau. 

— Eik šikt, Ronai, — pasiūlė vienas vyrukas, žemaugis, stambaus 
sudėjimo australas styrančiais plaukais, dėl kurių viršugalvis priminė 
adatų pagalvėlę. Jis atsigręžė į Rojų. — Nepykit dėl mano bičiulio. 
Vaikis jau gimė protiškai atsilikęs — mes tik stengiamės jam palaikyti 
gerą nuotaiką. 

Greisas prisivertė nusišypsoti ir padavė jam nuotrauką. 

— Aš ieškau šito asmens. Manau, praeitą ketvirtadienį ji pietavo 
jūsiškiame paviljone. Gal kuris nors ją atpažįstate? 

Žaliūkas australas trumpam įsižiūrėjo į fotografiją, galų gale per- 
leido ją kitiems. Visi paeiliui krestelėjo galvomis. 

Marselas Kulenas iš savo kišenes išėmė šūsnelę vizitinių kortelių, 
atsistojo ir jas padalijo jaunuoliams. Šie staiga surimtėjo. 

— Aš atvažiuosiu rytoj, — pasakė policijos pareigūnas. — Kiek- 
vienam duosiu po nuotraukos kopiją. Jeigu moteris vėl pasirodys, pra- 
šau tučtuojau paskambinti kortelėje nurodytu mano mobiliuoju arba 
Landeskriminalamt telefonu. Reikalas itin svarbus. 

— Nesijaudinkite, jei ją pastebėsime, būtinai skambtelėsime, — 
užtikrino Ronas. 

— Aš būčiau nepaprastai dėkingas. 

— Tvarkelė. 

Greisas jiems padėkojo. 

Kai jaunimas sugrįžo prie darbo, Kulenas pakėlė alaus bokalą ir 
pažvelgė vyresniajam detektyvui į akis. 

— Rojau, jeigu tavo žmona Miunchene, aš ją surasiu. Kaip ten 
sako Anglijoje? Įdėsiu visas išgales? 

— Panašiai. — Vokiečio bokalą Greisas palietė savuoju. — Ačiū. 

— Aš taip pat sudariau sąrašą. — Vidinėje švarko kišenėje Kule- 
nas sužvėjojo bloknotą. — Tarkim, Sendė išties apsistojo Miunchene, bet 
iki tol ji gyveno Anglijoje. Todėl turėtų ilgėtis tam tikrų dalykų, taip? 

— Pavyzdžiui? 

— Kokio nors maisto? Ar ji pasigestų kokio produkto? 

Greisas susimąstė. Klausimas buvo neblogas. 

— „Marmite“ užtepo! — sušuko. — Sendė jį dievino. Kasryt užsi- 
tepdavo ant skrebučių. 

— Aišku. „Marmite“ užtepas. Viktualienmarkt turguje yra par- 
duotuvė, kur jūsiškiai emigrantai perka anglišką maistą. Ar ji turėjo 
sveikatos sutrikimų? Gal sirgo alergija? 

Detektyvas įniko sukti galvą. 

— Ne, alergiška nebuvo, bet iš prigimties siaubingai sunkiai 
virškino riebų maistą. Kiekvieną sykį, kai jį valgydavo, vėliau tekdavo 
išgerti vaistų. 

— Koks jų pavadinimas? 

— Lyg ir chlomotilas. Namuose atsidarysiu vaistinėlę ir pasitiks- 
linsiu. 

— Aš pasidairysiu po Miuncheno klinikas — išsiaiškinsiu, ar gy- 
dytojai kam nors prirašė tokių vaistų. 

—- Protingai mąstai. 

— Mums derėtų pasidomėti ir daugybe kitų dalykų. Kokia muzi- 
ka jai patiko? Ar vaikščiodavo į teatrus? Kokie mėgstami filmai ir kino 
žvaigždės? 

Greisas išpyškino, ką buvo pasižymėjęs savo sąraše. 

— O kaip sportas? Ar Sendė sportavo? 

Staiga vyresnysis detektyvas atsiminė, su kuo bendraująs, atsimi- 
nė, kaip vokietis užsidirbdavo pragyvenimui. Tyrimas, kuris vos prieš 
porą valandų asocijavosi su neįmanoma misija, dabar taip susiaurėjo, 
kad tapo įvykdoma užduotimi. Be to, pokalbis labai aiškiai parodė, 
koks apsiblausęs jo protas. Senasis posakis apie mišką, nematomą per 
medžius, šiuo atveju skambėtų kaip niekad taikliai. 

— Plaukiodavo! — atsakė jis mintyse klausdamas savęs, kodėl 
pats, velniai rautų, apie tai nepagalvojo. Sendė kaip apsėsta rūpinosi 
fizine savo forma. Ji nebėgiodavo ir nevaikščiodavo į treniruoklių sale, 
nes dėl krūvių imdavo mausti kelį. Bet plaukiodavo su užsidegimu. 
Kasdien lankydavosi Braitono baseinuose — „Karaliaus Alfredo“ pra- 
mogų centre ir „Regentystės“ plaukimo komplekse — arba, jeigu oras 
būdavo šiltas, maudydavosi jūroje. 

— Mes apžiūrėsime Miuncheno baseinus. 

— Puikus planas. 

Kulenas vėl nudūrė akis į savo užrašus. 

. — Arjai patinka skaityti? 

— O popiežius — katalikas? 

Vokietis sutriko. 

— Popiežius? 

— Tiek to. Čia angliškas posakis. Taip, ji dievino knygas. Ypač 
kriminalines. Ir anglų, ir amerikiečių rašytojų. Labiausiai mėgo Elmorą 
Leonardą. 

— Prie posūkio į Schelling Strasse gatvę yra knygynas, vadinamas 
„Miuncheno skaitykla“. Jo savininkas amerikietis. Ten užsuka daug an- 
glakalbių. Keičiasi knygomis, supranti? Mainosi. Teisingai pasakiau? 

— Šiandien jis veiks? 

Kulenas pakratė galvą. 

— Čia Vokietija. Sekmadieniais niekas neveikia. Ne taip, kaip 
Anglijoje. 

— Man derėjo pasirinkti geresnę dieną. 

— Rytoj ten nuvažiuosiu. Dabar gal užkąsi? 

Vyresnysis detektyvas dėkingai linktelėjo. Jis netikėtai atgavo 
apetitą. 

Vėl nukreipęs žvilgsnį į veidų jūrą, pastebėjo moterį šviesiais, 
trumpai kirptais plaukais. Blondinė, kartu su grupele žmonių žings- 
niuojanti jų link, staiga sustojo, apsisuko ir nudrožė šalin. 

Greisas, pajutęs, kad iš krūtinės tuojau iššoks širdis, stryktelėjo, 
prasmuko pro japoną, spragsintį fotoaparatu, ir nuskuodė pirmyn — 
laviruodamas tarp kuprines nusiimančių atvykėlių, neatplėšdamas 
nuo moters akių mėgino ją pasivyti. 

Užsimetusi vien baltus suglamžytus marškinėlius, Kleo sėdėjo savo pa- 
mėgtoje vietoje — įsitaisė ant kilimo ir atsirėmė į sofą. Aplinkui nesti- 
go praskleistų sekmadieninių laikraščių, rankoje ji laikė perpus nugertą 
vėstančios kavos puodelį. Stačiakampiame akvariume savo valdas kaip 
įprastai tyrinėjo Žuvis. Kelias sekundes plaukė lėtai, tarsi sėlindama 
prie nematomos aukos, paskui link kažko šastelėjo, galbūt prie maisto 
kruopelės, įsivaizduojamo priešo arba mylimojo. 

Nors kambarį pritemdė užtrauktos užuolaidos, o visi langai buvo 
praverti, nemaloniai tvankus karštis neprasisklaidė. Televizorius rodė 
„Sky News“ kanalą, bet pats veikė tiktai kaip fonas, nes garsą ji pritildė 
žmonės; rankinė operatoriaus kamera fiksavo trūkčiojančius vaizdus: 
isterijos apimtą moterį, lavonus, sumaitoto, liepsnojančio metalo gniu- 
tulą, kuris anksčiau buvo automobilis, kruviną, neštuvais gabenamą 
vyrą. Eilinis sekmadienis Irake. 

O Kleo sekmadienį švaistė niekams. Diena išaušo nuostabi, po 
vidurdienio jau praėjo pusvalandis, o ji tepajėgė nusileisti į pirmą, ap- 
temdytą, aukštą, kur vartė laikraščių skiltis, kol įsiskaudėjo akis. Sme- 
genys taip aptingo, kad sunkiai sekėsi mąstyti. Kambarys virto tikru 
sąvartynų, jį reikėjo iškuopti, bet Kleo neturėjo nei noro, nei jėgų. Ji 
pašnairavo į mobiliojo ekranėlį, vildamasi pamatyti Rojaus atsakymą į 
žinutę. Kad tu prasmegtum, pagalvojo. Bet iš tiesų keikė save. 

Kilstelėjusi telefoną paskambino artimiausiai draugei Milei. 

Atsiliepė mergaitė. Tęsiamu, užsikertančiu penkiametės balsu. 

— Alio? Čia Džesika. Kas kalba? 

— Ar tavo mamytė namuose? — krikštaduktės paklausė Kleo. 

— Mamytė dabar užsiėmusi, — oriai atsakė Džesika. 

— Ar gali jai perduoti, kad skambina teta Kilo? — Milė ją taip va- 
dino nuo neatmenamų laikų. Iškraipė vardą, nes buvo disleksikė. 

— Matai, teta Kilo, ji dirba virtuvėje, nes šiandieną pietauti ateis 
daug žmonių. 

Po sekundės kitos dukrą pakeitė motina. 

— Eli, labas! Kaip sekasi? 

Kleo papasakojo apie kivirčą su Greisu. 

Štai kuo jai visada patiko draugė: kad ir kokia skaudi būtų tiesa, 
Milė niekada nepūsdavo miglos. 

— Kvaiša, ko tu tikėjaisi? Ką pati tokiomis aplinkybėmis būtum 
dariusi? 

— Jis man melavo. 

— Visi jie skiedžia. Kitaip elgtis negali. Jei tau maga užmegzti il- 
galaikius santykius su vyru, susitaikyk su mintimi, kad gyvensi su me- 
lagiu. Poreikis pūsti miglą įsigėręs jiems į kraują, į genetinį kodą — po 
velnių, aš šneku apie darvinišką, evoliucijos įskiepytą, išlikti būtiną 
savybę. Jie sako tai, ką nori išgirsti. 

— Nuostabu. 

— Aha, taipjau yra. Moterys irgi linkusios muilinti akis, bet savitai. 
Pavyzdžiui, Robertui aš pribūriau apie didžiumą neva patirtų orgazmų. 

— Man neatrodo, kad melas yra geras santykių pagrindas. 

— Ei, vyro ir moters ryšiai paremti ne vien tuo — tik norėjau 
pasakyti, kad ieškodama tobulybės galų gale liksi viena. Tau niekada 
nemeluos tiktai vyrukai, gulintys morgo šaldytuvuose. 

— Velniava, — ūmai burbtelėjo Kleo. 

— Kas yra? 

— Nieko tokio. Tu priminei, kokį darbą turėjau atlikti. 

— Klausyk, mane tuojau užgrius svečių armija — Robertas pie- 
tums pasikvietė būrį klientų. Nieko prieš, jei tau paskambinčiau vakare? 

— Jokių problemų. 

Baigusi pokalbį Kleo žvilgtelėjo į laikrodį ir suvokė, kad Rojus 
taip užvaldė jos mintis, jog ji visiškai pamiršo turinti nuvykti į morgą. 
Moters kūną, vakar atvežtą iš paplūdimio, jiedu su Darenu paguldė ant 
stalo, nes šaldytuvuose nebuvo vietos — vieną jų bloką, išėjusį iš ri- 
kiuotės, kažkuriuo metu turėjo pakeisti. Vietinio laidojimo biuro žmo- 
nės ketino vidurdienį pasiimti du negyvėlius, todėl juos reikėjo įleisti į 
lavoninę, o vėliau perkelti moterį į vieną iš atlaisvintų šaldytuvų. 

Kleo sunkiai atsistojo. Atsakiklyje rado sesers žinutę, ji skambino 
maždaug dešimtą valandą. Puikiai numanė, ką išgirsianti. Čarlė nuo- 
sekliai, su menkiausiomis smulkmenomis porins, kaip ją metė vaiki- 
nas. Gal sesuo sutiktų pasimatyti po darbo morge, ir jos galėtų parke 

arba prie jūros pasivaišinti vėlyvais pietumis? Surinkusi numerį Kleo 
lengviau atsiduso, nes Čarlė be vargo leidosi įkalbama ir netgi pasiūlė 
vietelę po Skliautais. 

Ištisą pusvalandį ji vėžlio žingsniu slinko automobilių sraute, ju- 
dančiame paplūdimių kryptimi, pagaliau įvažiavo pro morgo vartus ir 
apsidžiaugė pamačiusi, kad prie šoninio, dengto, atokiau nuo pašalinių 
akių įrengto įėjimo, pro kurį pristatydavo arba išnešdavo lavonus, kol 
kas tuščia — žmonės iš laidojimo biuro dar neatvyko. 

MG viršus buvo atidengtas, jos pačios nuotaika mažumėlę paki- 
lo, o galvoje pasigirdo Rojaus Greiso žodžiai, nuskambėję prieš kelias 
savaites, kai Kleo jį vežė į užmiesčio barą. Žinai, kai šiltą vakarą sėdi 
atvirame automobilio salone, šalia tavęs, sunku patikėti, kad pasaulyje yra 
tiek bjaurasties! 

Ji sustabdė mėlynąjį MG įprastoje vietoje, priešais laukujes pilko 
tinkuoto pastato duris, atsidarė rankinę norėdama išsitraukti mobilųjį 
ir perspėti seserį, jog vėluos. Bet aparato nerado. 

— Po velnių! — riktelėjo. 

Kaip, po paraliais, galėjo užmiršti savo telefoną? Be jo niekada, 
niekada neišeidavo iš namų. Su „Nokia“ ją tarsi jungė nematoma bam- 
bagyslė. 

Rojau Greisai, ką, po perkūnais, padarei mano smegeninei? 

Kleo pakėlė stogą, nors sugrįžti ruošėsi po kelių minučių, ir užra- 
kino automobilį. Tuomet, stovėdama prie morgo darbuotojams skirto 
įėjimo, po išorine apsaugos kamera, įkišo raktą į durų spyną ir jį pasuko. 


Į vientisą eismo tėkmę, sruvenančią Luiso kelio žiedu, kitapus plieninių 
morgo vartų, buvo įsimaišęs ir juodas „Toyota Prius“. Užuot pratęsęs 
kelionę į pajūrį, kaip dauguma transporto priemonių, jis pasuko kai- 
rėn, į gatvę, besidriekiančią palei lavoninę, apsuptą nedidukų, sujungtų 
namų, ir lėtai nuriedėjo stačiu šlaitu aukštyn. Vairuotojas dairėsi, kur 
sustoti. Priešakyje išvydęs laisvą vietą automobiliui, Laiko Milijardie- 
rius nusišypsojo. Tarpas buvo tinkamo ilgio. Ir aiškiai jo laukė. 

Jis vėl įsisiurbė į plaštaką. Nuo stiprėjančio skausmo jautėsi ap- 
svaigęs. Beje, žaizda atrodė nekaip. Per naktį ranka dar labiau ištino. 

— Idiotė kekšė! — užsiplieskęs įtūžiu suriko. 

Kleo plušėjo morguose aštuonerius metus, bet prie dvoko taip ir neįpra- 
to. Šiandieninis, atplūdęs pro tarpdurį, vos neparvertė jos ant menčių. 
Kaip ir visi etatiniai lavoninės darbuotojai, ji seniai išmoko alsuoti pro 
burną, bet pūvančios mėsos tvaikas — gižus, dygus, smardus — kybojo 
lyg nematoma, šleikšti, nuo papildomų atomų apsunkusi migla, kurios 
gijos sūkuriavo aplinkui ir smelkėsi į kiekvieną odos porą. 

Sulaikiusi kvapą, pamiršusi apie skambutį seseriai, Kleo kaip 
įmanydama greičiau pralėkė pro savo kabinetą ir nėrė į persirengimo 
kambarėlį. Apsivilko naują žalią aprangą, prigriebtą nuo vagio, įsi- 
spyrė į baltus guminius batus, iš pakelio ištraukė latekso pirštines ir į 
jas įspraudė rankas. Žinojo, kad veido kaukė nepadės kaip reikiant pri- 
slopinti smarso, tačiau vis tiek ją užsidėjo vildamasi, kad bent šiek tiek 
bus lengviau kvėpuoti. 

Pasukusi į dešinę, Kleo nukulniavo trumpu, pilkomis plytelėmis 
išklotu koridoriumi, įžengė į priimamąjį, kuris ribojosi su pagrindiniu 
skrodimo kambariu, ir įjungė šviesas. Negyvėlę užregistravo kaip „neži- 
nomą moteriškos lyties asmenį ; ir šiuo atžvilgiu ji niekuo nesiskyrė nuo 
kitų į morgą atvežamų neatpažintų moterų. Mintis, kad galėjai mirti, o 
tavo tapatybės niekam nepavyktų nustatyti, Kleo visada kėlė liūdesį. 

Ji tysojo ant nerūdijančio plieno stalo, šalia trijų lavonų, ištiestų 
vienas greta kito, nuplėšta ranka gulėjo tarp kojų, o tiesių, nukarusių 
plaukų sruogose žaliavo trumputė dumblių gija. Priartėjusi prie kūno, 
Kleo sumostagavo ranka ir po kambarį išblaškė tuziną mėsinių musių. 
Neskaitant puvimo dvokulio, užuodė dar kai ką. Druską. Savitą jūros 
kvapą. Iš moters plaukų atsargiai išimdama jūržolės ūselį staiga suvokė 
abejojanti, ar norėtų su seserimi susitikti paplūdimyje. 

Suskambėjo užpakalinių durų skambutis. Prisistatė žmonės iš 
laidojimo biuro. Ji žvilgtelėjo į vaizdo kameros monitorių, tik tada 
atidarė duris, vedančias į pakrovimo skyrių, dviem kasdieniškai apsi- 
rengusiems jaunuoliams perdavė į plastikinius maišus įdėtus kūnus 
ir padėjo juos įstumti į rudą, neišvaizdų furgoną. Kai vyrai išvažiavo, 
Kleo užsirakino ir grįžo į priimamąjį. 

Iš kampinės spintelės ji išsitraukė baltą lavonmaišį ir grįžo prie 


PETER JAMES + MIRĘS GYVENTI 223 


negyvos moters. Skenduolių tvarkyti nepakentė. Po kelių vandenyje 
praleistų savaičių kūnas įgaudavo vaiduoklišką, taukams būdingą balz- 
ganą atspalvį, jo išvaizda taip pakisdavo, kad primindavo nuoviromis 
nežymiai apsitraukusią kiaulieną. Pagal oficialią terminiją išsiskyrusi 
medžiaga praminta „lavono varške“. Pirmasis morgo specialistas, pas 
kurį Kleo dirbo ir kuris mėgdavo makabriškai juokauti, žybčiodamas 
akimis paaiškino, kad substancija dar vadinama mirties vašku. 

Moters lūpas, akis, pirštus, dalį skruostų, krūtinę, makštį ir kojų 
pirštus apėdė žuvelės arba krabai. Krūtys kėpsojo siaubingai apkramty- 
tos, susiraukšlėjusios, nuleipusios kairėn ir dešinėn — didžiuma vidi- 
nių jų audinių dingo, kaip ir menkiausi vargšės orumo likučiai. 

Kas tu tokia, savęs paklausė Kleo, praskleisdama maišą ir pakišda- 
ma jį po kūnu, kurį teko kilstelėti labai atsargiai, kad nenudrykstų oda. 

Vakar kartu su dviem uniformuotais pareigūnais, detektyvu ins- 
pektoriumi, policijos chirurgu ir koroneriu Roniu Pirsonu apžiūrėjusi 
lavoną nerado jokių akivaizdžių požymių, kad moteris buvo nužudyta. 
Ant kūno aptiko tiktai įbrėžimus, bet odą veikiausiai įdrėskė medga- 
liai, kuriuos drauge su lavonu blaškė bangų mūša. Antra vertus, įkalčiai 
galėjo pranykti dėl įsibėgėjusio irimo proceso. Perdavusi informaciją 
koroneriui, ji gavo leidimą pasilikti negyvėlę, idant pirmadienį atliktų 
skrodimą ir nustatytų asmens tapatybę — greičiausiai iš dantų. 

Kleo vėl atidžiai nužvelgė kūną, paieškojo ligatūros žymės, gal- 
būt įsirėžusios į kaklą, bet prasprūdusios pro akis, arba kulkos ertmės. 
Stengėsi kuo daugiau sužinoti apie negyvėlę. Nustatyti ilgai vandenyje 
plūduriavusio žmogaus amžių visuomet sudėtinga. Ji spėjo, kad mote- 
riai nuo dvidešimt penkių iki keturiasdešimties metų. 

Nepažįstamoji, visai įmanoma, nuskendo plaukiodama arba iš- 
kritusi iš valties. Galbūt nusižudė. O gal, kaip retsykiais nutikdavo, ją 
palaidojo jūroje, bet dėl svarmenų stokos kūnas iškilo į paviršių, nors 
dažniausiai tokias laidotuves surengdavo vyrams. Arba ji buvo viena iš 
tų tūkstančių žmonių, kurie kasmet prapuldavo be žinios. Pražuvėlių. 

Atsargiai paėmusi nudrėkstą ranką, Kleo ją nuleido ant gretimo, 
tuščio, nerūdijančio plieno stalo. Kol bandė švelniai apversti lavoną 
ant pilvo, ketindama apžiūrėti nugarą, kažkur morge pasigirdo tylus 
spragtelėjimas. 

Pakėlusi galvą ji trumpam įsiklausė. Sprendžiant iš garso, atsivėrė 
arba užsidarė paradinės durys. 

— Sende! — suriko jis. — SENDE!!! 

Moteris nutolo. Po šimts, kaip sparčiai skuodė! 

Tevilkėdama paprastus baltus marškinėlius ir mėlynus dviratinin- 
ko šortus, apsiavusi sportinius batelius, delne spausdama rankinę, ji 
driuokė ežerą juosiančiu taku. Įkandin lekiantis Greisas staigiai metėsi 
į šalį, kad neatsitrenktų į statulą, pamatė, kaip šviesiaplaukė nulaviravo 
tarp kelių žaidžiančių vaikų. Ji apibėgo du vienas kitą besivaikančius 
šnaucerius, grįžo į takelį, prasilenkė su jojančia, dabitiškai apsirengu- 
sia panele ir visa virtine poromis vaikštinėjančių, skandinavišką ėjimą 
propaguojančių matronų. 

Rojus jau gailėjosi gėręs alų. Veidu žliaugiantis, akis graužiantis 
prakaitas iš dalies apakino. Link jo artinosi du riedutininkai. Greisas 
pasuko dešinėn. Pora šastelėjo į tą pačią pusę. Jis nėrė kairėn. Ir tuo- 
du — ten pat. Paskutinę akimirką, desperatiškai mėgindamas išvengti 
susidūrimo, detektyvas šoko į dešinę, koja skausmingai atsitrenkė į ne- 
užimtą suoliuką ir veidu plojosi į kietą jo paviršių. ' 

— T'schuldigen!“ — virš Greiso iškilo vienas iš riedutininkų, aukš- 
taūgis paauglys. Antras priklupo ir ištiesė ranką. 

— Nieko tokio, — sušvokštė jis. 

— Jūs amerikietis? 

— Anglas. 

— Atleiskit, kad taip nutiko. 

— Viskas gerai. Pats kaltas. Aš... — po smūgio kaip reikiant ap- 
svaigęs, pasijutęs kvailai, įsikibo berniukui į ranką ir leidosi pakelia- 
mas. Vos tiktai atsistojo, žvilgsniu suskato ieškoti Sendės. 

— Jūs susižeidėte koją, — tarė stovintis jaunuolis. 


* Atsiprašau (vok.). 

| Greisas nė nesiteikė į ją dirstelėti. Atkreipė dėmesį, kad ties 
kairiąja blauzda džinsai įplyšo ir kelnės parusvėjo nuo prasisunkusio 
kraujo, bet jam tai buvo nė motais. 

— Ačiū... danke. — Apimtas panikos, nukreipė akis pirmyn, pa- 
žiūrėjo kairėn ir dešinėn. 

Ji pranyko. 

Keletą šimtų jardų takas driekėsi tiesiai, per tankų mišką, tolu- 
moje išnirdamas į proskyną. Bet priešakyje buvo matyti išsišakojimas, 
vedantis dešinėn, link siauro tiltelio metaliniais turėklais. 

Šūdas, šūdas, šūdas, šūdas, šūdas. 

Įsiutęs jis sugniaužė kumščius. Galvok! 

Kuriuo takeliu ji patraukė? Kur link? 

Greisas atsigręžė į riedutininkus. 

— Atleiskit, kaip greičiausiai nusigauti iki gatvės? 

Vienas iš jų dūrė pirštu į tiltelį. 

— Ja, štai trumpiausias kelias. Ir vienintelis. 

Detektyvas padėkojo berniukams, nuklupčiojo kelis jardus įtemp- 
tai mąstydamas, galiausiai pasirinko dešinįjį išsišakojimą, nuvinguriavo 
tarp būrelio dviratininkų, atriedančių per tiltą, ir pasileido tekinas. Dilg- 
sėjimo kojoje nepaisė. Sendė keliaus išėjimo pusėn, sumojo jis. Pasimes 
minioje. Nors ir šlubčiodamas, Greisas driuokė sprinterio greičiu, bėgo 
per žolę, atokiau nuo praeivių užgrūsto tako. Kartkartėmis nudurdavo 
žvilgsnį žemyn, kad neužkliūtų už suoliukų, po kojomis lakiojančių šunų 
arba saulėje besideginančių žmonių, bet dažniausiai akimis šukavo toly- 
bes, trūks plyš mėgindamas įžiūrėti blondinės plaukų šmėstelėjimą. 

Ana, kur ji! Tiesą sakant, jis tematė profilį, o ne visą veidą, bet to už- 
teko. Ten tikrai Sendė. Neabejotinai. Antraip ji nebūtų sprukusi, ar ne? 

Greisas paspartino žingsnį, faktiškai nejausdamas skausmo, kurį 
nustelbė neviltis. Sukoręs tokį kelią, tokį velniškai ilgą kelią, nė už ką 
nenorėjo jos paleisti iš savo rankų. 

Kur tu? 

Sekundę akis apžlibino ryškus saulės žybsnis, tarytum prožekto- 
riaus spindulys — švytėjimas atsispindėjo nuo autobuso, važiuojančio 
už šimto jardų. Jį palydėjo dar vienas tvykstelėjimas. Bet šįkart ne 
saulės šviesos. 

Linksmai nusiteikusių, besifotografuojančių žmonių būrelį Grei- 
sas aplenkė tuo momentu, kai suveikė aparato blykstė. Peršokęs aukštą 
žolę atsidūrė beveik tuščiame, miškais apsuptame kelyje, visai šalia su- 
stojusio autobuso. Sendė išgaravo be pėdsakų. 

Autobusui pajudėjus, ji vėl išdygo akiratyje. Tebekūrė nutolusi per 
šimtą jardų į priekį! 

— SEEENNNDEEE! — užriaumojo Rojus. 

Blondinė sustojo kaip įkalta, pažvelgė Greiso pusėn, lyg svarsty- 
dama, kam skirtas šūksnis. 

Jis pasistengė išsklaidyti abejones įnirtingai mataruodamas ran- 
komis, dumdamas pirmyn ir staugdamas: 

— Sende! Sende! Sende! 

Tačiau ji vėl paraitė kulnus ir pranyko už vingio. Priekyje pasirodė 
du raiti policininkai, ir Greisas pasvarstė, gal reikėtų paprašyti jų pa- 
galbos. Užuot kreipęsis į pareigūnus, visu greičiu pralėkė pro šalį, nors 
puikiai jautė budrius abiejų žvilgsniu. 

Tolumoje jis išvydo geltoną pastato sieną. Nepaisydama raudonos 
šviesos, moteris perbėgo gatvę, nušvilpė pro atliekų konteinerį, per 
tiltą, palei namus ir grupę autobusų. 

Galop stabtelėjo prie sidabrinio BMW ir įniko naršyti savo ranki- 
nę — turbūt ieškojo rakto. 

Dar po akimirkos prie blondinės pripuolė vos prašnopuojantis 
Greisas. 

— Sende! — džiugiai sušuko. 

Moteris atsisuko ir sunkiai dvėsuodama kažką vokiškai atsakė. 

Tik tada, pirmą sykį gerai įsižiūrėjęs, Greisas suvokė, kad priešais 
stovi ne Sendė. 

Anaiptol ne ji. 

Širdis nusmuko žemyn nelyginant liftas, kurio kabelis nutrūko. 
Savo profiliu nepažįstamoji šiurpiai priminė žmoną, tačiau šitos moters 
veidas buvo platesnis, plokštesnis ir ne toks išraiškingas. Akis slėpė 
tamsūs akinių stiklai, bet jų pamatyti nė neprisireikė. Siauros plonos lū- 
pos skyrėsi nuo Sendės burnos. O vaikiškų spuogų randeliais išmarginti 
skruostai neturėjo nieko bendra su nuostabia šilkine Sendės oda. 

— Oi... atleiskit. Atleiskit. 


PETER JAMES + MIRĘS GYVENTI 227 


— Jūs anglas? — maloniai nusišypsojusi pasiteiravo ji. — Kuo 
galėčiau padėti? 

Iš rankinės jau iškrapščiusi raktą, moteris paspaudė nuotolinio val- 
dymo pultelio mygtuką, ir automobilis atsirakino. Ji pradarė vairuotojo 
dureles ir kažko paieškojo viduje. Iš salono atvilnijo monetų žvangesys. 

— Atleiskit, — pakartojo Greisas. — Aš... aš apsirikau. Sumaišiau 
jus, hmm... su kitu žmogumi. 

— Man iš galvos visai iškrito laikas! — šviesiaplaukė pliaukštelėjo 
sau per galvą, taip parodydama, kad pasielgė labai kvailai. — Vietinė po- 
licija greita išrašyti baudą. O mano bilietėlis galioja tiktai dvi valandas! 

Durelių kišenėje ji sukrapštė saujelę metalinių eurų. 

— Nieko prieš, jei šio to jūsų paklausiu? Ar jūs, hmm... ketvirta- 
dienį buvote čia... Englischer Garten? Maždaug tokiu pat metu? 

Blondinė patrūkčiojo pečiais. 

— Tikriausiai. Kai taip šilta, prie ežero atvykstu dažnai. — Ji su- 
simąstė ir po kelių sekundžių pasitikslino: — Praeitą ketvirtadienį? 

— Taip. 

Moteris linktelėjo. 

— Aha. Tikrai buvau. 

Padėkojęs Greisas nusigręžė. Prie kūno lipo prakaitu permir- 
kę drabužiai. Kairįjį sportinį batelį nudažė kraujo juosta. Netoliese 
žingsniavo link jo artėjantis Marselas Kulenas. Vyresnysis detektyvas 
pasijuto visiškai sugniuždytas. Kai nepažįstamoji perėjo gatvę, kad su- 
simokėtų už automobilio stovėjimą ir iš automato pasiimtų bilietėlį, 
jis išsitraukė mobilųjį ir pakėlė prie ausies. Skambinti nesiruošė. Tik 
norėjo pasinaudoti fotoaparatu. 


61 


Kleo vis dar įdėmiai klausėsi. Galėjo prisiekti išgirdusi spragt. 

Ji liovėsi ant pilvo versti liekną, gležną, papilkėjusį lavoną ir at- 
sargiai prigludo prie nerūdijančio plieno stalo. 

— Kas ten? — šūktelėjo. Dėl kaukės balsas skambėjo dusliai. 

Nekrutėdama, įtempusi ausis, sudirgusi pro tarpdurį įsispitrijo į 
pilkšvas, nebylias koridoriaus plyteles. 

— Ei! Kas ten! — garsiau sušuko jausdama, kaip gerklę sukausto 
nerimas. Nusitraukė kaukę ir leido jai pakibti ant raištelių. — Ei! 

Aplinkui vyravo tyla. Šią drumstė tiktai prislopintas šaldytuvų 
ūžesys. 

Širdį pervėrė baimės dūris. Negi ji tik pridarė lauko duris? Ne, 
jas užtrenkdavo visada. Kleo pamėgino surikiuoti mintis. Pro tarpdurį 
tvokstelėjo smarvė... galbūt durų neužvėrė, nes norėjo, kad prasivėdin- 
tų patalpos? 

Ne, ji niekuomet taip idiotiškai nesielgtų. Duris garantuotai, be 
jokių abejonių, uždarė — jos užsirakindavo automatiškai. 

Bet kodėl į šūksnius niekas neatsiliepia? 

Giliai širdyje, kuri dabar tvinksėjo pernelyg sparčiai, atsakymą jau 
žinojo. Mieste pasitaikydavo morgais besižavinčių keistuolių. Praeityje 
jie ne kartą buvo įsilaužę į lavoninę, bet naujausios, prieš pusantrų 
metų sumontuotos apsaugos sistemos buvo veiksminga atbaidymo 
priemonė. 

Ji pakėlė galvą ūmai prisiminusi, jog ant sienos kabo stebėjimo 
kameros monitorius. Ekrane tepamatė nespalvotą degutbetonio aikš- 
telės, gėlių lysvės ir mūrinės sienos vaizdą. Į kadrą tilpo ir užpakalinis 
jos automobilio buferis bei žibintai. 

Iš koridoriaus atsklido drabužių šiugždesys. 

Visas kūnas nuėjo pagaugais. Kleo sekundę sukaustė sąstingis; 
galvoje mintys ėmė suktis verpetais, tarytum jų nebebūtų veikusi 
sukibimo jėga. Prie kabineto ant lentynos stovėjo telefono aparatas, 
bet iki jo nusigauti neliko laiko. Ji kaip paklaikusi įniko dairytis ranka 
pasiekiamo ginklo. Netgi kvailai savęs paklausė, ar nevertėtų pasinau- 
doti nuplėštu velionės dilbiu. Iš baimės oda taip įsitempė, kad skalpas, 
rodės, virto šlike. 

Čežėjimas artėjo. Per grindų plyteles nuslinko šešėlis. 

Išgąstį netikėtai pakeitė pyktis. Kad ir kas atsibeldė į lavoninę, tas 
šunsnukis neturi teisės čia šlaistytis. Kleo nutarė, kad jos neįbaugins joks 
iškrypėlis, kuriam pasistoja įsibrovus į morgą. Jos morgą. 

Keliais ryžtingais žingsniais pasiekė spintelę, į šoną pastūmė 

dureles ir viduje sužvejojo vieną iš ilgiausių „Sabatier“ peilių. Tvirtai 
gniauždama rankeną nėrė pro atvirą tarpdurį. Ir suspigo iš siaubo atsi- 
trenkusi į aukštą, oranžinius marškinėlius bei gelsvai žalsvus šortus 
dėvinčią figūrą, kuri griebė moters rankas ir prispaudė jai prie šonų. 

Marselas Kulenas kelkraštyje sustabdė automobilį ir pamojo į kitą 
gatvės pusę. Rojus Greisas išvydo parduotuvę, įkurtą didžiuliame kam- 
piniame smėlio spalvos pastate. Vitrinose rikiavosi knygos, viduje tvy- 
rojo prieblanda, kurios nesugebėjo prasklaidyti įjungtos, po stiebeliais 
nukarusios, veikiausiai dekoratyvinės lemputės. Greisui jos panėšėjo į 
jonvabalius. 

Fasadą puošė elegantiškas, pilkas užrašas: MIUNCHENO SKAITYK- 
LA. Kitas skelbė: NENAUJOS ANGLIŠKOS KNYGOS. 

— Tik norėjau parodyti knygyną, — pratarė vokiečių komisa- 
ras. — Rytoj čia užsuksiu. 

Vyresnysis detektyvas linktelėjo. Jis išgėrė du alaus bokalus, pri- 
sišveitė keptų dešrelių su raugintais kopūstais ir bulvėmis, todėl dabar 
jautėsi mieguistas. Tiksliau, vos pajėgė sėdėti atsimerkęs. 

— Minėjai, kad Sendė buvo užkietėjusi skaitytoja? 

Buvo. Žodis suerzino Greisą. Jam nepatikdavo, kai žmonės kalbė- 
davo apie Sendę būtuoju laiku, lyg apie mirusiąją. Bet dabar nusprendė 
į tai nesigilinti. Pasąmoningai pats gana dažnai vartodavo tokį grama- 
tinį laiką. Nelauktai pajutęs energijos pliūpsnį, jis patvirtino: 

— O, taip, skaityti dievina. Kriminalinius romanus, trilerius, 
įvairiausius detektyvus. Taip pat biografijas — ypač apie moteris ty- 
rinėtojas. 

Kulenas įjungė pavarą, ir BMW pajudėjo iš vietos. 

— Kaip jūs ten sakot Anglijoje — nenukabink nosies? 

Greisas paplekšnojo draugui per ranką. 

— Turi gerą atmintį! 

— Užsuksime į vyriausiąją policijos valdybą. Ten yra dingusių 

asmenų bylos. Tam skyriui vadovauja mano draugė Sabina Tomas, Po- 
liceirat.* Ji atvyks su mumis susitikti. 

— Ačiū. Labai gražus poelgis, kad ji sutiko į darbą atvažiuoti sek- 
madienį. 

Išsekus optimizmo antplūdžiui, Greisą vėl prislėgė suvokimas, ko- 
kio masto tikslą jis užsibrėžė. Stebėdamas tylias gatves, neveikiančias 
parduotuves, pro šalį slenkančias transporto priemones ir praeivius, 
detektyvas įsisąmonino, kad ji gali būti bet kur. Kažin kokiame kamba- 
ryje, įrengtame už vietinių fasadų, automobilyje ar kvartale. Ir čia tik 
vienas miestas. Kokioje gausybėje kitų vietų Sendė galėjo įsikurti? 

Jis užčiuopė durelių mygtuką ir nuleido langą. Į veidą tvokstelėjo 
šutnus, drėgnas oras. Greisas nebepyko ant savęs dėl kvailumo, kaip 
tuomet, kai po bergždžių gaudynių grįžo prie stalo, bet dabar jautėsi 
visiškai sutrikęs. 

Po Diko Poupo skambučio kažkodėl dingojosi, jog nukeliavus į 
Englischer Garten paaiškėtų, kad Sendė jo čia laukė. Tarkim, specialiai 
leido Dikui ir Leslei save pamatyti, tokiu subtiliu būdu perduodama 
jam žinutę. 

Na, ir avigalvis! 

— Jei nori, pakeliui į kontorą pasivaikščiotume po centrinę Ma- 
rienplatz aikštę. Užsuktume į Viktualienmarkt turgų ir apsilankytume 
parduotuvėje, kur anglai perka sau įprastą maistą. 

— Taip, ačiū. 

— Paskui nuvažiuosime į mano namus, ir aš tave supažindinsiu 
su savo šeima. 

Greisas nusišypsojo mintyse spėliodamas, ar vokietis nutuokia, 
kaip jis pavydi iš pirmo žvilgsnio normalaus bičiulio gyvenimo. Staiga 
suzirzė mobilusis. Vyresnysis detektyvas nudūrė akis į ekranėlį. 

Numeris nerodomas. 

Jis lūkuriavo dvejodamas. Galbūt skambino iš darbo, bet šiuo mo- 
mentu Greisas nebuvo nusiteikęs kalbėtis su bendradarbiais. Vis dėlto 
savo pareigų neužmiršo. Nors ir sunkia širdimi, žalią mygtuką paspaudė. 

— Labutis! 


* Policijos nuovados viršininkė (vok.). 

Gleno Brensono balsas. 

— Kas naujesnio? 

— Kur tu? 

— Miunchene. 

— Miunchene? Iki šiol? 

— Čia praleidau tik kelias valandas. 

— Beje, kokį velnią ten veiki? 

— Ieškau tau arklio. 

Stojo ilga tylos pauzė. 

— Ko? — po akimirkos Brensonas pratęsė: — O, aišku. Labai 
šmaikštu. Miunchenas... po galais, seni. Ar esi žiūrėjęs „Naktinį trauki- 
nį į Miuncheną“? 

— Ne. 

— Režisavo Kerolis Ridas. 

— Niekada jo nemačiau. Dabar ne pats tinkamiausias metas fil- 
mams aptarineti. 

— Aha, bet kažkurį vakarą buvai įsijungęs „Trečiąjį žmogų“. Ridas 
pastatė ir jį. 

— Skambini norėdamas mane informuoti apie filmus? 

— Ne. — Brensonas ketino kažką pridurti, bet tuo momentu Ku- 
lenas pasviro virš Greiso ir bedė pirštu į gana neįspūdingos išvaizdos 
pastatą. 

— Minutėlę. — Vyresnysis detektyvas delnu pridengė telefoną. 

— Ana ten yra aludė, iš kurios išspyrė Hitlerį, nes jis nesusimokė- 
jo sąskaitos! — pasakė vokietis. — Čia tik gandai. 


— Važiuoju pro Adolfo Hitlerio girdyklą, — Brensonui pranešė 
Greisas. 

— Tikrai? Verčiau nesustok. Mums iškilo problema. 

— Kokia? 


— Didelė. Milžiniška. Supratai? 

— Klausausi įtempęs ausis. 

— Tu kažkoks suirzęs. Gėrei? 

— Ne. — Greisas prisivertė pažvalėti. — Pasakok. 

— Darviena žmogžudystė. Netrūksta panašumų į Ketės Bišop atvejį. 
Suklusęs Rojus Greisas išsitiesė kaip styga. 

— Kokių panašumų? 

— Rasta negyva jauna motetis, Sofija Harington. Su dujokauke 
ant veido. ' 

Vyresniojo detektyvo stuburą nutvilkė šiurpuliai. 

— Prakeikimas. Kas dar? 

— O ko tau dar reikia? Klausyk, seni, nešk savo pasturgalį namo. 

— Su tyrimu gali susidoroti detektyvė inspektorė Merf. 

— Ji tėra tavo dubleris, — paniekinamai tarstelėjo Brensonas. 

— Vadink kaip nori. Aš asmeniškai ją laikau tyrimui vadovaujan- 
čio pareigūno pavaduotoja. 

— Ar žinai, ką sakydavo apie Gretos Garbo dublerę? 

Mėgindamas atsiminti bent vieną matytą filmą, kuriame vaidino 
kino legenda, Greisas dirgliai paklausė: 

— Ne. Ką gi sakydavo? 

— Gretos Garbo dublerė daro tą patį, ką ir Greta Garbo, bet niekas 
jos nesumaišytų su tikra Greta Garbo. 

— Paglostei man širdį. 

— Aišku, ką turiu galvoje? 

— Taip. 

— Tuomet artimiausiu reisu nešdinkis iš Miuncheno. Alisona 
Vosper neabejoja, kad pričiups tave už pakarpos. Man nusišvilpt ant 
politikos, bet ne ant tavęs. Tu mums reikalingas. 

— Nepamiršai pamaitinti Marlono? — pasiteiravo Greisas. 

— Marlono? 

— Auksinės žuvelės. 

— O, velnias. 

Kleo pabandė surikti, tačiau nepavyko išleisti jokio garso. Kaip paklai- 
kusi įniko muistytis, pamėgino išvaduoti rankas, neįstengdama aiškiai 
įžiūrėti vyriškio veido, kurio kontūrai išskydo prieš akis. Atsivėdėjusi 
spyrė jam į blauzdą. 

Ir išgirdo balsą. 


PETER JAMES + MIRĘS GYVENTI 233 


— Kleo! 

Tylų, graudų balsą. 

— Kleo! Čia aš! Viskas gerai. 

Juodi stirksantys plaukai. Sąmyšio išraiška jauname, maloniame 
veide. Eiliniai oranžiniai marškinėliai ir žali šortai, į ausis įspraustos 
grotuvo ausinės. 

— Po paraliais. — Ji suakmenėjo, žandikaulis atvipo. — Darenai! 

Vaikinas paleido moters rankas labai lėtai ir atsargiai tarsi bijoda- 
mas, kad jį gali peršnioti peiliu. 

— Kaip tu jautiesi? 

Kleo godžiai rijo orą, jai atrodė, kad širdis krūtinėje pragręš skylę 
ir iššoks laukan. Ji žengė atatupsta, pažvelgė į kolegą, įsispoksojo į ant 
grindų gulintį peilį ir vėl pažiūrėjo į rudas jo akis. Surakinta sąstingio, 
sekundę kitą nepajėgė išspausti nė žodžio. 

— Tu siaubingai mane išgąsdinai, — vos girdimai šnipštelėjo. 

Darenas iš ausų išsitraukė ausines ir jos pakibo ant baltų laidelių. 
Tada vėl iškėlė rankas lyg pasiduodamas. Ji pastebėjo, kad vyrukas dreba. 

— Atleisk, — virpančiu balsu, vis dar per tankiai alsuodama iš- 
spaudė Kleo. Paskui nusišypsojo, idant prasklaidytų baimės atmosferą. 

— Aš toks baisus? — paklausė Darenas, taip ir neatsikratęs dve- 
jonių. 

— Išgirdau... kaip atsidarė durys. — Ji pasijuto kvailai. — Su- 
šukau, bet tu neatsiliepei. Pamaniau, kad kažkas įsibrovė vidun, ir 


man... — Kleo palingavo galva. 

Vaikinas nukorė rankas, delnais suimdamas ausines. 

— Klausiausi gana trankios muzikos, — atsakė. — Todėl tavęs 
negirdėjau. 

— Dar kartą atleisk. 


Jis pasilenkė ir pasitrynė blauzdą. 

— Aš tave sužalojau? 

— Tiesą sakant, taip! Nieko tokio, išgyvensiu. — Koją papuošė 
bjauri žymė. — Prisiminiau, kad kambaryje palikome kūną. Kai taip 
karšta, jį derėtų įdėti į šaldytuvą. Bandžiau susisiekti su tavimi, bet 
tu neatsiliepei nei mobiliuoju, nei namų telefonu, todėl nusprendžiau 
pats atvykti į morgą. 

Aprimusi Kleo vėl atsiprašė. 

Darenas patraukė pečiais. į 

— Nesuk sau galvos. Nors turiu pripažinti: niekada nemaniau, 
kad darbas lavoninėje prilygsta kontaktiniam sportui. 

Ji nusijuokė. 

— Garbės žodis, aš velniškai gailiuosi. Pastarosios dvidešimt ke- 
turios valandos buvo klaikiai sumautos. Todėl... 

— Atsipalaiduok. Man nieko nenutiko. 

Kleo dirstelėjo į randą, raudonuojantį ant jo blauzdos. 

— Gerai, kad atvažiavai. Dėkui. 

— Kitąsyk pagalvosiu, ar verta, — geraširdiškai nusišaipė Dare- 
nas. — Gal man nederėjo išeiti iš buvusios darbovietės — ten su smur- 
tu susidurdavau rečiau. 

Ji išsišiepė. Kiek atsiminė, anksčiau kolega dirbo mėsininko pa- 
galbininku. 

— Puiku, jog sekmadienį skyrei laiko atvykti čia. 

— Radau dingstį, kaip ištrūkti iš mano merginos tėvų surengto 
pikniko. Štai morgo minusas. Nuo tada, kai jame įsidarbinau, nebega- 
liu pakęsti ant grotelių kepamos mėsos. 

— Ne tu vienas. 

Abu turėjo omeny nudegimų aukas. Paprastai šių kūnai pajuoduo- 
davo, tapdavo traškūs kaip paskrudusi kiaulienos odelė. Atsižvelgiant 
į laiką, praleistą liepsnose, lavonų mėsa sukietėdavo ir įgaudavo pilką 
atspalvį arba išlikdavo žalia ir kraujinga, tarytum apsvilęs, per trumpai 
ant ugnies čirškėjęs kepsnys. Kleo kartą skaitė, kad centrinėje Afrikos 
dalyje gyvenančios kanibalų gentys baltaodžius praminė „ilgosiomis 
kiaulėmis“. Ji puikiai suprato, kas nulėmė tokį pavadinimą. Būtent to- 
dėl nemažai morgo darbuotojų piknikuose jausdavosi nesmagiai. Ypač 
kai ant grotelių skrudindavo kiaulieną. 

Jiedu bendromis jėgomis apvertė negyvėlę ant pilvo, įdėmiai ap- 
žiūrėjo nugarą, ieškodami tatuiruočių, apgamų ar kulkų praskverbtų 
angelių, bet nieko nerado. Apimti palengvėjimo, įkėlė kūną į lavonmai- 
šį, užsegė jį ir įstūmė į šaldytuvą nr. 17. Rytoj prasidės tapatybės nu- 
statymo procesas. Pirštuose nebeliko minkštųjų audinių, tad paimti jų 
atspaudų nepavyks. Žandikaulis atrodė nenukentėjęs, todėl bus galima 
patikrinti dantų registrus. Dėl DNR kils sunkumų — siekiant atrasti 

derančią porą, reikia, kad toji būtų įtraukta į duomenų bazę. Velionės 
apibūdinimą, nuotrauką ir matmenis gaus Dingusių asmenų pagalbos 
linija, o Sasekso policija užmegs ryšį su visais, kurie kreipėsi į teisėt- 
varkos pajėgas dėl pradingusios, į negyvą moterį panašios draugės arba 
artimosios. 

Ryte konsultantas patologas daktaras Naidželas Čerčmenas 
išskros lavoną ir nustatys mirties priežastį. Aptikęs kokių įtartinų 
detalių, tučtuojau nutrauks darbą, perduos žinią koroneriui, ir skrodi- 
mą perims iš Vidaus reikalų ministerijos iškviestas patologanatomas 
— arba Nadiuška, arba daktaras Teoboldas. 

Kleo su Darenu dar galėjo pasimėgauti likusiomis žavingos po- 
pietės valandomis. 

Darenas išlėkė pirmas, sėdęs į mažąjį raudoną „Nissan“. Patraukė 
atgal į pikniką, be kurio kuo puikiausiai būtų apsiėjęs. Kleo nuo tarp- 
durio stebėjo, kaip kolega nutolsta, neįstengdama užgniaužti pavydo. 
Jis buvo jaunas, kupinas entuziazmo, patenkintas darbu ir santykiais 
su mergina. 

Oji netrukus įkops į ketvirtą dešimtį. Savo profesine veikla džiau- 
gėsi ir sykiu jautė nerimą. Norėjo pagimdyti vaikų, kol dar nepaseno. 
Bet kaskart, kai manydavo susiradusi poną Tinkamą Vyrą, tas meste- 
lėdavo staigmeną. Rojus atrodė nuostabus. Deja, vos tik ji nusprendė, 
kad santykiai klostosi tobulai, tarsi strakalas iš žaislinės dėžutės iššoko 
be žinios pranykusi jo žmona. 

Kleo įjungė signalizacijos sistemą, žengė laukan ir užrakino pa- 
radines duris. Galvoje kirbėjo vienintelė mintis — grįžti namo ir išsi- 
aiškinti, ar Rojus atsiuntė žinutę. Tačiau prisiartinusi prie savo mėlyno 
MG ji sustojo kaip įbesta. 

Kažkas perrėžė juodą, brezentinį stogą. Nuo priekinio iki užpa- 
kalinio lango. 

Už medinės pakylos ir stiklinio langelio sėdinti moteris padavė tamsiai 
geltoną stačiakampį blanką. 

— Prašom įrašyti vardą, pavardę ir kitą asmeninę informaci- 
ją, — tarė pailsusiu balsu. Regis, čia kiurksojo pernelyg ilgai — dabar 
priminė muziejinį, vitrinoje dulkantį eksponatą. Dėl nuolatinio tūno- 
jimo uždarose patalpose skruostai pablyško; veidą supo rudi beformiai 
plaukai, nukarę iki pečių, panašūs į užuolaidas, kurios atitrūko nuo 
kelių savo žiedelių. 

Greitosios pagalbos skyriuje, priklausančiame Karališkajai Sa- 
sekso grafystės ligoninei, virš registratūros kabėjo didžiulis skystųjų 
kristalų ekranas, kurio juodame fone švietė geltonas užrašas: LAUKTI 
REIKĖS 3 VALANDAS. 

Jis atidžiai peržiūrėjo formą. Turėjo nurodyti vardą, pavardę, gimi- 
mo datą ir artimiausius giminaičius. Vienas langelis skirtas alergijoms. 

— Viskas gerai? — paklausė moteris. 

— Sunku rašyti, — atsakė jis parodęs dešiniąją, ištinusią, plaštaką. 

— Gal padėti? 

— Susidorosiu pats. 

Palinkęs virš registratūros stalo, kelias sekundes žiopsojo į blan- 
ką. Nuo skausmo apsiblaususios smegenys išties veikė prastokai. Jis 
bandė mąstyti sparčiai, bet reikalingos mintys atsisakė rikiuotis ati- 
tinkama eilės tvarka. Staiga ėmė svaigti galva. 

— Užpildykite anketą atsisėdęs. 

-— JUK SAKIAU, KAD SUSIDOROSIU! — užkriokė jis. 

Ant plastikinių pilkų kėdučių susėdę žmonės krūptelėjo ir pakėlė 
akis. Taip elgtis neišmintinga, save perspėjo Laiko Milijardierius. Never- 
ta į save patraukti aplinkinių dėmesio. Jis paskubomis surašė duomenis 
ir, lyg mėgindamas prisigerinti, „Alergijų“ langelyje sąmojingai, kaip 
pats manė, brūkštelėjo „Skausmas“. 

Tačiau blanką paimanti registratorė, regis, nepastebėjo prierašo. 

— Prašau atsisėsti. Prie jūsų netrukus prieis seselė. 

— Po trijų valandų? 

— Aš perduosiu, kad jums būtina skubi pagalba, — bejausmiu 
balsu atsiliepė moteris ir budriai nužvelgė keistą vyriškį ilgais, rudais, 
išdrikusiais plaukais, vešliais ūsais ir barzda, masyviais tamsintais aki- 
niais, berankovius apatinius pridengusį baltais, duksliais marškiniais, 
užsitraukusį pilkas laisvas kelnes ir apsiavusį sandalus. Kai jis įsitaisė 

- laisvoje vietoje, tarp vyro kruvina ranka ir senutės apibintuota galva, 
registratorė kilstelėjo telefono ragelį. 

Iš dėklo, pritvirtinto prie diržo, Laiko Milijardierius išsiėmė savo 
„BlackBerry“, bet nieko nespėjo nuveikti, nes grindis priešais jį ap- 
temdė šešėlis. Greta išdygo tamsiaplaukė, simpatiška, penktą dešimtį 
bebaigianti moteris seselės uniforma ir prie atlapo prisegtu ženkliuku: 
BARBARA LYČ — GP SESELĖ. 

— Sveiki! — guviai pasilabino ji. — Prašau eiti su manimi. 

Moteris nusivedė jį į ankštą kabiną ir pasiūlė prisėsti. 

— Kokios problemos? 

Laiko Milijardierius pakėlė ranką. 

— Susižeidžiau remontuodamas automobilį. 

— Seniai? 

Pagalvojęs jis atsakė: 

— Ketvirtadienio popietę. 

Seselė atsargiai pasukiojo dešiniąją plaštaką ir sulygino ją su kai- 
riąja. 

— Rodos, įsimetė infekcija, — paaiškino. — Kada paskutinį kartą 
skiepijotės nuo stabligės? 

— Nepamenu. 

Kurį laiką moteris mąsliai tyrinėjo ranką. 

— Sakot, remontavote automobilį? 

— Seną. Aš jį restauruoju. 

— Pasirūpinsiu, kad gydytojas kuo greičiau jus apžiūrėtų. 

Grįžęs į laukiamąjį jis sutelkė dėmesį į išmanųjį „BlackBerry“ 
telefoną. Prisijungė prie interneto ir paspaudė „Google“ piktogramą. 
Luktelėjo, kol ekrane pasirodys tinklalapis, ir į paieškos laukelį įvedė 
raides MG TF. 

Tokio modelio automobilį vairavo Kleo Morėj. 

Nors skausmas drumstė mintis, galvoje jau formavosi planas. 
Netgi labai neblogas planas. 

— Velniškai genialu! — ištarė balsu, nebesutramdęs jaudulio. Ir 
susigūžė, akimoju pasislėpdamas savo kiaute. 

Kūną nukratė drebulys. 

O tai visuomet bylodavo, kad Viešpats pritaria jo veiksmams. 

Nenoriai atsisakęs kelių papildomų brangių valandų, kurias galėjo pra- 
leisti Miunchene, Rojus Greisas sugebėjo išskristi ankstesniu reisu. 
Anglijoje oras per dieną drastiškai pakito, ir šeštą vakaro, kai jis nuka- 
ko į daugiaaukštį Hitrou oro uosto garažą pasiimti automobilio, dangų 
buvo aptraukusi grėsminga pilka marška, o ant priekinio stiklo tiško 
šaltų gūsių blaškomi lietaus lašai. 

Ilgomis karštomis dienomis, kurios vyravo pastaruoju metu, kone 
pamiršdavai, kad tokie vėjai egzistuoja. Motina Gamta tarsi rūsčiai pri- 
minė, kad vasara ilgai nebesitęs. Vakarai jau ilgėjo. Maždaug po mėne- 
sio atslinks ruduo. Paskui žiema. Kiti metai. 

Nusiplūkęs ir išsikvėpęs jis paklausė savęs, ką šiandien nuveikė, 
neskaitant užsidirbos dar vienos juodos žymės Alisonos Vosper knyge- 
lėje. Bent ką nors? 

Greisas įkišo bilietėlį į aparatą, ir užkarda pakilo. Nuspaudęs 
akceleratoriaus pedalą išgirdo, jog variklis, kurio šiaip jau patikdavo 
klausytis, burzgia krenkšdamas. Akivaizdu, kad jis ne pačios geriausios 
formos. Kaip ir šeimininkas. 

Sutvarkyk savo reikalus Miunchene. 

Paskambink, kai grįši namo. 

Artėdamas prie žiedo, vedančio į M25 greitkelį, Greisas įstatė 
telefoną į laisvųjų rankų dėklą ir spustelėjo Kleo mobiliojo numerį. Po 
kelių pypsėjimų atsiliepė žodžius nežymiai suliejantis, dėl triukšmin- 
gos, fone skambančios džiazo muzikos vos girdimas jos balsas. 

— Ką tik išvažiavau iš Hitrou. O tu? 

— Mudvi su sesute bandome prisisriuobti. Prie Skliautų tušti- 
name po trečią „Brizo“ kokteilį... atsiprašau... suklydau... po penktą! 
Pučia velnioniškai šaltas vėjas, pila kaip iš kibiro, bet groja puiki grupė. 
Prisijunk prie mūsų! 

— Turiu važiuoti į nusikaltimo vietą. Gal vėliau? 

— Manau, kad netrukus mes nusilaksime iki sąmonės netekimo. 

— Vadinas, šiandien nebudi? 

— Išeiginė! 
— Nieko prieš, jei vakare pas tave užsuksiu? 
— Negarantuoju, jog nemiegosiu. Bet tu gali pamėginti! 


Jo vaikystėje Bažnyčios kelias tebuvo niūrus Houvo užkampis, į kurį, 
daugmaž į vakarus nuo „Waitrose“ prekybos centro, įsiliedavo judri, 
gaudžianti, prekyvietėmis užgrūsta Braitono gatvė, Vakarinis kelias. 
Per pastaruosius metus vietinis rajonas gerokai atkuto, čia atsidarė 
ultramadingi restoranai, užkandžių krautuvėlės, parduotuvės, de- 
monstruojančios prekes, kurias mielai įsigytų jaunesni nei devynias- 
dešimties metų žmonės. 

Kaip ir didžiojoje miesto dalyje, dauguma praeityje pažįstamų, su 
Bažnyčios keliu susijusių pavadinimų, tokių kaip „Cullens“ bakalėja, 
„Paris and Greening“ vaistinė, „Houvo kalvų“ ir „Plummer Roddis“ uni- 
versalinės parduotuvės, seniai pranyko. Nors kai kas išliko. Pavyzdžiui, 
„Forfars“ duonos gaminių parduotuvė. Už jos pasukęs į dešinę, Greisas 
nuriedėjo vienpusio eismo gatvele, šios gale vėl pasirinko dešinę kryptį ir 
neilgai trukus, trečią kartą nėręs dešinėn, atsidūrė Niuman Vilas gatvėje. 

Aplinkui akis badė nuomos agentūrų skelbimai, kaip beveik vi- 
suose gyvenamuosiuose rajonuose, kur laikinai apsistodavo mažesnes 
pajamas gaunantys žmonės. Septynioliktuoju numeriu pažymėtas na- 
mas netapo išimtimi. Aiškiai matoma RAND6:CO. skelbimo lenta siūlė 
išsinuomoti butą su dviem miegamaisiais. Vos keliais coliais žemiau 
jos, priešais mėlyną ir baltą juostą, naudojamą nusikaltimo vietose ir 
šiuo metu atitvėrusią dalį šaligatvio, stūksojo stambus uniformuotas 
konsteblis. Kelkraštyje stovėjo nemažai pažįstamų transporto priemo- 
nių. Greisas išvydo kvadratinį sunkių nusikaltimų ir nelaimingų atsi- 
tikimų tyrėjų vairuojamą furgoną, keletą policijos automobilių, susta- 
tytų dviem eilėmis dėl to dar labiau susiaurėjusioje neplačioje gatvėje, 
reporterių spiečių ir tarp jų įsimaišiusį senąjį gerąjį Keviną Spinelą. 

Pasislėpęs asmeniniame „Alfa Romeo“, vyresnysis detektyvas pra- 
važiavo pro šalį, pasuko už kampo ir Bažnyčios kelyje, ties dvigubomis 
geltonomis linijomis, rado laisvą vietą. Išjungė variklį ir trumpam su- 
stingo. 

Sendė. 

Kaip elgtis toliau? Laukti, kol naujienas pateiks Kulenas? Grįžti į 
Miuncheną ir ten praleisti daugiau laiko? Jam priklausė dviejų savaičių 
atostogos — jiedu su Kleo tarėsi susiorganizuoti kelionę, kad ir į Nau- 
jąjį Orleaną, kur Greisas ketino dalyvauti mėnesio pabaigoje rengiama- 
me policijos simpoziume. Bet dabar jis jautėsi draskomas į dalis. 

Jeigu Sendė apsistojusi Miunchene, su laiku ją neabejotinai pa- 
vyktų surasti. O šiandieninė išvyka prilygo tikrai kvailystei. Per ke- 
lias valandas neįmanoma pasiekti reikšmingų rezultatų. Na, pradžia 
yra — jis padarė, ką galėjo. Marselas Kulenas, patikimas žmogus, kaip 
įmanydamas stengsis jam padėti. Galbūt Vokietijoje užtektų paviešėti 
savaitę? Vieną skirtų Miunchenui, kitą atsipūstų Naujajame Orleane, 
kur nuskristų drauge su Kleo. Taip, planas neblogas... su sąlyga, kad 
pasiseks ją įtikinti. Su labai didele sąlyga. 

Sutelkęs mintis į dabartinę užduotį, Greisas iš bagažinės išėmė 
darbinį krepšį ir nužingsniavo prie 17-uoju numeriu paženklinto stati- 
nio. Jį šūksniais pakvietė keletas reporterių, porolonu aptrauktą mik- 
rofoną panosėn kyštelėjo vietoje nenustygstanti mergina, sužybsėjo 
fotoaparatų blykstės. 

— Kol kas jokių komentarų, — tvirtai pareiškė Greisas. 

Staiga kelią užstojo Spinela. 

— Dar viena, vyresnysis detektyve? — pusbalsiu paklausė žurna- 
listas. 

— Kas „dar viena"? 

Spinela, nutaisęs supratingą miną, prašneko tyliau: 

— Jūs žinote, ką turiu galvoje, ar ne? 

— Atsakysiu, kai savo akimis pamatysiu, kas čia nutiko. 

— Nesijaudinkit, vyresnysis detektyve. Jeigu informacijos nesu- 
teiksite jūs, ją gausiu iš kitų. — Reporteris patapšnojo per šnervę. — Iš 
savo šaltinių! 

Mintyse regėdamas malonų vaizdelį — kaip jis nokautuoja Spi- 
nelą, — bemaž girdėdamas lūžtančio nosikaulio traškesį, Greisas pra- 
sispraudė pro žurnalistą ir paliko savo autografą ant segtuvo lentelės. 
Konsteblis nurodė lipti į viršutinį aukštą. 

Jis pasilenkė, prasmuko po juosta, iš krepšio išgriebė naują, baltą, 


PETER JAMES + MIRĘS GYVENTI 241 


„vienkartinį kombinezoną ir suskato nerangiai rengtis. Į vieną klešnę 
netyčia įkišo abi kojas ir vos neparpuolė priešais visą Sasekso žinias- 
klaidą. Iš gėdos nusidažęs raudoniu, pagaliau įsisupo į apdarą, užsitem- 
pė antbačius bei latekso pirštines ir žengė per slenkstį. 

Greisas uždarė paradines duris, sustojo koridoriuje, šnarpštelėjo, 
bet teužuodė seno kilimo ir verdamų daržovių kvapus, būdingus tūks- 
tančiui nudrengtų pastatų, kuriuose teko lankytis darbo reikalais. Jo- 
kios pūvančio lavono smarvės, vadinasi, auka nužudyta neseniai — per 
vasaros karštį irstančio negyvėlio dvokas netruktų patraukti aplinkinių 
dėmesį. Jis apsidžiaugė pastebėjęs juostelę, kuri tįso iki ketvirto aukš- 
to, žymėdama kelią laukan ir vidun. Laimė, čia prisistačiusi policininkų 
komanda žinojo, ką daro, ir pasistengė neužteršti nusikaltimo vietos. 
To reikėjo išvengti ir jam pačiam. Lipti į viršų būtų neišmintinga, nes 
vėliau, vertindami kryžminę taršą, gynybos advokatai išnarstytų paro- 
dytą aplaidumą iki paskutinio siūlelio. Todėl Greisas mobiliuoju pa- 
skambino Kimai Merf ir perdavė jai, kad stovi apačioje. 

Antrame aukšte vyresnysis detektyvas netikėtai išvydo nusikalti- 
mo vietos tyrėją Edį Griblą, dėvintį baltą kombinezoną su gobtuvu. Jis 
klūpėjo ir nuo grindų kažką skuto. Pasisveikindamas linktelėjo. Aki- 
ratyje pasirodė antrasis, lygiai taip pat apsirengęs NVT atstovas Tonis 
Moningtonas, jis ant sienų ieškojo pirštų atspaudų. 

— Labas vakaras, Rojau! — linksmai sušuko Tonis. 

Greisas pakėlė ranką. 

— Maloniai leidi sekmadienį? 

— Bent ištrūkau iš namų. O Belinda per televizorių galės žiūrėti, 
ką norės. 

— Nėra to blogo, kas neišeitų į gera, — niūriai atsiliepė Greisas. 

Dar po kelių akimirkų į pirmą aukštą nusileido kitos dvi gaubšles 
užsismaukusios figūros — Kima Merfi, laikanti vaizdo kamerą, ir de- 
tektyvas vyresnysis inspektorius Brendanas Duiganas, augalotas, malo- 
naus būdo pareigūnas švelniu, sveikata trykštančiu veidu ir per anksti 
pražilusiais, beveik plikai nuskustais plaukais. Greisas pakeliui sužino- 
jo, kad būtent Duiganui pavedė vadovauti šiam tyrimui. Jis paskambino 
Kimai Merfi dėl aptiktų panašumų į Ketės Bišop žmogžudystę. 

Kai visi apsikeitė mandagybėmis, vyresniajam detektyvui Kima 

Merfi parodė vaizdus, užfiksuotus ketvirto aukšto bute. Greisas juos 
žiūrėjo per kameros ekranėlį. 

Kai tiek metų išdirbi policijoje, pradedi manyti, kad esi atsparus 
baisybėms, kad matei viską, kas tiktai įmanoma, kad niekas nebegali 
tavęs nustebinti ar sukrėsti. Tačiau regint filmuotą medžiagą jam į pa- 
širdžius įsismelkė slegianti, kūną šiurpinanti žvarba. 

Nežymiai trūkčiojančiuose kadruose Greisas pastebėjo dar du kė- 
turpėsčius, baltus kombinezonus vilkinčius nusikaltimo vietos tyrėjus, 
stovintį jų kolegą ir negyvą nuogą moterį, kurios kūnas atrodė alebastro 
spalvos, ilgi rudi plaukai draikėsi ant lovos, o veidą dengė dujokaukė. 

Beveik tokioje pačioje pozoje buvo aptikta Ketė Bišop. 

Bet pastaroji nesipriešino. Vaizdai kameros ekrane liudijo, kad ši 
jauna moteris grūmėsi su žudiku. Ant grindų gulėjo sudaužyta lėkštė. 
Virš jos sieną išskobė rievė. Miegamąjį apšnerkštė duženomis virtęs 
tualetinio staliuko veidrodis, kvepalų buteliukai ir kosmetikos indeliai; 
aukščiau baltos galvūgalio lentos sieną bjaurojo kraujo dryžis. Paskui 
objektyvas smigo į nukritusią abstrakčią šezlongų virtinės nuotrauką 
ir sueižėjusį jos rėmelio stiklą. 

Braitone, be abejo, žmogžudysčių pasitaikydavo, bet miesto, visa 
laimė, niekuomet netemdė serijinių žudikų pamėklės. Į tokią sritį Grei- 
sui nė nereikėjo gilintis... ligi šiol. 

Netoliese griausmingai sužvigo automobilio signalizacija: pyp- 
pyp-pyp. Jis pasistengė atsiriboti nuo garsų ir įsmeigė žvilgsnį į su- 
stabdytą negyvos jaunos moters kadrą. Dalyvaudamas kasmetiniuose 
Tarptautinės žmogžudysčių tyrėjų asociacijos rengiamuose — daž- 
niausiai Jungtinėse Valstijose — simpoziumuose, nuolat klausydavosi 
paskaitų, kurias skaitydavo serijinių žudikų bylas nagrinėję detektyvai. 
Nūnai bandė mintyse atgaminti bendrus jų bruožus. Kol kas Spinela 
laikėsi duoto žodžio, ir dujokaukės spauda neminėjo, todėl menkai 
tikėtina, kad čia nagus prikišo mėgdžiotojas. 

Iš vienos paskaitos jis labai aiškiai prisiminė diskusijas apie bai- 
mę, kuri apimtų bendruomenę, viešai paskelbus, kad laisvėje slankioja 
serijinis žudikas. Vis dėlto ta pati bendruomenė turėjo teisę žinoti, 
tiksliau, jai reikėjo žinoti tiesą. 

Greisas atsigręžė į detektyvą vyresnįjį inspektorių Duiganą. 

— Ką sugebėjome išsiaiškinti? — pasidomėjo. 

— Nadiuškos nuomone, jauna moteris mirė daugmaž prieš dvi 
dienas. 

— Ar numano kaip? 

— Taip. — Kima Merfi vėl įjungė kamerą ir pritraukė lavono ger- 
klės vaizdą. Tamsi, aiškiai matoma ligatūros žymė dar labiau išryškėjo, 
kai ją nutvieskė policijos fotografo blykstė. 

Greisui susuko vidurius anksčiau, nei jis išgirdo Kimos Merfi pa- 
tvirtinimą. 

— Dryžis identiškas tam, kurį aptikome ant Ketės Bišop kaklo. 

— Mes susidūrėme su serijiniu žudiku — kad ir ką reikštų toks 
apibūdinimas? — paklausė jis. 

— Iš to, ką regėjome, Rojau, dar per anksti ką nors garantuoti, — 
atsakė Duiganas. — O aš nesu serijinių žudikų specialistas. Laimė, man 
nė karto neteko tirti jų bylų. 

— Kaip ir man. 

Vyresnysis detektyvas įtemptai susimąstė. Panašiai nužudytos dvi 
patrauklios moterys, jųdviejų mirtis skyrė dvidešimt keturios valandos. 

— Ką apie ją išsiaiškinome? 

— Manome, kad tai Sofija Harington, — atsiliepė Merfi. — Dvi- 
dešimt septynerių metų, dirbo Londone, filmus prodiusuojančioje 
kompanijoje. Šiek tiek anksčiau sulaukiau skambučio iš jaunos moters, 
Holės Ričardson, kuri tikino esanti geriausia jos draugė. Vakar visą 
dieną mėgino su ja susisiekti — nes abidvi ketino dalyvauti pobūvyje. 
Paskutinį kartą Holė kalbėjo su Sofija penktadienį popiet, apie penktą 
valandą. 

— Informacija mums padės, — tarė Greisas. — Bent žinosime, 
jog tuo metu ji buvo gyva. Ar kas apklausė Holę Ričardson? 

— Jos ieškoti išvažiavo Nikas. 

— Panelė Harington, regis, kovėsi kaip pašėlusi, — pridūrė Dui- 
ganas. 

— Kambaryje viskas sudaužyta į šipulius, — sutiko Greisas. 

— Kojos nykščio panagėje Nadiuška kai ką atrado. Odos lopinėlį. 

Vyresnįjį detektyvą užliejo adrenalinas. 

— Žmogaus? 

— Ji taip galvoja. 

— Per grumtynes išrėžtą iš žudiko? 

— Galimas daiktas. 

Staiga galvoje nušvito ryškus netolimos praeities vaizdas. Rojus 
Greisas atsiminė sužalojimą, pastebėtą ant Brajano Bišopo rankos. Ir 
tai, kad penktadienio vakarą jis kelioms valandoms pasišalino iš po- 
licijos akiračio. 

— Privalome ištirti radinio DNR. Ir kuo greičiau. — Nė nebaigęs 
sakinio, prie ausies jis prispaudė mobilųjį. Po antro skambučio išgirdo 
Lindos Baklėj, pareigūnės iš Šeimos centro, balsą. — Kur Bišopas? — 
paklausė. 

— Vakarieniauja su uošviais. Jie grįžo iš Alikantės. 

Pasiteiravęs adreso, Greisas skambtelėjo Brensonui. 

— Labutis, senučiuk, kas naujesnio? 

— Ką šiuo momentu veiki? 

— Valgau nemaloniai sveikus vegetariškus „Kaneloni“ makaro- 
nus, kuriuos iškrapščiau iš tavo šaldiklio, klausausi niekam tikusios 
tavo muzikos ir žiūriu antikvarinį tavo televizorių. Seni, kodėl nenusi- 
perki plačiaekranio, kaip likę planetos gyventojai? 

— Mesk iš galvos visas savo problemas. Turėsi darbo. — Greisas 
jam perdavė adresą. 

Moirai Denton maišant arbatą trapiame kaulinio porceliano puodely- 
je, tylą trumpam nutraukė šaukštelio dzingsėjimas. Brajanui Bišopui 
visada sunkiai sekdavosi bendrauti su uošviais. Iš dalies todėl, kad pati 
pora tarpusavyje sutardavo nekaip. Jis atsiminė sykį skaitytą citatą 
apie žmones, gyvenančius tylioje neviltyje. Taikliau apibūdinti santykių, 
siejančių Frenką ir Moirą Dentonus, deja, neįmanoma. 

Frenkas nuolat bandydavo įsukti kokį verslą... ir nuolat susimau- 
davo. Į pastarąją jo avantiūrą, fabriką Lenkijoje, iš kviečių gaminantį 
biodyzelinį kurą, Brajanas investavo nedidelę sumą, bet labiau dėl šei- 


PETER JAMES + MIRES GYVENTI 245 


inyninio solidarumo, nei tikėdamasis gauti pelną — gerai, kad nepuo- 
selėjo jokių vilčių, nes įmonė žlugo, kaip ir viskas, prie ko Frenkas prisi- 
lietė anksčiau. Aukštas, sulaukęs veik septyniasdešimties metų, nors 
ligi šiol atrodęs gerokai jaunesnis, Frenkas Dentonas, maža ko, niekada 
nepraleisdavo progų pasidulkinti su kitomis moterimis. Uošvis nešiojo 
elegantiškai ilgus plaukus, tik dabar dėl kažkokių naudojamų dažų sruo- 
gos įgavo purvinai oranžinį atspalvį; suglebus kairiojo voko raumeniui, 
jo akis, regis, visada būdavo pusiau primerkta. Praeityje Brajanui jis 
panėšėjo į draugišką plevėsą piratą, bet dabar, tyliai susikūprinęs fote- 
lyje, kuris stovėjo karštame lyg pirtis bute, nesiskutęs ir nesusišukavęs, 
apsirengęs klostėtais baltais marškiniais, Frenkas niekuo nesiskyrė nuo 
eilinio apšepusio, palūžusio senio. Prie brendžio taurės, nuleistos greta 
kresno „Torres 10 Gran Reserva“ butelio, nė neprisilietė. 

Moira sėdėjo kitapus žemo, medinio, raižiniais išpuošto staliuko, 
ant kurio gulėjo vakarykštis Argus numeris su negailestinga antraštę. 
Priešingai negu vyras, savo išvaizda ji pasirūpino. Septintą dešimtmetį 
įpusėjusi moteris buvo patraukli ir galėjo atrodyti dar simpatiškesnė, jei 
ne veidą išvagojusios kartėlio raukšlės. Plaukus, kuriuos tvarkingai susi- 
suko į kupetą, dažėsi juodai. Vilkėjo pilką palaidinukę ir tamsiai mėlyną 
plisuotą sijoną, avėjo juodus bekulnius batelius. Nepamiršo ir makiažo. 

Pritildyto televizoriaus ekrane per pievą bėgo briedis. Didžiąją 
metų dalį Dentonai gyvendavo Ispanijoje, todėl atvykę į Angliją net 
ir pačiame vasaros įkarštyje stingdavo iš šalčio. Štai kodėl savo bute 
netoli Houvo pajūrio įsirengė centrinį šildymą, pasirūpino, kad kamba- 
riuose tvyrotų kokių dvidešimt šešių ar septynių laipsnių temperatūra. 
Ir užsidarė langus. 

Įsitaisęs žaliu veliūru aptrauktame fotelyje, Brajanas žliaugė 
prakaitu. Sriūbčiojo jau trečią „San Miguel“ alaus butelį, klausėsi gur- 
giančio savo pilvo, nors Moira ką tik buvo patiekusi užkandžių. Šaltos 
vištienos su salotomis tiktai paragavo, konservuotų persikų skiltelių 
išvis nelietė. Tiesiog neturėjo apetito. Ir nesijautė nusiteikęs plepėti. 
Nuo tada, kai prieš porą valandų atėjo pas uošvius, didžiąją laiko dalį jų 
trijulė praleido tylėdama. Iš pradžių svarstė, ar palaidoti Ketę, ar kre- 
muoti. Tokiomis temomis Brajanas niekada su žmona nesišnekėdavo, 
bet Moira tvirtai paskelbė, esą duktė norėtų būti sudeginta. 

Vėliau aptarė organizacinius laidotuvių reikalus — ceremonijas, 
žinoma, teks atidėti, kol koroneris leis pasiimti kūną, kurį Frenkas su 
Moira vakar pamatė morge. Pokalbis abu pravirkdė. 

Nieko nuostabaus, kad dukters mirtis tėvams sukėlė tiek skaus- 
mo. Būdama vienintelis vaikas šeimoje, Ketė įprasmino Dentonų gyve- 
nimą ir buvo kaip „klijai“, kurie jų porai neleido iširti. Per vienas ypač 
nejaukias Kalėdas, išgėrusi per daug chereso, šampano ir „Bailey's“ 
likerio, Moira gaižiai prisipažino Brajanui, kad neištikimybę vyrui at- 
leido tiktai dėl Ketės. 

— Patinka alus, Brajanai? — paklausė Frenkas. 

. Per daugelį metų išmoko pabrėžtinai taisyklingai šnekėti, idant 
nuslėptų darbininkišką savo kilmę. Moiros kalbėjimo manieros irgi pa- 
kito, tačiau kaip reikiant įkaušusi ponia Denton numodavo į jas ranka 
ir prabildavo gimtąja Lankašyro tarme. 

— Taip, skanus, ačiū. 

— Ispaniška kokybė! — staiga atgijęs Frenkas Dentonas pakėlė 
ranką — Toji šalis per menkai vertinama — turiu galvoje vietinį mais- 
tą, vyną, alų. Ir kainas, suprantama. Kai kurios sritys išvystytos neblo- 
gai, bet jei žinai, ko nori, ten galima daug ką nuveikti. 

Brajanas suvokė, kad Ketės tėvas, nors ir apimtas sielvarto, pa- 
bandys kažką įpiršti. Nuojauta neapgavo. 

— Ispanijoje nekilnojamojo turto kainos dvigubėja kas penkerius 
metus. Svarbiausia — išsirinkti perspektyvias vietas. Statybos kainuoja 
nebrangiai, o tarpispanų pilna šaunių, stropių darbininkų. Netoli Alikan- 
tės aptikau fantastišką sklypą. Patikėk manim, uždarbis garantuotas. 

Šiuo metu Brajanas mažiausiai norėjo klausytis eilinių Frenko 
projektų, kurie iš pirmo žvilgsnio teikdavo daug vilčių, bet nestoko- 
davo pražūtingų trūkumų. Jau verčiau sėdėti nemalonios, slegiančios 
tylos apsuptyje — ji bent leido pasinerti į savo mintis. 

Jis nurijo dar vieną alaus gurkšnį ir sumojo beveik ištuštinęs visą 
bokalą. Gerti reikėjo atsargiau, nes teks vairuoti, juolab kad neaišku, 
kaip į alkoholio kvapą reaguos Šeimos centro pareigūnė, laukianti au- 
tomobilyje tarsi sargybinė. 

— Kas atsitiko tavo rankai? — paklausė Moira, nukreipusi akis į 
pleistru apklijuotą plaštaką. 

— Susitrenkiau... lipdamas iš automobilio, — atsainiai tarstelėjo 
Brajanas. 

Atgijo durų skambutis. 

Dentonai susižvalgė, ir Frenkas, sunkiai atsiplėšęs nuo fotelio, 
nuvilko kojas į koridorių. 

— Mes nieko nelaukiame, — paaiškino Moira. 

Po kelių akimirkų Frenkas grįžo į kambarį. 

— Policija. — Jis keistai pažiūrėjo į žentą. — Lipa viršun. — Uoš- 
vis tebedėbsojo į dukters vyrą, tarytum koridoriuje jam į galvą būtų 
atėjusios slogios mintys. 

Ar tik policija nepranešė dar kažko, ką senis nutylėjo, savęs pa- 
klausė Brajanas. 

Liudininkų kambaryje, įjungęs garso bei vaizdo įrašymo įrangą ir pri- 
sėsdamas, Glenas Brensonas aiškiai ištarė: 

— Rugpjūčio 6-a, sekmadienis, dvidešimt pirma valanda dvylika 
minučių. Vyresnysis detektyvas Greisas ir detektyvas seržantas Bren- 
sonas apklausia poną Brajaną Bišopą. 

Kuo toliau, tuo geriau Bišopas pažino Kriminalinės policijos val- 
dybą ir dėl to nė kiek nesidžiaugė. Pirmiausia užlipo paradiniais laip- 
tais, praėjo pro vitrinas, kuriose ant mėlynu veltiniu aptrauktų lentų 
buvo eksponuojamos policininkų lazdos, vėliau nužingsniavo palei at- 
viro išplanavimo kabinetus, traukdamas koridoriais su kreminės spal- 
vos sienomis bei diagramomis ir galiausiai atsidūrė šiame kambarėlyje, 
kur stovėjo trys raudonos kėdės. 

— Pradedu jaustis lyg patekęs į „Švilpiko dieną“, — pasakė jis. 

— Nuostabus filmas, — pakomentavo Brensonas. — Geriausias 
Bilo Murėjaus vaidmuo iš visų, kokius jis sukūrė. Man asmeniškai 
„Švilpiko diena“ patiko labiau už „Pasiklydusius vertime“. 

Bišopas matė „Pasiklydusius vertime“ ir jau buvo bepradedąs 
įsijausti į Murėjaus suvaidintą personažą, kuris negalėdamas užmigti 

klaidžiojo po nepažįstamą pasaulį. Bet dabar nejautė jokio noro gilintis 
į ūlmų aptarimą. 

— Arjūsų žmonės jau baigė darbuotis mano namuose? Kada man 
leisite sugrįžti? 

— Turėsite palaukti dar kelias dienas, — atsakė Greisas. — Dėkui, 
kad sutikote čia atvykti sekmadienio vakarą. Ir atleiskit už sutrukdymą. 

— Beveik mane prajuokinote, — dygiai atšovė Bišopas. Vos susi- 
laikė nepridūręs, kad nutraukti viešnagę pas sielvartaujančius uošvius 
ir apsieiti be Frenko liaupsių naujam, rizikingam verslui nebuvo labai 
sunku. — Ką man pranešite? 

— Deja, dabartiniame bylos etape nieko naujo nepapasakosime. 
Rytoj tikimės gauti DNR analizę, ir tuomet galbūt kas nors paaiškės. 
Tačiau per tyrimą mums iškilo klausimų. Ar galėtumėte į juos atsakyti? 

— Rėžkite. 

Greisas pastebėjo, kad Bišopas suirzęs. Nė iš tolo nepriminė liūd- 
no, sutrikusio našlio, su kuriuo bendravo per ankstesnę apklausą. Bet 
vyresniajam detektyvui nestigo patirties, ir iš tokių permainų jis ne- 
darė vienareikšmių išvadų. Pyktis tebuvo viena iš širdgėlos stadijų, o 
gedintis žmogus galėjo užsipulti bet ką. 

— Pone Bišopai, pradėkime nuo jūsų verslo. Paaiškinkite, kuo 
konkrečiai užsiimate. 

— Mano kompanija tiekia logistines sistemas. Mes kuriame, 
įdiegiame ir prižiūrime programinę įrangą. Verslo pagrindas yra tvar- 
karaščių sudarymas. 

— Tvarkaraščių? — Greisas pamatė, kad Brensonas taip pat rau- 
kosi. 

— Štai jums pavyzdys. Tarkim, dėl kokių nors priežasčių — tech- 
ninių gedimų, prastų oro sąlygų ar kitų — iš Getviko vėluoja išskristi 
lėktuvas ir jam leis pakilti tiktai rytojaus dieną. Oro linijų bendrovė 
staiga privalo ieškoti, kur apnakvinti tris šimtus penkiasdešimt kelei- 
vių. Dėl grandininės reakcijos ją užgriūva lavina problemų — reikia 
kitų orlaivių, bet jų nėra, ekipažų grafikai žlunga, kai kam iš įgulos ten- 
ka dirbti viršvalandžius, nors tai draudžia įstatymai, o kur dar maistas, 
kompensacijos, pastangos išsklaidyti keleivius po skirtingus reisus, 
kad jie laiku pasiektų savo tikslą. Ir panašūs dalykai. 

— Žodžiu, esate kompiuterių specialistas? 

— Aš verslininkas. Bet kompiuteriją išmanau neblogai. Sasekso 
universitete sėkmingai baigiau kognityvinių mokslų studijas. 

— Kaip suprantu, jūsų reikalai klesti? 

— Sunday Times įtraukė mus į pernai sparčiausiai augusių Brita- 
nijos kompanijų šimtuką, — atsakė Bišopas. Niaurų balso skambesį 
atmiešė pasididžiavimo gaida. 

— Tikiuosi, šitie įvykiai neigiamai jūsų nepaveiks. 

— Koks dabar skirtumas, — šaltai atsiliepė jis. — Aš tik stengiaus 
dėl Ketės. Man... — Bišopas užsikirto. Išsitraukė nosinę ir veidu į ją įsi- 
kniaubė. Netikėtai užsiplieskęs įniršiu suriko: — Sugaukit tą niekšą! Tą 
iškrypėlį! Sumautą nuokrušą... — Jis paplūdo ašaromis. 

Šiek tiek luktelėjęs Greisas paklausė: 

— Gal norite ko išgerti? 

Gokčiodamas našlys pakratė galvą. 

Vyresnysis detektyvas palaukė, kol jis susitvardys. 

— Atleiskit. — Bišopas nusišluostė akis. 

— Nėra reikalo atsiprašinėti, sere. — Leidęs jam galutinai aprim- 
ti, Greisas pasidomėjo: — Kaip jūs apibūdintumėte santykius su savo 
žmona? 

— Gerai. Mudu siejo tikra meilė. Manau, mes puikiai papildo- 
me... — Po pauzės Bišopas niūriai pasitaisė: — Papildėme vienas kitą. 

— Ar pastaruoju metu vaidijotės? 

— Ne, garbės žodis. 

— Ar jūsų sutuoktinei kas nors kėlė rūpesčių? Gal kas nors ne- 
ramino? 

— Neskaitant maksimaliai išsunktų kreditinių kortelių? 

Greisas su Brensonu blausiai vyptelėjo nujausdami, kad Bišopas 
bandė nevykusiai pajuokauti, bet dėl to nebūdami tikri. 

— Sakykit, sere, ką šiandieną veikėte? — pakeitė temą vyresnysis 
detektyvas. 

Jis nuleido nosinę. 

— Ką šiandieną veikiau? 

— Taip. 

— Kiaurą rytą praleidau mėgindamas atsakyti į elektronines 

žinutes. Paskambinau sekretorei, aptariau sąrašą susitikimų, kuriuos 
jai reikės atidėti. Trečiadienį ruošiausi keliauti į Jungtines Valstijas, 
ketinau Hiustone pasimatyti su potencialiu nauju klientu. Atšaukiau ir 
skrydį. Vėliau pietavau su draugu ir jo žmona — užsukau į jų namus. 

— Jie patvirtintų? 

— Jėzau! Žinoma. 

— Jūsų ranka apklijuota pleistru. 

— Mano bičiulio žmona dirba sesele — ji nusprendė, kad žaizdą 
derėtų pridengti. — Bišopas krestelėjo galva. — Ką visa tai reiškia? Vėl 
grįžtame į Ispanijos inkvizicijos laikus? 

Brensonas pakėlė abi rankas. 

— Mums tik rūpi, kaip jūs, sere, laikotės. Pro gedinčių žmonių 
akis gali nepastebimai praslysti tam tikri dalykai. 

Greisas mielai būtų atskleidęs, kad taksi vairuotojas, į kurio auto- 
mobilį Bišopas teigė nusibrozdinęs plaštaką, neatsiminė, kaip keleivis 
susižeidė. Tačiau jis norėjo pataupyti šūvį kitam kartui. 

— Dar pora klausimų, pone Bišopai, ir bus baigta. — Vyresnysis 
detektyvas nusišypsojo, bet mainais sulaukė bejausmio žvilgsnio. — Ar 
Sofijos Harington vardas jums ką nors sako? 

— Sofijos Harington? 

— Jaunos moters, kuri gyvena Braitone, bet kasdien važinėja į 
Londoną, kur dirba filmus prodiusuojančioje kompanijoje. 

— Sofijos Harington? Ne, — ryžtingai atsakė jis. — Visiškai nieko. 

— Nė nesate apie ją girdėjęs? — neatlyžo Greisas. 

Ir vyresnysis detektyvas, ir Brensonas pastebėjo, kad Bišopas su- 
dvejojo. 

— Ne. 

Jis melavo. Akys aiškiai kryptelėjo kūrybinio režimo pusėn. Dukartus. 

— Aš turėčiau ją pažinoti? — daugiau informacijos pabandė iš- 
gauti Bišopas. 

— Ne, — atsakė Greisas. — Pasidomėjau tiktai dėl visa ko. Perei- 
kime prie paskutinio klausimo — prie gyvybės draudimo, kurį jūs iš- 
rūpinote žmonai. 

Nuoširdžiai pritrenktas arba puikiai vaidindamas, Bišopas pa- 
purtė galvą. 

— Prieš šešis mėnesius, sere, — pratęsė Greisas, — HSBC banke 
jūs apdraudėte sutuoktinę trimis milijonais svarų. 

Energingai kratydamas galvą, našlys kvailai išsišiepė. 

— Nieko panašaus. Atleiskit, bet aš nepasitikiu gyvybės draudi- 
mais. Poliso nebuvau išsiėmęs nė sykio gyvenime. 

Kelias sekundes Greisas jį varstė tiriančiu žvilgsniu. 

— Ar aš teisingai supratau? Jūs sakote, kad ponios Bišop gyvybės 
nedraudėte? 

— Būtent taip ir sakau! 

— Bet polisas yra. Siūlyčiau pasitikrinti iš banko gaunamas atas- 
kaitas. Už draudimą jūs pervedate kasmėnesines įmokas. 

Sukrėstas Bišopas tebelingavo galva. 

Iš to, kur krypo jo akys, vyresnysis detektyvas suvokė, kad pašne- 
kovas nemeluoja. 

— Spėju, kad man nebederėtų su jumis kalbėtis, — pagaliau tarė 
Bišopas. — Bent jau be savo advokato. 

— Gera mintis, sere. 

Dar po kelių minučių Rojus Greisas ir Glenas Brensonas, stovėdami 
priešais Sasekso policijos valdybą, žvilgsniais lydėjo tamsiai raudoną 
Bišopo „Bentley“, kurio užpakalinės šviesos nutolo dešiniu, nuolaidžiu 
vingiu ir pranyko už gremėzdiško „British Bookstores“ knygyno pa- 
stato. 

— Na, ką manai, senučiuk? — paklausė Brensonas. 

— Manau, kad man reikia išgerti. 

Jie nuvažiavo į Pečemą, kur užsuko į „Juodojo liūto“ barą. Greisas 
nupirko Glenui pintą „Guinness“ alaus, o sau užsisakė didelį „Glenfid- 
dich“ viskio stiklą su ledukais, ir jiedu įsitaisė už stalo. 

— Niekaip neperprantu to vyruko, — prisipažino vyresnysis de- 
tektyvas. — Jis sumanus. Bet kažkoks šaltas. Ir nujaučiu, kad pažįsta 
Sofiją Harington. 

— Matei, kur krypsta akys, ar ne? 

— Pastebėjai ir tu? — Greisas nudžiugo, kad globotinis taip spar- 
čiai iš jo mokėsi. 

— Taip, Bišopas ją pažįsta. 

Greisas nurijo viskio lašelį ir staiga užsigeidė cigaretės. Po velnių. 
Praeis dar metai, ir baruose rūkyti uždraus. Tad kodėl neišnaudojus pro- 
gos? Žengęs prie pardavimo automato, jis nusipirko „Silk Cut“ pakelį. 
Nuplėšė celofaną, iškratė cigaretę ir jaunos barmenės paprašė ugnies. Gi- 
liai traukdamas dūmą, mėgavosi kiekviena malonaus pojūčio akimirka. 

— Tau derėtų mesti cigaretes. Jos tik pakenks. 

 — Kenkia pats gyvenimas, — atšovė Greisas. — Jis visus veda 
prie mirties. 

Brensonas apsiniaukė. 

— Gali man nepasakoti. Toji kulka? Vienas colis į dešinę, ir ji 
būtų perskrodusi mano stuburą. Tuomet likusią gyvenimo dalį būčiau 
praleidęs invalido vežimėlyje. — Jis pakratė galva ir į gerklę susivertė 
didelį alaus mauką. — Iškenčiu prakeiktą gydymą, grįžtu namo, kur 
tikiuosi rasti mylinčią žmoną... o kas manęs ten lauka? Suknistas šūdo 
gabalas! — palinkęs į priekį, delnais užsidengė veidą. 

— Aš galvojau, jog tau tereikia nupirkti žirgą, — tarstelėjo Grei- 
sas, atsargiai mėgindamas išsiaiškinti padėtį. 

Draugas neatsiliepė. 

— Neįsivaizduoju, kiek kainuoja pats gyvulys ir jo išlaikymas, bet 
už patirtus sužalojimus tu gausi kompensaciją — nemažai pinigų. Sa- 
kyčiau, pakankamai, kad išgalėtum įsigyti arklį. 

Prie jųdviejų netikėtai prisiartino jaunoji barmenė, kuri jam pri- 
degė cigaretę. | 

— Gal dar ko norėsite? Mes netrukus užsidarysime. 

Greisas jai nusišypsojo. 

— Dėkui, mums užteks. — Jis apkabino Brensoną jausdamas, 
kaip ranka priglunda prie minkštos, plonos striukės zomšos. 

— Žinai, kas ironiška? — paklausė detektyvas seržantas. — Jau sa- 
kiau, tiesa? Policijoje įsidarbinau, kad vaikai manimi didžiuotųsi. Bet da- 
bar man nė neleidžia prieš miegą jų pabučiuoti ir palinkėti geros nakties. 

Gurkštelėjęs viskio Greisas vėl supapsėjo cigarete. Dūmo skonis, 

nors ir gardus, nebesuteikė tokio pasitenkinimo, kaip jį įtraukus pirmą 
kartą. 

— Bičiuli, su įstatymais tu susipažinęs. Ji neturi teisės tau kliudyti. 

Vyresnysis detektyvas nukreipė akis į medinį baro paviršių, ana- 
pus jo apverstus butelius bei dozatorius, tuščias, aukštas kėdutės ir 
apleistus staliukus. Diena buvo ilga. Sunku patikėti, kad šiandieną jis 
viešėjo Miunchene ir pietavo prie tenykščio ežero. 

— O kaip tavo reikalai? — staiga pasiteiravo Glenas Brenso- 
nas. — Nė nepaklausiau, kaip tau klojosi. Kas ten nutiko? 

— Nieko, — atsakė jis. — Visiškai nieko. 

— Nesek mano pavyzdžiu, Rojau. Nesusimauk. Judviem su Kleo 
puikiai sekasi. Brangink tą moterį. Ji — tikras saldainiukas. 


Kai po pusės vienuoliktos Greisas nusigavo iki plieninių vartų, stūk- 
sančių priešais gyvenamąjį Kleo kompleksą, paaiškėjo, kad ji girta. 

— Reikia tavo pagalbos, — per vidaus ryšio garsiakalbį informavo 
ji. — Dieve, kokia aš nusitašiusi. 

Elektroninė spyna atsirakindama spragtelėjo tarsi atlaužiamas 
pistoleto gaidukas. Greisas prasmuko pro vartus ir kulniuodamas blau- 
saus neoninio žvilgesio apšviestomis akmens plokštėmis priartėjo prie 
jos namo. Kai atsidūrė prie paradinių durų, šios atsivėrė. Tarpduryje, 
šalia keisto daikto, panašaus į apverstą gigantiško mutavusio krabo 
kiautą, stovėjo Kleo. 

Jam bandant pakštelėti moterį į lūpas, toji atsuko skruostą — 
nors ir apdujusi, sugebėjo parodyti, jog tebepyksta. 

— Čia metalinis mano MG viršus. Kažkoks šunsnukis peiliu su- 
raižė automobilio stogą. Padėsi uždėti šitą? 

Greisas nė neatsiminė, kada gyvenime kilnojo tokią sunkenybę. 

— Kaip jautiesi? — paklausė stenėdamas, svirduliuodamas, neš- 
damas griozdą pro vartus. Jį nuliūdino nuo Kleo sklindanti žvarba. 

— Lengva kaip plunksna! — linksmai atšovė ji ir vos nenuvirto 
ant šono. 

Tamsioje nebylioje gatvėje jiedu apėjo „Alfa Romeo“ ir neilgai trukus 
pasiekė mėlynąjį MG. Sustojęs Greisas apžiūrėjo stogą darkantį pjūvį. 

— Šunkaros! — suurzgė. — Kur tai įvyko? 

— Prie morgo, šiandien popiet. Lopyti neverta. Nes jį vėl sudraskys. 

Virpančiais pirštais sugraibiusi nuotolinio valdymo pultelį, Kleo 
atrakino automobilį, prisėdo salone ir nuleido brezentinį stogą. Kitas 
kelias minutes jie prakaitavo ir plūdosi, iš visų jėgų stengdamiesi pri- 
tvirtinti metalinį viršų. 

Kadangi abu susitelkė į užduotį, nė vienas neatkreipė dėmesio į fi- 
gūrą, kuri su pasitenkinimu šiepėsi nugrimzdusi į gretimo skersgatvio 
šešėlį ir neatplėšė nuo porelės akių. 

Rojus Greisas pirmadienio rytą pradėjo nuo to, kad pusę aštuonių ka- 
binete susitiko su savo pavaduotoja Kima Merf, detektyvu vyresniuo- 
ju inspektoriumi Brendanu Duiganu, nusikaltimo vietos tyrėju Džo 
Tindalu ir Glenu Brensonu. Draugą stačiai užvertė pareigomis, idant 
jos atitrauktų mintis nuo šeimyninių problemų. Pokalbyje dalyvavo ir 
Eleanora, asistentė valdymo reikalams. Paprašytas Duiganas prižadė- 
jo planuoti rytinį ir vakarinį pasitarimus pusvalandžiu vėliau nei tie, 
kuriuos organizuos Merf, kad Greisas galėtų vadovauti ir vieniems, ir 
kitiems, bet šiandien pirmuosius teks sujungti ir abi komandas nuo- 
dugniai supažindinti su ligšioliniais įvykiais. 

Prieš aštuntą vyresnysis detektyvas išniro iš kabineto pasiimti šį- 
ryt jau antro kavos puodelio. Kai parsigavo prie savo stalo, iš mobiliojo 
į kompiuterį perkėlė tris nuotraukas su blondine vokiete, vakar foto- 
grafuota Englischer Garten, ir parašė elektroninę žinutę Dikui Poupui, 
kuris šiandieną turėjo grįžti į darbą. 


Dikai, 
Ar čia ta moteris, kurią judu su Lesle matėte aną savaitę? 


Rojus 


Jis apžiūrėjo fotografijas. Vienoje veidas matyti visu gražumu, 

kitose dvejose — tiktai profiliai. Moteris fotografuota gana iš arti. 
Greisas išsiuntė visas tris. 

Paskui brūkštelėjo žinutę, papildytą tomis pačiomis nuotraukomis, 
Marselui Kulenui. Vokiečių komisarui jau rodė jas mobiliojo ekranėlyje, 
tačiau kompiuterio monitoriuje vaizdas bus gerokai ryškesnis. Galiau- 
siai atsidarė nusikaltimų bei nelaimingų įvykių registrą ir patikrino, 
kas atsitiko pernakt. Sekmadienio vakarai dažniausiai išpuldavo gana 
ramūs, tiesa, vasarą keliuose, kai namo grįždavo nuvargę arba įkaušę 
iškylautojai, nelaimingų nutikimų netrūkdavo. Tarp peržvelgtų tuzinų 
incidentų jis rado nemažai smulkių autoavarijų, užpuolimų gatvėse, 
automobilių vagysčių, perskaitė apie šeimyninį susirėmimą Pečeme, 
pabėgimą iš eismo įvykio, per kurį buvo sužalotas senyvas pėsčiasis, 
įsilaužimą į meškeriotojų klubą ir grumtynes restorane. Bet neaptiko 
nieko, kas būtų susiję su Ketės Bišop arba Sofijos Harington mirtimi. 

Greisas parašė dar porą elektroninių laiškelių, iš Eleanoros pri- 
griebė darbotvarkės klausimus, parengtus pusės devintos pasitarimui, 
ir nužygiavo į posėdžių kambarį, kur jo laukė suvienyta komanda — 
daugiau nei keturiasdešimt žmonių. 

Vyresnysis detektyvas pasisveikino ir visiems, ypač naujokams, 
išaiškino bendro darbo struktūrą. Jis pats vadovaus abiem tyrimams, 
savo padėjėjais skirs detektyvę inspektorę Kimą Merf, kuri bus atsa- 
kinga už Ketės Bišop bylą, ir detektyvą vyresnįjį inspektorių Duiganą, 
užsiimsiantį Sofijos Harington žmogžudyste. Tada informavo, kad 
parodys kadrus iš nužudytos Sofijos Harington namų ir supažindins 
klausytojus su naujausiomis tyrimų detalėmis. 

Kai jie peržiūrėjo vaizdo medžiagą, kambaryje trumpam pakibo 
tyla. Ją pirmas nutraukė Normanas Potingas. Jis vilkėjo lininiu, kremi- 
niu, suglamžytu ir maisto dėmėmis išterliotu švarku, sėdėjo susikūpri- 
nes, įrėmęs alkūnes į stalo paviršių. 

— Manding, medžiojame žudiką dvokiančiomis kojomis, — urgz- 
telėjo ir apsidairė plačiai nusišiepdamas. 

Į pastabą vypsniu sureagavo tiktai Alfonsas Zaferonė. Tačiau vei- 
do išraiška liudijo, kad jaunasis detektyvas nenusiteikęs juokauti. Jis, 
rodės, nusišypsojo iš gailesčio. 

— Ačiū, Normanai, — šaltai atsiliepė Greisas, kurį suerzino Potin- 

go netaktiškumas ir šiurkštumas. Jis nenorėjo nukrypti nuo darbotvar- 
kės, parengtos drauge su Kima Merfi ir asistente, bet dabar apsisprendė 
pasinaudoti proga ir nusodinti išsišokėlį. — Gal pradėtum rytinį pasi- 
tarimą išklodamas surinktus įrodymus, kurie paremtų tavo teiginius? 

Potingas ėmė taisytis kreivai šleivai surištą, Sasekso grafystės 
kriketo klubo spalvomis padailintą, kaip ir jo ševeliūra nudilusį kakla- 
raištį. Aiškiai jautėsi patenkintas savimi. 

— Manau, šį tą atradau, kai pasidomėjau kita tyrimo kryptimi. — 
Jis nesiliovė kamavęs mazgo. 

— Mes klausomės įtempę ausis, — patikino Greisas. 

— Ketė Bišop turėjo romaną! — triumfuodamas paskelbė detek- 
tyvas seržantas. 

Kiekvieno patalpose esančio žmogaus akys smigo į policijos vete- 
raną. 

— Kai kurie iš jūsų pamena, — tęsė Potingas, pasitikslindamas 
duomenis savo bloknote, — kaip nustačiau, kad BMW atidengiamu 
stogu, registruotą ponios Bišop pavarde, užfiksavo apsaugos kamera. BP 
degalinėje, A27 greitkelyje, už dviejų mylių į rytus nuo Luiso, aną ketvir- 
tadienį, prieš pat vidurnaktį — tą naktį, kai ją nužudė, — visai be reikalo 
priminė. — Filmuotoje, iš degalinės darbuotojų gautoje medžiagoje at- 
pažinau ponią Bišop. Vėliau, penktadienio popietę, Bišopų rezidencijoje 
apžiūrinėdamas transporto priemonę, aptikau stovėjimo vietos bilietėlį, 
kurį išdavė automatas Sautoverio kelyje, Luise... — jis pasitikslino užra- 
šus, — ...ketvirtadienį, vienuolika minučių po penktos valandos. 

Detektyvas seržantas nutilo ir vėl įniko krapštyti kaklaraiščio 
mazgą. Greisas dirstelėjo pro langą. Dangus buvo žydras ir giedras. Į 
miestą sugrįžo vasara. Tarytum vakar dienos popietę oras pabjuro vi- 
siškai atsitiktinai, kaip mechanizmas, kuris trumpam išėjo iš rikiuotės, 
nes kažkas patraukė ne už tos svirties. 

— Toks Džonas Smitas, dirbantis valdybos telekomunikacijų 
skyriuje, skolingas man paslaugą, — toliau kalbėjo Potingas. — Vakar 
paprašiau jo ateiti ir patikrinti ponios Bišop mobilųjį. Greitojo rinkimo 
registre atkapstėme Luiso numerį. Kaip paaiškėjo, jis priklauso ponui 
Barčiui Kancleriui — kiek žinau, tarptautiniu mastu išgarsėjusiam por- 
tretų tapytojui, — o jis gyvena Luise, Sautoverio kelyje. 

Pasididžiavimas savimi, kurį demonstravo Normanas Potingas, 
tryško per kraštus. 

— Vakar, ketvirtą popiet, nuvažiavau į pono Kanclerio namus, 
kur jis prisipažino, kad su ponia Bišopo matosi apytikriai metus. Žinia 
apie jos mirtį sukėlė dailininkui sielvartą, ir jis, regis, net apsidžiau- 
gė — jei galima taip pasakyti — radęs kam išlieti širdį. 

— Kąišjo sužinojai? — paklausė Greisas. 

— Atrodo, Bišopai nebuvo auksinė porelė, kokia juos laikė vietinis 
pasaulėlis. Anot Kanclerio, ponui Bišopui rūpėjo tik darbas ir jis retai 
kada grįždavo namo. Nė nesuprato, kad žmona jaučiasi vieniša. 

— Atsiprašau, Normanai, — piktai įsiterpė Bela Moj, — bet mė- 
gindamas pateisinti romaną elgiesi kaip tipiškas vyras. Ak, sutuoktinis 
nė velnio jos nesupranta, štai kodėl jo žmona puolė man į glėbį, ir tai gryna 
tiesa! — jaunoji detektyvė seržantė įraudusi apžvelgė komandos na- 
rius. — Pripažinkit, kiek kartų mums teko girdėti tokius pasiaiškini- 
mus? Vyras ne visada kaltas — tarp moterų pilna tikrų kekšių. 

— Gali nepasakoti, — atšovė Potingas. — Tris buvau vedęs. 

— Ar Bišopas žinojo? — įsiterpė Glenas Brensonas. 

— Kancleris taip nemano, — atsakė detektyvas seržantas. 

Greisas mąsliai užsirašė pavardę bloknote. 

— Taigi atsirado dar vienas potencialus įtariamasis. 

— Beje, visai neblogas dailininkas, — pridūrė Potingas. — Nors 
tuo stebėtis nevertėtų. Už portretą prašo nuo penkių iki dvidešimties 
gabalų. Už tiek galima nusipirkti prakeiktą automobilį. Arba namą gim- 
tojoje mano naujos žmonikės šalyje. 

— Ar tavo komentaras kaip nors susijęs su tyrimu? — pasiteiravo 
Greisas. 

— Manau, kai kurie iš tų meno žmonių gali turėti keistų pomė- 
gių. Skaičiau, kad Pikasas tratino moteris net ir būdamas daugiau kaip 
aštuoniasdešimties. 

— O, pasak tavęs, jei Kancleris tapo paveikslus, vadinasi, jis yra iš- 
krypėlis? — Šiandieną Potingas rimtai suerzino Belą Moj. — Todėl už- 
smaukė dujokaukę Ketei Bišop ant galvos ir ją pasmaugė, ar ne? Kokio 
velnio švaistome laiką, jei mums tereikia parodyti įkalčius prokurorui 
ir paprašyti, kad jis išduotų suėmimo orderį? 

— Bela, — tvirtai ištarė vyresnysis detektyvas. — Ačiū. Užteks. 

Moteris dėbsojo į Potingą nusidažiusi raudoniu. Greisas sekun- 
dėlę paspėliojo, ar priešiškumą detektyvui seržantui sukėlė kokie nors 
giliai įsišakniję jausmai. Menkai tikėtina, nusprendė žvilgsniu sugreti- 
nęs seną, chuliganiškų polinkių veteraną su skaisčiaveide, patrauklia, 
išsiskyrusia trisdešimt penkerių metų brunete. Veikiau neįmanoma. 

— Kokie daiktai jo namuose liudija apie keistus pomėgius? — pa- 
klausė Kima Merfi. — Ant sienos kabančios dujokaukės? Ar tai, kas 
nutapyta paveiksluose? 

— Na, jis pasikabinęs kelis nešvankius nuogalių atvaizdus. Pa- 
tikėkite, tokių gražuolių nė už ką nenorėtumėte rodyti senyvai savo 
mamulei. Štai dar vienas dalykas, į kurį atkreipiau dėmesį: Kancleris 
pareiškė ketvirtadienio vakarą praleidęs kartu su ponia Bišop. Beveik 
iki vidurnakčio. 

— Mes privalome kuo greičiau jį pristatyti į skyrių ir apklaus- 
ti, — tarė Greisas. 

— Vyrukas atvyksta dešimtą. 

— Gerai. Kas prie tavęs prisijungs? 

— Detektyvas konsteblis Nikolas. 

Greisas žvilgtelėjo į Niką Nikolą. Jaunas, neprityręs tėvas tramdė 
žiovulį ir vos sugebėjo išsėdėti neužsimerkęs. Akivaizdu, kad eilinę 
naktį kūdikis kėlė skandalus. Jis nenorėjo, kad svarbų liudininką ap- 
klaustų neišsimiegojęs zombis. Pažiūrėjęs į Zaferonę nutarė, kad šis, 
nors ir antipatiškas, pasipūtęs jauniklis, idealiai tiks darbui. Vaikino 
arogancija supainiotų ir išvestų iš kantrybės kiekvieną, ypač jautria- 
sielį menininką. Paprastai, siekiant išgauti informaciją, geriausia liudi- 
ninką suerzinti, kad jis prarastų savitvardą ir įsiustų. 

— Ne, tau draugiją palaikys detektyvas konsteblis Zaferonė. — 
Greisas nukreipė akis į išspausdintą dienotvarkę ir pažvelgė į Džo 
Tindalą, trisdešimt septynerių metų vyrą plikai skusta galva, siaura 
barzdele ir tamsintais, mėlynais akiniais. — Ką gi, — oficialiai pra- 
bilo, — dabar išklausysime nusikaltimo vietos tyrėjams vadovaujančio 
asmens ataskaitą. 

— Visų pirma, — prabilo Džo Tindalas, — tikiuosi šiandieną 
popiet iš Hantingtono gauti spermos, rastos ponios Bišop makštyje, 

tyrimo ir DNR analizės rezultatus. — Paskaitęs savo užrašus pratę- 
sė: — Šįryt į laboratoriją pasiųsime keletą įkalčių iš panelės Harington 
buto — odos lopinėlį, kurį iškrapštėme iš dešiniojo kojos nykščio pa- 
nagės, ir nuo aukos veido nuimtą dujokaukę, regis, tokio pat modelio, 
kaip ir aptiktoji ponios Bišop namuose. 

Jis užsivertė butelį vandens ir nurijo didelį gurkšnį. 

— Be to, siųsime drabužių plaušelius iš panelės Harington buto 
ir kraujo pavyzdžius. Pastarieji, mūsų nuomone, gali suteikti svarbią 
informaciją. Kraujas išterliojo sieną virš lovos, ant kurios gulėjo auka, 
ir tos žymės niekaip nesiderina prie nužudytosios žaizdų. Todėl gali 
būti, kad jas paliko įsibrovėlis. — Tindalas vėl pašnairavo į blokno- 
tą. — Abejose nusikaltimo vietose paimtus pirštų atspaudus atmetė- 
me kaip nereikšmingus tyrimams, vadinasi, moterų žudikas juos išvalė 
arba — ir tai labiausiai tikėtina — mūvėjo pirštines. Bet, pasinaudoję 
tobulesnėmis cheminėmis priemonėmis, vonios kambaryje, ant grindų 
plytelių, įžvelgėme pėdsakus, kurie nepriklausė aukai. Pamėginsime iš- 
analizuoti bato tipą. 

Tindalui baigus dudenti, prašneko skvarbiaakė, ryžtingoji de- 
tektyvė konsteblė Pamela Baklėj, kuri papasakojo, kaip sekėsi naršyti 
greitųjų pagalbų skyrius — Sasekso grafystėje, Istborne, Vortinge, Hei- 
vards Hite, — ieškant rankas susižeidusių žmonių. 

— Mums kelią pastojo paciento konfidencialumo taisyklės, — ne- 
slėpdama sarkazmo tarė ji ir perskaitė, kokius rankų sužalojimus pasta- 
ruoju metu gydė kiekviena iš ligoninių. Nė vienas nesutapo su žaizda, 
kurią Greisas matė ant Brajano Bišopo plaštakos, ir niekas iš nuotrauką 
apžiūrėjusio personalo neatpažino paties Bišopo. 

Savo ataskaitą pateikė ir detektyvas seržantas Gajus Bečeloras. 
Augalotasis pareigūnas kaip visada kalbėjo dalykiškai: 

— Man rodos, atradau kai ką įdomaus. — Jis linktelėjo, taip įver- 
tindamas Potingo pastangas. — Normanas šauniai padirbėjo, privertęs 
savo bičiulį Džoną Smitą iš telekomunikacijų skyriaus atsisakyti sek- 
madieninio poilsio. Džonas užmetė akį ir į mobilųjį, paimtą iš Sofijos 
Harington būsto. 

Jis atsigėrė kavos iš didžiulio „Starbucks“ puodelio ir nusišypsojo. 

— Sprendžiant iš informacijos, gautos iš panelės Harington tele- 

fono, paskutinis numeris, kurį ji rinko, buvo... — Bečeloras akimirkai 
nutilo ir perskaitė iš savo bloknoto: — ...07985 541298. Aš, žinoma, 
patikrinau numerį. — Detektyvas seržantas triumfuodamas pažvelgė 


Rojui Greisui į akis. — Jis priklauso Brajano Bišopo mobiliajam. 


/0 


Kalbama, esą gyvenime sėkmę nulemia vienas procentas įkvėpimo 
ir 99 procentai prakaito. Bet niekas neužsimena, kad norėdamas 
įsukti naują verslą privalai sukaupti nemažai grynųjų. Kai steigi 
kompaniją, reikia teisininko, buhalterių, patentų agento, kuris 
registruos autorines tavo programinės įrangos teises, dizaino 
bendrovės, kuri sukurs tavo firmos ženklą ir korporacinį įvaizdį, 
atitinkamos produktų pakuotės, kuri būtina, jei ketini tapti pasau- 
linės klasės žaidėju, ir, suprantama, internetinės svetainės. Reikia 
biuro, baldų, fakso aparato ir sekretorės. Visa tai brangiai kainuoja. 
Praėjus dvylikai mėnesių nuo tada, kai man šovė Fantastiška Idėja, 
savo kišenę jau buvau patuštinęs šimtu tūkstančių svarų, bet dar 
neįsivažiavęs. Man trūko labai nedaug. 

Antrą kartą užstačiau butą, pardaviau viską, ką įstengiau, 
maža to, banko vadybininkas taip manimi pasikliovė, kad 
suteikė didesnę paskolą nei priderėjo. Kaip sako amerikiečiai, ant 
kortos pastačiau rančą. 

Aš skaitydavau finansines laikraščių skiltis, prenumeravausi 
kiekvieną verslo žurnalą, susijusį su man rūpimomis sritimis. Tad 
įsivaizduokite, kaip nusivyliau, vieną dieną atsivertęs Pinancial 
Times priedą ir išvydęs straipsnį, kuriame žurnalistas Gotemas 
Melkonis aprašė mano verslą. Tobulai nukopijuotą nuo to, kuo pats 
planavau užsiimti. Bendrovė jau dirbo visu pajėgumu. O rausvame 
laikraščio puslapyje išvydau išspausdintą savo nuotrauką. 

Tačiau kompanijos pavadinimas skyrėsi nuo manojo. 

Ir po fotografija buvo užrašyta pavardė žmogaus, apie kurį man 
niekada neteko girdėti. 

Marija Dijapič surinko įėjimo kodą ir žengė pro plieninius vartus. 
Laikrodis rodė šiek tiek po devynių ryto — ji vėlavo dėl savo dukters. 
Moteris iš karto pastebėjo vyriškį, iš pirmo žvilgsnio jau ilgokai lūku- 
riuojantį greta 5-uoju numeriu pažymėtų laukujų durų. 

Marija numynė per kiemo grindinį, pūškuodama po ilgo pasi- 
vaikščiojimo, kurį apsunkino visur tampomas krepšys su darbo drabu- 
žiais, batais, užkandžiais ir gėrimu. Nuo karščio žliaugė prakaitas. Ir po 
eilinio vaido su Danica buvo bjauriai nusiteikusi. Kas ten per žmogus? 
Ko jis nori? Ar čia eilinis skolų surinkėjas, reikalausiantis padengti iš- 
eikvotą kortelės kreditą? 

Trisdešimt penkerių metų serbė visur vaikštinėdavo pėsčia, taip 
taupydama pinigus autobuso bilietams. Iš socialinio būsto Vaithoke, 
kur gyveno drauge su maištingąja keturiolikmete primadona, savo 
darbdavius pėstute pasiekdavo greičiau nei per valandą. Kai jos apsigy- 
veno Anglijoje, beveik kiekvieną kruvinu prakaitu uždirbtą pensą mo- 
tina paaukodavo Danicai, kiek išgalėdama pirko jai geriausius dalykus. 
Stengėsi, kad duktė valgytų gerą maistą, rengtųsi tokiais drabužiais, 
kokiais tik užsigeisdavo — na, bent jau kai kada. Ir turėtų tuos daiktus, 
kurie reikalingi norint, kad ji pritaptų prie draugų: kompiuterį, mobilų- 
jį, „iPod“ grotuvą, prieš dvi savaites gautą gimtadienio proga. 

Ir kaip mergaitė jai atsidėkojo? Šiandieną grįžo namo dešimt 
minučių po ketvirtos ryto! Nusitrynusiu makiažu, išsiplėtusiais akių 
vyzdžiais. 

O dabar prie darbdavės durų stoviniavo lipšnios išvaizdos tipas, 
neabejotinai laukiantis, kada galės iš rankų išplėšti grynuosius, palik- 
tus ant virtuvės stalo. Krepšyje ieškodama rakto nuo Kleo Morėj namo, 
Marija atsargiai nužvelgė vyriškį. Aukštą, rudais, link pakaušio sulaižy- 
tais plaukais, išvaizdų kaip kino aktorius, kurio pavardės nepavyko at- 
siminti, apsirengusį gana padoriai — dėvintį baltus marškinius, ryšintį 
vienspalvį kaklaraištį, mūvintį mėlynas kelnes, avintį juodus batus, 
užsimetusį tamsiai mėlyną, medvilninį, regis, uniforminį švarkelį su 
ženkleliu, įsiūtu į krūtinės kišenę. 

Marija budriai apsidairė, kieme ieškodama kitų gyvybės ženklų, 
ir, dideliam savo palengvėjimui, už poros namų pamatė jauną moterį 
aptemptais laikros šortais bei marškinėliais, laukan stumiančią kalnų 
dviratį. Atkutusi serbė įstūmė raktą į spyną ir jį pasuko. 

Vyriškis žengtelėjo į priekį, atkišęs tapatybės kortelę su nuotrau- 
ka. Laminuotas, prie dviejų baltų virvelių pritvirtintas asmens liudiji- 
mas kybojo po kaklu. 

— Atleiskit, — labai mandagiai pratarė, — aš esu iš dujų tiekimo 
tarnybos. Ar jūs nieko prieš, jei užsirašyčiau skaitiklių rodmenis? 

Tik dabar jai į akis krito mažutis metalinis aparatas su klaviatūra, 
kurį atėjūnas laikė rankoje. 

| — Susitaręs su panele Morėj? — griežtai ir net agresyvokai pa- 
klausė Marija. 

— Ne. Šiandieną apeinu vietinį rajoną. Užtruksiu ne ilgiau kaip 
pora minučių, jei tik parodysite, kur rasti skaitiklius. 

Moteris dvejojo. Vyriškis lyg ir normalus, be to, turėjo pažymė- 
jimą. Su žmonėmis, fiksuojančiais skaitiklių duomenis, ji keletą kartų 
susidūrė kituose narnuose, kuriuose dirbo. Nieko čia naujo. Svarbiau- 
sia, kad jie nešiotųsi tapatybės korteles. Bet panelė Morėj griežtai 
prisakė nieko neįleisti į namus. Galbūt derėtų jai paskambinti? Antra 
vertus, nejau dėl vyruko, viso labo ketinančio užsirašyti skaitiklio rod- 
menis, reikia atitraukti žmogų nuo svarbaus darbo? 

— Prašau asmens liudijimą. Dar kartą. 

Jis vėl iškėlė pažymėjimą. Anglų kalbą Marija mokėjo ne itin ge- 
rai, tačiau ant kortelės aiškiai buvo matyti nepažįstamojo nuotrauka ir 
žodis SEEBOARD*. Skambantis reikšmingai. Oficialiai. 

— Gerai, — sutiko serbė. Vis dėlto apdairumo neprarado. Žengė 
pirma, laukujes duris paliko praviras. Perėjo svetainę ir nėrė į virtuvę, 
nuo tarpdurio nutoldama tiktai per kelis žingsnius, nė sekundei neleis- 
dama jam pranykti iš akiračio. 

Pinigai gulėjo ant kvadratinio pušinio stalo, prislėgti keraminiu 
vaisių dubeniu, šalia raštelio, kuriame Kleo išvardijo, kokius namų ruo- 
šos darbus šįryt reikėtų atlikti. Marija godžiai stvėrė dvi kupiūras po 


* Britų elektros tinklų kompanija. 


PETER JAMES + MIRĘS GYVENTI 263 


-dvidešimt svarų ir paslėpė jas piniginėje. Tuomet mostelėjo link skyde- 
lio, įmontuoto sienoje, į kairę nuo milžiniško sidabrinio šaldytuvo. 

— Manau, skaitiklis ten, — pasakė ir pirmą kartą atkreipė dėmesį 
į sutvarstytą jo plaštaką. 

— Aštrūs kampai! — tarė vyriškis pastebėjęs, kad jos akys nežy- 
miai išsiplėtė. — Nepatikėsite, kokiose vietose kai kurie žmonės įsistato 
skaitiklius. Kaip matot, mano gyvenime pavojų nestinga. — Jis nusi- 
šypsojo. — Gal pasiūlysite, ant ko atsistoti, kad pasiekčiau tą plokštę? 

Marija pristūmė medinę virtuvės kėdę, jis padėkojo ir priklupo 
nusiauti batus, tačiau, užuot žiūrėjęs į skaitiklį, žvairavo į valytojos 
raktus, padėtus ant stalo. Laužė galvą, kaip išblaškyti moterį ir privers- 
ti pasitraukti iš kambario, kai netikėtai suskambo jos mobilusis. 

Moteriškė rankinėje sužvejojo nediduką žalią „Nokia“, dirstelėjo į 
ekranėlį ir pastebimai suvirpėjusi atsiliepė: 

— Taip, Danica? 

Paskui įniko tūžmingai erzėti nesuprantama kalba. Netrukus 
kivirčas su pašnekovu, vardu Danica, sustiprėjo. Kuo toliau, tuo griaus- 
mingiau burbuliuodama, ji suskato žingsniais matuoti virtuvę, galop 
išbildėjo į svetainę ir užlipo laiptais į antrą aukštą, iš kur atsklindantis 
šurmulys bylojo, kad pokalbis virto rėksnių dvikova. 

Nuo atėjūno valytoja nukreipė akis vos minutei, bet tiek laiko pa- 
kako, kad jis spėtų prigriebti raktą, įspausti šį į minkštą vašką, kuriuo 
pripildytą skardinę slėpė delne, ir grąžinti ant stalo. 


72 


Nuo Greiso kontoros iki Molinge įsikūrusios Sasekso policijos vyriau- 
siosios valdybos reikėjo važiuoti penkiolika minučių. Iš padriko pasta- 
tų komplekso, įsikūrusio Luiso, Rytų Sasekso „sostinės“, priemiestyje, 
penkis tūkstančius teisėtvarkos pareigūnų ir tarnautojų kontroliavo 
administracijos bei vadovybės žmonės. 

Iš visų pastatų labiausiai išsiskyrė triaukštė, futuristinė, iš stiklo 
ir plytų suręsta konstrukcija, kurioje tilpo valdymo centras, nusikal- 

timų registravimo ir tyrimo biuras, policijos vadovybė bei didžiuma 
techninės kompiuterių įrangos ir impozantiškas raudonų plytų dvaras, 
kitados įkūnijęs karališkąją buveinę, o dabar atsidūręs architektūrinio 
paveldo sąraše ir išlikęs puikios būklės. Jo šeimininkės — karalienės 
Onos — vardu buvo pavadinta visa vyriausioji valdyba. Nors greta stie- 
bėsi aptriušę automobilių garažai, vienaukščiai surenkamieji namai, 
šiuolaikinės žemos konstrukcijos ir vienas tamsus belangis statinys su 
aukštu kaminu, dėl kurio Greisui jis priminė fabriką, raudonieji rūmai, 
rodės, stūksojo, išdidžiai įsisupę į nuošalumo skraistę. Juose įsikūrė 
policijos viršininkas, dešinioji jo ranka, pavaduotojai, kurių ratui pri- 
klausė ir Alisona Vosper, pagalbinis jų personalas ir kiti vyresnio rango, 
laikinai arba visam laikui į vyriausiąją valdybą atsikraustę pareigūnai. 

Vosper kabinetas buvo pirmame aukšte, priešakinėje pastato da- 
lyje. Pro platų pakeliamą langą atsivėrė vaizdas į žvyruotą įvažiavimo 
kelią ir tolėliau vešančią apskritą pievą. Artėdamas prie jos rašomojo 
stalo, Greisas akies krašteliu pastebėjo strazdą, stovintį ant žolės ir 
mirkstantį po purkštuvo lašais. 

Priimamieji puikavosi dailia medžio apdaila, subtiliais tinko pa- 
gražinimais, įspūdingomis lubomis — po gaisro, prieš kelerius metus 
kone sunaikinusio dvarą, visa tai teko kruopščiai atrestauruoti. Kita- 
dos namą statė kaip prabangų būstą, kurio svečius turėjo priblokšti 
savininko turtai. | 

Tokiame kabinete turbūt malonu dirbti, pagalvojo jis. Sėdėti ra- 
mybės oazėje, atokiau nuo ankštų, nemalonių Kriminalinės policijos 
valdybos patalpų. Kartais Greisas įtikėdavo, kad sugebėtų mėgautis 
aukštomis pareigomis ir nuo jų neatsiejafna valdžia, tik nenumanė, ar 
įstengtų pakęsti politinius žaidimus. Ypač prakeiktą politinį korektiš- 
kumą, prieš kurį vadovybė keliaklupsčiaudavo gerokai dažniau negu 
eiliniai darbuotojai. Bet šiuo momentu jam ne tiek norėjosi sulaukti 
paaukštinimo, kiek išvengti pažeminimo. 

Prieš kelerius metus Alisoną Vosper dėl jos nuotaikų kaitos kažkoks 
šmaikštuolis praminė „Nr. 27“, kaip saldžiarūgštį, išsineštinį vietinės 
kinų užeigos patiekalą, ir pravardė prilipo. Vieną dieną policijos viršinin- 
ko pavaduotoja galėjo būti geriausia tavo bičiulė, o kitą tapti pikčiausiu 
priešu. Greisui, stovinčiam priešais stalą, įpratusiam, kad ji retai siūly- 

-davo svečiams prisėsti, idant susitikimai ilgai netruktų ir būtų dalykiški, 
dingojosi, jog Alisona jau labai ilgai jam nepuoselėjo draugiškų jausmų. 

Todėl vyresnįjį detektyvą apėmė grėsmės pojūtį paširdžiuose 
kurstanti nuostaba, kai viršininkė, nepakeldama galvos nuo žaliai 
įrišto dokumento, mostu paragino įsitaisyti viename iš dviejų krėslų, 
pastatytų šalia plataus poliruoto palisandro stalo. 

Pradėjusi penktą dešimtį, šviesiais, griežtu stiliumi kirptais plau- 
kais, kurie įrėmino atšiaurų, bet gana simpatišką veidą, ji vilkėjo baltą 
palaidinukę, susegtą iki pat kaklo, nors visur tvyrojo karštis, ir konser- 
vatyvų, tamsiai mėlyną, pagal užsakymą siūtą dviejų dalių kostiumėlį, 
ojatlapą buvo įsisegusi mažutę sagę su dirbtiniais deimantais. 

Kaip visada ant stalo gulėjo išskleisti rytiniai dienraščiai. Greisas 
užuodė įprastą, gaižoką jos kvepalų aromatą, kurį papildė daug malo- 
nesni, ką tik nupjautos vejos kvapai, sklindantys pro atvirą langą kartu 
su gaivinančio vėjelio dvelksmu. 

Rojus nepajėgė sutramdyti jaudulio. Kaskart, kai užeidavo į šitą 
kabinetą, pasitikėjimas savimi išgaruodavo kaip vaikystėje, kai priva- 
lėdavo keliauti pas mokyklos direktorių. Vis labiau nervino ir tai, kad 
Alisona Vosper jį ignoravo, tebesigilindama į savo skaitinius. Greisas 
klausėsi lauke čeksinčio purkštuvo. Kitame kambaryje du kartus tyliai 
suskambo mobilusis. 

Visų pirma, žinoma, policijos viršininko pavaduotoja puls kaman- 
tinėti apie Miuncheną, bet Greisas spėjo sugalvoti pasiteisinimą — te- 
gul ir nelabai vykusį. Tačiau pakėlusi akis ji maloniai nusišypsojo, nors 
džiugesiu ir netryško. 

— Atsiprašau, Rojau, — prabilo. — Skaičiau prakeiktą Europos 
Sąjungos direktyvą apie procedūrų, taikomų nusikaltėliams, kurie pra- 
šo prieglobsčio kitoje šalyje, sunorminimą. Nenorėjau pamesti minties 
gijos. Na, ir šlamštas! Negaliu patikėti, kiek mokesčių mokėtojų pini- 
gų — tavo ir mano — eikvojama tokiems niekams. 

— O, taip! — atsiliepė Greisas, galbūt per daug uoliai jai pri- 
tardamas, laukdamas, kol Alisonos veido išraiška pakis, ir ji mestelės 
paruoštą bombą. 

Viršininkė iškėlė kumštį. 

— Tu neįsivaizduoji, kiek laiko iššvaistau nagrinėdama panašią 
rašliavą, kai turėčiau užsiimti tiesioginiu savo darbu ir padėti Sasekso 

policijai. Pradedu rimtai nekęsti Europos Sąjungos. Štai įdomi statisti- 
ka: esi girdėjęs apie Getisbergo kalbą? 

— Taip. Netgi sugebėčiau ją pacituoti mintinai. Išmiokau mokyk- 
loje, kai ruošiausi kažkokiam projektui. 

Rodės, kad Vosper nuleido repliką negirdom. Ji praskėtė ant stalo 
rankas, tarytum jausdama poreikį į ką nors įsiremti. 

— Abraomo Linkolno kalba nulėmė švenčiausių principų atsiradi- 
mą, „laisvė“ ir „demokratija“ įsiliejo į nedalomą Amerikos konstitucijos 
visumą. — Policijos viršininko pavaduotoja nutilo ir atsigėrė van- 
dens. — Jis ištarė vos tris šimtus žodžių. Ar žinai, kiek sudaro Europos 
direktyvą apie kopūstų apimtis? 

— Nė nenumanau. 

— Šešiasdešimt penki tūkstančiai! 

Greisas nusišiepė linguodamas galva. 

Vosper atsakė tokia šilta šypsena, kokios Rojus, kiek atsiminė, nie- 
kada nebuvo iš jos sulaukęs. Gal šįryt pavartojo kažkokių stimuliatorių? 
Staiga pakeisdama temą, bet neprarasdama gero ūpo, ji pasiteiravo: 

— Kaip sekėsi Miunchene? 

Vėl suklusęs ir įsitempęs Greisas atsakė: 

— Na, galima sakyti, kad man pasitaikė norvegiškas omaras. 

Policijos viršininko pavaduotoja susiraukė. 

— Kas? Norvegiškas omaras? 

— Šitą posakį vartoju, kai mano lūkesčiai nepasiteisina. 

Ji pakreipė galvą, tačiau tarpuakyje įsispaudusi raukšlė nepranyko. 

— Nesuprantu. 

— Prieš porą metų Lansinge užsukau į restoraną. Valgiaraštyje 
radau patiekalą, pavadintą „Norvegišku omaru“. Užsisakiau jį tikėda- 
masis, be abejo, gardaus omaro, bet man atnešė tris krevetes, dydžio 
sulig mažyliu pirštu. 

— Tu pasiskundei. 

— Taip. Ir man teko pabendrauti su Sasekso Beizilu Eolčiu*, at- 
nešusiu senovinę receptų knygą, kurioje buvo parašyta, jog tos konkre- 
čios krevetės retsykiais vadinamos „norvegiškais omarais“. 


* Aktoriaus Džono Klizo vaidinamas snobiškas mizantropas iš britų serialo „Folčio vieš- 
butis“. 

— Tokį restoraną verčiau apeiti ratu. 

— Nebent tau labai maga nusivilti maistu. 

— Aišku. — Moteris vėl šyptelėjo, bet nebe taip šiltai, tarsi suvo- 
kusi, kad ją su pašnekovu visuomet skirs praraja. — Taigi Miunchene 
žmonos neradai? 

Mintyse savęs klausdamas, kaip Vosper išsiaiškino, kuo jis ketino 
užsiimti, Greisas papurtė galvą. 

— Kiek laiko prabėgo nuo jos dingimo? 

— Daugiau nei devyneri metai. 

Viršininkei, rodės, knietėjo kažką pridurti, tačiau ji nutylėjo ir į 
stiklinę prisipylė vandens. 

— Norėsi atsigerti? Vandens? Arbatos? Kavos? 

— Dėkui, bet ne. Kaip praėjo tavo savaitgalis? — pasiteiravo Grei- 
sas nekantraudamas nutolti nuo Sendės temos ir tebesvarstydamas, 
kurių galų jį iškvietė. 

— Beizingstoke dalyvavau policijos viršininko pavaduotojams 
surengtoje konferencijoje. Klausiausi, kaip pagerinti teisėtvarkininkų 
darbą, tiksliau, kaip geriau pasirodyti visuomenės akyse. Eilinės kos- 
metinės, nieko nevertos Tonio Blero korekcijos. Šutvė gražbyliaujančių 
rinkodaros guru aiškino, kaip naudotis savo veiklos rezultatais, kaip 
paruošti proceso strategiją ir ją įgyvendinti. — Vosper gūžtelėjo. 

— Na, ir kur slypi paslaptis? 

— Reikia skinti žemiausiai kabantį vaisių. — Suzirzė jos mobi- 
lusis. Žvilgtelėjusi į ekranėlį, viršininkė atmetė skambutį. — Bet šiuo 
metu svarbiausia yra žmogžudystės. Kaip einasi reikalai? Beje, žadu 
atvykti į rytinę spaudos konferenciją. 

— Tikrai? — Greisas maloniai nustebo ir lengviau atsiduso suvo- 
kęs, kad jam nebeteks visos naštos tempti vien ant savo pečių. Nuojauta 
tvirtino, kad pranešus naujienas apie antrą auką pokalbis su žiniasklai- 
dos atstovais, įvyksiantis vienuoliktą valandą, pareikalaus daug jėgų. 

— Glaustai nupasakok man padėtį. Kokių smulkmenų galėtume 
pamėtėti spaudai? Ar turime įtariamųjų? Ką sužinojote apie vakąr ap- 
tiktą kūną? Rojau, ar tau pakanka žmonių? Gal praverstų papildomi 
ištekliai? 

Jai numojus ranka į Miuncheną, Greisą užliejo kone fiziškai ap- 
čiuopiamas palengvėjimas. Policijos viršininko pavaduotojai jis pateikė 

trumpą naujienų suvestinę. Kai užsiminė, kad ketvirtadienio naktį, be 
trylikos minučių dvyliktą, greičio pažeidėjus fiksuojantis fotoaparatas 
įamžino į Braitoną važiuojantį Brajano Bišopo „Bentley“, ir supažindi- 
no su gyvybės draudimo detalėmis, Vosper pakėlė ranką. 

— Ką gi, Rojau, duomenų sukaupėte nemažai. 

— Du žmonės parūpino jam labai patikimą alibi. Apklaustas fi- 
nansų patarėjas tiksliai atsiminė, kada vakarieniavo su Bišopu — o tai 
nė kiek mums nepadėjo. Jeigu jis sako tiesą, Bišopas niekaip nebūtų 
pasiekęs greičio matuoklio iki vienuoliktos valandos keturiasdešimt 
septynių minučių. Antrasis liudininkas, šveicorius iš Londono ponas 
Oliveris Dauleris, patvirtino atsikėlęs anksti ryte ir maždaug pusę sep- 
tintos pagelbėjęs jam sukrauti golfo reikmenis į automobilį. 

Kurį laiką Vosper tylėjo, mintyse apdorodama informaciją. Ga- 
liausiai ištarė: 

— Problema bado akis. 

Greisas niūriai nusišypsojo. 

Staiga suzvimbė jos telefonas. Atsiprašydama policijos viršininko 
pavaduotoja kilstelėjo pirštą ir atsiliepė į skambutį. 

Dar po kelių akimirkų atgijo ir jo mobilusis. Ekranėlyje nušvitę žo- 
džiai „numeris nerodomas“ bylojo, kad skambino greičiausiai iš darbo. 
Vyresnysis detektyvas pakilo nuo krėslo, per porą žingsnių atsitraukė 
nuo stalo ir nuspaudė žalią aparato mygtuką. 

— Rojus Greisas. 

— Mes gavome reikšmingos informacijos, Rojau, — pasigirdo 
detektyvo seržanto Gajaus Bečeloro balsas. — Su manimi ką tik buvo 
susisiekusi Sandra Teilor, žvalgybinio skyriaus analitikė, paskirta prie 
šitos bylos. Ar žinojai, kad Brajanas Bišopas teistas? 


13 


Polas Pekeris sėdėjo už lauko staliuko, greta „Cha! Cha!“ baro, įrengto 
Paviljono Promenadoje, priešais vartus, vedančius į Braitono karališ- 
kąjį paviljoną, siurbčiojo baltintą kavą ir žvalgėsi į aplinkinį pasaulį. Jis 

šypsojosi. Saulėtą rugpjūčio pirmadienį, pusę vienuoliktos ryto, galė- 
tum rasti aibę prastesnių vietų nei ši. Ir čia kiurksoti velniškai smagiau, 
nei lieti prakaitą darbe! Pekeris, be abejo, juokavo pats su savimi, nes 
dabar jis dirbo. 

Nors taip neatrodė nei padavėjai, nei praeiviams. Jie tematė že- 
maūgį, kresną, kokių dvidešimt penkerių metų vyruką plikai skusta 
galva ir smailia barzdele, užsimetusį pilkus, beformius marškinėlius, 
priešais pasidėjusį užrašų knygą, kurioje protarpiais kažką brūkšte- 
lėdavo — žodžiu, vieną iš daugybės studentų, besilankančių miesto 
kavinėse. 

Pro jo akis niekas neprasprūsdavo. Pareigūnas atkreipdavo dėme- 
sį į kiekvieną, abiem kryptimis praslenkantį veidą. 

Į susitikimus skubėjo ar tiesiog į darbą vėlavo kostiumuoti žmo- 
nės, kai kurie iš jų nešėsi krepšius arba lagaminėlius. Gatvėse netrūko 
ir turistų; viena senyva pora slankiojo ratais mėgindama perprasti, kas 
nurodyta žemėlapyje, vyriškis pirštu baksnojo į vieną pusę, moteris 
mojavo į kitą. Pro šalį ryžtingai nužygiavo vidutinio amžiaus porelė, 
turbūt svečiai iš Olandijos — jie dėvėjo juokingus drabužius, o ant 
pečių tempė sunkias kuprines, tarytum išsiruošę į safarį ir todėl nu- 
sprendę pasirūpinti reikalingomis atsargomis. Per atokiau stovintį 
informacijos ženklą liuoksėjo parkūro treniruotę surengę du vaikiai, 
kurie vilkėjo apsmukusius drabužius. 

Per pusvalandį regėjimo lauke pasirodė ir keletas iš matymo pa- 
žįstamų benamių valkatų. Prieš persikeldami ant eilinio durų slenksčio 
arba po arkiniu praėjimu, jie, ko gero, užsigeidė praleisti dieną paviljo- 
no vejose. Nepamiršo pasiimti ir visų savo gėrybių, sugrūstų į parduo- 
tuvių maišus, apgaubtų plastiko plėvelėmis, suverstų į prekybos centrų 
vežimėlius. Tuos bastūnus lydėjo gižus drėgnų krepšių dvokas. Į dienos 
šviesą pamažu niro Braitono padugnės: kvaišalų prekeiviai, kurjeriai ir 
vartotojai. Išsiblaivę narkomanai pradėjo kasdienes, varginančias pini- 
gų paieškas, stengėsi bet kokiomis priemonėmis susiveikti eilinę dozę. 

Tais momentais, kada trumpam nukreipdavo nuo praeivių žvilgs- 
nį, detektyvas konsteblis Pekeris tikrai kai ką užsirašydavo. Jis svajojo 
tapti rašytoju ir nūnai kurpė filmo scenarijų apie grupelę ateivių, kurie 
dėl sugedusios navigacijos sistemos nusileido į Braitono apylinkes. Ke- 

lias dienas ieškoję pagalbos, jie užsigeidė žūtbūt ištrūkti iš Žemės. Du 
atvykėlius sumušė ir apiplėšė, erdvėlaivį išniekino vandalai, paskui jis 
buvo konfiskuotas, nes ateiviai negalėjo susimokėti už vilkiką, kuris 
nutemptų laivą nuo magistralinio kelio, o maisto skonis jiems pasirodė 
atgrasus. Maža to, svečiai nesulaukė jokios pagalbos, kadangi interne- 
tinėje svetainėje neužpildė atitinkamo blanko — šiame reikėjo įrašyti 
pašto kodą ir kreditinės kortelės numerį, bet jie neturėjo nei vieno, nei 
kito. Kartais Pekeris spėliodavo, ar dėl savo darbo pakraipos netapo per 
dideliu ciniku. 

Krūptelėjęs jis grįžo į tikrovę. Akies kamputyje sušmėžavo pažįs- 
tama, sukumpusi, kojas velkanti figūra. Ir taip malonus rytas nutvisko 
dar šviesesnėmis spalvomis, nes žmogysta nugūrino jo nepastebėjusi. 

Išsekusios išvaizdos sulysėliui, kuris buvo užsimetęs nutrintą 
palaidinę su gobtuvu, mūvėjo treningines kelnes ir avėjo purvinus 
sportinius batelius, Pekerio žvilgsnis lygiomis dalimis atseikėjo ne- 
apykantą, pasibjaurėjimą ir užuojautą. Rausvai gelsvus savo plaukus, 
tarsi sekdamas detektyvo konsteblio pavyzdžiu, jaunuolis nusirėžė 
pirmo numerio skustuvu, nuo apatinės lūpos vidurio iki smakro kaip 
įprastai driekėsi siauras, statmenas barzdos ruoželis. Jis lėtai praėjo 
palei jauną vyriškį, fotografuojantį draugę arba žmoną, nepaisydamas, 
kad pakliuvo į kadrą. Nuvinguriavo pro šutvę turistų, kuriuos vedžiojo 
gidas. Pagaliau detektyvas sumetė, kur vyrukas traukė. 

Į kitą aikštės pusę, link sienos, kurioje buvo įmontuoti du ban- 
komatai. Na, žinoma, sudžiūvėlis atsisėdo tarp jų. Įsitaisė populiarioje 
elgetų vietoje. Netgi spėjo nusižiūrėti auką — jauną moterį, į automato 
plyšį kišančią banko kortelę. 

Pasinaudojęs proga Polas Pekeris perlėkė aikštę ir išdygo priešais 
vaikiną tuo metu, kai šis kimiai suvebleno: 

— Atleiskit, ponia, gal turėsite smulkių? 

Detektyvas pasisveikino iškeldamas patrumpėjusį dešinįjį smilių. 

— Labas, Skunkai. Pameni mane? 

Skunko akyse atsispindėjo budrumas. Moteris įniko naršyti pini- 
ginę. Pekeris atsisuko į ją. 

— Aš esu policijos pareigūnas. Elgetavimą draudžia įstatymas. 
Šiaip ar taip, mūsų bičiulis žino geresnių būdų, kaip apdoroti šviežie- 

ną. — Jis atsigręžė į narkomaną, pamataravo smiliaus strampu ir su- 
kaleno dantimis vaizduodamas, kaip kandžiojosi buvęs užpuolikas. 

— Nesuprantu, ką tu šneki, — atšovė Skunkas. 

— Reikia atgaivinti atmintį? Gal padėtų dienelė kalėjimo kamero- 
je? Ten būtų sudėtinga gauti kvaišalų, ar ne? 

— Atsiknisk. Palik mane ramybėje. 

Pekeris dirstelėjo į moterį, kuri nebenumanė, kur dėtis. Ji čiupo 
grynuosius su kortele ir paraitė kulnus. 

— Aš švarus, — staiga niūriai pridūrė Skunkas. 

— Taip, taip. Neketinu tavęs suimti. Tik pamaniau, kad man galė- 
tum suteikti informacijos. 

— Ką gausiu mainais? 

— Ką žinai apie Barį Spaikerį? 

— Nesu apie jį girdėjęs. 

Šiaurine gatve nušvilpė ugniagesių mašina, kuri žviegė garsiau 
negu priešrūkinė laivo sirena. Pekeris luktelėjo, kol ji pravažiuos. 

— Meluoji. Tu vykdai Spaikerio pavedimus. 

— Nesu apie jį girdėjęs. 

— Vadinasi, penktadienio vakarą pajūryje šlaisteisi savo automo- 
biliu? „Audi“ atverčiamu stogu? 

— Ką čia paistai? 

— Neapsimesk, kad tau neaišku, apie ką kalbu. 

Pekeris prikišo smiliaus strampą jaunuoliui prie veido. 

— Skunkai, mano atmintis labai gera. 

— Už tai jau atsėdėjau. 

— Ir išėjai į laisvę. Bet mano pirštas neataugo, ir aš iki šiol ant ta- 
vęs siuntu. Todėl pasiūlysiu sandėrį. Arba trinsiuos tavo akiratyje, kol 
užbaigsi mėšlino gyvenimėlio dienas, arba tu man padėsi. 

Po trumpos pauzės Skunkas paklausė: 

— Kaip padėsiu? 

— Perduosi man žinią. Užteks vieno telefono skambučio. Susi- 
sieksi su manimi, kai Spaikeris tau duos darbo. 

— Kas tada? 

Pekeris paaiškino, ko nori iš Skunko, ir pridūrė: 

— Tuomet būsime atsiskaitę. 

— Bet mane suimsitę? 

— Ne, mes tavęs neliesime. Ir aš pranyksiu tau iš akių. Sutarėm? 

— O grynųjų gausiu? į 

Perkeris nužvelgė narkomaną. Šitas tipelis buvo toks beviltiškas, 
kad detektyvui konstebliui jo net pagailo. 

— Kaip atlygį duosim ir šlamančiųjų. Tvarka? 

Skunkas vangiai, abejingai patraukė pečiais. 

— Tarkim, kad sutinki. 


74 


Šeštadienio spaudos konferencija maloniai nenuteikė, bet šiandieninė 
buvo dar prastesnė. Pasitarimų kambaryje susigrūdo apytikriai pen- 
kiasdešimt žmonių, koridoriuje jų spietėsi dar daugiau nei prieš porą 
dienų. Pilnas teatras, niūriai pagalvojo Greisas. Vieninteliu pliusas 
buvo sunkiasvorė parama, kurios šįryt sulaukė. 

Vyresnysis detektyvas stovėjo priešais išgaubtą lentą su Sasekso 
policijos internetiniu adresu ir Kovotojų su nusikaltimais organizaci- 
jos raginimais, šalia jo iš vienos pusės policijos viršininko pavaduotoja 
Alisona Vosper, kuri savo kabinete atsisveikinusi su Greisu persirengė 
švarutėle, ką tik išlyginta uniforma, iš kitos — Braitono policijos pa- 
dalinio vadas, vyriausiasis detektyvas Kenas Brikhilas, tiesmukas, 
gražbyliauti nemėgstantis senosios mokyklos atstovas lygiai tokia 
pat nepriekaištingai tvarkinga uniforma. Brikhilas, ryžtingas, griežtas 
individas, neturėjo laiko politinio korektiškumo žaidimams ir mielai 
būtų pakoręs daugumą Braitono ir Houvo piktadarių, jei tik jam kas 
būtų suteikęs tokią progą. Nieko keisto, kad vyriausiąjį detektyvą ger- 
bė faktiškai visi pavaldiniai. 

Keletą langų teko atidaryti, tačiau saulės spinduliams besiskver- 
biant pro žaliuzes patalpoje tvyrojo tvanki, dusinanti kaitra. Kažkas 
mestelėjo sąmojį apie juodąją Kalkutos skylę“. Prie trijulės pagaliau 


*Juodoji Kalkutos skylė (Indijoje, Kalkutoje) — ankšta Viljamo Forto sarginė, kurioje 
1756-aisiais tariamai užduso 123 iš 146 britų karo kalinių. 

- prisijungė spaudos atašė Denis Pondsas ryškiu, bet mažumėlę apšepu- 
siu apdaru, ir pusbalsiu atsiprašė dėl vėlavimo. 

Pondsas palinko per arti mikrofono, tad pirmuosius žodžius nu- 
stelbė cypimas. 

— Labas rytas, — pasilabino ir pratęsė šiek tiek atsilošęs, todėl 
dabar lipšnus, pataikūniškas jo balsas skambėjo aiškiau: — Spaudos 
konferenciją pradės vyresnysis detektyvas Rojus Greisas, vadovau- 
jantis ponios Ketrinos Bišop ir panelės Sofijos Harington mirčių ty- 
rimams. Paskui į visuomenę kreipsis policijos viršininko pavaduotoja 
Vosper ir Braitono vyriausiasis detektyvas Brikhilas. — Jis atsitraukė, 
teatrališku rankos mostu leisdamas kalbėti Greisui. 

Kol vyresnysis detektyvas bendrais bruožais dėstė tyrimo eigą, 
kelioms sekundėms pareigūną nutvieskė sužybsėjusios blykstės. Žino- 
ma, klausytojams jis nepasakojo visko, tik supažindino su esminiais, 
tiksliu laiku papildytais įvykiais, patvirtino daugumą informacijos, 
kurią žurnalistai jau buvo gavę. Sykiu paprašė abiejų tyrimų liudinin- 
kus susisiekti su policija — ypač pažinojusius vieną ar kitą moterį, 
mačiusius jas pastarosiomis dienomis. Be to, pranešė norįs pašnekėti 
su visais asmenimis, netoli nusikaltimų vietų pastebėjusiais ką nors 
įtartina. 

Apie žmogžudystes išklojęs tai, ką šioje stadijoje norėjo atskleisti, 
Greisas pasiteiravo žiniasklaidos atstovų, ar jie turi klausimų. 

Iš kambario galo sušuko moteris, kurios vyresnysis detektyvas 
neįžiūrėjo: 

— Kiek mes suprantame, laisvėje siautėja serijinis žudikas. Ar jūs 
galite mus užtikrinti, kad Braitono ir Houvo žmonės saugūs? 

Kaip visada Greisas nežinojo, kur dėti rankas, nors puikiai supra- 
to, kad kūno kalba ne mažiau svarbi už pasakytus žodžius. Atsispyręs 
pagundai sunerti dilbius ant krūtinės, nukorė juos prie šonų ir pasviro 
arčiau mikrofono. 

— Kol kas nėra jokio pagrindo teigti, kad susidūrėme su serijiniu 
žudiku. Bet žmonės privalo elgtis truputį budriau nei įprastai. 

— Kodėl jūs tikinate, kad serijinis žudikas čia niekuo dėtas, jei 
per dvidešimt keturias valandas dviem moterims buvo atimta gyvy- 
bė? — suciepsėjo pagyvenęs neetatinis, daugybėje provincinių laik- 

raščių redakcijų dirbantis korespondentas. — Vyresnysis detektyve 
Greisai, ar jūs galite garantuoti, kad Braitone gyvenančioms moterims 
negresia joks pavojus? ' 

Dešiniąją Greiso akį ėmė graužti nuo kaktos nuvarvėjęs prakaito 


lašas. 

— Į klausimus, susijusius su bendruomene, geriau atsakys mano 
kolegos. — Jis pažiūrėjo į Alisoną Vosper, nukreipė žvilgsnį į Keną 
Brikhilą. 


Tuodu linktelėjo, ir vyriausiasis detektyvas dalykiškai tarė: 

— Šiuolaikiniame mieste niekas negali šimtu procentu to garan- 
tuoti. Bet policija ir vietinės bendruomenės vadovai, pasitelkę papildo- 
mus išteklius, iš visų jėgų stengiasi sugauti žudiką... arba žudikus. 

— Vadinasi, neatmetate tikimybės, jog dėl abiejų žmogžudysčių 
atsakingas vienas asmuo? — neatlyžo žurnalistas. 

Brikhilas išsisuko nuo tiesaus atsakymo: 

— Jei ką nors apims nerimas dėl saugumo, tie žmonės turėtų 
iškviesti policiją. Patrulių gretos padidės. Pastebėję įtartiną veiklą, 
skambinkite mums. Nenorime, kad visuomenę apimtų panika. Tyri- 
mui skyrėme daug savo išgalių ir darome viską, kad Braitono ir Houvo 
gyventojai jaustųsi saugūs. 

Netoliese, minios priešakyje, stovintis Kevinas Spinela pasidomėjo: 

— Vyresnysis detektyve, jūs nepripažinsite, kad po Braitoną šlais- 
tosi pakvaišęs serijinis žudikas? 

Greisas ramiai, pasikartodamas apibūdino savo įspūdžius iš nusi- 
kaltimo vietų. Ir pridūrė: 

— Mes tepradėjome tyrimą, bet taip, abu atvejai iš dalies panašūs. 

— Vyresnysis detektyve, ar jau turite pagrindinį įtariamąjį? — 
paklausė jaunas Mid-Sussex Times korespondentas. 

— Mes nagrinėjame įvairius variantus ir kasdien gauname vis 
daugiau informacijos. Norėtume padėkoti visuomenei už visas iki šiol 
jos suteiktas žinias. Mūsų komanda analizuoja didžiulį skambučių 
kiekį, netrukus laboratorijos atsiųs ekspertizių rezultatus. Detektyvai 
plušia kiaurą parą mėgindami išsiaiškinti nusikaltėlio tapatybę ir per- 
duoti jį teismui. 

— Žodžiu, jūs sakote, — garsiai ir oriai paskelbė Kevinas Spine- 

„la, — kad Braitono ir Houvo žmonėms derėtų užsirakinti namuose ir 
neišeiti laukan, kol nesugausite žmogžudžio? 

— Ne, — atkirto Greisas, — aš taip nesakau. Policija nenutuo- 
kia, kas yra žudikas ir kur jį rasti, todėl grėsmė iškilusi visoms miesto 


moterims. Bet tai nereiškia, kad turėtume panikuoti. — Jis atsisuko 
į bosę. — Smulkmenų teiraukitės policijos viršininko pavaduotojos 
Vosper. 


Jeigu veido išraiška galėtų žudyti, Vosper šypsena Greisą būtų 
perskrodusi ir išdarinėjusi. 

Iš kambario galo atsklido tvirtai sudėtos matronos šūksnis: 

— Policijos viršininko pavaduotoja, ar jūs leisite vyresniajam de- 
tektyvui Greisui kreiptis į mediumą? 

Per patalpą nuvilnijo krizenimas. Moteris pabėrė ant žaizdos 
druskos. Greisas išsaugojo pokerio lošėjo veidą, bet viduje išsišiepė, su 
pasimėgavimu stebėdamas Alisonos Vosper sąmyšį. Prieš kelis mėne- 
sius pats buvo prikaltas prie gėdos stulpo, kai teismo salėje paaiškėjo, 
kad tirdamas bylą jis matėsi su mediumu, kuriam nunešė batą, esminį 
žmogžudystės įrodymą. Spauda kaip reikiant pasismagino. Taip pat ir 
Vosper, išsiliedama ant Greiso. 

— Įprastomis aplinkybėmis policija neužsiima tokia veikla, — 
griežtai atšovė pareigūnė. — Vis dėlto mes išklausysime visus, kurie 
suteiks informacijos, ir tik tada vertinsime, kaip tai padėtų tyrimui. 

— Kitaip tariant, šitos galimybės neatmetate? 

— Man rodos, atsakymą jau išgirdote. — Vosper apsidairė. — Dar 
klausimų bus? 


Spaudos konferencijai artėjant į pabaigą ir Greisui susiruošus išeiti, 
Alisona Vosper nusitempė jį į tuščią kabinetą. 

— Rojau, tave stebi visos miesto akys. Jei užsimanysi apsilankyti 
pas vieną iš savo aiškiaregių, prašau pasitarti su manimi. 

— Kol kas nieko panašaus neplanuoju. 

— Gerai, — su užsidegimu pareiškė ji, tarytum girdama šunytį, 
kad šis nusišlapino tinkamoje vietoje. Akimirką Greisas buvo tikras, 
kad Vosper paplekšnos jam per galvą ir duos sausainuką. 

Po pusvalandžio Greisas jau stovėjo morgo persirengimo kambaryje, 
kur bandė sugraibyti žalio chalato lipdukus ir avėsi guminius batus. Pro 
tarpdurį galvą iškišo smarkiai pagiringa Kleo ir apdovanojo atvykėlį 
neįskaitomu žvilgsniu. 

— Atleisk dėl ano vakaro! — atsiprašė ji. — Garbės žodis, nenorė- 
jau nugeibti tavo draugijoje. 

Jis šyptelėjo. 

— Tu visada taip prisigeri, kai mieste susitinki su seserimi? 

— Mano jjaunėlę ką tik metė avigalvis draugužis, todėl ji užsigeidė 
nusitašyti. Pagalvojau, kad būtų nemandagu neprisijungti. 

— Be abejo. Kaip jautiesi? 

— Maždaug taip pat, kaip atrodo Sofija Harington. Galbūt nežy- 
miai geriau. Šiek tiek anksčiau man smarkiai sukosi galva. 

— Geriausias vaistas — natūrali kokakola. 

— Jau išgėriau dvi skardines. — Ji vėl pervėrė Greisą sunkiai 
įskaitomu žvilgsniu. — Regis, neklausiau, kaip tau klojosi Vokietijoje. 
Žmoną radai? Puolėte vienas kitam į glėbį? 

— Klausei kokius penkis kartus. 

Kleo apstulbo. 

— Otu atsakei? 

— Gal šiandien pavakarieniaujam kartu, ir aš tau atskleisiu visas 
paslaptis. 

Moteris skvarbiai nužvelgė Greisą, kurį vieną sekundės dalelę 
užvaldė baimė, kad jam bus liepta atšokti. Staiga Kleo šyptelėjo... bet 
anaiptol ne šiltai. 

— Verčiau atvažiuok pas mane. Paruošiu elementarų patiekalą ir 
pavaišinsiu nealkoholiniu gėrimu. Maloniai užkąsime. Manau, mums 
reikia pasikalbėti. 

— Atlėksiu, kai tik baigsis vakarinis pasitarimas. — Žengęs į prie- 
kį Greisas jai pakštelėjo. 

Kleo žaibiškai atšlijo. 

— Rojau, aš esu labai įskaudinta ir ant tavęs nirštu. 

— Man patinka, kai tu pyksti. 

Ji truputėlį atlėgo. 

— Šunsnukis, — sumurmėjo ir nusišypsojo. 

Greisas vėl ją pabučiavo, bet šįkart bučinys užsitęsė. Priglusdami 
vienas prie kito, sušiugždėjo žalieji chalatai; vyresnysis detektyvas akies 
krašteliu stebėjo duris būgštaudamas, kad į kambarį gali įeiti pašalinis 
žiūrovas. 

Galų gale Kleo atsitraukė ir vėl išsišiepdama nudūrė akis į save. 

— Mums nederėtų taip elgtis. Aš tebesiuntu. Tave jaudina šitie 
apdarai? 

— Labiau negu juodi šilkiniai apatiniai. 

— Verčiau grįžk prie darbo, vyresnysis detektyve. Viduriniuose 
Argus puslapiuose pasirodęs straipsnis apie tai, kaip buvai pričiuptas 
besidulkinantis morge, pakenks tavo įvaizdžiui. 

Sekdamas paskui ją, Greisas nupėdino plytelėmis išklotu kori- 
doriumi; galvoje siautulingu verpetu sukosi mintys apie Kleo, Sendę, 
darbą. Šįryt žiniasklaida pašokdino policiją, bet priežastys, nulėmusios 
spaudos puolimą, buvo akivaizdžios. Vieną patrauklios moters žmog- 
žudystę įmanoma priskirti vienkartinių incidentų atvejams, asmeni- 
niams reikalams. Bet antroji galėjo miestui ar net visai grafystei sukelti 
paniką. Jei žurnalistai sužinos apie dujokaukę, jie užgrius teisėtvarkos 
atstovus kaip išbadėję maitvanagiai. 

Jis neatskleidė informacijos, kad Sofija Harington skambino Bra- 
janui Bišopui, pagrindiniam įtariamajam Kėtės Bišop byloje. Neminėjo 
ir to, jog klestintis verslininkas, gerbiamas Braitono ir Houvo pilietis, 
golfo klubo komiteto narys, kurio iš išorės respektabili, aukštuomenei 
priklausanti žmona buvo užmezgusi nesantuokinius meilės ryšius, slė- 
pė bjaurią nusikaltėlio praeitį. 

Anot PKT — policijos kompiuterių tinklo — duomenų bazės, 
penkiolikmetis Bišopas porai metų pateko į nepilnamečių nusikaltėlių 
pataisos namus, nes mokykloje išprievartavo keturiolikmetę mergaitę. 
Vėliau, būdamas dvidešimt vienerių, užpuolė ir rimtai sužalojo moterį, 
ir dėl to jį lygtinai nuteisė dar dvejiems metams. 

Iš pirmo žvilgsnio, kuo giliau tyrėjų komanda kapstėsi po Bišopo 
gyvenimą, tuo svaresnių įkalčių pavykdavo atrasti. Ryte Alisona Vos- 
per tarstelėjo, jog vyruko alibi prilygsta akis badančiai problemai. Bet 

šiai draugiją palaikė dar viena — Bišopas kategoriškai neigė žinojęs 
apie žmonos gyvybės draudimą. Greisui kėlė nerimą įsitikinimas, kad 
jis, regis, sakė tiesą. ' 

Bet lygiai taip pat akivaizdu, jog Brajanas Bišopas nestokojo ap- 
sukrumo. Greiso požiūriu, malonūs žmonės retai kada pasiekdavo tokį 
finansinės sėkmės lygį — iš atstumiančios, smurtiškos įtariamojo pra- 
eities kai kas išniro. Ir, žinoma, iš Bišopo priesaikų — galbūt melagin- 
gų — esą apie gyvybės draudimo polisą jis nieko nenutuokė, nederėtų 
daryti toli siekiančių išvadų. 

Nuo painiavos ėmė mausti galvą. Vyresniajam detektyvui knietėjo 
įsitaisyti ramioje, tamsioje kertelėje ir apmąstyti kiekvieną smulkme- 
ną, susijusią su Ketės Bišop ir Sofijos Harington bylomis. Nusikaltimo 
vietos tyrėjų komanda darbuosis Bišopų name dar kelias dienas, ir dėl 
to Greisas tiktai džiaugėsi. Norėjo, kad įtariamasis, atskirtas nuo jau 
įprastos aplinkos, jaustųsi nejaukiai ir nesaugiai. Gyvendamas viešbu- 
čio kambaryje tarsi narve įkalintas gyvūnas, bus lengviau pažeidžia- 
mas, todėl ne taip priešinsis apklausai. 

Bišopui nepalankios informacijos kiekis nepaliaujamai gausėjo, 
bet jį areštuoti dar per anksti. Nepateikusi kaltinimų policija galėtų 
sulaikyti žmogų nebent parai — geriausiu atveju suėmimą pratęstų 
dar dvylikai valandų. Kol kas trūko nepaneigiamų įrodymų, juolab kad 
alibi, tegul ir ne šimtaprocentinis, atrodė gana patikimas. Du nešališki 
liudininkai tikino jį matę Londone tiek prieš žmogžudystę, tiek po jos, 
ojų parodymams prieštaravo tiktai vienas, automobilius automatiškai 
fiksuojantis fotoaparatas. Piktadariai, ypač šiais laikais, dažnai nau- 
dodavosi padirbtais numeriais būgštaudami, kad juos įamžins greičio 
matuokliai; sumanus advokatas, kreipdamasis į prisiekusiuosius, be 
vargo pasėtų abejonę dėl numerių autentiškumo. 

Greisą domino ir dailininkas, su kuriuo susitikinėjo Ketė Bišop. 
Dabartinėje tyrimo stadijoje jį taip pat reikėjo įtraukti į potencialių 
įtariamųjų sąrašą. 

Giliai susimąstęs vyresnysis detektyvas įžengė į ryškiai apšviestą 
skrodimo kambarį. Sofijos Harington kūną užstojo žaliai apsirengusios 
figūros, kurios nelyginant studentai auditorijoje įdėmiai žiūrėjo, į ką 
Nadiuška De Sanča baksnojo pirštu. 

Neskaitant patologės, Kleo bei Dareno, patalpose dar buvo de- 
tektyvas vyresnysis inspektorius Duiganas ir liauno sudėjimo, šeštą 
dešimtmetį pradėjęs koroneris Ronis Pirsonas, kuris anksčiau tarnavo 
policijos pajėgose. 

Prie patologanatomės prisigretinusį Greisą aplankė nemalonus 
nuostabos pojūtis, užklumpantis kaskart, kai išvysdavo lavonus. Jie 
primindavo keistas nežemiškas būtybes, o baltaodžių kūnai — išsky- 
rus smarkiai apdegusius arba supuvusius — įgaudavo vaiduoklišką ale- 
bastro atspalvį. Rodės, kad per mirties procesą jie tapdavo nespalvoti, 
priešingai nei negyvėlius supanti aplinka. 

Sofija Harington gulėjo apversta ant pilvo. Po pirštinės lateksu 
slypintis Nadiuškos smilius krypo į tuzinus tamsiai raudonų, velionės 
nugaroje žiojinčių skylučių. Jų visuma, išsiplėtusi iki liemens, panėšėjo 
į tatuiruotę. 

— Ar visi matot, kas čia parašyta? — prabilo ji. 

Greisas pasviro į priekį, bet iš pradžių teįžvelgė neišskaitomą raštą. 

— Sprendžiant iš angelių švarumo ir nuoseklumo, jas galėjo pra- 
skverbti elektriniu grąžtu, — pratęsė patologė. 

— Aukai esant gyvai? — pasitikslino Duiganas. — Ar po mirties? 

— Sakyčiau, po mirties. — Nadiuška palinko virš stalo ir atidžiai 
apžvelgė moters nugarą. — Skylės gilios, o kraujo mažai. Jas gręžiant, 
širdis nepulsavo. 

Bent šiuo požiūriu vargšei pasisekė, dingtelėjo Greisui. Staiga, lyg 
išvydęs vaizdiniame galvosūkyje paslėptą užrašą, jis aiškiai perskaitė 
žodžius. 

NES TU JĄ MYLI 

Niurzglė valytoja apleido Kleo Morėj būstą po pusės pirmos. Laiko Mili- 
jardierius įsidėmėjo, kada ji pasišalino, sėdėdamas už „Toyota Prius“ vai- 
ro. Moteris išsinešdino pačiu laiku, keliomis minutėmis anksčiau, negu 
baigėsi galioti stovėjimo vietos talonas. Kai paniurėlė nutrepsėjo į kalną 
piktai bambėdama mobiliuoju, jis nejučia paspėliojo, ar toji moteriškė 

prapliurpė telefonu visas tris su puse valandos. Kleo Morėj būtų įdomu 
sužinoti, už ką moka namų tvarkytojai. Bet tai, žinoma, ne jo reikalas. 

Įjungus pavarą, automobilis tyliai veikiančiu elektriniu varikliu pra- 
slinko pro valytoją, įveikė gatvių labirintą, nukako iki Karalienių kelio, už 
laikrodžio bokšto pasuko dešinėn ir nuriedėjo lygiagrečiai pajūriui. 

Atsidūręs Houve jis apvažiavo planuojamą statyti „Karaliaus 
Alfredo“ kompleksą, sustojo prie šviesoforo, vėl pajudėjo pirmyn ir ne- 
ilgai trukus įsuko į plačią Vestburn Vilas alėją, nudrikusią sublokuotų, 
karalienės Viktorijos laikais pastatytų namų apsuptyje. Dar sykį nėrė į 
dešinę ir nuvairavo tojotą palei virtinę garažų, link galinių, pažymėtų 
numeriais 11 ir 12, kuriuos buvo išsinuomojęs. 

Laiko Milijardierius sustabdė automobilį šalia vienuolikto numerio 
ir išlipo laukan. Atrakino garažą, pakėlė duris ir žengęs į vidų trankiai 
jas nuleido, tik iš pradžių uždegė šviesą. Durims dunkstelėjus į žemę, 
patalpą perliejo aidintis žvangėjimas. Bet griausmas veikiai išsisklaidė, 
užleisdamas vietą vos girdimam dviejų oro drėkintuvų dūzgesiui. 

Pagaliau! Tyla ir ramybė! 

Jis įtraukė į šnerves šiltus, mėgstamus variklio alyvos, senos 
šikšnos ir neką naujesnio kėbulo kvapus. Čia jo namai. Šventykla! 
Šitame garaže — protarpiais ir gretimame, kur laikė apdengtą prieka- 
bą — leisdavo laiko banke saugojamas valandas. Tuzinus jų per vieną 
kartą! Šimtus per mėnesį! Tūkstančius per metus! 

Jo akys meilingai įsmigo į apdangalą, prigludusį prie grakščių 
automobilio kontūrų. Tai buvo kaip mėnulio akmuo baltas, 1962-ai- 
siais gamintas „Jaguar Mark 2“, kuris užėmė tiek erdvės, jog teko šonu 
spraustis palei jaguaro sparną. 

Ant sienų kybojo atitinkamai išdėstyti įrankiai, kurie tviskėjo 
tarytum ką tik ištraukti iš dėžės ir visi turėjo savo konkrečias vietas. 
Vieną jų ekspoziciją sudarė plaktukai. Atskirus meno kūrinius įkūni- 
jo žiediniai raktai, veržliarakčiai, stormačiai, atsuktuvai. Ant lentynų 
stovėjo skardinės, politūros buteliai, ratų, chromo, stiklo valymo prie- 
monės ir odos lako indai, gulėjo kempinės, zomžos atraižos, šepetys 
buteliams plauti, vamzdžių valikiai — viskas atrodė kaip nauja. 

— Sveikas, mažuti, — sušnibždėjo Laiko Milijardierius, glostyda- 
mas apklotą, ranka braukdamas per išlenktą metalinį stogą. — Tu esi 
nuostabus. Nepaprastai žavingas. 

Jis nuslinko į priekį, leisdamas delnui slysti per langus ir variklio 
gaubtą. Šitame automobilyje pažinojo kiekvieną laidelį, skydelį, movą 
ir varžtą, kiekvieną plieno, chromo, odos, stiklo, riešutmedžio ap- 
dailos ir bakelito colį. Čia jo mažylis. Apleistos fermos daržinėje rastą 
lūženą, kurioje gūžtas sukosi pelės ir žiurkės, uoliai restauravo ištisus 
septynerius metus. Dabar „Jaguar“ geresnės būklės nei tada, kai prieš 
keturiasdešimt metų nuriedėjo nuo gamyklos konvejerio. Tai liudijo ir 
prie sienos prisegtos, už pirmą vietą gautos elegancijos konkursų roze- 
tės. Jiedu apvažiavo visą šalį. Nesyk laimėjo antrą, trečią ir net ketvirtą 
vietas, bet šie apdovanojimai keliaudavo tiesiai į šiukšliadėžę. 

Šiandieną reikės pašlifuoti vidines, eiliniam žmogui nematomas 
buferių puses. Teisėjai galėjo netikėtai tave užklupti, nutarę jas ap- 
žiūrėti. Defektus būtina ištaisyti iki mėnesio pabaigos, kuomet įvyks 
reikšmingas, „Jaguar“ vairuotojų klubo organizuojamas susibūrimas. 

Bet šiuo metu jam rūpėjo svarbesni dalykai. Ant grindų, greta 
darbastalio, prie kurio šliejosi nuo to momento, kai prieš du mėnesius 
pasirodė garaže, dunksojo raktų gaminimo agregatas, tūnantis įpa- 
kavimo dėžėje su užrašu TRAPU. Komplektą papildė įvairūs ruošiniai 
— tinkami bet kokiai spynai, kaip teigė internetinė reklama. 

Štai kodėl gerai būti Laiko Milijardieriumi. Tu gali iš anksto rengti 
planus. Numatyti netikėtumus. Viename laikraštyje jis perskaitė kaž- 
kokio Viktoro Hugo citatą: „Stipresnė už visas pasaulio armijas tėra 
subrandinta mintis, kurią atėjo metas įgyvendinti.“ 

Jis paplekšnojo švarko kišenę nusvarinusią vaško skardinę su 
Kleo Morėj rakto įspaudu. Šypsodamasis ėmėsi išpakuoti mechaniz- 
mus. Kaip puiku, kad į galvą šovė mintis įsigyti aparatą. 

Laikas ją realizuoti. 


17 


Greisas įvažiavo į automobilių aikštelę, plytinčią prie Sasekso grafys- 
tės Karališkosios ligoninės, kur ketino aplankyti sužeistą pareigūnę, 
ir lėtai nuriedėjo pirmyn ieškodamas laisvos vietos. Kai pamatė, kad 
nediduką „Nissan Micra“ atrakino senyva ponia, kantriai luktelėjo, kol 

ji atsisės į saloną, užsisegs saugos diržą, įkiš į starterio spynelę raktą, 
pasitaisys užpakalinio vaizdo veidrodėlį, išsiaiškins, kam reikalingas 
priešais kyšantis apvalus ratas, atsimins, kur ieškoti pavarų svirties, ir 
pagaliau įjungs atbulinę pavarą. „Nissan“ šovė atgal nelyginant torpe- 
da, tik per colį nekliudydamas jo „Alfa Romeo“. Vyresnysis detektyvas 
nuvairavo automobilį į atlaisvintą plotą ir išjungė variklį. 

Laikrodis rodė beveik pusę dviejų, ir suurzgęs skrandis priminė, 
jog derėtų ko nors užkrimsti, bet Greisas neturėjo apetito. Viešnagės 
morge retai kada sužadindavo norą valgyti, be to, mintyse jis aiškiai 
tebematė mįslingą, gluminantį, ant Sofijos Harington nugaros ištatui- 
ruotą užrašą. 

NES TU JĄ MYLI 

Ką, po velnių, tai reiškė? „Ja“, ko gero, pavadinta Sofija Haring- 
ton? O kas buvo „tu“? Nužudytos moters mylimasis? 

Suskambo mobilusis. Kima Merfi buvo pasirengusi jį supažindinti 
su šiandieninėmis naujienomis. Svarbiausią žinią perdavė Hantingtono 
laboratorija, kuri patvirtino, jog DNR rezultatus atsiųs vėlyvą popietę. 
Bebaigiant kalbėti su pavaduotoja, telefonas pyptelėjo pranešdamas, 
kad eilėje laukia kitas žmogus, mėginantis su juo užmegzti ryšį. Su 
vyresniuoju detektyvu susisiekęs Duiganas informavo apie naujienas 
Sofijos Harington byloje. 

— Prieš valandą nusikaltimo vietą saugojantį pareigūną užkalbi- 
no kitapus gatvėje gyvenanti senutė, — džiugiai paskelbė jis. — Penk- 
tadienį, maždaug aštuntą vakaro, prie Sofijos Harington namo ji 
pastebėjo keistai besielgiantį vyrą. Nepažįstamasis nešėsi raudoną 
krepšelį ir vilkėjo palaidinę su gobtuvu. Bet moteris, rodos, neblogai į 
ji įsižiūrėjo. 

— Veido bruožus nusakė? 

— Mes pasiuntėme žmogų ją apklausti. Kol kas iš to, ką girdėjome 
turint galvoje ūgį ir sudėjimą, apibūdinimas atitinka Bišopą. Kiek su- 
pratau iš įvykių eigos ataskaitos, tam laikui jis neturi alibi? 

— Teisingai. Ar liudininkė Bišopą atpažintų? - 

— Ši užduotis į darbų sąrašą įtraukta pirmuoju numeriu. 

Greisas pasiteiravo, kaip sekasi aiškintis, ar Sofija palaikė artimus 
santykius su kokiu nors vyru. Detektyvas vyresnysis inspektorius at- 

sakė kol kas nieko naujo nesužinojęs ir pridūrė, esą netrukus bus ap- 
klausta draugė, kuri pranešė, kad ji dingo. 

Baigęs šnekėti su kolega, Greisas „BlackBerry“ telefone pasitikri- 
no elektroninį paštą, tačiau nerado jokių su abiem tyrimais susijusių 
laiškelių. Jis grąžino aparatą į dėklą, prisegtą prie diržo, ir trumpam 
susimąstė. Iš esmės Duigano žinios labai neblogos. Jeigu moteris už- 
tikrintai atpažins Brajaną Bišopą, byla pasipildys dar vienu reikšmingu 
įkalčiu. 

Skrandis vėl urgztelėjo. Pro atvirą stogo liuką plieskė svilinantys 
saulės spinduliai, ir Greisas jį uždarė, su pasitenkinimu nugrimzdamas 
į laikiną pavėsį. Tuomet prigriebė degalinėje įsigytą sumuštinį su kum- 
piu bei kiaušiniais ir nuo jo nuplėšė celofano plėvelę. Pirmas kąsnis 
savo skoniu šiek tiek priminė rūkytu bekonu atsiduodantį kartoną. 
Lėtai ir be jokio entuziazmo kramtydamas maistą, vyresnysis detekty- 
vas pakėlė naujausią Argus laikraščio numerį ir įsistebeilijo į sensacingą 
pirmo puslapio straipsnį. Kaip visada nuostabą kėlė tai, kaip sparčiai 
redakcija išspausdino istoriją. Kada nors reikės pasidomėti Spinelos 
šaltiniais, nustatyti, kas iš policijos dirba jo informatoriumi. Tačiau 
dabar minėtas tyrimas buvo prioritetų sąrašo apačioje. 

ANTROJI BRAITONO SERIJINIO ŽUDIKO AUKA 

Itin patrauklioje portretinėje nuotraukoje Sofija Harington puika- 
vosi trumparankoviais marškinėliais, jos kaklą puošė paprastas karolių 
vėrinys, saulėkaitoje plevėsavo ilgi rudi plaukai. Jauna moteris plačiai 
šypsojosi objektyvui arba fotoaparatą laikančiam žmogui. 

Greisas perskaitė Kevino Spinelos straipsnį, pratęstą antrame bei 
trečiame puslapiuose ir pagražintą Ketės Bišop gyvenseną atspindinčių 
fotografijų serija, taip pat sielvartaujančių Sofijos Harington tėvų ir ge- 
riausios draugės, su kuria vyresnysis detektyvas ketino susitikti vėliau, 
atvaizdais. Ir, žinoma, nuolat demonstruojama jo paties nuotrauka. 

Spinela jam būdinga maniera taip ištrimitavo apie nusikaltimą, 
kad mieste sukeltų kuo didesnę paniką, artimiausioms dienoms gero- 
kai padidintų laikraščio tiražą, į savo gyvenimo aprašymą įtrauktų pa- 
pildomą pliusą, kuris padėtų — kaip lipšnus padlaižys, be jokių abejo- 
nių, vylėsi — įsidarbinti viename iš dienraščių, platinamų šalies mastu. 
Greisas nekaltino nei žurnalisto, nei redaktoriaus, nes pats, būdamas 

jų vietoje, greičiausiai elgtųsi lygiai taip pat. Vis dėlto iš konteksto iš- 
imtos citatos, tokios kaip „Braitono policijos vyriausiasis inspektorius 
Kenas Brikhilas patarė visoms Braitono ir Houvo moterims užsirakinti 
namuose“, galėjo tiktai pakenkti. 

Atsargiai ir kruopščiai rengdami spaudos konferencijas, kaip šian- 
dieninė, teisėtvarkos atstovai ne vien siekdavo informuoti visuomenę 
apie įvykdytus nusikaltimus, bet ir vildavosi mainais sulaukti vertin- 
gos informacijos. Tačiau dėl panašių gąsdinimų policijos komutatorius 
viso labo užplūs šimtai įbaugintų moterų skambučių. 

Į pilvą susikimšęs tiek sumuštinio, kiek įstengė, nuplovęs mais- 
tą drungna dietine kokakola, jis išniro laukan ir liekanas su celofanu 
nutrenkė į šiukšlių dėžę. Pareigingai susimokėjo už stovėjimo vietą ir 
užkišo už priekinio stiklo taloną. Tada prisiartino prie gėlių kiosko, įsi- 
gijo puokštelę ir numynė palei ilgą, vietomis baltai, o kai kur pilkai arba 
kreminiu atspalviu nudažytą ligoninės fasadą. Galop žengė po didžiule 
organinio stiklo stogine ir praėjo pro greitosios pagalbos automobilį, 
kurio paskirtį nurodė ant antvožo milžiniškomis žaliomis raidėmis at- 
virkščiai užrašyti žodžiai. 

Rojus nepakentė šios vietos. Jautėsi nesmagiai ir niršo dėl to, kad 
Braitono ir Houvo lygio miestas teturėjo pasibjaurėtinai suskretusią 
gydymo įstaigą. Nepaisant didingo pavadinimo, įspūdį darančio pastatų 
komplekso ir kelių aukščiausios klasės sektorių, tarkim, širdies liga sky- 
riaus, apskritai paėmus, šiai ligoninei gėdą užtrauktų bet kokia laikina 
medicinos centro pašiūrė, suręsta vienoje iš trečiojo pasaulio šalių. 

Kartą jis skaitė, kad per Antrąjį pasaulinį karą, pirmą sykį per 
visą istoriją, daugiau kareivių pražudė pačios žaizdos, o ne gydyklose 
pasigautos infekcijos. Pusė Braitono ir Houvo gyventojų bijojo lanky- 
tis ligoninėje prisiklausę gandų, esą ten išleisi kvapą ne dėl sveikatos 
problemų, kurios privertė į ją atvažiuoti — labiau tikėtina, jog tave nu- 
marins tenykščiai užkratai. 

Medikai čia niekuo dėti; didžiumą personalo sudarė kvalifikuoti, 
savo darbui atsidavę specialistai — pačiam ne kartą savo akimis teko 
stebėti, kaip jie nerdavosi iš kailio. Greisas kaltino vietinę administra- 
ciją ir vyriausybę, leidusią sveikatos apsaugos standartams nusiristi iki 
tokio žemo lygio. 

Jis nužingsniavo pro dovanėlių krautuvėlę ir pigų, apgailėtinos 
išvaizdos „Nuovo Caffė“ bufetą, koks galėtų priklausyti greitkelyje 
įrengtam techninės priežiūros punktui, pasitraukė iš kelio artėjančiai 
senyvai pacientei bejausmiu veidu, kuri atlingavo nuožulniomis grin- 
dimis. 

Ligoninei puoselėjamas pyktis sustiprėjo nusigavus iki medinio, 
išriesto registratūros stalo ir pamačius lentelę su užrašu, gulinčią šalia 
plastikinių gėlių puokštės. 

ATSIPRAŠOME. REGISTRATŪRA NEDIRBA 

Laimė, Eleanora sugebėjo atrasti jaunąją pareigūnę — prieš kelias 
dienas iš ortopedijos skyriaus ją perkėlė į kitą, pavadintą Čičesteriu. 
Ant sienos kabantis sąrašas informavo, kad jis įkurtas trečiame šio 
priestato aukšte. 

Spiraliniais laiptais užlipęs į antrą aukštą jis perėjo mėlynu lino- 
leumu išklotomis grindimis, įveikė dar du laiptatakius su mediniais 
turėklais ir sustojo nudrengtame, apšepusiame koridoriuje. Link at- 
vykėlio artėjo jauna, azijietiškos kilmės seselė mėlyna palaidinuke ir 
juodomis kelnėmis. Šnerves pakuteno silpnas, mokykliniams pietums 
būdingas kopūstų ir bulvių košės kvapas. 

— Ieškau Čičesterio skyriaus, — pasakė Greisas. 

Mergina mostelėjo ranka. 

— Ana ten. 

Vyresnysis detektyvas nudrožė palei išrikiuotus dujų balionus, 
atidarė duris stikliniu, perspėjimais apklijuotu langu ir atsidūrė patal- 
poje, kurioje stovėjo šešiolika lovų. Čia vyravo dar stipresni mokyklinio 
maisto kvapsniai, atmiešti gižiu, vos užuodžiamu šlapimo bei dezinfe- 
kuojamųjų priemonių tvaiku. Grindis dengė senas linoleumas, sienos 
buvo purvinos. Pro plačiai pradarytus langus atsivėrė vaizdas į kitą 
ligoninės Aygelį, iš kurio ventiliacijos angos kilo garai. Keletą lovų supo 
iš dalies užtrauktos pasibaisėtinos išvaizdos užuolaidos. 

Mišrioje palatoje, regis, daugiausia buvo iškaršusių pacientų ir 
psichinių ligonių. Vyresnysis detektyvas akimirką pažiopsojo į miegan- 
čią, bedantę burną pražiojusią senutę kuokštėtais, vatos spalvos plau- 
kais ir neką tamsesniais, įdubusiais skruostais. Kambaryje veikė keli 
televizoriai. Vienoje iš lovų drybsantis jaunuolis kažką garsiai vapėjo. 

Tolimajame patalpos gale nerišliai ir nežinia kam klykavo kita gulinti 
senolė. Greisui iš dešinės į akį pūtė žemaugis, sudžiūvęs senučiukas — 
apklotai buvo nuspardyti į šoną, ant staliuko, iškilusio virš knarkiančio 
žmogaus, stiebėsi du tušti kolos buteliai, iš po dryžuotų, nusmukusių 
pižaminių kelnių kyšojo suglebęs, prie sėklidžių prilipęs penis. 

O gretimoje lovoje, dideliam savo siaubui, jis išvydo dulkėtais 
medicinos prietaisais apsuptą moterį, kurią atėjo aplankyti. Iš kišenės 
krapštydamas mobilųjį, pralėkdamas pro savo reikalais užsiėmusias 
seseles, Greisas pajuto, kad jam užvirė kraujas. 

Vieną iš numylėtinių jaunųjų pareigūnių, detektyvę konsteblę 
Emą Džeinę Boutvud, rimtai sužeidė per tą pačią operaciją, kai pašovė 
Gleną Brensoną. Furgonas ją įtrėškė į stovintį automobilį, smarkiai 
sužalojo vidaus organus, įskaitant blužnį, kurią gydytojai turėjo pa- 
šalinti, daugybėje vietų lūžo kaulai. Dvidešimt penkerių metų moteris 
visą savaitę tysojo komos būsenos, prijungta prie gyvybę palaikančios 
aparatūros. Kai ji atsipeikėjo, gydytojai ėmė nuogąstauti, kad pacientė 
nebegalės vaikščioti. Bet pastaruoju metu jos būklė drastiškai pagerė- 
jo; dabar Ema įstengė nepadedama atsistoti ir su užsidegimu prakalbo 
apie sugrįžimą į darbą. 

Greisas nuoširdžiai jai simpatizavo. Ema buvo nuostabi detektyvė 
ir, jo manymu, teisėtvarkos pajėgose galėjo aukštai kilti. Bet dabar, iš- 
sitiesusi lovoje, blausiai šypsodamasi, moteris panėšėjo į suglumintą, 
iš vėžių išmuštą vaiką. Smulkaus sudėjimo kūnas, kurį pridengė ligo- 
ninės apdaras, atrodė išsekęs; oranžinė žymelė beveik nuslydo nuo jos 
riešo. Šviesūs plaukai, netekę sveiko žvilgesio, priminė sausus šiaudus 
ir buvo netvarkingai pakirpti — kelios pavienės sruogos krito žemyn 
tarsi atsiskyrusios nuo kitų. Prie lovos stovintį staliuką perpildė atvi- 
rukai, gėlės ir vaisiai. 

Jos akys viską pasakė anksčiau, nei jiedu prašneko, ir Greiso vidu- 
je kažkas nutrūko. 

— Kaip laikaisi? — paklausė jis, kol kas iš savo gniaužtų nepa- 
leisdamas puokštelės. . 

— Kaip niekad gerai! — Ema aiškiai mėgino svečiui pakelti nuo- 
taiką. — Vakar tėčiui prižadėjau dar iki vasaros jį įveikti teniso aikšty- 
ne. Nemanau, kad bus sunku. Iš jo nekoks žaidėjas! 

Vyresnysis detektyvas šyptelėjo ir švelniai pasiteiravo: 

— Ką, velniai rautų, veiki šioje palatoje? 

Ji pagūžčiojo. 

— Mane perkėlė prieš tris dienas. Sakė, kad kitoje palatoje prisi- 
reikė laisvos lovos. 

— Nejaugi? Tu nori čia likti? 

— Nelabai. 

Greisas atšlijo ir žvilgsniu pasidairė laisvos seselės, galų gale prisi- 
artino prie azijietės, kuri iš po paciento išgriebė antį. 

— Atleiskit, aš ieškau jūsų viršininkės. 

Apsisukusi mergina pamojo link suvargusios, į palatą įžengian- 
čios, rankose segtuvo lentelę laikančios seselės, kokių keturiasdešim- 
ties metų moters smeigtukais susegtais plaukais, moksliukės veidu ir 
didžiuliais akiniais. 

Pakako kelių ryžtingų žingsnių, kad Greisas užkirstų jai kelią. Prie 
mėlynos palaidinukės pritvirtintas ženklelis skelbė: ANDŽELA MORIS, 
SKYRIAUS VEDĖJA. 

— Atleiskit, — prabilo jis, — ar galėčiau su jumis šnektelėti? 

— Deja, šiuo metu esu užsiėmusi, — iš aukšto atsiliepė vedėja, 
kurios tonas skambėjo dirgliai ir akivaizdžiai priešiškai. — Bandau iš- 
spręsti problemą. 

— Ką tik sulaukėte dar vienos. — Jai prieš nosį atkišdamas savo 
pažymėjimą, Greisas bemaž purtėsi iš pykčio. 

Moteris sunerimo. 

— Kas... kas atsitiko? — balsas ūmai pritilo keliais decibelais. 

Vyresnysis detektyvas parodė į Emą Džeinę. 

— Duodu jums lygiai penkias minutes, kad aną merginą iškraus- 
tytumėte iš šitos dvokiančios pragaro skylės ir perkeltumėte į vienvietę 
arba tiktai į moterų palatą. Aišku? 

Vedėja vėl užrietė nosį. 

— Vyresnysis detektyve, pasistenkite įsisąmoninti, kad mūsų 
ligoninėje apstu sunkumų. 

Pakėlęs balsą, kone šaukdamas, Greisas atrėžė: 

— Toji jauna moteris yra didvyrė. Buvo sužalota, kai pademons- 
travo neįtikimą narsą atlikdama tarnybinę pareigą. Padėjo apsaugoti 

miestą nuo monstro, kuris dabar už grotų laukia teismo, ir išgelbėjo 
dviejų nekaltų žmonių gyvybes. Faktiškai paaukojo savąją! O jūs atsi- 
dėkojate paguldydami ją mišrioje, geriatrinėje palatoje, šalia vyro atsi- 
kišusiu pimpalu. Čia ji daugiau nepraleis nė vienos valandos. Ar mane 
supratote? 

Seselė suirzusi apsižvalgė. 

— Vėliau pažiūrėsiu, kuo galėsiu jai pagelbėti. 

Greisas užrėkė dar garsiau: 

— Ar jūs prastai girdite? Jokio „vėliau“ nebus. Imsitės darbo 
nedelsdama. Nes aš sukiosiuos jums priešais nosį, kol ją paguldysite 
mane tenkinančioje palatoje. — Jis parodė vedėjai telefoną. — Darysi- 
te, ką nurodžiau, antraip į Argus ir visus kitus šalies laikraščius išsiųsiu 
elektronines žinutes su nuotraukomis, ką tik įamžinusiomis Braitono 
didvyrę detektyvę konsteblę Boutvud, iš kurios apgailėtina jūsų ne- 
kompetencija atėmė bet kokį orumą. 

— Čia draudžiama naudotis mobiliaisiais. Ir jūs neturite teisės 
fotografuoti pacientų. 

— Ojūs neturite teisės taip elgtis su mano pareigūne. Pakvieskit 
ligoninės direktorių. TUČTUOJAU! 


78 


Po pusvalandžio Emą Džeinę Boutvud koridorių labirintais nuvežė į 
modernesnį ligoninės sektorių. 

Kai jaunąją detektyvę konsteblę įkurdino saulėtoje vienvietėje 
palatoje, iš kurios atsivėrė vaizdas į Anglų kanalą, tyvuliuojantį ana- 
pus namų stogų, Greisas įteikė jai gėles ir pasišalino, bet pirmiausia iš 
vyriausiojo šulo, kuris bendravo telefonu, įsitaisęs savajame dramblio 
kaulo bokšte, išpešė pažadą, kad pacientė liks šitame kambaryje, kol ją 
išrašys. 

Vadovaudamasis nurodymais, gautais prie paradinio įėjimo, jis 
sustingo šalia lifto ir nuspaudė mygtuką. Laukti teko taip ilgai, kad 
Greisas panūdo numoti ranka ir pasivaikščioti, bet durys netikėtai nu- 

slydo į šoną. Nėręs į kabiną detektyvas linktelėjo jaunam, išvargusiam, 
energetinį batonėlį kramsnojančiam indui. 

Žemiau stetoskopo, kabančio po vyriškio kaklu, ant žalių mediko 
marškinėlių jis buvo prisisegęs ženkliuką su užrašu: DAKTARAS RADŽAS 
SINGAS, GREITOJI PAGALBA. Durims užsidarius, kabinoje pakibo tvanki 
kaitra. Greisas pasijuto lyg atsidūręs pirtyje. Staiga suvokė, kad gydy- 
tojas smalsiai į jį žiūri. 

— Karšta, tiesa? — mandagiai pastebėjo. 

— Taip, netgi per daug, — taisyklinga angliška tartimi atsakė 
daktaras. Susiraukęs pridūrė: — Atleiskit, kad klausiu, bet jūs atrodote 
pažįstamas. Ar mudu buvome kur nors susitikę? 

Greisas puikiai įsimindavo veidus, turėjo mažne fotografinę at- 
mintį. Bet galėjo prisiekti, kad Radžą Singą regi pirmą kartą. 

— Nemanau. 

Liftas sustojo, ir Greisasišsmuko laukan. Gydytojas nusekėiš paskos. 

— Šiandieniniame Argus numeryje atspausdinta jūsų nuotrauka? 

Vyresnysis detektyvas linktelėjo. 

— Štai kur šuo pakastas. Laikraštį skaičiau prieš kelias minutes. 
Tiesą sakant, ketinau susisiekti su jūsų tyrimo komanda. 

Nekantraudamas grįžti į savo kontorą, Greisas klausėsi daktaro 
Singo tiktai puse ausies. 

— Tikrai? 

— Galbūt tai nieko nereiškia... bet straipsnyje parašyta, kad jūs 
prašėte žmonių neprarasti budrumo ir pranešti policijai, jeigu jie pa- 
stebės ką nors įtartina. 

— Taip. 

— Na... aš privalau nepamiršti paciento konfidencialumo taisyk- 
lių... bet vakar mačiau žmogų, nuo kurio mane nukratė šiurpas. 

— Kodėl? 

Daktaras pažvairavo į tuščią koridorių, rūsčiai nužvelgė vandens 
kolonėlę ir atsisukęs įsitikino, kad lifto durys uždarytos. 

— Jei atvirai, jis keistokai elgėsi. Pavyzdžiui, apšaukė registratorę. 

Nieko čia keista, pagalvojo Greisas neabejodamas, kad ligoninėje 
žmonės nuolat paleisdavo gerklę — ir ne be priežasties. 

— Kai mudu su pacientu susitikome, man pasirodė, kad jis neap- 


200 PETER JAMES + MIRĘS GYVENTI 


sakomai įsiaudrinęs, — paaiškino gydytojas. — Nesupraskite manęs 
klaidingai, aš esu matęs užtektinai asmenų, turinčių psichinių proble- 
mų, bet tas vyriškis, rodės, dėl kažko siaubingai nerimavo. 

— Kodėl į jus kreipėsi? 

— Čiairvisa esmė. Paaiškėjo, kad plaštaką bjauroja užkrėsta žaizda. 

Staiga Greisas sukluso. 

— Kaip susižeidė? 

— Pacientas tvirtino, atseit ranką privėręs durimis, bet vargu ar 
sakė tiesą. 

— Durimis? — pasitikslino Greisas, mintyse išgirdęs Bišopą, tei- 
giantį, esą jis susižeidė plaštaką lipdamas į taksi. 

 — Taip. 

— Kodėl manote, kad pacientas melavo? 

— Nes žaizdelė priminė įkandimą. Visai įmanoma, kad žmogaus. 
Žymes aptikau viršutinėje riešo dalyje ir apatinėje, iš karto po nykščiu. 

— Jos atsirastų ir tuo atveju, jeigu prisivertumėte ranką automo- 
bilio durelėmis arba bagažinės dangčiu. 

— Tačiau nebūtų išriestos, — atsakė daktaras. — Ir viršutinė, ir 
apatinė buvo pusmėnulio formos. Be to, įvairaus gylio įdubimus galėjo 
palikti tiktai dantys. 

— Kodėl būtent žmogaus? O ne gyvūno? Tarkim, stambaus šuns? 

Gydytojas nuraudo. 

— Žinote, esu gan didelis kriminalinės literatūros gerbėjas. Kai 
turiu laiko, dievinu skaityti romanus, kuriuose nusikaltimus tiria 
teismo ekspertai, arba per televizorių žiūrėti serialus, tokius kaip „CSI 
kriminalistai“. — Pyptelėjo jo pranešimų gaviklis. Daktaras trumpam 
užsičiaupė, bet netrukus vėl pratęsė: — Aš padariau dar vieną išva- 
dą. — Antrąsyk nutilo ir apniukęs perskaitė jam atsiųstą žinutę. — 
Kurių galų pacientui reikėtų neigti, kad nukentėjo nuo šuns? Bet jei į 
ranką dantis suleido užpultas žmogus, tuomet nieko nuostabaus, kad 
jis bandė tai nuslėpti. Vėliau, išgirdęs siaubingą naujieną apie nužudytą 
jauną moterį, tiesiog pridėjau du prie dviejų. 

Greisas nusišypsojo. 

— Iš jūsų išeitų geras detektyvas! Nors prielaidos gali ir nepasi- 
tvirtinti. Sugebėtumėt jį apibūdinti? 

— Taip. Maždaug šešių pėdų ūgio, labai liesas, ilgoki rudi plaukai, 
tanki barzda ir tamsinti akiniai. Įžiūrėti veidą sekėsi sunkiai. Vilkėjo 
mėlyną lininį švarką ir kreminio atspalvio marškinius, buvo su džinsais 
ir sportiniais bateliais. Atrodė šiek tiek apsileidęs. 

Vyresnysis detektyvas nusiminė. Žmogus nė kiek nepriminė Bi- 
šopo, nebent tas pasirūpino užsimaskuoti — tokios tikimybės niekada 
nevalia atmesti. 

— At jį atpažintumėte? 

— Žinoma! 

— Galbūt vyriškį nufilmavo kuri nors iš ligoninės vaizdo kamerų? 

— Viena sumontuota greitosios pagalbos skyriuje. Ji tikrai bus 
užfiksavusi pacientą. 

Greisas padėkojo, užsirašė daktaro pavardę ir telefonų numerius. 
Nudrožęs ieškoti kamerų kontrolės punkto, pakeliui dėkle sužvejojo 
„BlackBerry“ ir pasitikrino elektroninį paštą. 

Į rytinį laiškelį, pasiųstą kartu su nuotraukomis iš Miuncheno, at- 
sakė Dikas Poupas. Perskaitęs draugo žinutę, jis sustojo kaip įbestas. 


Rojau, čia ne ta moteris, kurią mudu su Lesle pastebėjome 
aną savaitę. Mes įsitikinę, kad matėme Sendę. Sėkmės. 
Dikas. 

Prieš pusę ketvirtos Nadiuška De Sanča užbaigė skrodimą ir drauge su 
detektyvu vyresniuoju inspektoriumi Duiganu bei koroneriu išėjo iš 
morgo. 

Iš ligatūros žymės ant Sofijos Harington kaklo ir taškinės kraujos- 
ruvos akyse patologė padarė išvadą, kad vargšę jauną moterį pasmaugė. 
Bet, siekiant atmesti kitas galimas mirties priežastis, teks sulaukti tok- 
sikologinės kraujo analizės rezultatų, pranešimų apie ištirtą skrandžio 
turinį ir skysčių pavyzdžius, paimtus iš aukos šlapimo pūslės. Makštyje 
rasta sperma liudijo, kad prieš mirtį ją greičiausiai žagino. 

Kleo ir Darenas privalėjo padirbėti dar porą valandų. Iš pradžių 
ruošėsi išskrosti jūros išplautą neatpažintą moterį. Ir atlikti nemalonų 
šeštadienį automobilio partrenktos šešiametės mergaitės skrodimą. Be 
to, reikėjo pasirūpinti dar keturiais lavonais, įskaitant keturiasdešimt 
septynerių metų ŽIV infekuotą vyrą, kurį paguldė izoliatoriuje. 

Vakar, vėlyvą popietę, mažylės gimdytojai norėjo čia apsilankyti, 
ir Darenas porelę įleido. Prieš kelias valandas tėvai vėl atvyko į morgą, 
bet šįsyk su jais susitiko Kleo. Ji tebesijautė prislėgta. 

Daktaras Naidželas Čerčmenas, vietinis konsultantas patologas, 
užsiimsiantis šitais lengvesniais skrodimais, pasirodys po pusvalan- 
džio. Kristoferis Gentas, teismo ekspertas odontologas, padėsiantis 
identifikuoti moterį, sėdėjo kabinete, gurkšnojo kavą ir rūstavo, kad jį 
verčia laukti. 

Kleo su Darenu iškėlė moterį iš šaldytuvo ir ištraukė iš maišo. Pa- 
talpoje akimoju pakibo pūvančio kūno tvaikas. Tuomet jiedu perleido 
lavoną Gentui. 

Kristoferis Gentas, aukštas, rimtas, akiniuotas, apytikriai ketu- 
riasdešimt penkerių metų vyriškis retėjančiais plaukais, buvo tarp- 
tautinio masto įžymybė. Konkuruodamas su itin sėkmingu Monrealio 
odontologo Roberto Doriono veikalu „Įkandimų įkalčiai“, kuris seniai 
tapo savo srities etalonu, jis parašė visuotinai gerbiamą knygą apie 
dantų tyrimus, atliekamus per teismo ekspertizes. Taip pat garsėjo 
kaip paukščių stebėtojas ir vienas iš pasaulyje autoritetingiausių kirų 
specialistų. 

Apsirengęs žalia ligoninės apranga, Gentas darbavosi sparčiai, 
bet kruopščiai, tuo tarpu fone buvo girdėti, kaip Darenas traškina kitų 
lavonų šonkaulius ir pjūkleliu raižo kaukoles. Patalpoje viešpatavo ypač 
niauri nuotaika, kurios komandos nariai nė nebandė sklaidyti įprastais 
geraširdiškais pasišaipymais. Mažo vaiko kūnas slėgė labiau negu žu- 
diko auka. 

Gentas paspragsėjo standartiniu ir nešiojamu rentgeno spindu- 
lių fotoaparatais, diagramoje užsirašė su kiekvienu dantimi susijusias 
smulkmenas, galų gale viršutinę ir apatinę dantų eiles įspaudė į pa- 
ruoštus minkštos masės šablonus. Vykdydamas koronerio nurodymus, 
vėliau nuodugnias ataskaitas išsiųs visiems odontologams, gyvenan- 

tiems penkiolikos mylių spinduliu nuo Braitono ir Houvo. Negavęs re- 
zultatų, pamažu praplės jų ratą, kol — jeigu tiktai prisireiks — apklaus 
kiekvieną Jungtinėje Karalystėje užsiregistravusį odontologą. 

Ligi šiol neegzistavo jokia tarptautinė sistema, koordinuojanti 
duomenis apie žmogaus dantis. Jei nė vienas JK dantistas neatpažins 
moters ir jei asmens tapatybės nepadės nustatyti pirštų atspaudai arba 
DNR analizė, velionė atguls į kapą, už kurį sumokės Braitono ir Houvo 
valdžia, ir ateities kartoms išliks tik kaip tragiškos statistikos dalelė. 


Naidželas Čerčmenas neseniai apskaičiavo, kad per penkiolika metų 
šiame morge atliko daugiau nei septynis tūkstančius skrodimų. Tačiau 
prie kiekvieno lavono plušėdavo trykšdamas tuo pačiu, kone vaikišku 
entuziazmu kaip ir tuomet, kai apdorojo patį pirmąjį. Savo darbą tie- 
siog dievino ir tikėjo, kad visi individai, patekę į jo rankas, nusipelnė 
kuo visapusiškesnės apžiūros. 

Išvaizdus, puikios formos keturiasdešimt devynerių vyriškis, 
jaučiantis aistrą lenktyniniams automobiliams, turėjo vaikėzišką vei- 
dą — didžiąją jo dalį pridengė žalia kaukė, dėl kurios atrodė gerokai 
jaunesnis. 

Įdėmiai nužvelgęs neatpažintą moterį, mostu pabaidęs mėsines 
muses ir privertęs jas sprukti nuo smegenų, perkeltų ant metalinio 
padėklo, kuris gulėjo ant pravertos krūtinės, jis ėmėsi darbo. Abu 
pusrutulius atsargiai supjaustė ilgaašmeniu skrostuvu ieškodamas 
svetimkūnių, tokių kaip kulka, peilio dūrio arba kraujavimo požymių, 
liudijančių, kad moteris mirė dėl stipraus smūgio į galvą. Tačiau smege- 
nys buvo sveikos ir niekaip nepažeistos. 

Beveik išėstos akys nepateikė nė menkiausios informacijos. Širdis 
lyg ir normali, arterijos neužsikimšusios. Dabartiniame tyrimų etape 
nustatyti jos amžių sekėsi nelengvai. Sprendžiant iš dantų spalvos bei 
išvaizdos, fizinių duomenų ir krūtų — taip pat iš dalies išgremžtų — 
būklės, jai galėjo būti maždaug nuo dvidešimt penkerių iki keturiasde- 
šimties su viršum. 

Darenas pernešė širdį ant svarstyklių ir sieninėje lentelėje pažy- 
mėjo skaičius. Čerčmenas linktelėjo; svoris nebuvo nei per mažas, nei 

per didelis. Jis išpjovė plaučius ir abiem pirštinėtomis rankomis per- 
kėlė juos ant padėklo; nuo audinių nuvarvėjo tamsus skystis. 

Vos po kelių minučių Čerčmenas nutraukė naujo tyrimo objekto 
apžiūrą ir atsisuko į Kleo. 

— Įdomu, — tarė. — Moteris nenuskendo. Plaučiuose nėra vandens. 

— Ką nori tuo pasakyti? — kvailas klausimas Kleo išsprūdo ne- 
jučia, blaivų protą trumpam aptemdė liūdesys, užvaldęs po akistatos su 
žuvusios mergaitės tėvais, pagirios ir nerimas dėl Sendės, kuri drumstė 
santykius su Rojumi Greisu. Atsakymą ji, suprantama, žinojo. Puikiai 
numanė, ką kolega turėjo galvoje. 

 — Moteris mirė dar prieš panirdama į jūrą. Deja, darbą reikės su- 

stabdyti. Tu privalėsi perduoti žinią koroneriui. 

Skrodimą perims patologė iš Vidaus reikalų ministerijos, veikiau- 
siai Nadiuška De Sanča. Velionei ką tik buvo suteiktas įtartinai mirusio 
asmens statusas. 

Rojus Greisas mintyse save perspėjo, jog karštą dieną niekuomet ne- 
užsidarytų ankštoje patalpoje kartu su Normanu Potingu. Jie sėdėjo 
vienas šalia kito priešais monitorių, įsitaisę prie liudininkų apklausos 
kambario prijungtoje kamarėlėje. Į žaliuzes, nuleistas virš vienintelio 
lango, be gailesčio plieskė vėlyvo popiečio saulė, iš oro kondicionieriaus 
nebuvo jokios naudos. Greisas žliaugė prakaitu. Potingas baltais, trum- 
parankoviais marškiniais ir nuo drėgmės pajuodusiomis pažastimis 
dvokė kaip vidinė senos kepurės pusė. 

Maža to, detektyvas seržantas valgė kažkokį maistą, gausiai pa- 
gardintą česnakais, ir dabar nuo jo burnos kvapo rietė nosį. Iš švarko, 
kybančio ant kėdės atkaltės, kišenės Greisas sužvejojo mėtinės gumos 
pakelį ir pasiūlė vieną gabaliuką kolegai vildamasis, kad taip apsisaugos 
nuo mirtino jo alsavimo. 

— Ačiū, Rojau, bet aš gumos nekramtau, — atsakė Potingas. — 
Nuo jos man krenta plombos. — Pasikrapštęs prie valdymo įtaisų, 

sparčiai atgal persuko vaizdo įrašą. Greisui bežiūrint į ekraną, Potin- 
gas, Zaferonė ir trečiasis vyriškis pagreitintu žingsniu atbulomis išėjo 
iš kambario, paeiliui pranykdami tarpduryje. — Esi susikūręs „MySpa- 
ce“ profilį? — staiga paklausė. 

— Ar aš ne per senas kiurksoti „MySpace“ svetainėje? 

Potingas pakratė galvą. 

— Ten pilna įvairaus amžiaus žmonių. Li tėra dvidešimt ketveri. 
Mudu užregistravome bendrą proflį. Norma-Li. Aišku? Anglijoje ji su- 
sirado jau tris drauges iš Tailando. Viena netgi gyvena Braitone. Ne- 
blogai, ar ne? 

— Genialu, — atsiliepė Greisas, sutelkęs dėmesį ne tiek į pokalbį, 
kiek į pastangas išvengti pašnekovo kvapo. 

— Beje, viena mergužėlė velniškai graži, — pridūrė detektyvas 
seržantas. — Karšta paukštytė! 

— O aš maniau, kad esi laimingai vedęs vyras — kad džiaugiesi 
nuotaka. 

Akimirką Potingas spinduliavo tikrą palaimą; mopsišką jo veidą 
išvagojo pasitenkinimo raukšlelės. 

— Ji nepakartojama, Rojau! Išmokė mane naujų triukų. Jie verčia 
iš koto! Ar kada miegojai su rytiete? 

Vyresnysis detektyvas papurtė galvą: 

— Patikėsiu tavo žodžiu. 

Jis stengėsi susikaupti. Mėgino nustumti mintis apie Sendę į 5ą- 
monės užkaborį ir pasinerti į darbą. Pečius slėgė neapsakomai sunki 
atsakomybės našta, ir Greisas žinojo, kad veiksmai, kurių imsis per 
artimiausias kelias dienas, gali reikšmingai paveikti tolesnę jo karjerą. 
Dėl visuotinio susidomėjimo šia byla į jį bus nukreiptas ne vien kritiš- 
kas Alisonos Vosper žvilgsnis. 

Ekrane ant vienos iš trijų raudonų, liudininkų apklausos kam- 
baryje stovinčių kėdžių sėdosi lieknas, prakaulus, įspūdingo, veikiau 
įdomaus nei simpatiško veido vyriškis. Jo plaukai buvo nevalyvai su- 
taršyti, veidą dengė tanki olando naujakurio barzda. Svečias vilkėjo pa- 
laidus havajietiškus marškinėlius, buvo užsitempęs mėlynus džinsus ir 
apsiavęs odinius sandalus. Blyškus gymis liudijo, kad didžiumą vasaros 
jis, ko gero, praleido uždarose patalpose. 

— Čia Ketės Bišop meilužis? — paklausė Greisas. 

— Taip, — atsakė Potingas. — Bartis Kancleris. 

— Kokia pretenzinga pavardė. 

— Koks pretenzingas mulkis, — pridūrė detektyvas seržantas, 
įjungęs garsą. 

Greisas klausėsi pokalbio neatplėšdamas nuo monitoriaus akių. 
Abu detektyvai nuolat kažką užsirašydavo bloknuotose. Bartis Kancle- 
ris, nors ir atrodė keistai, dudeno užtikrintu, nežymiai viršesnio užda- 
ros privilegijuotos mokyklos absolvento balsu, demonstravo įtampos 
nekaustomą, savimi pasitikinčio žmogaus kūno kalbą, o dirglumą 
parodydavo tik retsykiais, kai tarp pirštų pasukiodavo medžiaginę 
apyrankę. 

— Pone Kancleri, ar ponia Bišop kada nors su jumis šnekėjo apie 
savo vyrą? — pasiteiravo Normanas Potingas. 

— Be abejo. 

— Arjus tai jaudino? — paklausė Zaferonė. 

Vyresnysis detektyvas šyptelėjo. Arogantiškasis jaunuolis elgėsi 
būtent taip, kaip Greisas tikėjosi — apklausiamą žmogų siekė išvesti 
iš kantrybės. 

— Ką konkrečiai turite omenyje? — tarė Kancleris. 

Zaferonė atlaikė jo žvilgsnį. 

— Arjus džiugino mintis, kad miegate su moterimi, kuri apgau- 
dinėja sutuoktinį? 

— Esu čia, kad jums padėčiau surasti mano brangiosios Ketės 
žudiką. Nemanau, kad šitas klausimas svarbus tyrimui. 

— Mes patys spręsime, kas svarbu, sere, — šaltai atsiliepė detek- 
tyvas konsteblis. 

— Aš atvykau savo noru, — keldamas balsą, pastebimai suirzęs 
išdrožė dailininkas. — Ir man nepatinka jūsų tonas. 

— Pone Kancleri, jūs, žinoma, susikrimtęs, — mandagiai įsiterpė 
Normanas Potingas, vaizduodamas klasikinį gerą farą, kaip atsvarą 
Zaferonės vaidinamam blogiukui. — Iš dalies suprantu, ką išgyvenate. 
Labai mums pagelbėtumėte, jei atskleistumėte, kokie santykiai siejo 
poną ir ponią Bišopus. 

Kancleris kelias sekundes timpčiojo apyrankę. 

— Tas žmogus buvo tikras gyvulys, — staiga ištarė. 

— Kokia prasme? — paklausė Potingas. 

— Jis mušdavo žmoną? — kolegai paantrino Zaferonė. — Smur- 
tavo? 

— Ne fiziškai, o psichologiškai. Nuolat ją kritikavo — dėl iš- 
vaizdos, dėl to, kaip Ketė rūpinosi namais, — sakyčiau, elgėsi perdėtai 
pedantiškai. Be to, siaubingai pavyduliavo... štai kodėl ji buvo ypač 
atsargi. Ir... — dailininkas trumpam nutilo tarsi dvejodamas, ar verta 
pratęsti mintį. — Na, nežinau, ar jums tai pasirodys reikšminga, bet 
Ketė minėjo, kad jis turi keistokų polinkių. 

— Kokioje srityje? — sukluso Potingas. 

— Sekso. Bišopas mėgsta žaisti vergus. Ir naudotis fetišu. 

— Pavyzdžiui? 

— Odiniais, guminiais ir panašiais dalykėliais. 

— Jums taip sakė ponia Bišop? — pasitikslino Zaferonė. 

— Taip. 

— Ir jos žodžiai jus įaudrino? 

— Po velnių, kas čia per klausimas? — užsiplieskė Kancleris. 

— Arjos pasakojimas jums sužadino aistrą? 

— Aš nesu nesveikas iškrypėlis, — atkirto menininkas. 

— Pone Kancleri, — prabilo Normanas Potingas, vėl įsijausdamas 
į gero faro personažą, — spėju, kad ponia Bišop jums neužsiminė apie 
dujokaukę? 

— Apie ką? 

— Gal kartais žinote, ar tarp pono Bišopo fetišų buvo dujokaukė? 

Dailininkas pamąstė. 

— Aš... nepamenu, kad Ketė būtų apie ją šnekėjusi. 

— Tikrai? — paklausė Zaferonė. 

— Toks dalykas lengvai iš galvos neiškristų. 

— Bet jūs sugebėjote be jokio vargo pamiršti, kad ji ištekėjusi, — 
įgėlė detektyvas konsteblis. . 

— Kaip matau, man laikas išsikviesti advokatą. Jūs nebesivaldote. 

— Ar jūs nužudėte ponią Bišop? — pasiteiravo Zaferonė. 

Atrodė, kad Kancleris tuojau sprogs. 


— KĄ? 

— Klausiu, ar jūs nužudėte ponią Bišop. 

— Aš ją mylėjau... mudu ketinome kartu gyventi iki mirties... 
kurių galų man reikėjo ją žudyti? 

— Jūs sakote, kad norite advokato. — Zaferonė į jį įsikibo it rot- 


veileris. — Iš savo patirties žinau, kad teisininkus paprastai kviečiasi 
nusikaltėliai. 
— Aš ją labai mylėjau. Man... — Bartis Kancleris užsikirto. Ne- 


lauktai nukorė pečius, veidu įsikniaubė į delnus ir pratrūko raudoti. 

Abu detektyvai lūkuriuodami apsimainė žvilgsniais. Neilgai tru- 
kus menininkas susitvardęs atsisėdo tiesiau. 

— Atleiskit. 

Pagaliau Zaferonė mestelėjo klausimą, kurį Greisui taip magėjo 
išgirsti. 

— Ar Bišopas žinojo apie jūsų santykius? 

— Jokiu būdu! 

— Aplinkiniai atsiliepia apie poną Bišopą kaip apie nepaprastai 
protingą žmogų, — vėl įsiterpė Normanas Potingas. — Judu su ponia 
Bišop palaikėte artimus ryšius ilgiau nei metus. Nejau išties galvojate, 
kad jos sutuoktinis nieko nenutuokė? 

— Mes elgėmės itin atsargiai... šiaip ar taip, didžiumą darbo die- 
nųjos vyras praleisdavo Londone. 

— Galbūt viską žinojo, bet tylėjo? — spėjo Zaferonė. 

— Gal ir taip, — nenoriai sutiko Kancleris. — Bet mažai tikėti- 
na... Ketė neabejojo, kad mūsų paslapties jis neatskleidė. 

Detektyvas konsteblis staigiais judesiais atgal atvertė kelis blok- 
noto puslapius. . 

— Anksčiau sakėte, esą tam laiko tarpui, kuris praėjo nuo atsi- 
sveikinimo su ponia Bišop iki ją užklupusios mirties, — mūsų vertini- 
mu, maždaug po valandos, — alibi neturite. 

— Teisingai. 

— Nes paprasčiausiai užmigote. 

— Buvo beveik vidurnaktis. Mudu mylėjomės. Jūs niekada gy- 
venime nesimylėjote? Pabandęs sužinotumėte, koks mieguistas vėliau 
jautiesi. — Jis rūsčiai dėbtelėjo į Zaferonę. 

Greisas sau išvardijo pastebėjimus. Nesantuokiniai meilės ryšiai 

tęsėsi ilgiau nei metus. Prieš pusmetį Brajanas Bišopas apdraudė ant- 
rosios pusės gyvybę trimis milijonais svarų. Praeityje ne sykį smurta- 
vo. Ojei vis dėlto išsiaiškino apie žmonos neištikimybę? 

Anot Kanclerio, jiedu su Kete planavo kartu gyventi ligi mirties. 
Čia ne eilinis meilės romaniūkštis. Galimas daiktas, mintis, kad ją pra- 
ras, Bišopui buvo nepakeliama. 

Taigi visos reikalingos varnelės sudėliotos. Tas žmogus turėjo 
motyvą. 

Galbūt kruopščiai planavo žmogžudystę ištisus mėnesius? Lon- 
done užsitikrino alibi, tik padarė klaidelę, apie kurią nieko nežinojo. 
Jo automobilį įamžino slaptas, prie Getviko oro uosto sumontuotas 
greičio matuoklis. 

Vyresnysis detektyvas toliau stebėjo apklausą, per kurią Zaferonė 
vis labiau erzino Kanclerį. Menininko, aišku, nevalia išbraukti iš įta- 
riamųjų rato. Jis akivaizdžiai kraustėsi iš proto dėl Ketės Bišop. Taip 
dievino, jog pamestas ryžtųsi ją nužudyti? Kas žino. Buvo pakankamai 
sumanus, kad kaltę dėl mylimos moters mirties perkeltų ant jos vyro 
pečių? Visai įmanoma. Bet šiuo metu nenumaldomai daugėjo tik Braja- 
no Bišopo kaltės įrodymų. 

Greisas žvilgtelėjo į laikrodį. Jau penkiolika minučių po penkių. 
Iš Sasekso grafystės Karališkosios ligoninės jis atsivežė vaizdo įrašą 
su įtartinu, greitosios pagalbos laukiamajame užfiksuotu žmogumi ir 
Kriminalinės policijos valdyboje iš karto perdavė gautą medžiagą filma- 
vimo skyriaus darbuotojams. Prieš pokalbį su Kima Merfi ir Brendanu 
Duiganu, su kuriais ruošis bendram, pusę septintos numatytam pasi- 
tarimui, dar turėjo laiko patikrinti, kaip sekėsi paryškinti kadrus. 

Prastos kokybės įraše buvo nelengva įžiūrėti vyriškio bruožus, 
nes veidą dengė ilgi plaukai, tamsūs akiniai, ūsai ir barzda. Bet vietinės 
technologijos jo atvaizdui suteiks raiškumo. Greisui išnyrant į korido- 
rių, suzvimbė mobilusis. Jam paskambinusi Bela Moj taip karštai ir 
nerišliai burbuliavo, tarsi būtų pilna burna čiaumojusi šokoladinius 
„Maltesers“ rutuliukus. Ketės Bišop byloje paaiškėjo DNR analizės 
rezultatai. 

Kai detektyvė seržantė pranešė, ką parodė laboratorijos tyrimas, 
Greisas kumščiu džiugiai perskrodė orą. 

Nuostabiame Braitono Skersgatvių rajone, karalienės Onos laikais 
iškilusiame name įrengtas Roberto Vernono kabinetas neturėjo oro 
kondicionieriaus. Iš siauros gatvelės, akmeninių pastatų apsuptyje 
nudrikusios pajūrio link, pro trečio aukšto langus sklido pneumatinio 
grąžto ūžesys, nuo kurio sustiprėjo skausmas, ryte, po eilinės, faktiškai 
bemiegės nakties, įnikęs varstyti Brajano Bišopo galvą. 

Kabinetas buvo erdvus ir malonus pažiūrėti, didžiumą šviesiai 
mėlynų sienų dengė lentynos, užkimštos teisinės literatūros tomais, ir 
dokumentų spintelės. Dvi senos, aukštai pakabintos Braitono nuotrau- 
kos vaizdavo grandinėmis atitvertą prieplauką ir Old Staino aikštę. Ant 
rašomojo stalo riogsojo šūsnys laiškų, keletas jų gulėjo ir ant grindų. 

— Brajanai, prašau atleisti dėl netvarkos, — prabilo Vernonas, 
kaip visada tikras mandagumo įsikūnijimas. — Po atostogų tik šįryt 
atėjau į darbą — nė nežinau, nuo ko pradėti! 

— Aš neretai pagalvoju, ar išvis verta atostogauti, — atsiliepė Bi- 
šopas. — Prieš išvykstant tenka sutvarkyti kalną dokumentų, o grįžus 
tavęs laukia krūva problemų. 

Dailiame porcelianiniame puodelyje jis septynis kartus pamaišė 
arbatą, nenuleisdamas akių nuo spalvotos, įrėmintos, ant palangės pa- 
statytos Trišos nuotraukos. Žavi šviesiaplaukė Vernono žmona golfo 
žaidėjo apranga pozavo starto aikštelėje. Gretimuose sidabriniuose 
rėmeliuose su trimis ovaliomis skylėmis šiepėsi trijulė mažylių. Foto- 
grafija nenauja, suvokė Bišopas, nes Vernonų vaikai jau buvo paaug- 
liai. Bepigu jam mėgautis šeima ir gyvenimu, staiga į galvą šovė karti 
mintis. Nei bėdų, nei rūpesčių. Koks skirtumas, ką šnekėdavo čia at- 
sliūkinę, sunkumų prislėgti klientai. Advokatas išnagrinėdavo faktus, 
suteikdavo patarimą, žvilgsniu palydėdavo svečius, pranykstančius 
tarpduryje kartu su savo vargais, šokdavo į „Lexus“ ir džiugiai šypsoda- 
masis nurūkdavo į golfo aikštyną. 

Septintą dešimtį įpusėjęs vyriškis spinduliavo elegantišką, rafi- 
nuotą žavesį. Žilus plaukus šukuodavosi dailiai ir tvarkingai, rengda- 
vosi konservatyviais, nepriekaištingai švariais drabužiais, demons- 

„truodavo manieras, liudijančias apie išmintį ir pasitikėjimą savimi. 
Bišopų šeimai, rodės, dirbo ištisą amžinybę. Po Brajano tėvo, o vėliau 
ir motinos mirties jis pasirūpino visais formalumais. Būtent į Vernoną 
kreipėsi Brajanas Bišopas, kai beveik prieš penkerius metus pasimirė 
mama, ir jis, jos rašomojo stalo stalčiuose tikrindamas dokumentus, 
atskleidė tai, ką slėpė tėvai. Sužinojo, kad buvo įvaikintas. 

Ne kas kitas, o Vernonas jį įtikino atsisakyti ketinimų surasti tik- 
ruosius gimdytojus. Juk tu turėjai nuostabią vaikystę, kalbėjo advoka- 
tas. Ir nuoširdžiai mylinčius įtėvius, kurie susituokė per vėlai, kad galė- 
tų į pasaulį paleisti nuosavas atžalas, bet lepino tiek įsūnį, tiek įdukrą, 
priimtą į šeimą dar po dvejų metų — nelaimei, pastarąją, sulaukusią 
trylikos, pražudė meningitas. 

Būdami pasiturintys Bišopai jį užaugino mielame namelyje, iš 
kurio atsivėrė vaizdas į Houvo žaidimų aikštelę, gerokai patuštino savo 
finansinius išteklius, kad galėtų suteikti sūnui išsilavinimą privačioje 
mokykloje, per atostogas nuvežti į užsienį ir padovanoti nediduką 
automobilį, vos tik jis išlaikė vairavimo egzaminą. Bišopas labai juos 
mylėjo, kaip ir daugumą giminaičių. Tėvo netektį smarkiai išgyveno, 
tačiau dar labiau krimtosi, kai amžino poilsio atgulė motina. Jau kelis 
mėnesius buvo susituokęs su Kete, bet ūmai pasijuto klaikiai vienišas. 
Ir visiškai sutrikęs. 

Štai tada rašomojo stalo stalčiuje aptiko nelemtą dokumentą. 

Tačiau Vernonas jį nuramino. Paaiškino, esą tėvai saugojo paslap- 
tį, nes manė, kad sūnui taip bus geriausia. Tetroško Brajaną apgaubti 
meile ir saugumu, idant jis mėgautųsi dabartimi ir būtų stiprus ateity- 
je. Baiminosi, kad išgirdus tiesą jo gyvenimą įsuks suirutės verpetas ir 
Brajanas puls ieškoti praeities, kuri nebeegzistavo, arba, — o tai dar 
blogiau, — neapsakomai skirsis nuo įsivaizduojamos. 

Vernonas pripažino, jog Bišopų požiūris atrodė senamadiškas, 
vis dėlto jis pasiteisino. Brajano reikalai ėjosi neprastai, jis nestokojo 
pinigų, jautėsi patenkintas gyvenimu ir užtikrintas savimi — bent 
jau išoriškai. Žinoma, atradęs vieną ar net abu tikrus tėvus, sulauktų 
emocinio atlygio, kita vertus, nauji potyriai galėjo ir išmušti iš vėžių. 
O jeigu jis nusivils pamatęs tuos žmones? Arba bus paprasčiausiai at- 
stumtas? 

Tačiau ramybės neduodantis troškimas kuo daugiau sužinoti apie 
savo kilmę nenumaldomai stiprėjo. Norą kurstė supratimas, kad bė- 
gant metams menkės tikimybė aptikti juos gyvus. 


— Užjaučiu tave, Brajanai. Ir atleisk, kad šiandieną negalėjau su tavimi 
pasimatyti anksčiau. Buvau teisme. 

— Nieko tokio, Robertai. Jokių problemų. Man blaškytis neleido 
gausybė verslo reikalų, kuriais teko užsiimti. 

— Sunku tuo patikėti, ar ne? 

— Taip. — Bišopas nežinojo, ar užsiminti apie Sofiją Harington. 
Desperatiškai geidė kam nors atsiverti, bet jautė, kad taip elgtis nede- 
ra, tik ne šiuo momentu. 

— Kaip pats laikaisi? 

— Nekaip, — vyptelėjo Bišopas. — Tam tikra prasme, esu įkalin- 
tas Braitone. Jau kelias dienas negaliu patekti į namus. Policija neiš- 
leidžia manęs į Londoną, todėl esu priverstas likti čia... ir tvarkyti savo 
verslą kaip įmanydamas. 

— Jei tau reikia lovos, apsistok pas mudu su Triša. 

— Ačiū už pasiūlymą, bet aš turiu kur nakvoti. 

— Ar policija numano, kas atsitiko? Kas atsakingas dėl tokio siau- 
bingo nusikaltimo? 

— Sprendžiant iš pareigūnų elgesio, jie įsitikinę, kad tai — mano 
darbas. — Abiejų vyrų žvilgsniai trumpam susikryžiavo. 

— Brajanai, aš nesu baudžiamosios teisės specialistas, bet žinau, 
kad tiriant žmogžudystes artimiausi šeimos nariai išlieka įtariamai- 
siais tol, kol juos iš sąrašo išbraukia gauti įrodymai. 

— Nė kiek dėl to neabejoju. 

— Tau nėra reikalo nerimauti. Kuo greičiau detektyvai atmes tavo 
kandidatūrą, tuo sparčiau suras žudiką. Beje, kur tavo vaikai? — būgš- 
taudamas, kad pašnekovas nesupyktų, advokatas iškėlė ranką. — At- 
leisk, nenorėjau kištis... 

— Ne, viskas gerai. Maksas su draugu atostogauja Pietų Pran- 
cūzijoje. Karlė vieši pas pusseseres Kanadoje. Kalbėjau su jais abiem, 
liepiau negrįžti — parsigavę į Angliją vis tiek niekuo nepagelbėtų. Kiek 

-suprantu, praeis koks mėnuo, kol galėsiu... kol koroneris... — nuo emo- 
cijų antplūdžio jis užsikirto. 

— Deja, formalumų yra visa galybė. Aibė biurokratinių kliūčių, 
kurios nė kiek nepadeda, kai tau, esu tikras, viso labo norisi likti su 
savo mintimis. 

Bišopas linktelėjo, išsitraukė nosinę ir pasišluostė akis. 

— Jeigu jau prabilome šita tema, pirmiausia turėtume pasigilinti 
į kelis dalykus. Tu nieko prieš? 

— Ne. 

— Iš pradžių pašnekam apie Ketės turtą — gal žinai, ar ji parašė 
testamentą? 

— Štai kas keisčiausia. Pasak policijos, Ketės gyvybę apdraudžiau 
trimis milijonais svarų. 

Advokatas įsispitrijo į Bišopą nepaisydamas telefono skambučio. 

— Bet tu nieko panašaus nedarei? 

Kokia laimė, kad lauke pagaliau nustojo gręžti. 

— Kiek pamenu, ne — o aš tiktai nebūčiau užmiršęs, kad pasi- 
rašiau prakeiktą draudimo polisą. 

Vernonas trumpam susimąstė. 

— Jei neklystu, visai neseniai antrą kartą įkeitei namą, esantį 
Daiko alėjoje? Prisireikė pinigų kompanijos plėtrai? 

Bišopas kinktelėjo galva. 

— Teisingai. 

Kad ir kaip ironiškai tai skambėtų, bendrovei sekėsi netgi per ge- 
rai, todėl ji kaip dauguma sparčiai augančių įmonių susidūrė su grynųjų 
stygiumi. Verslą jis pradėjo su grupele turtingų draugų, įstatinį kapita- 
lą sudarė sąlygiškai maža suma. Siekiant iškelti kompaniją į naują lyg- 
menį, jie privalėjo daug investuoti į technologijas, erdvesnes patalpas, 
labiau kvalifikuotus kompiuterių specialistus. Užuot bandę parduoti 
akcijas, savininkai nusprendė papurtyti kišenes arba rasti pinigų kitais 
būdais, ir Bišopas užstatė namą, kad įneštų savo dalį. 

— Hipotekos bankai paprastai reikalauja gyvybės draudimo, kuris 
nelaimės atveju padengtų didelę paskolą — gal todėl ir išsiėmei polisą. 

Visai įmanoma, kad advokatas teisus, dingtelėjo Bišopui. Privalo- 
mas gyvybės draudimas... kažkur lyg ir girdėta. Nors suma, regis, buvo 

kitokia. Jis nė negalėjo pasitikrinti dokumentų, nes tie, velniai griebtų, 
padėti namuose. 

— Galbūt, — dvejodamas atsiliepė. — Ir taip, ji parašė testa- 
mentą — labai trumpą. Jo vykdytojai esame mudu su Deividu Krauču, 
mano buhalteriu. Raštas guli mūsų name. 

— Na, žinoma, visai pamiršau. Ketė turėjo asmeninių lėšų, ar ne? 
Kai skyrėsi su ankstesniu vyru, tas nemažai jai sumokėjo. Ar atsimeni, 
ką įtraukė į testamentą? 

— Taip. Kažkiek pinigų ketino perleisti tėvams. Kadangi buvo 
vienintelis vaikas šeimoje, didžiąją turto dalį paliko man. 

Roberto Vernono galvoje netikėtai užgaudė pavojaus varpas. Ad- 
vokatas susiraukė, bet taip nežymiai, kad jo veide Bišopas nepastebėjo 
jokių papildomų raukšlelių. 

— Rupjūčio 7-a, pirmadienis, pusė septintos vakaro, — iš savo užrašų 
guviai perskaitė Rojus Greisas, jausdamas pliūpsnį optimizmo, kurio 
pastaruoju metu taip trūko. — Pradėsime antrą, bendrą pasitarimą 
operacijos „Chameleonas“ ir operacijos „Mistralis“ klausimais. 

Kodinį „Mistralio“ pavadinimą Sofijos Harington bylai visiškai 
atsitiktinai parinko policijos valdybos kompiuteris. Posėdžių kamba- 
rys buvo sausakimšas, pareigūnai ir pagalbiniai darbuotojai grūdosi 
aplink stalą, įsitaisydami siaurose kėdžių eilėse. Patalpoje tvyrojo kone 
įelektrinta lūkesčių atmosfera. Ir bent sykį kaip pridera veikė oro kon- 
dicionierius. 

Greisas glaustai išdėstė naujienas ir baigdamas kalbėti pridūrė: 

— Man malonu pranešti, kad šiandieną apstu reikšmingų įvy- 
kių. — Jis pažvelgė į išstypusį jauną tėvelį, detektyvą konsteblį Niką 
Nikolą. — Gal norėtum pirmas pateikti ataskaitą? 

Nikolas, kuris sėdėjo be švarko, atsisegęs viršutinę marškinių 
sagą ir atleidęs kaklaraiščio mazgą, ėmė oficialiai skaityti iš bloknoto: 

— Šįryt, vienuoliktą valandą, apklausiau panelę Holę Ričardson 

jos darbovietėje, „Regento“ ryšių su visuomene agentūroje, esančio- 
je Braitone, Trafalgaro kelio Nr. 71. Ji teigia, kad drauge su panele 
Harington lankė sekretorių mokyklą ir nuo tų laikų išliko geriausios 
draugės. Panelė Ričardson mane informavo, kad Sofija jai prisipažino 
daugmaž prieš pusmetį užmezgusi slaptus santykius su Brajanu Bišo- 
pu. Anot Sofijos, pastaruoju metu jos atžvilgiu Bišopas kartais elgda- 
vosi šiurkščiai. Ir nuolat reikalaudavo tenkinti lytinius jo poreikius, vis 
labiau atsiduodančius sadizmu ir iškrypimais. 

Detektyvas konsteblis nusišluostė kaktą, atsivertė kitą puslapį ir 
pratęsė: 

— Džonas Smitas, technikas iš mūsiškio telekomunikacijų sky- 
riaus, ištyręs panelei Harington ir Brajanui Bišopui priklausančių mobi- 
liųjų atmintines, pranešė, jog per pusmetį tuodu kasdien bendraudavo 
telefonu. Paskutinį kartą šnekėjosi, kai penktadienį popiet, be devynių 
minučių penktą, likus kelioms valandoms iki apytikriai nustatyto jos 
mirties laiko, panelė Harington paskambino ponui Bišopui. 

Greisas padėkojo ir atsigręžė į stambią Gajaus Bečeloro figūrą. 

Detektyvas seržantas abiem komandoms atskleidė, kaip Brajanas 
Bišopas kreipėsi į investuotojus, savo bendrovei, „Tarptautinių tvarka- 
raščių sprendimams PLC“, prašydamas išskirti grynųjų. 

— Verslas plečiasi ir klesti, bet Bišopas iki ausų paskendęs skolose. 

Kiekvienas iš pasitarimo dalyvių puikiai suprato jo pastabos svar- 
bą. Galų gale Bečeloras paviešino savo sensaciją — papasakojo apie 
kriminalinę įtariamojo praeitį. 

Greisas stebėjo klausytojų veidus. Kambaryje vyravo bemaž ap- 
čiuopiamas pažangos pojūtis. 

Kai Bečeloras baigė kalbėti, vyresnysis detektyvas įjungė vaizdo 
grotuvą ir parodė sutrumpintą Barčio Kanclerio apklausos versiją. Ek- 
ranui aptemus, Normanas Potingas komandai perdavė, jog pasidomėjo 
ant abiejų aukų aptiktų dujokaukių modeliu. Nustatyti gamintoją pa- 
Vyko; dabar policija laukė informacijos apie bendrą gaminių kiekį ir jais 
prekiaujančių, Jungtinėje Karalystėje veikiančių firmų sąrašo. 

Paskui prašneko detektyvas vyresnysis inspektorius Duiganas, 
kuris pranešė, ką matė priešais Sofijos Harington namą gyvenanti kai- 
mynė. Ji užtikrino, kad Argus laikraštyje išspausdintoje nuotraukoje 

pavaizduotas Bišopas, ir mielai sutiko dalyvauti oficialioje atpažinimo 
procedūroje. 

Geriausią žinią teatrališkai išsaugojęs pabaigai, Rojus Greisas at- 
sisuko į Belą Moj. 

Detektyvė seržantė išsitraukė nuotrauką su Bišopo „Bentley“ 
numeriu ir pasakė, kad ketvirtadienio naktį, vienuoliktą valandą ke- 
turiasdešimt septynios minutės, jį įamžino netoli Getviko oro uosto, 
ties pietine M23 greitkelio juosta sumontuotas ANAS fotoaparatas. 
Bišopas teigė vakarą praleidęs Londone, ir įtariamojo alibi pasitvirtino, 
bet maždaug prieš pusvalandį iki to laiko, kai apytikriai buvo nužudyta 
Ketė Bišop, jo automobilį užfiksavo važiuojantį Braitono link. 

Vis dėlto Greisas abejonių neatsikratė, nes fotografuota buvo 
naktį. Numeris matomas aiškiai, tačiau nustatyti automobilio markės 
neįmanoma. Policija teturėjo vertingą netiesioginį, bet anaiptol ne 
triuškinantį įrodymą. Per kelias sekundes jį į miltus sumaltų netgi ei- 
linių gabumų advokatas. Kad ir kaip ten būtų, pasinaudoti informacija 
derėjo. Kaip papildomu faktu, kurį per diskusijas aptars prisiekusieji. 

Bela pridūrė, kad stacionaraus, Bišopų namuose atrasto kompiu- 
terio turinį analizuoja Rėjus Pekemas iš Pažangių technologijų nusikal- 
timų skyriaus ir ji laukia kolegos ataskaitos. 

— Laboratorija ištyrė ponios Bišop makštyje aptiktos spermos 
DNR ir atsiuntė gautus duomenis, — iš savo užrašų dalykiškai perskai- 
tė detektyvė seržantė. — Pavyzdžiuose, kuriuos per skrodimą paėmė 
patologė, nustatytos dvi spermatozoidų ejakuliacijos. Jos nuomone, 
paremta ponios Bišop makštyje buvusių spermatozoidų judrumu, abi 
ejakuliacijos įvyko rugpjūčio 3-ią, ketvirtadienio naktį, ir jas skiria kelių 
valandų tarpas. Pirmųjų ligi šiol neidentifikavome, tačiau, kaip mano- 
me, DNR testai paliudys, kad jie priklauso ponios Bišop meilužiui, kuris 
prisipažino ketvirtadienio vakarą lytiškai su ja santykiavęs. Antrųjų 
tyrimo rezultatai šimtu procentu sutampa su Brajano Bišopo DNR. 

Kelias sekundes patylėjusi ji pridūrė: 

— Pagal alibi Bišopas nakvojo Londone, tačiau įrodymai teigia, 
kad jis turėjo lytinių santykių su žmona — prieš pat jos mirtį. 

Jausdamas kambaryje kybančią įtampą, Greisas kantriai palaukė, 
kol komandos nariai įsisąmonins informaciją. 

— Jūs visi šauniai padirbėjote. Šį vakarą mes suimsime Brajaną 
Bišopą, kaip įtariamą sutuoktinės nužudymu. Dar nesu tikras, ar jis 
kaltas dėl Sofijos Harington mirties, todėl nenoriu rytojaus Argus nu- 
meryje perskaityti, neva išaiškinome abi žmogžudystes. Supratot? 

Klausimą lydinti tyla bylojo, jog pavaldiniai įsisąmonino viršinin- 
ko žodžius. 


83 


Brajanas Bišopas išniro iš viešbučio dušinės, apsišluostė rankšluos- 
čiu ir panaršė Megės Kembel prieš valandą atneštą krepšį su švariais 
drabužiais, kuriuos Šeimos centro pareigūnė pristatė iš Daiko alėjoje 
esančių namų. 

Jis užsitempė tamsiai mėlynus polo marškinėlius ir tokios pat 
spalvos laisvas kelnes. Pro atvirą langą vėjelis atginė ant grotelių ke- 
pamos mėsos aromatą. Nors apetitą slopino sutrauktas skrandis, teko 
pripažinti, kad kvepėjo gardžiai. Bišopas jau gailėjosi nepriėmęs kvieti- 
mo pavakarieniauti su Glenu ir Barbara Mišonais, geriausiais jo ir Ke- 
tės draugais. Paprastai jųdviejų kompaniją mėgo, juolab kad šiandieną 
paskambinusi Barbara įtikino jį atvykti į svečius. 

Tuo metu perspektyva susitikti su bičiuliais atrodė patrauklesnė 
už vienišą vakarą viešbučio kambaryje, skendint apmąstymuose ir sta- 
liuko ant ratų, kuri atstumtų patarnautojas, draugijoje. Bet pokalbis su 
Robertu Vernonu privertė grįžti į širdgėlą kurstančią tikrovę. Iki šiol 
ji priminė blogą sapną. Dabar prislėgė kaip neapsakomai sunki našta. 
Jam būtina daug apie ką pagalvoti. Bišopas tiesiog norėjo pasėdėti vie- 
nas ir surikiuoti mintis. 

Zomšiniai „laiveliai“ stovėjo ant grindų. Vaikščioti su kojinėmis 
gal ir per šilta, tačiau elgdamasis pernelyg atsainiai jis parodytų nepa- 
garbą Ketei. Todėl atsisėdo ant lovos, užsitraukė blyškiai melsvas koji- 
nes ir tik tada apsiavė batus. Lauke, viename iš galinių sodelių, į kurį 
atsivėrė kambario langas, plepėjo žmonės, šurmuliavo vaikai, grojo 
muzika, kartkartėmis nuskambėdavo juokas. 

Į duris kažkas pabeldė. 

Atidarydamas jas Bišopas neabejojo, kad pamatys kambarinę, 
ketinančią pakloti lovą. Tačiau išvydo du policijos pareigūnus, kurie 
pirmieji pranešė žinią apie Ketės mirtį. 

Juodaodis iškėlė pažymėjimo kortelę. 

— Detektyvas seržantas Brensonas ir detektyvas konsteblis Ni- 
kolas. Ar galime užeiti, sere? 

Bišopui nepatiko jų išraiškos. 

— Taip, žinoma, — atsakė jis ir žengtelėjo atbulas, kad praleistų 
atėjūnus. — Turite man naujienų? 

— Brajanai Desmondai Bišopai, — prabilo Brensonas. — Atsi- 
žvelgdami į gautus naujus įkalčius, suimame jus dėl ponios Ketrinos 
Bišop nužudymo. Kalbėti neprivalote, bet jei per apklausą neatsklei- 
site detalių, kurias vėliau paminėsite per teismo procesą, tai gali pa- 
kenkti jūsų gynybai. Viską, ką pasakysite, traktuosime kaip parody- 
mus. Aišku? 

Bišopas akimirkai prarado žadą. 

— Juokaujate? — pagaliau išspaudė. 

— Mano kolega Nikolas jus apieškos. 

Beveik automatiškai iškėlęs rankas, jis leidosi detektyvo konsteb- 
lio apčiupinėjamas. 

— At... atleiskit, bet man reikia paskambinti advokatui. 

— Deja, sere, ne dabar. Tokią galimybę jums suteiks kardomaja- 
me kalėjime. 

— Bet kaip mano teisės... 

Brensonas kilstelėjo plačius delnus. 

— Sere, meš žinome jūsų teises. — Nuo diržo jis atsisegė antran- 
kius. — Rankas už nugaros. 

Ir taip pablyškęs Bišopo veidas galutinai prarado spalvą. 

— Meldžiu, nerakinkite manęs! Aš niekur nebėgsiu. Įvyko nesusi- 
pratimas. Čia kažkas ne taip. Mes kartu išspręsime visus klausimus. 

— Rankas už nugaros, sere. 

Apimtas panikos, jis akimis pašaudė po kambarį. 

— Bet man reikalingi daiktai. Švarkas... piniginė... prašau leisti 
apsivilkti švarką. 

— Kurį, sere? — paklausė Nikolas. 

Bišopas bedė pirštu į drabužinę. 

— Rusvą, kupranugario spalvos. — Tuomet pamojo į mobilųjį 
ir „BlackBerry“ telefonus, gulinčius ant naktinio staliuko. Nikolas ap- 
tapšnojo švarką, Brensonas savo ruožtu palaukė, kol įtariamasis apsi- 
rengs ir į kišenes susigrūs telefonus bei skaitomuosius akinius, ir vėl 
pareikalavo sudėti už nugaros rankas. 

— Klausykit, ar taip elgtis išties būtina? — įniko melsti Bišo- 
pas. — Aš jausiuos klaikiai nejaukiai. Juk mes eisime per viešbutį. 

— Administratorius leido mums pasišalinti pro šoninį atsarginį 
išėjimą. Ar jūsų plaštaka pagijo, sere? — pasiteiravo Brensonas, sprag- 
telėjęs pirmuoju antrankių žiedu. 

— Jei būtų pagijusi, jos neklijuočiau sumautu pleistru, — atrėžė 
Bišopas. Vėl apsidairęs po kambarį, baimingai paklausė: — Kur mano 
nešiojamasis kompiuteris? 

— Deja, sere, jį konfiskuosime. 

Nikas Nikolas prigriebė „Bentley“ raktus. 

— Sere, automobilį palikote stovėjimo aikštelėje? 

— Taip, taip. Galėčiau sėstis už vairo... o jūs prisijungtumėte prie 
manęs. 

— Atleiskit, bet jis irgi bus konfiskuotas, — atsakė Brensonas. — 
Automobilį perduosime teismo ekspertams. 

— Neįtikėtina! Kas per sušiktos nesąmonės! 

Iš pareigūnų jis nesulaukė jokios užuojautos. Palyginti su penkta- 
dienio rytu, kai porelė pranešė tragiškas naujienas, jų elgsena drastiš- 
kai pakito. 

— Klausykite, aš privalau paskambinti draugams. Perduoti, kad 
neatvyksiu vakarienės. 

— Sujais susisieks kas nors iš kardomojo kalėjimo. 

— Bet jie man gamina valgyti. — Bišopas dūrė smiliumi į telefo- 
ną. — Prašau... užtruksiu tik pusę minutės. 

— Atleiskit, sere, su jais susisieks kas nors iš kardomojo kalėji- 
mo, — kaip automatas pakartojo Brensonas. 

Brajaną Bišopą staiga užliejo baimė. 

Pilko, jokiais ženklais nepažymėto policijos automobilio „Vectra“ salone 
Bišopas atsisėdo ant užpakalinės sėdynės, greta detektyvo konsteblio 
Nikolo. Laikrodis rodė vos po aštuonių vakaro, ir lauke dar buvo šviesu. 

Kitapus automobilio langų, lyg nebylaus filmo kadruose, pro šalį 
slinko miestas, iš pirmo žvilgsnio kitoks nei tas, kurį jis pažinojo visą 
savo gyvenimą. Gatves, namus, parduotuves, medžius, parkus Bišopas 
tarytum matė pirmą kartą. Nė vienas iš pareigūnų nepratarė žodžio. 
Tylą drumstė tik protarpiais pasigirstantys, iš siųstuvo-imtuvo sklin- 
dantys statinių trikdžių traškesys ir dispečerio burbuliavimas. Jis pasi- 
juto ateiviu, reginčiu paralelinę visatą, kuriai pats nepriklausė. 

„Vectra“ nelauktai ėmė mažinti greitį ir pasuko žalių, į šoną slys- 
tančių grūdinto plieno vartų link. Dešinėje pusėje stiebėsi aukšta dan- 
tyta tvora, už jos stūksojo didžiulis, pilkai rusvas mūrinis statinys. 

Trijulė pastovėjo prie ženklo mėlynu fonu ir boluojančiu užrašu 
BRAITONO KARDOMASIS KALĖJIMAS. Kai prasivėrė ganėtinai platus tar- 
pas, automobilis nuriedėjo stačion įkalnėn. Kurį laiką važiavo mūrinės 
struktūros užnugaryje, palei nišas, primenančias fabriko pakrovimo 
skyrius, pagaliau Brensonas susuko vairą kairėn ir nukreipė „Vectra“ 
į vieną iš ertmių. Salonas kaipmat aptemo. Priešakyje Bišopas pamatė 
uždarytas žalias duris su įstiklintu langeliu. 

Išjungęs variklį juodaodis detektyvas seržantas žengė laukan. 
Automobilyje užsižiebė švieselė, tačiau ji beveik neprasklaidė niaurios, 
salone pakibusios prieblandos. Brensonas atidarė užpakalines dureles 
ir mostu liepė suimtajam išlipti. 

Bišopas už nugaros surakintomis rankomis nerangiai pasistūmėjo 
iki tarpdurio ir nuleido ant betono dangos kojas. Brensonas įsikibo jam 
į dilbį, kad padėtų atsistoti. Po kelių sekundžių prasivėrė įėjimas į pa- 
statą, ir policininkai nusivedė įtariamąjį į tuščią, siaurą — penkiolikos 
pėdų ilgio ir aštuonių pėdų pločio — kambarį, kurio tolimajame gale 
žaliavo dar vienos durys su įstiklintu langeliu. 

Patalpoje nebuvo matyti jokių baldų, išskyrus kietą, per visą jos 
ilgį nutįsusį suolelį. 

— Prisėskite, — tarė detektyvas seržantas. 

— Mieliau pastovėsiu, — įžūliai atšovė Bišopas. 

— Mums gali tekti palaukti. 

Atgijo Bišopo mobilusis. Jis pasimuistė užmiršęs, kad riešus pan- 
čiojo antrankiai. 

— Galatsilieptumėte už mane? 

— Atleiskit, sere, bet tai draudžiama, — atsakė Nikolas, jo kiše- 
nėje sugraibęs telefoną ir nutraukęs skambutį. Jaunasis detektyvas 
patyrinėjo aparatą, išjungė ir grąžino į vietą. 

Brajanas Bišopas įsispoksojo į plastikinį, laminuotą, keturiomis 
skaidraus pleistro juostelėmis prie sienos prilipdytą skelbimą. Po mėly- 
na antrašte BAUDŽIAMOSIOS TEISĖS DEPARTAMENTAS jis perskaitė: 


KIEKVIENĄ SULAIKYTĄJĮ NUODUGNIAI APIEŠKOS 
KARDOMOJO KALĖJIMO PAREIGŪNAS. 
JEIGU ATSINEŠĖTE DRAUDŽIAMUS DAIKTUS, 
NEDELSDAMI INFORMUOKITE KARDOMOJO KALĖJIMO ARBA 
JUS AREŠTAVUSIUS PAREIGŪNUS. 


Kitas ženklas, priklijuotas virš antrų žaliųjų durų, įspėjo: 


ĮKALINIMO ĮSTAIGOJE NELEIDŽIAMA 
NAUDOTIS MOBILIAISIAIS TELEFONAIS. 


Trečiasis skelbė: 


JŪS SUIMTAS. PAREIGŪNAI JUS NUFOTOGRAFUOS, 
PAIMS PIRŠTŲ ATSPAUDUS IR DNR PAVYZDĮ. 


Detektyvai atsisėdo. Bišopas liko stovėti. Nors ir užvaldytas įnir- 
šio, suprato, kad bendrauja su dviem robotais. Nieko doro nepeš.pra- 
radęs savitvardą. Kol kas reikėjo susitaikyti su esama padėtimi. 

— Ar galite pasakyti, ką visa tai reiškia? — kreipėsi jis į porelę. 
Nespėjus užbaigti sakinio, į šoną nuslydo durys. Brensonas žengė per 
slenkstį. Nikolas mostu nurodė įtariamajam sekti iš paskos. 

— Prašom eiti čia, sere. 

Kai Bišopas atsidūrė erdvioje, apskritoje patalpoje, jam į akis krito 
centre iškilęs kokono formos sektorius, dėl savo stebinančios futuristi- 
nės išvaizdos panašus į „Žvaigždžių kelio“ vadavietę. Jis buvo suręstas 
iš pilko, blizgaus, taškeliais nusėto medžiagų mišinio, primenančio gra- 
nitinius stalviršius, kuriuos Ketė parinko beprotiškai brangiai kainavu- 
siai jų virtuvei. Atskiruose, aplink paaukštinimą įrengtuose postuose 
sėdėjo keletas vyrų ir moterų, policininkai bei apsaugos personalo dar- 
buotojai, dėvintys baltus uniforminius marškinius juodais antpečiais. 
Nepaprastai ryškiai apšviesto kambario perimetre nestigo žalių, tvirtų 
durų, pro vieną kitą vidinį langelį buvo matyti laukiamieji. 

Aplinkui viešpatavo ramybė ir organizuotumo atmosfera. Bišopas 
atkreipė dėmesį, kad kiekvieną postą supo iš platformos kyšančios, 
tam tikrą privatumą suteikiančios sienelės. Viename punkte tarp dvie- 
jų uniformuotų policininkų stovėjo prislėgtas, išsitatuiravęs ir plikai 
nusiskutęs jaunuolis apsmukusiais drabužiais. Vaizdas atrodė visiškai 
siurrealistinis. 

Bišopą palydėjo ligi centrinės pakylos, nurodė atsistoti marmuru 
dengtame grindų plote, priešais langelį, atsivėrusį sulig žmogaus kaklu. 
Užjo sėdėjo vienmarškinis, apkūnus, ežiuku apsikirpęs individas. Juodą 
storulio kaklaraištį puošė auksinis Anglijos regbio komandos segtukas, 
kurį Brajanas Bišopas, turintis „Tvikenhamo“ klubo akcijų, atpažino. 

Melsvame monitoriaus ekrane, įmontuotame į platformos šoną, 
aukščiau akių lygio, Bišopas pamatė užrašą: 


BRAITONO SULAIKYTŲJŲ PRIEŽIŪROS CENTRAS 
NELEISKITE, KAD JUS PERSEKIOTŲ PRAEITIES NUSIŽENGIMAI. 
POLICIJOS PAREIGŪNAS PASIŪLYS 
JUMS PRISIPAŽINTI DĖL KITŲ ĮVYKDYTŲ NUSIKALTIMŲ. 


Įkalinimo įstaigos darbuotojui Brensonas glaustai nupasakojo, 
kokiomis aplinkybėmis buvo suimtas Brajanas Bišopas. Vienmarškinis 
vyriškis iš savo paaukštinimo kreipėsi į sulaikytąjį prabildamas mono- 
tonišku, bejausmiu balsu: 

— Pone Bišopai, aš esu kardomojo kalėjimo pareigūnas. Jūs girdė- 

jote, kas buvo pasakyta. Gerai, kad jus areštavo, kaip pridera pagal nu- 
statytas taisykles. Sankcionuosiu sulaikymą, leisdamas policijai apsau- 
goti surinktus įrodymus ir jus apklausti ryšium dėl pateikto kaltinimo. 

Bišopas linktelėjo, trumpam netekęs amo. 

Storulis jam įteikė sulenktą, geltoną A4 formato lapą su antrašte: 
SASEKSO POLICIJA, sUIMTO ASMENS TEISĖS. 

— Šitai jums pravers, sere. Galėsite perduoti mums, ką informuo- 
ti apie jūsų areštą, ir pasimatyti su advokatu. Pageidausite, kad iškvies- 
tume budintį, ar jau esate nusisamdęs teisininką? 

— Prašau paskambinti ponui Glenui Mišonui ir pranešti, kad ne- 
galėsiu su juo pavakarieniauti. 

— Koks numeris? 

Bišopas jį padiktavo ir pridūrė: 

— Noriu pasišnekėti su savo advokatu Robertu Vernonu iš „Eliso, 
Čerilo ir Anselo“ kontoros. 

— Būtinai su visais susisieksiu. Dabar įgalioju detektyvą seržantą 
Brensoną jus apieškoti. — Kardomojo kalėjimo pareigūnas atkišo du 
žalius plastikinius padėklus. 

Brajaną Bišopą perliejo siaubas pamačius, kad Brensonas užsi- 
traukia latekso pirštines. Juodaodis policininkas suskato jį plekšnoti 
pradėdamas nuo galvos. Iš vidinės švarko kišenės ištraukė akinius, 
kuriuos padėjo ant vieno padėklo. 

— Ei! Man jie reikalingi! Be akinių negalėsiu skaityti! 

— Atleiskit, sere, — tarė Brensonas, — bet turėsiu juos paimti dėl 
jūsų paties saugumo. 

— Nekvailiokit! 

— Vėliau kardomojo kalėjimo pareigūnas galbūt jums grąžins aki- 
nius, bet kol kas jie bus laikomi jūsų daiktų maišelyje. 

— Ar jums protas pasimaišė? Aš neketinu žudytis! Ir kaip, vel- 
niai griebtų, man skaityti dokumentą? — jis pamostagavo A4 formato 
lapu. 

— Jeigu dėl to kils problemų, sere, atrasiu žmogų, kuris surašytas 
teises jums perskaitys balsu. 

— Nagi, būkit supratingas! 

Nepaisydamas nuolat kartojamo prašymo atiduoti akinius, Bren- 

sonas iš kišenių iškrapštė viešbučio kambario raktą, piniginę, mobilųjį, 
„BlackBerry“ telefoną ir visus juos padėjo ant padėklo. Vienmarškinis 
storulis pasižymėjo kiekvieną daiktą, suskaičiavo piniginėje rastus gry- 
nuosius ir užsirašė sumą. 

Detektyvas seržantas nuėmė vestuvinį Bišopo žiedą, „Mark Ja- 
cobs“ rankinį laikrodį, dešinįjį riešą juosiančią varinę apyrankę. Visa tai 
irgi nukeliavo ant padėklo. 

Kardomojo kalėjimo pareigūnas įteikė blanką su išvardytų jo daik- 
tų sąrašu ir tušinuką, kuriuo suimtasis turėjo palikti savo autografą. 

— Klausykit, — nenoriai pasirašydamas tarė Bišopas, — aš ne- 
prieštarauju, kad mane čia atvedėte. Mielai pagelbėsiu jūsų tyrimams. 
Bet tai jau panašu į absurdą. Jūs privalote atiduoti mano darbo įran- 
kius. Man reikalinga elektroninio pašto dėžutė, telefonas ir akiniai, dėl 
Dievo meilės! 

Nuleidęs jo žodžius negirdom, Glenas Brensonas kreipėsi į kardo- 
mojo kalėjimo pareigūną. 

— Atsižvelgdami į nusikaltimo rimtumą ir tikimybę, kad jį įvykdė 
įtariamasis, prašome leisti konfiskuoti šito asmens drabužius. 

— Leidžiu. 

— Kokį šūdą čia išdarinėjate! — užrėkė Bišopas. — Ką jūs... 

Įsistvėrę suimtajam į rankas, Brensonas ir Nikolas nuvedė jį pro 
tamsiai žalias duris. Trijulė patraukė nuožulniai kylančiomis grindimis, 
per visą vienos kreminės spalvos sienos ilgį driekėsi raudona pavojaus 
signalo juosta, netrukus apėjo geltoną stulpelį su trikampiu perspėji- 
mo ženklu, kuriame buvo pavaizduota krentanti figūra, ir didžiulėmis 
raidėmis užrašyti žodžiai VALOMOS GRINDYS. Pasukę už kampo, pateko 
į kamerų koridorių. 

Kai akiratyje pasirodė vienučių eilė, Bišopas supanikavo. 

— Aš... mane kankina klaustrofobija... 

— Sere, jus stebės kiaurą parą, — švelniai patikino Nikas Nikolas. 

Jie pasislinko į šoną praleisdami moterį, kuri stūmė vežimėlį, 
nukrautą pigiomis, apšiurusiomis knygomis, ir pagaliau sustojo prie iš 
dalies pravertų durų. 

Glenas Brensonas atidarė jas plačiau ir nėrė į vidų. Pavymui nu- 
sekė Nikolas, įsikibęs sulaikytajam į ranką. 

Į kamerą įžengusį Bišopą visų pirma pribloškė stiprus, šleikštus 
dezinfekcinių priemonių tvaikas. Jis sutrikęs apžvelgė pailgą kamba- 
rėlį. Padėbsojo į kreminės spalvos sienas, rudas grindis, kietą suoliuką, 
niekuo nesiskiriantį nuo matyto laukiamajame, padengtą granito imi- 
tacija, kaip didžiojoje patalpoje riogsanti platforma, ir užklotą plonyčiu 
mėlynu čiužiniu. Dirstelėjo į grotuotą, apšviestą pertvaros langelį, pro 
kurį nieko nebuvo matyti, į nepasiekiamą, lubose įtvirtiną, link durų 
pasuktą stebėjimo veidrodį, į apsaugos kamerą, taip pat sumontuotą 
aukštybėse, nukreiptą tiesiai į jį, tarytum Brajanas Bišopas būtų „Di- 
džiojo brolio“ laidos dalyvis. 

Modernios išvaizdos tualetą papildė tariamai granitinė sėdynė, 
mygtukas sienoje, nuleidžiantis vandenį, ir stebėtinai šiuolaikiška 
praustuvė, taip pat pagaminta iš dėmėto medžiagų mišinio. Bišopo 
žvilgsnis nuslydo vidaus ryšio garsiakalbiu su dviem apvaliomis valdy- 
mo rankenėlėmis paskui, po tinkleliu slypinčia orlaide ir stikliniu durų 
langeliu. 

Jėzau Kristau. Jo gerklėje, regis, užstrigo gumulas. 

Nikas Nikolas pamažu išvyniojo glėbyje laikomą ryšulį, ir Bišopas 
pamatė mėlyną vienkartinį kombinezoną. Tarpduryje pasirodė jau- 
nuolis, vos įkopęs į trečią dešimtmetį, apsirengęs juodomis kelnėmis 
ir baltais marškiniais su apsaugos pareigūno emblema. Iš jo perėmęs 
rudus įkalčių maišelius, Glenas Brensonas uždarė duris. 

— Pone Bišopai, — prabilo detektyvas seržantas, — prašau nusi- 
vilkti drabužius, įskaitant kojines ir apatinius. 

— Aš noriu advokato. 

— Kardomojo kalėjimo pareigūnas jau bando su juo susisiekti. — 
Brensonas mostelėjo į garsiakalbio groteles. — Jam prisiskambinęs, 
sujungs judu per vidaus ryšio sistemą. 

Bišopas po truputį nusitraukė visus drabužius. Kiekvieną iš jų 
Nikolas įkišo į atskirą maišelį, išskyrė netgi kojinių porą. Kai suimtasis 
liko visiškai plikas, Brensonas jam padavė vienkartinį kombinezoną ir 
juodus sportinius batelius be raištelių. 

Vos tik Bišopas apsirengė ir užsisegė sagas, sutraškėjo vidinio ry- 
šio sistema, ir jis išgirdo ramų, padrąsinantį, tačiau nerimą išduodantį 
Roberto Vernono balsą. 

Apimtas palengvėjimo ir sąmyšio, Brajanas basomis nušlepsėjo 
iki garsiakalbio. 

— Robertai! — sušuko. — Neįsivaizduoji, koks esu tau dėkingas 
už skambutį. 

— Ar gerai jautiesi? — pasiteiravo advokatas. 

— Ne, prastai. 

— Klausyk, Brajanai, aš suprantu, kad tu prislėgtas. Pašnekėjau 
su kardomojo kalėjimo pareigūnu, bet, aišku, visų faktų nesužinojau. 

— Gali mane iš čia išvaduoti? 

— Kaip tavo draugas, padarysiu viską, ką įstengsiu, bet šioje 
teisės srityje man stinga kompetencijos, o tau reikia specialisto. Mūsų 
firmoje tokio žmogaus nėra. Laimė, pažįstu geriausią ekspertą visame 
mieste, Leitoną Loidą, turintį itin gerą vardą. 

— Robertai, kiek laiko užtruksi, kol jį surasi? — Bišopas staiga 
suvokė stovįs vienas uždarytoje kameroje. 

— Pamėginsiu Leitonui paskambinti tuojau pat. Tikėkimės, jis 
neatostogauja. Policija ruošiasi pradėti tavo apklausą jau šį vakarą. Esi 
suimtas tiktai dėl kvotos, būsi laikomas ne ilgiau kaip parą. Jei neklys- 
tu, areštą įmanoma pratęsti dar dvylikai valandų. Su niekuo nesikalbėk 
ir nieko nedaryk, kol pas tave neprisistatys Leitonas. 

— Ojeigu jis išvykęs? — supanikavo Bišopas. 

— Nesijaudink, rasiu kitų profesionalų. 

— Robertai, man būtinas geriausias. Pats geriausias. Pinigai — ne 
problema. Tai absurdas. Aš neturėčiau sėdėti kalėjime. Kažkokia nesą- 
monė. Nesuprantu, kokia velniava čia vyksta. 

— Brajanai, mums metas baigti šnekėti, — atžarokai tarstelėjo 
advokatas. — Privalau imtis žygių. 

— Žinoma. — Bišopas padėkojo, ir vidaus ryšio įrenginys nuščiu- 
vo. Jis liko vienui vienas, durys buvo užrakintos. 

Kameroje tarsi garsui nepralaidžioje dėžėje tvyrojo mirtina tyla. 

Atsisėdęs ant čiužinio, jis įsispyrė į sportinius batelius. Šie pasi- 
rodė besą per maži ir spaudė kojų pirštus. Pokalbis su Robertu Verno- 
nu sužadino miglotą nerimą. Advokatas, rodės, netryško užuojauta. 
Sprendžiant iš tono, kone tikėjosi, jog taip atsitiks. 

Kodėl? 

Durys atsivėrė, ir Bišopą nuvedė į kambarį, kur pareigūnai jį nu- 
fotografavo, liepė įspausti pirštus į elektroninę plokštelę, iš burnos pa- 
ėmė DNR analizei reikalingą tepinėlį. Paskui parvedė atgal į kamerą. 

Atgal į chaotiškų minčių sūkurį. 

Vieniems pareigūnams karjera policijoje žadėjo nuolatines, ne visada 
prognozuojamas permainas. Iš uniformuotų patrulių rato juos galėjo 
perkelti į vietinės operatyvinės pagalbos komandą, kad padėtų suimti 
nusikaltėlius ir malšintų riaušes, arba komandiruoti į priedangoje dir- 
bančią narkotikų skyriaus grupę ir perrengti civiliniais drabužiais, o 
vėliau išsiųsti į Getviko oro uostą, kur reikėtų pasinerti į bagažo vagys- 
čių tyrimus. Kiti, atradę sau tinkamą vietą, kaip urvelyje susiranganti 
gyvatė ar dambos plyšyje besislapstantis galvakojis iš jos nesitraukda- 
vo visus tris dešimtmečius, po kurių išeidavo į užtarnautą poilsį ir nuo 
kabliuko nusigriebdavo masalą — labai padorią pensiją. 

Savo nišą buvo aptikusi ir detektyvė seržantė Džeinė Pakston. Ne- 
išraiškingo veido stambi keturiasdešimtmetė, rudais glotniais plaukais, 
stačiokiškomis, dalykiškomis manieromis dirbo kvotų koordinatore. 

Ji tapo moteriško personalo numylėtine, kai prieš kelerius metus, 
pasak legendos, Normanui Potingui skėlė antausį. Nelygu pašnekovas, 
galėjai išgirsti pustuzinį įvykio variantų. Greisui, tarkim, pasakojo, esą 
per susitikimą su policijos viršininko pirmtaku Potingas nuleido ranką 
po stalu ir priglaudė delną prie detektyvės seržantės šlaunies. 

Nūnai Džeinė Pakston sėdėjo vyresniojo detektyvo kabinete, 
kitapus apskrito stalo. Dėl plačios palaidinukės susidarė įspūdis, tarsi 
jos galva būtų kyšojusi pro palapinės stogą. Moterį supo Nikas Nikolas 
ir Glenas Brensonas. DS Pakston gėrė vandenį. Vyrų trijulė gurkšnojo 
kavą. Jau buvo po pusės devintos vakaro, ir visi keturi žinojo, kad jiems 
pasiseks, jeigu iš kriminalinio skyriaus ištrūks prieš vidurnaktį. 

Kol advokato laukiantis Brajanas Bišopas kameroje mąstė apie 
savo bėdas, pareigūnų komanda rezgė jo kvotos strategiją. Apklausų 

serijoje dalyvaus Brensonas ir Nikolas, apmokyti tardymo metodų. Ro- 
jus Greisas su Džeine Pakston stebės pokalbius iš apžvalgos kambario. 

Pagal vadovėlinę procedūrą per sulaikymo parą įtariamiesiems 
reikėjo surengti tris nuoseklias, iš anksto paruoštas apklausas. Per pir- 
mąją, įvyksiančią šįvakar, kai atvyks kaltinamojo advokatas, daugiau- 
sia kalbės Bišopas. Jį paragins išsipasakoti apie save ir šeimą, pasakyti, 
ką tiksliai veikė visas dvidešimt keturias valandas prieš žmonos mirtį. 

Antroji prasidės ryte, ir tuomet policininkai pateiks konkrečius 
klausimus, susijusius su faktais, kuriuos Bišopas dėstė per pirmąjį po- 
kalbį. Bendraus pagarbiai ir konstruktyviai, bet pasižymės kiekvieną 
prieštaringą smulkmeną. Po pertraukos — kai tyrėjai įvertins visus 
duomenis — bus suorganizuota trečioji kvota; kaip tik tada, atsisakę 
mandagybių, pareigūnai nurodys, kur įtaria jį meluojant, ir griežtai 
pareikalaus pasiaiškinimų. 

Jie vylėsi, kad trečiajai apklausai artėjant į pabaigą išgautos in- 
formacijos ir turimų įkalčių — pavyzdžiui, DNR atitikimo — užteks, 
idant vienas iš prokurorų, įsikūrusių Daiko kelyje, Karališkosios proku- 
ratūros valdyboje, pripažintų įkalčių svarbą ir leistų oficialiai apkaltinti 
įtariamąjį. 

Sėkmingą tardymo baigtį nulemdavo pateikiami klausimai ir, kas 
labai svarbu, duomenys, kuriuos derėdavo nuslėpti. Visi keturi sutarė, 
jog žinią apie pastebėtą, prieš pat ponios Bišop žmogžudystę į Braitoną 
važiuojantį „Bentley“ būtina išsaugoti trečiajam pokalbiui. 

Kurį laiką kolegos ginčijosi, kada pradėti kalbą apie gyvybės 
draudimą. Greisas priminė, jog policija jau teiravosi apie polisą, ir įta- 
riamasis paneigė ką nors apie tai žinojęs, todėl sugrįžti prie šios temos 
jie turėtų per pačią pirmąją apklausą — vien tam, kad įsitikintų, ar jis 
nepakeis parodymų. 

Šnektelėti apie dujokaukę detektyvai nusprendė per antrąjį kvo- 
tos ratą. Vyrai sutiko su Džeinės Pakston siūlymu įterpti ją į seriją 
klausimų apie lytinį Bišopo gyvenimą su žmona. 

Greisas paprašė Brensono ir Nikolo detaliai nupasakoti, kaip Bi- 
šopas elgėsi suimamas, ir bendrais bruožais apibūdinti jo reakciją. 

— Sakyčiau, susidūrėme su šaltu tipu, — tarė Brensonas. — Kai 
mudu su Niku pranešėme naujienas apie rastą negyvą žmoną, ne- 

galėjau patikėti tuo, ką išgirdau. — Detektyvas seržantas laukdamas 
patvirtinimo pažvelgė į Nikolą, ir šis linktelėjo. — O, taip, iš pradžių 
vyrukas pasielvartavo, bet žinot, ką vėliau išdrožė? — jis paeiliui nu- 
žvelgė Greisą ir Pakston. — Pasakė: „Dabar tam ne pats tinkamiausias 
metas — aš įpusėjau golfo partiją.“ Įsivaizduojate? 

— Atvirai kalbant, toks komentaras jo nedemaskuoja, — paskel- 
bė Greisas. 

Trijulė susidomėjusi dirstelėjo į vyresnįjį detektyvą. 

— Kokia prasme? — pasitikslino Brensonas. 

— Iš to, kiek jį mačiau, Bišopas, regis, per daug protingas, kad 
švaistytųsi beširdiškomis, potencialiai inkriminuojančiomis repliko- 
mis. Labiau tikėtina, jog taip atsakytų visiškai iš vėžių išmuštas žmo- 
gus. Kuris neapsimeta patyręs šoką. 

— Anot tavęs, jis nekaltas? — įsiterpė Džeinė Pakston. 

— Ne, aš noriu pasakyti, kad turime rimtų kaltės įrodymų. Kol 
kas nenukrypkime nuo faktų. Komentaras praverstų per teismo pro- 
cesą — prokuroras juo pasinaudotų, kad nuteiktų prisiekusiuosius 
prieš Bišopą. Per apklausas neverta gilintis į pastabą, nes įtariamasis 
patikins, atseit klaidingai viską supratome, ir vėliau staigmenos jam 
nebepadarysime. 

— Sutinku. — Taip taręs Nikas Nikolas nusižiovavo ir tučtuojau 
atsiprašė. 

Greisas žinojo, kad jaunąjį tėvelį, kurio namuose laukė kūdikis, 
iki vėlumos laikyti darbe per žiauru, bet tai buvo ne jo problema. Kvotų 
serijoje švelnių manierų detektyvas konsteblis įkūnys tobulą kontrastą 
atšiauriajam Brensonui. 

— Kitas sąrašo punktas — Bišopo ryšiai su Sofija Harington, — 
pratęsė Džeinė Pakston. 

— Apiejuos prabilsime tik per trečiąją apklausą, — nukirto Greisas. 

— Ne, verčiau užsiminkime per antrąją, — paprieštaravo Brenso- 
nas. — Dar kartą pasidomėkime, ar jis pažinojo merginą, ir jei taip, kas 
juodu siejo. Bent pamatysime, ar Bišopas kalba nuoširdžiai. Pažiūrėsi- 
me, ar tebetvirtins nieko apie ją negirdėjęs. 

— Tavo tiesa. Tik jis žinos, kad analizavome visus skambučius, 
todėl pasielgs labai kvailai, jeigu nesiliaus tikinęs, neva jos nepažįsta. 

— Taip, bet mums vis tiek reikėtų šito paklausti per antrąjį 
ratą, — neatlyžo Brensonas. — Moteris, gyvenanti priešais Sofijos 
Harington namą, garantuoja, jog maždaug tuo metu, kai buvo įvyk- 
dyta žmogžudystė, matė ne ką kitą, o Bišopą. Per antrąjį susitikimą 
išsiaiškinkime, kaip jis ginsis dėl telefoninių pokalbių, o per trečiąjį 
užsiminkime apie liudininkę. 

Greisas pažvelgė į Džeinę Pakston. Toji pritardama sulinksėjo. 

— Tebūnie, — nusileido vyresnysis detektyvas. — Geras planas. 

Suskambo vidaus ryšio telefonas. Jis žengė prie rašomojo stalo ir 
pakėlė ragelį. 

— Rojus Greisas. — Kelias sekundes pasiklausė. — Tvarka. Dė- 
kui. Mes būsime pasiruošę. 

Nuleidęs ragelį grįžo prie apskritojo stalo. 

— Bišopo advokatas atvyks pusę dešimtos. — Greisas žvilgtelėjo 
į savo laikrodį. — Po keturiasdešimt penkių minučių. 

— Ką nusisamdė? — sukluso Džeinė Pakston. 

—- Leitoną Loidą. 

— Na, žinoma. — Brensonas patraukė pečiais. — Ką gi dar. 

Jie pasitarė, ką dabartiniame tyrimo etape atskleisti Loidui ir ką 
nuslėpti. Galų gale visi išlėkė iš pastato ir pasirinkę trumpiausią kelią 
pro krūmus, vešančius valdybos užnugaryje, nužygiavo į ASDA preky- 
bos centrą, kur vakarienei įsigijo po sumuštinį. 

Dar po dešimties minučių ketvertukas išniro iš parduotuvės ir 
perėjo gatvę. Brensonas su Nikolu pro šoninius vartus nusigavo iki 
areštinės. Kardomojo kalėjimo pareigūnai nuvedė abu detektyvus į 
kvotos kambarį, kuriame jiedu supažindins įtariamojo advokatą su 
faktais ir pasakys, kodėl suėmė jo ginamąjį. Vėliau į apklausą bus at- 
vestas pats Bišopas. 

Džeinė Pakston ir Greisas grįžo į savo kabinetus; per artimiausią 
pusvalandį vyresnysis detektyvas ketino šiek tiek sumažinti neatsaky- 
tų, elektroninį paštą užgrūdusių žinučių skaičių. Atsisėdęs už rašomojo 
stalo skambtelėjo Kleo, kuri tebeplušėjo morge. 

— Sveikutis! — nuoširdžiai apsidžiaugusi pasilabino ji. 

— Kaip laikaisi? 

— Visai nusivariau nuo kojų. Bet malonu, kad paskambinai. 

— Man patinka klausytis tavo balso, kai pavargsti. Jis taip žavin- 
gai prikimsta! 

— Jei dabar mane pamatytum, aš tau nepasirodyčiau žavi. Jau- 
čiuosi kaip šimtametė. O kaip tu? Kas naujesnio? 

Greisas glaustai išklojo, ką veikia, pridūrė baigsiąs darbą apie vi- 
durnaktį ir pasiteiravo, ar jam atvažiuoti į Kleo namus. 

— Brangusis, mielai su tavimi susitikčiau, bet ištrūkusi iš morgo 
tenoriu griūti į vonią ir išsitiesti lovoje. Gal užsuk rytoj? 

— Sutarta! 

— Ar tu gerai valgai? — motiniškai paklausė ji. 

— Daugmaž, — vengdamas tiesaus atsakymo sumurmėjo Greisas. 

— ASDA parduotuvėje pirkai greitai paruošiamus makaronus? 

— Sumuštinį, — prisipažino jis. 

— Koks nesveikas maistas! Su kuo buvo sumuštinis? 

— Sujautiena... 

— Viešpatie, Rojau. Riebi mėsa ir angliavandeniai! 

— ... ir salotos lapai. 

— Na, tuomet viskas gerai, — sarkastiškai ištarė Kleo. Staiga jos 
tonas pakito. — Luktelėk sekundėlę. Kažkas šlaistosi prie pastato. — 
Balse pasigirdo nerimo gaidos. 

— Kas tau palaiko draugiją? 

— Niekas. Esu viena. Vargšeliai Darenas su Volteriu prisistatė 
ketvirtą ryto. Jau išsiunčiau abu namo. Klausyk, aš patikrinsiu, kas ten 
bastosi lauke. Paskambinsiu po minutės. 

Ryšys nutrūko. 

Šįryt gavau laišką iš advokato Lorenso Abramsono, dirbančio Lon- 
done, „Harbotlo ir Liuiso“ firmoje. Labai nemalonų laišką. | 
Neseniai parašiau visai kaip aš atrodančiam, savo kompaniją 
įsteigusiam žmogui. Paaiškinau, jog verslo idėja šovė man — beto, 
turiu reikalingus dokumentus, gautus iš patentų agento, pono 

Kristoferio Peto, kuris atstovauja „Frenkui B. Denui X sūnui“, — 
ir pasiūliau man mokėti procentus nuo pajamų. 

Ponas Abramsonas grasina imtis teisminių sankcijų, jeigu vėl 
kreipsiuos į jo klientą. 

Jaučiuosi įsiutęs. 

Leitonui Loidui, regis, išpuolė sunki diena. Apsirengęs kreminės spal- 
vos marškiniais ir pilku, prabangiu, bet suglamžytu švarku, nuo kurio 
sklido silpnas tabako kvapas, pasirišęs elegantišką šilkinį kaklaraištį, 
jis sėdėjo tvankiame, belangiame apklausų kambaryje. Iš odinio, pane- 
šioto, greta stovinčio lagaminėlio advokatas išsitraukė juodą, liniuotą, 
A4 formato bloknotą. 

Liesas, bet tvirto sudėjimo, budraus, grobuoniško veido vyriškis 
trumpai kirptais plaukais Brensonui iš dalies priminė aktorių Robertą 
Karlailą, kai tas vaidino piktadarį vienoje iš bondiados serijų „Ir viso 
pasaulio negana“. Detektyvas seržantas mėgdavo lyginti teisininkus 
su pagrindiniais filmų niekšais — tokiu būdu nesileisdavo jų įbau- 
ginamas, ypač tada, kai teismo salėje gynybos advokatai pradėdavo 
kryžminę apklausą. 

Daugybė pareigūnų su juristais sutardavo kuo puikiausiai. Į juos 
žiūrėjo ramiai, aiškino, esą visi dalyvauja tame pačiame žaidime, ku- 
riame gali ir laimėti, ir pralošti. O Brensonas teisininkams puoselėjo 
antipatiją dėl asmeninių priežasčių. Taip, nusikaltėlių gynėjai tik at- 
likdavo savo darbą ir reikšmingai prisidėdavo prie to, kad nebūtų pa- 
žeistos britų laisvės. Tačiau, prieš įstodamas į teisėtvarkos pajėgas, 
jis beveik dešimtmetį po kelis vakarus per savaitę dirbo apsauginiu 
naktiniame klube. Buvo susidūręs ir vaidijosi praktiškai su kiekviena 
Braitono padugne, pradedant nusitašiusiais pagyrų puodais ir bai- 
giant grėsmingais gangsteriais arba velniškai protingais banditais. 
Brensonas tvirtai žinojo privaląs padaryti viską, kad jaunesnė karta 
augtų geresnėje aplinkoje, ne tokioje, kokia buvo jo vaikystės mieste. 

Štai kodėl griežė dantį ant žmogaus, sėdinčio priešais, dėvinčio pagal 
užsakymą siūtą kostiumą, avinčio juodus, kutuotus „laivelius“, lauke 
pasistačiusio BMW, kuris neabejotinai simbolizavo ilgą, mataruojantį 
advokato pimpalą, ir, savaime suprantama, viename iš snobiškesnių 
Houvo rajonų įsigijusio nuošalų namą — už būstą, žinia, susimokėti 
padėjo šunkaros, jo pastangomis iš kalėjimo grįžę į gatves. 

Nuotaikos nepakėlė ir ugningas kivirčas su žmona, kuriai Glenas 
skambtelėjo pakeliui į areštinę. Viso labo norėjo vaikams palinkėti 
labos nakties, bet Arė dygiai atrėžė, kad mažyliai jau miega. Į savo at- 
sakymą, esą tebedirbti devintą vakaro ne itin malonu, jis sulaukė sar- 
kazmo pliūpsnio. Ginčas veikiai peraugo į rėksmingą barnį, pasibaigusį 
tuo, kad Arė nutraukė pokalbį. 

Nikas Nikolas uždarė duris, prisistūmė kėdę ir atsisėdo priešais 
Brensoną. Loidas įsitaisė stalo gale, tarsi ruošdamas sceną būsimam 
savo pasirodymui. 

Advokatas šratinuku kažką pasižymėjo juodajame bloknote. 

— Na, ponai, kokia informacija pasidalysite? — jis prabilo guviu 
balsu, kuris skambėjo mandagiai, bet tvirtai. Palubėje vėsų orą suskato 
pumpuoti triukšmingai veikiantis kondicionierius. 

Loido akivaizdoje Brensonas pasijuto nejaukiai. Pasipriešinti 
nuožmiai fizinei jėgai galėjo be jokių problemų, tačiau klastingi intelek- 
tualai jį visada sunervindavo. Advokatas į pareigūnus žvelgė nutaisęs 
bejausmę, neįskaitomą veido išraišką. Detektyvas seržantas prašneko 
aiškiai ir lėtai, tarytum bendrautų su vaiku, apgalvodamas kiekvieną 
savo žodį. 

— Kaip įprasta tokiomis aplinkybėmis, kam jūs, manau, neprieš- 
tarausite, per pastarąsias keturias dienas mes šnekėjomės su ponu 
Bišopu siekdami gauti kuo daugiau duomenų apie jį patį ir žmoną. Dalį 
informacijos, susijusios su tuo, ką įtariamasis veikė ir kur buvo, kai 
žuvo jo sutuoktinė, aptarsime per pokalbį. 

— Aišku, — nekantrokai atsiliepė Loidas, lyg norėdamas pasaky- 
ti, kad jam neįdomu klausytis pliurpalų. — Ar galite glaustai apšviesti, 
kodėl suėmėte mano klientą? 

Brensonas atkišo dokumentą su išvardytomis, areštą ir kvotą nu- 
lėmusiomis priežastimis. 

— Iš pradžių paskaitykite šitai, o paskui mes atsakysime į jums 
iškilusius klausimus. 

Loidas ištiesė virš stalo ranką, paėmė A4 formato lapą ir tylėda- 
mas žvilgsniu patyrinėjo trumpą tekstą. Paskui jo fragmentus perskai- 
tė balsu: 

— „Tikėtina, kad auka pasmaugta ligatūra... patologai pratęs tyri- 
mus... atradome DNR, kurią minėsime per apklausas..." 

Advokatas kilstelėjo akis, sekundę įsižiūrėjo į abu pareigūnus ir 
pratęsė ironišku tonu: 

— „Mes pagrįstai įsitikinę, kad ponas Bišopas neatskleidė visos 
tiesos. Todėl norėtume jį apklausti įrašydami pokalbį.“ 

Loidas numetė popieriaus lapą ant stalo. 

— Ar galėtumėte papildyti dokumentą? — kreipėsi į Brensoną. 

— Kiek informacijos jūs turite? 

— Labai mažai. Naujienas apie ponios Bišop žmogžudystę, be 
abejo, skaičiau laikraščiuose ir stebėjau per žinių laidas. Bet su savo 
klientu dar nebendravau. 

Jis tardė pareigūnus kitas dvidešimt minučių. Iš pradžių paklausė 
apie valytoją ir nusikaltimo vietą. Brensonas suteikė tik tiek žinių, kiek, 
jo nuomone, reikėjo. Bendrais bruožais nusakė, kokiomis aplinkybėmis 
buvo aptiktas Ketės Bišop lavonas, informavo apie patologų apytikriai 
nustatytą mirties laiką, tačiau dujokaukės neminėjo. Ir griežtai atsi- 
sakė gilintis į DNR įkalčius. 

Galop advokatas pabandė užuolankomis išgauti, kodėl policija 
mano, kad Brajanas Bišopas meluoja. Bet Glenas Brensonas ant jauko 
neužkibo. 

— Ar mano klientas pateikė savo alibi? 

— Taip, — patvirtino detektyvas seržantas. 

— Kaip suprantu, jūsų jis netenkina. 

Prieš atsiliepdamas Brensonas sudvejojo. 

— Apie tai pakalbėsime per apklausas. 

Loidas vėl kažką užsirašė juodajame bloknote ir nusišypsojo pa- 
šnekovui. 

— Ar šioje tyrimo stadijoje dar ką nors iš jūsų išgirsiu? 

Brensonas dirstelėjo į Nikolą ir papurtė galva. 

— Gerai. Dabar norėčiau pasimatyti su klientu. 

Lauke beveik sutemo. Išsiblaškęs Greisas stebeilijosi į kompiuterio ek- 
raną, šiandien užregistruotų įvykių žurnale greitosiomis skaitė vieną 
puslapį po kito. Ieškojo bet kokios, su abiem bylomis sietinos smulk- 
menos, bet nieko nerado. Jis peržvelgė elektroninio pašto dėžutę, iš- 
trynė keletą žinučių, kurias pirmiausia nusikopijavo, ir išsiuntė porą 
paskubomis brūkštelėtų atsakymų. Tada pašnairavo į rankinį laikrodį. 
Nuo to momento, kai Kleo pažadėjo atskambinti, prabėgo penkiolika 
minučių. 

Skrandyje ūmai susiveržė nerimo mazgelis, nes Greisas pagavo 
save mąstant, kaip smarkiai dėl jos kraustosi iš proto — mintis, kad 
mylimai moteriai galėtų kas nors nutikti, buvo tiesiog nepakeliama. 
Kaip ir Sendė prieš daugelį metų, Kleo pamažu tapo prieplauka, prie 
kurios prisišvartavo jo gyvenimas. Miela, patikima, gražia, sąmojinga, 
mylinčia, rūpestinga ir išmintinga prieplauka. Tik kartais iš saulėkaitos 
pasineriančia į šešėlį. 


Rojau, čia ne ta moteris, kurią mudu su Lesle pastebėjome 
aną savaitę. Mes įsitikinę, kad matėme Sendę. Sėkmės. 
Dikas. 


Dieve, pagalvojo Greisas, mano reikalai klostytųsi gerokai papras- 
čiau, jeigu Dikas būtų patvirtinęs: „Taip, mes matėme šitą moterį.“ Ži- 
noma, galutinį tašką padėti nepavyktų, tačiau jis bent numotų ranka į 
Miuncheną. O dabar širdyje vėl kirbėjo noras nukeliauti į Vokietiją. Už- 
tat mintys sukosi apie kitus dalykus. Vyresnysis detektyvas pernelyg 
aiškiai atsiminė, jog vakar, vidury dienos, prie morgo kažkoks bjaurybė 
suraižė Kleo MG stogą. 

Lavoninė priviliodavo įvairiausius keistuolius ir iškrypėlius, kurių 
Braitone nestigo. Greisui iki šiol sunkiai sekėsi suvokti, kodėl jai, kaip 
Kleo teigė, patiko ten dirbti. Aišku, šuo ir kariamas įpranta. Bet tai ne- 
reiškia, kad privalai viską pamėgti. 

Brezentinius automobilių stogus dažniausiai pjaustydavo miesto 

gatvėse — arba vagys, užsigeidę apšniukštinėti saloną, arba pro šalį 
svirduliuojantys, nuo alkoholio ar narkotikų apspangę chuliganai. 
Žmonės šiaip sau nevaikštinėdavo palei morgo stovėjimo aikštelę, ir 
juolab ne karštomis sekmadienio popietėmis. Iš MG nieko nenudžiovė. 
Matyt, čia nagus prikišo piktavališkai nusiteikęs vandalas. Galbūt to- 
kių ratų pavyduliaujanti atmata. 

Ar dabar aplink morgą slankiojo būtent tas žmogėnas? 

Meldžiu, paskambink man. 

Jis atsivertė vieną elektroninio laiško priedą ir pabandė akimis 
permesti darbotvarkę, parengtą kasmetiniam, po kelių savaičių Nauja- 
jame Orleane įvyksiančiam simpoziumui, kurį organizavo Tarptautinė 
žmogžudysčių tyrėjų asociacija. Bet niekaip neįstengė susikaupti. 

Staiga sučirškė telefonas. Greisas stvėrė ragelį ir apimtas paleng- 
vėjimo šūktelėjo: 

— Labas! 

Tačiau skambino Džeinė Pakston, kuri pranešė, esą Bišopas ne- 
trukus susitiks su advokatu, ir pridūrė, kad pati keliauja į areštinę, 
ketindama įsitaisyti stebėjimo kambaryje. Kvotų koordinatorė pasiūlė 
negaišti laiko ir prisistatyti ne vėliau kaip po dešimties minučių. 

Bišopas vienas sėdėjo tylioje kameroje ir kūprinosi pritūpęs ant gultą 
atstojančio suolo krašto. Nė neprisiminė, kada gyvenime taip siau- 
bingai jautėsi. Vieną pasaulio dalį, rodės, kažkas iš jo išplėšė, o kita 
nežinia kodėl prieš jį nusiteikė. Telefonu gana šaltai bendravo netgi 
švelniabalsis Robertas Vernonas, šiaip jau nelinkęs daryti skubotų iš- 
vadų ir kritikuoti žmonių. Kodėl? Ar po miestą jau pasklido gandas, 
kad iš Brajano Bišopo beliko trūnėsiai? Kurie tave apnuodys, jei nuo jų 
nesilaikysi atokiau? 

Kas dar nuo jo atsiribos? Glenas ir Barbara? Janas bei Terina, 
su kuriais jis ir Ketė dažnai matydavosi? Kiti žmonės, kadaise laikyti 
draugais? 

Mėlynas vienkartinis kombinezonas veržė ties pažastimis, bate- 
liai taip spaudė, kad Bišopas vos sugebėjo pakrutinti kojų pirštus, bet 
jam tai buvo nė motais. Čia tik košmaras, jis netrukus atsibus ir išvys 
Ketę, plačiai besišypsančią, sėdinčią ant lovos, skaitančią Daily Mail 
paskalų skiltį, kurią visada atsiversdavo pirmiausiai, greta pasidėjusią 
arbatos puodelį. 

Rankose laikydamas geltoną popieriaus lapą, prisimerkęs, kad 
įžiūrėtų miglotus žodžius, Bišopas stengėsi be akinių perskaityti tekstą. 


SASEKSO POLICIJA 
SUIMTO ASMENS TEISĖS 
NEPAMIRŠKITE SAVO TEISIŲ 


Kameros duris netikėtai atidarė tešlaveidis, kokių trisdešimties 
metų vyriškis, visiškai neturintis kaklo, sudėtas kaip kūdikėlio formos 
guminukas, kitados veikiausiai pumpavęs raumenis, bet pastaruoju 
metu leidęs jiems aptekti riebalais. Jis vilkėjo apsaugos personalo 
uniformą — puikavosi baltais marškiniais su monograma ir juodais 
antpečiais, juodu kaklaraiščiu bei juodomis kelnėmis — ir gausiai pra- 
kaitavo. 

Pareigūnas prabilo mandagiu, šaižoku balsu, vengdamas žiūrėti 
sulaikytajam į akis, tarytum atlikdamas standartinę procedūrą, kurią 
vykdydavo kaskart, kai tekdavo kreiptis į padugnę, nutrenktą už gro- 
tuotų kalėjimo durų. 

— Pone Bišopai, atvyko jūsų advokatas. Palydėsiu jus iki susitiki- 
mo vietos. Prašom eiti priešais mane. 

Paklusdamas iš užnugario atsklindantiems nurodymams, Bišopas 
kursavo tuščiais kreminės spalvos koridoriais, paįvairintais tiktai ne- 
sibaigiančia, tarp metalinių apvadų besidriekiančia raudona pavojaus 
signalo juosta, kol įžengė į apklausos kambarį, iš kurio Brensonas su 
Nikolu trumpam išėjo, idant įtariamasis galėtų šnektelėti su advokatu 
akis į akį. 

Leitonas Loidas paspaudė jam ranką ir mostu pasiūlė prisėsti. 
Pats irgi įsitaisė ant kėdės, tik prieš tai patikrino, ar išjungta įrašymo 
ir stebėjimo įranga. 

— Ačiū, kad atvažiavote, — padėkojo Bišopas. 

Teisininkas užjaučiamai nusišypsojo, ir suimtasis atvykėliui aki- 
moju pajuto prielankumą, nors suprato, jog dabar su simpatija žiūrėtų 
ir į huną Atilą, jei tik šis paskelbtų ketinąs jam padėti. 

— Toks mano darbas, — atsakė Loidas. — Ar su jumis gerai el- 
gėsi? 

— Nelabai turiu su kuo lyginti. — Mėginimą pajuokauti advoka- 
tas praleido pro ausis. — Tiesą sakant, dėl vieno dalyko rimtai perpy- 
kau — iš manęs atėmė akinius. 

— Deja, čia nėra nieko neįprasto. 

— Tiesiog nuostabu. Jeigu nešiočiau kontaktinius lęšius, man 
leistų juos pasilaikyti. Kadangi nusprendžiau pasirinkti akinius, dabar 
negaliu skaityti. 

— Aš pasirūpinsiu, kad jūs kuo greičiau juos atgautumėte. — Jis 
brūkštelėjo į bloknotą pastabą. — Pone Bišopai, jau vėlu, ir jūs pavar- 
gęs. Bet policija nori dar šįvakar jus apklausti — mes, žinoma, steng- 
simės, kad pokalbis būtų kuo trumpesnis, ir pratęsime kvotą rytojaus 
rytą. 

— Kiek laiko sėdėsiu kalėjime? Ar mane gali paleisti už užstatą? 

— Dėl užstato bus įmanoma šnekėti tik tada, kai jus oficialiai ap- 
kaltins. Policija turi teisę jus suimti dvidešimt keturioms valandos ne- 
pateikusi kaltinimo... na, daugiausia pusantros paros. Paskui privalės 
jus išleisti, apkaltinti arba kreiptis į teismą, kad šis pratęstų sulaikymo 
laikotarpį. 

— Vadinasi, galiu čia pratūnoti iki trečiadienio ryto? 

— Deja, taip. 

Bišopas nuščiuvo. 

Loidas pakėlė popieriaus lapą. 

— Šitame dokumente atrasite areštą ir kvotą nulėmusias prie- 
žastis — tai yra trumpą informaciją, kurią policija pasirengusi mums 
atskleisti dabartinėje tyrimo stadijoje. Jeigu jums reikalingi akiniai, gal 
norėtumėte, jog tekstą perskaityčiau, balsu? 

Bišopas linktelėjo. Jautėsi toks prislėgtas ir išsekęs, kad stokojo 
jėgų atsiliepti. 

Advokatas supažindino klientą su dokumento turiniu, vieną kitą 

spragą užpildė duomenimis, kuriuos pavyko išgauti iš detektyvo ser- 
žanto Brensono. 

— Ar viskas aišku? — užbaigęs paklausė. 

Užuot atsakęs, Bišopas vėl sukinkavo galva. Besiklausant teisinin- 
ko, savijauta tiktai prastėjo. Žodžiai grimzdo į sielos gelmes it sunkūs 
akmenys. Jis dar labiau apsiniaukė. Pasijuto, lyg kiurksotų giliausioje 
pasaulio šachtoje. 

Per artimiausias kelias minutes Leitonas Loidas išvardijo klausi- 
mus, kuriuos per pirmąjį tardymo ratą sulaikytajam veikiausiai pateiks 
policija, ir paaiškino, kaip į juos derėtų atsakyti. Liepė kalbėti glaustai, 
elgtis paslaugiai, bet netuščiažodžiauti. Jeigu nuskambės klausimai, 
kurie vienam ar kitam pasirodys netinkami, advokatas įsiterps į kvotą. 
Be to, Loidas pasidomėjo, ar klientas nesiskundžia sveikata, ar pasiruo- 
šęs būsimam išbandymui, o gal jam reikia susitikti su daktaru ir išgerti 
kokių vaistų? Bišopas užtikrino, kad šia prasme jaučiasi normaliai. 

— Paskutinis mano klausimas — ar jūs nužudėte žmoną? 

— Ne. Nieko panašaus. Tai absurdas. Aš ją mylėjau. Kokio velnio 
man žudyti Ketę? Ne, aš to nedariau, garbės žodis. Privalote manimi 
patikėti. Galva neišneša, kas čia vyksta. 

Teisininkas nusišypsojo. 

— Gerai. Jūsų tvirtinimo man pakaks. 

Greisui žingsniuojant degutbetonio taku, kuris užpakalines valdybos 
duris skyrė nuo kardomojo kalėjimo, praeinant pro šiukšlių konteine- 
rių eilę, jo sąmonėje šmaižė šešėliai. Prie ausies prisiplojo mobilusis, 
stemplę dar stipriau suveržė nerimo mazgas. Iš jaudulio perdžiūvo 
burna. Jau prabėgo daugiau nei dvidešimt minučių. Kodėl Kleo nepa- 
skambino? Vietoj pyptelėjimo išgirdęs pranešimą, kad jį sujungia su 
balso paštu, detektyvas surinko morgo telefono numerį. Kaip ir anks- 
čiau, po trečio ar ketvirto signalo įsijungė atsakiklis. Jis norėjo šokti į 
automobilį ir lėkti į lavoninę, bet taip elgtis būtų neatsakinga. Kaip ty- 

rimui vadovaujantis pareigūnas, privalėjo stebėti įtariamojo apklausą 
nuo pradžios iki pabaigos. 

Jis susisiekė su išteklių centru, prisistatė ir paaiškino, dėl ko ne- 
rimauja. Dideliam jo palengvėjimui, dispečeris pranešė, esą šiuo metu 
tame rajone budi patruliai, kurie bus nusiųsti tiesiai į morgą. Greisas 
paprašė vėliau paskambinti, arba, pridūrė, tegul su juo ryšį užmezga 
vienas iš policininkų, kurie nusigaus į vietą. 

Vyresnįjį detektyvą kamavo bloga nuojauta. Labai bloga. Nors Kleo 
visada užrakindavo morgo duris ir ten netrūko apsaugos kamerų, Grei- 
sui nepatiko tai, kad naktį ji dirbo viena. Tik ne po vakarykščių įvykių. 

Priešais pilką, greta durų įspraustą „Interflex“ skenerį pakėlęs 
tarnybinę savo kortelę, jis nėrė į kardomąjį kalėjimą, apėjo pakylą, kur 
kaip įprastai registravo kažkokią apgailėtiną padugnę — jauną, liesą 
rastafarianistą nevalyva liemene, maskuojamosios spalvos kelnėmis 
bei sandalais, — žengė pro vidines duris su elektronine apsauga ir laip- 
tais užlipo į antrą aukštą. 

Ankštame apžvalgos kambarėlyje Džeinė Pakston jau sėdėjo šalia 
spalvoto, įjungto, bet kol kas nieko nerodančio monitoriaus. Vaizdo 
ir garso įrašymo prietaisai kurį laiką neveiks, kad prieš oficialią ap- 
klausos pradžią Brajanas Bišopas su advokatu galėtų pasikalbėti akis į 
akį. Kvotų koordinatorė abiem parūpino po butelį vandens. Stabtelėjęs 
prie laisvos kėdės, Greisas nuleido ant stalviršio bloknotą, trumpam 
pasišalino į virtuvėlę, įrengtą koridoriaus gale, ir užsikaitė stiprios, bet 
pigios rūšies kavos. Didžiulė jos skardinė, regis, čia stovėjo jau gana 
ilgai ir skleidė nemalonų kvapą. Kažkoks mulkis pamiršo į šaldytuvą 
įdėti pieną, ir tas surūgo, todėl savo kavos jis nebalino. 

Nusinešęs puodą atgal į kambarėlį Greisas paklausė: 

— Gal norėjai kavos ar arbatos? 

— Nei vienos, nei kitos aš nevartoju, — manieringai atšovė Paks- 
ton, kurios balse nuskambėjo nežymios priekaišto gaidos, tarsi jis būtų 
pasiūlęs sunkių A kategorijos narkotikų. 

Kai Greisas padėjo gėrimą ant stalo, trakštelėjo garsiakalbis ir 
sumirgėjęs nušvito ekranas. Apklausos kambaryje jis išvydo keturis 
vyrus — Brensoną, Nikolą, Bišopą ir Loidą. Detektyvai teberyšėjo kak- 
laraiščius, bet marškinių rankoves buvo atsiraitoję. 

Sėdintieji apžvalgos patalpoje galėjo stebėti vaizdą per dvi kame- 
ras, ir Greisas įsijungė tą, kuri aiškiausiai rodė suimtojo veidą. 

Žiūrėdamas į Brajaną Bišopą, tik retsykiais pagarbiai dirsčioda- 
mas į jo advokatą, Glenas Brensonas pradėjo apklausą nuo standarti- 
nės įžangos: 

— Pokalbis įrašomas garso ir vaizdo įranga, jį bus galima stebėti 
iš šalies. 

Greisui pro akis nepraslydo šelmiškas, probėgšmais aukštyn mes- 
tas bičiulio žvilgsnis. 

Brensonas dar sykį įspėjo Bišopą, ir tas linktelėjo. 

— Rugpjūčio 7-a, pirmadienis, penkiolika minučių po dešimtos 
vakaro. Aš esu detektyvas seržantas Brensonas. Kiekvieno prašau pri- 
sistatyti, kad įraše būtų aišku, kas kalba. 

Brajanas Bišopas, Leitonas Loidas bei Nikolas taip ir padarė. 

— Pone Bišopai, ar galite kuo detaliau nupasakoti, ką veikėte vi- 
sas dvidešimt keturias valandas iki to momento, kai penktadienio rytą 
mudu su detektyvu konstebliu Nikolu jus aplankėme Šiaurės Braitono 
golfo klube? 

Greisas įdėmiai spoksojo į kalbantį sulaikytąjį. Iš pradžių Bišopas 
paaiškino, kad dažniausiai ankstyvą pirmadienio rytą traukiniu nu- 
kakdavo į Londoną, darbo dienomis nakvodavo bute, įsigytame Noting 
Hilo rajone, dirbdavo iki vėlumos, neretai vakarais turėdavo su kuo 
nors aptarti verslo reikalus ir penktadienį grįždavo į Braitoną, kur pra- 
leisdavo savaitgalį. Tačiau aną savaitę ankstyvą penktadienio rytą turė- 
jo įvykti golfo turnyras, vienas iš klubo šimtmečio paminėjimų, todėl į 
Londoną jis išlėkė sekmadienį, sėdęs į automobilį, kuriuo penktadienio 
rytą ketino nuvažiuoti tiesiai į golfo klubą. 

Vyresnysis detektyvas bloknote brūkštelėjo pastabą apie įtaria- 
mojo gyvenime nusistovėjusios tvarkos pokyčius. 

Bišopas išdėstė, ką veikė darbovietėje, „Tarptautinių tvarkaraščių 
sprendimų PLC“ kompanijoje, įsikūrusioje Hanoverio aikštėje, ir kaip 
vakare nužingsniavo iki Pikadilio aikštės susitikti su finansų patarėju 
Filu Teiloru, su kuriuo ruošėsi pavakarieniauti „The Wolseley“ resto- 
rane. 

Filas Teiloras, pridūrė Bišopas, rūpindavosi kasmetiniais asme- 


332 PETER JAMES + MIRĘS GYVENTI 


ninių jo pajamų mokesčiais. Po vakarienės jis išėjo iš restorano ir pa- 
traukė į savo butą — šiek tiek vėliau nei planavo ir įkaušęs labiau nei 
ketino. Tąnakt miegojo prastai tiek dėl dviejų didelių kavos puodelių 
ir brendžio, tiek dėl būgštavimų, kad nesugebės anksti ryte atsibusti, 
todėl pavėluos į golfo klubą. 

Griežtai laikydamasis scenarijaus, Brensonas įniko narstyti pa- 
sakojimą ir domėtis konkrečiomis smulkmenomis, ypač susijusiomis 
su asmenimis, su kuriais Bišopas ketvirtadienį bendravo. Paklausė, ar 
jis atsimena kalbėjęs su žmona, ir įtariamasis patvirtino, kad maždaug 
antrą po pietų Ketė skambtelėjo norėdama pasitarti, kokius sodo au- 
galus nupirkti, nes rugsėjo pradžioje, vieną iš sekmadienių, Bišopas 
planavo surengti pikniką vadovaujančiam savo bendrovės personalui. 

Po vakarienės su Filu Teiloru grįžęs namo, susisiekė su „British 
Telecom“ ir paprašė operatoriaus jį prižadinti pusę šeštos ryto. 

Kol Greisas rašėsi trumpus komentarus, ėmė brungzti jo mobilusis. 
Skambino jaunatvišku balsu kalbantis, konstebliu Deividu Kerčiu prisi- 
statęs pareigūnas, kuris pranešė drauge su porininku esąs prie Braitono 
ir Houvo morgo — pastate šviesos nedegė, o aplinkui tvyrojo ramybė. 

Vyresnysis detektyvas išniro į koridorių ir pasiteiravo, ar lauke 
matyti mėlynas sportinis MG automobilis. Konsteblis Kertis atsakė, 
kad stovėjimo aikštelė tuščia. 

Padėkojęs Greisas nutraukė ryšį. Ir tučtuojau surinko Kleo namų 
numerį. Ji atsiliepė po antrojo signalo. 

— Labutis! — nerūpestingai pasisveikino. — Kaip sekasi? 

— Ar tu gerai jautiesi? — išgirdus Kleo balsą, detektyvą užliejo 
milžiniška palengvėjimo banga. 

— Aš? Puikiai! Rankoje laikau vyno taurę ir netrukus nersiu į vo- 
nią, — mieguistai tarė ji. — O kaip tu? 

— Mirtinai nerimavau. 

— Kodėl? 

— Kodėl? Jėzau Kristau! Tu sakei, kad kažkas slampinėja aplink 
morgą. Ir kad man paskambinsi. Aš... aš maniau... 

— Ai, viso labo pora girtų tipų. Ieškojo Vudveilo kapinių, vapėjo 
norintys atiduoti pagarbą savo motinai. 

— Nesielk taip su manimi! 

— Kaip? — paklausė Kleo, iš balso tikras naivumo įsikūnijimas. 

Išsišiepęs jis palingavo galva. 

— Man metas grįžti prie darbo. 

— Suprantama. Tu esi detektyvų šulas ir narplioji rimtą bylą. 

— Nusprendei ant manęs išlieti susierzinimą? 

— Viską, ką buvau sukaupusi, jau išliejau tualete. Dabar griūsiu į 
vonią. Labanakt! 

Jis grįžo į stebėjimo kambarį šypsodamasis, truputį sudirgęs, bet 
aprimęs. 

— Ką nors praleidau? — paklausė Džeinės Pakston. 

Kvotų koordinatorė krestelėjo galva. 

— Brensonas dirba šauniai. 

— Būtinai vėliau jį pagirk. Mūsų bičiulį reikia įkvėpti, nes jo ego 
sumaišytas su žemėmis. 

— Ir kodėl vyrams taip rūpi savimeilė? — paklausė moteris. 

Greisas nužvelgė jos viršugalvį, kyšantį iš palaidinukės-palapinės, 
dvigubą pagurklį, sulaižytus plaukus, vestuvinį žiedą ir dar vieną, su 
brangakmeniu, užmautus ant tvirto piršto. 

— O tavo sutuoktinis ego neturi? 

— Cha, tik pabandytų prieš mane jį demonstruoti! 

Apie stimuliuojamąsias tabletes Laiko Milijardierius išmanė viską, bet 
pats niekada jų nevartojo. Ei, kam reikalingos nuotaiką pakeliančios 
piliulės, kai pirmadienį vakare grįžti namo ir ant durų kilimėlio randi 
paštininko pristatytą, 2005-ųjų laidos MG TF sportiniam automobiliui 
skirtą techninį žinyną, kurį užsisakei šeštadienį? 

Nuo 2006-ųjų, kai kompaniją įsigijo kinai, tokio modelio MG ne- 
begamino. Būtent juo važinėjo Kleo Morėj. Tamsiai mėlynu. Nūnai su 
metaliniu, atitinkamos spalvos stogu — nors lauke svilino karštis, — 
nes kažkoks pašlemėkas peiliu sudraskė brezentinį viršų. Na, ir kalės 
vaikas! Prakeiktas šunsnukis! Sušiktas padugnė! 

Jau antradienis! Viena iš tų dienų, kai į namus neužsukdavo 
niurzgi kvėša, nedėkingą dukterį turinti valytoja! Vakar pati jam taip 
sakė. “ 

Bet geriausia, kad suėmė Brajaną Bišopą. Pirmame puslapyje 
sensacingas naujienas trimitavo rytinis Argus numeris. Žinią paskelbė 
čionykštės radijo stotys. Ir, be abejo, praneš vietinė televizija. Galbūt 
ji pasklis net po visą šalį! Ak, koks džiaugsmas! Ką pasėsi, tą ir pjausi! 
Kaip automobilio stogą! Kleo Morėj automobilio! 

Kleo Morėj vairavo aukščiausios klasės TF 160 su 1,8 litro kubatū- 
ros, kintančiu vožtuvų valdymu aprūpintu varikliu, kurio stiprėjantis 
ūžesys šiuo metu maloniai drumstė vėsaus ankstyvo ryto tylą. Dar tik 
aštunta valanda. Reikia pripažinti, kad jos darbo diena tęsėsi ilgai. 

Moteris pajudėjo iš stovėjimo vietos ir nubraukė gatve, per ilgai 
neperjungdama pirmos pavaros. Gal jai tiesiog patiko klausytis, kaip 
griaudėja išmetimo vamzdis? 

Mėginant prasmukti pro paradinius vartus, sergėjančius Kleo 
Morėj komplekso kiemą, nekils jokių sunkumų. Jutiklinėje klaviatū- 
ros plokštelėje tereikėjo surinkti keturis skaičius. Jis greitai įsidėmėjo 
kombinaciją, iš jaukaus automobilio salono pro žiūronus stebėdamas, 
kaip namo grįžta kiti namo gyventojai. 

Pats kiemas buvo tuščias. Jei pro žaliuzes vogčiomis žvilgčiojo 
smalsūs kaimynai, jie viso labo matė vyriškį su segtuvo lentele ir SEE- 
BOARD ženkleliu, prisegtu prie krūtinės, tvarkingai apsirengusį žmogų, 
kuris čia lankėsi vakar ir dabar grįžo, nes turėjo dar sykį patikrinti dujų 
skaitiklį. Arba užsiimti panašiais reikalais. 

Pasigamintas raktas lengvai kryptelėjo spynoje. Dėkui, Dieve, už 
tavo pagalbą! Jis žengė vidun, į atviro išplanavimo patalpą, dominuo- 
jančią pirmame aukšte, ir uždarė duris. Tyla kvepėjo baldų politūra ir 
šviežiai sumaltomis kavos pupelėmis. Vos girdimai dūzgė šaldytuvas. 

Laiko Milijardierius pasidairė apžvelgdamas būstą, ko negalėjo 
padaryti vakar, nes už nugaros slankiojo paniurėlė valytoja. Ant kremi- 
nės spalvos sienų kabėjo paveikslai su jam nesuvokiamais abstrakčiais 
vaizdais. Blizgančias ąžuolines grindis dengė šiuolaikiniai kilimėliai. 
Dvi raudonos sofos, juodi lakuoti baldai, didelis televizorius, brangus 
muzikinis centras. Sussex Life žurnalas, padėtas ant staliuko. Ir ne- 

„uždegtos žvakės. Gausybė tuzinų, pamautų ant sidabrinių žvakidžių, 
kyšančių iš matinio stiklo puodelių ir vazų — gal ji kokia religinė pa- 
kvaišėlė? Galbūt organizuodavo juodąsias mišias? Štai dar viena rimta 
priežastis, kodėl Kleo Morėj reikėtų numarinti. Viešpats apsidžiaugs ja 
nusikrates. 

Ant žemo staliuko jis išvydo kvadratinį akvariumą su auksine žu- 
vele, kuri plaukiojo aplink struktūrą, primenančią miniatiūrinės graikų 
šventyklos griuvėsius. 

— Tave derėtų paleisti, — tarė. — Kalinti gyvūnų negalima. 

Priartėjęs prie knygų lentynų, nuo grindų iki lubų užkimštų tome- 
liais, Laiko Milijardierius pastebėjo Greihamo Grino „Braitono uolą“, 
Džeimso Herberto „Meluoja visi“. Natašos Kuper kriminalinį romaną. 
Keletą Jano Rankino knygų ir istorinį Edvardo Marstono trilerį. 

— Tai bent! — šūktelėjo. — Tavo skonis visai kaip mano! Gaila, 
kad neturėsime progos padiskutuoti apie literatūrą! Žinai, kitomis ap- 
linkybėmis būtume galėję tapti neblogais draugais. 

Jis atidarė stalo stalčių, kuriame aptiko elastinius bintus, blokno- 
tą su stovėjimo aikštelės talonais, sulūžusį nuotolinio valdymo pultelį, 
kuris anksčiau atidarydavo garažo duris, baterijos elementą, vokus. 
Panaršęs daiktus, tačiau neradęs, ko ieškojo, užtrenkė stalčių. Tuomet 
vėl apsidairė, pažiūrėjo į kitus du stalčiukus, bet nieko nepešė. Sėkmė 
neaplankė ir virtuvėje. 

Plaštaką tebemaudė. Stiprėjančio peršulio nenumalšino net tab- 
letės. Be to, skausmas ėmė varstyti galvą. Toji nepaliaujamai pulsavo, o 
kūną krėtė nestiprus karštis, bet nieko baisaus — tokios smulkmenos 
jam nesutrukdys. 

Laiptais aukštyn jis lipo neskubėdamas, nes žinojo, kad Kleo 
Morėj ką tik išvyko į darbą. Laiko turėjo tiek, kiek šio buvo pasaulyje. 
Galėjo čia slampinėti ne vieną valandą! 

Antrame aukšte aptiko vonios kambarėlį ir darbo kabinetą. Į pa- 
starąjį užsuko. Chaotiškai netvarkingoje patalpoje vėl pamatė knygų 
lentynas, užgrūstas, regis, filosofijos veikalais. Priešais langą, atsive- 
riantį jūros pusėn, į Braitono namų stogus, dunksojo rašomasis sta- 
las, apkrautas popierių šūsnimis, kurių viduryje gulėjo nešiojamasis 
kompiuteris. Jis patyrinėjo stalčius, uoliai perkratė kiekvieno turinį. 

Paskui atsidarė ir užtrenkė visus keturis metalinės dokumentų spinte- 
lės stalčiukus. 

Miegamasis buvo trečiame aukšte, kitapus spiralinių laiptų, iš 
pažiūros vedančių ant stogo. Užėjęs į kambarį, Laiko Milijardierius ap- 
uostė lovą. Atmetė purpurinę lovatiesę, veidu įsikniaubė į pagalves ir 
giliai įkvėpė per nosį. Nuo kvapų sudilgsėjo slėpsnos. Jis atsargiai nu- 
dengė pūkinį apklotą ir suskato uostyti kiekvieną paklodė colį. Vien tik 
ji! Vien tik ji! Jokio vyresniojo detektyvo Greiso tvaiko. Nė menkiausių 
spermos dėmelių. Tiktai jos aromatai! Jos vienos! Palikti, kad suteiktų 
jam džiaugsmo. 

Antklodę ir lovatiesę jis grąžino į vietą. Darbavosi uoliai. Niekam 
nevalia suprasti, kad šiuose namuose lankėsi neprašytas svečias. 

Kambaryje stovėjo šiuolaikiškas, juodai lakuotas tualetinis staliu- 
kas. Laiko Milijardierius patikrino vieną stalčių ir tarp papuošalų dėže- 
lių galiausiai užtiko, ko norėjo. Odinį karulį su auksinėmis, reljefinėmis 
MG raidėmis. Du nenaudojamus, tviskančius, į žiedą įvertus raktus. 

Jis užsimerkė ir kelią parodžiusiam Dievui sukalbėjo padėkos 
maldelę. Tada iškėlė raktus ir juos pabučiavo. 

— Nuostabu! 

Uždaręs stalčių, paslėpęs radinį kišenėje, grįžo į pirmą aukštą ir 
tiesiu taikymu numygo prie akvariumo. Aukštyn trūktelėjo švarko bei 
marškinių rankoves, įkišo į drungną vandenį ranką. Pasijuto taip, lyg 
vonioje stengtųsi sugraibyti muilą! Pagaliau nustvėrė slidžią, spurdan- 
čią auksinę žuvelę, įkalino kvėšą savo kumštyje. 

Ir šveitė į kambarį. 

Išeidamas pro paradines duris tebegirdėjo, kaip ji vartėsi ant 
grindų. 

Bendras rytinis pasitarimas operacijos „Chameleonas“ ir operacijos 
„Mistralis“ klausimais baigėsi netrukus po devintos. Įtariamajam 
atsidūrus areštinėje, kambaryje vyravo optimistinė nuotaika. Ūpą pa- 

. kėlė ir liudytoja, senyva, priešais Sofiją Harington gyvenanti moteris, 
kuri užtikrino, jog maždaug tuo metu, kai įvyko žmogžudystė, prie jos 
namo vaikštinėjo Brajanas Bišopas. Jei nusišypsos sėkmė, vylėsi Grei- 
sas, DNR analizė patvirtins, kad Sofijos Harington makštyje atrasta 
sperma yra Bišopo. Hantingtonas stengėsi atlikti tyrimus kuo greičiau, 
todėl rezultatus pavyks gauti dar šiandien. 

Bemaž niekas neabejojo, kad abidvi mirtys tarpusavyje susijusios, 
bet kol kas jie neatskleidė visų smulkmenų spaudai. 

Pirmiausia buvo patikrintos žmonių pavardės ir laiko atkarpos, 
kurias Bišopas paminėjo per pirmąją apklausą; Greisą ypač domino, 
ar „British Telelecom“ paliudys, esą ketvirtadienio vakarą parsigavęs 
namo įtariamasis paprašė jį anksti ryte prižadinti. Nors į telekomuni- 
kacijų bendrovę, aišku, galėjo paskambinti ir bendrininkas. Žinant, kad 
dėl apdraustos žmonos gyvybės sutuoktinis praturtės trimis milijonais 
svarų, reikėtų kruopščiai ištirti tikimybę, kad Bišopui kažkas pagelbė- 
jo — gal net ne vienas sėbras. 

Jis smuko iš posėdžių salės, nekantraudamas Eleanorai, savo 
asistentei, padiktuoti porą laiškų — vieną dėl pasiruošimo teismo pro- 
cesui, per kurį į kaltinamųjų suolą sės Karlas Veneris, šlykštus tipas, 
kaltas dėl pastarosios, Greiso tirtos žmogžudystės. Nuskubėjęs korido- 
riais detektyvas nėrė į žaliu kilimu išklotą, iš dalies atviro išplanavimo 
patalpą, kur įsitaisydavo vyresnieji kriminalinio skyriaus pareigūnai ir 
pagalbinis jų personalas. 

Kai atsivėrė durys su elektroniniu užraktu, skiriančios erdvųjį 
kambarį nuo nusikaltimų tyrimo kabineto, didelei savo nuostabai, jis 
išvydo gausų, aplink rašomąjį stalą susibūrusių žmonių spiečių, įskai- 
tant Garį Vestoną, vyriausiąjį detektyvą ir teoriškai Greiso bosą — nors 
iš tiesų dažniausiai tekdavo atsiskaityti Alisonai Vosper. 

Galbūt jie dalyvauja loterijoje, toptelėjo jam į galvą. O gal mini 
kažkieno gimtadienį? Prisiartinus prie grupelės paaiškėjo, kad nė vie- 
nas nenusiteikęs šventiškai. Visi atrodė pritrenkti, taip pat ir Eleanora, 
iš kurios veido beveik niekada neišnykdavo nuostabos išraiška. 

— Kas nutiko? — jos paklausė Greisas. 

— Dar negirdėjai? 

— Ko? 

— Apie Džanetą Makvirter? 

— Musiškę Džanetą? Iš PKT skyriaus? 

Eleanora, kuri slėpėsi už masyvių akinių, padrąsinamai sulinksė- 
jo, tarsi jam padėdama spręsti šaradą. 

Dar prieš keturis mėnesius Džaneta Makvirter valdyboje užėmė 
atsakingą postą — vadovavo Policijos kompiuterių tinklo skyriui ir 
nemažam tenykščiam personalui, sudarytam iš keturiasdešimties 
žmonių. Viena iš pagrindinių jų pareigų buvo rinkti informaciją detek- 
tyvams. Tiek iš išvaizdos, tiek iš santūrių manierų Greisui ji panėšėjo 
į miegapelę. 

Balandį Džaneta visus pribloškė atsistatydindama ir paskelb- 
dama, kad norėtų metus pakeliauti. Bet artimiausioms draugėms iš 
skyriaus slaptai ir droviai prisipažino, kad įsimylėjo. Su būsimu vyru 
apsimainė sužieduotuvių žiedais ir nutarė emigruoti į Australiją, kur 
jiedu iškels vestuves. 

Į Greisą atsisuko Brajanas Kukas, mokslinio skyriaus galva ir vy- 
resniojo detektyvo draugas. 

— Rojau, ją rado negyvą, — pranešė jam būdingu stačiokišku 
tonu. — Šeštadienio vakarą išplautą į krantą — jūroje Džaneta išbuvo 
nemažai laiko. Tapatybę nustatėme pagal dantis. Atrodo, vandenyje ji 
atsidūrė jau mirusi, 

Kelias sekundes Greisas tylėjo. Jautėsi sukrėstas. Per daugelį dar- 
bo metų pats su Džaneta bendravo dažnai ir jai puoselėjo nuoširdžią 
simpatiją. 

— Prakeikimas, — pagaliau išspaudė. 

Akimirką rodės, tarytum anapus langų pakibo tamsus debesis, 
širdies gilumoje netikėtai ėmė sūkuriuoti šalčio verpetas. Taip, žmonės 
mirdavo, bet nuojauta tikino, jog dėl Džanetos kažkas buvo neaišku. 

— Nepanašu, kad jai pavyko nukakti į Australiją, — sardoniškai 
pridūrė Kukas. 

— Arba iki altoriaus? 

Kukas patrūkčiojo pečiais. 

— Jos sužadėtiniui kas nors paskambino? 

— Naujienas išgirdome vos prieš porą minučių. Kas žino, gal jis 
irgi negyvas. — Po pauzės Kukas pridūrė: — Tau vertėtų užsukti į jos 


PETER JAMES + MIRĘS GYVENTI 339 


skyrių ir pasakyti kelis žodžius vietiniams darbuotojams — kiek su- 
prantu, jie siaubingai susisielos. 

— Kai tik rasiu laiko. Kas vadovaus tyrimui? 

— Dar nežinau. 

Greisas linktelėjo, išsivedė šoko apimtą asistentę ir grįžo į savo 
kabinetą. Padiktuoti laiškus privalės per dešimt minučių, nes vėliau 
reikės keliauti į kardomąjį kalėjimą, kur įvyks antra Brajano Bišopo 
apklausa. 

Tačiau iš sąmonės niekaip neiškrito smulkus, neišraiškingas Dža- 
netos Makvirter veidas. Sunku būtų rasti už ją malonesnį ir paslauges- 
nį žmogų. Kurių galų vargšę nužudė? Ir kas? Plėšikas? Prievartautojas? 
Gal žmogžudystė kažkaip susijusi su jos darbu? 

Penkiolika metų ji išdirba Sasekso kriminalinės policijos valdyboje, su- 
simąstęs sau tarė Greisas, daugiausia PKT skyriuje, įsimyli vyrą, nuspren- 
džia pakeisti karjerą ir gyvenimo būdą. Atsistatydina iš pareigų. Ir miršta. 

Jis tvirtai tikėjo, kad pirmiausia būtina dairytis akivaizdžių daly- 
kų. Jei vadovautų nusikaltimo tyrimui, tiksliai žinotų, nuo ko pradėti. 
Bet šiuo momentu Džanetos Makvirter žūtis, nors sukrečianti ir ke- 
lianti širdgėlą, buvo ne jo problema. 

Bent taip Greisas manė. 

— Jėčėzau, biče, užkimšk tą sumautą krušeną! Jis žiobia kiaurą rytą! 
Nejau negali atsiliepti į suknistą skambutį? 

Skunkas praplėšė voką, per kurį tarsi kažkas neseniai užvožė 
plaktuku. Kaip ir per galvą. Negana to, jam dingojos, kad smegenis rai- 
žo valas sūriui pjaustyti, o namelis ant ratų siūbuoja išilgai kaip valtis 
per audrą. . 

Pryyyp-pryyyp-bnnnzzz-pryyyp-pryyyp-bnnnzzz. Ant grindų šliau- 
žiojo skambantis, žybčiojantis, vibruojantis jo mobilusis. 

— Pats atsiliepk, šūdgalvi! — burbtelėjo Skunkas šiandieniniam 
svečiui — kažkokiam pašlemėkui, su kuriuo po vidurnakčio susipažino 

vienoje Braitono landynėje ir kuris įsiprašė pas jį pernakvoti. — Čia tau 
ne prakeiktas „Hilton“ viešbutis. Mes neturime kiaurą parą veikiančios 
kambarių tarnybos. į 

— Bičiuk, jei atsiliepsiu aš, telefonas keliaus tiesiai į tavo tiesiąją 
žarną, taip giliai, kad turėsi grūsti savo šūdinus pirštus į gerklę, norė- 
damas jį išsikrapštyti. 

Skunkas atplėšė kitą akį ir tučtuojau užmerkė, nes ją pervėrė 
akinama saulės šviesa, kuri pragręžė smegenis su pakaušiu ir įsismelkė 
iki paties Žemės centro, prikaldama jo galvą prie gumuliuotos, nuo 
prakaito drėgnos pagalvės it musę skrodžiantis smeigtukas. Nuleidęs 
ir antros akies voką jis pabandė atsisėsti, tačiau viskas baigėsi tuo, kad 
viršugalvis įsirėžė į žemą stogą. 

— Šūdas! 

Antai kokio dėkingumo jis sulaukdavo leisdamas trizniams bas- 
tūnams apsistoti savo namuose! Galutinai pabudęs, kone vemdamas, 
Skunkas ištiesė ranką, regis, atskirtą nuo likusios kūno dalies, tarsi 
naktį kažkas keliomis gijomis būtų ją prisiuvęs prie peties. Nutirpu- 
siais pirštais įniko grabalioti grindis, kol rado mobilųjį. 

Jis pakėlė aparatą virpančiuose gniaužtuose, — drebėjo visas kū- 
nas, — nuspaudė žalią mygtuką ir priglaudė prie ausies telefoną. 

— Hrrrm? — suurzgė. 

— Klausyk, mulki, kur tave velniai nešiojo? 

Skambino Baris Spaikeris. 

Bet koks mieguistumas išgaravo, smegeninę užtvindė chaotiškos, 
vienos į kitas bumbsinčios mintys. 

— Po galais, dabar vidurnaktis, — niūriai ištarė jis. 

— Nebent tavo planetoje, mešliasnuki. Manojoje — jau vienuo- 
likta ryto. Ir vėl pramiegojai komuniją? 

Į galvą staiga dingtelėjo: Polas Pekeris. Detektyvas konsteblis Polas 
Pekeris. 

Rytas netikėtai prašviesėjo. Iš migloto, narkotikų ištroškusio, 
skausmą spinduliuojančio verpeto, kurį įkūnijo Skunko sąmonė, išniro 
prisiminimai apie sandėrį su pareigūnu. Jis pažadėjo pranešti Pekeriui, 
kai iš Bario Spaikerio gaus eilinę užduotį. Suvokimą, kad įskųsdamas 
Spaikerį kerta šaką, ant kurios sėdi, nustelbė pasitenkinimas. Anąkart 

tas šunsnukis jį apmovė ir sumokėjo per mažai. O Pekeris užtikrino 
atsilyginsiąs. 

Policija, žinoma, grynųjų šykštėdavo. Bet pasitelkus išradingumą 
gal pasisektų išpešti pinigėlių ir iš darbdavio, ir iš faro. Tai būtų šaunu! 

Dzing. Dzing. Dzing. 

Nepaisydamas letenos įtvaro žiurkėnas Elas kaip įprastai turseno 
ant bėgtakio. Gyvį reikėjo dar sykį parodyti veterinarui. Ir atiduoti 
skolą Betei. Vienu šūviu jis nušaus du zuikius! Spaikeris ir detektyvas 
konsteblis Pekeris. Elas ir Betė! Nuspręsta! 

— Ką tik grįžau iš mišių, — pasakė Skunkas.' 

— Gerai. Tau yra darbo. 

— Klausausi įtempęs ausis. 

— Štai kur tavo problema. Turi tik ausis, o ne smegenis. 

— Ko man ieškoti? 

Spaikeris jį painstruktavo. 

— Prekė man reikalinga šįvakar, — pridūrė. — Bet kuriuo metu. 
Savo vietoje būsiu visą naktį. Siūlau pusantro šimto, jei atitiks techni- 
niai duomenys. Užduotį atlikti sugebėsi? 

— Taip, aš pasirengęs. 

— Tik nesusimauk. 

Ryšys nutrūko. 

Apimtas džiugaus jaudulio, Skunkas atsisėdo. Ir į stogą vos neper- 
skėlė savo kaukolės. 

— Eik tu šikt, — nusikeikė. 

— Eik pats, pimpiagalvi! — tolimajame namelio ant ratų gale pa- 
sigirdo balsas. 

Glenas Brensonas užbaigė antrąją Brajano Bišopo apklausą dvidešimt 
minučių po vidurdienio. Kambaryje palikusi įtariamąjį vieną su advo- 
katu, kad jiedu galėtų atsipūsti ir ko nors užkąsti, tardytojų komanda 
susirinko Greiso kabinete pasitarti. 

Detektyvas seržantas laikėsi scenarijaus. Tam tikrą informaciją 
nuslėpė, svarbiausius klausimus išsaugojo trečiajam, popiet įvyksian- 
čiam pokalbiui. į 

Kai visi susėdo prie apskrito staliuko, Greisas patapšnojo bičiuliui 
per nugarą. 

— Gerai padirbėjai, Glenai. Ką gi, mano nuomone... — vyresnysis 
detektyvas pavartojo Alisonos Vosper posakį, kuris jam patiko, — pro- 
blema bado akis. 

Visi trys į jį sužiuro laukdami tęsinio. 

— Bišopo alibi, vakarienė Londone, „The Wolseley“ restorane su 
Filu Teiloru. Štai akis badanti problema. 

— Na,jo alibi paneigia DNR rezultatai, — pastebėjo Nikolas. 

— Aš mąstau apie prisiekusiuosius, — atsakė Greisas. — Daug 
kas priklauso nuo to, ar Teiloras labai patikimas. Guldau galvą, jog per 
teismo procesą advokatas išspaus iš alibi, ką tik įstengs. Moksliniai 
kaprizai prieš sąžiningą pilietį? Kurį galbūt parems skambutis „British 
Telecom“, įrodantis, kad Bišopas, užuot važiavęs į Braitoną, išties vaka- 
re grįžo į savo butą ir prašė jį ryte prižadinti? 

— Rojau, manau, per trečiąją apklausą privalome įspeisti Bišopą 
į kampą, — tarė Džeinė Pakston. — Mums netrūksta įrodymų, kuriais 
jį priremtume prie sienos. 

Greisas linktelėjo laužydamas galvą, kol kas neįsitikinęs, kad jie 
turėjo viską, ko reikia. 


Trečiasis kvotos ratas prasidėjo netrukus po antros valandos. Stebė- 
jimo kambaryje Rojus Greisas atsilošė į nežymiai klibančios kėdės at- 
kaltę puikiai suvokdamas, kad po šešių valandų teks paleisti Brajaną 
Bišopą, nebent jie pratęstų sulaikymą dar pusei paros arba įtariamąjį 
oficialiai apkaltintų. Žinoma, galima kreiptis į teismą ir paprašyti il- 
galaikio suėmimo orderio, bet tokių priemonių vyresnysis detektyvas 
ketino griebtis tik pačiu blogiausiu atveju. 

Alisona Vosper jau skambino ir teiravosi, ar detektyvai dar ilgai 
darbuosis, kol pateiks kaltinimus. Kai jis išdėstė faktus, policijos virši- 
ninko pavaduotoja akivaizdžiai apsidžiaugė. Ligi šiol su Greisu bendra- 
vo persijungusi į švelnųjį režimą. 

Po Ketės Bišop žmogžudystės taip greitai areštavusi įtariamąjį, 
policija šauniai pasirodė prieš žiniasklaidą, sykiu apramino Braitono 
ir Houvo gyventojus. Dabar derėtų jį apkaltinti. O tai, be abejo, nė tru- 
pučio nepakenktų Greiso karjeros perspektyvoms. Įskaitant teigiamus 
DNR rezultatus, įrodymų pakako, kad jie sulauktų prokuratūros prita- 
rimo. Vis dėlto vyresniajam detektyvui rūpėjo ne tiek kaltinimai, kiek 
poreikis būti tikram, kad iš tiesų pavyko suimti žmogžudį. 

Bylos nagrinėjimas klostėsi puikiai, ir Greisas žinojo turįs jaus- 
tis pakiliai, bet kažkas nedavė jam ramybės — tik sunku pasakyti kas 
būtent. 

Staiga pasigirdo Gleno Brensono balsas, ir po akimirkos pasi- 
rodė keturių vyrų, sėdinčių kvotos kambaryje, vaizdas, kuris nušvito 
monitoriaus ekrane. Brajanas Bišopas iš stiklinės siurbčiojo vandenį ir 
atrodė piktas kaip širšė. 

— Rugpjūčio 8-a, antradienis, trys minutės po antros valandos 
dienos, — paskelbė Brensonas. — Trečiojoje apklausoje dalyvauja po- 
nas Brajanas Bišopas, ponas Leitonas Loidas, detektyvas konsteblis 
Nikolas ir aš, detektyvas seržantas Brensonas. — Jo akys smigo įtaria- 
mojo pusėn. 

— Pone Bišopai, jūs minėjote, kad judu su žmona buvote laimin- 
gai susituokusi pora. Ar žinojote, jog ponia Bišop turėjo romaną? Pa- 
laikė intymius santykius su kitu vyru? 

Greisas neatplėšė žvilgsnio nuo įtariamojo akių. Šios nukrypo 
kairėn. Iš ankstesnių stebėjimų vyresnysis detektyvas žinojo išgirsiąs 
tiesą. 

Bišopas dirstelėjo į advokatą lyg svarstydamas, ar jam derėtų kaip 
nors pakomentuoti klausimą, ir vėl atsigręžė į Brensoną. 

— Jūs neprivalote atsakyti, — tarė Loidas. 

Kelias sekundės Bišopas sėdėjo susimąstęs. Galiausiai iškošė: 

— Aš kai ką įtariau. Ji bendravo su tuo dailininku iš Luiso? 

Detektyvas seržantas palinksėjo ir su užuojauta nusišypsojo su- 
prasdamas, kaip pašnekovui skaudu. 

Veidu įsikniaubęs į delnus įtariamasis nuščiuvo. 

— Norėsite pertraukos? — pasiteiravo Loidas. 

Bišopas papurtė galvą ir nuleido rankas. Jis verkė. 

— Ne, ne, viskas gerai. Tiesiog užbaikime šitą prakeiktą apklau- 
są. Jėzau Kristau. — Trūktelėjęs pečiais, graudžiai įsispoksojo į stalą 
ir plaštaka nusišluostė ašaras. — Ketė buvo nuostabiausias Žmogus, 
bet jos viduje slypėjo kažkokia varomoji jėga. Tarsi demonas, dėl kurio 
ji nuolat jausdavo nepasitenkinimą. Aš tikėjausi, kad sugebėsiu duoti 
žmonai, ko ji trokšta. — Jis vėl pravirko. 

— Ponai, mums vis dėlto reikėtų pertraukos, — tarė advokatas. 

Visi išėjo iš kambario, palikdami Bišopą vieną, ir pokalbį pratęsė 
po dešimties minučių. Pirmąjį klausimą pateikė Nikas Nikolas, įsijau- 
tęs į gerojo faro kailį. 

 — Pone Bišopai, sakykit, kaip pasijutote įtaręs, kad žmona jums 
neištikima? 

Bišopas sardoniškai dėbtelėjo į detektyvą konsteblį. 

— Domitės, ar panūdau ją nužudyti? 

— Čia jūsų žodžiai, sere, o ne mūsų, — kirto Brensonas. 

Greisui buvo įdomu pamatyti Bišopo emocijas. Galbūt tas papras- 
čiausiai vaidino prieš tardytojus ir liejo krokodilo ašaras? 

— Aš mylėjau Ketę, — lūžtančiu balsu atsiliepė įtariamasis. — Ir 
niekada netroškau jos mirties. Žmonės užmezga nesantuokinius ryšius, 
toks jau yra pasaulis. Kai mudu su Kete susipažinome, ji buvo ištekėjusi 
už kito vyro, o aš turėjau kitą žmoną. Mes tapome meilužiais. Turbūt 
jau anuomet pasąmoningai suvokiau, kad jei mudu susituoksime, ji 
lygiai taip pat pasielgs su manimi. 

— Todėl ir pats buvote jai neištikimas? — pasitikslino Nikolas. 

Bišopas atsiliepė tiktai po pauzės. 

— Kalbate apie Sofiją Harington? 

— Taip. 

Jo akys vėl kryptelėjo kairėn. 

— Na, mes tik flirtuodavome. Tai paglostydavo mano savimeilę, 
bet nieko daugiau aš nesiekiau. Niekada su ja nemiegojau, nors panelei 
Harington patinka... patiko, — pasitaisė Bišopas, — fantazuoti, jog 
mudu turėjome intymių santykių. 

— Jūs nė karto nepermiegojote su panele Harington? 

Greisas žvilgsniu gręžė apklausiamo žmogaus akis. Jos vėl šaste- 
lėjo į kairę pusę. 

— Teisingai. Nė karto. — Bišopo lūpas perkreipė dirgli šypse- 
nėlė. — Nesakau, kad nenorėjau. Bet stengiausi laikytis savo moralės 
principų. Pripažįstu, elgiausi kvailai, nes merginos dėmesys glostė širdį 
ir aš mėgavausi jos draugija — tik nepamirškite, kad šitą kelią man jau 
teko įveikti anksčiau. Pasimylėk su kuo nors, ir tau labai pasiseks, jeigu 
potyriai bus nė velnio neverti. O jei sėkmė nenusišypsos, tave ant men- 
čių nutrenks pasitenkinimas ir aistra. Tokiu atveju pateksi į rimtą bėdą. 
Taip nutiko mudviem su Kete — vienas kitą įsimylėjome iki ausų. 

— Taigi jūs niekada nesimylėjote su panele Harington, — tebe- 
mygo Glenas Brensonas. 

— Niekada. Nenorėjau, kad atsitiktiniai ryšiai pakenktų santuokai. 

— Todėl nusprendėte ją sutvirtinti iškrypusiais sekso žaidimais? 

— Nesupratau? Ką turite omeny? 

Brensonas pažiūrėjo į savo užrašus. 

— Viena pareigūnė iš mūsų komandos vakar bendravo su ponia 
Dajana Rend. Jei neklystame, ji buvo geriausia jūsų žmonos draugė. Ar 
taip? 

— Jos šnekėdavo tarpusavyje keturis sykius per dieną. Dievai 
žino, ką viena kitai pripasakodavo! 

— Manau, užtektinai, — rimtai atsakė detektyvas seržantas. — 
Anot ponios Rend, ponia Bišop nerimavo, kad pastaruoju metu jūs 
rodėte vis stiprėjantį polinkį į savotiškus lytinius santykius. Gal išplė- 
totumėte jos mintį? 

— Ne, mano klientas šia tema nekalbės, — skubiai ir tvirtai įsi- 
terpė Leitonas Loidas. 

— Gerai, bet tegul atsako į vieną svarbų klausimą, — į advokatą 
kreipėsi Brensonas. Loidas mostelėjo sutikdamas. — Pone Bišopai, ar 
jūs turite Antrajame pasauliniame kare naudotų dujokaukių analogą? 

— Kaip ji susijusi su tyrimu? — sukluso teisininkas. 

— Labai tiesiogiai, sere. 

Greisas vėl įsistebeilijo Bišopui į akis. Jos šovė dešinėn. 

— Taip, — atsakė įtariamasis. 

— Ji praversdavo seksualiniame judviejų su ponia Bišop gyvenime? 

— Aš neleidžiu klientui atsakyti. 

Ramindamas advokatą Bišopas pakėlė ranką. 

— Nieko tokio. Taip, aš ją pirkau. — Nurausdamas patraukė pe- 
čiais. — Mes eksperimentavome. Skaičiau knygą... kaip kurstyti aistrą. 
Na, žinote, kai pagyveni su kitu žmogumi, pradinis jaudulys — susi- 
žavėjimas naujais santykiais — išblėsta. Todėl įsigijau kelis dalykus pa- 
galvojęs, kad juos vertėtų išmėginti. — Jo veidas įgavo buroko spalvą. 

Brensonas sutelkė dėmesį į vakarienę su finansų patarėju Filu 
Teiloru. 

— Pone Bišopai, vienas iš jūsų automobilių yra tamsiai raudonas 
„Bentley Continental“, tiesa? 

— Taip, raudonas kaip Ambrijos vynas. 

— Registracijos numeris — Lima, Janas, nulis, keturi, namas, 
viskis, Siera? 

Nepratęs prie fonetinės abėcėlės, Bišopas turėjo šiek tiek pagalvo- 
ti. Galų gale jis linktelėjo. 

— Ketvirtadienio vakarą, likus trylikai minučių iki vidurnakčio, 
netoli Getviko oro uosto automatinė numerių atpažinimo sistema 
nufotografavo šią transporto priemonę, važiuojančią į pietus M23 
greitkeliu. Ar galite paaiškinti, dėl kokios priežasties automobilis ten 
atsidūrė ir kas jį vairavo? 

Bišopas pažvelgė į advokatą. 

— Turite nuotrauką? — paklausė Leitonas Loidas. 

— Ne, bet, jei norite, atiduosiu jums kopiją. 

Teisininkas kažką užsirašė bloknote. 

— Čia kažkokia klaida, — tarė Bišopas. — Neabejotinai. 

— Ar tą vakarą kam nors skolinote savo „Bentley“? — pasidomėjo 
Brensonas. 

— Ne. Man reikėjo, kad automobilis būtų Londone, nes ryte ruo- 
šiausi keliauti tiesiai į golfo klubą. 

— Ar kas galėjo jį pasiskolinti be jūsų leidimo... arba žinios? 

— Ne. Hmm, nemanau. Velniškai menkai tikėtina. 

— Kas dar, išskyrus jus, sere, turi „Bentley“ raktelius? 

— Niekas. Bet požeminėje aikštelėje... po mano butu... kažkas 
buvo įsilaužes į kelis automobilius. 

— Galkas užsimanė juo pasivažinėti? — įsiterpė Leitonas Loidas. 

— Visai įmanoma, — atsakė Bišopas. 

— Vagišiai, trumpam nudžiaunantys ratus, paprastai juos grąžina 
į vietą, — tarstelėjo Greisas stebėdamas, kaip Loidas darbuojasi tuši- 
nuku. Gautą informaciją teisininkas išnarstys po kaulelį. 

Glenas Brensonas pratęsė: 

— Pone Bišopai, mes jau minėjome, kad apieškodami namą, 
esantį Daiko alėjoje, pažymėtą 97-uoju numeriu, aptikome „Pietinės 
žvaigždės“ kompanijos draudimo polisą. Kaip paaiškėjo, jūsų žmonos 
gyvybė apdrausta trimis milijonais svarų. O jūs esate vienintelis pinigų 
paveldėtojas. 

Greisas nukreipė žvilgsnį į teisininką. Loido išraiška beveik ne- 
pakito, bet pečiai nežymiai nukaro. Brajano Bišopo akys šaudė po visą 
patalpą, jo savitvarda netikėtai išgaravo. 

— Klausykit... aš jau sakiau... kad nieko apie tai nežinau! Visiškai 
nieko! 

— Jūsų nuomone, žmona pati slaptai apsidraudė? — neatlyžo 
Brensonas. — Nes buvo labai geros širdies? 
lega, kuriam pastaruosius kelerius metus negailėjo pamokymų, nes 
draugui puoselėjo pačius šilčiausius jausmus ir juo tikėjo. 

Įtariamasis pakėlė rankas, bet po akimirkos leido joms šleptelėti 
ant stalo. Jo akys tebešmaižė po kambarį. 

— Garbės žodis, aš nieko nenutuokiau apie polisą. 

— Kiek suprantu, už trijų milijonų svarų draudimą reikia atsei- 
kėti padorias įmokas. Spėju, kad išsiaiškintume, kaip jas mokėjote, 
patyrinėję jūsų — arba ponios Bišop — banko sąskaitą? O galjus nusi- 
žiūrėjo paslaptingas geradarys? 

Leitonas Loidas bejausme išraiška vėl brūkštelėjo į bloknotą ir 
atsisuko į Bišopą. 

— Jei nenorite, galite neatsakyti. 

— Aš nežinojau apie draudimą, — maldingai, nuoširdžiai skam- 
bančiu balsu pakartojo įtariamasis. — Prisiekiu! 

— Mes sukaupėme nemažai faktų, apie kuriuos jūs, pone Bišopai, 
teigiate nieko nenumanąs, — nesiliovė jį spaudęs Brensonas. — Apie 
jūsų automobilį, prieš pat sutuoktinės žmogžudystę nuvairuotą į Brai- 
toną. Apie tris milijonus svarų, kuriais buvo apdrausta ponios Bišop 

gyvybė likus pusmečiui iki jos žūties. — Detektyvas seržantas nutilo, 
pasitikrino užrašus ir atsigėrė vandens. — Vakar sakėte, kad paskutinį 
kartą su žmona turėjote lytinių santykių liepos 30-ą, antradienį. Tei- 
singai? 

Bišopas sumišęs kinktelėjo galva. 

— Gal paaiškinsite, kodėl per skrodimą, atliktą rugpjūčio 4-ą, 
penktadienį, ponios Bišop makštyje patologai atrado jūsų spermą? 

— Nesąmonės! Tai visiškai neįmanoma! 

— Sere, jūs tvirtinate, jog rugpjūčio 3-ią, ketvirtadienio naktį, 
lytiškai nesantykiavote su ponia Bišop? 

„ Įtariamojo akys smigo kairėn. 

— Būtent taip ir tvirtinu. Dėl Dievo meilės, aš nakvojau Londo- 
ne! —jis atsigręžė į advokatą. — Tai neįmanoma! Po velnių, neįmanoma! 

Per daugelį metų Greisas matė užtektinai išraiškų, kurias nutai- 
sydavo teisininkai klausydamiesi įžūlaus klientų melo. Leitono Loido 
veidas išliko neįskaitomas. Jis taptų puikiu pokerio lošėju, pamanė 
vyresnysis detektyvas. 

Dešimt minučių po penkių, perkratęs visus vakarykščius Bišopo 
pareiškimus, per antrąjį pokalbį pateiktus klausimus ir užginčijęs maž- 
ne kiekvieną jo pasakytą žodį, Brensonas nutarė, kad šioje stadijoje 
nieko daugiau nepeš. 

Įtariamasis nenusileido dėl trijų svarbių punktų: alibi, gyvybės 
draudimo ir paskutinių lytinių santykių su žmona. Tačiau detektyvas 
seržantas jautėsi patenkintas — ir visai be jėgų. 

Bišopą nuvedė atgal į kamerą, ir dabar policijos pareigūnams 
draugiją palaikė tiktai advokatas. 

Demonstratyviai pažvelgęs į rankinį laikrodį, Loidas kreipėsi į abu 
vyrus. 

— Tikiuosi, jūs žinote, kad maždaug po trijų valandų privalėsite 
paleisti mano klientą, nebent ruošiatės jį apkaltinti. 

— Kur jūs būsite? 

— Savo biure. 

— Mes jums paskambinsime. 

Detektyvai grįžo į Kriminalinės policijos valdybą ir Rojaus Greiso 
kabinete įsitaisė prie apskrito stalo. 

— Puikiai pasirodei, Glenai, — draugą pagyrė vyresnysis detek- 
tyvas. 

— Tiesiog nuostabiai, — pridūrė Nikas Nikolas. 

Džeinė Pakston sėdėjo panirusi į savo mintis. Ji vienintelė susi- 
laikė nuo liaupsių. 

— Mums reikės apsvarstyti tolesnių veiksmų planą. 

Staiga atsivėrė durys, ir į kambarį įžengė Eleanora Hodgson, ne- 
šina susegtų popieriaus lapų šūsnele. 

— Atleisk už sutrukdymą, Rojau, — prabilo ji, — bet aš pagalvo- 
jau, kad norėsi sužinoti, ką gavome iš Hantingtono laboratorijos. 

Asistentė įteikė DNR analizės ataskaitas. Spermos, aptiktos So- 
fijos Harington makštyje, ir trupinėlio, panašaus į žmogaus odos nuo- 
skutą, kurią Nadiuška De Sanča iškrapštė iš negyvos moters panagės, 
tyrimų rezultatus. 

Abiejų dokumentų išvados patvirtino, kad DNR, be jokių abejo- 
nių, priklauso Brajanui Bišopui. 

Kleo Morėj kartu su Darenu išėjo iš morgo prieš pusę šeštos. Uždariu- 
si laukujes duris, stovėdama fantastiškoje, šiltoje saulėkaitoje, ji pa- 


klausė: 

— Ką šįvakar veiksi? 

— Ketinau ją nusivesti į kino teatrą, bet lauke taip karšta... — jis 
prisimerkė ir į šefę nukreipė spinduliuojančias akis. — Todėl manau, 


kad užsuksime į Prieplauką, išlenksime po kelis gėrimus. Norėčiau ap- 
silankyti naujoje šaunioje vietelėje, „Reabilitacijoje“. 

Kleo klausiamai į jį žvilgtelėjo. Džiaugsmingo veido dvidešimtme- 
tis juodais stirksančiais plaukais, skustuvo peiliuku padailintais barz- 
daplaukiais galėjo lengvai prisijungti prie daugybės nevykėlių jaunik- 
lių, kurie kasnakt išsibarstydavo po miestą, kiurksodavo ant šaligatvių 
ir tarpduriuose snūduriuodami, prašydami išmaldos arba puldinėdami 
praeivius — užtektų tik trumpam nuklysti nuo tiesaus kelio. Laimė, 

vyrukas iš prigimties nestokojo ryžto bei atkaklumo. Darenas dirbo 
uoliai, ir su juo buvo malonu bendrauti. Gyvenime vaikis neprapuls. 

— „Reabilitacijoje“? " 

— Aha, taip vadinasi restoranas su baru. Aukščiausios klasės už- 
eiga. Pasišvaistysiu pinigėliais — dėl savo paukštytės negaila. Pasiūly- 
čiau tau prisijungti prie mūsų, betgi žinai: kur du, trečias nereikalingas, 
ir panašiai. 

Ji plačiai nusišypsojo. 

— Akiplėša! Ir kas tau sakė, kad aš pati šiandieną neisiu į pasi- 
matymą? 

 — Nejaugi? — Darenas aiškiai dėl jos nudžiugo. — Tuojau at- 
spėsiu su kuo. 

— Ne tavo reikalas! 

— Jis turbūt nedirba kriminaliniame skyriuje? 

— Juk sakiau, kad ne tavo reikalas! 

— Tuomet tau nederėtų su juo glamžytis priimamajame, ar 
ne? — vaikinas mirktelėjo. 

— Ką? — sušuko Kleo. 

— Pamiršai, kad ten sumontuota stebėjimo kamera? 

Išsišiepęs Darenas linksmai pamojo viršininkei ir numynė prie 
savo automobilio. 

— Pasalūnas! — pavymui suriko ji. — Vujaristas! Iškrypėlis! 

Pradarydamas mažo raudono „Nissan“ dureles, jis atsisuko. 

— Beje, mano nuomone, jūsų pora visai žavi! 

Kleo jam parodė didįjį pirštą. Ir dėl visa ko pridūrė: 

— Tik negerk per daug. Nepamiršk, kad mus šįvakar gali iškviesti 
į darbą. 

— Cha, pažiūrėkite, kas kalba! 

Po kelių minučių, kai nuvažiavo žiedu ir įsuko į dengtą „Sainsbu- 
ry's“ stovėjimo aikštelę, jos veide tebespindėjo šypsnis. Galvoje sukosi 
klausimas, kuo pamaitinti kriminalinio skyriaus pareigūną, su kuriuo 
glamžėsi priimamajame, kaip storžieviškai pareiškė Darenas. Kadangi 
vakaras nuostabus, reikėtų surengti pikniką ir užsikelti ant stogo tera- 
sos kepsninę. Rojui Greisui patiko jūros gėrybės ir žuvis. 

Kleo nuvairavo automobilį ten, kur pamatė laisvą vietą. Iš pradžių 

ketino apsilankyti prie šviežios žuvies prekystalių, paskui nusipirkti 
krevečių su kiautais, jei tik jų atras, ir tuno pjausnių. Porą kukurūzų 
burbuolių. Šiek tiek salotų. Batatų, kurie, paskrudinti ant grotelių, 
buvo neapsakomai gardūs. Ir butelį neblogo rausvojo vyno. Na, gal ne 
vieną butelį. 

Ji nekantravo sulaukti vakarienės ir vylėsi, kad Greisas neužsi- 
sėdės darbe iki vėlumos. Nuo tada, kai jiedu kartu praleido vakarą, 
atrodo, praėjo gana daug laiko, todėl dabar pasitaikė puiki proga atsi- 
griebti už neišnaudotas dienas. Kleo suvokė jo besiilginti — kai Rojaus 
nebematydavo, ilgesį jausdavo nuolat. Tačiau ramybės iki šiol nedavė 
Sendės pamėklė ir išvyka į Miuncheną, apie kurią norėjo gauti nuo- 
dugnią ataskaitą. 

Iš ankstesnių meilės ryšių ji išmoko pamoką: kai jau įtiki, kad gy- 
venimas klostosi tobulai, šis gali skaudžiai tau įkąsti. 

— Jo alibi. — Greisas dešiniuoju kumščiu vožė į kairįjį delną. — Priva- 
lome imtis kažkokių priemonių. Kaip jau sakiau, problema bado akis. 

Pakston, Brensonas ir Nikolas susimąstę tebesėdėjo prie stalo. 
Džeinė paėmė butelį ir į stiklinę prisipylė vandens. 

— Rojau, nemanai, kad mums pakanka įrodymų? — prabilo ji. — 
Jei rytoj Bišopas tebetūnos kalėjime, tu vaikščiosi ant peilio ašmenų, 
nebent tuoj pat kreipsimės į teismą, kad sulaikymas būtų pratęstas. 

Greisas apgalvojo kolegės žodžius. Bišopas sulaikytas pirmadienį, 
aštuntą vakaro, vadinasi, jį teks paleisti šiandien vakare. Pratęsti areš- 
tą dar dvylikai valandų nesudėtinga, tačiau atokvėpis užsibaigs rytoj 
aštuntą ryto. Norint, kad įtariamasis liktų už grotų, derėtų užpildyti 
ilgalaikio suėmimo prašymą, kurį svarstytų magistratas. O šią užduotį 
būtina atlikti tučtuojau, idant sulig aušra nereikėtų pulti prie telefono 
ir trukdyti žmones, kurie turėjo teisę ramiai išsimiegoti. 

Jis pažiūrėjo į laikrodį. Jau penkios minutės po pusės šeštos. Kils- 
telėjęs telefoną susisiekė su Kima Merf. 

— Kima, vienas iš tavo komandos žmonių apklausė Bišopo finan- 
sų patarėją Filą Teilorą. Gali gauti jo numerį? Ne, verčiau pati jam pa- 
skambink ir sujunk su manimi, 

Vyresniajam detektyvui lūkuriuojant, visi aptarė naujausius įkal- 
čius. Greisas savo pozicijos nepakeitė. 

— Rojau, o kaip Bišopo DNR, aptikta Sofijos Harington kūne? — 
paklausė Nikas Nikolas. — Nejau įrodymas neįtikinamas? 

Greisas jautėsi sudirgęs, tačiau savitvardos neprarado. 

— Nikai, negi nesupranti? Jeigu nesugriausime Bišopo alibi, neva 
jis nakvojo Londone, kai buvo nužudyta žmona, iš DNR įkalčių nieko 
nepešime — gynybos advokatas paskelbs, neva juos pakišo. Jei per- 
nelyg skubėsime mėgindami susieti abi žmogžudystes, teisėjas, remda- 
masis tuo pačiu pagrindu atmes ir kitus DNR įrodymus. 

Rojus iš karčios patirties žinojo, kad teisingumas esti vingrus, ne- 
prognozuojamas ir įgyvendinamas tik labai retais atvejais. Per teismo 
procesą galėjo įvykti daugybė netikėtumų. Prisiekusiųjų tarybą sudarė 
visiškai teisės neišmanantys žmonės, kuriuos įmanoma paveikti, ap- 
mauti, suvilioti ir išmušti iš vėžių; neretai jie turėdavo išankstinių nu- 
sistatymų ar tiesiog stokojo daugiau nei vieno šulo. Kai kuriems bylos 
nagrinėjimams vadovaudavo persenę arba, regis, iš kitos planetos atsi- 
beldę teisėjai. Rasti šimtaprocentinių, bausmę garantuojančių kaltės 
įrodymų nepakakdavo. Nuosprendį smarkiai nulemdavo ir sėkmė. 

— Liudininkė matė Bišopą prie Sofijos Harington namo, — pri- 
minė Džeinė Pakston. 

— Ką tu sakai! — susierzinimas nenumaldomai stiprėjo. Dėl dir- 
glumo kalta kaitra? Nuovargis? Tai, kad jis priverstas taikstysis su pra- 
keiktu nuomininku? O gal mintys apie Sendę, kurios graužė lyg druska, 
paberta ant atviros žaizdos? 

— Na... aš manau, kad ji patikima, — teisindamasi atsiliepė kvotų 
koordinatorė. 

— Liudininkei suorganizuosime oficialią atpažinimo procedūrą, 
bet prieš tai dar sykį patikrinsime visų įvykių eigą. Per kitas kelias 
dienas galbūt atrasime papildomų įrodymų. Jei oficialiai apkaltinsime 
Bišopą, artimiausiu metu mūsų bent jau nebespaus laikas dėl panelės 
Harington tyrimo. Be to, galėsime užkimšti spaudos nasrus. 

Subirbė mobilusis. Skambino Kima, kuri pranešė Greisui, kad 
tuojau jį sujungs su Filu Teiloru. Vyresnysis detektyvas atsisėdo prie 
rašomojo stalo ir pakėlė stacionaraus telefono ragelį. 

Baigęs kalbėti jis vėl atsistojo. 

— Teiloras sutiko šįvakar Londone su manimi pasimatyti. Iš balso 
sudaro atviro, sąžiningo žmogaus įspūdį. — Greisas atsisuko į Brenso- 
ną. — Pasirūpinsime, kad Bišopo sulaikymas būtų pratęstas dar dvy- 
likai valandų, ir po pusės septintos pasitarimo važiuosime į Londoną. 
Norėčiau, kad tu keliautum drauge su manimi. 

Jis paskambino Normanui Potingui, liepė susisiekti su budinčiu, 
už „Policijos ir kriminalinių įkalčių“ teisės akto vykdymą atsakingu 
vyresniuoju inspektoriumi ir pateikti prašymą dėl arešto pratęsimo 
dvylikai valandų. Galop atsigręžė į trijulę kolegų. 

— Gerai, visi susitiksime posėdžių salėje. Lygiai pusę septintos. 
Dėkui už darbą. 

Greisas susmego už rašomojo stalo. Jo laukė dar viena, neką 
lengvesnė, bet savitai sudėtinga užduotis. Kaip paaiškinti Kleo, kad jis 
turės išlėkti į Londoną ir pačiu geriausiu atveju namo grįš tiktai prieš 
vidurnaktį? 

Didelei Rojaus nuostabai, išgirdusi naujienas ji nenusiminė. Ma- 
tyt todėl, kad buvo gerai susipažinusi su policijos darbu, kuris tęsdavo- 
si kiauromis paromis, septynias dienas per savaitę. 

— Nieko tokio, — atsiliepė Kleo. — Aš esu „Sainsbury's“ preky- 
bos centre, su glėbiu šviežių krevečių ir geldelių stoviu prie kasos. Būtų 
gaila jas išmesti, todėl viską suvalgysiu pati. 

— Man velniškai gaila. 

— Nesigraužk. Žmogžudystės yra svarbiau už kelias krevetes. Bet 
kai parsigausi į Braitoną, nedelsdamas važiuok pas mane! 

— Manau, jau būsiu užkandęs — ko nors sukrimsiu automobilyje. 

— Aš kalbu ne apie maistą. 

Greisas pakštelėjo į ragelį. 

— Siunčiu tau dešimt kartų daugiau bučinių, — atsakė ji. 

Kai ryšys nutrūko, vyresnysis detektyvas su palengvėjimu nusi- 
šypsojo. Kleo, rodos, kuriam laikui išmetė Miuncheną iš galvos. 

Ojis pats? 

Na, daug kas pareis nuo to, kokią informaciją atkapstys Marselas 
Kulenas. Staiga Greisas pirmąsyk pajuto kone besitikįs, kad vokiečių 
komisaro tyrimas neduos jokių rezultatų. 

Gatvėje, nutįsusioje palei jos namų vartus, laisvų stovėjimo vietų daž- 
niausiai nebūdavo, todėl Kleo teko sukti ratus ieškant tuščio plotelio 
tarp automobilių. Laiko Milijardierius slinko įkandin išlaikydamas 
saugų atstumą, stebėdamas mėlynąjį MG, kuris sužybčiojo dešiniuoju 
posūkio signalu ir pranyko už kampo. Jis išsišiepė. 

Ir padėkojo Dievui. 

Šita gatvė daug geresnė! Iš dešinės dunksojo aukštos belangės 
sienos. Statūs raudono mūro skardžiai. Kairėje pusėje, per visą kelio 
ilgį, stiebėsi statybvietės tvora su užrakintais vartais. Virš jos kyšojo 
jau suręstas dešimties pėdų aukščio masyvas, tarytum menininko 
skulptūra — prašmatnių apartamentų ir parduotuvių darinys — su 
reklaminiu ženklu, išdidžiai skelbiančiu: 


VAKARINIS LAUKAS — 
TAI NE ŠIAIP KOMPLEKSAS, 
O MIESTIETIŠKO, EKOLOGIŠKO 
GYVENIMO BŪDO ĮSIKŪNIJIMAS! 


Kleo Morėj aptiko laisvą vietą ir dabar bandė atbulomis į ją įva- 
žiuoti. Nuostabu! 

Jis įsmeigė akis į raudonąsias šviesas, kurios, rodės, vis ryškėjo. 
Raudona reiškė pavojų, raudona reiškė sėkmę, raudona reiškė seksą! 
Jam patikdavo žiūrėti į žibintus, nutviskančius tuo momentu, kai vai- 
ruotojas paspausdavo stabdį. Šie užburdavo Laiko Milijardierių lygiai 
taip pat, kaip kitus žmones pakerėdavo laužo liepsnos. Apie lemputes, 
įmontuotas Kleo automobilyje, jis išmanė viską. Žinojo dydį, stiprumą, 
kaip jas pakeisti, kaip prijungti prie MG elektros sistemos ir užžiebti. 

„Susipažino su kiekviena jos transporto priemonės detale. Kiaurą naktį 
skaitė techninių duomenų žinyną ir braidžiojo po interneto platybės. 
Štai kuo praverčia pasaulinis žiniatinklis. Kad ir kokiu paros metu prie 
jo prisėsdavai, bet kada galėjai surasti kokį apgailėtiną entuziastą, 
kuris apie 2005-ųjų laidos MG TF 160 užrakto mechanizmą sugebėtų 
papasakoti daugiau negu patys gamintojai. 

Ji išlipo iš salono! Mūvėjo džinsus, užsibaigiančius ties blauzdo- 
mis. Buvo įsispyrusi į sportinius batelius. Apsirengusi baltais trumpa- 
rankoviais marškinėliais. Iš bagažinės ištraukė tris pirkinių maišelius 
iš „Sainsbury's“ prekybos centro, per petį persimetė didžiulę drobinę 
rankinę. 

Prariedėjęs pro šalį jis nusigavo iki sankryžos ir pasuko dešinėn. 
Neilgai trukus įveikė kitus du dešinius posūkius ir artėdamas prie Kleo 
namo fasado išvydo ją, stovinčią priešais vartus, į jutiklinę klaviatūros 
plokštelę įvedančią skaitmenų kodą, sykiu mėginančią išlaikyti prekių 
maišus. Galų gale moteris smuko į kiemą, ir vartai užsitrenkė jai už 
nugaros. 

Beliko tikėtis, kad šįvakar Kleo Morėj nesiruošė keliauti į miestą. 
Reikės rizikuoti. Bet jam, žinoma, pagelbės Viešpats. 

Laiko Milijardierius antrą kartą apvažiavo ratą norėdamas įsi- 
tikinti, kad ji automobilyje nepamiršo kokių daiktų ir negrįžo jų pasi- 
imti. Moterims neretai taip atsitikdavo. 

Dar po dešimties minučių nusprendė, kad pavojus nebegresia. 
Todėl pastatė savo „Toyota Prius“ greta dulkėto, paukščių išmatomis 
apdrabstyto „Volvo“, prie kurio vairo iš pirmo žvilgsnio jau ilgokai nie- 
kas nesėdėjo. Gatvę trumpam užblokavo, bet, laimei, šiuo metu jokia 
transporto priemonė nesiartino. Jis atrakino MG, pajudėjo iš vietos ir 
svetimą automobilį kelioms minutėms sustabdė lygiagrečiai kitų ratų. 
Tuomet šoko atgal į tojotą, kurią įvairavo į atlaisvintą plotą, tarp „Vol- 
vo“ ir mažučio „Renault“. 

Užduotis atlikta. 

Tiksliau, pirmoji darbo dalis. 

Kaip gaila, kad MG uždengtas metaliniu stogu, pamanė jis nu- 
rūkęs savo garažo link. Tokį malonų vakarą daug smagiau važiuoti 
kabrioletu. 

Vos tik pasibaigė pusę septintos surengtas pasitarimas, Greisas čiupo 
raktus nuo policijos automobilio, kurį jam suorganizavo Tonis Keisas, 
ir drauge su Glenu Brensonu išskubėjo į požeminę stovėjimo aikštelę. 

— Eli, seni, leisk man sėstis prie vairo! 

— Juk žinai, kad tavo vairavimas mane gąsdina, — atšovė Grei- 
sas. — Ne, leisk perfrazuoti — kai tu įsikimbi vairą, man iš siaubo su- 
suka vidurius. 

— Tikrai? Nieko keista, kad taip šneki. Nes pats vairuoji lyg mer- 
giotė. Tiksliau sakant, lyg sukriošęs vėpla — beje, toks ir esi! 

— O tu neseniai susikirtai per aukštesnio lygio vairavimo egza- 
miną! 

— Nes pasitaikė pusgalvis egzaminuotojas. Instruktorius sakė, 
jog turiu įgimtų gabumų automobiliais persekioti nusikaltėlius. Aš vai- 
ruoju kaip dievas! 

— Jį derėtų išmesti iš darbo pagal Psichinės sveikatos nutarimą. 

— Šunkara! 

Jiems artėjant prie jokiais skiriamaisiais ženklais nepažymėto 
„Ford Mondeo“, Greisas švystelėjo raktelius bičiuliui. 

— Tik nemėgink man padaryti įspūdžio. 

— Ar matei „Greitus ir įsiutusius“ su Vinu Dyzeliu? 

— Iš visų aktorių, jis turi kvailiausią pavardę. 

— Eik tu! Abejoju, ar jam patiktų taviškė.* 

Vyresnysis detektyvas pats nelabai suprato, koks proto aptemimas 
paskatino atiduoti raktus Brensonui. Galbūt vylėsi, kad Glenas sutelks 
dėmesį į kelią ir jį išvaduos nuo nesibaigiančių diskusijų — veikiau mo- 
nologo — apie santuokos problemas. Vakar, po Bišopo apklausos grį- 
žus namo, tris valandas teko kentėti draugo sielograužą. „Glenfiddich“ 
viskio butelis, kurį abu ištuštino, tik iš dalies apmalšino skausmą. Ryte, 
kai skutosi ir prausėsi, vėl buvo priverstas klausytis Gleno. Taip pat ir 
prie pusryčių stalo, kai kirto dribsnius jausdamas, kaip nuo pagirių, 
papildomo slegiančio faktoriaus, švelniai pulsuoja galva. 


* Angl. grace — malonė. 

Jo džiaugsmui, Brensonas nespaudė akceleratoriaus iki galo, iš- 
skyrus vieną nuokalnę, šalia Hendkroso kaimelio, kur bičiulis leido 
įsibėgėti fordui iki 130 mylių per valandą, užsimanęs parodyti, kaip 
dvejuose staigiuose įkalnės vingiuose nukerta kampus. 

— Svarbiausia, senučiuk, užsiimti teisingą poziciją kelyje ir tinka- 
mai reguliuoti droselį, — tarė Glenas. 

Greisui, neabejojančiam, kad jo skrandis tuojau išlįs pro gerklę, 
labiau rūpėjo neįsirėžti į aukštus, drūtus medžius, kurie stūksojo abi- 
pus vingių. Kai jie pasiekė M23 greitkelį, vyresnysis detektyvas dar sykį 
perspėjo kolegą saugotis greičio matuoklių ir kelių policijos, dievinan- 
čios bausti kitus pareigūnus. 

Laimė, Brensonas nenuleido patarimo negirdom. Jis sumažino 
tempą... ir pabandė prisiskambinti į namus, pasitelkęs laisvųjų rankų 
įrangą. 

— Na, ir kalė! — suurzgė. — Nekelia ragelio! Aš turiu teisę ben- 
drauti su vaikais, ar ne? 

— Tu turi teisę gyventi savo namuose, — priminė Greisas. 

— Gal taip jai ir pasakytum? Na, žinai, išklotum oficialų policijos 
požiūrį. 

Vyresnysis detektyvas pakratė galvą. 

— Padėsiu, kuo įstengsiu, bet tavo mūšiuose kautis negaliu. 

— Taip, suprantama. Atleisk, man nederėjo prašyti. 

— Kas nutiko žirgui? 

— Na, kai mudu šnekėjomės, ji vėl nukreipė kalbą šia tema. Nu- 
sprendė norinti išmėginti jojimą su kliūtimis. Čia jau kvepia rimtais 
pinigais. 

O Greisas nusprendė, kad Arei reikėtų susitikti su psichologu, bet 
nuomonės jis garsiai neišsakė. 

— Manau, jums praverstų apsilankyti pas šeimyninių santykių 
konsultantą. 

— Jau sakei. 

— Kada? 

— Antrą nakties. Ir užvakar. Senučiuk, tu kartojies. Pradedi bičiu- 
liautis su Alcheimeriu? 

— Žinai, kokia tavo problema? 

— Neskaitant juodo gymio? Pliko viršugalvio? Ir neprivilegijuo- 
tos kilmės? 

— Aha, neskaitant to. 

— Ne. Rėžk. 

— Tu rodai per mažai pagarbos savo partneriams. 

Brensonas nuo vairo atplėšė ranką. 

— Atiduodu pagarbą! — kuo mandagiausiai ištarė. 

— Taip daug geriau. 


Netrukus po devynių Brensonas sustabdė „Ford Mondeo“ ties geltona 
Arlingtono gatvės linija, iš karto už „Ritz“ viešbučio, priešais „Caprise“ 
restoraną. 

— Gražūs ratai, — pasakė, kai jiedu, žingsniuodami įkalnėn, apė- 
jo stovintį „Ferrari“. — Tau irgi reikėtų tokius nusipirkti. Jie kur kas 
smagesni negu mėšlinas „Alfa“, kuriuo tu puškuoji. Pagerintų įvaizdį. 

— Nepamiršk vienos nereikšmingos smulkmenos — nuo ferario 
mane skiria šimtas tūkstančių svarų, — atkirto Greisas. — Žinant, kad 
į savo komandą turėjau priimti tave, vargu ar mano atlyginimui lemta 
šauti į padanges. 

Gatvės gale jie įsuko į Pikadilio aikštę. Ir dešinėje pusėje akimoju 
pamatę įspūdingą, žvilgsnį traukiantį, juoda ir aukso spalvomis nuda- 
žytą pastatą. Pro gigantiškus, skliautinius langus veržėsi skaisti šviesa, 
o viduje, rodės, šurmuliavo tuntai žmonių. Ant sienos kabėjo puošnus 
ženklas su užrašu „The Wolseley“. 

Juos perdėtai džiugiai pasitiko durininkas su livrėja ir cilindru. 

— Labas vakaras, ponai. — Žodžius jis tarė su nežymiu airišku 
akcentu. 

— Čia „The Wolseley“ restoranas? — paklausė Greisas, kuris jau- 
tėsi šiek tiek ne savo rogėse. 

— O, taip! Labai malonu jus matyti! — prilaikydamas atidarytas 
duris šveicorius mostu pasiūlė jiems įeiti. 

Brensono lydimas vyresnysis detektyvas žengė pro tarpdurį. Ap- 
link priimamąjį spietėsi būrelis žmonių. Pro šalį nuskubėjo padėklu su 
kokteiliais nešinas padavėjas, kuris drožė į milžinišką, sausakimšą, 

„elegantiškomis balta ir juoda spalvomis išmargintą salę su balkonais 
ir kupolinėmis lubomis. Ausis užgulė triukšmingas ūžesys. Greisas 
akimirką pasidairė. Restoranas spinduliavo gražiosios epochos didybę, 
bet tuo pat metu atrodė neapsakomai šiuolaikiškas. Padavėjai vilkėjo 
dailius juodus drabužius, dauguma klientų buvo pasipuošę prašmat- 
niais apdarais. Jis nusprendė, jog šita vieta Kleo patiktų. Gal kada su 
ja užsuks į Londoną ir čia apsilankys. Tik iš pradžių reikės pasidomėti 
vietinėmis kainomis. 

Pareigūnams nusišypsojo jauna registratorė, paskui prie jų prisi- 
artino aukštas vyriškis rausvai gelsvais, madingai ilgais ir sutaršytais 
plaukais. 

— Labas vakaras, ponai. Kuo galėčiau padėti? 

— Mes susitinkame su ponu Teiloru. 

— Ponu Filu Teiloru? 

— Taip. 

Aukštaugis parodė į baro sektorių, įrengtą atokiau nuo restorano. 

— Jis sėdi ana ten. Pirmas staliukas iš dešinės! Tuojau jus nu- 
vesime. 

Atsidūręs bare Greisas išvydo penktą dešimtį pradėjusį, į jį lūku- 
riuojamai žiūrintį vyriškį geltonais polo marškinėliais ir chaki spalvos 
kelnėmis. 

— Pone Teilorai? 

— Aha! — vyriškis pusiau atsistojo. — Vyresnysis detektyvas 
Greisas? — jis kalbėjo aiškia Jorkšyro tartimi. 

— Taip. Ir detektyvas seržantas Brensonas. — Greisas probėgš- 
mais nužvelgė Teilorą, pabandė apie jį susidaryti nuomonę pasiremda- 
mas pirmuoju įspūdžiu. 

Bišopo finansų patarėjas buvo neblogos fizinės formos, tik gal 
truputį linkęs į apkūnumą, elgėsi laisvai, be jokių susikaustymo po- 
žymių, buvo malonaus atviro veido, nosis nudegusi saulėje, plaukai 
šviesūs, retėjantys, o akys budrios ir itin skvarbios. Jo lengvai nepri- 
gautum, dingtelėjo Greisui. Ant staliuko, greta aukštos taurės su bes- 
palviu kokteiliu ir žalia mėtos šakele, gulėjo rakteliai, kurio karulyje 
žvilgėjo „Ferrari“ emblema. 

— Malonu su jumis susipažinti, ponai. Prisėskit. Gal ko išgersite? 

Rekomenduoju „Mohito“ kokteilius, jie nuostabūs. — Jis mostu pa- 
kvietė padavėją. 

— Aš vairuoju, todėl pasitenkinsiu dietine kokakola, — tarė 
Brensonas. 


— Man to paties, — pridūrė Greisas, nors žinodamas, kad jo lau- 
kia košmariškas pasivažinėjimas su bičiuliu, mielai būtų išlenkęs visą 
pintą viensalyklio viskio. — Mes užmokėsime už gėrimus, sere. Džiu- 
gu, kad iš anksto neįspėtas sutikote su mumis pasimatyti. 

— Jokių problemų. Kuo galėčiau pagelbėti? 

— Kiek laiko pažįstate Brajaną Bišopą? — prabilo Brensonas, ant 
stalo pasidėjęs bloknotą. 

Greisas savo ruožtu spitrijosi susimąsčiusiam pašnekovui į akis. 

— Kokius šešerius metus... taip, lygiai šešerius metus. 

Detektyvas seržantas užsirašė pastabą. 

— Čia oficiali kvota? — pusiau rimtai, pusiau juokais pasiteiravo 
Filas Teiloras. 

— Ne, — atsakė Brensonas. — Mes atvykome patikslinti tam 
tikrų laiko momentų. 

— Aš viską išklojau jūsų pareigūnams. Kas nors ne taip? Ar Bra- 
janui kilo bėdų? 

— Kolkas nenorėtume atskleisti per daug informacijos, — atsakė 
Greisas. 

— Kaip su juo susipažinote? — pratęsė Brensonas. 

— Per P1 sueigą. 

— P1? 

— Tai automobilių gerbėjų klubas, kuriam vadovauja Deimonas 
Hilas — lenktynininkas, buvęs pasaulio čempionas. Sumoki metinį 
mokestį, ir gali naudotis įvairiais sportiniais automobiliais. Mudu susi- 
tikome per vieną iš kokteilių vakarėlių. 

Žvilgtelėjęs į raktelių karulį, Glenas Brensonas pasidomėjo: 

— Į restoraną atvažiavote ferariu, kuris stovi Arlingtono gatvėje? 

— 430-uoju? Taip... tik jis ne mano. 

— Tikras gražuolis. 

— Aha, bet juo būtų kur kas smagiau važinėti, jei keliuose netyko- 
tų prakeikti greičio matuokliai! 

— Pone Teilorai, ar galite papasakoti apie save, — įsiterpė Grei- 
sas, neužkibęs ant jauko. 

— Apie save? Na, aš įgijęs licencijuoto buhalterio kvalifikaciją. 
Penkiolika metų praleidau valstybinių mokesčių departamente, didžiu- 
mą laiko darbavausi specialiųjų tyrimų grupėje. Daugiausia gilinausi 
į suktybes su mokesčiais. Pamatęs, kiek uždirba NFP, nepriklausomi 
finansų patarėjai, nutariau prisijungti prie jų bendruomenės. Įkūriau 
„Teiloro finansinio planavimo“ bendrovę. Ir atgal nebesigręžiojau. 
Gana greitai susipažinau su Brajanu. Jis tapo vienu iš pirmųjų mano 
klientų. 

— Kaip jūs apibūdintumėte poną Bišopą? — paklausė Brensonas. 

— Kaip apibūdinčiau? Aukščiausia klasė. — Pamąstęs Teiloras pri- 
dūrė: — Sąžiningumo įsikūnijimas. Protingas, patikimas, dalykiškas. 

— Ar esate jam kada suorganizavęs gyvybės draudimą? 

— Ponai, mūsų pokalbis krypsta į kliento konfidencialumo sritį. 

— Suprantu, — linktelėjo Greisas. — Bet mes pateiksime tik 
vieną klausimą. Jei norėsite, galėsite į jį neatsakyti. Ar jūs kada nors 
rūpinotės, kad būtų apdrausta Brajano Bišopo žmonos gyvybė? 

— Galiu užtikrinti, jog niekada. 

— Dėkui. 

— Pone Teilorai, ar tiesa, kad rugpjūčio 3-ią, ketvirtadienį, judu su 
ponu Bišopu vakarieniavote šitame restorane? — pakeitė terną Greisas. 

— Taip. — Rodės, kad finansininkas užėmė gynybos poziciją. 

— Čia lankotės dažnai? — pasitikslino Brensonas. 

— Man patinka „The Wolseley“ susitikti su klientais. 

— Ar pamenate, kada apytikriai išėjote iš restorano? 

— Ne šiaip pamenu, — mažumėlę pūsdamasis atsakė Filas Teilo- 
ras. Iš švarko, padėto ant suoliuko, išėmė piniginę, panaršė ją ir surado 
sąskaitos kvitą. 

Greisas jį permetė akimis. Bišopas nemelavo, sau tarė vyresnysis 
detektyvas pamatęs, kiek vyrai išgėrė. Du „Mohito“ kokteiliai. Dų vyno 
buteliai. Keturios brendžio taurės. 

— Atrodo, neblogai pavakarojote, — pastebėjo. Podraug atkreipė 
dėmesį į kainas, kurios buvo ne didesnės negu padoriuose Braitono res- 
toranuose. Jis išgalės atsivežti Kleo į „The Wolseley“. Jai čia patiks. 

— Aha, jūs teisus. 

Greisas mintyse atliko skaičiavimus. Jeigu abu vyrai išlenkė daug- 
maž vienodą kiekį, Bišopas buvo per daug įkaušęs, kad sėstų už vairo. 
Ar girtumas pakurstė įniršį dėl žmonos neištikimybės? Ir įkvėpė drąsos 
beatodairiškai vairuoti automobilį? 

Dar sykį patyrinėjęs kvitą, viršutiniame dešiniajame kampe jis 
aptiko, ko ieškojo. LAIKAS 22.54. 

— Koks jums pasirodė Brajanas Bišopas ano ketvirtadienio vaka- 
rą? — pasiteiravo Greisas. 

— Puikiai nusiteikęs. Nepaprastai linksmos nuotaikos. Mudu 
šauniai pabendravome. Kitą rytą jis ketino vykti į Braitoną ir dalyvauti 
golfo turnyre, todėl nenorėjo sėdėti iki vėlumos arba prisigerti — bet 
mes vis tiek sugebėjome prisisiurbti. — Filas Teiloras suprunkštė. 

— Ar pamenate, kada išėjote gavę sąskaitą? 

— Nedelsdami. Mačiau, kad Brajanas nekantrauja parsigauti 
namo, nes jam reikėjo labai anksti keltis. 

— Todėl sėdo į taksi. 

— Aha. Jį iškvietė Džonas, šveicorius. Leidau jam važiuoti pirmam. 

— Maždaug vienuoliktą? 

— Taip, apytikriai. Tiksliai nepasakysiu. Galbūt be kelių minučių 
vienuoliktą. 

Greisas sumokėjo už kolą, tuomet detektyvai padėkojo Teilorui ir 
atsisveikino. Užsukę už kampo, grįžo į Arlingtono gatvę. Greisas žings- 
niavo tylėdamas, pasinėręs į aritmetinius skaičiavimus. Kai jiedu prisi- 
gretino prie „Ford Mondeo“, jis šiltai paplekšnojo Brensonui per nugarą. 

— Kartais šventė ateina į kiekvieno namus! 

— Ką tai turėtų reikšti? 

— Įsivaizduok, bičiuli, kad vienu metu švęsi visus savo gimtadie- 
nius! 

— Atleisk, senučiuk, bet aš nenutuokiu, kur tu lenki! 

— Kalbu apie tavo vairavimo įgūdžius. Suteiksiu tau progą juos 
pademonstruoti. Pirmiausia leistinu greičiu nukaksime į Noting Hilą, 
kur darbo dienomis gyvena Bišopas. Iš ten lėksi kaip įkirptas. Patikrin- 
sime, per kiek laiko Bišopas galėjo pasiekti Braitoną. 

Detektyvas seržantas palaimingai išsišiepė. 


PETER JAMES + MIRĘS GYVENTI 303 


99 


Kas per šūdas? Vakar metus lazdą bet kokia kryptimi, ji garantuotai 
būtų pataikiusi į MG TF modelį. O dabar Braitone nematyti nė vieno. 
Skunkas, kiurksantis mažajame Betės motinos „Peugeot“, piktai dėb- 
sojo pro priekinį langą. 

— Patenkink mane! — paprašė Betanė. 

— Atsiknisk. Surask man prakeiktą MG. — Moterys. Kad jas kur 
velniai nujotų! 

Laikrodis rodė po pusės dešimtos vakaro. Jie apsuko visas įpras- 
tines stovėjimo aikšteles. Deja, nieko nepešė. Bent jau nerado to, kas 
atitiktų Bario Spaikerio reikalavimus, o po paskutinio pokalbio su vog- 
tų automobilių prekeiviu jie nė kiek netroško vėl suklysti ir pristatyti 
ne tą modelį. MG TF 160. Mėlynas. Bet kokie techniniai duomenys. 
Aiškiau nebūna. 

Skunkas jautėsi kaip ant adatų. Poreikis rudiems milteliams ne- 
numaldomai stiprėjo. Planą jis parengė prieš dvi valandas. Detektyvas 
konsteblis Pekeris sumanymui pritarė. Nudžiautas automobilis keliaus 
tiesiai pas Spaikerį. Pekeris luktelės, kol Skunkas gaus grynuosius ir 
pranyks iš garažo. Darbas bus padarytas lyg iš natų. Detektyvas sumo- 
kės rytoj. Šįvakar kvaišalų jis nusipirks už Spaikerio pinigus. 

Bet dabar atlygiui iškilo grėsmė. Mėlyni MG TF 160 išgaravo kaip 
dūmas. Visi iki vieno. Tarsi būtų nušluoti nuo planetos paviršiaus. 

Jiedu važiavo Širlės alėja, vienu iš centrinių, prabangiausių Houvo 
kelių. Vietoj kraujo klanų čia akis rėždavo turtai. Ištaigingi, elegantiški 
namai, ant įvažiavimo takų stovintys, žadą atimantys ratai. Įvairiausi 
modeliai, kokius tik pasvajodavai įsigyti laimėjęs loteriją. Bemsai, mer- 
sai, poršai, bentliai, ferariai, reindžroveriai — kas tik nori. Aplinkui, 
kiek akys užmatė, vien tiktai tviskantis, brangus, kreditines korteles 
ištuštinantis metalas. 

— Suk dešinėn, — nurodė jis. 

— Bent pamalonink mane pirštu! 

— Aš užsiėmęs. Nemnatai, kad dirbu? 

— Tau nederėtų taip ilgai tūnoti kontoroje, — suniurnėjo Betė. 

— Nejaugi? Klausyk, ką pasakysiu. Atkapstyk man tą mašiną, ir aš 
tave krušiu kiaurą naktį. Nupirksiu miltelių, kuriuos abu suvartosim. 

Pasvirusi Betanė pakštelėjo jam į veidą. Skruostą pakuteno į lūpą 
įvertas žiedas. 

— Tikiuosi, žinai, kad tave dievinu? 

Skunkas nužvelgė merginą. Žiūrint tam tikru kampu, riestanosė 
juodais, trumpai kirptais plaukais atrodė gana simpatiška. Jo širdies 
gelmėje kažkas sukirbėjo. Nieko panašaus jis nejautė per visą mėšliną 
vaikystę, todėl nūnai neišmanė, kaip reaguoti į užplūdusias emocijas. 
Giliai įkvėpęs pabandė nuslopinti ašaras. 

— Bete, vienintelis geras dalykas, atsitikęs mano gyvenime, yra 
pažintis su tavimi. — Trūktelėjo pečiais ir pridūrė: — Aš kalbu rimtai. 
Noriu, kad žinotum. O dabar užsikimšk ir vairuok. Metas prie darbo. 

Jai pasukus į dešinę, Skunkas pasviro į priekį, iš džiaugsmo net 
spirgėdamas. Saugos diržas jį negailestingai sustabdė ir privertė atsi- 
lošti. 

— Spausk akceleratorių! Greičiau! 

Betanė perjungė aukštesnę pavarą, ir pežukas pralėkė palei dailius 
Onslou kelio kotedžus artėdamas prie užpakalinių kito automobilio ži- 
bintų. Netrukus jie pasivijo MG, kuris laukė spragos eismo sraute, pa- 
sirengęs nerti dešinėn į Daiko kelią. 

Priešakinės „Peugeot“ šviesos kuo aiškiausiai nutvieskė mažąjį 
MG. Taip, čia tamsiai mėlynas TF 160 su metaliniu stogu. Galva neiš- 
nešė, kodėl nuostabų vasaros vakarą vairuotojas atsisakė nudengiamo 
brezentinio viršaus, bet tai jau ne jo problemos. O Spaikeris neabejoti- 
nai nudžiugs. Metalinis stogas taps papildomu privalumu. 

MG pajudėjo iš vietos. 

— Sek iš paskos! Žiūrėk, kad mūsų nepamatytų, bet tik nepaleisk 
jo iš akių! 

— Kas čia vyksta, Meškuti? — Betė jį vadino Meškučiu, nes jai 
nepatiko Skunko pravardė. 

— Aš dirbu. Liaukis mane tardžiusi. 

Betanė, kurią pralinksmino keistas jo elgesys, nusišypsojo ir šas- 
telėjo pro pat kito automobilio pirmagalį. Žybčioti įniko akinančios 
ilgosios šviesos, sucypė stabdžiai, užbliovė signalas. 

— Kokių drignių priėdei? Vairuoji kaip sumauta beprotė! 

— Pats sakei sekti iš paskos! 

— Tik stenkis, kad mūsų nepastebėtų. 

Ji sumažino greitį. Priešakyje rūkstantis MG sustojo prie švieso- 
foro. Betanė prisiartino prie užpakalinio jo buferio. Skunkas įžvelgė 
vairuotojo pakaušį. Ilgus, tamsius plaukus. Turbūt moters. 

— Kada man paaiškinsi, kuo mes užsiimame? — griežtai paklau- 
sė Betė. 

— Tiesiog važiuok įkandin. Ir laikykis atstumo. 


Užnugaryje švytintys priešakiniai žibintai pakurstė Laiko Milijardie- 
riui nerimą. Ar tas automobilis sekė pavymui? Ten policininkai? Kai 
užsidegė žalia šviesoforo šviesa, jis paspaudė akceleratorių, bet leistino 
30 mylių per valandą greičio neviršijo. Lengviau atsiduso pamatęs, 
kad įtartina mašina liko dunksoti sustingusi. Bet po akimirkos ji labai 
lėtai nuslinko pirmyn. Ir prie kito šviesoforo, ties sankryža su Senuoju 
Šorehamo keliu, vėl jį prisivijo. Stabtelėjo stačiai po gatvės žibintu, ku- 
ris nutvieskė seną mažutį „Peugeot 206“ kledarą. Ne, čia ne policijos 
transporto priemonė. Už vairo sėdėjo kažkokia kekšė, vežanti pašlemė- 
ką vaikiną. Nėra, ko jaudintis. 

Dar po penkių minučių Laiko Milijardierius įsuko į gatvę, besid- 
riekiančią palei Kleo Morėj namą, ir sustojo greta paukščių išmatomis 
nusėto „Volvo“. Iš savo vietos patraukė „Toyota Prius“ ir į atlaisvintą 
plotą įvairavo MG. Darbas atliktas nepriekaištingai! Toji kalė ničnieko 
neįtars. 


Skunkas stypsojo gatvės gale ir iš šešėlių susidomėjęs stebėjo keistus 
manevrus. Jis visiškai nenumanė, kas čia vyko. Ir nenutuokė, kodėl 
moteris taip ilgai krapštosi MG salone, numodama ranka į „Toyota“, 
kuris užblokavo kelią. 

Pagaliau moteris išniro laukan, ir jis suprato klydęs, nes ilgap- 
laukė figūra priklausė barzdotam tipeliui. Skunkui bežiūrint, vyrukas 
sėdo į „Toyota“ ir nuriedėjo šalin. 

Jis grįžo į „Peugeot“, pastatytą netoliese, ir surinko detektyvo 
konsteblio Pekerio numerį. 

— Sveikas, bičiuli, — pasilabino Pekeris. — Kas naujesnio? 

— Radau reikalingus ratus. 

— Tvarka. Kelias valandas užtruksiu — mane iškvietė į darbą. 
Luktelėsi? 

— Ar ilgai? 

— Daugiausia porą valandų. 

Skunkas nukreipė akis į pežo laikrodėlį. Jau be dešimties minučių 
vienuolikta. 

— Bet tik tiek. Ilgiau laukti negaliu. 

— Klok, kur esi. Aš viskuo pasirūpinsiu. 

Jis pasakė gatvės pavadinimą. Išjungė telefoną ir atsisuko į merginą. 

— Maukis kelnaites. 

— Nė nebuvau jų užsitempusi! — pareiškė Betanė. 


100 


Greisas pažvairavo į rankinį laikrodį. Septynios minutės po vienuo- 
liktos. Jis žvilgtelėjo į spidometrą. „Mondeo“ lėkė stabiliu 135 mylių 
per valandą greičiu. Už langų šmėkščiojo žibintų švieselės, iš priekio 
plūdo tamsa. Vyresnysis detektyvas stengėsi sutelkti dėmesį į pirma 
jų važiuojančius automobilius. Kai prie kiekvieno prisiartindavo, pa- 
mėgindavo įžiūrėti, ar transporto priemonė priklauso policijai. Už- 
duotis nebuvo lengva, nes šituo greitkelio ruožu patruliai dažniausiai 
kursuodavo neženklintomis mašinomis, tačiau Greisas numanė, kokių 
išdavikiškų požymių turėtų dairytis — dviejų figūrų salone, švaraus, 
naujo keturviečio modelio ir išorinių antenų, — sykiu žinojo, jog naktį 
kelių policija mieliau rinkdavosi žymėtus automobilius, kad vairuotojai 
juos matytų ir nekrėstų kvailysčių. 

Šiaip ar taip, jam reikės patimpčioti už tam tikrų virvelių — nors 
tuo sudėtinga užsiimti dėl nuolatinio stiprėjančio dėmesio, kurį visuo- 
menė rodydavo policijai, — idant pagelbėtų Brensonui išvengti baudos 

taškų, nes pakeliui iš Londono juos blykstėmis nutvieskė „Gatso“ fo- 
toaparatai. Kiekvienas iš keturių greičio matuoklių Glenui uždirbs po 
tris baudos taškus, gal net daugiau, žinant, kokį tempą „Ford Mondeo“ 
išvystė rūkdamas pro porą. Mažiausiai dvylika balų. Bičiulis kaipmat 
prarastų vairuotojo pažymėjimą. 

Jis nusišypsojo įsivaizduodamas, kaip Glenas protestuotų. 

— Kas tave prajuokino? — užstaugė Brensonas, kad perrėktų 
Bubos Sparkso repavimą, maksimaliu garsu griaudėjantį iš radijo im- 
tuvo. — Iš ko vaipaisi? 

Greisas toleravo triukšmą, nes draugas paaiškino, neva muzika 
jam padeda nugrimzti į transą, kuris būtinas, kai spaudi akceleratorių 
iki galo. 

— Iš savo gyvenimo, — atsakė. 

Aštuonios minutės po vienuoliktos. 8-oji sankirta liko toli užnu- 
garyje, bet kuriuo momentu priešais pasirodys 9-oji. Jis įsispoksojo į 
tamsų kelią, žvilgsniu ieškodamas ženklų. 

— Tikrai? Aš maniau, kad tavo gyvenimas liūdnas. Nė negalvojau, 
kad jis primena komediją. 

— Vairuok nepliurpdamas! Nuo tada, kai išvažiavome iš Noting 
Hilo, mane kamuoja... kaip ten vadinaši... priešmirtiniai potyriai. Kada 
prieš akis prabėga visas gyvenimas. 

Priešakyje išaugo mėlynas įspūdingo dydžio ženklas su baltais 
Getviko oro uosto ir 9-osios sankirtos užrašais. Kai jie nušvilpė pro 
šalį, netoliese vyresnysis detektyvas įžvelgė viaduko šešėlį. 

Dar po trisdešimties sekundžių, kai tiltas atsidūrė už nugaros, 
Greisas atplėšė akis nuo laikrodžio ir pažiūrėjo į hodometrą. 

— Gerai, jau gali sumažinti greitį! 

— Nėuž ką! 

Buba Sparksas liovėsi repavęs, dideliam Greiso palengvėjimui. Jis 
palinko į priekį norėdamas pritildyti radijo imtuvą, tačiau Brensonas 
užprotestavo: 

— Ei, seni, tuojau gros „Mobb Deep“. Tokia muzika, žinoma, ne 
tavo nosiai, bet man ji patinka. 

— Jei nepradėsi važiuoti lėčiau, įjungsiu Klifo Ričardo dainą! — 
pagrasino vyresnysis detektyvas. 

Linguodamas galva draugas nežymiai atleido akceleratoriaus pe- 
dalą. 

Pasistengęs iš smegeninės išvyti Brensoną ir jo pamėgtą repą, 
Greisas minutę kitą susitelkė į aritmetiką. Nuo Bišopo apartamentų 
Noting Hile, Vestburno Giraitės gatvėje, jie įveikė dvidešimt aštuonias 
mylias, važiuodami per apstatytus miesto kvartalus, dviejų juostų keliu 
ir autostrada. 

Bišopas galėjo išsirinkti vieną iš keliolikos maršrutų, nors jo 
sprendimą, bėgant laikui, atskleis greičio matuoklių bei stebėjimo ka- 
merų analizė. Iš Londono plūsdavo nuolatiniai eismo srautai, ir Greisas 
žinojo, kad užstrigti spūstyje įmanoma bet kada, nes judėjimo sąlygos 
kisdavo atsižvelgiant į savaitės dieną arba konkretų paros metą. 

Šįvakar dvidešimt aštuonias mylias pavyko sukarti per trisdešimt 
šešias minutes. Važiuojant leistinu greičiu, kelionė truktų beveik va- 
landą. Brensonas driuokė su vėjeliu; tikras stebuklas, kad fordo niekur 
nesustabdė. Jei kelių nebūtų užgrūdę automobiliai arba jeigu jie būtų 
pasirinkę kitą maršrutą, laiko sąnaudos sumažėtų nuo penkių iki de- 
šimties minučių. Galimas daiktas, kad Bišopui užteko vos dvidešimt 
šešių minučių. 

Suprantama, darant išvadas, atsižvelgti derėjo į pačius įvairiau- 
sius veiksnius. Filo Teiloro pamėgtame restorane išduotas kvitas 
bylojo, kad sąskaita apmokėta ketvirtadienio vakare, be šešių minu- 
čių vienuoliktą. O kas, jei laikrodis, įmontuotas į kreditinės kortelės 
skaitytuvą, veikė netiksliai, tarkim, keliomis minutėmis skubėjo arba 
vėlavo? Na, gerai, tebūnie atsilikinėjo penkiomis minutėmis, pagalvojo 
Greisas, nusprendęs šią aplinkybę vertinti Bišopo naudai. Taigi įtaria- 
masis atsisveikino su restoranu daugmaž vienuoliktą vakaro. Pasiva- 
žinėjimas taksi tęsėsi apytiksliai penkiolika minučių, su sąlyga, kad 
kelio neužtvėrė eismo grūstys. Dar pora minučių praėjo, kol Bišopas 
išvairavo „Bentley“ iš požeminės, po jo daugiabučiu įrengtos stovėjimo 
aikštelės. 

Sakykime, iš Vestburno Giraitės gatvės jis pajudėjo be dešimties 
minučių pusę dvyliktos. ANAS aparatas, iškilęs virš 9-osios sankirtos 
tilto, užfiksavo bentlį be trylikos minučių dvyliktą. 

Kelionė užtruktų dvidešimt septynias minutes, o jie sugaišo 


PETER JAMES + MIRĘS GYVENTI 369 


trisdešimt šešias. Tačiau Bišopas turėjo gerokai galingesnį automobilį. 
Sparčiausią sedaną visame pasaulyje. 

Vėlgi nereikia manyti, jog šimtaprocentiniu tikslumu pasižymi 
ir Automatinė numerių atpažinimo sistema. Šitoje laiko sekoje apstu 
miglotų faktorių. Abejonių nekilo tiktai dėl vieno dalyko: ketvirtadie- 
nio vakarą Bišopas galėjo nukakti į Braitoną. 

Jis išjungė radijo imtuvą. 

— Ei! — pasipiktino Brensonas. 

— Ir nebandyk tokios muzikos klausytis mano namuose, antraip 
ištremsiu į vištidę. 

— Tu neturi vištidės. 

— Nusipirksiu ryte. 

— Savo jėgomis vis tiek jos nesuręstum. Juk pats nieko nemoki 
daryti. 

— Ką gi, tikėkis, kad lauke nelis. — Surimtėjęs Greisas papra- 
šė: — Įvertink Filą Teilorą kaip liudininką. 

— Mano nuomone, jis kalba nuoširdžiai. Na, dar dievina praban- 
gą — matei, kokius ratus vairuoja? Visiškai savimi pasitiki. 

— Galbūt pridengia klientą? Bendrininkauja su Bišopu, nes gvie- 
šiasi draudimo pinigų? 

Brensonas papurtė galvą. 

— Nepanašu. Anksčiau dirbo Valstybinių mokesčių departamen- 
te, specialiųjų tyrimų grupėje, ar ne? Piktadariu, aišku, gali būti kiek- 
vienas, nors man jis pasirodė normalus. Eilinis vyrukas. Bet kokiu auto- 
mobiliu lakioja, šunsnukis! Vien už tai nusipelno mano neapykantos! 

— Man irgi susidarė įspūdis, kad jis sąžiningas. Liudydamas teis- 
me, prisiekusiesiems kels pasitikėjimą. 

— Ir ką? 

— Tu įveikei kelią per trisdešimt šešias minutes. Mano skaičiavi- 
mais, Bišopas turėjo jį sukarti maždaug per dvidešimt septynias. 

— Aš galėjau važiuoti greičiau. 

Greisas krūptelėjo vien nuo tokios minties. 

— Ne, spaudei, kaip pridera. 

— Kas toliau? 

— Mes jį apkaltinsime. 

Vyresnysis detektyvas iš kišenės išsitraukė mobilųjį ir paskambi- 
no į namus prokuratūros teisininkui Krisui Binsui, su kuriuo palaikė 
ryšį pastarąsias kelias dienas ir kurio sankcijos reikės, norint Bišopui 
pateikti oficialų kaltinimą. Jis informavo Binsą apie šiandieninio tyri- 
mo rezultatus ir paaiškino, jog trumpalaikis įtariamojo areštas varžo 
pareigūnų veiklą. 

Jiedu sutarė pasimatyti Kriminalinės policijos valdyboje pusę 
septintos ryto. 

Kleo gulėjo išsitiesusi ant sofos pirmo aukšto svetainėje, ant grindų 
nuleidusi beveik išgertą rožinio vyno butelį ir visiškai tuščią taurę. Per 
platų televizoriaus ekraną žiūrėjo DVD „Geišos išpažintis“, nors sun- 
kiai įstengė išsilaikyti neužsimerkusi. 

Šįvakar bet kada gali iškviesti į darbą, — be to, teks parašyti esė 
iš nlosofijos kurso, — todėl alkoholio vartoti išvis nederėjo, tačiau ant 
grindų radusi Žuvį ji rimtai susisielojo. Keista, kad pajėgdavo emociš- 
kai atsiriboti nuo kasdien regimų žmonių palaikų, išskyrus vaikus, bet 
nesugebėjo sutramdyti jausmų antplūdžio išvydusi Žuvį, kuri gulėjo 
ant šono pačiame kambario kampe, tarp dviejų ąžuolinių grindjuosčių. 
Ryškiai auksinė jos spalva priblėso iki dulsvo bronzinio atspalvio, o 
sustiklėjusi akutė žiūrėjo į šeimininkę tarsi kaltindama: kodėl anksčiau 
negrįžai namo ir manęs neišgelbėjai? 

Ir kaip, velniai rautų, gyvis ištrūko iš akvariumo? Jeigu tai būtų 
nutikę vakar, ji tikriausiai būtų apkaltinusi Mariją, nes atgrubnagė va- 
lytoja nuolat ką nors sudaužydavo arba sulaužydavo. Tačiau serbė ant- 
radieniais neateidavo. Galbūt į kambarį prasibrovė katinas? Paukštis? 
O gal vargšė Žuvis nutarė išbandyti ekstremalią mankštą? 

Ji pastvėrė butelį, susipylė vyno likučius ir ištuštino taurę. Ekra- 
ne pagrindinę veikėją, geišą, mokė vyrų tenkinimo meno. Kleo įdėmiai 
stebėjo kadrus ūmai išsibudinusi, įgavusi antrąjį kvėpavimą. Filmą 
įsijungė vildamasi, kad išmoks kelis naujus dalykus, kuriuos galės iš- 
mėginti su Rojumi. 

Štai kodėl po šilkiniu chalatėliu vilkėjo atvirus, prie kūno tobulai 
priglundančius apatinius — kreminės spalvos nėrinius, už pasibaisėti- 
ną kainą įsigytus vienoje iš specializuotų Braitono parduotuvių. Visą 
vakarą planavo, kaip elgsis jam pasirodžius. Pravers duris, pabučiuos 
Rojų ir atšlijusi leis prasiskleisti chalato skvernams. 

Kleo troško pamatyti jo reakciją! Kartą skaitė, kad vyrus įkai- 
tindavo iniciatyvios moterys. Jai pačiai dažnėjo pulsas vien gulint su 
nėriniuotais apatiniais ir mąstant apie susitikimą. Vaizdo grotuvo laik- 
rodukas rodė aštuonias minutes po vidurnakčio. Kurgi tu, Rojau? 

Lyg atsakydamas į klausimą suskambo namų telefonas. Kleo čiu- 
po belaidį ragelį. Traškančiu mobiliuoju skambino Greisas. 

— Labas, — pasisveikino jis. — Kaip laikaisi? 

— Neblogai. Kur tu esi, vargšeli? 

— Už penkių minučių kelio nuo valdybos. Prieš rytojaus rytą pri- 
valau sutvarkyti kelis reikalus. Pas tave užsukčiau po pusvalandžio. Ar 
nebus per vėlu? 

— Ne, nieko panašaus! Atlėk, kada galėsi. Tavęs lauks gėrimas. 
Kaip sekėsi? 

— Gerai. Netgi puikiai. Kelionė nuvargino, bet važiuoti vertėjo. 
Tu tikrai nieko prieš, kad atvykčiau? 

— Tikrai, brangusis, garbės žodis. Glamonėtis dviese kur kas 
smagiau nėi vienai! 

Vos tiktai ryšys nutrūko, ausis pasiekė užlaikyto skambučio signa- 
las. Telefonas akimoju sučirškė. 

— Alio? — atsiliepė Kleo. 

Prakeikimas, nusivylė išgirdusi balsą, kuris atsklido iš kito laido 
galo. Velnias, velnias, velnias! Kodėl būtent dabar? 

Dzingtelėjęs mobilusis pranešė apie gautą žinutę. Skunkas išsipainiojo 
iš perpus nuogos Betanės glėbio, desperatiškai bandydamas susiorien- 
tuoti aplinkoje. Jam bemiegant, raumenis sutraukė mėšlungis. Atsibu- 

dus niekaip nepavyko rasti nelemto telefono. Be to, kūną stipriai krėtė 
drebulys. 

— Oi! — aiktelėjo Betė, kai Skunkas pakišo ranką po jos šlaunimi. 

— Tik ieškau savo mobiliojo. 

— Man regis, aš susilaužiau nugarą, — krizendama išspaudė 
mergina. 

— Gašli karvė! 

Jis užtiko aparatą ant grindų, po priekine keleivio sėdyne. SMS 
atsiuntė detektyvas konsteblis Polas Pekeris: 


jau vietoj. pasirengęs? 
Skunkas atrašė: 
taip 


Pasak ekrano laikrodžio, buvo keturiolika minučių po vidurnakčio. 

Nerangiai pasimuistęs, išklausęs priekaištingų Betanės reikala- 
vimų jos netraiškyti, Skunkas užsitempė treningo kelnes. Sportinių 
batelių nė nebuvo nusiavęs. Jis pakštelėjo Betei į skruostą. 

— Iki! 

— Ką tu darai? Kur išsiruošei? 

— Su kai kuo susitiksiu savo kontoroje! 

— Su kuo? 

— Man reikia eiti. 

Pastangos išlipti laukan atėmė daug jėgų, nes raumenis tebe- 
maudė, o virpulys neatlėgo. Skunkas sustingo šešėlyje, vieną ranką 
nuleidęs ant automobilio, kitą įrėmęs į statybvietės tvorą. Iš gerklės 
veržėsi švokštimas, krūtinėje įnirtingai tvinkčiojo širdis, ir jis akimirką 
neabejojo tuojau išsivemsiąs. Veidu ir kūnu sruvo prakaito upeliai. Iš 
salono žvelgė sunerimusi Betė, kuri gatvės žibinto šviesoje panėšėjo į 
vaiduoklį. 

Skunkas žengė į priekį į ir pajuto, kad jam svaigsta galva. Pasvy- 
ravęs vos neišsitiesė ant žemės, bet laiku spėjo įsikibti į pežo šoną. Tu 
privalai susidoroti su užduotimi, tarė sau. Privalai susidoroti, pakentėk 

„truputį, judėk pirmyn, nesusimauk. Privalai atlikti darbą, privalai. Pri- 
valai! 

Jis užsitraukė plonos striukės gobtuvą ir pajudėjo pirmyn. Pa- 
dvelkus vėjeliui, tyliai subarškėjo tvora. Abipus kelio dunksojo nebylūs 
automobiliai, panirę į oranžinį, natrio atspalvio švytėjimą, kuris sklido 
nuo gatvės žibintų. MG stovėjo vos už penkiasdešimties jardų. 

Skunkas suvokė svyruojąs. Ir jautė, kad jį stebi. Nė nenutuokė, 
kur tie žmonės slepiasi, bet žinojo, kad jie tikriausiai tūno viename 
iš čionykščių lengvųjų automobilių arba furgonų. Jis praslinko palei 
juodą „Toyota Prius“. Pro „Citroėn 2CV“. Artėjant prie vienatūrio „Mit- 
subishi“, šis nugrimzdo į miglą, bet netrukus vėl įgavo apibrėžtą pavi- 
dalą. Pykinimas stiprėjo. Kairiuoju dilbiu, rodės, nurėpliojo vabaliukas, 
ir Skunkas neprašytą svečią priplojo delnu. Staiga per kūną suskato 
lakstyti pulkai vabzdžių, odą tarytum smaigstė aštrios, miniatiūrinės 
kojelės. Jis įniko pliaukšėti per krūtinę, pakėlė ranką ir užtvojo sau per 
sprandą. Galiausiai per pilvą. 

— Atsikniskit, — iškošė. 

Į galvą atėjo mintis, kad jis užmiršo prigriebti savo svertų kom- 
plektą, ir širdį sustingdė panika. Galbūt įrankiai iškrito iš automobilio? 
O galjuos paliko namelyje ant ratų? 

Skunkas paeiliui perkratė kišenes. Ne! Velnias, ne! 

Vėl kiekvieną patikrino. O, štai kur jie, dešinėje striukės kišenėje, 
uždaryti tvirtame, plastikiniame dėkle. 

Tvardykis! 

Nusigavus iki užpakalinio MG buferio, jį netikėtai perliejo ryški 
balta šviesa. Pasigirdo variklio riaumojimas, ir Skunkas nėrė į šoną. 
Įjungusi pirmąją pavarą, griaudėdama pro šalį, Betanė pamojo ir myg- 
telėjo garso signalą. 

Kvaila karvė! Jis nusišypsojo. Žvilgsniu palydėjo nutolstančias 
užpakalinės šviesas. Sukruto pasijutęs kur kas geriau — nes pagaliau 
atsidūrė prie savo tikslo — iš kišenės iškrapštė svertų rinkinį, stvėrė 
pasirinktą įnagį į įkišo galiuką į durelių spynelę. Užraktą įveikė per ke- 
lias sekundes. Tuoj pat įsijungė signalizacija: kurtinantis pypsėjimas, 
sumišęs su žybčiojimu. 

Jis išliko ramus. Šiuolaikinius ratus ne taip jau lengva nušvilpti. 

Automobiliai turėjo smūgio jutiklius ir imobilizatorius. Tačiau dalis 
svarbiausių laidų slypėjo po prietaisų skydeliu. Tereikėdavo vieną „už- 
trumpinti“, kad neutralizuotum daviklius ir imobilizatorių, o paskui jį 
sujungti su kitu, idant užvestum variklį. 

Salone maloniai kvepėjo naujais odiniais apmušalais ir vos užuo- 
džiamu moters aromatu. Skunkas įsirangė vidun palikdamas praviras 
dureles, kad neišsijungtų interjero apšvietimas, pakišo galvą po skyde- 
liu ir kaipmat rado, ko ieškojo. Dar po dviejų sekundžių signalizacija 
nuščiuvo. 

Ūmai nuskambėjo šūksnis. Tūžmingai klykiantis moters balsas: 

— El, ŠUNSNUKI! ČIA MANO AUTOMOBILIS! 


Jausdama, kaip užverda kraujas, Kleo visu greičiu bėgo gatve. Ją kaip 
reikiant suerzino vien tai, kad kruopščiai planuotą vakarą, kurį sujau- 
kė nelaukta Rojaus išvyka į Londoną, galutinai sužlugdė iškvietimas 
paimti negyvo, Pysheiveno autobusų stotelėje drybsančio girtuoklio 
kūno. Išvydusi padugnę, kuris mėgino nudžiauti MG, ji užsigeidė tam 
išperai nuplėšti rankas ir kojas. 

Užsitrenkė durelės. Suurzgė variklis. Įsijungė užpakaliniai žibin- 
tai. Jai suspaudė širdį. Prakeiktas šunsnukis tuojau paspruks. Bet kai 
Kleo prisigretino prie „Volvo“, stovinčio už jos automobilio, MG vidus 
staiga akinamai nušvito, tarytum kas būtų užžiebęs milžinišką elektros 
lemputę. 

Niekas nedriokstelėjo. Joks sprogimas nenugriaudėjo. Saloną 
paprasčiausiai užtvindė nebyliai plazdenančios liepsnos. Lyg šviesos 
efektai. 

Ji sustojo kaip įbesta, nustėrusi įsistebeilijo į ugnį, vieną sekun- 
dės dalelę bemaž įtikėjo, kad pašlemėkas tebuvo vandalas, kuriam viso 
labo knietėjo padegti automobilį. Tačiau šunkara vis dar kiurksojo 
mašinoje. 

Kleo metėsi pirmyn, pripuolė prie vairuotojo durelių ir pro langą 
pamatė išsekusį, nevilties perkreiptą veidą. Jis įnirtingai pabarškino 
vidine rankenėle, visu svoriu tėškėsi į dureles, tarsi šios būtų užstrigu- 
sios, galop kumščiu ėmė talžyti langą, nuo jo neatplėšdamas maldauja- 

„mų akių. Ugnies liežuviai jau laižė striukės gobtuvą. Ir vyruko antakius. 

Iš vidaus atvilnijo karščio banga. Kleo paniškai įsitvėrė ir į save trūkte- 
lėjo durelių rankeną. Bet pastangos nuėjo perniek. 

Lyg iš niekur prie jos išdygo du policijos pareigūnai juodais kom- 
binezonais ir apsauginėmis liemenėmis, kresnas plikis su augesniu, 
ežiuku apkirptu kolega. 

— Panele, prašau atsitraukti, — paliepė žaliūkas. Abiem ranko- 
mis įsikibo į rankeną ir ją trūktelėjo, tuo tarpu antras policininkas api- 
bėgo MG ir pabandė atšauti kitas dureles. 

Salone žmogaus figūra degančia striuke kaip paklaikusi sukiojo 
galvą, iš siaubo ir skausmo perkreipė plačiai pražiotas lūpas. Kleo aiš- 
kiai matė, kaip vaikino veidą nusėjo pūslės. 

— Atidaryk dureles! Skunkai, dėl Dievo meilės, atidaryk dure- 
les! — užkriokė kresnas pareigūnas. 

Liepsnojantis vaikinas kažką sužiopčiojo. 

— Čia mano automobilis! — Kleo šoko į priekį, kyštelėjo į spynelę 
raktą, bet neįstengė jo pasukti. 

Policininkas porą sekundžių drebino raktelį, deja, nieko nepešė. 
Sugraibęs savo lazdą įsakė Kleo: 

— Panele, traukitės atgal! Tučtuojau! — jis trenkė per langą, ir šis 
įskilo. Po antro smūgio pajuodęs stiklas išlinko. Pareigūnas kirto trečią 
sykį, šėrė kumščiu, šukėmis apipildamas spiegiančią, salone įkalintą 
žmogystą, nepaisydamas pro angą pliūptelėjusių liepsnų, dvokiančių 
dūmų, kurių tumulai virto nuo degančio plastiko. Jis sugriebė rėmus ir 
kaip pašėlęs suskato trūkčioti dureles. 

Jokių rezultatų. 

Giliai įkvėpęs plikagalvis perpus sulindo į ertmę, stačiai į pragarą, 
apkabino figūrą ir, padedant kolegai, labai lėtai — pernelyg lėtai, kaip 
jai pasirodė — ištempė žviegiantį vargšelį laukan. Nelaimėlio drabu- 
žiai skendėjo ugnyje, degė net sportbačių raišteliai. Jis rangėsi ant 
žemės, blaškėsi ir vaitojo, apimtas klaikiausios agonijos, kokią Kleo 
teko regėti. 

— Paridenkite jį, — suriko moteris, desperatiškai mėgindama 
kaip nors padėti nudegėliui. — Apverskite, kad užgestų liepsnos. 

Abu pareigūnai linktelėję priklupo ir nuritino vyruką toliau nuo 

liepsnojančio automobilio; kresnas policininkas nė nekreipė dėme- 
sio į savo nusvilusius antakius ir apdegusį veidą arba kol kas nejuto 
skausmo. 

Pliskantis gobtuvas iš dalies įsilydė į aukos galvą ir veidą, treningo 
kelnės mirtinai prilipo prie kojų. Ištirpusio plastiko tvaiką akimirkai 
užgožė gundantis keptos kiaulienos aromatas, kurį savo ruožtu nu- 
stelbė pykinimo jausmas, sutraukęs skrandį, vos tik Kleo perprato, kas 
skleidžia kvapą. 

— Vandens! — sušuko ji prisiminusi žinias, sukauptas prieš porą 
metų, kai lankė pirmosios pagalbos kursus. — Jam reikalingas vanduo 
ir apklotas — apsauga nuo sąlyčio su oru. 

Nuo siaubingos kančios apimto žmogaus Kleo nukreipė akis į 
automobilio saloną laužydama galvą, kokius vertingus dalykus laikė 
dėtuvėje arba bagažinėje, nors, žinoma, vis tiek nebūtų drįsusi pripulti 
nei prie vieno, nei prie kito. 

— Bagažinėje yra antklodė! — prisiminė. — Pikniko pledas... pri- 
valome jį įsupti... kad neliktų sąlyčio su oru... 

Vienas iš pareigūnų nuskuodė keliu. Moteris nudūrė žvilgsnį į pa- 
juodusią, besiraitančią figūrą. Žmogus drebėjo ir vibravo it prijungtas 
prie elektros lizdo. Išsigandusi, kad jis merdėja, Kleo atsiklaupė greta. 
Norėjo suimti jo delną, kaip nors paguosti vargšą, tačiau juosvą plašta- 
ką neabejotinai varstė sopuliai. 

— Tu pasveiksi, — švelniai pratarė. — Pamatysi. Greitoji pagalba 
jau atvažiuoja. Tave pagydys. 

Jis vartė galvą į šonus, praplėšęs pūslėtas lūpas ir gailiai krenkš- 
damas. 

Paaiškėjo, kad ant asfalto guli jauniklis. Turbūt nė nesulaukęs dvi- 
dešimties. | 

— Kuo tu vardu? — romiu balsu paklausė Kleo. 

Jam sunkiai sekėsi išlaikyti žvilgsnį, įbestą į moters veidą. 

— Tave būtinai pastatys ant kojų! 

Policininkas atlėkė nešinas dviem apsiaustais. 

— Padėkite jį įsupti. 

— Bet kūną dengia išsilydęs audinys. Gal pirmiau nulupkime pri- 
lipusius drabužius? — paklausė Kleo. 

— Ne, tik apvyniokime jį šitais. Ir kuo standžiau. 

Tolumoje pasigirdo tylus, tačiau sparčiai skardėjantis sirenos 
kauksmas. Prie jo prisijungė antras. Ir trečias. 

Iš tamsaus „Toyota Prius“ salono Laiko Milijardierius matė, kaip 
Kleo Morėj ir abu pareigūnai priklumpa. Ausis pasiekė sirenų garsai. 
Akiratyje šmėstelėjo mėlynas švyturėlis. Į nelaimės vietą prisistatė 
policijos automobilis. Įkandin atvažiavo dvi ugniagesių komandos. Ne- 
ilgai trukus jas papildė trečia. Atrūko ir greitoji pagalba. 

Jis sekė įvykius nuo pradžios iki pabaigos. Šiąnakt vis vien ne- 
turėjo kur leisti laiko. Tebelindėjo tojotoje net ir auštant, kai pasirodė 
autovežis, kuris kranu pakėlė ir išvežė MG apanglėjusiu salonu, bet per 
daug, atsižvelgiant į aplinkybes, neapgadinta išore. 

Gatvėje netikėtai įsivyravo tyla. Tačiau savo automobilyje sėdintis 
Laiko Milijardierius kunkuliavo iš įniršio. 


103 


Žadintuvas buvo nustatytas pusei šeštos, bet likus kelioms minutėms 
iki skambučio Rojus Greisas jau gulėjo plačiai atsimerkęs, klausėsi apy- 
aušrio garsų ir mąstė. Nemiegojo ir Kleo. Kiekvieną sykį, kai ji mirkte- 
lėdavo, į pagalvę sučežėdavo blakstienos. 

Jiedu tysojo ant šonų, susiglaudę kaip du šaukšteliai. Greisas savo 
glėbyje tvirtai spaudė nuogą jos kūną. 

— Aš tave myliu, — pašnibždomis ištarė jis. 

— Ir aš — tave, — baimės sklidinu balsu sukuždėjo Kleo. — Be 
galo. 

Pirmą nakties vyresnysis detektyvas tebesėdėjo darbo kabinete 
ir ruošėsi pasimatymui su prokuratūros teisininku, kai ji paskambino 
ir pranešė naujienas. Sprendžiant iš tono, jautėsi siaubingai sukrėsta. 
Greisas nulėkė tiesiai į mylimos moters namus ir, nepaisant pastangų 
ją paguosti, didesnę dalį kitos valandos praleido telefonu mėgindamas 
surasti porelę teisėtvarkos atstovų, kurie pirmieji atvyko į nelaimės 
vietą. Galų gale užmezgė ryšį su Trevoru Salisu, priedangoje dirban- 

čiu detektyvu konstebliu iš automobilių vagysčių skyriaus, ir sužino- 
jo, kad tenykščiai pareigūnai bandė paspęsti pinkles vienos gaujos 
vadeivai. 

Anot Saliso, su policija sutiko bendradarbiauti vietinis padugnė. 
Taip jau atsitiko, kad jis nusižiūrėjo Kleo automobilį. Bandydamas su- 
jungti paleidimo laidus, matyt, padarė kažkokią lemtingą klaidą. MG 
TF modeliai, atrodo, garsėjo savo gera apsauga nuo vagių. 

Paaiškinimas apramino Kleo. Tačiau incidentas Greisui pakurstė 
miglotą nerimą, kurio priežasties niekaip nesisekė suvokti. Nevykėlis 
vagis pateko į Sasekso grafystės Karališkąją ligoninę, — Viešpatie, toje 
vietoje vyrukui prireiks visos tavo pagalbos, dingtelėjo jam, — atsidūrė 
intensyviosios terapijos palatoje, iš kur bus perkeltas į Ist Grinstedo 
nudegimų skyrių, jei, žinoma, išgyvens kelias artimiausias valandas. 
Kitą policininką, Polą Pekerį, paguldė į tą pačią ligoninę. Sališo kolega 
rimtai apdegė, bet jo gyvybei pavojus negrėsė. 

Kodėl automobilis užsiliepsnojo? Nes kažkoks pašlemėkas krapš- 
tydamas laidus, kurių paskirties nesuprato, pažeidė kuro vamzdelį? 

Nuovargio nualintose smegenyse tebesūkuriavo mintys, kai ėmė 
pypsėti žadintuvas. Parsigauti namo, nusiprausti duše, apsirengti nau- 
jais marškiniais — šįryt teks dalyvauti eilinėje spaudos konferencijo- 
je — ir grįžti į darbovietę reikėjo lygiai per vieną valandą. 

— Pasidaryk sau išeiginę, — tarė Greisas. 

— O, kad galėčiau! 

Jis pabučiavo Kleo ir atsisveikino. 


Krisas Binsas, Ketės Bišop bylai paskirtas prokuratūros teisininkas, 
Greiso nuomone, kuriai pritarė nemažai kitų pareigūnų, buvo pasi- 
pūtęs kaip gaidys. Praeityje jiedu matėsi galybę kartų ir vienas kitam 
simpatijos nepuoselėjo. 

Greisas manė tarnaująs padoriam visuomenės sluoksniui, dirbąs 
iš esmės tam, kad sugautų ir į teismą patrauktų nusikaltėlius. Binsas 
visų pirma jautė pareigą apsaugoti prokuratūrą nuo nepateisinamai 
daug išlaidų reikalaujančių bylų, kurių nagrinėjimas nebūtinai baigda- 
vosi apkaltinamuoju nuosprendžiu. 

Nors rytas buvo ankstyvas, į Greiso kabinetą įžengęs Binsas at- 
rodė šviežutėlis — ir kvepėjo — lyg ką tik nuskinta rožė. Aukštas, 
puikios fizinės formos, ketvirtą dešimtį įpusėjęs vyriškis puikavosi 
papūsta šukuosena ir turėjo masyvią erelišką nosį, veidui suteikiančią 
karingą plėšraus paukščio išraišką. Teisininkas vilkėjo tamsiai pilką, 
dailiai sukirptą švarką, — Greiso įsitikinimu, per storą tokiam karštam 
metų laikui, — užsimetęs jį ant baltų marškinių, ryšėjo elegantišką 
kaklaraištį ir avėjo juodus pusbačius, kuriuos veikiausiai blizgino kiau- 
rą naktį. 

— Malonu jus matyti, Rojau, — sau būdingu arogantišku balsu 
ištarė jis ir glebiais, drėgnais pirštais paspaudė vyresniojo detektyvo 
delną. Tuomet prisėdo už apskritojo staliuko, ant grindų nuleido juo- 
dą, iš veršenos pasiūtą portfelį ir rūsčiai dirstelėjo į savo turtą, tarytum 
žvelgdamas į šunytį, kuriam liepė pritūpti. Atsegęs jį, išsitraukė storą 
užrašų knygą kietais viršeliais, o vidinėje švarko kišenėje susirado 
„Montblanc“ plunksnakotį. 

— Dėkui, jog taip anksti atvykote. — Greisas pasistengė už- 
gniaužti žiovulį; iš nuovargio lipo akių vokai. — Ko nors išgersite? 
Arbatos, kavos, vandens? 

— Gal arbatos. Su pienu, be cukraus. 

Vyresnysis detektyvas pakėlė telefono ragelį ir paprašė Eleanoros, 
kuri jo pageidavimu į darbą atvyko anksčiau, atnešti puodelį arbatos ir 
kiek įmanoma stipresnės kavos. 

Minutėlę paskaitęs savo užrašus Binsas kilstelėjo galvą. 

— Taigi jūs suėmėte Brajaną Desmondą Bišopą pirmadienį, aš- 
tuntą vakaro? 

— Teisingai. 

— Ar galite glaustai išdėstyti sulaikymo priežastis? Paminėti bet 
kokias smulkmenas, į kurias mums derėtų atkreipti dėmesį? 

Nesigilindamas į detales, Greisas išvardijo pagrindinius įkalčius, 
informavo apie Bišopo DNR, aptiktą spermoje, kuri liko žmonos 
makštyje, gyvybės draudimo polisą, prieš pusmetį užregistruotą 
Ketės Bišop vardu, ir jos neištikimybę. Pridūrė, esą Brajanas Bišopas 
du kartus teistas dėl žiauraus elgesio su moterimis. Užsiminė, jog įta- 
riamojo alibi iškėlė tam tikrų klausimų, bet tuojau pat parodė vakar, 


380 PETER JAMES + MIRĘS GYVENTI 


grįžus iš Londono, išspausdintą įvykių eigos grafiką, kuris bylojo, kad 
Bišopas vis dėlto galėjo parlėkti į Braitoną, nužudyti žmoną ir sugrįž- 
ti į Londoną. į 

— Penktadienio rytą golfo aikštėje jis turėjo jaustis šiek tiek nu- 
vargęs, — abejingai pratarė Binsas. 

— Kiek žinau, žaidė lyg iš natų, — atsakė Greisas. 

Teisininkas pakėlė antakį, ir vyresnysis detektyvas sunerimo, kad 
Binsas ims blusinėti, reikalaudamas pateikti žmonių, kurie su Bišopu 
lošė golfą, liudijimus. Tačiau, dideliam jo palengvėjimui, svečias tepri- 
dūrė: 

. — Galimas daiktas, suveikė adrenalinas. Kuris jį užliejo po žmog- 
žudystės. 

Greisas nusišypsojo. Laimė, bent kartą tas tipas nusprendė pa- 
laikyti jo pusę. 

Prokuratūros atstovas atitraukė rankovę, pademonstruodamas 
auksines, elegantiškas sąsagas, nukreipė žvilgsnį į rankinį laikrodį ir 
susiraukė: 

— Na, ir kuo dabar užsiimame? 

Per visą pašnekesį Greisas akies krašteliu stebėjo laikrodį. Šis rodė 
be penkių minučių septintą. 

— Pasitarę po vakarykščio pokalbio, susisiekėme su Bišopo ad- 
vokatu, kuris su klientu pasimatys lygiai septintą. Oficialų kaltinimą 
pateiks detektyvas seržantas Brensonas ir detektyvas konsteblis Ni- 
kolas. 


Pusę aštuntos Glenas Brensonas, Nikas Nikolas ir juos atlydėjęs ser- 
žantas iš kardomojo kalėjimo įžengė į apklausos kambarį, kur susitiko 
su Brajanu Bišopu ir jo advokatu. 

Įtariamasis vilkėjo vienkartinį kombinezoną, jo akis temdė juo- 
di ratilai, oda spėjo įgauti kalinio blyškumą. Bišopas apsiskuto, bet, 
matyt, švarinosi prastai apšviestoje patalpoje arba labai skubėdamas, 
nes ant smakro juodavo keli nenugrandyti lopinėliai, o plaukai nebeat- 
rodė taip tvarkingai sušukuoti kaip anksčiau. Vos po pusantros paros 
jis tapo panašus į seną katorgininką. Glenas žinojo, kad dėl permainų 

kaltinti derėtų įkalinimo įstaigą. Žmonės prie šios įprasdavo greičiau, 
nei patys galėjo įsivaizduoti. 

Leitonas Loidas pažiūrėjo į abu detektyvus. 

— Labas rytas, ponai. Tikiuosi, atėjote išleisti mano klientą. 

— Deja, sere, po vakarykštės kvotos mes sukaupėme užtektinai 
įrodymų, kad jūsų klientą oficialiai apkaltintume. 

Bišopas sukežo visu kūnų; jis nukorė žandikaulius ir pritrenktas 
atsigręžė į advokatą. 

Loidas pašoko nuo kėdės. 

— O kaipjo alibi? 

— Mes aatsižvelgėme į visus faktorius, — užtikrino Brensonas. 

— Kas per absurdas! — užprotestavo teisininkas. — Mano 
klientas su jumis bendravo visiškai atvirai. Atsakė į kiekvieną jūsų 
klausimą. 

— Teismas būtinai sužinos apie jo bendradarbiavimą, — atsakė 
detektyvas seržantas. Nevilkindamas laiko, kreipėsi į Bišopą: — Bra- 
janai Desmondai Bišopai, jūs kaltinamas, kad šių metų rugpjūčio 4-ąją 
Braitone, Rytų Sasekso grafystėje, nužudėte Ketriną Margaretą Bišop. 
Kalbėti neprivalote, bet jei per apklausą neatskleisite detalių, kurias 
vėliau paminėsite per teismo procesą, tai gali pakenkti jūsų gynybai. 
Viską, ką pasakysite, traktuosime kaip parodymus. Aišku? 

Kaltinamasis vėl dirstelėjo į advokatą ir atsigręžė į Brensoną. 

— Taip, — sušnibždėjo. 

Brensonas savo ruožtu atsisuko į Leitoną Loidą. 

— Mes pasirūpinsime, kad antrą popiet jūsų klientas stotų prieš 
Braitono magistratų teismą, kurio prašysime suimtąjį grąžinti kardo- 
majam kalinimui. 

— Mes pateiksime prašymą išleisti jį už užstatą, — ryžtingai atšo- 
vė teisininkas ir šyptelėjo Bišopui mėgindamas jį padrąsinti. — Mano 
klientas yra gerbiamas bendruomenės narys ir visuomenės šulas. Esu 
tikras, kad jis mielai sutiks atiduoti savo pasą ir galės sumokėti laidą, 
kurio iš jo pareikalaus. 

— Sprendimą priims magistratai, — pasakė Brensonas. Jiedu su 
Niku Nikolu grįžo į Kriminalinės policijos valdybą, palikę Bišopą advo- 
kato ir kalėjimo prižiūrėtojo globai. 

Kai prokuratūros atstovas pasišalino, Greisas vidaus ryšio telefonu 
paskambino savo draugui ir kolegai Brajanui Kukui, mokslinių tyrimų 
skyriaus vadovui, ir pasiteiravo, ką jis išsiaiškino apie sudegusį, vakar 
naktį į policijos aikštelę pristatytą MG. 

— Rojau, apžiūrėti automobilį dar nenurodžiau nė vienam nusi- 
kaltimo vietos tyrėjui, — atsakė jis. — Daug mano žmonių atostogau- 
ja, kiti nusivarė nuo kojų plušėdami prie dviejų žmogžudysčių bylų. O 
ką, galvoji aptikęs kokią nors sąsają? 

— Ne, man tik įdomu, kas atsitiko. — Nors Glenas Brensonas 
mėgo laidyti liežuvį, apie jo artimus ryšius su Kleo Morėj iki šiol beveik 
niekas nežinojo, ir Greisas nenorėjo viešinti savo santykių būgštauda- 
mas, jog kai kuriems asmenims — kad ir kas nulemtų jų požiūrį — toks 
elgesys pasirodytų neprofesionalus. 

— Jei neklystu, MG priklausė Kleo Morėj iš morgo? 

Bičiulio balse lyg ir pasigirdo kažkokios užuominos, bet Greisas 
dėl to nebuvo tikras. Išsklaidydamas bet kokias abejones, Kukas nedvi- 
prasmiškai pridūrė: — Ji tavo draugė, ar ne? 

— Aha, mudu esame draugai. 

— Taip man ir sakė. Šaunuolis! Klausyk, prižadu tau pranešti nau- 
jienas. Vienas iš pareigūnų atsidūrė ligoninėje, kur guli nudegėlis, pri- 
jungtas prie gyvybės palaikymo aparatūros, todėl man reikės parengti 
nuodugnią ataskaitą. Tik padvigubink mano biudžetą ir parūpink dar 
dešimt nusikaltimo vietos tyrėjų! 

Greisas padėkojo ir akimis permetė pasitarimui skirtus užrašus, 
kuriuos išspausdino Eleanora. Baigęs skaityti, „BlackBerry“ aparate 
atsidarė dienotvarkės skyrelį ir peržvelgė šiandienos darbų tvarka- 
raštį. Bent tiek gerai, jog per rytinę spaudos konferenciją jie galės 
reporteriams pateikti geras žinias. Antrą dienos dėl visa ko teks daly- 
vauti bylos nagrinėjime, per kurį bus svarstoma, ar paleisti Bišopą už 
užstatą. Pusę septintos įvyks vakarinis pasitarimas, o po jo bus galima 
keliauti namo, jei tik neužgrius kokie rimti netikėtumai. Greisui ver- 
kiant reikėjo išsimiegoti, nes jam nusiplūkus pasipils klaidos. Vyresny- 

sis detektyvas jautė, kad pavojingo nuovargio būsena nenumaldomai 
artėja. 


Teismo rūmuose Edvardo gatvėje, trečiojoje salėje, savo vietose įsitaisė 
trys magistratai — dvi moterys ir vyras. Ankštoje, neišvaizdžioje patal- 
poje stovėjo medinių, pakopomis išdėstytų kėdžių eilės, jos šone buvo 
palikta erdvė visuomenės ir žiniasklaidos atstovams. Jei ne Jungtinės 
Karalystės herbas su užrašu „Dievas ir mano teisė“, oriai kabantis ant 
užpakalinės sienos, kambarys labiau primintų mokyklos klasę, o ne 
iškilmingesnes, kituose Sasekso regionuose įrengtas teismo sales, kur 
viešpataudavo inkvizicijos atmosfera. 

Brajanas Bišopas, vėl apsirengęs savais drabužiais, su polo marš- 
kinėliais, rusvu švarku ir laisvomis, tamsiai mėlynomis kelnėmis, sto- 
vėjo teisiamųjų vietoje ir tebeatrodė visiškai sugniuždytas. 

Priešais magistratus sėdėjo prokuroras Krisas Binsas, kaltinamo- 
jo advokatas Leitonas Loidas, Greisas ir Brensonas, o pastariesiems iš 
šono grūdosi apytiksliai trisdešimt žurnalistų. 

Vyresnysis detektyvas nusivylė pamatęs, kad teisėjams pirmi- 
ninkauja peroksidinė, brangia suknele išsipusčiusi Hermiona Kven- 
tin. Iš visų miesto magistratų nuoširdžiai nemėgo vien tiktai jos, nes 
šįmet jau buvo su Kventin susidūręs toje pačioje salėje, kai ji visiškai 
nelogiškai - ir, jo požiūriu, keldama grėsmę visuomenei — atsisakė 
įkalinti įtariamąjį, kurį Greisas prašė sulaikyti. Nejau taip pasielgs ir 
šiandieną? 

Procesas ilgai neužtruko. Leitonas Loidas suskėlė emocingą ir 
įtikinamai skambančią kalbą, kodėl Bišopą reikėtų paleisti už užstatą. 
Krisas Binsas didžiumą jo argumentų sutrupino į šipulius. Prieš praby- 
lant Hermionai Kventin, magistratai pasitarė vos kelias akimirkas. 

— Prašymas dėl užstato atmestas. — Ji prašneko išdidžiai, kiek- 
vieną žodį tardama aiškiai tarsi iškalbos mokytoja, paeiliui kreipdama- 
si į Bišopą ir jo advokatą. — Nes kaltinimas pernelyg rimtas. Išlieka 
tikimybė, jog ponas Bišopas mėgins pabėgti iš šalies. Mes žinome, kad 
policija tiria antrą sunkų nusikaltimą, todėl įkalintas ponas Bišopas 
negalės paveikti liudininkų. Mūsų manymu, svarbiausia yra apsaugoti 

visuomenę. — Tarsi darydama jam milžinišką paslaugą, pirmininkė 
pridūrė: — Jūs esate vietinis, tad visiems būtų naudinga, jeigu bylos 
nagrinėjimo lauktumėte Luiso kalėjime. Kardomajam: kalinimui jus 
grąžiname iki kito pirmadienio, kai vėl turėsite pasirodyti prieš šį 
teismą. 

Ji pakėlė plunksnakotį ir kažką užsirašė. 

Teismo salė pamažu ėmė tuštėti. Greisas patenkintas atsistojo. 
Bet eidamas pro teisiamųjų suolą išgirdo Bišopo balsą: 

— Vyresnysis detektyve, ar galėčiau su jumis šnektelėti? 

Loidas pašoko iš savo vietos ir tučtuojau tarp jų įsispraudė. 

— Taip elgtis nerekomenduoju, — įspėjo klientą. 

— Reikėjo pačiam geriau atlikti savo darbą, — piktai atrėžė Bišo- 
pas ir vėl atsigrįžo į Rojų Greisą. — Klausykit, aš to nepadariau. Prašau 
manimi patikėti, — įniko melsti. — Abi moteris nužudė kažkas kitas. 
Mano brangią žmoną ir gerą draugę. Nesiliaukite ieškojęs tikro nusi- 
kaltėlio vien todėl, kad mane uždarėte už grotų. Maldauju! 

— Pone Bišopai! — priekaištingai sušuko Loidas. — Nieko dau- 
giau nesakykite. 

Paliekant teismo salę, Greisui ausyse tebeskambėjo įtariamojo žo- 
džiai. Iš garantuotai prasikaltusių piktadarių lūpų ne kartą teko girdėti 
desperatiškas paskutinės minutės maldas. 

Vis dėlto širdies gilumoje jis netikėtai pajuto išsikerojantį ne- 
rimą. 

Brendanas Duiganas perspėjo Rojų Greisą apie problemas, kurios gali 
iškilti bendrame, pusę septintos rengiamame pasitarime dėl operacijų 
„Chameleonas“ ir „Mistralis“. 

Taigi iš karto po įžangos ir dienos įvykių suvestinės vyresnysis 
detektyvas informavo pagrindinius, posėdžių salę užgrūdusius abiejų 
tyrimo grupių narius, kad kilo klausimų dėl laiko aspektų, Brajaną 
Bišopą siejančių su Sofijos Harington žmogžudyste. Detektyvės kons- 

teblės Korbin, priklausančios Duigano komandai, jis paprašė pateikti 
ataskaitą. 

Žemaūgė, tvirto sudėjimo Adriana Korbin, dėvinti oranžinius 
trumparankovius marškinėlius ir džinsinį kombinezoną, iš išvaizdos 
panėšėjo į nutrūktgalvę mergiotę. Dvidešimt aštuonerių metų detek- 
tyvė plaukus kirposi vyriškai ir buvo apskrito, suploto veido, kuris 
Greisui priminė mopso snukį. Nors iš pirmo žvilgsnio atrodė karingai, 
iš tiesų agresyvumu netryško, be to, į gausų klausytojų ratą kreipėsi 
stebėtinai baikščiai. 

— Ką Brajanas Bišopas veikė rugpjūčio 4-os, penktadienio, popie- 
tę ir vakarą, nustačiau į visumą sujungusi informaciją, gautą iš Šeimos 
centro pareigūnės Baklėj, Houvo „Streamline“ bendrovės taksisto pono 
Marko Takvelo, stebėjimo kamerų, kurių filmuotą medžiagą parūpino 
Braitono kontrolinis policijos centras, taip pat iš civilinių šaltinių, tai 
yra Bišopo skambučių registro ir mobiliojo ryšio bokštelių išsidėsty- 
mo — „British Telecom“ suteikti duomenys nurodo, kur konkrečiai 
judėjo Bišopo telefonas. 

Ji nutilo rausdama ir gausiai prakaituodama. Greisas užjautė 
pareigūnę. Jei esi geras detektyvas, tai dar nereiškia, kad sugebėsi 
užtikrintai postringauti prieš auditoriją. Moteris atvertė atgal vieną 
bloknoto puslapį lyg kažką pasitikrindama ir pratęsė: 

— Kalbant apie operaciją „Chameleonas“, nuo rugpjūčio 3-ios, 
ketvirtadienio, vienuoliktos valandos dvidešimties minučių vakaro, iki 
rugpjūčio 4-os, penktadienio, šeštos valandos trisdešimt šešių minučių 
ryto, Bišopo mobilusis niekur nebuvo pajudėjęs. 

— Kokia išvada peršasi? — paklausė Greisas. — Tuo metu Bi- 
šopas niekur nekeliavo, o gal išvyko be telefono arba jį paprasčiausiai 
išjungė? 

— Kiek suprantu, jei mobilusis veikia parengties režimu arba yra 
naudojamas, jis nuolat mainosi signalais su artimiausia GSM bazine 
stotimi — iš esmės bendrauja su ja, perduoda, kur esąs. Serija signalų, 
kuriuos perėmė Londone sumontuoti ryšio bokšteliai, liudija, kad tą 
vakarą, maždaug nuo vienuoliktos iki be penkiolikos pusės dvyliktos, 
Bišopas traukė iš Pikadilio aikštės į Noting Hilą. Vienuoliktą valandą 
dvidešimt minučių paskutinį signalą užfiksavo bazinė stotis, sumon- 

tuota Beisvoteryje, vakarinėje Londono dalyje, netoli Noting Hilo. Ta 
pati stotis užregistravo ir po pertraukos atsinaujinusius signalus, pusę 
septynių ryto, sere. 

Informacija sutapo su tuo laiku, kada, pasak Filo Teiloro, finansų 
patarėjo, Bišopas paliko „The Wolseley“ restoraną, bet iš jos nebuvo 
didelės naudos. Įtariamasis galėjo tiesiog išjungti telefoną, kad vidur- 
nakčio išvykos į Braitoną ir kelionės atgal nedemaskuotų mobiliojo 
ryšio bokšteliai, o per apklausą paskelbti, esą taip pasielgė, nes norėjo 
netrukdomas išsimiegoti. Vis dėlto tolesnis Adrianos Korbin pasakoji- 
mas privertė vyresnįjį detektyvą atsisėsti tiesiau. 

— Rugpjūčio 4-ą, penktadienį, iki be penkiolikos septintos vakaro 
fiksuotas mobiliojo judėjimas sutampa su Bišopo parodymais ir mūsų 
žiniomis. Pasak signalų, iš Šiaurės Braitono golfo klubo jis nuvažiavo 
tiesiai į Sasekso kriminalinės policijos valdybą, iš kur persikraustė į 
„Vyno“ viešbutį. Nuo dvyliktos valandos dvidešimt aštuonių minučių iki 
antros valandos septyniolikos minučių, regis, telefoną buvo išjungęs. 
Tuo metu, kai dingo iš „Vyno“ viešbučio, anot pareigūnės Baklėj. 

Detektyvė konsteblė vėl patylėjo ir apžvelgė nuščiuvusį kambarį. 
Susitelkę, užsirašę pastabas, bendradarbiai nuo jos nenuleido įdėmių 
žvilgsnių. Padrąsindamas Greisas nusišypsojo Adrianai Korbin, ir ji 
pratęsė: 

— Per tą patį laikotarpį Bišopą nufilmavo trys stebėjimo kameros. 
Ties Hercogų skersgatvio ir Laivo gatvės sankryža, visai šalia Vyno“ 
viešbučio, paskui Londono kelyje, priešais Šventojo Petro bažnyčią, ir 
Karalių Promenadoje, priešais Braitono jūros tiltą. Aiškindamas, kodėl 
savavališkai pasišalino, jis teisinosi, neva norėjo pakvėpuoti grynu 
oru. 

— Sakyčiau, keistoka, — įsiterpė Normanas Potingas, — kad abu 
kartus prieš pranykdamas Bišopas neužmiršo išjungti telefono. 

Susimąstęs Greisas linktelėjo ir mostu paprašė Adrianos Korbin 
kalbėti toliau. 

— Rupjūčio 4-ą, nuo antros valandos septyniolikos minučių iki 
be trylikos minučių septintos vakaro, telefono signalai išliko statiški 
ir sklido tiktai iš viešbučio kambario. Vėlgi parodymai sutampa su 
Šeimos centro pareigūnės Lindos Baklėj pranešimu, kad Bišopas grįžo 

į savo apartamentus maždaug antrą valandą dvidešimt minučių ir ten 
prasėdėjo iki be penkiolikos septintos, kai ji paskutinį sykį paskambino 
įtariamajam vidaus ryšio telefonu. Vėliau, sprendžiant iš mobiliojo ry- 
šio signalų, Bišopas per pusantros mylios pasistūmėjo į vakarus — kaip 
detektyvei konsteblei Pamelai Baklėj pasakė taksistas Markas Takvelas, 
apytikriai tuo laiku jis nuvežė Brajaną Bišopą į „Lansdowne“ viešbutį. 
Kiek suprantu, vairuotojo žodžius patvirtino įrašas Houvo „Streamli- 
ne“ registrų žurnale. — Ji nukreipė akis į Pamelą Baklėj. 

— Teisingai, — atsiliepė detektyvė konsteblė. 

Korbin atvertė kitą puslapį. 

— Bišopas užsiregistravo „Lansdowne“ penkios minutės po sep- 
tintos — praėjus trims valandoms nuo tada, kai į registratūrą paskam- 
bino nepažįstamas vyriškis, kelioms artimiausioms naktims Bišopo 
pavarde užsakęs kambarį, — perskaitė ji. 

Greisas skubiai pervertė savuosius užrašus. 

— Bišopas tikino sulaukęs kriminalinio skyriaus pareigūno skam- 
bučio, kuris pranešė, kad jį perkrausto į kitą viešbutį ir kad taksi lauks 
prie užpakalinių durų, nes tik taip pavyks išvengti prie „Vyno“ viešbu- 
čio tykančių žurnalistų. Su juo susisiekęs asmuo prisistatė detektyvu 
seržantu Keningu, tačiau mes patikrinome darbuotojus ir Sasekso po- 
licijoje neradome nė vieno pareigūno, pavarde Keningas. 

— Adriana, ar tiesa, kad iš Bišopo mobiliojo neskambinta į „Lans- 
downe“? — pasiteiravo Duiganas. 

— Taip, sere, toks skambutis užregistruotas nebuvo. — Korbin 
pridūrė: — Be to, „Vyno“ administracija užtikrino, kad Bišopui viešint 
su „Lansdowne“ niekas nebandė susisiekti ir viešbučio telefonais. 

— Nes jis skambtelėjo išėjęs laukan! — staiga užsidegęs pareiškė 
Normanas Potingas. — Vaikštinėdamas per pietus, galėjo įsigyti mobi- 
lųjį su išankstinio mokėjimo kortele, kuriuo vėliau atsikratė. Gal jį nu- 
sipirko būtent dėl tų skambučių — ir kitų, apie kuriuos dar nežinome. 

— Įdomi mintis, — pripažino Greisas. — Taikliai pastebėta, Nor- 
manai. 

— „Lansdowne“ stovi arčiau Sofijos Harington namų negu „Vyno“ 
viešbutis, — tarė Duiganas. — Nenustebčiau, jeigu šita smulkmena 
būtų reikšminga. 

— Norėčiau pridėti dar kai ką, — pasakė Greisas. — Visai įmano- 
ma, kad tąnakt, kai buvo nužudyta ponia Bišop, įtariamajam alibi parū- 
pino bendrininkas. Kuris susijęs ir su persikėlimu į kitą viešbutį. 

— Rojau, sėbro variantas, žinoma, tikėtinas, nes ponios Bišop 
gyvybė apdrausta didele suma. Bet ar mes turime pagrindą manyti, 
jog tas pats bendras prisidėjo ir prie Sofijos Harington mirties? — pa- 
klausė Duiganas. 

— Ne. Tačiau tyrimas tik prasidėjo. 

Detektyvas vyresnysis inspektorius pakinkavo galva ir brūkštelė- 
jo į bloknotą pastabą. 

Adriana Korbin pratęsė ataskaitą apie įvykių eigą. 

— Maždaug pusę aštuntos viešbučio personalas pastebėjo Bišopą 
išeinantį į lauką. Iš mobiliojo signalų sužinojome, kad jis pajudėjo į 
vakarus. Jų rodmenis patvirtino prie Vakarų gatvės ir Karalių Pro- 
menados sankirtos sumontuota apsaugos kamera, kuri jį nufilmavo be 
penkių minučių aštuntą. 

Priblokštas Greisas įsispoksojo į moterį. Sekundę kitą įtikėjo, kad 
jį apgavo ausys. 

— Nuo „Lansdowne“ Bišopas patraukė „Vyno“ viešbučio link? — 
priekabiai pasitikslino. — Į priešingą pusę nuo tos vietos, kur gyveno 
Sofija Harington? 

— Taip, sere, — atsakė ji. 

Duiganas atsistojo ir įjungė vaizdo monitorių. 

— Manau, tai pamatyti derėtų visiems, — paskelbė jis. 

Pirmame spalvotame kadre žiūrovai išvydo Karalių Promenadą ir 
Brajaną Bišopą, kurio užnugaryje kulniavo keletas praeivių ir riedėjo 
autobusas. Supainioti jo veidą su kitu nebuvo įmanoma. Įtariamasis 
vilkėjo drabužius, kuriuos Greisas matė tą patį vakarą, kai jį apklau- 
sė — juodą bluzoną ant baltų marškinių ir mėlynas kelnes. Ant dešinės 
plaštakos bolavo pleistras. 

— Kadaliudininkė regėjo Bišopą prie Sofijos Harington namų? — 
paklausė vyresnysis detektyvas. 

— Prieš pat aštuntą, — atsiliepė Duiganas. — Ji atsiminė laiką, 
nes buvo ką tik prasidėjusi televizijos laida, kurią ketino žiūrėti. 

— Oficialiai jį atpažino? 

— Taip, šiandien popiet užsuko ir dalyvavo akistatos procedūroje. 
Ji garantuota, kad gatvėje pastebėjo būtent Bišopą. 

— Kaip, pasak liudininkės, jis buvo apsirengęs? 

— Kažkokiu tamsiu sportiniu, lyg ir nailoniniu kostiumu. 

Greisas padėbsojo į ekrane nušvitusį Bišopo atvaizdą. 

— Na, ką manote? Ar galima juodą bluzoną ir medvilninės kelnes 
sumaišyti su treningu? 

— Bišopą ji pastebėjo aštuntą valandą vakaro, — tarė Alfonsas 
Zaferonė. — Prastai apšviestoje aplinkoje senyvi žmonės ne itin gerai 
skiria tamsias spalvas. Man rodos, tuo paros metu.liudininkė bluzoną 
lengvai galėjo palaikyti viršutine treningo dalimi. 

— Arba, — pridūrė Gajus Bečeloras, — Bišopas užsitempė sporti- 
nį kostiumą ant drabužių, kad juos apsaugotų. 

— Jūsų abiejų mintys neblogos, — kolegas pagyrė Greisas ir vėl 
sutelkė dėmesį į aptariamų įvykių eigą bei laiką. — Karalių Promena- 
doje sėdęs į taksi, iki panelės Harington namų jis galėjo nusigauti per 
dešimt minučių. 

Duiganas spustelėjo mygtuką nuotolinio valdymo pultelyje, ir 
monitoriuje pasirodė antras Brajano Bišopo kadras. Dabar jis stypsojo 
netoli jūros, o fone aiškiai buvo matyti dalis Skliautų, priešais vieną 
kurių, ant pastolių, gulėjo kelios baidarės. 

Detektyvė konsteblė Korbin vėl suskato skaityti iš savo užrašų: 

— Aštuntą valandą keturiolika minučių Bišopą užfiksavo priešais 
Skliautus esanti stebėjimo kamera. Iš signalų, kuriuos perėmė mobi- 
liojo ryšio bokštelis, akivaizdu, kad įtariamasis vienoje vietoje išbuvo 
keturiasdešimt penkias minutes ir galų gale pasuko į vakarus, savo 
viešbučio kryptimi. Pora „Akmenėlių“ baro darbuotojų patvirtino, kad 
Bišopas sėdėjo užeigoje apytikriai nuo aštuntos valandos dvidešimties 
minučių iki be dešimties minučių devintos. Gėrė alų, espreso kavą ir 
atrodė gerokai išsiblaškęs. Porą sykių atsistojo, pavaikštinėjo ir vėl atsi- 
sėdo. Padavėjai baiminosi, kad jis gali pasprukti nesusimokėjęs. 

Kai Adriana Korbin padarė pauzę, savo nuomonę išsakė Bela 
Moj: 

— Rojau, labai panašu, kad įtariamasis sąmoningai stengėsi į save 
atkreipti dėmesį. 

— Taip, galimas daiktas, — sutiko Greisas. — Bet taip dažniau- 
siai elgiasi ir itin susijaudinę žmonės. 

Duiganas vėl čiupo nuotolinio valdymo pultelį. Ekrane įsivyravo 
prieblanda. Bišopą primenantis vyriškis buvo nufotografuotas iš užpa- 
kalio, bet toje pačioje vietoje, kaip ir ankstesnėje nuotraukoje — prie 
Skliautų. 

— Aštuntą valandą penkiasdešimt keturios minutės, — tęsė 
detektyvė konsteblė Korbin, — Brajaną Bišopą įamžino apsaugos ka- 
mera, į kurios akiratį jis pateko ir aštuntą valandą keturiolika minučių, 
tik šįsyk įtariamasis keliavo į priešingą pusę. Iš mobiliojo ryšio bokšte- 
lio gavome informaciją, kad jis nužingsniavo į vakarus, „Lansdowne“ 
linkme. Registratūros darbuotoja atsiminė, jog Bišopas grįžo į viešbutį 
maždaug be penkių minučių pusę dešimtos, nes ji turėjo perduoti sve- 
čiui žinutę nuo vyresniojo detektyvo Greiso. — Adriana Korbin pakėlė 
akis į Greisą. — Pusę dešimtos jis paskambino jums. 

— Taip. 

— Paskui išvažiavo į Sasekso kriminalinės policijos valdybą, kur 
jį apklausė vyresnysis detektyvas Greisas ir detektyvas seržantas Bren- 
sonas. Pokalbis prasidėjo be aštuonių minučių pusę vienuoliktos. Anot 
signalų, perduotų į mobiliojo ryšio bokštelį, iš viešbučio Bišopas išėjo 
tiktai be vienuolikos minučių dešimtą. 

— Pakeliui į valdybą pralėkė beveik pro Sofijos Harington būsto 
duris, — įsiterpė Glenas Brensonas. 

— Kelionė į kriminalinį skyrių užtruko ne trumpiau kaip penkio- 
lika minučių, — pastebėjo Greisas. — Aš pats gyvenu vos už pustuzi- 
nio gatvių nuo „Lansdowne“. Važinėju į darbą kasdien. Bet kuriuo pa- 
ros metu sugaištu nuo penkiolikos iki dvidešimties minučių. Vadinasi, 
nužudyti Sofiją Harington jis privalėjo per aštuoniolika minučių. O tai 
neįmanoma, turint omeny, kiek skylučių išgręžta moters nugaroje. Per 
tokį laiką Bišopas nebūtų spėjęs taip jos sudoroti ir apsikuopti. 

— Sutinku, — tarstelėjo Duiganas. 

— Paprasčiau kalbant, mums kilo problema, — padarė išvadą 
Greisas. — Arba Bišopas nežudė Sofijos Harington, arba turėjo bendri- 
ninką. Arba... 

Jis prikando liežuvį. 

Po pasitarimo Greisas nužygiavo palei savo kabinetą, pro detektyvų 
skyriaus stalus, dauguma iš kurių stovėjo tušti, ir įkišo galvą į Brajano 
Kuko kambarį. Lengviau atsiduso pamatęs, jog mokslinių tyrimų vado- 
vas tebedirbo. 

Bičiulis dudeno telefonu, aiškiai buvo įsitraukęs į asmeninį po- 
kalbį, vis dėlto jis mostu pasikvietė vyresnįjį detektyvą, džiugiai tarė 
pašnekovui neužmiršiąs, jog tas prisiekė pastatyti išgerti, ir padėjo 
ragelį. 

— Rojau, ar Džonas Pringlas jau skambino dėl Kleo Morėj auto- 
mobilio? — paklausė. 

— Ne. 

— Liepiau jam ištirti MG ir tau pateikti ataskaitą. 

— Ačiū, Brajanai. — Greisas pakeitė temą: — Klausyk, ką tu žinai 
apie dvynių DNR? 

— Ką konkrečiai norėtum iš manęs išgirsti? 

— Ar identiškų dvynių DNR tarpusavyje gali būti labai panašios? 

— Tapačios. 

— Visiškai? 

— Šimtu procentu. Įdomiausia, kad pirštų atspaudai skirsis. Bet 
ne DNR. 

Padėkojęs vyresnysis detektyvas grįžo į savo kabinetą. Žengė per 
slenkstį, uždarė duris, minutę kitą tylėdamas pasėdėjo prie rašomojo 
stalo, kruopščiai apsvarstė kalbą ir tik tada paskambino mobiliuoju. 

— Leitonas Loidas. — Advokatas atsiliepė ryžtingu, kovingu bal- 
su, tarytum būtų tiksliai žinojęs, iš ko sulaukė skambučio. 

— Pone Loidai, čia vyresnysis detektyvas Greisas. Ar mes galėtu- 
me pašnekėti neoficialiai? 

Teisininkas nė kiek nenustebo. 

— Taip. Gerai. Gavote naujos informacijos? 

— Mums iškilo tam tikrų klausimų, — atsakė Greisas nepraras- 
damas budrumo. Advokatu iki šiol nepasitikėjo. — Gal kartais žinote, 
ar jūsų klientas turėjo brolį dvynį? 

— Jis nieko neminėjo. Paaiškinsite išsamiau, kas jums rūpi? 

— Ne šioje tyrimo stadijoje. Bet mums visiems praverstų, jeigu 
nustatytumėte jo giminystės ryšius. Ar galite nedelsdamas paklausi- 
nėti Bišopą? 

— Lankymo valandos jau baigėsi. Perduosite į Luiso kalėjimą, kad 
rmnan leistų telefonu šnektelėti su klientu? 

— Bus padaryta. Tuojau pat. 

— Sujumis susisiekti dar šį vakarą? 

— Būčiau dėkingas. 

Nutraukus ryšį, mobilusis beveik iš karto suskambo vėl. 

— Rojus Greisas, — atsiliepė jis. 

— Vyresnysis detektyve, čia Džonas Pringlas, — pasigirdo rim- 
tas, mąslus balsas. — Man, kaip nusikaltimo vietos tyrėjui, nurodė ap- 
žiūrėti sudegusį MG automobilį, kurį šįryt pristatė į policijos aikštelę. 
Brajanas Kukas prašė išvadas pranešti jums. 

— Taip, ačiū, jis minėjo, kad skambinsite. 

— Ką tik užbaigiau transporto priemonės apžiūrą, sere. Saloną 
smarkiai nuniokojo ugnis, ir kai kurie elektros laidai išsilydė, todėl aš 
negalėsiu pateikti nuodugnios ataskaitos. 

— Suprantu. 

— Aišku tik tiek, sere, kad automobilį padegė ne vagis ir ne van- 
dalas. — Stojo ilga tylos pauzė. 

Spausdamas telefoną prie ausies Greisas susikūprino virš rašo- 
mojo stalo. 

— Aš klausausi. Kodėl jis užsiliepsnojo? 

— Kažkas pasiknaisiojo po vidines transporto priemonės siste- 
mas. Be jokių abejonių, surengė diversiją. Įmontavo papildomus kuro 
purkštukus, kurie turėjo aptaškyti vairuotojo pėdas, vos tik užsives 
variklis. Starterio laidai taip sujungti, kad spynelėje pasukus raktelį po 
kojomis pasipiltų kibirkštys. Nedrįstu garantuoti, nes, kaip minėjau, 
nemaža dalis instaliacijos išsilydė, bet man susidarė įspūdis, tarsi būtų 
pakoreguota ir centrinio užrakto sistema, kad nepavyktų atidaryti už- 
sitrenkusių durelių. 

Greisas pajuto, kaip nugara nuėjo šalti pagaugai. 

— Darbą atliko itin galvotas asmuo, tiksliai žinantis, ką daro. 

Mano įsitikinimu, jis siekė ne sunaikinti automobilį, o nužudyti vai- 
ruotoją. 


Vyresnysis detektyvas sėdėjo ant vienos iš dviejų didžiųjų raudonų 
sofų, stovinčių pirmame Kleo namo aukšte, prie jo šono jaukiai glau- 
dėsi mylima moteris, ant staliuko riogsojo jokių žuvų nebeturintis, 
bet vandens pilnas akvariumas. Viena ranka jis laikė apglėbęs Kleo, 
kita gniaužė masyvų stiklą su „Glenfiddich“ viskiu ir ledukais. Nuo jos 
vilnijo ką tik išplautų plaukų aromatas. Kūnas skleidė šilumą ir gyvy- 
bę — tokią stulbinamai nuostabią... ir tokią pažeidžiamą. 

Greisas velniškai dėl jos persigando. 

Iš grotuvo kolonėlių pleveno Žoržo Bizė „Perlų žvejų“ operos gar- 
sai. Muzika gal ir rafinuota, bet dabar ji kurstė liūdesį. Greisas troško 
tylos arba to, kas pakeltų nuotaiką, tik pats nenutuokė, ko būtent. 
Staiga suvokė nieko nebeišmanąs. Žinojo tik tiek, kad iš visos širdies 
mylėjo šitą dailią, šiltą, smagią, jam į glėbį įsikniaubusią būtybę. Nė 
neįsivaizdavo, kad po Sendės galės taip karštai ką nors pamilti. Šiaip 
ar taip, žmoną reikės paleisti, idant jos šešėlis nesugadintų dabartinių 
santykių. 

Iš galvos niekaip neiškrito mintis, kas būtų atsitikę, jeigu apgai- 
lėtinas smulkus piktadarys, kuris tebesvyravo ant mirties slenksčio, 
nebūtų pabandęs nuvaryti Kleo automobilio. 

Jei toje vietoje nebūtų budėję policininkai, niekas nebūtų jos iš- 
traukes laukan. 

Stingdantis šiurpas nupurtydavo vien apie tai pagalvojus. Kaž- 
koks psichopatas rimtai paplušėjo planuodamas jos žmogžudystę. 

Kas? 

Kodėl? 

Ar po pirmo nesėkmingo bandymo tas asmuo mėgins įgyvendinti 
kėslus dar kartą? . 

Jis prisiminė, kaip sekmadienį pamatė perpjautą brezentinį MG 
stogą. Čia sutapimas, ar tiedu įvykiai vis dėlto susiję? 

Rytoj vienas iš detektyvų drauge su Kleo peržvelgs sąrašą žmonių, 
kuriuos galėjo įsiutinti jos darbas. Aukų giminės neretai niršdavo, kad 

jų artimiesiems atliekami skrodimai — savo pyktį nuolat išliedavo ant 
patologo, o ne ant koronerio, priėmusio tokį sprendimą. 

Iš pradžių Kleo išklausė žinią skeptiškai, bet, praėjus pusvalan- 
džiui nuo Greiso atvykimo, ji pagaliau įsisąmonino naujienas ir jautėsi 
sukrėsta. 

Pasilenkusi moteris prigriebė vyno taurę ir ją ištuštino. 

— Man neaišku tik... — Kleo užsičiaupė viduryje sakinio, tarsi 
žadą būtų atėmusi mintis, kuri netikėtai toptelėjo į galvą. — Kodėl au- 
tomobilio gadintojai nebandė pavaizduoti sprogimo, kaip nelaimingo 
įvykio? Jie turėjo žinoti, kad teismo ekspertai iščiupinės kiekvieną jo 
detalę. Rodos, tie žmonės nė nesistengė slėpti savo užmačių. 

— Tu teisi. Kad ir kas dėl to kaltas, jis arba ji parodė užmojus 
visiškai akivaizdžiai. Nors vargu ar išvis galėjo užmaskuoti pakeitimus 
instaliacijos sistemoje. Aš nesu mechanikas, bet, kiek žinau, čia nebūtų 
užtekę sujungti poros laidelių. — Be to, darbą atliko žiaurus sadistas, 
mintyse pridūrė Greisas. Kol kas jai neprasitarė, jog automobilis įgavo 
nusikaltimo vietos statusą, o įvykį, jau priskirtą sunkių nusikaltimų 
kategorijai, įniko narplioti tyrimo komanda. 

Atsigręžusi Kleo į jį įbedė apskritas, nerimo kupinas akis. 

— Nė nenumanau, kas galėjo prie automobilio prikišti nagus. 

— Kaipgi tavo buvęs mylimasis? 

— Ričardas? 

— Taip. 

Ji pakratė galvą. 

— Ne, Ričardas nebūtų taip toli nuėjęs. 

— Bet nuo tavęs neatstojo ištisus mėnesius. Pati minėjai, jog pa- 
liko ramybėje tik tada, kai pagrasinai teismu. Kai kurie persekiotojai 
niekada nenuleidžia rankų. 

— Nors užmušk, netikiu, kad jis sugebėtų taip pasielgti. 

— Kiek atsimenu iš tavo pasakojimų, Ričardas dalyvaudavo auto- 
mobilių lenktynėse? 

— Aka, ligi kol savaitgalius okupavo Viešpats. 

Suzirzė Greiso mobilusis. Jis pastatė stiklą, atsitraukė nuo Kleo ir 
iš kišenės iškrapštė telefoną. Dirstelėjęs į ekranėlį pamatė, kad skam- 
bina Loidas. 

— Rojus Greisas, — atsiliepė. 

— Aš kalbėjau su klientu, — pranešė advokatas. — Jis pranešė 
buvęs įsūnytas. Apie tikruosius gimdytojus nieko nežino. 

— O apie savo kilmę? 

— Apie įvaikinimą išsiaiškino tiktai po tėvų mirties. Kai į kapą 
atgulė motina, mano klientas peržiūrėjo jos dokumentus ir aptiko gi- 
mimo metrikų originalą. Patyrė šoką. 

— Ar mėgino surasti tikruosius tėvus? 

— Sakė neseniai pradėjęs planuoti paieškas, bet dar nieko nenu- 
veikė. 

Greisas akimirką pamąstė. 

— Gal kartais užsiminė, kur padėtas gimimo liudijimas? 

— Taip. Daiko alėjoje esančiame name, kabineto spintelėje. Ap- 
lanke, pažymėtame „Asmeninių dokumentų“ pavadinimu. Nenorėtu- 
mėte man atskleisti daugiau smulkmenų? 

— Ne šioje stadijoje, — atsakė vyresnysis detektyvas. — Bet ačiū 
už pagalbą. Jei kas paaiškės, būtinai jus informuosiu. 

Jis baigė pokalbį ir nedelsdamas surinko numerį telefono, kuris 
stovėjo darbo kambaryje, priskirtame operacijos „Chameleonas“ ko- 
mandai. 

Nors ir nusikamavęs, Greisas miegojo budriai — atsibusdavo nuo men- 
kad garsas atsklido ne iš Kleo namų, o iš lauko. 

Galvoje chaotiškai šmėkščiojo slogūs vaizdiniai. Degantis MG. Ta- 
tuiruotė. Dujokaukė. Į Braitono paplūdimį išplautas lavonas, nuo kurio 
ritosi krabai. Džiugi, besišypsanti, kompiuterių tinklo skyriuje sėdinti 
Džaneta Makvirter. 

Žiūrėk sau po kojomis. 

Tarytum siūbuodami ant bangų, sąmonėje sūkuriavo jo globėjo ir 
mokytojo, neseniai į pensiją išėjusio vyriausiojo detektyvo Deivo Gei- 

loro žodžiai. Kai jiedu susipažino, dvylika metų už jį vyresnis Geiloras 
dar buvo detektyvas inspektorius. Jauniausias DI visame Sasekse. Di- 
delę dalį savo žinių Greisas perėmė iš jo. Padėdamas Glenui Brensonui, 
tam tikra prasme siekė jas perleisti kitai kartai. 

Žiūrėk sau po kojomis. Tai senas kriminalinio skyriaus posakis. Gei- 
loras nuolat primindavo, kaip svarbu įdėmiai patyrinėti nusikaltimo 
vietą. Pro akis nepraleisti jokios smulkmenos, kad ir kokia nereikšmin- 
ga ji pasirodytų tuo momentu. Jeigu jauti, kad kažkas ne taip, aiškino 
jis, vadinasi, taip ir yra. 

Nuojauta Greisui tvirtino — Džanetos Makvirter mirties aplinky- 
bės, be jokių abejonių, įtartinos. 

Po smegenis ėmė šmirinėti viena iš jo asmeninių mantrų. Priežas- 
tis ir pasekmė. Priežastis ir pasekmė. Priežastis ir pasekmė. 

Penkiolika metų išdirbusi policijos kompiuterių tinklo skyriuje, 
Džaneta Makvirter įsimyli. Nusprendžia atsisakyti karjeros teisėtvar- 
kos pajėgose, pakeisti gyvenimo būdą ir persikraustyti į Australiją. Ar 
permainas nulėmusi priežastis tapo pažintis su vyriškiu? O pasekmė 
buvo jos mirtis? 

Šitie klausimai jį rimtai neramino. 

Už lango brėško. Greisas niekada nesibaimino tamsos, netgi 
vaikystėje, galbūt todėl, kad žinojo kitame kambaryje atrasiantis tėtį 
policininką, kuris jį apsaugos. Tačiau pastarosios nakties tamsybėje 
praleistos valandos kurstė dirglumą. Būgštavimus, kad kažkas slaps- 
tosi lauke panūdęs nuskriausti Kleo. Tik kas? Ričardas, beprotiškai 
pavydus buvęs sužadėtinis? 

Ričardas Nortropas Terneris. 

Jis atkakliai ir vis nuožmiau persekiojo mylimąją, kol ji pagrasino 
kreiptis į teismą. Tuomet vyras pranyko iš akiračio, bent taip atrodė. 
Ričardas Nortropas Terneris dalyvaudavo lenktynėse ir pats remon- 
tuodavo automobilį. Kleo užtikrino netikinti, jog buvęs sužadėtinis 
ryžtųsi ją pribaigti, bet Greisas apsisprendė iš pat ryto, kai su ja atsi- 
sveikins, susisiekti su pasikėsinimo tyrimui vadovaujančiu pareigūnu, 
savo darbą puikiai išmanančių detektyvu inspektoriumi Rodžeriu 
Poulu, ir paraginti sutelkti dėmesį į Ričardą Nortropą Ternerį kaip į 
pagrindinį įtariamąjį. 

Kleo sukruto, ir jis pakštelėjo mylimai moteriai į kaktą, sykiu 
užuosdamas šiltą, gaižoką jos burnos kvapą. Greisui norėjosi arti- 
miausioms kelioms dienoms ją perkraustyti į savo būstą. Idealiai susi- 
klosčius aplinkybėms, gal net įstengtų atsikratyti nuomininko. Kelias 
sekundes jis svarstė, ar pavyktų suorganizuoti mainus. Lai čia apsistoja 
Glenas Brensonas — kaip sargybinis, kol Kleo viešės jo namuose. 

Tačiau pasiūlymas, kurį Greisas išsakė rengdamasis, jos anaiptol 
nesužavėjo. 

— Man negresia joks pavojus. Patekti į kiemą ir išeiti į gatvę gali- 
ma tiktai pro priešakinius vartus. Čia jaučiuosi saugi. 

— O kai būsi lauke? Kiek dar naktų tave gali iškviesti į darbą? 

— Visą savaitę. 

— Jei turėsi važiuoti į morgą vidurnaktį, aš prie tavęs prisijungsiu. 

— Koks tu mielas. Dėkui. 

— Ką pasakysi apie saugumą lavoninėje? 

— Durys būna užrakintos. Man nuolat draugiją palaiko Darenas, 
dažniausiai ir Volteris Hordernas. 

— Naktimis ten budėti nusiųsiu kelis papildomus patrulius. 
Liepsiu jiems ypač atidžiai stebėti morgą. Ar turi naujesnių Ričardo 
nuotraukų? 

— Aibę, — atsakė Kleo. — Kompiuteryje. 

— Vieną persiųsk į mano elektroninio pašto dėžutę — pageidau- 
tina portretinę. Atspausdinsiu ją ir išdalysiu kopijas vietiniams polici- 
ninkams. Gal kur nors jį pastebės. 

— Gerai. 

— Kaip šiandien nusigausi į darbą? 

— Mane paims Darenas. 

— Tvarka. 

Greisas prižadėjo jai pristatyti kiniško maisto ir butelį vyno, kai 
tik ištrūks iš kontoros. Atsisveikindama Kleo jį pabučiavo ir pasakė 
mananti, jog planas labai neblogas. 

Pro laukujes duris jis išniro be penkiolikos šeštą; laiko vos užteko 
parlėkti namo, nusiprausti po dušu, apsiskusti ir persirengti. Į korido- 
rių Greisas įžengė kaip įmanoma tyliau, nenorėdamas prižadinti Gleno 
Brensono — ne tiek baiminosi sudrumsti detektyvui seržantui būtiną 


308 PETER JAMES + MIRĘS GYVENTI 


grožio miegą, kiek vengė eilinio kankinančios sielograužos raundo. 

Kaip įprastai svetainėje Glenas paliko jovalą. Kad ir kur pažiūrėsi, 
visur mėtėsi iš dėklų išpurtyti kompaktiniai ir DVD diskai. Kilimas ir 
ant jo padėtas padėklas buvo apšnerkšti kažkokio gatavo, į foliją suvy- 
nioto, pakartotinai šildyto maisto — iš kvapo, žuvų apkepo — liekano- 
mis, dvi tuščios kokakolos skardinės ir ledų dėžutė. 

Greisas paskubomis smuko laukan, bet prieš tai stabtelėjo, į 
svetainėje stovintį grotuvą įkišo kompaktinį negirdėto reperio diską 
ir paleido jį tokiu garsu, kad šis galėjo išpurtyti per penkias mylias nu- 
tolusio žmogaus plombas. 

Nuvažiuodamas vyresnysis detektyvas negirdėjo Gleno Brensono 
riksmų ir prakeiksmų, nes juos nustelbė muzikos griausmas. 

Prieš septynias įėjęs į savo kabinetą, Rojus Greisas ant rašomojo stalo 
išvydo rudą voką ir prie jo prilipdytą Belos Moj žinutę — ji informa- 
vo atnešusi prašytus Brajano Bišopo metrikus. Ir pridėjo pavardę bei 
telefono numerį įtėvių šeimų konsultantės, kuri, anot jos, anksčiau 
padėjo vietinei policijai įveikti kliūtis, trukdančias gauti duomenis apie 
įvaikintus žmones. | 

Voke gulėjo du pailgi, perlenkti dokumentai — kokių šešių colių 
ilgio ir pėdos pločio. Ant geltono popieriaus raudonavo spausdintos 
raidės ir juodu plunksnakočiu brūkštelėtos detalės. Jis praskleidė pir- 
mą, antrašte PATVIRTINTAS GIMIMO LIUDIJIMO NUORAŠAS, po kuria 
Greisas pamatė eilę skilčių. 


Kada ir kur gimęs: 1964 m. rugsėjo 7 d., 03.47, Sasekso grafystės 
Karališkoji ligoninė, Braitonas 

Vardas: Desmondas Viljamas 

Lytis: vyras 

Tėvo vardas ir pavardė: 


Motinos vardas ir mergautinė pavardė: Eleanora Džouns 

Tolimiausiame dešiniajame krašte jis rado prierašą Įvaikintas ir 
parašą Albertas Houlas, vyresnysis registratorius. 

Greisas atvertė antrą dokumentą: REGISTRŲ BIURO ARCHYVO 
PATVIRTINTAS NUORAŠAS. Lapo apačioje buvo papildymas: PATVIR- 
TINTAS NUORAŠAS IŠ ĮVAIKIŲ REGISTRO. 

Jis permetė akimis visas skiltis. 


Įrašo data: 1964 m. rugsėjo 19 d. 

Įvaikio vardas: Brajanas Desmondas 

Įvaikio lytis: vyras 

Įvaikintojo arba įvaikintojų vardas ir pavardė, adresas, profesija: 
Ponas Rodnis ir ponia Airina Bišopai, Braitonas, Brangvino kelias 43. 
Bendrovės direktorius. 

Vaiko gimimo data: 1964 m. rugsėjo 7 d. 

Įvaikinimo data ir leidimą išdavęs teismas: Braitono grafystės teismas. 

Įrašą patvirtinančio, vyriausiojo registratoriaus įgalioto asmens 


parašas: Albertas Houlas. 


Greisas dar sykį perskaitė abu dokumentus, įsimindamas kiekvie- 
ną smulkmeną. Paskui žvilgtelėjo į rankinį laikrodį. Skambinti įtėvių 
šeimų konsultantei dar per anksti, pagalvojo ir nusprendė, kad su ja 
susisieks po pusės devintos pasitarimo. 


— Loreta Lebernait, — šiltu, gergždžiančiu balsu atsiliepė moteris. 

Vyresnysis detektyvas prisistatė ir glaustai paaiškino, ko ieškąs. 

— Jums rūpi sužinoti, ar tas Brajanas Bišopas turi dvynį? 

— Teisingai. 

— Kokią informaciją apie jį galite pateikti? 

— Esu gavęs gimimo metrikus ir, regis, įvaikinimo liudijimą. 

— Gimimo metrikai nuodugnūs ar ne? 

Greisas apibūdino dokumentą. 

— Gerai, jie gana išsamūs — duomenų yra pakankamai. Jai vaikas 
atėjo į pasaulį Anglijoje arba Velse, atsakyti į jūsų klausimą bus nesu- 
dėtinga. 

— Jis gimė Braitone. 

— Perskaitykit, kas parašyta Kada ir kur gimė skiltyje? 

Greisas pakluso. 

— 1964 m. rugsėjo 7 d., 03.47? — pasitikslino moteris. 

— Taip. 

— Kokioje, sakėt, vietoje? 

— Braitone. Sasekso grafystės Karališkoje ligoninėje. 

— Pas jus pažymėta visa, kas reikalinga, — džiugiai paskelbė ji. 

— Išties. 

— Anglijoje ir Velse gimimo laikas pridedamas prie datos tik tuo 
atveju, jei gimdyvė išnešioja daugiau nei vieną vaiką. Vyresnysis detek- 
tyve, iš jūsų pateiktų duomenų galima šimtu procentu garantuoti, kad 
Brajanas Bišopas turi dvynį. 

Kelios minutės po dešimtos ryto, kai atsidarė Braitono informacinė 
biblioteka, Nikas Nikolas prasmuko pro skenerio stulpelius ir atsidūrė 
dailioje, pasteline mėlyna spalva nudažytoje patalpoje. Popieriaus, iš- 
dirbtos odos ir medienos kvapai priminė mokyklą, tačiau po eilinės, 
faktiškai bemiegės nakties, už kurią reikėtų padėkoti sūneliui Benui, 
į aplinką jis beveik neatkreipė dėmesio. Prisiartinęs prie informacijos 
stalo, bibliotekininkui parodė policininko dokumentus ir paaiškino, ko 
norįs. 

Po penkių minučių jaunasis detektyvas jau sėdėjo po skliauti- 
nėmis tinkuotomis lubomis, priešais vieną iš mikrokortų skaitytuvų, 
rankoje laikydamas stačiakampę, iš viršaus raudona juostele pažymėtą 
mikrofilmų kortą su registru žmonių, gimusių Jungtinėje Karalystėje 
1964-ųjų trečią ketvirtį. Tris sykius ne tuo galu ją įstatė į aparatą, kol 
pagaliau susivokė, kaip šis veikia. Tuomet ėmė krapštytis su trūkčio- 
jančia valdymo rankenėle, mėgindamas peržvelgti vardus, surašytus 
po pavardėmis smulkiu, neryškiu, sunkiai įskaitomu šriftu — bent jau 
taip atrodė pavargusioms Nikolo akims. 

| Kaip ir nurodė paslaugioji įtėvių šeimų konsultantė Loreta Le- 
bernait, jis ieškojo netekėjusių motinų iš Džounsų giminės. Aiškiausias 
rodiklis būtų vaikas su mergautine gimdytojos pavarde. Pasak bibliote- 
kininko, Anglijoje gyveno daugybė Džounsų, todėl registre galėjo pasi- 
taikyti susituokusių, prieš vedybas tą pačią pavardę turėjusių asmenų. 

Ant medinės lentos didžiulėmis auksinėmis raidėmis užrašyti 
žodžiai skelbė PRAŠOM TYLOS, bet jis girdėjo, kaip užnugaryje smal- 
siam, skardžiabalsiam berniukui kažką aiškino tėvas. Nikas sau prisie- 
kė neleisiąs sūnui garsiai kalbėti bibliotekoje. Tiesą sakant, jau buvo 
bepametąs skaičių pažadų dėl erzinančių smulkmenų, kurias draus 
daryti vaikui, kai tas paūgės. Savo kūdikį beprotiškai mylėjo, tačiau 
pati tėvystė ėmė rimtai jį gąsdinti. Ir kodėl niekas nesiteikė įspėti, kad 
vaiko auginimas neatsiejamas nuo kankinančios miego stokos? Negi 
jiedu su Džena kadaise mylėdavosi? Didžiuma seno bendro gyvenimo 
dabar asocijavosi su tolima praeitimi. 

Netoliese dūzgiantis ventiliatorius pasisuko ant stovo, sušnarino 
priešais padėtą popieriaus lapų šūsnį ir vėl nusigrįžo. Tamsiame ekrane 
sparčiai slinko baltomis raidėmis užrašytos pavardės. Pagaliau jis ap- 
tiko Džounsus. 

Belinda. Bernardas. Beverlė. Bretas. 

Nerangiai pakraipęs plokščią metalinę rankenėlę, Nikas akimirkai 
kažkur nutrenkė Džounsų sąrašą. Jį rasti padėjo ne tiek įgūdžiai, kiek 
įžvalgumas. 

Dafnė. Danielė. Deividas. Deivis. Delija. Denis. Denizė. Pastebėjęs 
Desmondą, detektyvas sustabdė vaizdą. Desmondas buvo Bišopo var- 
das, paminėtas gimimo liudijime. 

Desmondas. Mergautinė motinos pavardė — Trevors. Gimęs Rem- 
forde. 

Ne tas. 

Desmondas. Mergautinė motinos pavardė — Džouns. Gimęs Braitone. 

Desmondas Džounsas. Mergautinė motinos pavardė — Džouns. 

Tiesiai į dešimtuką! 

Dabar tereikėjo pasižymėti dar vieną sutampančią motinos vardo 
ir mergautinės pavardės porą. Deja, šįkart jis susidūrė su rimtesne pro- 
blema, nes tokių pat derinių rado net dvidešimt septynis. Nikas užsira- 

šė kiekvieną, išėjo iš bibliotekos ir nuskubėjo vykdyti kitos užduoties. 
Rojui Greisui paskambino, vos tiktai išlėkė laukan. 

Nutaręs, jog kelią greičiau sukars, jei paliks automobilį stovėjimo 
aikštelėje, jis patraukė pėstute — praėjo pro Karališkąjį paviljoną ir 
Karališkąjį teatrą, kirto kampus siauromis Skersgatvių kvartalo gat- 
velėmis, daugiausia apsuptomis juvelyrinių dirbinių komisų, ir išniro 
priešais impozantišką pilką rotušės pastatą. 

Dar po penkių minučių Nikas įžengė į ankštą Registrų biuro lau- 
kiamąjį, apstatytą kietomis, pilkomis kėdėmis, išklotą parketinėmis 
grindimis, papuoštą milžinišku akvariumu su tropinėmis žuvimis. Ne- 
ilgai trukus prie jo prisijungė Greisas — įtėvių šeimų konsultantė pa- 
tarė pokalbyje dalyvauti aukštesnio rango pareigūnui, jeigu jiems tikrai 
maga išgauti reikiamą informaciją. 

Į kambarį įpuolė aukštas, rafinuotų manierų, bet, regis, rūpesčių 
apniktas, maždaug penkiasdešimties metų vyriškis elegantiška eilute 
bei kaklaraiščiu. Tiek dėl karščio, tiek, ko gero, dėl spartaus pasivaikš- 
čiojimo jį mušė prakaitas. 

— Sveiki, ponai, — pasilabino atėjūnas. — Aš esu Klaivas Rei- 
vensbornas, vyresnysis registratorius. Norėjote pasimatyti su manimi, 
o ne su vienu iš mano kolegų? 

— Dėkui, kad iš anksto neperspėtas sutikote su mumis pasikalbė- 
ti, — tarė Greisas. 

— Atleiskit, bet ilgai bendrauti su jumis negalėsiu. Po dešimties 
minučių privalau sutuokti jaunavedžius. — Jis pažvairavo į rankinį 
laikrodį. — Tiksliau, po devynių minučių. 

— Aš paaiškinau jūsų asistentei, kokiu reikalu atvykome. Ar ji 
perdavė jums žinią? 

— Taip, taip, atvažiavote dėl žmogžudystės tyrimo. 

Nikolas įteikė jam. sąrašą su dvidešimt septyniais tą pačią dieną 
gimusiais Džounsais. 

— Mes ieškome dvynio, — pasakė. — Tai yra pageidautume iš 
jūsų išgirsti, ar kuris nors iš šitų berniukų yra... — jis bedė pirštu į vie- 
ną vardą, — Desmondo Viljamo Džounso brolis dvynys. 

Sekundei Reivensborną, rodės, apėmė panika. 

— Kiek čia pavardžių? 

— Dvidešimt septynios. Peržvelkite archyvus, pažiūrėkite, kurio iš 
jų duomenys sutampa su informacija apie Desmondą Viljamą. Mes įsi- 
tikinę, kad vienas iš jų yra dvynys, ir privalome kuo skubiau jį surasti. 

Registratorius vėl dirstelėjo į laikrodį. 

— Aš neturiu lai... minutėlę, manau, procedūrą galėtume supa- 
prastinti. — Jis palinkčiojo galva tarsi pritardamas savo mintims. — 
Ar turite Desmondo Viljamo Džounso metrikus? 

— Gimimo ir įvaikinimo liudijimų kopijas, — atsakė Nikolas. 

— Užteks gimimo. Dokumentas bus pažymėtas indekso numeriu. 

Iš voko išėmęs popieriaus lapą, detektyvas-konsteblis padavė jį 
Reivensbornui. Tas praskleidė liudijimą ir permetė akimis įrašus. 

— Ana, matot? — parodė į kairįjį dokumento kraštelį. — Trupu- 
tėlį palaukite. Tuojau grįšiu. 

Jis pranyko tarpduryje, grįžo po kelių minučių nešinas storu, tam- 
siai raudonu, oda aptrauktu registracijos tomu ir sustingo kambaryje. 
Atvertė knygą daugmaž per vidurį, skubiai pervertė keletą puslapių ir 
pagaliau šiek tiek atsipalaidavo. 

— Štai! Desmondas Viljamas Džounsas, motina — Eleanora 
Džouns, gimęs Sasekso grafystės Karališkoje ligoninėje 1964-ųjų rug- 
sėjo 7-ą, be trylikos minučių ketvirtą ryto. Ir čia parašyta: įvaikintas. 
Jūsų vyrukas? 

Greisas ir Nikolas sutartinai linktelėjo. 

— Gerai. Ką gi, puslapio apačioje pažymėtas Frederikas Rodžeris 
Džounsas, motina — Eleanora Džouns, gimęs Sasekso grafystės Kara- 
liškoje ligoninėje 1964-ųjų rugsėjo 7-ą, penkios minutės po ketvirtos 
ryto. Taip pat įsūnytas. — Registratorius nusišypsojęs pakėlė galvą. — 
Kaip tik tai, ko reikia. Pasaulį išvydo aštuoniolika minučių vėliau. Antai 
jūsų brolis dvynys. Frederikas Rodžeris Džounsas. 

Greisą užliejo džiaugsmingo jaudulio banga. 

— Ačiū, jūs nepaprastai mums padėjote. Gal dar suteiktumėte 
kokią papildomą informaciją? 

Reivensbornas ryžtingai užvertė knygą. 

— Atleiskit, bet niekuo nebegaliu pagelbėti. Įvaikinimo doku- 
mentai saugojami rimčiau negu karūnos brangakmeniai. Turėsite su- 
remti ietis su Socialine tarnyba. Linkiu jums sėkmės! 

Greisas suprato, ką registratorius norėjo pasakyti, tik po dešim- 
ties minučių, nes didžiumą jų praleido rotušės vestibiulyje, mobiliuoju 
bendraudamas su Socialinės tarnybos skyriais, siuntinėjančiais jį nuo 
sikartojanti senovinės „Žaliarankovės“ dainos melodija, kurios teko 
klausytis, kol jį sujungs, vyresnysis detektyvas buvo pasirengęs ką nors 
nužudyti. 

Po dvidešimties minučių, tebestovint prie didžiųjų paradinių rotušės 
durų, jam pavyko užmegzti ryšį su Socialinės tarnybos direktoriumi. 
Tramdydamas susierzinimą — vargais negalais — Greisas išdėstė, ko- 
kios priežastys nulėmė prašymą peržvelgti įvaikinimo bylą. 

Pašnekovas jo klausėsi su užuojauta. 

— Vyresnysis detektyve, jūs, be abejo, suvokiate, kad mes būtu- 
me priversti padaryti labai rimtą išimtį iš savo taisyklių, — pedantiškai 
pastebėjo direktorius. — Išduodamas tokią informaciją, aš turėsiu pa- 
grįsti savo veiksmus. Ir gauti garantijas, kad ją panaudosite tiktai jūsų 
nupasakotiems tikslams. Kai kurie žmonės nė nenutuokia, jog buvo 
įvaikinti. Naujienos jiems galėtų sukelti traumą. 

— Bet ne didesnę nei dviem moterims, kurias per šią savaitę 
nužudė mūsų mieste, — atkirto Greisas. — Arba kitoms aukoms iš 
maniako sąrašo. 

Trumpam pakibo tyla. 

— Jūs tikrai manote, kad brolis dvynys gali būti žudikas? 

— Kaip jau minėjau, toks variantas tikėtinas. Jei tai tiesa, jis 
tikriausiai vėl griebsis smurto. Mano nuomone, dabar galimą emocinę 
žalą vidutinio amžiaus vyriškiui nusveria poreikis apsaugoti visuomenę. 

— Jei vis dėlto suteiksime duomenis, kurie pagelbės surasti reika- 
lingą asmenį, kaip planuojate elgtis jo atžvilgiu? 

— Kaip planuoju? Žinios man būtinos tik tam, kad kuo greičiau jį 
rasčiau, apklausčiau ir išbraukčiau iš įtariamųjų rato. 

— Arba suimtumėte? 

— Aš nesiruošiu spėlioti, kaip klostysis įvykiai. Jeigu po ap- 
klausos turėsime pagrindą manyti, kad tas žmogus susijęs su itin 
žiauriomis dviejų nekaltų moterų žmogžudystėmis, tuomet taip, mes 
jį areštuosime. 

Šįkart tylos pauzė užsitęsė. Vėl suirzęs Greisas juto, kad jo nervai 
įsitempia nelyginant pasaitėlis, kurį traukia tatuiruotas pitbulis terje- 
ras. Ir minėtas saitas pamažu dilo. 

— Mums nelengva priimti sprendimą. 

— Suprantu. Bet jei gyvybę praras trečias ašmuo, o dvynys pasi- 
rodys besąs žmogžudys, arba paaiškės, kad jis būtų mus nuvedęs pas 
žudiką... kaip jausitės žinodamas, jog būtumėte galėjęs tam užkirsti 
kelią? 

— Palauksite penkias minutes, kol susisieksiu su mūsų teisės de- 
partamentu ir kai ką pasitikslinsiu? 

— Man reikia apsispręsti, grįžti į darbovietę ar likti miesto cen- 
tre, — atsakė Greisas. — Užtruksite tik penkias minutes ar vis dėlto 
ilgiau? 

— Vyresnysis detektyve, prižadu, kad labai greitai jums paskam- 
binsiu. 

Per pertraukėlę Greisas skambtelėjo Rodžeriui Poului, vado- 
vaujančiam pasikėsinimo į Kleo Morėj tyrimui, ir išklausė naujienas. 
Šįryt pora pareigūnų važiavo į Čičesteryje įkurtą juridinių konsultacijų 
kontorą, kur kalbėjosi su buvusiu jos sužadėtiniu Ričardu Nortropu 
Terneriu. Atrodo, advokatas turėjo alibi. Kolegos nė nebaigė šnekėtis, 
kai Greiso mobiliojo pypsėjimas pranešė apie kitą skambutį. Padėkojęs 
Poului, jis spustelėjo telefono mygtuką ir vėl išgirdo Socialinės tarny- 
bos direktoriaus balsą. 

— Tebūnie, vyresnysis detektyve. Įtėvius konsultuojančiai socia- 
linei darbuotojai visko aiškinti nereikės — nurodysiu jai atnešti bylą ir 
suteikti jus dominančią informaciją. Ar jums užtektų sužinoti pavardes 
žmonių, kurie įsūnijo Frederiką Rodžerį Džounsą? 

— Tai būtų geras atspirties taškas, — tarė Greisas. — Ačiū. 

Kitapus lango, įstiklinto nedidelėje, mažai baldų turinčioje posėdžių 
salėje, pirmame savivaldybės pastato aukšte, nuburzgė autobusas. 
plakatą, kuris reklamavo televizinį serialą „Pametusi galvą dėl Saldu- 
tės“. Jiedu su Niku Nikolu kiurksojo prakeiktame kambaryje ilgiau nei 
ketvirtį valandos, tačiau niekas nepasiūlė nei kavos, nei vandens. Rytas 
artėjo į pabaigą, bet jie, laimei, padarė šiokią tokią pažangą. Vyresnysis 
detektyvas jautėsi siaubingai sudirgęs. Jis stengėsi sutelkti dėmesį į 
savo tyrimus, deja, mintis drumstė nuolatinis nerimas dėl Kleo. 

— Kaip tavo vaikis? — paklausė jaunojo detektyvo konsteblio, 
kuris žiovavo ir buvo išblyškęs, nors už lango tvieskė karšta vasaros 
saulė. 

— Tikras šaunuolis! Benas nuostabus. Tik prastai miega. 

— Jau išmokai keisti vystyklus? 

— Tampu aukščiausios klasės profesionalu. 

Ant stalo gulėjo skrajutė su antrašte: Braitono ir Houvo savivaldy- 
bė, vaikų, šeimų ir mokyklų direktoratas. Sienas dengė plakatai su žaviais, 
besišypsančiais įvairių rasių mažyliais. 

Galų gale atsidarė durys, ir ant slenksčio išdygo jauna, kokių tris- 
dešimt penkerių metų moteris, suerzinusi Greisą anksčiau nei prasi- 
žiojo — vien savo išvaizda bei rūsčia veido išraiška. 

Nepažįstamoji buvo liesa kaip žarsteklis, smailianosė, lankelio 
formos lūpos apvedžiotos raudonu lūpdažiu, ryškia fuksijų spalva da- 
žytų plaukų lakuotos sruogos stirksojo tarsi grėsmingi spygliai. Vilkėjo 
ilgą, beveik grindis siekiančią muslino suknelę, avėjo, kaip Greisui din- 
gojosi, veganiškus sandalus ir nešėsi bylų aplanką su priklijuotu lipniu 
lapeliu. 

— Judu iš policijos? — šaltu balsu, pietų Londono tartimi paklau- 
sė ji, pro akinius smaragdo atspalvio rėmeliais įsispiginusi į tarpą, kuris 
skyrė detektyvus. 

Greisas atsistojo, kolegos pavyzdžiu pasekė ir Nikolas. 

— Aš esu vyresnysis detektyvas Greisas, čia — detektyvas kons- 
teblis Nikolas. Mes atvykome iš Sasekso kriminalinio skyriaus. 

Moteris nė nesiteikė prisistatyti. 

— Direktorius man perdavė, kad norite žinoti, kas įsūnijo Frede- 

„riką Džounsą, gimusį 1964-ųjų rugsėjo 7-4. — Ji įsispoksojo į Greisą 
tebespinduliuodama priešiškumą. 

— Taip, teisingai. Ačiū už pagalbą. 

Socialinė darbuotoja nuo aplanko nuplėšė lapelį ir jį įteikė vy- 
resniajam detektyvui, kuris perskaitė gražia rašysena brūkštelėtus 
žodžius: Derekas ir Džoana Tripvelai. 

Greisas parodė raštelį Nikui Nikolui ir nukreipė akis į bylos aplanką. 

— Ar galite dar kaip nors padėti? 

— Atleiskit, bet nesu įgaliota, — pareiškė moteris, vėl vengdama 
akių kontakto. 

— Jūsų direktorius nepaaiškino, kad mes tiriame žmogžudystę? 

— Nepamirškit, kad šnekame apie asmeninį kitų žmonių gyveni- 
mą, — atrėžė ji. 

— Mudviem tereikia įtėvių adreso. — Greisas perskaitė, kas buvo 
užrašyta geltoname popierėlyje: — Dereko ir Džoanos Tripvelų. — 
Linktelėjęs aplanko pusėn pridūrė: — Esu tikras, kad jį turite. 

— Man liepė pranešti pavardę. Ir nieko daugiau. 

Greisas ją pervėrė niršiu žvilgsniu: 

— Kaip matau, jūs nesuvokiate, apie ką aš kalbu — gali būti, kad 
pavojus gresia ir kitų moterų gyvybėms. 

— Vyresnysis detektyve, judu su kolega privalote sergėti Braitono 
ir Houvo gyventojus. Aš gi privalau apsaugoti įvaikius. Aišku? 

— Įsidėkite į galvą, ką dabar pasakysiu, — tarė Greisas pašnaira- 
vęs į Nikolą, vos tramdydamas pyktį. — Jei mieste dar ką nors nudobs 
ir jeigu paaiškės, kad slėpėte informaciją, kuri būtų mums pagelbėjusi 
užkirsti kelią žmogžudystei, aš asmeniškai nudirsiu jums kailį. 

— Nekantraudama lauksiu mūsų susitikimo. — Taip atšovusi ji 
išėjo iš kambario. 

Greiso vairuojamas „Alfa“ riedėjo įkalnėn, palei ASDA prekybos centrą 
ir „British Bookstores“ knygyną. Prieš neriant pro Kriminalinės polici- 
jos valdybos vartus, paskambino Pamela Baklėj. Jis nuspaudė stabdį. 

— Vyresnysis detektyve, nesu tikra, geros mano naujienos ar 
blogos, — prabilo moteris. — Aš patikrinau telefono abonentų knygą 
ir rinkėjų sąrašus. Braitone ir Houve jokių Tripvelų neradau. Praplėtusi 
paiešką, vieną porą aptikau Horšame, vėliau sužinojau, kad dar dvi ap- 
sistojusios Sautamptone, ketvirta įsikūrusi Doveryje, penkta — Gilfor- 
de. Pastarųjų sutuoktinių vardai yra Derekas ir Džoana. 

— Sakyk, kur tiksliai jie gyvena. 

Jis užsirašė adresą. Spenserio alėja 18. 

— Gali man nurodyti kelią? 


Gilfordo centre, nusprendė Greisas, gatves projektavo haliucinogeni- 
nių grybų prisirijusi beždžionė, kuri degutbetoniu bandė nukopijuoti 
Hamptono teismo rūmų labirintą. Anksčiau Gilforde jis pasiklysdavo 
nuolat, taip atsitiko ir šįsyk, todėl teko du kartus sustoti ir pasitikrinti 
žemėlapį. Vyresnysis detektyvas sau prisiekė, jog pasitaikius pirmai 
progai būtinai įsigys palydovinę navigacinę sistemą. Po kelių erzinan- 
čių minučių, per kurias stiprėjo ne vien pyktis, bet ir išsiblaškymas, jis 
pagaliau įsuko į Spenserio alėją, netoli katedros nutiestą aklagatvį. 

Abipus siauro kelio, iškilusio ant stačiašlaištės kalvos, stovėjo 
transporto priemonės. Nedidukai statiniai dunksojo tiek iš dešinės, 
aukščiau jo, tiek iš kairės, po „Alfa“ ratais. Toje pusėje ant žemos tvoros 
pastebėjęs numerį 18, Greisas šiek tiek pavažiavo į priekį, rado laisvą 
vietą, sustabdė automobilį ir pėstute grįžo atgal. 

Jis laiptais nusileido iki laukųjų durų, vedančių į mažutį, sublo- 
kuotą namą, kurio priešakinį kiemą puošė tvarkingas sodelis. Pakeliui 
vos neužkliuvo už juodos su balta spalvos katino, nurūkusio skersai 
takelio. 

Spustelėjus skambutį, ilgai laukti nereikėjo, nes po kelių sekun- 
džių duris atvėrė smulki žilaplaukė moteris berankoviais marškinėliais, 
duksliais džinsais, guminiais batais ir sodininko pirštinėmis. 

— Sveiki, — džiugiai pasilabino namų šeimininkė. 

Jis atkišo policininko pažymėjimą. 

— Vyresnysis detektyvas Greisas iš Sasekso kriminalinio skyriaus. 

Jos lūpos nusviro žemyn. 

— O, varge, jūs dėl Loros? 

— Loros? 

— Ji vėl prisidirbo? — miniatiūrinė moters burna Greisui primi- 
nė arbatinuko snapelį. 

— Atleiskit, jei atėjau ne tuo adresu. Aš ieškau pono Dereko ir 
ponios Džoanos Tripvelų, kurie 1964-ųjų rugsėjį įsūnijo Frederiką 
Džounsą. 

Žilaplaukės veidą ūmai perkreipė sielvartas, jos akys ėmė šaudyti 
į visas puses. 

— Ne, jūs nesuklydote, — po pauzės atsakė. — Gal užeisite? — 
moteris kilstelėjo rankas. — Nepykit dėl mano išvaizdos — svečių ne- 
laukiau. 

Sekdamas įkandin, Greisas patraukė siauru koridorėliu, kuris at- 
sidavė suplėkusiais senukų ir kačių kvapais, ir veikiai nusigavo į svetai- 
nę-valgomąjį. Didžiumą bendrojo kambario užėmė trijų dalių minkštų 
baldų komplektas ir milžiniškas televizorius, šiuo metu rodantis krike- 
to rungtynes. Priešais ekraną, viename iš fotelių kiūtojo senyvas vyras 
žilais, retais, pasišiaušusiais plaukais, į ausį įsistatęs klausos aparatą, 
kojas užsidengęs languotu vilnoniu apklotu. Jis miegojo, nors iš veido 
spalvos atrodė kaip tikras lavonas. 

— Derekai, pas mus užsuko svečias. Policijos pareigūnas. 

Vyriškis praplėšė vieną voką. 

— O... — nutesė ir vėl užsimerkė. 

— Išgersite arbatos? — pasiteiravo ji. 

— Ačiū, būtų labai malonu, jei tik nepridarysiu jums rūpesčių. 

Moteris mostu pasiūlė įsitaisyti ant sofos. Jai pranykstant tarp- 
duryje, Greisas peržengė snūduriuojančio retaplaukio kojas ir atsisėdo. 
Nekreipdamas dėmesio į kriketą, apžiūrėjo kambarį, žvilgsniu surado 
keletą nuotraukų. Vienoje buvo matyti gerokai jaunesni Džoana su 
Dereku, du berniukai ir paniurusi mergaitė. Kitoje, su sidabriniais rė- 
meliais, kuri stiebėsi virš įstiklintos, porcelianinėmis „Capodimonte“ 
fAhgūrėlėmis užpildytos spintelės, priešais fotoobjektyvą akivaizdžiai 
nenoriai pozavo paauglys ilgais, tamsiais plaukais, su kostiumu ir 
kaklaraiščiu. Vaikinukas iš veido, be jokių abejonių, panėšėjo į jauną 
Brajaną Bišopą. 

Iš televizoriaus atsklido džiaugsmingi šūksniai ir plojimo gar- 
sai. Įbedęs akis į ekraną, Greisas pamatė šalmuotą, nuo linijos nuei- 
nantį mušėją, kurio užnugaryje liko atgal išlinkęs vidurinis vartelių 
kuolelis. 

— Smūgį derėjo blokuoti, — tarė neva snaudžiantis senis. — O 
tas idiotas bandė numušti kamuoliuką kiaurai priedangą. Kriketu do- 
mitės? 

— Nelabai. Aš mėgstu regbį. 

Derekas Tripvelas suurzgė ir nutilo. 

Į kambarį grįžo moteris, nešina padėklu su porcelianiniu arbati- 
niu, pieno ąsotėliu, cukraus indeliu, puodukais ant lėkštučių ir biskvi- 
tais. Sodininko pirštines buvo nusitraukusi, o guminius batus pakeitu- 
si šlepetėmis su bumbulais. 

— Derekai, arbatos gersi? — pakėlusi balsą kreipėsi į vyrą. 

— Į mūsų namus atklydo regbio-šmegbio gerbėjas, — burbtelėjo 
jis ir vėl, regis, užmigo. 

— Pieno ir cukraus? — nuleisdama padėklą, paklausė ponia Trip- 
vel. Vyresnysis detektyvas godžiai nužvelgė biskvitus suvokęs, kad jau 
pietų metas, o jis net per pusryčius mažai ką valgė. 

— Prašyčiau su pienu, bet be cukraus. 

Ji įteikė lėkštę, prikrautą trupininių pyragaičių, šokoladinių 
„Pingvino“ biskvitų ir zefyrų. Greisas dėkingas paėmė „Pingviną“ ir 
nuvyniojo popierėlį. 

Moteris įpylė arbatos, padavė puodelį ir pirštu dūrė į nuotrauką 
sidabriniuose rėmeliuose. 

— Mums niekada nepatiko Frederiko vardas, ar ne, Derekai? 

Pro senio lūpas ištrūko tyli, pritarianti dejonė. 

— Todėl berniuką pervadinome Ričardu. 

— Ričardu, — aidu išstenėjo Derekas Tripvelas. 

— Ričardo Čemberleno, aktoriaus iš „Daktaro Kildero“, garbei. Ar 
jums teko matyti „Daktarą Kilderą"? 

— Jis dar nebuvo gimęs, velniai griebtų, — suburbuliavo jos vyras. 

— Serialą atsimenu, bet gana miglotai, — prisipažino detekty- 
vas. — Jis patiko mano mamai. — Greisas pamaišė arbatą nekantrau- 
damas pereiti prie reikalo esmės. 

— Mes įsivaikinome du mažylius, — pasakė Džoana Tripvel. — 
Vėliau vienas gimė ir mums. Džefris. Sūnui sekasi puikiai — jis atlieka 
mokslinius tyrimus farmacinėje „Pfizer“ kompanijoje. Užsiima vaistais 
nuo vėžio. 

Greisas nusišypsojo. 

— Šaunu. 

— Problemų sukelia Lora. Todėl ir pagalvojau, kad atėjote dėl jos. 
Duktė amžinai papuola į bėdą. Dėl narkotikų. Šiek tiek ironiška, ar ne? 
Abiejų vaikų gyvenimai susiję su cheminėmis medžiagomis, tik Džefris 
dirba vaistų bendrovėje, o Lora blaškosi po prieglaudas ir vis pakliūva 
į policijos rankas. 

— Kaip einasi Ričardui? — pasiteiravo Greisas. 

Ponia Tripvel kietai sučiaupė siauras lūpas, akimis vėl įniko šmai- 
žyti aplinkui, ir vyresnysis detektyvas sumojo palietęs opią vietą. Ji 
įsipylė arbatos ir pasaldino gėrimą dviem cukraus gabalėliais, kuriuos 
sidabrinėmis žnyplėmis sužvejojo indelyje. 

— Kodėljums taip parūpo Ričardas? — moters balsą ūmai atmie- 
šė įtarimo gaidos. 

— Aš tikėjausi, kad jūs pasakysite, kur jį rasti. Mudviem būtinai 
reikia pasikalbėti. 

— Pasikalbėti? — apstulbo ji. 

— 12 eilė, 437 sklypas, — pratarė senis. 

— Derekai! — priekaištingai sušuko Džoana Tripvel. 

— Argijis ne ten, velniai rautų? Kas tau daros, moteriške? 

— Atleiskit dėl mano vyro elgesio. — Namų šeimininkė elegantiš- 
kai suėmė už ąselės puoduką. — Jis iki šiol neatsikvošėjo nuo sukrėti- 
mo. Turbūt kaip ir mes visi. 

— Nuo kokio sukrėtimo? — kaip įmanoma švelniau paklausė 
Greisas. 

— Ričardas į pasaulį atėjo neišnešiotas, kaip ir vargšelis jo brolis. 
Gimė su įgimta yda — prastai išsivysčiusiais plaučiais, kurie iki galo 
taip ir nesusiformavo. Jo krūtinė buvo silpna, suprantat? Vaikystėje 
sūnų nuolat kamavo infekcijos. Ir kankino astma. 

— Ką žinote apie brolį? — pokalbis taip įtraukė Greisą, kad jis už- 
miršo atsikąsti „Pingvino“. 

— Mažulis pasimirė inkubatoriuje. Bent taip mums sakė. 

— O motina? 

Moteris palingavo galva. 

— Socialinės tarnybos šykšti informacijos. 

— Galit nepasakoti, — karčiai pritarė detektyvas. 

— Mes užtrukome nemažai laiko, kol išsiaiškinome, kad vaikus 
pagimdė vieniša mama — anais laikais į tokius žmones žiūrėdavo 
kreivai. Ji žuvo per autoavariją, bet visų smulkmenų sužinoti nepa- 
vyko. 

— Ar Frederiko... atsiprašau, Ričardo... — pasitaisė Greisas, — ar 
Ričardo brolis išties miręs? 

— Pasikliauti socialinių tarnybų žodžiais gal ir neverta. Bet bū- 
tent taip anuomet mums tvirtino. 

Vyresnysis detektyvas su užuojauta linktelėjo. Nuo televizoriaus 
vėl atvilnijo griausmas. Greisas trumpam nukreipė žvilgsnį į ekraną ir 
pamatė pakartojimą epizodo, kuriame arti vartelių stovintis žaidėjas 
sugavo kamuoliuką. 

— Ar galite pasakyti, kur man ieškoti jūsų sūnaus Ričardo? 

— Taigi minėjau, po paraliais, — urgztelėjo Derekas Tripvelas. — 
12 eilėje, 437 sklype. Ji kasmet ten lankosi. 

— Mano vyras bando paaiškinti, kad jūs pavėlavote dviem de- 
šimtmečiais. 

— Pavėlavau? — Greisą apėmė negera, iš vėžių išmušanti nuo- 
jauta. 

— Kai jam buvo dvidešimt vieneri, — tarė žilaplaukė, — Ričardas 
išvyko į vakarėlį, bet užmiršo pasiimti „Ventolin“ inhaliatorių, kurį 
visuornet nešiodavosi. Jį užklupo itin stiprus astmos priepuolis. — Pa- 
šnekovės balsas sudrebėjo. Ji šniurkštelėjo ir nusišluostė akis. — Širdis 
smūgio neatlaikė. 

Greisas spoksojo į moterį priblokštas. 

Džoana Tripvel pabrėžtinai pridūrė, tarytum jo veide būtų išskai- 
čiusi abejonę: 

— Vargšelis numirė. Taip ir nespėjo susikurti gyvenimo. 

Atgal jis parvažiavo per valandą. Itin prislėgtos nuotaikos Rojus Grei- 
sas užsuko į nusikaltimų tyrimo kabinetą Nr. 1 ir informavo operacija 
„Chameleonas“ užsiimančią komandą apie savo atradimus, paskui pri- 
sėdo ir peržvelgė visus prieš Brajaną Bišopą turimus įkalčius. 

Neabejodamas, kad Džoana Tripvel sakė tiesą, vyresnysis detek- 
tyvas susidūrė su tarpusavyje nederančiomis anomalijomis. Atrodė, 
kad jis bando plaktuku įkalti dėlionės detales, kurios turėjo lipti viena 
prie kitos, tačiau buvo ne visai tinkamų formų. 

Nerimą kurstė smulkmenos apie dvynį, kurias perskaitė regis- 
tratorius. Greisas dar kartą peržiūrėjo rotušėje užsirašytas pastabas, 
dar kartą patikrino Bišopo gimimo ir įsūnijimo dokumentus. Ketės 
Bišop vyras išvydo pasaulį rugsėjo 7-ą, be trylikos minučių ketvirtą 
ryto — aštuoniolika minučių anksčiau už brolį, Frederiką Rodžerį 
Džounsą, kuris buvo pervadintas Ričardu ir mirė sulaukęs dvidešimt 
vienerių. 

Tad kodėl socialinės tarnybos sumelavo Džoanai Tripvel, kad bro- 
lis dvynys neišgyveno? 

Jis paskambino įtėvių šeimų konsultantei Loretai Lebernait. Šioji 
guviai paaiškino, kad anais laikais socialinių tarnybų darbuotojai taip 
pasielgti galėjo kuo lengviausiai. Išskirti dvynių niekas nenorėdavo, 
tačiau sąrašas žmonių, siekiančių įsivaikinti mažylius, buvo ilgas net 
ir anuomet. Jeigu vienas gimdavo silpnas ir gan ilgai pragulėdavo in- 
kubatoriuje, jie apsispręsdavo pasiūlyti įvaikinti sveikąjį ir, išgyvenus 
antram, pasitelkdavo nekaltą melą, kad patenkintų žūtbūtinį kitos po- 
ros troškimą auginti sūnų arba dukrą. 

Taip nutiko jai pačiai, pridūrė konsultantė. Ji turėjo dvynę seserį, 
apie kurią Loretos įtėviams socialinės tarnybos nesiteikė pranešti. 

Žinant, su kokia ragana ne taip seniai teko bendrauti, galimą pa- 
tikėti, kad jos sugebėtų prikrėsti bet kokių šunybių. 

Greisas monitoriuje įjungė stebėjimo kameros filmuotą medžiagą, 
peržvelgė ją ir sutikrino su mobiliųjų signalų ataskaita, kurią parengė 
detektyvė konsteblė Korbin. Vyras ekrane buvo Brajanas Bišopas. Be 

jokių abejonių. Nebent ten stovėjo tobulas dubleris. Iš mobiliojo ryšio 
bokštelio atsiųsti duomenys liudijo, kad jis iš tiesų pasišalino iš „Lans- 
downe“ viešbučio, į kurį vėliau sugrįžo, todėl atsitiktinio, reikiamu 
metu ir reikiamoje vietoje išdygusio antrininko variantas prilygtų per 
dideliam, visiškai neįtikimam sutapimui. 

Savo bloknote jis užsirašė žodį bendrininkavimas, kurį papildė 
riebiu klaustuku. 

Nejau kažkas nutarė pasidaryti kosmetinę operaciją, kad taptų 
panašus į Brajaną Bišopą? Ir nežinia kokiu būdu gavo jo spermą? 

Apmąstymus nutraukė žmogus, pakvietęs jį vardu. Greisas pa- 
suko galvą ir išvydo barzdotą Džordžą Eridžą iš fotografijų skyriaus. 
Eridžas, kuris visada atrodė kaip nuotykių ieškotojas, ką tik grįžęs iš 
ekspedicijos, džiugiai artinosi, nešinas fotografinio popieriaus lapų 
pluošteliu. 

— Rojau, vakar man davei stebėjimo kameros medžiagą iš Sa- 
sekso grafystės Karališkosios ligoninės. Pameni barzdočių tamsintais 
akiniais ir ilgais plaukais, kuris sekmadienį ten pakėlė triukšmą? 

Greisui jis beveik iškrito iš galvos. 

— Taip? 

— Mes šį tą aptikome! Apdorojau kadrus programa, sukurta 
Dingusių asmenų pagalbos linijai. Numatančią žmonių išvaizdos po- 
kyčius — tai yra, kaip jie galėtų atrodyti po penkerių, dešimties ar 
dvidešimties metų. Supranti? Plaukuoti, pliki, užsiželdinę barzdas ar 
švariai jas nusiskutę ir taip toliau. Vis mėginu įtikinti Tonį Keisą, kad į 
tokią programinę įrangą verta investuoti ir mums. 

— Tęsk, — paragino jį Greisas. 

Eridžas nuleido pirmąją nuotrauką. Vyresnysis detektyvas pama- 
tė vyriškį tankia barzda ir ūsais, ilgais, sutaršytais, kaktą dengiančiais 
plaukais, didžiuliais akiniais nuo saulės, apsmukusiais, virš tinklinių 
berankovių susegtais marškiniais, laisvomis kelnėmis ir sandalais. 

— Kompiuteris pašalino ilgus plaukus, barzdą ir akinius. 

— Aišku, — atsakė Greisas. 

Ant rašomojo stalo Eridžas tėkštelėjo antrą fotografiją. 

— Atpažįsti? 

Iš nuotraukos žvelgė Brajanas Bišopas. 

Kelias sekundes Greisas sėdėjo be žado. Pagaliau atsiliepė: 

— Po šimts, puikiai padirbėjote, Džordžai. Kaip, velniai rautų, 
pavyko įžiūrėti akis? 

Pašnekovas išsišiepė. 

— Mums pasisekė. Apsaugos kamera sumontuota ir tenykščiame 
vyrų tualete. Jūsiškis žmogus nusiėmė akinius, kad juos pasišluostytų. 
Ir į kameros objektyvą pateko jo akys! 

— Ačiū, — padėkojo Greisas. — Darbas tiesiog meistriškas! 

— Taip ir perduok sumautam šykštuoliui Toniui Keisui. Mums 
verkiant reikia tos programos. Jeigu būtume ją turėję valdyboje, anali- 
zės rezultatus būčiau pateikęs jau vakar. 

— Perduosiu. — Greisas atsistojo ir pasidairė Adrianos Korbin, 
jaunosios detektyvės konsteblės, kuri tyrė mobiliojo judėjimą. Į nieką 
konkrečiai nesikreipdamas, jis paklausė: 

— Ar kas žino, kur yra Korbin? 

— Pasidarė pertrauką, Rojau, — atsakė Bela Moj. 

— Gali ją surasti? Tegul kuo greičiau sugrįžta. 

Jis atsisėdo, susimąstęs paeiliui įsižiūrėjo į kiekvieną nuotrauką. 
Transformacija stulbino. Mandagus, išvaizdus vyriškis patyrė dras- 
tišką metamorfozę ir virto tipeliu, kurio vengdamas pereitum į kitą 
gatvės pusę. 

Sekmadienis, kirbėjo mintis Greiso galvoje. Bišopas lankėsi ligoni- 
nėje vėlyvą sekmadienio rytą. Taigi jis sukinėjosi mieste. 

Būtent tada, kai kažkas peiliu suraižė Kleo automobilio stogą. 

Vyresnysis detektyvas pavartė įvykių eigos ir laiko momentų 
ataskaitą, kol atrado sekmadienio priešpietę. Per pirmąjį kvotos ratą 
apklausiamas Bišopas tikino, esą visą rytą praleido viešbučio kamba- 
ryje, elektroninio pašto dėžutėje mažindamas neperskaitytų ir neat- 
sakytų laiškelių skaičių, paskui iškeliavo papietauti pas bičiulius. Su 
draugais, Robinu ir Sju Braunais, policija susisiekė, o jie patvirtino, 
kad Bišopas atvyko pusę dviejų ir pasiliko iki ketvirtos. Tuodu gyveno 
Glindo kaimelyje, nuo kurio iki Sasekso grafystės Karališkosios ligo- 
ninės, Greiso vertinimu, važiuoti reikėjo ne ilgiau kaip penkiolika ar 
dvidešimt minučių. 

Pirmoje nuotraukoje stebėjimo kamera jį įamžino be dviejų minu- 

čių pirmą. Laiko apribojimai varžė, bet juose išsitekti buvo įmanoma. 
Netgi labai įmanoma. 

Greisas akimis permetė įvykius, užfiksuotus tą rytą. Budinčioji 
pareigūnė iš Šeimos centro Linda Baklėj informavo, kad įtariamasis 
tūnojo viešbučio kambaryje iki vidurdienio, vėliau išriedėjo savo „Ben- 
tley“, pranešęs, kad ruošiasi papietauti su draugais. Pasak jos įrašų, 
Bišopas grįžo be penkiolikos minučių penktą. 

Detektyvą vis stipriau graužė nerimas. Brajanas Bišopas leng- 
vai galėjo pakeisti maršrutą, nukakti į ligoninę, o pakeliui užsukti į 
morgą. Bet kurių galų? Kokį, po velnių, tikslą būtų pasiekęs? Koks jo 
motyvas? 

Vėlgi kol kas visiškai neaišku, dėl kokios priežasties buvo nužudy- 
ta Sofija Harington. 

Į kambarį įpuolė Adriana Korbin, nuo fizinės įtampos pūkšdama 
ir žliaugdama prakaitu; stambiam, kresnam jos kūnui sunkiai sekėsi 
prisitaikyti prie karšto oro. 

— Sere, jūs mane kvietėte? 

Greisas atsiprašė, kad sutrumpino poilsio minutes, ir paaiškino, 
kokie mobiliojo ryšio bokštelių bei apsaugos kamerų duomenys jam 
reikalingi. Vyresnysis detektyvas paprašė nustatyti, kur tiksliai judėjo 
Bišopas nuo sekmadienio vidurdienio, kai išvyko iš viešbučio, iki to 
momento, kai sustabdė automobilį Glinde, prie draugų namų. 

— Ei, senučiuk? — netikėtai prabilo Brensonas, kuris tyliai sėdėjo 
prie savo darbo stalo. 

— Ką? 

— Jei Bišopą aplopė greitosios pagalbos skyriuje, iš pradžių vyru- 
kas turėjo pasirašyti registracijos žurnale, ar ne? 

Staiga Greisas suvokė esąs nepaprastai išsekęs — dėl nuovargio 
galvoje viskas painiojosi. Po šimts, kaip jis pro akis praleido tokį da- 
lyką? 

— Žinai, ką? — atsiliepė. 

— Klausausi įtempęs ausis. 

— Kartais man rodos, kad tavo smegenyse vis dėlto yra vingių. 

Rasti reikiamą kelią socialinių tarnybų labirinte tebuvo vieni juokai, 
palyginti su telefoninių pokalbių maratonu, kuriame teko dalyvauti 
bendraujant su Braitono sveikatos centru. Gleną Brensoną varinėjo 
nuo vieno tarnautojo prie kito, jis turėjo lūkuriuoti, kol žmonės grįš 
iš posėdžių, bet galiausiai detektyvui seržantui pavyko užmegzti ryšį 
su vienu iš administratorių, įgaliotu suteikti konfidencialią paciento 
informaciją. Vis dėlto duomenis gavo tik tada, kai jų įniko melsti ragelį 
stvėręs Greisas. 

Kriminalinio skyriaus darbuotojai susidūrė su dar viena proble- 
ma: sekmadienį greitosios pagalbos priimamajame nesilankė joks as- 
muo, pavarde Bišopas, tačiau dėl sužalotos rankos į gydytojus kreipėsi 
septyniolika žmonių. Laimė, šiandien skyriuje budėjo daktaras Radžas 
Singas, todėl Greisas vildamas, jog tas atpažins Bišopą, liepė Brensonui 
prigriebti atspausdintus stebėjimo kamerų kadrus ir keliauti į ligoninę. 

Po pusės penktos jis išniro iš nusikaltimų tyrimo kabineto ir pa- 
skambino Kleo. Tik norėjo sužinoti, kaip jai sekėsi. 

— Dienelė rami. — Iš balso ji atrodė pavargusi, bet neblogos nuo- 
taikos. — Nuo ryto man draugiją palaikė du detektyvai, kurie tyrinėjo 
registracijos žurnalą. Mudu su Darenu apsitvarkysime, ir jis mane par- 
veš namo. Kaip tavo reikalai? 

Jis išklojo, apie ką kalbėjosi su detektyvu inspektoriumi Poulu. 

— Aš ir nemaniau, kad čia Ričardo darbas, — atsiliepė Kleo su 
keistu, erzinančiu palengvėjimu. Greisas suprato, kad nervinasi visai 
be reikalo, tačiau kai užsimindavo apie buvusį mylimąjį, jos balse pa- 
sigirsdavo šiltos gaidos, kurios nedavė jam ramybės. Susidarė įspūdis, 
tarytum jųdviejų santykiai nutrūkę... bet ne iki galo. — Dirbsi iki vė- 
lumos? 

— Dar nežinau. Žinosiu po pusės septintos, kai įvyks pasitarimas. 

— Ko norėtum vakarienei? 

— Tavęs. 

— Su kokiu garnyru? 

— Pageidautina, kad būtum nuoga, na, gal dar su salotos lapu. 

— Tuomet pasistenk atlėkti kuo anksčiau. Man reikia tavo kūno. 
— Aš tave myliu. 
— Na, tu man irgi patinki! — atsakė ji. 


Nusprendęs išnaudoti atokvėpio akimirkas, pirmąsias per visą dieną, 
Greisas nužingsniavo į tolimąjį pastato galą — patraukė į policijos 
kompiuterių tinklo skyrių, kur tiek metų išdirbo vargšelė Džaneta 
Makvirter. 

Paprastai erdvioje kontoroje, kurioje daugumą sudarė civiliniai 
kompiuterių specialistai, vyraudavo veiklos šurmulys, bet šiandieną 
čia tvyrojo slogi atmosfera. Jis pabeldė į vieną iš uždarų kabinetų. 
Anksčiau jis priklausė Džanetai Makvirter, dabar, pasak lentelės ant 
sienos, į kambarį persikraustė Lorna Bakster, PKT informacijos tieki- 
mo skyriaus vadovė. Senai savo pažįstamai, kaip ir Džanetai, vyresny- 
sis detektyvas nuoširdžiai simpatizavo. 

Jis atvėrė duris nelaukdamas atsakymo. 

Sprendžiant iš apvalaus nėščios, ketvirtą dešimtį įpusėjusios 
moters pilvo, ji turėtų gimdyti artimiausiu metu. Ilgus rudus plaukus 
Lorna nusikirpo trumpai ir šukuoseną padailino nelygiais vienuolio 
kirpčiukais, išryškinančiais putlumo, kurį prarado skruostai, stygių. 
Nors vilkėjo lengvą, laisvą, gėlių raštais išpuoštą suknelę, ją akivaiz- 
džiai slėgė kaitra. 

Telefonu kalbanti Lorna džiugiu gestu pakvietė jį užeiti ir mos- 
telėjo į kėdę, pastatytą priešais rašomąjį stalą. Uždaręs duris Greisas 
atsisėdo. 

Kvadratiniame ankštame kabinete stovėjo jos stalas su krėslu, 
pora kėdžių svečiams, aukšta metalinė dokumentų spinta ir rietuvė 
dėžių, beveik sausakimšai užgrūstų bylų segtuvais. Ant sienos, jam iš 
dešinės, kybojo Barto Simpsono plakatas, spalvoti piešinukai bei po- 
pieriaus lapas, kuriame puikavosi milžiniška, kreidele papaišyta širdis 
ir žodžiai: MAMYTE, Aš TAVE MYLIU! 

Ji padėjo ragelį. 

— Labas, Rojau! — pasisveikino. — Malonu tave matyti. — Trūk- 
telėjusi pečiais pridūrė: — Koks bjaurus reikalas, tiesa? — Lorna pra- 

gyveno Anglijoje dvylika metų, bet iki šiol šnekėjo ryškia Pietų Afrikos 
tartimi. 

— Turi omeny Džanetą? 

Moteris susiraukė. 

— Mudvi buvome geros draugės. 

— Kas tiksliai atsitiko? Kiek girdėjau, ji įsimylėjo ir nutarė persi- 
kelti į Australiją, kur ruošėsi ištekėti už sužadėtinio. 

— Taip. Džaneta atrodė tokia laiminga! Žinai, ji buvo trisdešimt 
šešerių, bet rimtus santykius užmezgė pirmą kartą. Turbūt galvojo, 
kad liks vieniša iki gyvenimo pabaigos. Susipažinusi su tuo vyruku, pa- 
metė dėl jo galvą. Per kelias savaites pati visiškai pasikeitė. 

— Kokia prasme? 

— Kalbu apie išvaizdą. Plaukus, aprangą, kitką. Ji aiškiai jautėsi 
kaip devintame danguje. 

— Be galų gale buvo nužudyta. 

— Panašu, kad taip. 

— Ką tu — ar kas nors iš vietinių darbuotojų — žinai apie jos 
sužadėtinį? 

— Nedaug ką. Džaneta nemėgo atvirauti. Pažinojau ją ne blogiau 
už aplinkinius, deja, mūsų bičiulė buvo labai uždara. Jau gana ilgai 
palaikė artimus ryšius su tuo žmogumi, kol pagaliau išdrįso man at- 
skleisti, jog su kai kuo susitikinėja. Apie jį daug nepasakojo, tik tiek, 
kad gyvena kaip turtuolis. Turi didelį namą Braitone, butą Londone. 
Ir — tai svarbiausia — žmoną. Bet ketino ją palikti. 

— Dėl Džanetos? 

— Anotjo. 

— Irji patikėjo? 

— Šimtu procentų. 

— Numanai, kuo jis užsiima? 

— Programine įranga, — atsakė Lorna. — Lyg ir susijusia su 
tvarkaraščių sudarymu. Kiek suprantu, jos sužadėtinio bendrovė kles- 
tėjo. Jis ketino atidaryti filialą Australijoje ir ten pradėti naują gyveni- 
mą — su Džaneta. 

Tvarkaraščiai. Greisas palaužė galvą. Tvarkaraščiai. Tokį verslą 
buvo įsukęs Bišopas. 

— Ar Džaneta kada minėjo, kuo jis vardu? 

— Nė sykio. Vis kartojo negalinti atskleisti vardo, nes mylimasis 
susituokęs, o ji prisiekė išlaikyti jųdviejų santykius paslaptyje. 

— Vargu ar Džaneta galėjo ką nors šantažuoti, — tarė Greisas. — 
Ir nemanau, kad buvo pasiturinti. 

— Ne, daug pinigų neturėjo. Į darbą važinėdavo senu „Vespa“ 
motoroleriu. 

— Kas gi sužadėtinį paskatino jos atsikratyti — su sąlyga, kad čia 
nagus prikišo jis? 

— Gal nužudė juos abu? Bet mes radome tik vieną kūną? 

— Galimas daiktas. Kažkas siekė jį nudobti, o Džaneta netinkamu 
metu atsidūrė netinkamoje vietoje? Na, taip yra nutikę ne kartą. Tyrėjų 
grupė pranešė kokių naujienų? 

— Ne, kol kas į priekį juda lėtai. Bet sužinojau vieną įdomią 
smulkmeną. 

— Kokią? 

— Šiandieną mačiausi su Rėjumi Pekemu iš Pažangių technologi- 
jų nusikaltimų skyriaus. 

— Taip, aš jį pažįstu. Vyrukas galvotas. 

— Rėjus tikrino teismo ekspertizės programą, įdiegtą į Džanetos 
kompiuterį, ir aptiko elektroninę užrašų knygutę, iš kurios prieš išva- 
žiuodama ji pašalino visus duomenis. 

Kažkas pabeldė į duris ir įžengė į kabinetą. Kilstelėjęs galvą Grei- 
sas pamatė jauną, iš matymo pažįstamą vietinio skyriaus darbuotoją. 
Lorna taip pat nukreipė žvilgsnį į atėjusįjį. 

— Atleisk, Dermotai, tavo reikalas skubus? 

— Ne, ne, aš galiu palaukti. Iki rytojaus. 

Jaunuolis nėrė per slenkstį ir uždarė duris. 

— Kur aš baigiau? — sumišusi paklausė ji. 

— Džanetos užrašų knygelė, — priminė Greisas. 

— O, taip. Rėjus atrado prieš devynis mėnesius į ją įtrauktą vardą, 
kurio nė vienam iš mūsų neteko girdėti. Pernykščio gruodžio vakarui 
buvo pažymėta: Išgert su Brajanu. 

— Brajanu? 

— Taip. 

Vyresnįjį detektyvą ūmai nukratė virpulys. Brajanas. Tvarkaraščių 
sudarymas. Didelis namas Braitone. Butas Londone. Nužudyta moteris. 

Bet koks nuovargis išgaravo, ir jo protas ėmė veikti visu pajėgu- 
mu. Ar todėl atsibudo vidurnaktį mintydamas apie Džanetą Makvir- 
ter? Nes smegenys bandė paaiškinti, kad jos mirtis susijusi su kitomis 
žmogžudystėmis? 

— Kaip matau, Rojau, naujiena tau pasirodė svarbi. 

— Galbūt. Kam pavedė Džanetos bylą? 

— Detektyvui inspektoriui Vinteriui. Jis įsitaisęs antrajame nu- 
sikaltimų tyrimo kabinete. 

Greisas padėkojo Lornai ir išskubėjo į nurodytą kabinetą, kur 
informavo Vinterį, jog Makvirter ir kitų moterų mirtys galimai tarpu- 
savyje susijusios. 

Grįždamas į savo komandos kabinetą, jis vos neatsitrenkė į trium- 
fuojantį Gleną Brensoną, kuris faktiškai bėgte išbėgo iš už kampo. 

— Pričiupom tą tipą! — paskelbė detektyvas seržantas, kišenėje 
sugraibęs ir praskleidęs popierėlį. — Išsiaiškinau pavardę ir adresą! 

Leidęs draugui pirmam užeiti į kambarį, Greisas nusekė jam iš 
paskos. 

— Tai Normanas Džeksas. 

Greisas įsmeigė akis į suglamžytą, liniuotą, nuo bloknoto spiralės 
nelygiai nuplėštą lapelį. Perskaitė įrašą: Houvas, Sekvilio kelias 262B. 

Jis pakėlė akis į Brensoną. 

— Čia ne Bišopo adresas. 

— Teisingai. Bet sekmadienio rytą greitosios pagalbos priima- 
majame pildydamas blanką jį užrašė žmogus, kuris apsimeta Brajanu 
Bišopu. Gal įtariamojo gyvenimas dvilypis? 

Vyresnysis detektyvas spoksojo į popieriaus lapuką apimtas blo- 
gos nuojautos. Viduriuose tarsi ėmė sūkuriuoti juodas debesis. Ar Bra- 
janas Bišopas turėjo antrus, slaptus, namus? Ir slaptą gyvenimą? 

— Adresas tikras? 

— Bela peržiūrėjo rinkėjų sąrašus. Ten išties apsistojęs Normanas 
Džeksas. 

Jausdamas, kaip kraujagyslėmis paplūdo adrenalinas, Greisas 
dirstelėjo į rankinį laikrodį. Buvo dešimt minučių po šeštos. 

— Mesk iš galvos pasitarimą, — tarė bičiuliui. — Paskambink bu- 
dinčiam magistratui ir gauk kratos orderį. Paskui susisiek su vietinės 
operatyvinės pagalbos komanda. Mes aplankysime Normaną Džeksą. 
Kai tik galėsime. 

Greisas tekinas leidosi koridorių labirintu, atgal į kompiuterių 
tinklo skyrių. Kai jis atbėgo į vietą, Lorna jau ruošėsi išeiti pro duris. 

— Lorna, palauksi sekundėlę? — uždusęs paklausė. 

— Privalau pasiimti vyresnėlę iš plaukimo treniruočių. — Ji 
žvilgtelėjo į savo laikrodį. — Darbas greitas? 

— Užtruksi kelias minutes — tai labai svarbu. Atleisk, kad tave 
gaišinu. Ar aš teisus manydamas, kad Džaneta Makvirter turėjo oficia- 
lų leidimą įvesti duomenis į policijos kompiuterių tinklą? 

— Taip. Ji vienintelė. 

— Pati? Be priežiūros. 

— Taip. 

— Ar galėtum man kai ko paieškoti duomenų bazėje? 

Moteris nusišypsojo. 

— Kaip matau, tau manęs prireiks ilgiau nei porai minučių. Aš tik 
pasirūpinsiu, kad Klerę kas nors nuvežtų namo, — pasakė iš rankinės 
išsitraukusi mobilųjį. 

Jiedu užėjo į Lornos kabinetą ir prisėdo. Prisijungdama prie sis- 
temos, ji subarbeno per klaviatūrą. 

— Gerai, — tarė. — Rėžk. 

— Noriu, kad patikrintum vieno žmogaus teistumą. Kokia infor- 
macija tau reikalinga? 

— Užteks pavardės, amžiaus ir adreso. 

Greisas išklojo Brajano Bišopo duomenis. Kol Lorna rašė detales, 
jis klausėsi klavišų taukšėjimo. 

— Brajanas Desmondas Bišopas, gimęs 1964-ųjų rugsėjo 7-ą? 

— Teisingai. 

Ji pasviro arčiau ekrano. 

— 1979-aisiais Braitono teismas jį nuteisė dvejus metus kalėti ne- 
pilnamečių pataisos namuose už keturiolikmetės išprievartavimą, — 
perskaitė. — 1985-aisiais Luiso Karališkasis teismas skyrė lygtinę 
poros metų bausmę už moters užpuolimą ir sunkų kūno sužalojimą. 
Malonus vaikinas, — pakomentavo Lorna. 

— Ar įraše neįžiūri jokių anomalijų? 

— Anomalijų? Apie ką tu šneki? 

— Prie jo galėjo kas nors prikišti pirštus? 

— Na, vieną smulkmeną pastebėjau... tiesa, ji nėra kuo nors iš- 
skirtinė. — Moteris pažvelgė į vyresnįjį detektyvą. — Paprastai tokie 
seni įrašai niekam neberūpi, jie paliekami byloje, ir viskas. Informacija 
peržiūrima tik tuo atveju, kai ją reikia papildyti — kartais dėl naujų 
įkalčių, anuliuoti senus nuosprendžius, ištaisyti klaidą ar atlikti pa- 
našius darbelius. 

— Sugebėtum pasakyti, ar ją kas keitė? 

— Be abejo! — Lorna pabrėžtinai sulinkčiojo. — Po kiekvieno pa- 
keitimo lieka elektroninis pėdsakas. Kaip, pavyzdžiui, čia. 

Greisas atsisėdo tiesiai it strėlė. 

— Radai pėdsaką? 

— Pareigūnai, kuriems oficialiai leista įvesti į sistemą duomenis, 
turi individualų prieigos kodą. Jeigu juos koreguojame, tas kodas ir 
data matyti mūsų pėdsake. 

— Vadinasi, pajėgtum nustatyti, kam jis priklauso? 

Lorna šyptelėjo. 

— Man nė nebūtina tikrinti. Ir taip žinau, kad šituo kodu naudo- 
josi Džaneta. Įrašą ji taisė... — palinkusi prie monitoriaus pareigūnė 
pridūrė: — ... šių metų balandžio 7-ą. 

Greisas pajuto, kad adrenalinas užtvindė visą kūną. 

— Taisė? 

— Aha. — Lorna suraukė antakius, pabaksnojo per klaviatūrą, vėl 
įsispitrijo į ekraną. — Hmm, įdomu... — nutęsė. — Tai buvo paskutinė 
jos darbo diena mūsų kontoroje. 

Po pusantros valandos, veik prieš aštuonias, Niko Nikolo vairuojamas, 
iš išorės niekuo neišsiskiriantis policijos „Vauxhall Vectra“ nuslinko 
Sekvilio keliu. Greisas sėdėjo salono priekyje, po švarku užsivilkęs ne- 

peršaunamą liemenę. Ją vilkėjo ir užnugaryje įsitaisęs Glenas Brenso- 
nas. Abu vyrai ant purvinų, sujungtų, Edvardo laikais iškilusių namų 
skaičiavo numerius. Jiems iš paskos sekė du skiriamaisiais ženklais pa- 
žymėti policijos „Ford Transit“ furgonai su uniformuotais pareigūnais 
iš vietinės operatyvinės pagalbos komandos. 

— Du penki keturi! — skaitė Glenas Brensonas. - Du penki aš- 
tuoni. Du šeši nulis. Du šeši du! Mes jau vietoje! 

Nikas Nikolas sustabdė automobilį greta dulkėto „Ford Fiesta“, 
likusios transporto priemonės stabtelėjo užnugaryje. 

Greisas radijo telefonu liepė antram VOP furgonui apvažiuoti pa- 
statą, nusigauti iki užpakalinio įėjimo ir pranešti, kada vyrai užims po- 
zicijas. 

Po dviejų minučių jį informavo, jog visi pasirengę. 

Detektyvai išlipo. Greisas įsakė nusikaltimo vietos tyrėjui trum- 
pam likti automobilyje, pats drauge su dviem kolegomis, kurie drožė 
pavymui, nusileido betoniniais laipteliais, apėjo dvi šiukšlių dėžes ir 
patraukė palei suodiną erkerį užtrauktomis dieninėmis užuolaidomis. 
Nors sparčiai vakarėjo, sutemos dar neužslinko, todėl neapšviesti lan- 
gai nebūtinai reiškė, kad butas tuščias. 

Pilkas, apsilaupusias laukujes duris su dviem matinio stiklo lange- 
liais verkiant reikėjo perdažyti, o plastikinis skambučio mygtukas aiš- 
kiai buvo matęs geresnius laikus. Vis dėlto Greisas jį paspaudė. Jokio 
garso. Spustelėjo antrąsyk. Tyla. 

Vyresnysis detektyvas energingai pabeldė į durų langelį. Ir sušuko: 

— Policija! Atidarykite! 

Į raginimą nesulaukė nė menkiausios reakcijos. 

Jis pabarbeno garsiau. 

— Policija! Atidarykite! — pasisukęs į Nikolą, jaunajam detek- 
tyvui nurodė perduoti vietinės operatyvinės pagalbos komandai pri- 
statyti taraną. 

Po kelių akimirkų šalia trijulės išdygo du pečiuiti VOP pareigūnai, 
vienas jų laikė pailgą geltoną cilindro formos daužiklį. 

— Pradėt, šefe? — paklausė Greiso. 

Tas linktelėjo. 

Policininkas taranu vožė į vieną langelį. Didelei visų nuostabai, 
įnagis šastelėjo atgal. Atšoko ir po kito, galingesnio, smūgio. 

Brensonas ir Nikolas jį nužvelgė suraukę antakius. 

— Vaikystėje per mažai valgei špinatų? — pajuokavo žaliūko 
partneris. 

— Kas per velniava! 

Aštrialiežuvis, dar stambesnio sudėjimo kolega perėmė instru- 
mentą ir juo užsimojo. Po sekundės pareigūno veidą irgi perkreipė 
sąmyšio išraiška, nes taranas vėl atšoko nuo stiklo plokštės. 

— Prakeikimas! Čia šarvaplokštė! — konsteblis daužikliu tėškė į 
spyną, bet durys beveik nepajudėjo. Trenkė antrą, trečią kartą ir apsi- 
pylęs prakaitu atsigręžė į Greisą. — Rodos, jam nepatinka įsilaužėliai. 

— Akivaizdu, kad būsto šeimininkas paklausė patarimo, kurį iš- 
girdo iš vietinio nusikaltimų prevencijos pareigūno, — pašmaikštavo 
Nikas Nikolas, nors šiaip sąmojus laidydavo itin retai. 

Konsteblis gestu paprašė detektyvų atsitraukti ir taranavo vidu- 
rinę apatinę durų dalį. Toji išlinko, į prieangį išspjaudama medienos 
nuoplaišas. 

— Armuota, — niūriai pakomentavo uniformuotas policininkas. 
Dar po dviejų smūgių medienos danga pagaliau sueižėjo ir po ja pasi- 
rodė plienas. Prireikė papildomų keturių dūžių, kol pavyko tiek atlaužti 
metalo plokštę, kad pro atsivėrusią ertmę sugebėtų įlįsti žmogus. 

Pirmieji per slenkstį nuropojo šeši VOP komandos pareigūnai, 
idant nustatytų, ar viduje išties nieko nėra. Po kelių minučių vienas iš 
jų atrakino apgadintas duris ir išniro į lauką. 

— Butas tuščias, sere. 

Greisas padėkojo konstebliams ir paprašė jų išeiti — norėjo, kad 
patalpose, kurias apieškos ekspertai, būtų kuo mažiau žmonių. 

Užsitempęs latekso pirštines vyresnysis detektyvas įžengė į ankštą, 
niaurioje prieblandoje skendintį pusrūsio kambarį. Bemaž kiekvieną 
nutrinta kilimine danga apklotų grindų colį buvo okupavę iš dalies iš- 
narstyti kompiuteriniai įrenginiai, šūsnys žurnalų apie automobilius ir 
techniniai transporto priemonių žinynai. Šnerves rietė drėgmės kvapas. 

Tolimajame patalpos gale stūksojo darbo stalas su kompiuteriu ir 
klaviatūra. Visa tenykštė siena buvo apklijuota laikraščių iškarpomis 
ir diagramomis, panašiomis į struktūrines genealoginių medžių sche- 
mas. Dešinėje, už atvirų durų, juodavo koridorius. 

Jis perėjo kambarį, atsargiai vinguriuodamas tarp daiktų, iš- 
drabstytų ant kilimo, prisiartino prie senos, nutriušusios sukamosios 
kėdės. Pamatė, kas prisegta prie sienos. 

Ir sustingo kaip įkaltas. 

— Šūūūdas, — nutęsė Glenas Brensonas, prisiartinęs prie draugo. 

Galeriją sudarė iš Argus ir kitų šalies dienraščių iškirpti arba iš- 
plėšti puslapiai — dauguma juose išspausdintų straipsnių, regis, sekė 
Brajano Bišopo karjerą. Pasitaikė ir kelios nuotraukos, įskaitant vestu- 
vių su Kete fotografiją. Greta jos kabojo rausvas Financial Times pusla- 
pis, kuriame buvo aprašytas stulbinantis jo kompanijos „Tarptautinių 
tvarkaraščių sprendimų PLC“ suklestėjimas — pernai Sunday Times ją 
įtraukė į sparčiausiai augančių Jungtinės Karalystės bendrovių šimtuką. 

Greisas miglotai juto Brensoną ir kitus žmones, judančius pro 
šalį, užsimaunančius gumines pirštines, atidarančius ir užtrenkiančius 
duris bei stalčius, bet jo dėmesį prikaustė kitas straipsnis, lipnia per- 
matoma juostele priklijuotas prie sienos. Titulinis pirmadienį išleisto 
Argus puslapis su milžiniška Brajano Bišopo ir jo žmonos fotografija, 
ir mažesne, paties Greiso nuotrauka. Vienoje iš apatinių skilčių žodį 
„niekšą“ įrėmino raudonai nubrėžtas ratilas. 

Jis perskaitė visą pastraipą: 

„Mes susidūrėme su ypač atgrasiu nusikaltimu, — pasakė tyrimui 
vadovaujantis vyresnysis detektyvas Greisas. — ... dirbsime kiauromis par- 
omis, kol sugausime ir nubausime jai gyvybę atėmusį niekšą“ 

Staiga jam prieš nosį plonyčiu popieriaus lapu, iš pirmo žvilgsnio 
oficialiu dokumentu, pamojavo Nikas Nikolas. 

— Radome nuomos sutartį. Jis apsirūpinęs garažu! Netgi dviem — 
Vestburn Vilas alėjoje. 

— Skambink į skyrių, — paliepė Greisas. — Lai kas nors atspaus- 
dina naują kvotos orderį, nuneša jį tam pačiam magistratui, o paskui 
pristato čia. Ir liepk paskubėti! 

Greisui vėl įbedus akis į raudonai apvedžiotą žodį „niekšą“, ausis 
pasiekė nerimastingas Gleno Brensono šūksnis: 

— Ei, bose, tau vertėtų pamatyti, ką aptikome. 

Įveikęs trumpą koridorių vyresnysis detektyvas atsidūrė belan- 
giame, drėgname ir šaltame miegamajame. Kambarį teapšvietė silpna, 

aukštai po lubomis pritvirtinta lemputė, kuri kybojo virš lovos, tvar- 
kingai uždengtos kreminės spalvos frotine lovatiese. Ant šios gulėjo 
rudas ilgaplaukis perukas, ūsai, barzda, juoda beisbolo kepuraitė ir 
akiniai nuo saulės. 

— Jėzau! — išspaudė jis. 

Glenas Brensonas tylėdamas dūrė pirštu į šoną. Greisas atsisuko 
nurodyta kryptimi. Ir pajuto, kaip žvarba persmelkė kiekvieną kūno 
ląstelę. 

Sieną dengė trys padidintos nuotraukos — apie fotografijos meną 
jis išmanė nedaug, bet spėjo, kad kiekvienas kadras įamžintas teleob- 
jektyvu. 

Pirmasis atvaizdas buvo Ketės Bišop, dėvinčios bikinį, nugara 
atsirėmusios į jachtos kubriko turėklą. Jį bjaurojo didžiulis, raudonai 
pakeverzotas kryželis. Antroje nuotraukoje matėsi stambiu planu nu- 
fotografuotas Sofijos Harington veidas, už kurio driekėsi Londono 
gatvė išskydusiais kontūrais. Jaunos moters portretą taip pat bjaurojo 
kryželis. 

Trečiame kadre Greisas išvydo Kleo Morėj, nusigręžiančią nuo 
paradinių morgo durų. 

Raudoni kryžmi dryžiai jos neraižė. 

Detektyvas iš kišenės iškrapštė mobilųjį ir surinko Kleo namų 
telefono numerį. Moters balsas pasigirdo po trečio signalo. 

— Kleo, kaip tu laikaisi? — paklausė jis. 

— Puikiai. Kaip niekad gerai. 

— Paklausyk manęs. Aš kalbu labai rimtai. 

— Aš klausausi, vyresnysis detektyve Rojau Greisai, — suvogravo 
ji. — Kiekvieno tavo žodžio. 

— Privalai nedelsdama užrakinti lauko duris. Ir nepamiršk gran- 
dinėlės. 

— Užrakinti lauko duris, — aidu atsiliepė Kleo. — Nepamiršti 
grandinėlės. 

— Tučtuojau, gerai? Kol mes kalbamės telefonu. 

— Kartaiššš, vyresnysis detektyve, tu elgieššši taip valdingai! 
Tiek to, aš keliuosi nuo sofos ir žygiuoju prie durų. 

— Tik užkabink grandinėlę. 

— Taip ir darau! 

Greisas išgirdo, kaip sužvangėjo metalinės grandys. 

— Nieko neįsileisk, supratai? Palauk, kol pas tave atvažiuosiu, 
aišku? 

— Nieko neįsileisti, kol tu pas mane atvažiuosi. Tvarkelė. 

— O kaip durys į stogo terasą? 

— Jos visada užrakintos. 

— Patikrinsi? 

— Einu, — atsakė ji ir juokais pakartojo instrukcijas: — Užlipti į 
stogo terasą. Patikrinti, ar durys užrakintos. 

— Jokių papildomų lauko durų tavo name nėra? 

— Bent jau nebuvo, kai paskutinį kartą žvalgiausi. 

— Pasistengsiu kuo greičiau pas tave atlėkti. 

— Tikiuosi! — suburbėjo Kleo. 

— Tau davė labai gerą patarimą, — iš užnugario atsklido balsas. 

Kleo apėmė jausmas, kad venas užtvindė į ledą stingstantis vanduo. 
Išsigandusi ji atsisuko. 

Vos už kelių colių stiebėsi aukšta, plaktuku mosikuojanti figūra. 
Žmogysta vilkėjo gelsvai žalsvą, apsauginį, nuo galvos iki kojų kūną 
dengiantį kombinezoną, kuris dvokė plastiku, buvo užsimovusi latekso 
pirštines ir užsidėjusi dujokaukę. Ji visiškai neįžiūrėjo veido. Tematė 
du apskritus tamsius stiklus, įpraustus į pilką, dukslią medžiagą, ir juo- 
dą, metalinį, ties smakru atsikišusį, į knyslę panašų filtrą. Neprašytas 
svečias atrodė kaip mutavęs plėšrus vabzdys. 

Kitapus stiklų vos pavyko įžvelgti akis. Jos nebuvo nei Ričardo, 
nei jokio kito pažįstamo žmogaus. 

Basa ir visiškai bejėgė Kleo žengė atgal. Iš galvos išdulkėjo visas 
girtumas, kūną nukratė virpulys, kažkur ryklės gelmėje užstrigo klyks- 
mas. Ji dar per žingsnį pasitraukė atbula, sykiu žūtbūt stengėsi suri- 
kiuoti mintis, bet jautė, kad jos trūkinėja. Nugara prisispaudusi prie 
durų pasvarstė, ar spėtų atlapoti duris ir šūksniu iškviesti pagalbą. 

Bet argi ji ką tik neužkabino prakeiktos grandinėlės? 

— Nejudėk, ir aš tavęs neskriausiu. — Iš balso atėjūnas priminė 
dusliai kalbantį daleką.* 

Na, žinoma, pagalvojo Kleo, tu stovi mano namuose, laikai plaktuką, 
bet nė neplanuoji manęs žaloti. 

— Kas... kas... kas... — žodžiai veržėsi pro lūpas šaižiais trykšte- 
lėjimais. Akiduobėse suspurdėjo akys, kurios, ieškodamos ginklo, nuo 
maniako šovė į grindis ir smigo į sienas. Ji netikėtai suvokė tebelai- 
kanti belaidžio telefono ragelį. Praeityje keletą kartų per klaidą buvo 
paspaudusi vidaus ryšio mygtuką, dėl to miegamajame sužviegdavo ki- 
tas telefonas. Desperatiškai mėgindama atsiminti, kokioje klaviatūros 
vietoje reikėtų jo ieškoti, Kleo pirštu vogčiomis bedė į vieną mygtuką. 
Nieko neįvyko. 

— Tau, kekše, pasisekė išvengti staigmenos automobilyje, ar ne? — 
žemas, prislopintas balsas skambėjo pagiežingai. 

— Kas... kas... — Kleo jaute drebanti per stipriai. Nervai susiraiz- 
gė į mazgelius, todėl, mėginant prabilti, gerklė mėšlungiškai patrūkčio- 
davo, tarytum ją veržtų ligatūros gija. 

Ji išbandė kitą mygtuką. Viršutinį aukštą kaipmat perskrodė ve- 
riantis čirškimas, dėl kurio kaukėtasis sekundę išsiblaškė ir pažvelgė į 
lubas. Tuo momentu Kleo šoko į priekį ir telefono rageliu iš visų jėgų 
šėrė jam per galvą. Po triokštelėjimo išgirdo, kaip nuostabos ir skaus- 
mo apimtas tipas sustenėjo, pamatė, kaip sverdi, ir akimirkai įtikėjo, 
kad jis drėbsis neišsilaikęs ant kojų. Iš pirštų išslydęs plaktukas nubil- 
dėjo ant ąžuolinių grindų. 


Apsvaigęs, traukdamasis atbulas Laiko Milijardierius suprato, kad 
žvalgytis pro dujokaukės stiklus nelengva. Jis padarė klaidą. Prarado 
periferinį regėjimą. Neįžiūrėjo nelemto plaktuko. Tematė kekšę, iškel- 
toje rankoje laikančią telefono ragelio šipulius. Staiga moteris metėsi 
ant grindų — jis pastebėjo plieninę plaktuko galvutę, tvykstelėjusią 
priešais namų šeimininkę. 


* Dalekai — ateiviai kiborgai iš britų „Daktaro Kas“ serialo. 

Nė nesvajok! 

Jis nėrė link dešiniosios moters kojos, įsikibo į pliką kulkšnį, 
kyšančią iš džinsų klešnės, ir timptelėjo į save. Stipri, liekna, bet rau- 
meninga auka muistėsi ir priešinosi nelyginant stambi žuvis. Plaktukas 
pasirodė akiratyje ir vėl išgaravo. Metalo žvilgesys ūmai sublyksėjo prie 
pat veido, o kairįjį petį nudegino sopulių pliūpsnis. 

Toji sūtrauka jam smogė. 

Laiko Milijardierius paleido jos nuo koją, pariedėjo pirmyn, čiupo 
ilgų, šviesių plaukų sruogas ir jas patraukė savo pusėn. Kalė užbliovė, 
suklupo ir pasisuko mėgindama išsivaduoti. Jis trūktelėjo stipriau, pri- 
vertė Kleo Morėj taip atmesti galvą, kad, rodės, lūžo kaklas. Iš skausmo 
ir pykčio moteris vėl sustūgo, veidu atsigręžė į užpuoliką. Tas kakta 
pylė jai į smilkinį. Išvydo plaktuką, kuris nuslydo grindimis sukdama- 
sis tarsi vilkelis. Pabandė per ją nuropoti, — kaip ir anksčiau, turėjo 
tenkintis susiaurėjusiu regėjimo lauku, — bet pajuto, kaip kairįjį riešą 
nutvilkė žadą atimantys dūriai. Suknista kekšė įkando. 

Jis užsimojo dešiniuoju riešu, trenkė į kažkurią jos kūno dalį. Iš 
peties vožė antrą kartą, trūks plyš stengdamasis išvaduoti įkalintą dil- 
bį. Tėškė trečiąsyk. Ir ketvirtą, pats užkriokęs iš skausmo. 


Rojau, mintyse desperatiškai sušuko Kleo, dar giliau suleidusi dantis į 
ranką, siekdama ją, po velnių, nukąsti. Rojau, meldžiu, ateik! O, Viešpa- 
tie, juk mes kalbėjomės telefonu. Jei būtume šnekėję bent sekundę ilgiau. 
Bent sekundę... 

Smūgis nusvilino kairiąją krūtinės dalį. Paskui veidą. Užpuoliko 
pirštai įsistvėrė į ausį ir ėmė ją sukti, sukti, sukti... Dieve, kokia kančia. 
Tas išgama ją nuplėš! 

Kleo suspigo, paleido jo riešą, kaip galima sparčiau nusirideno 
šalin ir ropomis pajudėjo plaktuko link. 

Kulkšnį supančiojo gniaužtai. Energingai patraukta atgal, ji veidu 
nugremžė grindis. Atsigręždama, ketindama atremti puolimą, įžvelgė 
artėjantį šešėlį, pajuto triuškinantį, akinantį, agoniškai skausmingą 
smūgį ir sudribo ant nugaros. Priešais apdujusias akis šastelėjo išsky- 
dusios palubės lemputės. 


PETER JAMES + MIRĘS GYVENTI 431 


Atgavęs plaktuką jis priklupo ant vieno kelio, atsitūpė ir pabandė 
išsitiesti stačias. Bet Kleo neketino pasiduoti, neketino žūti savo na- 
muose nuo bepročio rankos. Tik ne dabar, kai gyvenime ėmė sektis ir 
ji įsimylėjo iki ausų... 

Ginklas. 

Kambaryje turėtų būti koks nors ginklas. 

Vyno butelis prie sofos. 

Jis pagaliau atsistojo. 

Kleo tysojo šalia lentynų. Ji sugraibė tomą kietais viršeliais ir 
sviedė į kaukėtąjį. Nepataikė. Stvėrė kitą — sunkius, storus Konano 
Doilio raštus, — vienu judesiu atsiklaupė ir šveitė knygą. Toji plojosi 
jam į krūtinę, privertė susvyruoti ir žengtelėti atgal. Tačiau plaktuko 
išsigimėlis nepaleido. Jis vėl nuslinko pirmyn. 

Skausmą ir įniršį nelauktai nustelbė baimė. Kleo suskato dairytis 
paklaikusiu žvilgsniu, ant stalo staiga pamatė tuščią Žuvies akvariumą. 
Liuoktelėjo į priekį, griebė stiklinį indą ir pakėlė jį aukštyn. Velnišką 
sunkenybę su teliūskuojančiu vandeniu vos pajėgė išturėti rankose. 
Užsimojo ir visą turinį — kelis galonus vandens bei miniatiūrinį grai- 
kišką statinį, — bloškė ant užpuoliko. Nuo vandens svorio tas susiū- 
bavo ir pasitraukė atatupstas. Sukaupusi jėgas Kleo metė akvariumą. 
Šis pataikė užpuolikui į kelius, įsirėžė tarsi į kėglį. Kimiai, tūžmingai 
riaumodamas jis parvirto ant grindų. 

Kažkaip sugebėjęs išlaikyti plaktuką žmogus ėmė stotis. Kleo per- 
sigandusi apsižvalgė, mintyse skubiai apmąstė galimus išsigelbėjimo 
variantus. Virtuvėje rastų peilius, bet iš pradžių turėtų jį apeiti. 

Trečias aukštas, dingtelėjo į galvą. Jei nedelsdama paraitytų kul- 
nus, įsibrovėlis jos pasivyti nespėtų. Nulėkusi į viršų, užsirakintų mie- 
gamajame. O ten buvo telefonas! 


Laiko Milijardierius kilo nuo grindų klupčiodamas, bet nepaisydamas 
siaubingo skausmo, nekreipdamas dėmesio į savo alsavimo aidą, kurio 
besiklausant rodėsi, kad jis atsidūrė barokameroje. Nors jautė vien tik 
akinančią neapykantą, ant laiptatakio pranykstančias plikas aukos 
kulkšnis ir pėdas stebėjo su tam tikru pasitenkinimu. 

Ir papilvę raižančiu geiduliu. 

Brangute, viršuje nieko doro nepeši. 

Jis pažinojo kiekvieną namo colį. Po apsauginiu kombinezonu, 
kelnių kišenėje, dzingsėjo raktai nuo stogo durų ir trigubų langų už- 
raktų. Moters mobilusis gulėjo ant sofos, šalia atversto aplanko su 
kažkokio projekto dokumentais, prie kurių ji veikiausiai dirbo. 

Kūną užplūdo geismas. Auka grūmėsi su užsidegimu, visai kaip 
Sofja Harington, ir atkaklus pasipriešinimas kurstė aistrą. Laiko Mi- 
lijardierius šyptelėjo atsiminęs visas naktis, kai miegojo su Sofija, kuri 
visiškai neabejojo, kad viena lova dalijosi su Brajanu Bišopu. 

Bet dabar jis įsiaudrino kaip niekad stipriai. Žinojo po kelių minu- 
čių į lovą pargriausiąs vyresniojo detektyvo Greiso moterį. 

Niekšas. 

Kitąsyk, vyresnysis detektyve Greisai, gerai pagalvosi prieš vadinda- 
mas kitą žmogų NIEKŠU. 

Jis nušlubčiojo į priekį jausdamas skausmo dūrius, draskančius 
kairiąją blauzdą, priklupo ir iš belaidžio telefono pagrindo ištraukė 
kištuką. Vėl atsistojęs, po kairiuoju keliu įžvelgė dantytą pjūvį ir kraujo 
srovelę. Bet šiuo metu neturėjo galimybių rūpintis žaizda. 

Laiko Milijardierius prisigretino prie laiptatakio, tačiau ant pir- 
mosios pakopos lipo labai atsargiai, nes sau po kojomis neką tematė. 
Maža to, pastarąsias porą dienų lengvai prarasdavo pusiausvyrą. Kūną 
tebekrėtė karštis, o ištinusiai plaštakai, regis, nepadėjo prirašyti vais- 
tai. Šiaip ar taip, nutaręs užsimaskuoti, jis priėmė nuostabų sprendimą. 
Visų pirma maloniai nuteikė supratimas, kad kekšė pašiurps iš siaubo. 
Beje, kai policija aptiks trečią auką su dujokauke, vyresnysis detektyvas 
Greisas, suėmęs nekaltą žmogų, pasirodys kaip tikras kvailys — štai 
kas smagiausia. 

Tokia perspektyva nepaprastai džiugino. 

Tiesą sakant, sumanęs pasinaudoti dujokauke, jis atliko meistriš- 
ką ėjimą. Reikėtų tarti ačiū Brajanui, kadangi ją rado spintelėje, šalia 
Bišopų lovos, ieškodamas žaisliukų, kuriais užimtų Kete. 

Per visą savo gyvenimą dėkoti broliui galėjo tik už tai. 

Pernelyg tankiai ir giliai alsuodama, Kleo užtrenkė miegamojo duris. 
Užvaldyta kone aklos panikos, iki slenksčio nuvilko lovūgalyje stovė- 
jusią karalienės Viktorijos laikų medinę skrynią. Tuomet prišoko prie 
didžiulės lovos, įsikibo į kojelę ir pamėgino ją trūktelėti. Tačiau baldas 
nepakrutėjo iš vietos. Nesėkme baigėsi ir antras bandymas. 

— Judinkis, šunkara! 

Jos akys pašmaižė po kambarį ieškodamos daiktų, kurie tiktų ba- 
rikadai. Prie skrynios Kleo nutempė juodą, lakuotą tualetinį staliuką, 
o tarp jo ir lovos įspraudė kėdę. Užtvara ne kažin kokia, bet ji turėtų 
atlaikyti, kol pavyks susisiekti su Rojumi arba pagalbos tarnyba. Taip, 
iš pradžių surinks šios numerį — 999, tada paskambins Rojui. 

Bet nuspaudusi telefono mygtuką ji išgąstingai suinkštė. Ragelyje 
viešpatavo tyla. 

Plieninė durų rankena jau sukosi. Lėtai. Neįtikimai lėtai. Tarytum 
sulėtintuose filmuotuose kadruose, kurie pamažu keitė vienas kitą. 

Ausis užgulė griausmingas BUM BUM BUM, bylojantis, kad nepra- 
šytas svečias įniko spardyti duris arba jas daužyti plaktuku. Iš baimės 
jai sutraukė skrandį. Durys nežymiai krustelėjo. Pasigirdo skylančios 
medienos traškesys, ir Kleo su siaubu suvokė, kad po truputėlį eižėja 
skrynia bei kėdė. 

Įvaryta į neviltį, ji pripuolė prie lango. Iš trečio aukšto iššokti įma- 
noma. Vis geriau, nei tūnoti čia. Bent jau nusigautų į kiemą, kur būtų 
saugi, net jei ir susižeistų. Staiga jos oda nuėjo pagaugais. 

Langas pasirodė besąs užrakintas, paties rakto niekur nebuvo 
matyti. 

Kleo paklaikusiu žvilgsniu įniko dairytis kokio sunkaus daikto, 
nužvelgė kosmetikos buteliukus, plaukų lako Aakonus, batus. Ką pa- 
imti? Ką? Ką? O, Dieve, ką? 

Ant naktinio staliuko riogsojo metalinis šviestuvas. Ji griebė už 
viršaus stalinę lempą ir užsimojo plokščiu, apskritu pagrindu. Bet tas 
atšoko nuo lango. 

Per kiemą dviratį stūmė vienas iš kaimynų, su kuriuo ji retsykiais 
apsimainydavo mandagiais žodeliais, jaunas vyrukas, nūnai įsitraukęs 
į pokalbį mobiliuoju. Vaikinas žvalgėsi lyg mėgindamas išsiaiškinti, 
iš kur sklido beldimas. Kleo kaip pašėlusi sumostagavo rankomis. Jis 

linksmai pamojo ir šnekėdamas telefonu nuvairavo dviratį priešakinių 
vartų link. 

Jai už nugaros vėl nuskardėjo BUM BUM BUM. 

Ir brakštelėjo mediena. 

Po Normano Džekso čiužiniu atrastą „Nokia“ telefoną su išankstinė 
mokėjimo kortele Brensonas padavė Greisui, kuris sudirgęs žvilgčiojo 
į laikrodį, rodantį beveik devynias vakaro. Vyresnysis detektyvas vis 
labiau nerimavo, kad Kleo namuose sėdi vienui viena, nors tenykštį 
būstų kompleksą ir sergėjo tvora. 

— Įmesk į maišelį, — išsiblaškęs paliepė. Galvoje sukosi mintis, 
kad pas Kleo reikėtų nusiųsti patrulio automobilį. 

Nuo tada, kai Nikas Nikolas prisiskambinęs į skyrių paprašė at- 
spausdinti kratos orderį Normano Džekso garažams ir nunešti jį tam 
pačiam magistratui, kuris suteikė leidimą apieškoti šitą butą, praėjo 
trys ketvirčiai valandos. Užpildyti prakeiktus dokumentus galima per 
dešimt minučių, dar penkiolikos prireiktų nukakti pas magistratą, o 
pati pasirašymo procedūra tebuvo dešimties sekundžių formalumas. 
Kelionė į Sekvilio kelią užtruktų papildomas penkiolika minučių. Grei- 
sas, be abejo, suprato nekantraująs, todėl neatsižvelgias į trukdžius — 
eismo spūstis ar kitokias kliūtis, — bet jam tai buvo nė motais. Širdį 
spaudė baimė dėl Kleo. Ją kažkas persekiojo. Žmogus, kurį jis tarėsi 
įgrūdęs į Luiso kalėjimą. 

Žmogus, kuris išniekino moterį tokiais klaikiais subjaurojimais, 
kokius retai kada teko regėti. 

NES TU JĄ MYLI. 

Brensonui ruošiantis užantspauduoti maišelį, vyresnysis detek- 
tyvas atsiminė išsakytas prielaidas apie mobilųjį su išankstinio mokė- 
jimo kortele. 

— Ne, Glenai, palauk. Duokš jį apžiūrėti. 

Pagal naujausias direktyvas, užuot tyrinėjus, konfiskuotus telefo- 

nus derėjo tučtuojau nusiųsti į Sasekso kriminalinės policijos valdybą, 
telekomunikacijų skyrių. Bet Greisas neturėjo laiko tokiems žaidi- 
mams, kaip ir pusei naujų taisyklių, kurias sufantazuodavo strategijas 
kurpiantys, tikro pasaulio visiškai nepažįstantys idiotai. 

Pirštinėtomis rankomis jis paėmė aparatą, įjungė ir lengviau atsi- 
duso, kai mobilusis nepareikalavo PIN kodo. Kurį laiką bandė perprasti 
valdymą, bet galiausiai pasidavė ir įteikė telefoną Brensonui. 

— Tu esi technomaniakas, — tarstelėjo. — Gal atrasi paskutinių 
rinktų numerių sąrašą? 

Detektyvas seržantas pabarbeno per mygtukus ir po kelių sekun- 
džių parodė ekranėlį. 

— Juo skambinta tik tris kartus. 

— Tik tris? 

— Aha. Vieną numerį atpažįstu. 

— Ir?.. 

— Čia Houvo „Streamline“ taksi — 202020. 

Greisas užsirašė kitus du ir paskambino į telefonų tinklo informa- 
cijos biurą. Pirmasis buvo „Vyno“ viešbučio, antrasis — „Lansdowne“ 
viešbučio. 

— Panašu, kad Brajanas Bišopas galėjo mums sakyti tiesą, — 
mąsliai ištarė. 

Netikėtai sušuko juos į butą atlydėjęs nusikaltimo vietos tyrėjas: 

— Vyresnysis detektyve, manau, jums vertėtų tai pamatyti. 

Greta tarpdurio, vedančio į virtuvę, Greisas pamatė tamsų, šepe- 
čiams skirtą kambarėlį. Šioje patalpoje jau seniai niekas nelaikė šluot- 
kočių. Ji priminė miniatiūrinį kontrolės punktą. Ant sienų, virš prie- 
taisų skydo, sukamosios kėdės ir įrašymo aparatūros rietuvės, kabėjo 
dešimt mažučių išjungtų monitorių. 

— Kokia čia velniava? Dalis saugumo sistemos? — paklausė 
Greisas. 

— Butas teturi tris įėjimas — nesuprantu, kodėl jam reikia de- 
šimties monitorių, — atsiliepė pareigūnas. — Beje, nei lauke, nei vidu- 
je neaptikau jokių stebėjimo kamerų. 

Kaip tik tuo momentu į kambarį įžengė Alfonsas Zaferonė, ranko- 
je laikantis pasirašytą kratos orderį Normano Džekso garažams. 

Po dešimties minučių, palikę Niką Nikolą ir nusikaltimo vietos tyrėją 
toliau krėsti pusrūsį, Greisas ir Brensonas sustingo nedideliame san- 
dėlių kvartale, nugrūstame už plačios gatvės, kurią supo prabangūs 
gyvenamieji, pavieniai ir sublokuoti, karalienės Viktorijos laikų namai. 
Rajone veikė kelios smulkios, nakčiai jau užsidariusios įmonės — pora 
autoremonto dirbtuvių, dizainerių studija, programinės įrangos ben- 
drovė — ir driekėsi garažų virtinė. Pasak aptiktų dokumentų, Nor- 
manas Džeksas išsinuomojo pažymėtus numeriais 11 ir 12. Ant abejų 
medinių, mėlynai dažytų durų kybojo svarios spynos. 

Žaliūkas, kuris išlaužė buto duris, ir keturi jo partneriai iš vietinės 
operatyvinės pagalbos būrio stovėjo pasirengę bet kokiems netikėtu- 
mams. Dangus veik sutemo, ir kvartale tvyrojo šiurpoka tyla. Greisas 
juos įspėjo, kad niekas neitų vidun, jei atidarius garažus tie pasirodys 
besą tušti, — o tai buvo labai tikėtina, — nes patalpas reikia išsaugoti 
teismo ekspertizės specialistams. 

Po akimirkos geltonas taranas rėžėsi į durų vidurį, aplink velkę 
suskaldydamas medieną, ant grindų kartu su dantytu medgaliu nu- 
trenkdamas pakabinamą spyną. Pro ertmę smigo keletas spindulių, 
šovusių iš žibintuvėlių, vieną kurių gniaužė ir Greisas. 

Didžiąją dalį garažo užėmė po apdangalu paslėptas automobilis. 
Tuščia, nebyli buveinė kvepėjo variklio alyva ir sena šikšna. Ties užpa- 
kaline siena sužvilgo ir užgeso du raudoni žiburiukai. Turbūt pelės arba 
žiurkės akys, pagalvojo Greisas. Gestu liepęs visiems luktelėti, nuslinko 
per slenkstį ir pasidairė šviesos jungiklio. Kai jį surado, palubėje užsi- 
žiebė pribloškiančiai skaisčios lemputės. 

Tolimajamė gale vyresnysis detektyvas išvydo darbastalį, ant 
kurio pamatė agregatą, primenantį raktų dirbtuvėse regėtą įrangą. 
Už prietaiso iškilusią sieną margino įvairūs neapdirbti, tvarkingai su- 
kabinti rakteliai. Kitas sienas dailino kruopščiai surūšiuoti įrankiai. 
Patalpa buvo nepriekaištingai švari. Per daug švari. Labiau panaši į 
instrumentų parodos stendą negu į garažą. 

Ant grindų gulėjo palaikis lagaminėlis. Greisas atšovė skląsčius. 
Viduje rado senus tamsiai geltonus bylų aplankus, korporacijų doku- 
mentus, laiškus, ant paties dugno aptiko mėlyną moksleivišką „Letts“ 

užrašų knygą su 1976-ųjų metų kalendoriumi. Jis uždarė lagaminą — 
vėliau turinį nuodugniai išanalizuos komandos nariai. 

Padedant Brensonui, vyresnysis detektyvas nutraukė automobi- 
lio apdangalą ir atidengė tviskantį, lyg mėnulio akmuo baltą 1962-ųjų 
laidos „Jaguar Mark 2“, 3.8 litrų variklio kubatūros. Dėl savo idealios 
būklės jis atrodė kaip naujas. Tarytum iš fabriko perkeltas tiesiai į ga- 
ražą, ratais nė karto neprisilietęs prie purvino kelio. 

— Tikras gražuolis, — neslėpdamas susižavėjimo paskelbė Bren- 
sonas. — Senučiuk, tau derėtų įsigyti tokį automobilį. Taptum panašus 
įinspektorių Morsą, karšinčių detektyvą iš serialo. 

— Ačiū už komentarą. — Greisas atidarė bagažinę — tuščią ir iš 
pažiūros naujutėlę, kaip ir jaguaro išorė, — užtrenkė ją, nupėdino į už- 
pakalinę garažo dalį ir įbedė akis į raktų šlifavimo aparatą. — Įdomu, 
kam žmogui reikalinga ši įranga? 

— Raktams gaminti? — veikiau ironiškai nei paslaugiai spėjo 
Brensonas. 

— Kokiems? 

— Nuo spynų, kurias norėtųsi atrakinti. 

Greisas nurodė pareigūnams iš vietinės operatyvinės pagalbos 
būrio sutelkti dėmesį į gretimas duris. Kai šias išlaužė, žibintuvėlis visų 
pirma nušvietė į sieną atremtus automobilio numerius. Vyresnysis de- 
tektyvas numygo tiesiai prie jų ir priklupo. Ant kiekvieno buvo ta pati 
skaičių ir raidžių kombinacija: LJ 04 NVS. 

Brajano Bišopo „Bentley“ numeris. 

Kurį ketvirtadienio naktį veikiausiai nufotografavo netoli Getvi- 
ko sumontuotas ANAS greičio matuoklis. 

Jis įjungė šviesą. 

Kaip ir pirmame garaže, čia viešpatavo švara ir tvarka. Viduryje 
grindų riogsojo hidraulinis keltuvas, gebantis pakelti visą automobi- 
lį. Kiti įrankiai dailiomis grupelėmis kabėjo ant sienų. Nusigavęs iki 
galinės sienos ir pamatęs, kas guli ant darbastalio, Greisas sustojo it 
įbestas. Priešais save regėjo MG TF 160, Kleo automobilio, techninį 
žinyną. 

— Manau, mums kliuvo aukso puodas, — niūriai pasakė Brenso- 
nui. Iš kišenės išsitraukė mobilųjį ir surinko jos namų telefono numerį. 

Tikėjosi, kad Kleo kaip įprastai atsilieps po kelių signalų. Bet išgirdo 
keturis pyptelėjimus... šešis, aštuonis. Dešimt. 

Keista. Atsakiklis turėjo įsijungti po šešto. Kodėl neįsijungė? 
Greisas paskambino į mobilųjį. Po aštunto signalo išgirdo ją, pristatan- 
čią balso paštą. 

Kažkas čia ne taip. Nusprendęs perskambinti po dviejų trijų mi- 
nučių — galbūt Kleo tualete arba vonios kambaryje, — Greisas nukrei- 
pė žvilgsnį į MG eksploatavimo vadovą. 

Keletą puslapių ženklino geltoni lipnūs lapeliai. Viename pra- 
sidėjo skyrius apie centrinį užraktą. Kitame buvo aprašomas kuro 
įpurškimas. Jis vėl pabandė užmegzti ryšį su Kleo namais. Signalo 
klausėsi ištisą amžinybę. Pamėgino prisiskambinti į mobilųjį. Po aš- 
tunto pyptelėjimo buvo sujungtas su balso paštu. Apimtas kas sekundę 
stiprėjančio nerimo, Greisas paliko žinutę, kurioje paprašė nedelsiant 
su juo susisiekti. 

— Galvoji tą patį, ką ir aš? — paklausė Brensonas. 

— Ką? 

— Kad už grotų tikriausiai pasodinome nekaltą žmogų? 

— Ko gero. 

— Nieko nesuprantu. Juk tu mateisi su Bišopo dvynio tėvais. Mi- 
nėjai, esą jie pasirodė nuoširdūs. 

— Graudulį kelianti senukų porelė... abejoju, jog tuodu man būtų 
melavę. | 

— Ir jie tvirtino, kad įsūnis, Bišopo brolis, miręs? 

— Taip. 

— Net nurodė kapavietės numerį? 

Greisas linktelėjo. 

— Kaip mieste gali sukiotis numirėlis? Negi ieškome vaiduoklio? 
Čia tavo sritis, teisingai? Kalbu apie antgamtinius reiškinius. Tavo nuo- 
mone, mes susidūrėme su šmėkla? Nerimstančia siela? 

— Man dar neteko girdėti, kad vaiduoklis ejakuliuotų sėklą, — 
pastebėjo Greisas. — Arba vairuotų automobilius. Arba elektriniais 
grąžtais tatuiruotų žmones. Arba užsuktų į greitąją pagalbą, norėda- 
mas išsigydyti sužalotą plaštaką. 

— To nedaro ir negyvėliai, ar ne? 


PETER JAMES + MIRĘS GYVENTI 439 


— Ne, kiek žinau iš savo patirties. 

— Tuomet kodėl šitas taip elgiasi? 

Vyresnysis detektyvas trumpam susimąstė. 

— Nesjis dar neišleidęs paskutinio kvapo, — po pauzės atsakė. 

Barikada šiaip taip atlaikė smūgių krušą, bet vargu ar galėjo ilgam su- 
turėti įsibrovėlį. Griausmingas dūžis dar šiek tiek pastūmė duris. Kėdė 
jau spėjo subyrėti į dalis, todėl Kleo užėmė jos vietą, atsiremdama į 
lovos kojūgalį, kurios rėmas skausmingai įsirėžė į nugarą, kojomis įsi- 
spirdama į tualetinio staliuko stalčius. 

Stalelis tvirtumu nepasižymėjo. Jis traškeno pamažėl irdamas 
ties sujungimo vietomis. Bet kuriuo momentu sutrupės, kaip ir kėdė. 
Kai taip atsitiks, maniakas pradarys duris ne mažiau kaip per aštuo- 
niolika colių. 

Rojau! Po velnių, kur tu prapuolęs? Rojau! Rojau! Rojau! 

Pirmame aukšte tyliai suzvimbė jos mobilusis. Po aštunto skam- 
bučio jis nutilo. 

BUM BUM BUM, drebėjo durys. 

Vos girdimas dvigubas mobiliojo pyptelėjimas pranešė apie gautą 
žinutę, iš kurios, aišku, nebuvo jokios naudos. 

BUM BUM BUM. 

Nuo durų atskilo medienos nuoplaišos. Kleo pajuto naują siaubo 
viją, spirale nuvinguriavusią jos viduje. 

BUM BUM BUM. 

Pasipylė šipuliai, ir pro plyšį duryse išniro plaktuko galvutė. 

Ji stengėsi suvaldyti panišką, per daug tankėjantį alsavimą. Ką- 
mandaryt,o,Dieve,kąmandaryt? 

Pajudėjusi teturės kelias sekundes, po kurių jis atlapos duris. Jei 
pasiliks vietoje, praeis dar pora minučių, kol neprašytas svečias duryse 
iškals ertmę, pakankamai plačią, kad vidun prakištų rankas. Ar net 
pats įsiropštų į kambarį. 

Rojau,meldžiu,Rojau,ateik,Rojau,kurtu,o, Viešpatie, Rojau! 

Po eilinio trenksmo ir atplaišų lietaus anga praplatėjo iki trijų 
keturių colių skersmens. Prie jos prisispaudė dujokaukės lęšis, už kurio 
suvirpėjo vos įžiūrimas akies šešėlis. 

Vieną akimirką Kleo pamanė tuojau pratrūksianti vemti. Galvoje 
greitai pralėkė žmonių vaizdai. Sesuo, Čarlė, motina su tėvu, Rojus — 
visi, kuriuos jai turbūt nebelemta išvysti. 

Ne, aš čia nemirsiu. 

Ausis nutvilkė čaižus, į šūvį panašus pokštelėjimas. Iš pradžių ji 
manė, kad tas tipas paleido šūvį. Bet po sekundės, dideliam savo siau- 
bui, perprato, kas įvyko. Dešinysis apatinis stalčius sueižėjo, ir koja 
prasmego kiaurymėje. Kleo ištraukė galūnę ir įrėmė ją į viršutinį stal- 
čiuką. Tas atrodė tvirtas. Deja, griūti ėmė visas tualetinis stalelis. 


Ak, kaip jis smaginosi! Jausmas toks, lyg bandytum atidaryti sunkiai 
įveikiamą sardinių skardinę, kai po šiek tiek atplėštu dangteliu matai 
žuveles, varvini seilę, nes dar negali jų nei paliesti, nei paragauti. Bet 
žinai, jog po kelių minučių mėgausies maisto skoniu! 

O moteriškė pasitaikė linkusi į vaidus! Šiuo momentu Laiko Mi- 
lijardierius spoksojo į raudoną jos veidą, išpūstas akis, nuo prakaito 
sulipusius ir išsitaršiusius plaukus. Su ja bus fantastiška mylėtis! Pir- 
miausia, suprantama, teks pikčiurną apraminti arba supančioti. Tik ne 
per stipriai. 

Jis atsitraukė per kelis žingsnius ir metalu kaustyto, darbinin- 
kiško bato padu tris sykius tvojo į duris. Jos pasistūmėjo į priekį per 
colį! Kol kas toliausiai per vieną mėginimą! Dabar viskas eisis kaip iš 
pypkės! Dangtelis tuoj atsidarys! Dar viena kita minutė, ir auka atsi- 
durs jo glėbyje! 

Laiko Milijardierius aplaižė savo lūpas. Kone jautė jos skonį. 

Numojęs ranka į plaktuką, vėl atsivėdėjo koja ir spyrė. 

Staiga išgirdo veriantį durų skambučio čirškimą. Ir pamatė, kaip 
pasikeitė kalės mina. 

Nesijaudink, aš nieko neįleisiu. Juk nenorėtume, kad mūsų meilės 
lizdelio ramybę drumstų pašaliniai, ar ne? 

Jis pasiuntė oro bučinį, kurio kekšė, žinoma, nepastebėjo. 

Paradinį įėjimą į Kleo namus supo langai, tačiau ji buvo nuleidusi ir 
taip pakreipusi vertikalias žaliuzes, kad pati aiškiai matytų kiemą, o 
stovintieji lauke kambarių niekaip neįžiūrėtų. Greisas, dirgliai mindži- 
kuojantis priešais laukujes duris, trečią kartą nuspaudė skambutį. Ir 
dar pabarbeno į langą. 

Kodėl ji neatsiliepia? 

Vyresnysis detektyvas vėl surinko jos mobiliojo numerį. Kažkur iš 
namo atsklido prislopintas aparato garsas. Pirmame aukšte. 

Nejau Kleo kažkur išvyko ir paliko telefoną? Panoro nusipirkti 
maisto arba alkoholio? Jis pažvairavo į laikrodį. Jau pusė dešimtos 
vakaro. Žengęs atbulas Greisas kilstelėjo galvą ir viename iš viršutinių 
langų pabandė įžvelgti nors kokius judesius. Galbūt ji užsikorė į stogo 
terasą, nutarusi ten pastatyti kepsninę, ant kurios grotelių keps mėsą, 
ir todėl negirdėjo skambučio? Jis atšlijo dar per porą žingsnių ir susi- 
dūrė su jaunu plikagalviu vyruku, užsitempusiu laikros šortus su marš- 
kinėliais, stumiančiu kalnų dviratį. 

— Oi, atleiskit, — atsiprašė Greisas. 

— Nieko tokio. 

Vaikino veidas atrodė kažkur matytas. 

— Jūs čia gyvenate? 

— Aha! — jaunuolis pirštu dūrė į namą, stūksantį už kelių pasta- 
tų. — Jūs irgi esate porą sykių pakliuvęs į mano akiratį. Draugaujate su 
Kleo, teisingai? 

— Taip. Gal kartais šį vakarą ją matėte? Mudu tarėmės susitikti, 
bet jos, regis, nėra namuose. 

Dviratininkas palinksėjo. 

— Tiesą sakant mačiau — šiek tiek anksčiau. Ji man pamojavo 
pro antro aukšto langą. 

— Pamojavo? 

— Aha. Išgirdau triukšmą ir pakėliau akis spėliodamas, iš kur jis 
atsklido. Viename lange stoviniavo Kleo. Bet ji tiesiog kaimyniškai pa- 
sisveikino. 

— Kokį triukšmą? 

— Keistą pykštelėjimą. Lyg šūvį. 

Greisas įsitempė. 

— Šūvį? 

— Bent man taip pasirodė. Žinia, niekas čia nešaudė. 

Vyresniojo detektyvo smegenyse nuaidėjo visi pavojaus varpai. 

— Jūs rakto, be abejo, neturite? 

Jaunuolis pakratė galvą. 

— Ne, turiu tik nuo 9 numerio. Deja, Kleo savojo man neda- 
vė. — Nukreipęs žvilgsnį į rankinį laikrodį pridūrė: — Nepykit, bet aš 
privalau lėkti. 

“ Greisas padėkojo. Vaikinui nustūmus dviratį šalin, iš viršaus at- 
vilnijo duslūs, bet aiškiai girdimi pokšėjimai. Detektyvą graužiantis 
nerimas ūmai užleido vietą siaubingai panikai. 

Besižvalgant kokio sunkaus daikto, akys užkliuvo už mėlynu bre- 
zentu palaidai apdengtų, greta priešais stovinčio namo sukrautų plytų. 

Greisas perlėkė kiemą, stvėrė vieną plytą, bėgdamas atgal nusi- 
metė švarką, į jį įsupo radinį ir smogė į kairįjį Kleo būsto langą. Jei 
vis dėlto nieko baisaus nenutiko, ir ji netikėtai grįš iš parduotuvės, dėl 
nuniokojimų teks pasiaiškinti. Bet verčiau suklysti negu rizikuoti, pa- 
manė Greisas, išdaužęs stiklo likučius. Laisvąja ranka jis praskyrė porą 
žaliuzių skersinių. 

Ir pajuto, kaip širdį užlieja stingdanti ledinė baimė — sujauktame 
kambaryje telkšojo vanduo, gulėjo apverstas žemas staliukas, aplinkui 
buvo matyti akvariumo duženos ir išmėtytos knygos. 

— KLEO! — iš visų plaučių užstaugė. — KLEEEEEOOO00O! — 
pakreipęs galvą išvydo jaunąjį dviratininką, kuris liovėsi rakinti savo 
namo duris ir pritrenktas į jį įsispitrijo. — Skambinkit policijai! — su- 
riko Greisas. 

Tuomet, nepaisydamas dantytų, iš rėmų kyšančių šukių, jis prisi- 
traukė ant palangės, galva žemyn nėrė į kambarį, rankomis atsitrenkė 
į grindis, nusirideno, nerangiai, bet kaip įmanoma greičiau atsistojo ir 
paklaikusiu žvilgsniu apsidairė. 

Į akis krito grindlentes išteplioję, link laiptų nutįsę kraujo pėdsakai. 

Persigandęs dėl Kleo, jis nuskuodė laiptatakiu į antrą aukštą. 

„Aikštelėje sustojo, pro atvirą tarpdurį pasižiūrėjo į tuščią darbo kabi- 
netą ir vėl ją pašaukė vardu. 

Prislopintas, įtampos sklidinas moters balsas nuskambėjo tiesiai 
virš galvos. 

— ROJAU, BŪK ATSARGUS! JIS ČIA! 

Detektyvas žvilgtelėjo į trečio aukšto aikštelę. Kleo miegamasis 
įrengtas dešinėje, svečių kambarys — kairėje. Siauras laiptatakis vedė 
viršun į stogo terasą. Bent tiek gerai, kad ji gyva! Ačiū Dievui! Greisas 
sulaikė kvapą. 

Jokio judėjimo. Ir jokio garso, neskaitant jo paties širdies stukse- 
nimo: dunkst dunkst dunkst. 

Išsikviesti pagalbą derėtų nieko nedelsiant, bet Greisas norėjo įsi- 
klausyti į menkiausius krepštelėjimus. Lėtai įveikdamas vieną pakopą 
po kitos, kuo tyliau kilnodamas kojas — nors buvo apsiavęs batus gu- 
miniais padais — jis užlipo į trečią aukštą. Prieš pat aikštelę sustingo, 
iš kišenės vėl išsiėmė mobilųjį ir nuspaudė 999. 

— Kalba vyresnysis detektyvas Greisas. Man tučtuojau reikalinga 
pagalba... 

Regėjimo lauke sušmėžavo šešėlis. Kažkas jį taranavo nelyginant 
sunkvežimis. 

Kitą akimirką Greisas atbulas nuskriejo apačion. Kelias sekundes, 
kurios užsitęsė iki begalybės, kūliavirsčia bildėjo laiptais, kol išsitiesė 
antro aukšto aikštelėje, kojas užmetęs ant pakopų, jausdamas, kaip 
krūtinę varsto aštrūs skausmo dūriai - matyt, įskilo arba lūžo šon- 
kaulis, į galvą dingtelėjo miglota mintis. Jam tebedrybsant, akiratyje 
pasirodė Brajano Bišopo fizionomija. 

Bišopas leidosi laiptatakiu, apsirengęs kombinezonu, vienoje 
rankoje gniauždamas plaktuką, kitoje laikydamas dujokaukę. Bet šitas 
žmogus negalėjo būti Brajanas Bišopas, priminė Greisui apdujęs jo pro- 
tas. Įtariamasis pasodintas už grotų. Luiso kalėjime. 

Tiek vyriškio veidas, tiek šukuosena niekuo nesiskyrė nuo suimto 
našlio, tačiau pastarasis, kiek detektyvas atsiminė, niekada nedemons- 
travo tokios išraiškos. Iš neapykantos perkreiptų lūpų. Tai Normanas 
Džeksas, susiprotėjo jis. Neabejotinai Džeksas. Tuodu panašūs kaip du 
vandens lašai. 

Džeksas nusileido dar per vieną pakopą iškeldamas plaktuką, 
spinduliuodamas tūžmingą žvilgsnį. 

— Tu mane apšaukei niekšu. Vadinti mane niekšu neturi teisės. 
Vyresnysis detektyve Greisai, privalai būti apdairesnis, kai kalbi apie 
kitus žmonės. Jų pravardžiuoti negalima. 

Greisas į jį spoksojo ir sykiu svarstė, ar mobilusis tebeveikė. Vil- 
damasis, jog ryšys su pagalbos tarnybos operatoriumi nenutrūko, visa 
gerkle sustugo: 

— Braitonas, Sodininko Kiemas, 5-asis namas! 

Vyriškio akys dirgliai pašaudė į šalis. 

Trečiame aukšte šaižiai sudžeržgė mediena. 

Normanas Džeksas vieną sekundės dalelę pasisuko, sunerimęs 
dirstelėjo per petį. 

Greisas kaipmat išnaudojo savo progą. Alkūnėmis įsirėmė į grin- 
dis ir kiek leido jėgos dešiniąja koja spyrė jam į tarpkojį. 

Džeksas dusliai sušvokštė ir iš skausmo susirietė dvilinkas; iš 
rankos išslydęs, į laiptus atsitrenkęs plaktukas nudunksėjo palei Grei- 
so galvą. Detektyvas vėl užsimojo koja, pasirengęs antram spyriui, bet 
vyras su kombinezonu, nors ir kęsdamas dieglius, tūžmingai sugriebė 
pėdą ir pabandė ją išnarinti. Kulkšnį nutvilkė liepsnos, tačiau Greisas 
staigiai apsivertė sūkio kryptimi, idant nelūžtų kaulas, laisvąja galūne 
smogė į kažkokį kietą paviršių ir išgirdo skaudulingą krioktelėjimą. 

O, štai kur plaktukas! Vyresnysis detektyvas metėsi prie įrankio. 
Tačiau nespėjo atsistoti, nes Džeksas ant jo užgriuvo ir prispaudė riešą. 
Greisas iš paskutiniųjų vožė alkūne, nusikratė svorio ir vėl apsivertė. 
Taip pat nusiridenęs užpuolikas kumščiu šėrė jam į skruostą, antru 
smūgiu pašventino sprandą. Veidu į grindis prislėgtas Greisas į šner- 
ves traukė medienos lako kvapą ir juto, kaip gerklę surakino svetimos 
rankos. 

Jis kirto alkūne, bet dusinantis spaudimas kas sekundę stiprėjo. 
Detektyvui vis sunkiau sekėsi įkvėpti orą. 

Gniaužtai netikėtai atsileido. Jį pritrėškęs žmogus pašoko. Ir 
Greisas netrukus suprato kodėl. 

Pro langą ropštėsi du policininkai. 

— Arjums nieko nenutiko, sere? — sušuko konsteblis. 

Jausdamas, kaip dešiniąją koją ir krūtinę degina skausmas, vyres- 
nysis detektyvas papurtė galvą, šiaip ne taip pakilo nuo grindų ir puolė 
ant laiptatakio. Užsikoręs iki aikštelės, peržengė dujokaukę. Džeksas 
dingo be pėdsakų. Greisas nuslinko per trečią aukštą ir pastebėjo mė- 
lynėmis nusėtą Kleo veidą, kuris išniro iš už prakiurdytų, iš dalies at- 
vertų durų — jos kaktą vagojo kraujuojantis pjūvis, akyse atsispindėjo 
baikštus žvilgsnis. 

— Tu sveika? — išspaudė jis. 

Kleo linktelėjo, akivaizdžiai ištikta šoko. 

Viršuje pasigirdo trenksmas. Numojęs ranka į skausmą, Greisas 
užlingavo laipteliais aukštyn ir pamatė iki sienos atlapotas stogo duris. 
Kai šlubčiodamas nėrė į medine danga išklotą terasą, blėstančioje die- 
šingame namo gale, šmėstelint gelsvai žalsvą kombinezoną. 

Pasileidęs tekinas jis aplenkė dengtą kepsninę, staliukus, kėdes 
bei augalus ir nudundėjo stačiomis metalinėmis pakopomis. Džeksas 
jau skuodė kiemo viduriu ir artėjo prie vartų. 

Šie užsitrenkė Greisui prieš pat nosį, kai jis pagaliau nusileido į 
apačią. Nekreipdamas dėmesio, kas vyksta aplinkui, vos pradvėsuoda- 
mas, bet nelaukdamas, kol iš paskos atskubės pora konsteblių, vyres- 
nysis detektyvas nuspaudė raudoną mygtuką, į save timptelėjo sunkius 
vartus ir išklupčiojo į gatvę. Per šimtą jardų nutolęs bėglys, nors ir rai- 
šavo, dūmė visu greičiu — palei virtinę uždarytų antikvariatų, barą, iš 
kurio griaudėjo džiazo kompozicija, geriančius, šaligatvį ir dalį kelio 
okupavusius žmones. 

Greisas nudriuokė įkandin, pasirengęs sučiupti prakeiktą šunsnu- 
kį. Prieš save tematė tikslą, visas kitas mintis buvo išmetęs iš galvos. 

Džeksas pasuko į Jork Pleiso gatvę. Tas išpera turėjo eiklias kojas. 
Jėzau, koks jis greitas. Detektyvas bėgo sutelkęs visas jėgas, jusdamas, 
kaip liepsnoja krūtinė, o plaučius tarytum traiško akmens luitai. Juodu 
skiriantis atstumas nemažėjo, bet, laimė, ir nedidėjo. Greisas pralėkė 
pro Šventojo Petro bažnyčią, stūksančią dešinėje pusėje, iš kinų mais- 
tą išsinešti siūlančią, jam iš kairės veikiančią užkandinę, prie kurios 
grūdosi begalinė vora nakčiai uždarytų parduotuvių su apšviestomis 
vitrinomis. Šalimais važiavo autobusai, furgonai, lengvieji automobi- 

liai, taksi. Jis šonu aplėkė pulkelį jaunuolių, neatplėšdamas akių nuo 
gelsvai žalsvo kombinezono, kuris, Jork Pleiso gatvei užleidžiant vietą 
Londono keliui, vis spėriau liejosi su tirštėjančiomis sutemomis. 

Normanas Džeksas pasiekė sankryžą Prestono aikštėje. Degė rau- 
dona šviesoforo šviesa, ir priešais slinko automobilių srautas, bet jis 
nukūrė per gatvę, tiesiai į Londono kelią. Greisas turėjo sustoti ir pra- 
leisti sunkvežimį, kurį lydėjo nenutrūkstama transporto srovė. O, susi- 
mildami, greičiau! Jis dirstelėjo per petį ir pamatė atsilikusius konsteb- 
lius. Tuomet, nuo dilginančių prakaito lašų bemaž apakęs, nurūko per 
kelią. Nepaisė nei ryškių autobuso šviesų, nei tūžmingo signalo. 

Greisas nuolat bėgiodavo, todėl buvo puikios fizinės formos, bet 
dabar nežinojo, kiek dar sugebės ištempti. 

Jau per du šimtus jardų atitolęs Džeksas sumažino tempą, pasuko 
galvą, išvydo detektyvą ir vėl paspartino tempą. 

Po šimts, kur jis lėkė? 

Dešinėje kelio pusėje vešėjo parkas, kairėje stiebėsi namai, pa- 
versti biurų kompleksais ir daugiabučiais. Kokia ironiška akimirka, pa- 
galvojo Greisas supratęs, jog dumia pro Braitono ir Houvo savivaldybę, 
vaikų, šeimų ir mokyklų direktoratą, kur šiandieną lankėsi. 

Džeksai, neilgai trukus tavo jėgos išseks. Niekur tu nepasislėpsi. 
Nemanyk, kad nuskriausi mano brangiąją Kleo ir sugebėsi išsisukti nuo 
bausmės. 

Bėglys nuskuto palei garažą, per kitą kelių sankirtą, pro eilinę par- 
duotuvių gretą. 

Galų gale užnugaryje orą perskrodė kurtinamas sirenos kauks- 
mas. Pačiu metu, velniai rautų, dingtelėjo vyresniajam detektyvui. Dar 
po kelių sekundžių privažiavo patrulinis automobilis, nusileido keleivio 
langelis, ir jis išgirdo iš radijo stotelės paplūdusius statinius trikdžius, 
kuriuos veikiai pakeitė dispečerio balsas. 

Vos atgaudamas kvapą Greisas iškošė jaunam konstebliui: 

— Priekyje... vyras su žalsvu kombinezonu... sustabdykit jį bet 
kokiomis priemonėmis! 

Automobilis nuriaumojo pirmyn sužybčiojęs ant stogo pritvirtin- 
tu mėlynu švyturėliu, aplenkė Džeksą ir sustojo kelkraštyje. Keleivio 
durelės atsidarė anksčiau, nei bėglys sustingo. 

Džeksas apsisuko, šovė persekiojančio detektyvo kryptimi, bet už 
kelių jardų nėrė dešinėn, Prestono Parko geležinkelio stoties link. 

Ausis pasiekė dar vienos artėjančios sirenos staugimas. Pastipri- 
nimo daugėjo. Gerai. 

Jis nusivijo Džeksą atkakliai kopdamas stačiu, namais apsuptu 
keliu. Priešais stūksojo aukšta mūrinė siena, kurioje atsivėręs tunelis 
vedė į peronus ir kitą gatvę. Ten pat stovėjo du taksi automobiliai. 

Šalia stoties pora taksistų lūkuriavo keleivių, į dešinę tįso neužbaig- 
tas, per porą šimtų jardų lygiagrečiai geležinkeliui nusidriekęs kelias. 

Būtent ten Džeksas ir pasuko. 

Pirmasis patrulinis automobilis, sekdamas įkandin nusikaltėlio, 
prašvilpė pro Greisą. Bėglys ūmai stabtelėjo, grįžo atgal, smuko į tunelį 
ir laipteliais užskuodė ant pietinės platformos, pakeliui prasibrovęs pro 
jauną moterį su lagaminu ir kostiumuotą vyriškį. 

Pavymui bėgantis, tarp kitų keleivių manevruojantis Greisas pa- 
matė, kaip Džeksas nutolo peronu. Pro paskutines atviras vagono duris 
išniro palydovas, kuris iškėlė signalinį žibintą. Traukinys pajudėjo iš 
vietos. 

Džeksas šoko nuo platformos ir pradingo iš akiračio. Negi patrau- 
kė bėgiais? 

Kai palydovas praslinko pro šalį, detektyvas išvydo raudonąsias 
greitį didinančio traukinio šviesas. Ir bėglį, užsikabinusį už paskutinio 
vagono turėklo, rizikingai įrėmusį kojas į buferį. 

Greisas sustugo: 

— Policija, stabdykite traukinį! Jo gale kabo žmogus! 

Sekundę kitą palydovas, išstypęs jaunuolis prastai prie kūno de- 
rančia uniforma, pritrenktas į jį žiopsojo, o traukinio greitis didėjo. 

Juos skiriantis atstumas išaugo iki keliolikos jardų, bet vaikinas 
šūksnį išgirdo. Jis nėrė į vagoną, ir gana greitai traukinys, sucypęs 
stabdžiais, ėmė mažinti greitį. Kai virpčiodamas sustojo už penkiasde- 
šimties jardų nuo perono galo, iš priverstinės stotelės atsklido suslėgto 
oro šnypštimas. 

Vyresnysis detektyvas pasileido tekinas nuožulnia platforma, 
galop stryktelėjo ant paties geležinkelio, stengdamasis laikytis atokiau 

nuo pakylėto, įelektrinto bėgio, klupčiodamas per birią, piktžolėmis 
nusėtą skaldą ir žuolius. 

Prie jo pripuolė iš traukinio išlipęs, įjungtą žibintą laikantis pa- 
lydovas. 

— Kuris? 

Greisas parodė. Baimingu žvilgsniu varstantis laidininką, kuris 
driekėsi po kojomis, Džeksas pamažu nustypseno iki dešiniojo buferio 
ir šoko apačion, bet šuolis buvo per trumpas, ir dešinė pėda užkabino 
antro įelektrinto bėgio viršų. Sąlytį palydėjo mėlynas žybsnis, traške- 
sys, dūmų debesėlis ir Džekso riksmas. Jis su trenksmu nutūpė ant 
skaldos, viduryje šiaurinės geležinkelio linijos, parvirto, galva dusliai 
pokštelėjo į plieno siją ir sustingo. 

Žibintuvėlio spindulys nutvieskė kairiąją koją, iškreiptą nenatū- 
raliu kampu, todėl Greisas akimirką pamanė, kad vyriškis atsisveikino 
su gyvybe. Ore pakibo aitrus degėsių tvaikas. 

— Ei! — paniškai sužvigo palydovas. — Atvažiuoja traukinys! Jis 
prisistato į peroną be dešimties minučių dešimtą! 

Geležinkelio linija užgaudė tarytum kamertonas. 

— Tai ekspresas! Iš Viktorijos stoties! O, Viešpatie! — jaunuolis 
taip drebėjo, kad vos pajėgė išlaikyti žibintuvėlį, nukreiptą į Džeksą, 
kuris įsitvėręs į bėgį mėgino stumtis pirmyn. 

Greisas apžergė laidininką ir ant skaldos pastatė koją. Jis norėjo, 
kad tas šunsnukis liktų gyvas. | 

Bėglys kruvinu veidu staiga pabandė atsistoti, bet iš skausmo už- 
kriokęs tėškėsi ant žemės. 

— Ne! — užrėkė palydovas. — Ten negalima eiti! 

Detektyvas girdėjo, kaip artinasi traukinys. Nepaisydamas vai- 
kino įspėjimo, perkėlė antrą koją, stabtelėjo tarp dviejų geležinkelio 
linijų ir pažiūrėjo į kairę. Tiesiai į ekspreso šviesas, draskančias tamsą 
ir smingančias jo pusėn. Iki susidūrimo beliko sekundės. 

Kitapus gretimų bėgių erdvės turėtų užtekti, pamanė Greisas ir 
žaibiškai apsisprendęs peršoko antrąjį laidininką. Stvėrė storapadį, iš 
dalies išsilydžiusį batą, kuriuo buvo apauta sulaužyta koja, artimiau- 
sia Džekso kūno dalis, ir iš visų jėgų jį patraukė į save. Ryškūs žibintai 
grėsmingai artėjo. Traukinio signalą perrėžė agoniškas sužeistojo spie- 

"gimas. Žemė vibravo, plieninių sijų gaudesys tapo kurtinamas. Vėjas 
kaukė. Greisas vėl trūktelėjo vyriškį, negirdom ir nuleisdamas palydo- 
vo šūkavimus bei traukinio maurojimą, susverdėjo ir kaip įmanydamas 
greičiau nutempė sunkenybę per tolimąjį bėgį. 

Detektyvas netikėtai paslydo, šonu dribo ant kietos žemės, veidu 
bemaž palietė geležinkelį. Ir išgirdo siaubingą žmogaus klyksmą. 

Ekspresui bildant pro šalį, drabužius ir plaukus taršė vėjo gūsių 
sūkuriai, o nuo ratų žvangesio plyšo ausų būgneliai. 

Šuorai ūžtelėjo paskutinį sykį. Įsivyravo tyla. 

Jo veidą aptaškė kažkokia lipni šiluma. 

Tyla tęsėsi amžinybę. Godžiai orą ryjantį Greisą akimirką apakino 
žibintuvėlio spindulys. Skruostus vėl apipurškė šiltas, lipnus skystis. 
Šviesos ruožas nuslydo į šoną, ir jis pamatė pilką, siaurą, raudonais 
dažais trykštantį vamzdelį. 

Greisas tik po sekundės susivokė regis ne dažus, o kraują. Ir ne 
vamzdį, o dešinįjį Normano Džekso dilbį. Bėgliui nukirto plaštaką. 

Detektyvas nerangiai atsiklaupė. Džeksas tysojo, virpėjo ir ištik- 
tas šoko dejavo. Žaizdą reikėjo tučtuojau aptvarstyti, kad sužeistasis 
per porą minučių mirtinai nenukraujuotų. 

Greta jųdviejų išdygo palydovas. 

— Jėzau, — išlemeno jis. — Jėzau. O, Jėzau. — Prie jo prisijungė 
du policijos pareigūnai. 

— Kvieskit greitąją pagalbą! — sušuko Greisas. Pamatęs veidus, 
prisispaudusius prie sustabdyto traukinio langų, pridūrė: — Paieškokit 
gydytojo vagonuose! 

Jaunuolis spoksojo į Džeksą, nepajėgdamas nuo jo atplėšti akių. 

— ČIUPKIT RADIJO STOTELĘ IR IŠKVIESKIT GREITĄJĄ PA- 
GALBĄ! — konstebliams suriko Greisas. 

Palydovas nubėgo link telefono, pritvirtinto prie signalinio stul- 
pelio. 

— Jau padaryta, sere, — atsakė vienas iš pareigūnų. — Ar jūs 
nenukentėjote? 

Vyresnysis detektyvas pakratė galvą, ligi šiol vos atgaudamas kva- 
pą, įtemptai svarstydamas, ką panaudoti vietoj turniketo. 

— Lai kas nors nuvažiuoja į Sodininko Kiemą 5 padėti Kleo Mo- 
rėj. — Ranka jau siekė švarko, kai prisiminė, kad šis liko Kleo namuo- 
se. — Duokit savo švarką! — šūksniu kreipėsi į palydovą. 

Vaikinas taip nustebo, jog nė nesigilino į prašymo motyvus — tie- 
siog pribėgo, leido detektyvui nutraukti viršutinę savo uniformos dalį 
ir vėl paraitė kulnus. Greisas atsistojo ir nuplėšė abi rankoves. Viena 
kaip galima stipriau apvyniojo Džekso dilbį, netoli sužalotos vietos. 
Kitą sumaigė į gumulą ir priplojo prie bigės nelyginant kaištį. 

Palydovas grįžo sunkiai dvėsuodamas. 

— Pasirūpinau, kad išjungtų elektros tiekimą. Mane patikino, kad 
po kelių sekundžių čia bus saugu. 

Nakties tamsą ūmai sudrebino kauksmų kakofonija. Rodėsi, ta- 
rytum visame Braitono ir Houvo mieste sutartinai užkaukė sirenos, 
įmontuotos į kiekvieną avarinių tarnybų automobilį. 


Po penkių minučių Greisas, jam pačiam primygtinai reikalaujant, jau 
važiavo greitosios pagalbos furgone kartu su Džeksu, pasiryžęs asme- 
niškai pristatyti šunsnukį į ligoninės palatą ir užsitikrinti, kad jis nie- 
kaip negalėtų pabėgti. 

Tiesą sakant, šiuo momentu tokia grėsmė buvo menkai tikėtina. 
Džeksas gulėjo pririštas diržais, prijungtas prie vamzdelių, faktiškai 
be sąmonės. Jį atidžiai stebintis felčeris užtikrino, esą sužeistajam, 
tegul ir netekusiam daug kraujo, pavojus gyvybei negrėsė. Tačiau 
greitosios pagalbos automobilis rūko visu greičiu spiegdamas sirena ir 
nemaloniai kratėsi per kelio nelygumus. Vis dėlto Greisas rizikuoti ne- 
ketino: tiek iš priekio, tiek iš užnugario draugiją jiems palaikė policijos 
patruliai. 

Pasiskolinęs bendrakeleivio mobilųjį, Greisas vieną po kito surin- 
ko abu Kleo numerius, bet jokio atsakymo nesulaukė. Medikas stvėrė 
radijo stotelę ir užmezgė ryšį su dispečere. Toji pranešė detektyvui, kad 

. greitoji pagalba jau prisistačiusi į Sodininko Kiemą. Du felčeriai rūpi- 
nasi paviršutinėmis Kleo Morėj žaizdomis, nes ji norėjo likti namuose 
ir atsisakė važiuoti į ligoninę. 

Pats Greisas susisiekė su patrulių automobiliu, stovinčiu priešais 
Kleo namą, liepė porelei konsteblių nejudėti iš vietos ir kuo greičiau 
surasti stiklių, kad šis sutvarkytų išdaužtą langą. 

Jam bebaigiant dalyti nurodymus, furgonas pasuko į kairę, užkilo 
šlaitu ir sustojo prie įėjimo į greitosios pagalbos skyrių. 

Kai vyresnysis detektyvas išlipo pro užpakalines duris, — nuo 
Džekso akių nenuleido nė sekundei, nors sužeistasis, iš visko spren- 
džiant, pagaliau prarado sąmonę, — užnugaryje kaukdama sustojo 
antroji patrulinė mašina. Išlipo jaunas, išblyškęs, regis, bloguojantis 
konsteblis, kuris pribėgo kažkuo nešinass kruvinoje nosinėje. 

— Sere! — kreipėsi jis į Greisą. 

— Kas čia? 

— To žmogaus plaštaka, sere. Galbūt gydytojai ją prisiųs. Mes tik 
neradome kelių pirštų. Juos, ko gero, sutraiškė traukinio ratai. 

Greisas vos susitvardė nemestelėjęs replikos, kad, jam susidorojus 
su Normanu Džeksu, pastarajam iš pirštų nebebus daug naudos. 

— Pasielgėte protingai, — viso labo niūriai ištarė. 


Iš operacinės Džeksą išvežė netrukus po vidurnakčio. Ligoninės admi- 
nistracija neįstengė prisiskambinti ortopedijos specialistui, kuriam ne 
sykį pavyko prijungti nukirstas galūnės, o budintis chirurgas, ką tik 
baigęs lopyti motociklininką, nutarė, kad plaštaka pernelyg sumaitota. 

Į tvarsliavą įsuptą rankos dalį Greisas paprašė nunešti į šaldytu- 
vą — bent jau tam, kad vėliau ją ištirtų teismo ekspertai. Tada pasi- 
rūpino,kad Džeksą įkurdintų asmeninėje palatoje, įrengtoje penktame 
aukšte, saugiame, miniatiūrinį langelį turinčiame kambaryje, iš kurio 
nevedė joks atsarginis išėjimas, ir dviem konstebliams liepė pamaino- 
mis jį saugoti visą parą. 

Galų gale, nebejausdamas jokio nuovargio, budrus kaip niekada, 
linksmas ir įsiaudrinęs, podraug užvaldytas palengvėjimo, Greisas nu- 
važiavo į Kleo namus. Kulkšnį perverdavo siaubingo skausmo dūriai 

kiekvieną kartą, kai tekdavo nuspausti sankabą. Jį pradžiugino gatvė- 
je, priešais būstų kompleksą, stovintis tuščias policijos automobilis ir 
tai, jog langas jau buvo įstiklintas. Prišlubčiojęs iki laukujų durų, išgir- 
do dulkių siurblio ūžesį. Ir bedė pirštu į skambučio mygtuką. 

Vidun jį įleido pati Kleo. Jos kaktos šoną dengė pleistras, vieną akį 
supo pajuodęs tinimas. Pora konsteblių, sėdinčių ant sofos, gėrė kavą, 
dulkių siurblys gulėjo ant šono. 

Kleo veidą nušvietė blausi šypsena, kurią bemat pakeitė baimės 
išraiška. 

— Rojau, brangusis, tu sužeistas! 

Greisas atsiminė, kad jo drabužius išterliojo Džekso kraujas. 

— Ne, ne, aš sveikas gyvas. Man tereikia persirengti. 

Kambaryje įsitaisę pareigūnai išsišiepė. Tačiau tuodu jam nerūpė- 
jo. Greisas žvelgė į Kleo ir neapsakomai džiaugėsi, kad jai nieko blogo 
neatsitiko. Pagaliau apkabino moterį, pabučiavo į lūpas ir stipriai su- 
spaudė glėbyje, nė už ką nenorėdamas jos paleisti. 

— Aš tave myliu, — sukuždėjo. — O, Dieve, kaip aš tave myliu. 

— Ir aš — tave, — kimiu, silpnu, vaikišku balsu išlemeno Kleo. 

— Man buvo velniškai baisu, jog tau... 

— Ar tu jį pričiupai? 

— Didžiąją jo dalį. 

Normanas Džeksas niauriai stebeilijosi į Greisą. Jis drybsojo lovoje, 
stovinčioje ankštoje palatoje; dešinysis dilbis, nuo alkūnės iki prideng- 
to strampo, iš kurio anksčiau kyšojo plaštaka, slėpėsi po tvarsčiu. Ant 
kairiojo riešo buvo prisegta oranžinė ligoninės kortelė su jo vardu ir 
pavarde. Blyškų veidą margino mėlynės bei nubrozdinimai. 

Šalia vyresniojo detektyvo stoviniavo Glenas Brensonas, korido- 
riuje sėdėjo du konstebliai. 

— Normanas Džeksas? — paklausė Greisas. 

Kalbėdamas su žmogumi, identišku Brajanui Bišopui visais at- 

. žvilgiais, netgi savo šukuosena, jis jautėsi siaubingai keistai. Tarytum 
našlys būtų nutaręs iškrėsti pokštą ir sugebėjęs vienu metu atsidurti 
dviejose vietose. 

— Taip. 

— Tai pilnas jūsų vardas? 

— Ne. Aš Normanas Džonas Džeksas. 

Greisas užsirašė pastabą bloknote. 

— Normanai Džonai Džeksai, aš esu vyresnysis detektyvas Grei- 
sas, o čia — detektyvas seržantas Brensonas. Atsižvelgdamas į gautus 
naujus įkalčius, suimu jus dėl panelės Sofijos Harington ir ponios 
Ketrinos Bišop nužudymo. Kalbėti neprivalote, bet jei per apklausą 
neatskleisite detalių, kurias vėliau paminėsite per teismo procesą, tai 
gali pakenkti jūsų gynybai. Viską, ką pasakysite, traktuosime kaip pa- 
rodymus. Aišku? 

Džeksas per porą colių kilstelėjo kairiąją ranką ir nelinksmai nu- 
sišypsojęs pareiškė: 

— Vyresnysis detektyve Greisai, ar tik nesusidursi su problema, 
mėgindamas mane surakinti antrankiais? 

Greisą pribloškė parodytas įžūlumas, bet jis atšovė: 

— Jūs teisus. Laimė, bent taip galėsime jus atskirti nuo brolio. 

— Visas pasaulis lengvai mane atskirdavo nuo brolio, — su kartė- 
liu atrėžė Normanas Džeksas. — Kokie sunkumai kyla tau? 

— Jūs pasirengęs su mumis bendrauti, ar prašysite, kad apklau- 
soje dalyvautų advokatas? 

Sužeistasis vyptelėjo. 

— Aš kalbėsiu. Kodėl gi ne? Laiko turiu į valias. Kiek jo pagei- 
dausi? 

— Tiek, kiek skirsite. 

Džeksas papurtė galvą. 

— Ne, vyresnysis detektyve Greisai, abejoju, ar išties to norėtum. 
Patikėk, mano sukauptas laikas tau apkarstų. 

Raišuodamas Greisas prisigretino prie kėdės, stovinčios prie pat 
lovos, ir atsisėdo. 

— Ką turėjote omeny sakydamas, kad visas pasaulis lengvai jus 
atskirdavo nuo brolio? 

Normano Džekso lūpas perkreipė gąsdinantis šypsnis, kuris 
darkė veidą ir tada, kai Kleo namuose, nusileidęs nuo laiptų, jis puolė 
Greisą. “ 

— Nes Brajanas gimė po laiminga žvaigžde. O aš... žinai, po kuo aš 
gimiau? Po plastikiniu kvėpavimo vamzdeliu, sugrūstu man į gerklę. 

— Ir kaip tai nulėmė išorinius jūsų skirtumus? 

— Brajanas iš pat pradžių gavo viską, ko tik galėtų užsigeisti. 
Gerą sveikatą, pasiturinčius tėvus, išsilavinimą privačioje mokykloje. 
Kas kliuvo man? Neišsivystę plaučiai, dėl kurių pirmuosius gyvenimo 
mėnesius praleidau šitos ligoninės inkubatoriuje. Ironiška, ar ne? Dau- 
gelį metų mane kamavo skausmai krūtinėje. O kur dar mėšlini tėvukai. 
Tau aiškų, apie ką šneku? 

— Jei atvirai, ne. Man jie pasirodė malonūs. 

Džeksas jį pervėrė atšiauriu žvilgsniu. 

— Tikrai? Ką apie juos žinai? 

— Vakar su abiem mačiausi. 

Nusikaltėlis vėl išsiviepė. 

— Abejoju, vyresnysis detektyve. Čia kažkoks suktas klausimas? 
Mano tėvas nusibaigė 1998-aisiais, tesupūdo Viešpats jo sielą, motina 
mirė dvejais metais vėliau. 

Greisas akimirką patylėjo. 

— Atleiskit, bet aš kai ko nesuprantu. 

— Ko čia nesuprast? — atkirto Džeksas. — Bišopas turi nuosta- 
bius namus, yra puikiai išsimokslinęs, kuria savo gyvenimą nuo geriau- 
sių įmanomų pamatų, be to, pernai bendrovę, kurią jis įsteigė pavogęs 
mano idėją, „Sunday Times“ įtraukė į sparčiausiai augančių Jungtinės 
Karalystės kompanijų šimtuką. Žodžiu, tapo tikru šulu! Turtuoliu! Tu 
esi detektyvas, bet neįstengi įžiūrėti skirtumų? 

— Kokią jūsų idėją jis pasisavino? 

Džeksas krestelėjo galva. 

— Ai, nesvarbu. 

— Nejaugi? Kodėl man susidaro kitoks įspūdis? 

Nuleidęs ant pagalvės pakaušį Džeksas užsimerkė. 

— Manau, pasakiau užtektinai, ir be advokato nebekalbėsiu. Beje, 
štai dar vienas skirtumas. Brajanui padeda aukščiausios klasės gynėjas, 

„kokį tik galima nusisamdyti už pinigus, man gi teks tenkintis antrarū- 
šiu nevykėliu iš teisinės pagalbos tarnybos. Teisingai? 

— Puikių advokatų, kurių paslaugomis galėsite naudotis nemoka- 
mai, pas mus netrūksta, — patikino Greisas. 

— Aha, pliurpk toliau, — neatsimerkdamas sumurmėjo Džek- 
sas. — Dėl manęs nesijaudink, vyresnysis detektyve. Niekam aš nerū- 
piu. Net ir Dievui. Viešpats apsimetė mane mylįs, bet iš tiesų visuomet 
mylėjo Brajaną. Verčiau keliauk burkuoti pas Kleo Morėj. — Jis pra- 
plėšė vokus, pabrėžtinai mirktelėjo ir lediniu balsu pridūrė: — Nes tu 
ją myli. 


Penktadienį, per rytinį pasitarimą, sausakimšame kambaryje vyravo 
nekantraus laukimo atmosfera. 

Metęs akį į savo užrašus Rojus Greisas paskelbė: 

— Aš apibendrinsiu, kaip vakar, prieš Normano Džono Džekso 
areštą, klostėsi esminiai įvykiai. — Jis nudūrė žvilgsnį į bloknotą. — 
Ketės Bišop žmogžudystės tyrimą papildė svarbus punktas — šįryt iš 
odontologo Kristoferio Gento, kuris specializuojasi teismo ekspertizė- 
je, sulaukėme patikimo įrodymo, kad įkandimo žymę ant nupjautos 
dešiniosios Normano Džekso plaštakos paliko Ketė. 

Jis luktelėjo, kol klausytojai įsisąmonins informacijos svarbą, ir 
pratęsė: 

— Detektyvas seržantas Bečeloras išsiaiškino, jog dvejus metus, 
iki šių metų kovo mėnesio, Normanas Džeksas, atitinkantis mūsų 
ieškomo žmogaus apibūdinimą, dirbo programuotuoju „Pietinės 
žvaigždės“ draudimo kompanijoje, programinės įrangos gamyba užsi- 
imančiame skyriuje. Mums rūpi laiko faktorius, nes Džeksas išėjo iš 
darbo praėjus keturioms savaitėms nuo tos dienos, kai Bišopas minė- 
toje bendrovėje tariamai apdraudė žmonos gyvybę trimis milijonais 
svarų. Mes paprašėme banko perduoti visus duomenis apie Brajano 
Bišopo sąskaitas siekdami nustatyti, ar iš jų buvo atskaityta kokia nors 
įmoka. Įtariu, kad jis iš tikrųjų nieko apie tai nenutuokė. — Greisas 
atsigėrė kavos. 

— Pamela ir Alfonsas nesiliovė tikrinę žinias apie Bišopo teistu- 

mą, bet nei vietiniuose, nei šalies laikraščiuose, išleistuose, kai buvo 
įvykdyti nusikaltimai ir maždaug tada, kai teismas paskelbė nuospren- 
džius, nerado jokių žinučių apie smurtinį jo elgesį. 

Vyresnysis detektyvas atsivertė kitą puslapį. 

— Vakar vakare, per Džekso išsinuomotų garažų kratą, aptikome 
Bišopui priklausančio „Bentley“ numerių dublikatus. Apieškant butą, 
esantį Houve, Sekvilio kelyje, paaiškėjo, kad Džeksą kamuoja — bent 
mums pasirodė, — liguista manija, susijusi su dvyniu Brajanu Bišopu. 
Be kitų dalykų, apie ją liudijo monitoriai, kuriems internetiniu ryšiu 
vaizdo medžiagą persiųsdavo stebėjimo kameros, paslėptos Bišopų 
poros name ir Londono bute. Šįryt, kai mudu su Glenu Brensonu ap- 
klausėme Džeksą, prieš tai įspėję apie galimas parodymų pasekmes, jis 
prisipažino nekenčiąs brolio. 

Greisas išvardijo, ką rado Džekso buveinėje, bet nutylėjo apie tris 
rinktus numerius mobiliajame su išankstinio mokėjimo kortele, nes 
jiems nederėjo tyrinėti aparato, kurį teko perleisti telekomunikacijų 
skyriui. 

Jam baigus skaityti užrašus, Normanas Potingas pakėlė ranką. 

— Rojau, žinau, kad šita byla ne visai mūsų, bet vakar popiet 
skambtelėjau į vietines kelionių agentūras ir pasidomėjau, ar pernai ba- 
landį dėl skrydžio Australijon į kurią nors iš jų kreipėsi Džaneta Makvir- 
ter. Tokia Lena iš „Aossa“ kompanijos atkapstė Džanetos užpildytą ap- 
klausos blanką. Į „Kelionės bendražygio“ skiltį ji įrašė Normaną Džeksą. 


Po pasitarimo Greisas grįžo į savo kabinetą. Iš pradžių paskambino pa- 
reigūnui, vadovaujančiam Makvirter mirties tyrimui, ir perdavė, ką su- 
žinojo Potingas. Paskui susisiekė su Krisu Binsu, prokuratūros atstovu, 
paskirtu tirti Ketės Bišop bylą, ir jam suteikė naujausią informaciją. 
Įkalčių prieš Brajano Bišopo brolį vis daugėjo, bet išlaisvinti da- 
bartinį įtariamąjį būtų per anksti ir per daug beatodairiška. Pirmadie- 
nio rytą našlys privalėjo pasirodyti teisme, kur bus pakartotinai svars- 
toma galimybė paleisti jį už užstatą. Abu vyrai sutarė dėl strategijos. 
Krisas Binsas kreipsis į Bišopo advokatą, kuriam praneš, kad dėl gautų 
naujų įkalčių prokuratūrai gali kilti tam tikrų problemų. Jeigu įtaria- 

masis sutiks nuolat informuoti policiją, kur esąs, ir atiduos savo pasą, 
pirmadienį prokuroras neprotestuos prašymo sumokėti užstatą. 

Rojus Greisas baigė kalbėti telefonu ir ilgam nugrimzdo į tylą. 
Jam iki šiol stigo vienos dėlionės dalies. Didelės ir svarbios dalies. Tarp 
dokumentų, suverstų ant rašomojo stalo, detektyvas susirado Brajano 
Bišopo ir jo brolio gimimo bei įsūnijimo liudijimus. 

Atsivėrė durys, ir į kabinetą galvą kyštelėjo Glenas Brensonas. 

— Pasidariau pertraukėlę, senučiuk, — tarė jis. 

— Ko taip švyti? — paklausė Greisas. 

— Ji man leido šįvakar į lovas suguldyti vaikus! 

— Oho. Pažanga! Vadinasi, artimiausioje ateityje atgausiu savo 
namus? 

— Nežinau. Viena kregždė — dar ne pavasaris. 

Greisas vėl pažiūrėjo į įvaikinimo pažymėjimus. Brensonas teisus. 
Viena kregždė tikrai nereiškia pavasario. Kaip ir du suimti žmonės — 
galvosūkio sprendimo. 

Ryte Normanas Džeksas minėjo pirmuosius gyvenimo mėnesius 
praleidęs inkubatoriuje. Ir pridūrė, esą jo tėvai mirę. Nors pastarieji 
tvirtino, kad kape gulis jis. 

Kodėl jie melavo vieni apie kitus? 

Pirmą kartą per klaikiai užsitęsusią savaitę Greisas išsitiesė lovoje prieš 
vidurnaktį. Tačiau miegojo budriai ir atsibudęs stengėsi kuo mažiau ju- 
dėti, kad neprižadintų nuogos, šiltos Kleo, kuri glaudėsi prie jo kūno ir 
pūtė į akį lyg kūdikis. 

Galbūt jis atsipalaiduos, kai Normanas Džeksas atsidurs už grotų. 
Toks klastingas tipas lengvai sugebėtų ištrūkti iš Sasekso grafystės Ka- 
rališkosios ligoninės, nors jį sergėjo policininkai. Ir dabar bet kokį nepa- 
žįstamą, nakties tylą drumsčiantį garsą galėjo skleisti Džekso žingsniai. 

Nuotaiką abiem labiausiai sugadino elektrinis „Black8:Decker“ 
grąžtas, kurį Kleo rado šluotų spintoje. Ji gyvenime neturėjo panašaus 

instrumento, o pastaruoju metu šiame name nesilankė jokie darbinin- 
kai. Atrodė, tarsi Džeksas po savo viešnagės nusprendė palikti suveny- 
rą, atminimo dovanėlę. į 

NES TU JĄ MYLI. 

Grąžtas persikraustė įkalčių maišelin, tas savo ruožtu nukeliavo į 
saugyklą, priskirtą nusikaltimų tyrimo kabinetams. Bet tai, ką simbo- 
lizavo įrankis, ir žodžiai, kuriuos šiandieną iš ligoninės lovos sukuždėjo 
Džeksas, dar ilgai neduos jam ramybės. 

Greisas susimąstė apie Sendę. Ir Diko Poupo tvirtinimus, kad 
Miunchene jiedu su Lesle matė būtent ją. 

Na, gerai, jeigu žmona iš tiesų paspruko nuo buvusių bičiulių, 
kokios prielaidos piršosi? Kad ji susikūrė naują gyvenimą ir siekė, 
jog ryšiai su senuoju nutrūktų visiems laikams? Kažkokia nesąmonė. 
Jiedu buvo tokie laimingi kartu — bent jau Greisas taip galvojo. Gal 
Sendė patyrė nervinį išsekimą? Tuomet Kuleno pasiūlymas perkratyti 
Miuncheno daktarų kabinetus, ligonines ir klinikas tikriausiai duotų 
naudos. O kas paskui? 

Ar jis mėgintų atkurti bendrą gyvenimą žinodamas, jog sykį su- 
tuoktinė pabėgo ir galėtų vėl taip pasielgti? Ar išdrįstų sugriauti san- 
tykius su Kleo? 

Be abejo, atmesti tikimybės, kad Poupai apsipažino, nederėtų. 
Kas, jeigu draugai pastebėjo kitą moterį, viso labo primenančią Sen- 
dę, kaip toji, kurią jis nusivijo per Englischer Garten? Praėjo devyneri 
metai. Žmonės keičiasi. Protarpiais Greisui netgi sunkiai sekdavosi 
mintyse atkurti jos veidą. 

Tiesa ta, jog dabar jo gyvenime svarbiausia buvo Kleo. 

Viena diena Miunchene tarp jų vos nepasėjo nesantaikos. Pa- 
stangos nuodugniai iššukuoti miestą atimtų daug jėgų ir laiko, be to, 
kas žino, kokią reakciją jos sukeltų. Greisas devynerius metus tuščiai 
vaikėsi šešėlius. Gal jau metas liautis? 

Jis užmigo nusprendęs, kad pabandys susitaikyti su praeitimi. 

Ir pakirdo po dviejų valandų jausdamas, kaip kūną purto drebu- 
lys, kurį sukėlė pasikartojantis, kas porą mėnesių aplankantis košma- 
ras. Sendės balsas, klykiantis iš tamsos. Maldaujantis pagalbos. 

Prabėgo kone valanda, ko! vėl pavyko sumerkti akis. 

Šeštą ryto jis grįžo namo, persirengė sportiniais drabužiais ir patraukė 
į pajūrį. Maudė beveik kiekvieną raumenį, o kulkšnį varstantys diegliai 
trukdė risnoti, todėl Greisas apsiribojo tuo, kad nušlubčiojo pasivaikš- 
čiojimo taku ir lygiai taip pat neskubėdamas parsigavo atgal. Gaivus 
oras padėjo praskaidrinti galvą. 

Truputį vėliau, nėręs iš dušo kabinos ir stvėręs rankšluostį, vy- 
resnysis detektyvas išgirdo, kaip atsidarė Brensono miegamojo durys 
ir pakilo klozeto dangtis. Dar po kelių sekundžių; kai jis putomis išsi- 
muilino veidą, draugas paleido čiurkšlę tarytum supertankeris, iš savo 
triumų pumpuojantis susikaupusį skystį. 

Galų gale žvangtelėjo bakelis, ir ausis pasiekė nutekančio vandens 
garsai. Brensonas sušuko: 

— Arbatos ar kavos? 

— Ar aš gerai nugirdau? — paklausė Greisas. 

— Taip, taip, nutariau įsijausti į atsidavusios žmonos kailį. 

— Užkaisk arbatos. Vedybas atidėkim, gerai? 

— Arbatėlė bus po akimirkos! 

Plumpsėdamas laiptais žemyn Brensonas linksmai niūniavo, ir 
Greisas nejučia paspėliojo, kokių piliulių draugas prisirijo. Tada vėl nu- 
kreipė dėmesį į skutimosi procedūrą ir į problemą, kurios ligi šiol nepa- 
jėgė išspręsti. Nors naktį kažkuriuo metu susivokė, nuo ko pradėti. 


Netrukus po dešimtos, nešinas aplanku su dokumentais, jis prisistatė 
į Braitono rotušę ir įžengė į ankštą, už gardelį neką didesnį Registrų 
biuro priimamąjį. 

Vos po kelių minučių kambaryje pasirodė Klaivas Reivensbornas, 
aukštaūgis, malonių manierų vyresnysis registratorius. Jis paspaudė 
svečiui ranką — šįkart atrodė gerokai labiau atsipalaidavęs nei prieš 
kelias dienas, kai jiedu bendravo, ir apimtas šiokio tokio smalsumo. 

— Vyresnysis detektyve, kaip malonu jus vėl matyti. Kuo galėčiau 
pagelbėti? 

— Dėkui, kad sutikote atvažiuoti šeštadienį. 

— Nėr už ką. Man šeštadienis tėra eilinė darbo diena. 

— Mane čia atvedė ta pati žmogžudystė, dėl kurios jus sutruk- 
džiau ketvirtadienį, — paaiškino Greisas. — Jūs maloniai suteikėte 
informaciją apie dvynį. Reikia, kad patvirtintumėte, ką sakėte, nes tai 
itin svarbu tyrimui. Nesueina kai kurių smulkmenų galai. 

— O, taip, — atsakė Reivensbornas, — padėsiu, kuo tik įstengsiu. 

Greisas atsivertė aplanką ir parodė Brajano Bišopo gimimo met- 
rikus. 

— Pamenat, teiravausi apie šitą vyriškį, Desmondą Džounsą, pra- 
šiau nustatyti, ar jis turi dvynį, ir jei taip, koks brolio vardas. Galimų 
variantų sąraše buvo dvidešimt septyni kūdikiai ta pačia pavarde. Jūs 
pasakėte, kad nereikia tikrinti kiekvieno, nes surasti reikalingą įrašą 
įmanoma pagal indekso numerį, pažymėtą gimimo metrikuose. 

Reivensbornas pabrėžtinai linktelėjo. 

— Teisingai. 

— Ar galėtumėte dar kartą peržiūrėti archyvus? 

— Žinoma. 

Vyresnysis registratorius paėmė gimimo liudijimą ir išėjo iš 
kambario. Grįžo po minutės kitos, rankose laikydamas storą, tamsiai 
raudoną knygą odiniais viršeliais. Nuleido ją ant stalo, greta padėjo 
metrikus ir nekantriais judesiais įniko versti puslapius. Staiga sustin- 
gęs metė žvilgsnį į Greiso atneštus dokumentus. 

— Desmondas Viljamas Džounsas, motina — Eleanora Džouns, 
gimęs Sasekso grafystės Karališkoje ligoninėje, 1964-ųjų rugsėjo 7-ą, 
be trylikos minučių ketvirtą ryto. Ir čia parašyta: įvaikintas. Jūsų vy- 
rukas? 

— Taip, jo duomenys sutampa. Kitaip nei dvynio brolio. 

Reivensbornas nudūrė akis į atverstą knygą. 

— Frederikas Rodžeris Džounsas? — perskaitė. — Motina — Elea- 
nora Džouns, gimęs Sasekso grafystės Karališkoje ligoninėje, 1964-ųjų 
rugsėjo 7-ą, penkios minutės po ketvirtos ryto. Taip pat įsūnytas. — Jis 
pakėlė galvą. — Čia jūsų dvynys. Frederikas Rodžeris Džounsas. 

— Tikrai? Ar kur nors neįsivėlė klaida? 

Registratorius apsuko tomą, kad Greisas pats peržvelgtų įrašus. 
Iš viso penkis. 

— Jūs pateikėte gimimo metrikų kopiją. Originalas yra šitoje 
knygoje. Suprantate? 

— Taip, — atsakė detektyvas. 

— Tai tiksli kopija. O čia — originalas. Puslapyje telpa penki 
įrašai. Matot? Apačioje pažymėti jūsų vyrukai, Desmondas Viljamas 
Džounsas ir Frederikas Rodžeris Džounsas. 

Lyg norėdamas pademonstruoti savo teisumą, Reivensbornas at- 
vertė naują puslapį. 

— Štai kiti penki... — jis prikando liežuvį viduryje sakinio ir sku- 
biai pavartė tą patį lapą. — O, varge, — sumurmėjo. — Dieve, man nė 
neatėjo į galvą! Kiek prisimenu, kai jūs pasirodėte, aš labai skubėjau. 
Atradau dvynį... jūs juk ieškojote dvynio... nė nesusimąsčiau... 

Kito puslapio viršuje, užrašyti dailiu, pakrypusiu braižu, juodavo 
žodžiai: Normanas Džonas Džounsas, motina — Eleanora Džouns, gimęs 
Sasekso grafystės Karališkoje ligoninėje, 1964 m. rugsėjo 7 d., 04.24. 

Vyresnysis detektyvas pažiūrėjo į Reivensborną. 

— Ar įrašas reiškia tai, ką galvoju? 

Registratorius energingai sulinksėjo — jo reakciją lygiomis dali- 
mis nulėmė sąmyšis ir susijaudinimas. 

— Taip. Gimęs po devyniolikos minučių. Ta pati motina. Be jokių 
abejonių! 

Pro Rojaus Greiso akis sparčiai slinko seni Argus numeriai. Jis sėdėjo 
Braitono ir Houvo informacinėje bibliotekoje, kūprinosi prie mikro- 
kortų skaitytuvo, prasukdamas mikrofilmą su 1964-ųjų leidiniais, 
retsykiais sumažindamas greitį ir dirstelėdamas į datas. Balandis... 
birželis... liepa... rugpjūtis... rugsėjis. | 

Vyresnysis detektyvas sustabdė aparatą, kai ekrane nušvito vidu- 
riniai 1964 m. rugsėjo 4 d. išleisto laikraščio puslapiai. Lėtai pajudėjo į 
priekį, kol pasiekė rugsėjo 7-os leidinį. Tačiau jokios svarbios informa- 
cijos neaptiko. Jis patyrinėjo naujienas, bet vis tiek nieko nerado. 

Rugsėjo 8-os leidinys prasidėjo nuo sensacingos žinios apie skan- 
dalą vietiniame žemėtvarkos skyriuje. Įveikus dar du puslapius, prieš 
akis iššoko nuotrauka. 

Trijų, po stikliniu inkubatoriaus gaubtu miegančių naujagimių at- 
vaizdą papildė nediduko, sumaitoto automobilio fotografija. Antraštė 
skelbė: „Laimės kūdikiai išgyvena siaubingą autokatastrofą.“ Iš trečios 
pridėtos nuotraukos į skaitytojus žvelgė simpatiška, tamsiaplaukė, 
kokių dvidešimt penkerių metų moteris. Greisas du kartus perskaitė 
kiekvieną straipsnio žodį. Įsižiūrėjo į mažylius inkubatoriuje, nukreipė 
akis į jaunos moters veidą, pažvelgė į automobilį, vėl susitelkė į pa- 
straipas, nekreipdamas dėmesio į rėksmingus būdvardžius, viso labo 
gilindamasis į faktus. 

Policija ėmėsi tirti, kodėl ankstyvą rugsėjo 6-os vakarą, pilant 
stipriam lietui, „Ford Anglia“ nučiuožė skersai A23 magistralės ir atsi- 
dūrė sunkvežimio kelyje... Eleanora Džouns, vieniša motina, gamtos 
mokslų mokytoja... manė nešiojanti dvynukus... gydėsi nuo depresi- 
jos... pastojusi prieš aštuonis su puse mėnesio... neišnešiotus, per Ce- 
zario pjūvį gimusius vaikus paguldė į intensyviosios terapijos skyrių... 
motina mirė per operaciją... 

Greisas išjungė aparatą, grąžino mikrofilmą į dėklą, kurį atidavė 
bibliotekininkui. Ir kone tekinas leidosi išėjimo pusėn. 


Važiuodamas atgal į Sasekso policijos valdybą, vyresnysis detektyvas 
vos tramdė jaudulį. Jam knietėjo pamatyti bendradarbių veidus, kada 
visi susirinks į vakarinį pasitarimą, bet labiausiai norėjo pranešti nau- 
jienas Kleo. Perduoti, kad jie suėmė reikiamą žmogų. 

Vis dėlto iš pradžių Greisas ketino kreiptis į paslaugiąją įtėvių 
šeimų konsultantę Loretą Lebernait ir kai ką pasitikslinti. Pasitelkęs 
laisvųjų rankų įrangą, jau rinko jos numerį, kai subirbė mobilusis. 

Skambino Rodžeris Poulas, pasikėsinimą į Kleo Morėj tiriantis 
detektyvas, kuris padėkojo už informaciją apie Normano Džekso gara- 
že rastą techninį MG TE žinyną ir pridūrė, kad jo byloje Džeksas tapo 
pagrindiniu įtariamuoju. 

— Kitų galite nebeieškoti, — tarė Greisas pasukdamas į kelkraštį 

„ir sustabdydamas savo „Alfa“. — Beje, kaip laikosi vargšas šunkara, 
mėginęs nušvilpti jos automobilį? Klausiu tik dėl įdomumo. 

— Tebeguli Ist Grinstedo reanimacijos skyriuje. Apdegė 55 pro- 
centai kūno paviršiaus, bet gydytojai tikisi, kad išgyvens. 

— Gal jam nusiųsti gėlių už tai, kad išgelbėjo Kleo? 

— Kiek girdėjau, jis labiau apsidžiaugtų gavęs vieną ar porą mai- 
šelių heroino. 

Greisas nusišypsojo. 

— O kaip pareigūnas iš Automobilių vagysčių skyriaus? 

— Detektyvas konsteblis Pekeris? Rimtai nusidegino veidą ir ran- 
kas, bet jį jau išleido iš ligoninės. 

Padėkojęs Greisas susisiekė su Loreta Lebernait. Kai jai išklojo 
šiandienos įvykius, moteris užjaučiamai nusijuokė. 

— Esu su tuo susidūrusi anksčiau, — pasakė. 

— Mane neramina vienas dalykas, — prisipažino Greisas. — Kal- 
bu apie pirmuosius du vardus, Normaną Džoną. Kai mudu šnekėjomės 
pirmąsyk, jūs užsiminėte, kad įtėviai suteikia atžaloms naujus vardus 
arba pirmąjį paverčia viduriniu. Šiuo atveju nė vienas vardas nepakeis- 
tas. Ar tai ką nors reiškia? 

— Ničnieko, — užtikrino Lebernait. — Dauguma tėvų keičia var- 
dus, bet kai kurie to nedaro. Ilgėliau neįvaikintą mažylį apgyvendina 
pas globėjus, ir jis paprastai išsaugo tikrąjį vardą. 


Žingsniuodamas į savo kabinetą Greisas kaktomuša susidūrė su Glenu 
Brensonu. 
— Ko toks patenkintas, senučiuk? — pasiteiravo draugas. 
— Sulaukiau gerų žinių. Ei, tu ir pats šiandieną pakiliai nusiteikęs. 
— Aš irgi turiu puikių naujienų. 
— Pasakok. 
— Tu pirmas. 
Greisas patrūkčiojo pečiais. 
— Pameni bjaurią socialinę darbuotoją iš įvaikinimo tarnybos? 
— Rausvaplaukę ryškiai žaliais akiniais? Ir dvėsenos fizionomijos? 
— Tą pačią. 

— Sutarei dėl pasimatymo? O ji būtų karšta pupytė. Jei tik ant 
galvos užsimaukšlintų popierinį maišelį. 

— Taip, pasimatymas įvyks. Ir su rausvaplauke, ir su jos bosu. 
Trečią dienos. Atsimeni, kaip prižadėjau nudirti kailį, jeigu ji nuslėps 
informaciją, kuri galėtų mums padėti? 

Brensonas linktelėjo. 

— Aha. Būtent taip ir pasielgsiu. Nudirsiu prakeiktai nuokrušai 
kailį. 

— Nors tikrai nesi kerštingas. 

— Aš? Kerštingas? Ne-e. — Greisas pašnairavo į savo laikrodį. — 
Ką tik svečiavausi rotušėje ir informacinėje bibliotekoje, kur sužinojau 
įdomių smulkmenų. Tau jos labai patiks. Manau, visos strėlės krypsta į 
Normaną Džeksą, tad jo dainelė sudainuota. Norėtum daugiau sužino- 
ti prie alaus bokalo? 

— Mielai, bet privalau bėgti. 

— Na, kokios tavo geros naujienos? 

Detektyvas seržantas nušvito: 

— Spėju, kad jos pasirodys neblogos ir tau. 

— Susimildamas, nežinomybė mane žudo. 

Glenas jį apdovanojo plačia, džiaugsminga šypsena, kokios drau- 
go veide Greisas nebuvo regėjęs daugelį mėnesių, ir atsakė: 

— Susitinku su vienu žmogumi. Tarsiuos dėl žirgo. 

Tą naktį, kai Brajanas Bišopas nužudė žmoną, jis miegojo 
savo lovoje už šešiasdešimties mylių nuo nusikaltimo vietos. 
Bent jau su tokiomis keistomis aplinkybėmis susiduria 
vyresnysis detektyvas Rojus Greisas, tiriantis keistą, iškry- 
pėlišką jaunos Braitono aukštuomenės damos Ketės Bišop 
žmogžudystę. 


Netrukus Greisas padaro išvadą, kad Bišopas, atlikdamas 
iš pirmo žvilgsnio neįmanomą misiją, sugebėjo vienu metu 
būti dviejose vietose. Kažkas pasisavino jo tapatybę ar 
policija tiesiog susidūrė su išradingų melagiu? Mėginant 
išsiaiškinti, kas slypi po padoraus Bišopų gyvenimo išore, 
ima aiškėti, kad ne viskas yra taip, kaip atrodo. Greisas pasi- 
kapsto šiek tiek per giliai ir staiga susivokia, kad grėsmė kilo 
jo paties asmeniniam gyvenimui ir artimiausiam žmogui. 


Knyga kupina sąmojingų dialogų, simpatiškų 
personažų ir epizodinių, vaizdingai aprašytų, 
tamsesnę Braitono gyvenimo pusę atspindinčių 
veikėjų. - The Times a 

